
PROLÓG

	Zaspať znamená zomrieť.

	A tak keď ho zúriace more vyhodilo do výšky a vzápätí šmarilo do temnej priepasti medzi vlnami, zo všetkých síl sa držal dosák z rozbitej paluby. Zablyslo sa a ohlušujúco zahrmelo. Privalila ho ďalšia vlna; zakrútila doskami a takmer ich roztrhla. Ostré triesky sa mu zabodli do zakrvavených rúk, pevne zvierajúcich drevo. V napuchnutých očiach ho zaštípala soľ.

	V noci, keď divoký vietor zahnal galéru na skaliská skrývajúce sa pod hladinou mora a trup lode sa roztrieštil, kusa rozbitej paluby sa držali štyria muži. Búrka ich jedného po druhom zmietla a ich zúfalé výkriky odniesol vietor.

	Ostal len muž zvaný Geršom – vďaka rukám a pleciam, ktoré mu zmocneli v medených baniach na Cypre, kde sa oháňal krompáčom a kladivom a vláčil na chrbte vrecia s rudou. Aj jeho však už opúšťali sily.

	More ho znovu vynieslo kamsi hore a dosky sa odrazu vztýčili. Držal sa ich z posledných síl, keď naňho dopadla vlna.

	More už nebolo studené. Pripadalo mu ako teplý kúpeľ a marilo sa mu, že sa mu prihovára: Odpočiň si! Poď so mnou! Pospi si! Pospi si na Veľkom zelenom mori.

	Zaspať znamená zomrieť, povedal si znovu a zakrvavenými rukami zovrel rozštiepené drevo. Z vyčerpanosti ho prebrala ostrá bodavá bolesť.

	Na hladine sa vznášalo akési telo tvárou dolu. Zachytila ho vlna a obrátila ho. Geršom mŕtveho poznal. Minulú noc, keď galéra zastala na malej pláži pod obrovskými útesmi, vyhral v kockách tri medenáky. Bol šťastný. Aj keď tie tri medenáky neznamenali kráľovský majetok, mohol si za ne kúpiť dobrý plášť alebo mladú neviestku na jednu noc. Teraz už šťastný nevyzeral; mŕtve oči civeli strnulo do dažďa, ústa boli uvoľnené a otvorené.

	Geršoma privalila ďalšia vlna. Pritisol hlavu o dosky a pevne sa ich držal. Vlna odniesla mŕtvolu a Geršom videl, ako sa telo ponorilo pod vodu.

	Blesk znovu rozčesol oblohu, ale hrom sa neozval hneď. Vietor sa stíšil a more sa upokojilo. Geršom sa posunul a podarilo sa mu vyložiť nohu na polámané dosky. Opatrne sa pretočil na chrbát a chvel sa v studenom nočnom vzduchu.

	Lejak bol prudký, zmyl mu soľ z tváre, očí a brady. Upieral oči na oblohu. Pomedzi búrkové mračná prenikal mesačný svit. Pozrel sa doľava i doprava, ale po súši ani stopy. Jeho šance na prežitie boli chabé. Všetky obchodné lode sa držali pobrežnej čiary. Len máloktoré sa odvážili do hlbších vôd.

	Búrka prihrmela s desivou rýchlosťou a mocný vietor sa prihnal z vysokých útesov ako blesk. Mierili do nejakej zátoky, kde by prečkali noc. Geršom, veslujúci na pravoboku, sa spočiatku nebál. Ešte nepoznal more a myslel si, že to nebude nič zvláštne. Keď však zbadal vystrašené pohľady veslárov, sklopil zrak. Vietor dul čoraz prudšie, nakláňal loď nabok a hnal ju čoraz ďalej od brehu. Už videl mys signalizujúci zátoku. Zdalo sa mu, že je tak blízko! Veslári začali veslovať v pomalšom rytme. Dve veslá na jeho strane narazili o seba a v celom rade zavládol chaos. Jedno veslo sa odtrhlo. Galéra s narušenou rovnováhou vesiel začala plávať po vetre, poháňaná veslármi na ľavoboku.

	Cez bok lode sa prevalila veľká vlna a zaliala Geršoma i ostatných veslárov na pravoboku. Loď naložená tovarom sa začala nakláňať. Geršom začul, ako dosky praskajú pod ťarchou vody. More sa vzdúvalo a galéra zaťažená obrovským nákladom medi sa po chvíli potopila.

	Geršomovi, držiacemu sa odlomenej paluby, blyslo hlavou, že časť medi, ktorá poslala loď ku dnu, vyťažil on sám.

	V duchu zbadal prísnu tvár svojho starého otca. „Sám si spôsobuješ ťažkosti, chlapče.“

	Dnes večer to bola určite pravda.

	Na druhej strane, hútal Geršom, bez úmornej driny v baniach by nemal silu, vďaka ktorej prežil búrku.

	Starký by bol bezpochyby rád, keby ho videl pracovať v bani v prvých dňoch, keď mal ruky pokryté krvavými mozoľmi a za mesiac zarobil toľko, čo by doma minul raz-dva. V noci spával

	Starec akoby sa urazil. „Vidím, že nepoznáš more, chlapče,“ povedal pridusene. „Rok čo rok stavajú nadutí lodní tesári väčšie lode, ktoré sa rok čo rok potápajú. A kto ich potápa, ak nie bohovia?“

	„Prepáč, pane,“ ospravedlnil sa Geršom, lebo už nechcel starca uraziť, „ale nezdá sa mi, že by tá loď bola potopená.“

	„To je najnovšia Šťastlivcova loď,“ povedal muž. „Postavil mu ju šialenec, ktorého by nik iný nezamestnal. Loď nemá úplnú posádku. Odmietli na nej slúžiť dokonca aj tí najsprostejší námorníci odtiaľto. Šťastlivec musel priviezť námorníkov z ostrovov, aby loď vôbec mala posádku.“ Tlmene sa zasmial. „Ale dokonca aj niektorí z nich utiekli, len čo ju zbadali – a pritom každý vie, že sú to chmuľovia. Nie, nie; keď bude pod ňou plávať Poseidón, potopí sa.“

	„Kto je to ten Šťastlivec?“

	Starec sa naňho prekvapene pozrel. „Myslel som si, že o Helikaónovi počuli aj Egypťania.“

	„Toto meno som tuším už počul. Nie je to bojovník mora? Nezabil nejakého mykénskeho piráta?“

	Zdalo sa, že muž je spokojný. „Hej, je to skvelý bojovník.“

	„Prečo mu hovoria Šťastlivec?“

	„Má neuveriteľné šťastie. Každá plavba mu vynesie obrovské bohatstvo, ale myslím, že dostane inú prezývku, keď sa táto obluda potopí.“ Na chvíľu zmĺkol. „Ale to sme už zašli priďaleko. Vráťme sa k veci. Potrebuješ loď.“

	„Čo by si mi poradil, priateľu?“

	„Poznám jedného kupca, čo má dvadsaťveslovú galéru Mirion a pozajtra vypláva do Tróje. Nemá dosť chlapov. Za desať medenákov ťa k nemu zavediem a odporučím ťa.“

	„Desať medenákov nemám.“

	„Za celú plavbu dostaneš dvadsať, polovicu pri podpise. Daj mi tú polovicu a ja mu poviem, že si vynikajúci veslár.“ 

	„Raz-dva by zistili, že si ich oklamal.“

	Starec pokrčil plecami. „To už budeš na mori a kupec ostane na súši. Keď sa vrátiš, budeš veslárom, akému nebude páru, a všetci budú spokojní.“

	Geršom už počul o Tróji, o jej mohutných zlatých hradbách a vysokánskych vežiach. Pred takými sto rokmi tam vraj bojoval héros Herakles. „Bol si už v Tróji?“ spýtal sa starca.

	„Veľakrát.“

	„Vraj je nádherná.“

	„Hej, nezaškodí sa tam pozrieť. Hoci je tam dosť draho. Ľahké ženy nosia zlaté ozdoby, a ak muž nemá sto koni, pokladajú ho za chudáka. Za medenák si v Tróji nekúpiš ani pohár vody. Ale cestou tam a späť sa dá zastaviť na mnohých iných miestach, chlapče. Napríklad v Miléte. To je niečo pre námorníkov! Ceckaté fľandry, ktoré ti dajú za medenák aj dušu – niežeby si chcel práve ich dušu. Je to vari najkrajší kraj, aký som kedy videl. Tam si teda užiješ, chlapče!“

	Neskôr, keď mu starý námorník našiel robotu na palube Miriona, Geršom zašiel na nábrežie, aby si obzrel loď. O takých plavidlách nevedel nič, ale aj jeho nevycvičenému oku sa videlo, že je vo vode akosi prihlboko. Pristúpil k nemu obrovský plešatý chlap s vidlicovitou čiernou bradou. „Hľadáš robotu?“ spýtal sa.

	„Nie. Pozajtra vyplávam na Mirione.“ 

	„Naložili na ňu priveľa nákladu a blíži sa búrka,“ povedal obor. „Už si dakedy pracoval na galére?“ Geršom pokrútil hlavou.

	„Výborná loď – ak ju kapitán udrží v dobrom stave, nepusti na ňu dotieravcov a ak je posádka dobre vycvičená. Ale o Mirione platí pravý opak.“ Chlap sa naňho pozorne pozrel. „Mal by si sa plaviť so mnou, na Xantose.“

	„Na Mŕtvej lodi? Nie, ďakujem.“

	Plešatý chlap sa zachmúril. „Nuž, každý sa rozhoduje sám za seba, Egypťan. Dúfam, že svoje rozhodnutie neoľutuješ.“

	Na nebi znovu dunivo zahrmelo. Opäť sa zdvihol vietor. Geršom sa opatrne pretočil na brucho a pevne sa chytil okrajov dosiek.

	Zaspať znamená zomrieť.

	Prvá časť

	VEĽKÉ ZELENÉ MORE

	



	


I

	Jaskyňa krídel

	Pri ústí jaskyne stálo dvanásť mužov v čiernych vlnených plášťoch po členky. Mlčky, ani sa nepohli. Jesenný vietor bol nezvyčajne studený, ale muži si nezohrievali teplým dychom uzimené ruky. Na ich bronzovom náprsnom pancieri, na prilbiciach s bielym chocholom, na vypuklých chráničoch zápästia, na holennom brnení a na rukovätiach krátkych mečov zastrčených v pošve za pásom sa matne leskol mesačný svit. Hoci im telá pokrýval chladný kov, nechveli sa od zimy.

	Noc bola stále chladnejšia a okolo polnoci sa rozpršalo. Padali krúpy a klopkali im na pancier. Napriek tomu stáli ako prikovaní.

	Vtom prišiel ďalší bojovník, vysoký a zhrbený. Plášť mu plieskal v prudkom vetre. Aj on mal na sebe pancier, hoci jeho kyras, prilbica i holene boli vykladané zlatom a striebrom.

	Je vnútri?“ spýtal sa hlbokým hlasom.

	„Áno, kráľ môj,“ odvetil jeden z mužov, vysoký, so širokými plecami a hlboko posadenými sivými očami. „Zavolá nás, keď bohovia prehovoria.“

	„Tak teda počkáme,“ rozhodol Agamemnón. Dážď ustal a kráľ si čiernymi očami pozorne prezeral svojich verných. Potom sa pozrel do Jaskyne krídel. Kdesi hlboko v nej sa na hrboľatých stenách mihalo svetlo ohňa a aj z tej diaľky cítil štipľavé a opojné výpary z vešteckého ohňa. Ako tam upieral pohľad, oheň pohasínal.

	Pretože nebol zvyknutý čakať, cítil, ako sa v ňom dvíha hnev, ale nedal to na sebe poznať. V prítomnosti bohov musí aj kráľ vyzerať pokorne.

	Každé štyri roky si musel mykénsky kráľ a jeho dvanásť najvernejších mužov vypočuť slová bohov. Keď tu bol Agamemnón naposledy, práve pochoval otca a ujal sa vlády. Vtedy bol nervózny, no teraz bol ešte nervóznejší. Všetko, čo mu vyveštili, sa totiž splnilo. Zbohatol a žena mu porodila tri zdravé deti, hoci boli všetky dievčatká. Mykénske vojsko zvíťazilo vo všetkých bitkách a nepadol ani jeden veľký hrdina.

	No Agamemnón si pamätal aj to, ako sa jeho otec pred ôsmimi rokmi vybral do Jaskyne krídel a vrátil sa s popolavou tvárou. O veštbe nepovedal nikomu ani slovo, ale jeden z verných ju prezradil jeho žene a čoskoro ju poznali všetci. Veštec mu nakoniec povedal tieto slová: „Zbohom, kráľ Atreus. Do Jaskyne krídel viac nevstúpiš.“

	Veľký bojovný kráľ zomrel týždeň pred lehotou nasledujúcej návštevy.

	Z jaskyne vyšla akási žena zahalená v čiernom. Dokonca aj na tvári mala čierny závoj. Neprehovorila, ale zdvihla ruku a kývla na čakajúcich. Agamemnón sa zhlboka nadýchol a vošiel so skupinou mužov dnu.

	Vchod bol tesný, preto si zložili prilbice s chocholom a kráčali v zástupe za ženou, až kým nedošli k vyhasínajúcemu vešteckému ohňu. Dym stále visel vo vzduchu, a keď sa Agamemnón nadýchol, pocítil, že mu rýchlejšie búši srdce. Farby zjasneli a inokedy nenápadné zvuky – praskanie kože, šuchotanie sandálov na kameňoch – boli hlasnejšie, priam ohlušujúce.

	Bol to stáročný obrad, založený na pradávnej viere, že iba na prahu smrti môže kňaz dospieť k hlbokému kontaktu s bohmi. Preto každé štyri roky vybrali muža, ktorý mal zomrieť za kráľa.

	Agamemnón, zľahka dýchajúc, sa pozrel na štíhleho starca ležiaceho na slamníku. Tvár mal v svetle ohňa bledú, oči doširoka otvorené a meravé. Bolehlav už začínal účinkovať. O chvíľu bude mŕtvy.

	Agamemnón čakal.

	„Oheň na nebi,“ povedal kňaz, „a hora vody dotýkajúca sa oblakov. Dávaj si pozor na veľkého koňa, kráľ Agamemnón.“ Starcovo telo ochablo; žena v čiernom si k nemu kľakla, nadvihla hornú polovicu jeho tela a držala ho.

	„Nehovor v hádankách,“ odvetil Agamemnón. „Čo bude s kráľovstvom? Čo sa stane s mocnými Mykénami?“

	Kňazove oči na okamih vzplanuli a Agamemnón v nich zbadal hnev. Vzápätí pohasli a starec sa usmial. „Podvolím sa ti, ó kráľ. Ponúkol by som ti celý les pravdy, ale ty chceš z neho iba jediný lístok. Nuž teda dobre. Budeš ešte mocný, keď nabudúce vkročíš do tejto kamennej chodby. Budeš mať syna.“ Niečo pošepkal žene, ktorá zdvihla k jeho perám pohár vody.

	„A aké nebezpečenstvá ma čakajú?“ spýtal sa Agamemnón.

	Telom starého kňaza šklblo a vzápätí vykríkol. Potom sa uvoľnil a uprene pozrel na kráľa. „Vládcovi ustavične hrozí nebezpečenstvo, kráľ Agamemnón. Keď nie je silný, zosadia ho. Keď nie je múdry, zvrhnú ho. Semená záhuby sa sejú v každom ročnom období a na to, aby vypučali, nepotrebujú ani slnko ani dážď. Poslal si hrdinu, aby ťa zbavil malého nebezpečenstva, a tým si zasial semienka vlastnej záhuby. Už pučia a zo zeme vyrastú meče.“

	„Hovoríš o Alektruonovi. Bol to môj priateľ.“ On nemal nijakého priateľa! Bol to vrah a nedbal na varovania. Veril vo svoju ľstivosť, krutosť a silu. Úbohý slepý Alektruon! Teraz už vie, akej strašnej chyby sa dopustil. Zničila ho vlastná nafúkanosť, veď nijaký človek nie je nepremožiteľný. Koho sa bohovia rozhodnú zničiť, na toho najprv zošlú pýchu.“

	„Čo si ešte videl?“ vyzvedal Agamemnón. „Hovor! Smrť už máš na jazyku.“

	Ja sa nebojím smrti, kráľ mečov, kráľ krvi, kráľ plienenia. Budeš žiť naveky, Agamemnón, v srdciach a mysliach ľudí. Keď meno tvojho otca zapadne prachom a čas ho odveje do neznáma, tvoje meno sa bude vyslovovať nahlas a často. Keď bude tvoj rod už len spomienkou a všetky kráľovstvá sa obrátia na prach, tvoje meno si budú ľudia pamätať. To som videl.“

	„To sa mi už viac páči,“ povedal kráľ. „Čo si ešte videl? Rýchlo hovor, lebo tvoj čas sa kráti. Povedz mi meno toho, od koho mi hrozí najväčšie nebezpečenstvo.“

	„Žiadaš iba meno? Ľudia sú naozaj čudní. Mohol by si sa spýtať, ako sa to všetko skončí, Agamemnón, a ty...“ Starcov hlas slabol, stíchol a napokon zmĺkol. Bolehlav zasiahol mozog.

	„Povedz mi meno a ja už budem vedieť, ako sa to skončí.“

	V starcových očiach sa znovu zablysol hnev, ktorý zadržal postupujúci jed. Keď zas prehovoril, hlas mal silnejší. „Alektruon sa ma tiež pýtal na meno, keď som bol len veštec a nebol som ako teraz požehnaný múdrosťou umierajúceho. Povedal som meno Helikaón, Šťastlivec. A čo urobil ten hlupák? Vydal sa na more hľadať Helikaóna, a tak si privodil vlastnú záhubu. A aj ty sa teraz pýtaš na meno, kráľ Agamemnón. Poviem ti rovnaké meno. Helikaón.“ Starý kňaz zavrel oči. Ticho bolo hlbšie než kedykoľvek predtým.

	„Helikaón ma ohrozuje?“ spýtal sa kráľ.

	Umierajúci kňaz znovu prehovoril. „Vidím mužov, ktorých životy hasnú ako plameň sviečky. Vidím loď v plameňoch.... muža bez hlavy... Prebieha zúrivý boj... Vidím... množstvo lodí, sú ako obrovský kŕdeľ vtákov. Vidím vojnu, Agamemnón, dlhú a strašnú, a vidím veľa mŕtvych hrdinov.“ S desivým výkrikom klesol do náručia ženy so závojom.

	„Je mŕtvy?“ spýtal sa jej Agamemnón.

	Žena nahmatala starcovi tep a prikývla. Agamemnón zaklial.

	Z boku k nemu pristúpil akýsi mocný bojovník, ktorý mal také svetlé vlasy, že v svetle ohňa vyzerali ako biele. „Hovoril o akomsi veľkom koni, pane. Na všetkých plachtách Helikaónových lodí je namaľovaný spínajúci sa čierny kôň.“

	Agamemnón mlčal. Helikaón bol príbuzný trójskeho kráľa Priama a Agamemnón uzavrel s Trójou a s väčšinou obchodujúcich kráľovstiev na východnom pobreží spojeneckú zmluvu. Hoci tieto zmluvy dodržiaval, zároveň platil pirátske mykénske galéry, ktoré prepadávali a plienili mestá jeho spojencov, zajímali obchodné lode a zmocňovali sa nákladu medi, cínu, olova, alabastru či zlata. Každá jedna galéra mu odovzdávala desatinu koristi. Vďaka tomu mohol vyzbrojovať svoje vojsko a obdarovávať vojvodcov a vojakov. Na verejnosti však pirátov odsudzoval a hrozil im smrťou, preto nemohol Helikaóna otvorene vyhlásiť za nepriateľa Mykén. Troada bolo bohaté a mocné kráľovstvo; už samotné obchodovanie s ním prinášalo zisky. Trójania platili meďou a cínom, bez ktorých sa nedala vyrábať bronzová zbroj a zbrane.

	Vojna s Trójanmi sa síce blížila, no Agamemnón ešte nechcel vyhlásiť ich kráľa za nepriateľa.

	Výpary z vešteckého ohňa zoslabli a Agamemnón cítil, ako sa mu prečisťuje hlava. Kňazove slová ho do značnej miery upokojili. Bude mať syna a na Agamemnónovo meno sa nezabudne ani po stáročiach.

	Starec však hovoril aj niečo o semenách záhuby, na to nesmie zabudnúť.

	Pozrel sa plavovlasému mužovi do očí. „Kolanos, oznám ľudom, že toho, kto zabije Helikaóna, dvojnásobne vyvážim zlatom.“

	„Za takú odmenu ho bude prenasledovať každá pirátska loď na Veľkom zelenom mori,“ povedal Kolanos. „Ak dovolíš, kráľ môj, aj ja si vezmem tri galéry a budem ho hľadať. Ale dolapiť ho nebude vôbec ľahké. V boji je prefíkaný a chladnokrvný.“

	„Urob to teda tak, aby nebol taký chladnokrvný,“ odvetil Agamemnón. „Vyhľadaj tých, ktorých má rád, a zabi ich. V Dardanii má príbuzného, mladšieho brata, ktorého zbožňuje. Začni s ním. Nech aj Helikaón pozná hnev a zúfalstvo. Potom mu vyrvi z tela život.“

	„Zajtra odchádzam, pane.“

	„Zaútoč naňho na otvorenom mori, Kolanos. Ak ho nájdeš na súši a naskytne sa dobrá príležitosť, daj ho prebodnúť dýkou, zaškrtiť alebo otráviť. Mne je to jedno. Len nech stopy nepovedú do môjho paláca. Na mori konaj, ako uznáš za vhodné. Ak ho dolapíš živého, oddeľ mu hlavu od tela. Pomaly mu ju odrež. Na súši konaj rýchlo a potichu. Nastroj to tak, aby to vyzeralo ako osobná potýčka. Rozumieš?“

	„Rozumiem, kráľ môj.“

	„Ako som počul, Helikaón bol naposledy na Cypre,“ pokračoval Agamemnón. „Dozeral na stavbu veľkej lode. Vraj bude môcť vyplávať pred koncom sezóny. To je dosť času, aby si zapálil oheň, v ktorom zhorí jeho duša.“

	Spoza nich sa ozval priškrtený výkrik. Agamemnón sa zvrtol. Starý kňaz znovu otvoril oči. Horná časť jeho tela sa chvela, rukami mu kŕčovito šklbalo.

	„Končí sa doba héroov!“ skríkol odrazu jasným a silným hlasom. „Rieky sú plné krvi, obloha horí! Ľudia horia na Veľkom zelenom mori!“ Jeho umierajúce oči uprene hľadeli Agamemnónovi do tváre. „Kôň! Dávaj si pozor na veľkého koňa!“ Z úst mu vystrekla krv a zaliala mu svetlé rúcho. Tvár sa mu skrivila a od hrôzy vytreštil oči. Telom mu prebehol ďalší kŕč a z hrdla mu vyšlo posledné zachrapčanie.

	



	


II

	Boh svätyne

	1

	Bohovia sa objavujú za búrky. Malá Fia to vedela, lebo mama jej často rozprávala príbehy o nesmrteľných, kde boh vojny Ares vrhal oštepy v podobe bleskov a spod úderov Hefaistovho kováčskeho kladiva vychádzali hromy. Keď sa more rozhnevalo, znamenalo to, že Poseidón pláva pod vlnami alebo uháňa na svojom dvojkolesovom voze ťahanom delfínmi po Veľkom zelenom mori.

	Tak sa osemročné dievčatko usilovalo potlačiť strach, zatiaľ čo sa driapalo hore zablateným svahom k svätyni a vyblednutá obnosená tunika ho nijako nechránila pred skučiacim vetrom a šľahajúcim dažďom, čo bičoval pobrežie Cypru. Bolo mu zima aj na hlavu, lebo mama mu pred desiatimi dňami ostrihala zlatisté vlasy, aby ho zbavila vší a bĺch. Chudučké telo malo i tak celé dohryzené a doštípané. Štípance ho len svrbeli, ale členok, kde ho uhryzol potkan, bol stále opuchnutý a bolel, chrasta sa ustavične odlupovala a rana krvácala.

	Na tieto maličkosti však cestou k svätyni vôbec nemyslela. Keď mama včera ochorela, Fia utekala za lekárom do stredu mesta. Nazlostené ju odohnal a upozornil ju, aby za ním už nechodila. K tým, ktorých bohovia prekliali chudobou, vraj nechodí a takmer ani nepočúval, keď mu vysvetľovala, že mama nemôže vstať z postele, telo má ako v ohni a všetko ju bolí.

	„Choď za kňazom,“ povedal jej lekár.

	A tak Fia bežala cez celý prístav k Asklepiovmu chrámu, postavila sa do zástupu a spolu s ostatnými čakala na radu a pomoc. Každý čakajúci priniesol nejakú obetu. Mnohí mali v prútených košoch hady, iní psíčatá, ďalší potraviny alebo víno. Keď ju konečne vpustili cez vysokánske dvere, privítal ju mladý muž, ktorý sa jej spýtal, čo priniesla na obetovanie. Chcela mu porozprávať o maminej chorobe, ale aj on ju vyhnal a zavolal ďalšieho čakajúceho, starca s drevenou klietkou, v ktorej hrkútali dve biele hrdličky. Fia nevedela, čo robiť, a tak sa vrátila domov. Mama bola hore a rozprávala sa s niekým, koho Fia nemohla vidieť. Potom sa rozplakala. Aj Fia sa pustila do plaču.

	Za súmraku prišla búrka a Fia si spomenula, že bohovia sa objavujú práve v nečase. Rozhodla sa, že sa s nimi porozpráva sama.

	Apolónova svätyňa, svätyňa Pána strieborného luku, bola v blízkosti rozhnevaných nebies a Fia si pomyslela, že keď ta vylezie, bohovia ju možno budú lepšie počuť.

	Teraz, keď bola noc čoraz chladnejšia, sa celá chvela a bála sa, že divé psy túlajúce sa po kopcoch zachytia pach krvi na jej členku. V tme sa potkla. Kolenom sa udrela o skalu a vykríkla. Keď bola celkom malá a udrela sa, bežala za mamou, ktorá ju objala a pohladkala a raz-dva bolo po bolesti. Ale to ešte bývali vo väčšom dome s kvetinovou záhradou a všetci jej ujovia boli bohatí a mladí. Teraz boli starí a špinaví a nenosili jej pekné darčeky, iba zopár medenákov. Už nesedávali s mamou a nesmiali sa. Väčšinou nehovorili vôbec nič. Prichádzali v noci. Fiu poslali von a zakrátko odišli. Neskôr k nim načisto prestali chodiť. S darčekmi, medenákmi a maškrtami bol koniec.

	Fia stúpala vyššie a vyššie. Na vrchole útesu videla rozoklané skaliská obkolesujúce svätyňu. Tomu miestu sa hovorilo Apolónovo odpočívadlo, lebo ako jej rozprávala mama, zlatovlasý boh slnka si tam raz odpočinul a potom zase vzlietol na oblohu do svojho ohnivého voza.

	Fia už takmer nevládala a do strmého kopca sa štverala z posledných síl. Otupená únavou sa potkla o skalu. Blesk rozsvietil oblohu. Fia vykríkla, lebo jasné svetlo odrazu osvetlilo postavu so zdvihnutými rukami stojacu na samom okraji vysokého útesu. Fii sa pošmykla noha a spadla na zem. Mračná sa roztrhli a v medzere medzi nimi zasvietil mesiac. Boh zvesil ruky a pomaly sa obrátil. Nahá horná časť jeho tela sa ligotala v daždi.

	Fia naňho uprene hľadela s rozšírenými a vydesenými očami. Bol to Pán strieborného luku? Určite nie, lebo tento boh mal dlhé a tmavé vlasy, a Apolón mal vraj kučery zo zlatistého slnečného svetla. Tvár mal krásnu a prísnu, oči bledé a tvrdé. Fia sa mu zadívala na členky; dúfala, že tam uvidí krídla. To by znamenalo, že je to Hermes, posol bohov. O Hermovi bolo známe, že je k smrteľníkom priateľský.

	Nijaké krídla však na členkoch nemal.

	Boh k nej podišiel a Fia si všimla, že oči má jasné a prekvapujúco modré. „Čo tu robíš?“ spýtal sa jej.

	„Ty si boh vojny?“ roztraseným hlasom mu odpovedala otázkou.

	Usmial sa. „Nie, nie som boh vojny.“

	Spadol jej kameň zo srdca. Mocný Ares by mamu nevyliečil. Neznášal ľudí.

	„Moja mama je chorá a ja nemám nijaké obety,“ povedala. „Ale ak ju vyliečiš, budem pracovať a prinesiem ti množstvo darov. Budem pracovať celý svoj život.“

	Vtom sa boh odvrátil a kráčal pomedzi skaly preč.

	„Neodchádzaj, prosím ťa!“ zakričala. „Mama je chorá!“

	Kľakol si, vzal spoza skaly ťažký plášť, potom sa vrátil, sadol si vedľa nej a prehodil jej plášť cez plecia. Bol z najmäkšej vlny na svete. „Prišla si k svätyni, aby si pomohla mame?“ spýtal sa. „Bol u nej lekár?“

	„Nechcel prísť,“ odvetila. „Preto som išla do chrámu, ale nemala som nijaké obety. Odohnali ma.“

	„Poď,“ povedal boh, „zavedieš ma za tvojou mamou.“

	„Ďakujem ti.“ Pokúsila sa vstať, ale nohy sa jej podlomili, spadla a drahý plášť sa namočil do blata. „Prepáč, prepáč mi to,“ ospravedlňovala sa.

	„To nič,“ odvetil, vzal ju do náručia a vykročil na dlhú cestu do mesta.

	Cestou Fia zaspala a hlava jej spočinula na božom pleci. Zobudili ju až akési hlasy. Boh sa s niekým rozprával. Keď otvorila oči, povedľa boha kráčal veľký muž. Bol plešatý, ale mal vidlicovitú bradu. Keď bradáč zbadal, že otvorila oči, usmial sa na ňu.

	Blížili sa k domom a boh sa jej spýtal, kde býva. Fia bola v rozpakoch, lebo tieto domy boli pekné, s bielymi stenami a červenými strechami. S mamou bývali v chatrči v pustatine za mestom. Cez strechu zatekalo a v tenkých drevených stenách boli diery, cez ktoré lozili dovnútra potkany. Dlážka bola špinavá a okná vôbec nemali.

	„Už sa cítim silnejšia,“ povedala a boh ju zložil na zem. Zaviedla ich k domu, v ktorom bývala.

	Keď vošli dnu, od jej matky odcupkalo niekoľko potkanov. Boh si kľakol na dlážku vedia nej a rukou sa jej dotkol čela. „Žije,“ povedal. „Odnes ju, Bujak,“ povedal svojmu priateľovi. „Hneď prídeme za tebou.“

	Boh vzal Fiu za ruku a spoločne kráčali mestom k lekárovmu domu. Je veľmi nahnevaný,“ varovala ho Fia, keď boh zabúchal päsťou na drevené vráta.

	Prudko sa otvorili a objavil sa v nich lekár. „Pri Hadovi, čo to má zna...“ začal. Vtom zbadal tmavovlasého boha a v okamihu sa zmenil ako šibnutím čarovného prútika. Akoby sa celý scvrkol. „Ospravedlňujem sa, pane,“ povedal a uklonil sa. „Nevedel som...“

	„Vezmi si svoje byliny a mastičky a okamžite choď do Faidrinho domu,“ prikázal mu boh. 

	„Ako si želáš. Hneď som tam.“

	Potom znovu vykročili, tentoraz po dlhej kľukatej ceste na kopec, kde bývali boháči. Fiu opäť začali opúšťať sily. Boh ju vzal na ruky. „Dáme ti niečo zjesť,“ povedal.

	Keď konečne došli do cieľa, Fia si šla oči vyočiť. Bol to palác s nádhernou záhradou obohnanou vysokým múrom a pri veľkom vchode čneli dva veľké červené stĺpy Vnútri kráčali po dlážke zdobenej farebnými kameňmi a steny boli pomaľované živými farbami. „To je tvoj dom?“ spýtala sa.

	„Nie. Bývam tu len vtedy, keď som na Cypre,“ odvetil.

	Odniesol ju do miestnosti s bielymi stenami v zadnej časti domu. Bola tam mladá žena so zlatistými vlasmi, oblečená v dlhých zelených šatách so zlatým lemom. Bola nádherná. Boh sa jej prihovoril a potom ju Fii predstavil ako Faidru. „Daj tomu dievčatku najesť,“ povedal. „Počkáme na lekára a uvidíme, ako je na tom jej matka.“

	Faidra sa na Fiu usmiala a priniesla jej čerstvý chlieb a med. Keď sa Fia najedia, poďakovala a chvíľu mlčky sedeli. Fia nevedela, čo má povedať. Žena si naliala do čaše vína, ktoré zriedila vodou. „Ty si bohyňa?“ spýtala sa napokon Fia.

	„Niektorí muži mi tak hovoria,“ odvetila Faidra so širokým úsmevom.

	„To je tvoj dom?“

	„Áno. Páči sa ti?“ Je strašne veľký.“ 

	„To je.“

	Fia sa k nej naklonila a povedala tichým hlasom: „Neviem, aký je to boh. Bola som pri svätyni a videla som ho. Je to Pán strieborného luku?“

	„On je pánom mnohých vecí,“ odvetila Faidra. „Chceš ešte chlieb?“

	„Áno, ďakujem.“

	Faidra jej povedala, aby si vzala chleba sama, potom priniesla džbán studeného mlieka a naliala do pohára. Fia ho vypila na dúšok. Bolo lahodné. „Takže tvoja mama ochorela,“ povedala Faidra, „a ty si sa vybrala k svätyni po pomoc. Je to vysoký kopec so zradnými svahmi. A sú tam svorky divých psov.“

	Fia nevedela, čo na to povedať, a tak len mlčky sedela.

	„Bolo to od teba veľmi statočné,“ pokračovala Faidra. „Tvoja mama môže byť na teba hrdá. A čo máš s vlasmi?“

	„Mama mi ich ostrihala. Mám vši.“ Znovu sa zahanbila.

	„Dám ti pripraviť kúpeľ. A pohľadáme nejaké mastičky na tie štípance a škrabance, čo máš na rukách.“

	Vtom sa vrátil boh. Prezliekol sa a teraz mal na sebe bielu tuniku so strieborným lemom siahajúcu po kolená. Dlhé čierne vlasy mal sčesané dozadu a zviazané do konského chvosta. „Tvoja mama je veľmi slabá,“ povedal, „ale teraz spí. Lekár k nej bude chodiť každý deň, až kým nevyzdravie. Môžete tu obe zostať, dokedy budete chcieť. Faidra nájde tvojej mame nejakú prácu. Tak čo, Fia, boli vyslyšané tvoje modlitby?“

	„Ó áno,“ odvetilo dievča. „Ďakujem ti.“

	„Myslela si, že si Apolón,“ povedala Faidra s úsmevom.

	Muž si kľakol k Fii a ona sa pozrela do jeho jasnomodrých očí. „Volám sa Helikaón,“ povedal. „Nie som nijaký boh. Si sklamaná?“

	„Nie,“ odvetila Fia, hoci sklamaná bola.

	Helikaón vstal a povedal Faidre: „Prichádzajú kupci. Chvíľu budem s nimi.“

	„Ešte chceš zajtra vyplávať do Tróje?“

	„Musím. Sľúbil som Hektorovi, že prídem na svadbu.“

	Je obdobie búrok, Helikaón, a cesta trvá takmer mesiac. Ten sľub ťa môže vyjsť draho.“

	Sklonil sa k nej, pobozkal ju a potom vyšiel z miestnosti. Faidra si sadla k Fii. „Nemusíš byť vôbec sklamaná, dieťa milé,“ povedala jej. „On je naozaj boh. Ibaže to nevie.“

	Neskôr, keď dievčatko vykúpali a uložili spať, Faidra stála v stĺpovej hale a dívala sa na blýskajúcu sa oblohu. Vietor bol čerstvý a studený, v náporoch sa preháňal cez záhradu a od stromov pri západnom múre prinášal vôňu jazmínu. Už bola ustatá a padla na ňu akási čudná zádumčivosť. Bola to Helikaónova posledná noc na Cypre. Čochvíľa sa skončí sezóna a on sa bude plaviť na svojej novej lodi stovky míľ do Troje a odtiaľ na zimu na sever do Dardanie. Faidra očakávala noc plnú vášne, horúcich objatí jeho pevného tela, jeho bozkov. Namiesto toho sa vrátil domov s vyhladovaným, od bĺch doštípaným dieťaťom tej bezzubej pobehlice, ktorú predtým priniesol Bujak.

	Faidra sa sprvu hnevala, no teraz už bola len trochu znepokojená.

	Faidra, chránená pred dažďom, zavrela oči a predstavila si dievčatko s oholenou hlavou pokrytou štípancami, s chudou a dohryzenou tvárou a s veľkými vyľakanými očami. Teraz spalo v miestnosti vedľa izby, kde ležala jej matka. Faidra by ju bola najradšej objala, tuho stisla a bozkala na líce. Chcela, aby sa z tých veľkých modrých očí vytratila bolesť a strach. Ale neurobila to. Iba stiahla prikrývku, aby to chudučké dievčatko mohlo vyliezť na širokánsku posteľ a položiť si hlávku na mäkký vankúš. „Dobre sa vyspi, Fia. Tu budeš v bezpečí.“

	„Ty si jeho žena?“

	„Nie. Je jedným z tých, čo mi nosia dary. Som ako tvoja matka – jedna z Afroditiných panien.“

	„Mame už nikto nenosí dary,“ povedala ospalo Fia. 

	„Spi.“

	Pravdaže jej nikto nenosí dary, pomyslela si Faidra. Je škaredá, chudá a predčasne zostarnutá.

	Aj ty už starneš, pomyslela si. Hoci Faidra stále vyzerala mlado, išlo jej na tridsiaty piaty rok. Ani jej už čoskoro nebude nikto nosiť dary. Pocítila hnev. A čo na tom? Bohatá som dosť.

	Ale smútok z nej nevyprchal.

	Od osemnástich rokov, keď sa stala Afroditinou nasledovníčkou, bola Faidra tehotná deväť ráz. Zakaždým zašla do Asklépiovho chrámu a jedla horké bylinky proti tehotenstvu. Naposledy pred piatimi rokmi. Vyčkávala celý mesiac, lebo túžila po ešte väčšom bohatstve i po dieťati. „Nabudúce,“ povedala si. „Nabudúce vynosíš dieťa.“

	Nijaké nabudúce však nebolo a snívalo sa jej o deťoch, ktoré plakali v tme a volali ju. Naslepo za nimi bežala, usilovala sa ich nájsť a vzápätí sa prebúdzala zaliata studeným potom. Potom jej z oči vytryskli slzy a vo vzlykoch sa ozývala prázdnota jej života.

	„Môj život nie je prázdny,“ vravela si. „Mám palác a služobníctvo a som taká bohatá, že nepotrebujem nijakých mužov.“

	No je to naozaj pravda, hútala.

	Celý deň mala zlú náladu, a keď jej Helikaón povedal, že ide k Apolónovej svätyni, mala slzy na krajíčku. Raz, asi pred rokom, tam šla spolu s ním a dívala sa, ako so zdvihnutými rukami a zavretými očami stojí na samom okraji útesu.

	„Prečo robíš také veci?“ pýtala sa ho. „Skala sa mohla odlomiť, mohol si spadnúť a zabiť sa.“

	„Možno práve preto,“ odvetil.

	Faidra tým slovám nerozumela. Nedávali jej zmysel. Ale vtedy na Helikaónovi nedávalo zmysel takmer nič. Vždy sa snažila pochopiť tohto tajomného muža. Keď bol s ňou, neprejavoval ani náznak násilníctva, o ktorom si šepkali ľudia. Nijaká drsnosť, nijaká krutosť, nijaký hnev. Keď bol na Cypre, sotva chytil do rúk zbraň, hoci videla tri bronzové meče, prilbicu s bielym chocholom a panciere na hruď a na holene, ktoré nosieval v boji. Boli zavreté v truhlici v hornej spálni, v ktorej spával, keď prišiel na ostrov.

	Zavreté v truhlici. Tak ako jeho city, pomyslela si. Za tých päť rokov, čo ho poznala, sa jej ani raz nepodarilo nazrieť do jeho vnútra. Podarilo sa to vôbec niekomu?

	Faidra vykročila do dažďa a obrátila tvár k tmavej oblohe. Keď jej dlhé zelené šaty nasiakli vodou, zachvela sa. Na koži pocítila vietor; pripadal jej ľadový. Nahlas sa zasmiala a znovu sa schovala. Chlad ju zbavil únavy.

	Zablyslo sa a jej sa zamarilo, že za stenu krovia napravo skočil akýsi tieň. Zvrtla sa tým smerom, ale nič nevidela. Bola to len hra svetla? Nervózne sa pobrala do domu a zabuchla za sebou dvere.

	 

	Odišiel už aj posledný Helikaónov hosť a Faidra vyšla na poschodie do jeho izby. Bola tmavá, lampy zhasnuté. Podišla k jeho posteli. Bola prázdna. Vyšla na balkón a pozrela dolu do záhrady. Nikde nikoho. Mračná sa na chvíľu rozostúpili a mesiac jasne zasvietil.

	Keď sa obrátila, aby sa vrátila dnu, zbadala na dlážke blatisté stopy. Premkol ju strach a rozhliadla sa po izbe. Niekto tam bol. Preliezol cez okno. Znovu vyšla na balkón a pozrela dolu.

	Zazrela akýsi tieň a vzápätí muža v kapucní a v tmavom plášti, ktorý bežal k múru. Vtom sa spoza akejsi sochy vynoril Helikaón. V ruke držal dýku. Muž ho zbadal a prudko zmenil smer. Vyskočil na vysoký múr, vytiahol sa naň a prehupol sa do otvorenej krajiny za ním. Mračná sa znovu zomkli a Faidra nič nevidela.

	Vybehla na chodbu, zišla dolu schodmi a došla k vchodu práve vo chvíli, keď vchádzal dnu Helikaón. Zavrela dvere a zaistila ich závorou. „Kto to bol?“ spýtala sa. Helikaón hodil bronzovú dýku na stôl.

	„Obyčajný zlodej,“ odvetil. „Už je preč.“ Prešiel okolo nej do kuchyne, vzal si uterák a poutieral si tvár a ruky. Faidra šla za ním.

	„Povedz mi pravdu,“ nástojila.

	Stiahol si tuniku a poutieral si telo. Potom nahý prešiel na druhy koniec miestnosti a nalial do dvoch čiaš vodou zriedené víno. Jednu jej podal a z druhej sa napil. „Ten chlap ma sledoval, keď som šiel k svätyni. Zazrel som ho kútikom oka. Bol šikovný, stále sa držal v tieni. Bujak ani moji muži ho vôbec nevideli.“

	„A ty áno?“

	Vzdychol si. „Môjho otca zavraždili, Faidra. Odvtedy... odvtedy si lepšie všímam ľudí okolo seba, povedzme to tak.“ 

	„Máš veľa nepriateľov, Helikaón?“

	„Všetci mocní ľudia majú nepriateľov. Niektorí kupci mi dlhujú celé majetky. Keby ma nebolo, zbavili by sa dlžôb. Zabil som pirátov, ktorí mali bratov a synov, a tí sa mi chcú pomstiť. Ale nehovorme už o tom. Najatý vrah je už preč a ty si taká krásna!“

	Keby bola jeho ženou, mohla by mu povedať, že už netúži po milovaní. Ale ja nie som jeho manželka, pomyslela si. Som Afroditina dcéra a on je môj milenec. Som len obyčajná pobehlica, ako tá bezzubá babizňa, čo leží hore v izbe. Zaplavil ju smútok, ale prinútila sa usmiať a objala ho. Jeho bozk bol vášnivý, dych svieži, objatie pevné.

	„Som tvoja priateľka?“ spýtala sa ho neskôr, keď ležali na širokej posteli a hlava jej spočívala na jeho pleci a nohu mala preloženú cez jeho nohu.

	„Navždy, Faidra.“

	„Aj keď budem stará a škaredá?“

	Pohladil ju po vlasoch. „Čo chceš, aby som ti povedal?“

	„Pravdu. Chcem počuť pravdu.“

	Pobozkal ju na čelo. „Nepriatelím sa len tak s hocikým,“ povedal, „a nezávisí to od toho, či si mladá a krásna. Ostaneme priateľmi, aj keď budeme obaja starí a škaredí.“

	Vzdychla si. „Bojím sa, Helikaón. Bojím sa, že zostarnem, bojím sa, že ťa zabijú alebo že sa ti zunujem, bojím sa, že budem ako Fiina matka. Už dávno som si vybrala takýto život a priniesol mi bohatstvo a bezpečie. Teraz si kladiem otázku, či som sa rozhodla správne. Myslíš, že by som bola šťastná, keby som sa bola vydala za nejakého roľníka alebo rybára a vychovávala deti?“

	„Na to ti neviem odpovedať. Každý deň sa rozhodujeme, raz dobre a raz zle. A ak sme dosť silní, dokážeme znášať aj následky našich rozhodnutí. Pravdu povediac nie som si celkom istý, čo majú ľudia na mysli, keď hovoria o šťastí. Sú chvíle, keď sa tešíme, smejeme, vychutnávame priateľstvo, ale trvalé šťastie? Ak niečo také jestvuje, nepoznám to.“

	„Možno niečo také prichádza, keď je človek zaľúbený,“ poznamenala.

	„Ty si už bola zaľúbená?“

	„Nie,“ zaklamala.

	„Ani ja,“ odvetil a tie prosté slová jej prenikli do srdca ako dýka.

	„To sme teda smutný párik,“ povedala so sileným úsmevom a rukou mu prešla po rovnom bruchu a potom ešte nižšie. „Á!“ zvolala s posmešným prekvapením. „Zdá, že niekto tu predsa len nie je smutný. Naopak, je šťastím bez seba.“

	Helikaón sa zasmial. „To ty ho tak rozveseľuješ.“ Chytil ju rukami za pás, nadvihol, pritisol k sebe a tuho pobozkal.

	



	


III

	Zlatá loď

	1

	Búrky posledných dvoch dní sa presunuli na západ, a keď Spyros viezol svojho cestujúceho k veľkej lodi, obloha bola jasná, modrá a more pokojné. Členov posádky prevážal na Xantos od rána a už bol ustatý. Síce im hovoril, že aj v osemdesiatke je rovnako mocný ako vždy, ale nebola to pravda. Ruky a plecia ho boleli, a keď sa zapieral do vesiel, srdce mu prudko búchalo.

	Muž je starý vtedy, keď už nevládze pracovať. Táto prostá filozofia udržiavala Spyrosa pri činorodom živote, a len čo sa ráno zobudil, úsmevom pozdravil nový deň. Vyšiel von, nabral vodu zo studne, pozrel sa na svoj obraz vo vode a povedal: .Dobre vyzeráš, Spyros.“

	Pozrel na mladého muža sediaceho mlčky pri korme. Vlasy mal dlhé, tmavé a zviazané koženým pásikom, aby mu nepadali do tváre. Do pol pása bol nahý a mal na sebe iba jednoduchú krátku suknicu a sandále. Bol štíhly a svalnatý, oči mal belasé ako letná obloha. Spyros ho predtým nikdy nevidel; odhadoval ho na cudzinca, nejakého potulného ostrovana alebo Kréťana.

	„Ty si nový veslár?“ spýtal sa ho. Cestujúci neodpovedal, len sa usmial. „Celý týždeň prevážam chlapov ako ty. Našinec by na Mŕtvej lodi nepracoval za nič na svete. Tak hovoríme Xantosu,“ dodal. „Na takú loď sa dajú najať – bez urážky – len hlupáci a cudzinci.“

	Cestujúci mal hlboký hlas a prízvuk, ktorý potvrdzoval Spyrosove domnienky. „Ale je krásna,“ povedal priateľsky. „A lodný tesár vraví, že je spoľahlivá.“

	„Hej, ozaj sa na ňu dobre díva,“ potvrdil Spyros. „Pastva pre oči.“ Potom sa tlmene zasmial. „Ale slovám Šialenca z Milétu by som neprikladal veľkú váhu. Môj synovec na tej lodi pracoval. Chalkeus vraj blúznil a rozprával sa sám so sebou. Občas sa dokonca trieskal po hlave.“

	„Aj ja som videl, že to robieva,“ pritakal muž.

	Spyros zmĺkol. Niečo ho popudilo. Ten muž bol mladý a očividne si neuvedomoval, že bohovia mora neznášajú veľké lode. Pred dvadsiatimi rokmi videl vyplávať zo zátoky podobnú loď. Dve plavby prežila bez nehody, potom zmizla v búrke. Zachránil sa jediný muž. Vyplavilo ho na breh na východnom pobreží. O tom, čo sa mu prihodilo, námorníci rozprávali ešte celé roky. Kýl praskol a loď sa v okamihu zlomila. Spyros sa rozhodol, že historku vyrozpráva mladému veslárovi. Ale potom si to rozmyslel. Načo by to bolo? Ten chlap musel zarobiť svojich dvadsať medenákov a určite nemienil cúvnuť.

	Spyros vesloval ďalej a bolesť v krížoch silnela. Od rána vesloval ku Xantosu už po dvadsiaty raz.

	Okolo galéry sa hmýrili malé člny vrchovato naložené tovarom. Chlapi na seba pokrikovali a snažili sa získať čo najlepšie postavenie. Cíny do seba narážali a ozývali sa kliatby a šťavnaté nadávky. Posádka veľkej lode spustila laná a pomaly vyťahovala tovar na palubu. Všetci boli podráždení: tí na palube i tí, čo čakali s nenaloženým tovarom v člnoch. Všade vládol chaos.

	„Takto to tu vyzerá od rána,“ povedal Spyros a prestal veslovať. „Podľa mňa dnes nevyplávajú. To je problém týchto veľkých lodí, ako dostať tovar na vysokú palubu. Na to Šialenec nemyslel?“

	„Na vine je majiteľ,“ odvetil cestujúci. „Chcel mať najväčšiu loď, aká bola kedy postavená. Išlo mu len o to, aby bola schopná plavby a aby bola poriadne postavená. Na vykladanie či nakladanie tovaru veľmi nemyslel.“

	Spyros položil vesla do člna. „Vidím, kamarát, že nemáš potuchy, s kým chceš vyplávať na more. Také dačo v Šťastlivcovej blízkosti radšej nehovor. Vieš, Helikaón je síce mladý, ale je to vrah. Odfaklil Alekruónovi hlavu a vylúpol mu oči. Vraj ich zjedol. Rozumieš, nie je to človek, ktorého si môžeš dovoliť uraziť.“

	„Zjedol jeho oči? Tak túto historku som ešte nepočul.“

	„Pha, koluje o ňom kopa historiek!“ Spyros sledoval hemženie okolo galéry. „Ku korme sa teraz nedostaneme. Budeme musieť chvíľu počkať, kým niektoré člny neodplávajú.“

	Na palube vľavo sa objavil mohutný plešatý chlap so zamastenou, vidlicovito rozdelenou bradou a hromovým hlasom prikázal niektorým člnom, aby sa uhli a umožnili člnom, ktoré boli k veľkej lodi najbližšie, vyložiť náklad.

	„Ten plešatý je Zidantas,“ povedal Spyros. „Hovoria mu Bujak. Raz sa s ním plavil môj synovec, iný, nie ten, ktorého som už spomínal. Bujak je Chetit. Ale inak dobrý chlap. Môj synovec si pred pár rokmi zlomil na Itake ruku a počas celej plavby nemohol pracovať. Ale aj tak dostal svojich dvadsať medenákov. Zidantas sa o to postaral.“ Obrátil tvár smerom na juh. „Mení sa letor. Začína fúkať od juhu. To je na toto ročné obdobie nezvyčajné. Pomôže vám to pri plavbe – ak vyplávate ešte dnes.“

	„Vyplávame,“ odvetil muž.

	Asi máš pravdu. Šťastlivec má proste šťastie. Vedel si, že ešte ani jedna jeho loď sa nepotopila? Piráti sa mu zďaleka vyhýbajú. Bodaj by aj nie! Neskrížiš predsa cestu chlapovi, čo ti zožerie oči. no nie?“ Siahol rukou pod sedadlo a vytiahol spod neho kožený mech na vodu. Poriadne si logol a ponúkol mech aj cestujúcemu, ktorý ho vďačne prijal.

	Na palube sa zaleskol bronz; objavili sa na nej dvaja bojovníci s náprsným pancierom a prilbami s chocholmi z bieleho konského vlásia. „Núkal som sa im, že ich preveziem,“ zamrmlal Spyros. „Nepáčil sa im môj čln. Vraj je primalý. Pravdaže je primalý. Ech, mor na všetkých Mykénčanov! Ale oddalo sa počúvať, o čom sa rozprávali. Šťastlivcovi priatelia to teda nie sú, to je isté.“

	„Čo hovorili?“

	„No, zhovorčivejší bol skôr ten starší. Vraj sa mu obracia žalúdok. že musí vyplávať na jednej lodi s Helikaónom. Ani sa mu nečudujem. Aj ten Alektruón, ten, čo prišiel o oči, bol Mykénčan. Helikaón zabil veľa Mykénčanov.“

	„Asi ho naozaj neradno urážať, ako hovoríš.“ 

	„Len neviem, prečo to robí.“ 

	„Čo? Zabíja Mykénčanov?“

	Nie, prečo sa stále trmáca s loďami po Veľkom zelenom mori. Vraj má v Tróji palác a v Dardanii, a ešte kdesi na severe pôdu. Už si nespomínam kde. Tak či onak je už dosť bohatý a mocný. Tak prečo toľko riskuje na mori a bojuje s pirátmi?“

	Mladý muž pokrčil plecami. „Zdanie niekedy klame. Ktože ho vie? Možno o niečom sníva. Počul som, že sa chce dostať do iných morí za Veľkým zeleným morom.“

	„Presne o tom hovorím,“ pokračoval Spyros. „Tam, kde končí Veľké zelené more, je koniec sveta, vodopád tam padá do nekonečnej temnej hlbiny. Ktorý blázon sa chce plaviť do čiernej priepasti, v ktorej sa končí svet?“

	„To je dobrá otázka, prievozník. Možno je nespokojný. Možno hľadá niečo, čo nemôže nájsť na Veľkom zelenom mori.“

	„Ale choď! Akú cenu už len môže mať niečo, čo človek nenájde vo vlastnej dedine, alebo dokonca na veľkom mori? To sú tí princovia a králi! Nemajú ani šajnu o tom, čo má skutočnú cenu. Vidia len zlato, meď a cín. Stáda kom a dobytka. Zhromažďujú poklady a potom stavajú obrovské pokladnice, ktoré musia prísne strážiť. A nakoniec aj tak umrú. No načo im to je?“

	„A ty vieš, čo má skutočnú cenu?“ spýtal sa ho mladý muž.

	„Pravdaže. To vie každý obyčajný človek. V posledných dňoch som bol tu hore v kopcoch. Jedna mladá žena tam takmer umrela. Dieťa sa jej vzpriečilo v lone. Ale dostal som sa k nemu práve včas. Chudera! Musel som ju rozrezať. Ale prežije to a chlapec je zdravý a silný. Díval som sa, ako tá žena drží dieťa v náručí a upiera naň zrak. Bola taká slabá, že mohla kedykoľvek vypustiť dušu. Ale v očiach si jej videl, že vie, čo drží. Niečo, čo má oveľa väčšiu cenu než zlato. A otec bol pyšnejší a šťastnejší než kráľ, čo dobyje krajinu a ukoristí poklad.“

	„To dieťa má šťastie, že má takých milujúcich rodičov. Nie všetky deti postretne také šťastie.“

	„A nie všetky deti majú dušu bez nejakej tej jazvy. Nevidíš ju, ale nikdy sa nezacelí.“

	„Ako sa voláš, prievozník?“

	„Spyros.“

	„Ako je možné, že si veslár a zároveň pôrodná baba, Spyros? To veľmi nejde dokopy.“

	Starec sa tlmene zasmial. „Hej, za tých osemdesiat rokov, čo žijem, som už priviedol na svet zopár detí. Naučil som sa to robiť tak, aby bolo dieťa zdravé. Začalo sa to pred vyše päťdesiatimi rokmi. Žena jedného mladého pastiera rodila veľmi ťažko a dieťa sa narodilo mŕtve. Bol som tam a vzal som toho neboráčika, že ho odnesiem. Ako som ho zodvihol, odrazu vyvrátilo krv a začalo plakať. Moja žena... milé dievča... mala šesť detí. Takže viem niečo o tom, čo všetko sa môže stať pri pôrode. Postupne začali za mnou chodiť ľudia, aby som pomáhal aj pri iných pôrodoch. Vieš, ako to chodí. Hneď sa všetko rozkríkne. Každé dievča, čo otehotnelo v okolí päťdesiatich míľ, poslalo po starého Spyrosa, keď prišiel jej čas. Je to zvláštne. Čím som starší, tým väčšiu mám radosť, keď privediem na svet nový život.“

	„Si dobrý človek,“ povedal cestujúci, „a som rád, že som sa s tebou zoznámil. A teraz sa chyť vesiel a zamier k lodi. Už musím vyliezť na palubu.“

	Starec začrel veslami do vody a vesloval medzi dvoma dlhými člnmi. Dvaja námorníci na veľkej lodi zbadali čln a medzi radom vesiel hodili dolu lano. Vtom sa cestujúci postavil, z mešca naboku vytiahol hrubú mincu a podal ju Spyrosovi.“

	Zaleskla sa mu v dlani. „Počkaj!“ zvolal Spyros. „Veď je to zlatka!“

	„Tvoje historky sa mi páčili,“ povedal muž s úsmevom, „a preto ti nezjem oči.“

	Na palube hore čosi zarinčalo a vzápätí sa ozvali nahnevané výkriky. Keď Helikaón preskočil zábradlie, zbadal dvoch mužov, ktorým vykĺzla z rúk amfora a rozbila sa. Husté neriedené víno sa rozlialo po doskách a vzduch nasiakol ťažkou vôňou. Obor Zidantas sa pustil s chlapmi do bitky a námorníci stáli okolo nich a hlasito ich povzbudzovali.

	Keď zbadali Helikaóna, razom všetko utíchlo a posádka sa mlčky vrátila k práci.

	Helikaón pristúpil k Zidantasovi. „Strácame čas, Bujak,“ povedal mu. „A na brehu je ešte stále plno nenaloženého tovaru.“

	Predpoludnie sa vlieklo a Helikaón ostal na zadnej palube, odkiaľ mal dobrý výhľad na lopotiacich sa mužov. Napätie sa dalo krájať, chlapi sa báli, že majú vyplávať na Mŕtvej lodi. Ale jeho prítomnosť ich upokojila, začali sa správať nenútenejšie a práca pokračovala plynulejšie. Vedel, na čo myslia. Šťastlivec, požehnaný bohmi, vypláva s nimi. Nič zlé sa im nemôže stať.

	Táto viera v neho bola pre nich životne dôležitá. On však vedel, že najväčšie nebezpečenstvo by hrozilo vtedy, keby tomu uveril aj on sám. Ľudia hovorili o tom, aké má šťastie a že sa mu zatiaľ nepotopila ani jedna loď. Áno, určite mal vždy aj šťastie, ale oveľa dôležitejšie bolo, že po skončení každej obchodnej sezóny dal lode vytiahnuť na breh a skontrolovať tesármi. Urobili sa všetky potrebné opravy. Posádku si vždy vyberal veľmi starostlivo a kapitáni boli ostrieľaní námorníci. Ani jedna z jeho päťdesiatich galér nebola nikdy preťažená a nikdy zbytočne neriskovali len preto, aby mali väčší zisk.

	Šesťdesiatmíľová plavba k pevninskému pobrežiu za búrky bude dobrou skúškou pre loď a členom posádky umožní, aby si zvykli na ňu – i jeden na druhého. Prievozník mal pravdu v tom, čo povedal o miestnych námorníkoch. Nebolo ľahké nájsť šikovných mužov, ktorí by boli ochotní plaviť sa na Xantose, a stále mu ešte chýbalo zo dvadsať chlapov. Zidantas prehľadal celý prístav, aby našiel námorníkov, ktorí by sa k nim pridali. Helikaón sa usmial. Mohli by mať aj dvakrát toľko ľudí, koľko potrebovali, lenže Zidantas bol prísny. „Lepšie je mať menej chlapov, ale dobrých, ako celú posádku, čo nestojí za nič,“ tvrdil. „Videl som jedného chlapa. Egypťana. Už podpísal na Mirion. Ak ho uvidím v Tróji, skúsim ho najať znova.“

	„Egypťania sa nehodia na galéru, Bujak,“ poznamenal Helikaón.

	„Tento áno,“ odvetil Zidantas. Je mocný ako dub. Nepoddajný.“

	Začalo pofukovať. Helikaón podišiel k zábradliu na pravoboku a videl, že mnohé malé nákladné člny plávajú späť ku brehu. Nakladal sa posledný tovar. Pri zábradlí vľavo zbadal najmladšieho člena posádky, chlapca menom Xander, ktorý tam mlčky sedel a čakal na rozkazy. Ďalšie dieťa smútku, pomyslel si Helikaón.

	Na svitaní, keď sa chystal na odchod, prišla za ním Faidra. „To musíš vidieť,“ povedala a zaviedla ho do spálne, kde ležala chorá žena. Jej dcérka Fia dostala vlastnú izbu, ale v noci sa potajomky vrátila k mame. Obe tvrdo spali, dievčatko objímalo mamu rukou, akoby ju chcelo chrániť.

	„Ďakujem ti, že si ich prijala,“ povedal, keď Faidra potichu zavrela dvere.

	„Za toto všetko vďačím tebe, Helikaón. Ako môžeš ďakovať ty mne?“

	„Už musím ísť. Nezabudni, čo som povedal tomu dievčatku. Nech tu zostanú, koľko budú chcieť.“

	„Pravdaže. Fia mala šťastie, že ťa stretla. Lekár povedal, že jej matka by bola ráno pravdepodobne mŕtva.“

	„Ak budeš dačo potrebovať, obráť sa na Parikla. Dal som mu inštrukcie.“

	„Dávaj na seba pozor. Zo všetkých mojich milencov si mi najdrahší.“

	Zasmial sa, objal ju, nadvihol a zakrútil sa s ňou. „A pre mňa je zas neoceniteľné tvoje priateľstvo,“ povedal.

	„Dúfam, že aj moje telo,“ odvetila. „Lebo inak skončím v chatrči ako Fiina matka.“

	Usmial sa pri tej spomienke a očami pomaly prechádzal po lodi. Na ľavej strane paluby stáli dvaja mykénski cestujúci. Obaja boli v zbroji a v pošvách za pásom mali meče. Starší z nich, Argurios, s ostro rezanou bradou, uprene naňho hľadel a v očiach sa mu zračilo neskrývané nepriateľstvo.

	Najradšej by si ma zabil, pomyslel si Helikaón. Aby si pomstil Alektruóna. My dvaja sa však stretneme zoči-voči, Argurios. Nijaká dýka v chrbte, nijaký jed v pohári vína. Vtom prehovoril mladý muž stojaci pri Arguriovi a bojovník obrátil k nemu tvár. Helikaón ho ďalej pozoroval. Argurios nebol veľký, hoci mal svalnaté ruky. A tvár mal posiatu jazvami z bitiek. V každom prístave Veľkého zeleného mora sa rozprávali príbehy o hrdinoch. Rozprávali ich námorníci, ktorí milovali príbehy o bitkách a udatných mužoch. A v mnohých týchto príbehoch vystupoval aj Argurios. Zúčastnil sa na bitkách vo všetkých krajoch na západe, počnúc Spartou na juhu a končiac Tesáliou na severe až po hranice s Tráciou. Vo všetkých týchto príbehoch sa hovorilo o jeho odvahe; ani v jednom o znásilňovaní, mučení či vraždení.

	Helikaón sa v myšlienkach znovu vrátil k mužovi, ktorý ho sledoval na Cypre. Myslel si, že vraha chytia vo Faidrinom dome ako v pasci. Za múrom čakal Zidantas s ďalšími štyrmi chlapmi. Ale vrah unikol. Bujak povedal, že akýmsi zázrakom zmizol. Helikaón však na zázraky neveril. Vrah bol veľmi šikovný – ako ten muž, čo zabil Helikaónovho otca. Ani jeho nikto nevidel. Vošiel do paláca, dostal sa do kráľových komnát a podrezal mu hrdlo. Podivné bolo, že mu odrezal aj pravé ucho. Potom zmizol. Stráže ho nevideli. Ani sluhovia.

	Možno aj jeho prenasleduje niekto taký.

	Zbadal, že sa k nemu približuje Zidantas s vidlicovo rozdelenou bradou a s ním dvaja starší členovia posádky.

	Zidantas vyšiel na zadnú palubu. „Sme pripravení, Šťastlivec,“ povedal. Helikaón prikývol. Bujak sa obrátil. „Pripraviť vesla! Prichystať plachtu!“ zareval. „Zdvihnúť kotvy!“

	Námorníci sa rýchlo presúvali na miesta. Muži, čo mali na starosti kotvy, spúšťali vpredu i vzadu hrubé laná a dvíhali z morského dna veľké kamenné kotvy.

	Helikaón sa pozrel na chlapca menom Xander. Oči mal vytreštené a vyľakané. Stále sa obzeral k brehu.

	„Vpred!“ zakričal Bujak. Rady vesiel sa zdvihli a zapreli sa do vody.

	A veľká loď začala pokojne kĺzať po hladine zátoky.

	3

	Pre dvanásťročného Xandera bola plavba na Xantose najväčším dobrodružstvom v živote. Odjakživa sníval o tom, že sa raz bude plaviť po Veľkom zelenom mori. Keď vysoko v cyperských kopcoch pásol dedove kozy alebo pomáhal matke a sestrám chystať farby na maľovanie tanierov z pálenej hliny, ktoré predávali v osade, predstavoval si, že je na lodi a pod nohami sa mu prevaľuje more. Neraz zastal na vrchole vysokého kopca a túžobne hľadel na lode plaviace sa smerom na juh do Egypta alebo smerom na východ do Ugaritu – alebo až do Milétu a bájnej Tróje s vežami z rýdzeho zlata.

	Spomínal si, ako jeho otec Akamas spolu s ďalšími námorníkmi spúšťali na vodu Itaku. Stál s dedom na brehu a sledoval, ako veslári zaujali postavenie a loď hladko vyplávala na more. Jeho otec bol skvelý veslár, mocný a neúnavný. A ako často vravieval dedo, bol to aj „dobrý človek, ktorého je dobré mať vedľa seba za každej búrky, čo ťa v živote postretne“.

	Xander mučivo jasno spomínal, ako sa lúčili. Jeho otec stál, mával rukou a ryšavé vlasy mu v svetle brieždenia horeli ako oheň. Padol o niekoľko dní neskôr v bitke s krutým mykénskym pirátom Alektruónom. Xander vedel, že zomrel udatnou smrťou, keď bránil svojich priateľov a svoju loď. Šťastlivec prišiel do ich domu na kopcoch, sadol si k Xanderovi a rozprával mu o tom, aký bol jeho otec vynikajúci muž. Priniesol matke a starému otcovi dary a s oboma sa potichu porozprával. Bola to z jeho strany veľká pocta, lebo Helikaón bol syn kráľa. Okrem toho bol poloboh.

	Dedo sa tomu smial. „Všetci urodzení ľudia tvrdia, že majú božský pôvod,“ vravel. „Sú to však takí istí ľudia ako ja a ty, Xander. Hoci Helikaón je z nich asi najlepší,“ pripustil. „Málokto z nich ráči navštíviť rodinu pozostalých.“ Odvrátil sa a Xander videl, že plače. Aj on sa rozplakal. Po chvíli ho dedo objal okolo pliec. „Za slzy sa nemusíš hanbiť, Xander. Tvoj otec si ich zaslúži. Bol to dobrý človek. Vždy som bol naňho hrdý. Tak ako budem vždy hrdý na teba. Helikaón vravel, že o rok ťa vezme na svoju loď a budeš sa učiť, ako to na mori chodí. Bude z teba skvelý, statočný muž, ako bol tvoj otec, a budeš robiť česť našej rodine.“

	„Budem veslárom, dedo?“

	„Teraz ešte nie, chlapče. Zatiaľ si primalý. Ale vyrastieš a zosilnieš.“

	Rok sa neznesiteľne vliekol, ale napokon bola tá nová veľká loď hotová a začala sa zháňať posádka. Dedo sa s ním vybral na svitaní do prístavu a toľko doňho hučal, že Xander už jeho rady ani nevnímal. „Vezmi si takého Zidantasa,“ znela jedna, ktorú si pamätal. ,Je to dobrý človek. Tvoj otec o ňom hovoril vždy v dobrom. Vždy urob poriadne, čo ti prikáže. Snaž sa zo všetkých síl.“

	„Áno, dedo.“

	Starec uprel zrak na veľkú loď s dvoma radmi vesiel a obrovským sťažňom. Potom pokrútil hlavou. „Veľa šťastia, Xander. A buď statočný. Uvidíš, že statočnosť a šťastie idú často ruka v ruke.“

	Xander sa dostal na loď presne vo chvíli, keď sa na východe objavilo slnko a zalialo Xantos zlatistým svetlom. Bolo to krásne znamenie a Xanderovi od radosti poskočilo srdce. Táto úžasná loď má byť aj jeho loďou. Stane sa skvelým námorníkom, ako bol jeho otec. Dedo bude naňho hrdý. Aj mama.

	Pod zdvihnuté rady vesiel dorazila malá loďka. Sedeli v nej ďalší traja členovia posádky. Povyhadzovali na palubu vrecia so svojimi vecami a vyliezli po lanách na loď. Xander urobil to isté, ale liezol popri ňom akýsi statný veslár. „Hore sa, chlapče!“ povedal a zdvihol Xandera k najnižšiemu veslu na ľavoboku. Preliezol dnu a dopadol na úzke veslárske sedadlo.

	V podpalubí bolo tma a tesno, ale keď si Xander zvykol na šero, zbadal úzke veslárske sedadlá a hrubú dosku, o ktorú sa veslári zapierali nohami. Zložil si vrece s vecami, sadol si na sedadlo a natiahol si nohy. Dedo mal pravdu. Bol primalý na to, aby sa mohol zapierať do vesiel. Ale o rok, pomyslel si, už budem dosť vysoký. Zdvihol vrece s vecami, podišiel k palubnému otvoru a preliezol cezeň.

	Na palube už stáli námorníci a dvaja cestujúci v zbroji. Starší bol zachmúrený bradáč s chladným tvrdým pohľadom. Xander už takých mužov videl. Boli to Mykénčania, rovnaké plemeno ako piráti, ktorých zabil jeho otec. Ich vojská sa potulovali po krajoch na západe, plienili mestá a brali so sebou otrokov a zlato. Mykénski piráti často križovali more a prepadávali osady na pobreží. Dedo ich nenávidel. „Sú to krvilační ľudia a jedného dňa z nich nezostane nič len prach,“ povedal.

	Dvierka do priestoru, v ktorom bol uložený tovar, boli otvorené a Xander videl, ako tam námorníci nosia veľké hlinené amfory naplnené vínom alebo korením a taniere z vypálenej hliny, uložené do vrstiev kôry a zviazané do surovej kože. Boli tam aj zbrane, sekery, meče, štíty a prilbice. Námorníci vyťahovali na lanách ďalší tovar. Xander podišiel bližšie, aby nakukol do skrýše. Bola hlboko dolu. Po schodíkoch vychádzal akýsi chlap a takmer doňho vrazil. „Dávaj pozor, chlapče!“ povedal a kráčal ďalej. Xander pomaly zamieril preč.

	Podišiel k zábradliu a zahľadel sa na breh, kde ešte vždy stál dedo. Starec ho zbadal a zamával mu. Aj Xander zamával a odrazu ho premkol strach. Čakala ho prvá plavba. Nevedel sa jej dočkať a zároveň sa jej bál.

	Vtom mu na plece dopadla akási ťažká ruka. Xander sa mykol a zvrtol sa. Stál pred ním obrovský plešatý chlap s vidlicovo rozdelenou bradou.

	Ja som Zidantas,“ povedal. „Ty si Akamasov syn?“

	„Volám sa Xander.“

	Obor prikývol. „Otec bol na teba hrdý. Na tejto plavbe sa naučíš, ako byť na osoh. Na veslovanie si primalý a na boj primladý. Preto budeš pomáhať tým, čo tieto veci zvládnu. Veslárom budeš nosiť vodu a urobíš všetko, o čo ťa požiadajú. Keď budem mať čas, naučím ťa viazať uzly, krátiť plachtu a tak ďalej. Inak sa nebudeš pliesť chlapom pod nohy a budeš sa len dívať, čo robia. Tak sa človek učí, Xander. Chvíľu to potrvá, kým budeme môcť vyplávať. Nakladanie tovaru trvá dlhšie, ako sme čakali, a vietor fúka proti nám. Takže si nájdi nejaký kútik a čakaj tam, kým napneme plachty. Potom príď za mnou na zadnú palubu.“

	Zidantas odkráčal dlhými krokmi a Xandera znovu premkol strach z neznáma. Na boj primladý, povedal Zidantas. Čo ak na nich zaútočia piráti? Čo ak zomrie ako otec alebo sa utopí vo Veľkom zelenom mori? Odrazu sa mu maličká izbietka v dedovom dome videla najkrajším miestom na svete. Znovu sa pozrel na breh a videl, ako sa dedo vracia naspäť a kráča do kopca.

	Čas bežal a chlapom dochádzala trpezlivosť. Nakladanie tovaru sa neúnosne naťahovalo. K lodi privesloval čln s dlhou rybárskou sieťou, na ktorej dvíhali na palubu krehkejší tovar. Akýsi dvaja námorníci sa pohádali a veľká amfora s vínom sa im vyšmykla z rúk. Rozbila sa a husté červené víno sa rozlialo po palube. Strhla sa bitka. Jeden z námorníkov vrazil tomu druhému päsťou do tváre a vynadal mu do hlupákov. Vrhli sa na seba. Pribehol Zidantas, schmatol ich za tuniku a odtrhol od seba. Medzitým ich chlapi začali hlasito povzbudzovať a atmosféra hustla.

	Vtom ako na povel všetko stíchlo.

	Xander zbadal, ako na palubu vyšiel Šťastlivec. Bol do pol pása nahý a mal na sebe iba jednoduchú krátku koženú suknicu. Nemal meč ani inú zbraň, a predsa posádka v jeho prítomnosti zmĺkla a vrátila sa k práci.

	Xander videl, že mieri k Zidantasovi, ktorý ešte vždy držal dvoch chlapov, hoci sa už nebili. „Strácame čas, Bujak,“ povedal mu. „A na brehu je ešte tovar.“

	Zidantas pustil chlapov. „Poutierajte palubu,“ prikázal im.

	Helikaón pozrel na Xandera. „Si pripravený stať sa námorníkom, Akamosov syn?“

	„Áno, pane.“

	„Bojíš sa?“

	„Trochu,“ pripustil.

	Jeden skvelý muž mi raz povedal, že kde niet strachu, niet ani odvahy,“ povedal Helikaón. „Mal pravdu. Spomeň si na to, keď ti bude zvierať žalúdok a zoslabnú ti nohy.“

	



	


IV

	Šialenec z Milétu

	1

	Chalkea vždy hnevalo, keď počul, že o ňom hovoria ako o Šialencovi z Milétu. Jednoducho to nebola pravda. Nepochádzal z Milétu. To, že ho pokladajú za šialenca, ho vôbec netrápilo.

	Stál na pravoboku na strednej palube birémy a sledoval, ako námorníci vyťahujú kamenné kotvy. Blížilo sa poludnie a náklad bol už, chvála všetkým olympským bohom, naložený. Na posádku zapôsobila Helikaónova prítomnosť ako švih čarovného prútika a Xantos bol pripravený vyplávať zo zátoky.

	Závan vetra strhol Chalkeovi z hlavy slamenák so širokou strieškou. Chcel ho zachytiť, ale druhý závan nadvihol klobúk vyššie a odfúkol ho preč. Prevracal sa a krútil nad lesklou modrou hladinou. Potom, keď vietor utíchol, padol na vodu a pomaly plával ďalej.

	Chalkeus naň ľútostivo hľadel. Kedysi husté a pevné kučeravé ryšavé vlasy mal teraz riedke a miestami šedivé. Okrem toho mu na temene hlavy svietila plešina, ktorá od prudkého slnka zhrubla a sčervenela.

	Jeden veslár na dolnej palube zbadal plávajúci klobúk, ponoril podeň veslo a chcel ho vytiahnuť. Takmer sa mu to podarilo, no práve vtedy znovu zafúkalo a klobúk odplával. Skúsil to druhý veslár. Chalkeus začul z dolnej paluby smiech a „chytanie klobúka“ sa chytro zmenilo na hru, pri ktorej vesla len tak trieskali o seba. Slamenák v tejto mlynici v okamihu stratil tvar. Nakoniec ho ktosi vyhodil na palubu. Vyzeral ako otrhaná mokrá handra.

	Jeden mladý námorník otvoril dvierka, vyliezol na hornú palubu a priniesol tú handru Chalkeovi. „Zachránili sme ti klobúk,“ povedal, premáhajúc smiech.

	Chalkeus mu ho vzal. Najradšej by klobúk roztrhal na márne kúsky. Ale napokon sa predsa len potešil a narazil si premočený a zdeformovaný klobúk na hlavu. Po tvári mu stekala voda. Mladý námorník to už ďalej nevydržal a hlasito sa rozosmial. Široká strieška klobúka sa pomaly prehla a pričapila sa Chalkeovi na uši. .Tuším je to teraz lepšie,“ poznamenal Chalkeus. Chlapec sa zvrtol a rozbehol sa k palube s veslami. Slnko čoraz väčšmi pražilo a Chalkea mokrý slamenák príjemne chladil.

	Na zadnej palube zbadal Helikaóna. Rozprával sa s troma staršími členmi posádky. Boli vážni a nervózni. Veď aj majú prečo, pomyslel si Chalkeus. Majú vyplávať na lodi, ktorú navrhol a postavil Šialenec z Milétu.

	Obrátil sa a prechádzal pohľadom po svojej veľkej lodi. Niekoľko členov posádky sa dívalo naňho. Na tvári sa im zračili zmiešané pocity. Z novej lode si predtým uťahovali a o Chalkeovi ako o staviteľovi lode hovorili s pohŕdaním, ba až nahnevane. Teraz však mali na šialencovej lodi vyplávať a v hĺbke duše dúfali, že v jeho šialenstve sa taja božské schopnosti. Lebo inak je s nimi koniec.

	Tým smerom, kde stál, sa dívali aj dvaja Mykénčania, no tvárili sa ľahostajne. Na rozdiel od námorníkov si zrejme neuvedomovali, že ich život teraz závisí od jeho šikovnosti. Chalkeovi odrazu zišlo na um, či by svoj postoj zmenili, keby sa to nejako dozvedeli. O Mykénčanoch bolo známe, že nepoznajú strach a bez milosti plienia, drancujú a zabíjajú. Smrť ich nenapĺňala hrôzou. Uprene sa na nich zadíval. Obaja boli vysokí, štíhli, chladní a odmeraní. Starší, Argurios, mal čiernu bradu a prázdne bezcitné oči. Mladší, Glaukos, k nemu očividne prechovával hlbokú úctu. Nikdy neprehovoril prvý, len odpovedal na Arguriove slová. Hoci teraz cestovali pokojnými krajmi, v ktorých sa nachádzali mierumilovné osady, boli odetí ako do vojny: na bokoch krátke meče a dýky, okolo pása krátke kožené suknice spevnené bronzom. Argurios mal na hrudi krásne vypracovaný kožený kyras a plecia chránené prečnievajúcimi bronzovými kotúčmi. Svetlovlasý Glaukos mal zle tvarovaný náprsný pancier s trhlinou na ľavej strane. Chalkeovi sa videlo, že Glaukos pochádza z chudobnej mykénskej rodiny a že k Arguriovi sa pridal v nádeji, že si zlepší postavenie. A na zlepšenie postavenia poznali Mykénčania iba jedinú cestu: vojnu, plienenie, zármutok a bolesť urodzenejších ľudí. Chalkeovi sa celé to prekliate plemeno hnusilo!

	Ak sa loď potopí, premýšľal, zbroj ich určite stiahne rýchlo ku dnu. Potom si to v duchu niekoľkokrát zopakoval. Rozbúšilo sa mu srdce a roztriasli prsty. Obrátil sa k zábradliu, chytil sa ho a stál tam nehybne, pokým sa neupokojil.

	Desať rokov neúspechu a posmeškov mu naštrbili sebavedomie väčšmi, než si uvedomoval. Siahol do mešteka na boku, vytiahol z neho maličký kúsok striebristo sivého kovu a prešiel hrubými prstami po jeho hladkom povrchu. Vzdychol si. To bol zdroj celého jeho trápenia a zároveň všetkých jeho nádejí. Tento jediný kúsok kovu skrýval tajomstvo, o ktorom bol presvedčený, že by mohlo zmeniť nielen jeho osud, ale aj osud mnohých národov. Bolo preňho tým mučivejšie, že ho nemohol odhaliť.

	Z temných myšlienok ho vytrhol hromový hlas, ktorý vydával povely štyridsiatim veslárom. Zidantas, mohutný Chetit, čo slúžil ako Šťastlivcov zástupca, sa nakláňal cez zábradlie na zadnej palube. „Na miesta!“ kričal a jeho oholená lebka sa blyšťala na slnku. Nato sa zo spodnej paluby ozval prvý veslár:

	„Pripraviť sa! Zodvihnúť vesla! Zaprieť sa nohami a ťahať!“

	Chalkeus sa zhlboka nadýchol. Vesla sa vnorili do belasej vody a Xantos sa začal kĺzať po zátoke smerom na more.

	Lodiar počúval, ako praská drevo a usiloval sa určiť príčinu každého zavŕzgania, aj toho najtlmenejšieho zavzdychania lode. V duchu znovu rýchlo prerátal množstvo záťaže v podobe kameňov a váhu všetkého dreva na lodi, potom sa naklonil cez zábradlie a sledoval, ako prova prudko rozráža pokojné vlny.

	Veslári si dolu začali spievať do rytmu. Malo ich byť osemdesiat, ale ani bohatstvo a povesť Helikaóna, Šťastlivca, nedokázali Mŕtvej lodi zabezpečiť plný počet členov posádky. Keď opracovávali drevo na trup lode, začul, ako si cyperskí tesári šepkajú: „Ak bude pod ňou plávať Poseidón, potopí sa.“

	Ak bude pod ňou plávať Poseidón!

	Prečo musia ľudia vždy vidieť za obyčajnými prírodnými silami niečo božské? Chalkeus vedel, prečo sa dlhšie lode za búrky potápajú, a nemalo to veru nič spoločné s rozhnevanými bohmi. Keď sa loď na rozbúrených vlnách dvíha a klesá, vyvoláva to v strede kýlu zvýšený a nerovnomerný tlak. Chalkeus to pred rokom ukazoval Helikaónovi, keď sedeli na prístavnej hrádzi zaliatej slnkom a malú cyperskú lodenicu mali pred sebou ako na dlani. Chalkeus chytil do oboch rúk dlhú palicu a potom ju začal pomaly ohýbať hore a dolu, na jednu i na druhú stranu. Nakoniec sa palica zlomila. Čím bola dlhšia, tým rýchlejšie sa zlomila. Keď sa stane to isté lodi na rozbúrenom mori, vysvetľoval, výsledok bude nielen rýchly, ale aj desivý: v okamihu ju roztrhne na dva kusy.

	To však nie je všetko, pokračoval Chalkeus ako typický lodiar. Trup lode sa zvyčajne stavia tak, že najprv sa pospájajú dosky s kolíkmi, až potom sa vloží vnútorná kostra. Podľa Chalkea to bola hlúposť. Najprv sa mala postaviť vnútorná kostra a až potom sa mala obiť doskami a spevniť. Tak sa posilní stredná časť lode. Chalkeus hovoril na prvom stretnutí aj o mnohých ďalších inováciách. O osobitnej palube pre veslárov, aby sa horná paluba uvoľnila pre tovar alebo cestujúcich, o nepravidelne rozmiestnených miestach pre veslárov po celom trupe, o kýloch pripevnených k trupu lode vpredu i vzadu, aby sa stlmil náraz, keď sa loď vyťahuje v noci na breh. O tomto všetkom Chalkeus rozprával.

	Helikaón pozorne počúval a potom sa ho spýtal: „Akú veľkú loď by si dokázal postaviť?“

	„Dvakrát takú dlhú ako sú galéry plaviace sa po Veľkom zelenom mori.“

	„S koľkými veslami?“

	„Osemdesiatimi až stomi.“

	Nato Šťastlivec chvíľu mlčky sedel a modré oči uprel do diaľky. Chalkeus si myslel, že ho nudí a k tejto téme sa viac nevráti. No Helikaón mu začal klásť podrobné otázky. Aké drevo by použil? Aký vysoký a hrubý by bol sťažeň? Ako by Chalkeus zabezpečil, aby taká veľká loď dobre spočívala na vode, bola rýchla a dalo sa s ňou manévrovať? Chalkea to prekvapilo. Šťastlivec bol ešte mladý, asi dvadsaťpäťročný; nečakal od neho také hlboké znalosti. Rozprávali sa niekoľko hodín, potom sa spolu najedli a rozhovor pokračoval dlho do noci. Chalkeus kreslil do mokrej hliny obrázky, zmazával ich, vylepšoval a ukazoval mu jednotlivé časti lode.

	„Ako sa dá taká veľká loď vytiahnuť v noci na breh?“ spýtal sa ho nakoniec Helikaón. „A ak sa dá vytiahnuť na breh, ako môže na úsvite znovu vyplávať na more?“

	„Nebolo by ľahké celkom ju vytiahnuť na breh,“ pripustil Chalkeus. „Ale bolo by to aj zbytočné. Zvyčajne stačí vytiahnuť na breh provu alebo kormu a potom spustiť kamenné kotvy a priviazať ju lanami, aby ostala cez noc na mieste. Posádka môže vyjsť na súš a rozložiť oheň.“

	„Zvyčajne?“ vyzvedal sa Helikaón.

	To bolo jadro problému. Keď sa blíži búrka, väčšina lodí mieri k brehu. Malé a ľahké galéry sa dajú ľahko vytiahnuť na bezpečnú zem. Taká veľká a ťažká loď, akú chcel postaviť Chalkeus, sa nedala celkom vytiahnuť z vody, keď bola naložená tovarom.

	Chalkeus vysvetľoval, v čom spočíva problém. „Určite by si nechcel, aby sa v búrke vytiahla na breh iba polovica takej veľkej lode. Rozbúrené more na jednom konci a štrk, kamene alebo piesok na druhom konci by ju roztrhli.“

	„Ako by si teda unikol s loďou pred búrkou, Chalkeus?“

	„Neunikol by som, Helikaón. Buď by som ostal na mori, alebo by som zakotvil na záveternej strane nejakého ostrova či skaliska. Loď, ktorú chcem postaviť, by sa búrok nebála.“

	Helikaón chvíľu naňho uprene hľadel. Potom sa uvoľnil a usmial sa. „Loď, čo sa nebojí búrok. To sa mi páči. Postavíme ju, Chalkeus.“

	Chalkeus bol ohromený – a odrazu sa zľakol. Vedel, akú má Šťastlivec povesť. Ak by nová loď nebola dobrá, mohol by ho aj zabiť. Ak by sa však nepotopila, Chalkeus by zbohatol a mohol by pokračovať vo svojich pokusoch.

	Chalkeus sa pozrel mladému mužovi do očí. „Povráva sa, že si krutý a zabíjaš bez najmenšieho zľutovania. Tým, čo ťa urazia, vraj odtínaš hlavy.“

	Helikaón sa k nemu naklonil. „Povráva sa aj to, že som poloboh zrodený z Afrodity. A že ty si šialenec, blázon. Záleží na rečiach? Pousiluj sa postaviť tú loď, ako budeš najlepšie vedieť, a ja sa ti odmením, či sa ti to podarí alebo nie. Od ľudí, čo mi slúžia, žiadam iba to, aby do svojej služby vložili srdce. Viac nežiadam.“

	A tak sa to všetko začalo.

	 

	Keď loď vyplávala z prístavu, zdvihol sa vietor a Chalkea priam nadúvalo pýchou.

	Len čo sa ocitli na mori, vztýčili sťažeň, priviazali na miesto priečny trám a uvoľnili plachtu. Pohrával sa s ňou južný vietor. Chalkeus pozrel hore. Na plachte bol namaľovaný čierny, spurne sa spínajúci kôň. Keď ho posádka zbadala, zajasala.

	Chalkeus pomaly prešiel na neistých nohách k prove.

	Kúsok od ľavoboku skákala nad hladinu a zase sa ponárala skupinka delfínov. Ich hladké telá sa leskli na slnku. Chalkeus pozrel na oblohu. Ďaleko na severe sa zbiehali tmavé mračná.

	A Xantos rozrážal vlny priamo k nim.

	Mykénčan Augurios sa snažil udržať rovnováhu na knísavej palube a z času na čas sa pozrel na zavalitého ryšavého Chalkea stojaceho na druhej strane. Všetci vraveli, že je šialený. Argurios dúfal, že to nie je pravda. Sníval o tom, že zomrie na bojovom poli, skolí svojich nepriateľov a vyslúži si miesto v Elýziu. Že bude hodovať v Hefaistovej Zlatej sieni s takými mužmi ako Herakles, Ormenion a mocný Alektruón. Nie o tom, že v plnej zbroji klesne na morské dno. Áno, ak už má umrieť na tejto prekliatej lodi, potom iba tak, ako sa na pravého mykénskeho bojovníka patrí: s mečom, prilbou a pancierom. Preto stál v rannom slnku v plnej zbroji. So záujmom sledoval, ako sa posádka plynulo pohybuje po palube, a všimol si kopy lukov a tuľajok úhľadne naskladaných pod zábradlím. Boli tam aj meče a malé okrúhle štíty. Ak by na Xantos niekto zaútočil, z námorníkov by sa v okamihu stali bojovníci.

	Šťastlivec neponechával nič na náhodu.

	Vysoko na zakrivenej prove bolo niečo, čo Argurios nevidel ešte na nijakej inej lodi. Bolo to zhotovené z dreva a na štyroch miestach pripevnené k palube. Akoby to ani ničomu neslúžilo. V prostriedku vyčnievalo brvno, na konci ktorého bol akýsi kôš. Argurios si spočiatku myslel, že slúži na nakladanie tovaru, ale keď sa prizrel bližšie, zistil, že kôš sa nedá spustiť dolu na bok lode. Bola to záhada a on len dúfal, že počas takmer mesačnej plavby do Tróje sa mu ju podarí vyriešiť.

	Pozrel sa na zadnú palubu, kde pri veľkom kormidelnom vesle stál Helikaón. Človeku sa ani nechcelo veriť, že dakomu sa podarilo poraziť slávneho bojovníka Alektruóna. Medzi Mykénčami bol legendou. Obor, čo nepoznal strach. Mocný ako dub. Argurios bol hrdý, že bojoval po jeho boku.

	A predsa každý vedel, čo sa stalo v ten strašný deň. Sám Argurios sa to dozvedel od jediného muža, čo prežil. Vrátil sa do Mykén na lodi prevážajúcej tovar a predviedli ho pred kráľa Agamemnóna. Námorník bol v žalostnom stave. Ruka, uťatá v zápästí, stále krvácala a začínala odporne páchnuť. Bol na kosť vychudnutý, pery mal zmodrané a ledva stál na nohách. Každému bolo jasné, že umiera. Agamemnón mu dal priniesť stoličku. Muž rozprával vecne a jednoducho.

	Mocný Alektruón bol mŕtvy, jeho posádka pobitá, bájna Hydra sa bezcieľne plaví po mori a jej plachty a paluby zhoreli.

	„Ako zomrel?“ spýtal sa Agamemnón a chladné tvrdé oči upieral na umierajúceho námorníka.

	Argurios si pamätal, že muž sa pri tej hroznej spomienke zachvel. „Dostali sme sa na ich loď, víťazstvo bolo naše. Vtom zaútočil Šťastlivec. Bol ako démon. Bolo to strašné. Strašné! Skolil troch mužov a vrhol sa na Alektruóna. Bol to krátky boj. Bodol Alektruóna do krku a vzápätí mu odťal hlavu. Chvíľu sme ešte bojovali, ale keď sme videli, že je to beznádejné, odhodili sme zbrane. Vtom Šťastlivec v zbroji pokrytej krvou skríkol: Pobite všetkých okrem jedného! Videl som jeho oči. Bolo v nich čosi choré. Bol posadnutý. Ktosi ma chytil za ruky, takže som nimi nemohol hýbať. Potom postínali hlavy všetkým mojim kamarátom.“

	Muž stíchol.

	„A potom?“ spýtal sa Agamemnón.

	„Potom ma privliekli pred Helikaóna. Dal si dolu prilbicu a stál tam s Alektruónovou hlavou v rukách. Uprene hľadel do jeho mŕtvych očí. Nezaslúžiš si vidieť Elýzium, povedal. Nato vypichol Alektruónovi oči.“

	V Levej sieni, v ktorej boli zhromaždení bojovníci, sa po týchto slovách ozvali zúrivé a zúfalé výkriky. Zhíkol dokonca aj Agamemnón, ktorý bol vždy zachmúrený a nedal na sebe nič znať.

	„Poslal ho slepého do Podsvetia?“

	„Áno, kráľ môj. Keď to urobil, odhodil hlavu na zem. Potom sa obrátil ku mne.“ Muž prudko zažmúril oči, akoby chcel odohnať strašnú spomienku.

	„Čo povedal?“

	„Povedal: Nechám ťa žiť, aby si porozprával, čo si tu videl, ale plieniť viac nebudeš. Vzápätí mi na jeho rozkaz dvaja muži natiahli na zábradlie ruku a Šťastlivec mi ju preťal v zápästí.“

	O dva dni nato muž zomrel.

	Alektruónova porážka naštrbila povesť o neporaziteľnosti Mykénčanov. Jeho smrť znamenala pre hrdých bojovníkov veľký úder. Pohrebné hry na jeho počesť sa konali v hrobovom tichu a v skľučujúcom ovzduší. Arguriovi sa na nich nedostalo nijakého zadosťučinenia, hoci v súťažnom boji s kopijou vyhral čašu vykladanú drahými kameňmi. Zápasiaci muži boli zarazení, akoby stále nemohli uveriť tomu, čo sa stalo. Alektruónove hrdinské činy boli legendárne. Viedol vpády do osád a miest po celom východnom pobreží od ostrova Samotraké až po Palestínu. Dokonca vyplienil dedinu, čo ležala necelý deň cesty od samotnej Tróje.

	Správe o jeho porážke a smrti ľudia nechceli veriť. Novina sa šírila dedinami a mestami a ich obyvatelia sa schádzali na zhromaždiskách a námestiach, kde o celej veci diskutovali. Argurios mal pocit, že v nasledujúcich rokoch si budú všetci Mykénčania presne pamätať, čo robili v tej chvíli, keď sa dozvedeli o Alektruónovej smrti.

	Argurios hľadel na Šťastlivca mlčky a nenávistne. Potom sa v duchu pomodlil k bohu vojny Areovi: „Nech som to ja, kto pomstí Alektruóna! Nech je to môj meč, čo prebodne srdce tohto prekliateho Trójana!“

	Vietor bol stále priaznivý a Xantos letel po vlnách. Z dohľadu pomaly mizol zelený ostrov Cyprus. Na zadnej palube sa vedľa Helikaóna črtala mohutná Zidantasova postava. Mal päťdesiat rokov, bol najstarším členom posádky a v týchto vodách sa plavil už takmer tridsaťpäť rokov. Za celé tie roky prekonal všetky búrky a víchrice a ani raz nestroskotal. Takmer všetci jeho kamaráti z detstva už boli mŕtvi. Niektorí z nich sa potopili spolu so svojimi plavidlami. Iných zabili piráti. Dvaja zomreli na kašeľ a jedného potrestali smrťou za to, že stratil kozu. Zidantas vedel, že mu prialo šťastie.

	Dnes uvažoval o tom, či sa šťastie od neho neodvrátilo. Xantos vyplával tesne pred poludním a hoci fúkal priaznivý južný vietor, Zidantas sa bál.

	Loď mieriaca z Cypru na sever by zvyčajne vyplávala najneskôr na svitaní. Plávala by najkratšou vzdialenosťou na skalnaté pobrežie Lýkie a na noc by sa uchýlila do bezpečnej zátoky. Všetci námorníci radšej vytiahli loď pred zotmením na breh, aby mohli prespať na pevnine. Ani posádka Xantosu nebola výnimkou. Boli to statoční muži, a keď bolo treba, aj smelí, ale vrtošivým a krutým bohom mora už padlo za obeť priveľa ich kamarátov či príbuzných. Rozlúčili sa s priateľmi, ktorí vyplávali na pokojné more za krásneho počasia, a viac ich nevideli. Prudké búrky, zradné brehy, piráti, skalné plytčiny – to všetko si vyžiadalo obete z radov mužov, čo žili a pracovali na Veľkom zelenom mori.

	Keď posádka stratila z očí zem, zmĺkla. Mnohí veslári vyšli z dolnej paluby, postavili sa k zábradliu a hľadeli na šíre more. Väčšina mlčala. Podobne ako Chalkeus začali načúvať vŕzganiu dreva a všímali si, ako sa pod nimi pohybuje loď. A oči plné strachu upierali na horizont, kde hľadali najmenšie znamenie hnevu.

	Aj Zidantas sa bál, a dobre rozumel ich strachu. Počuli, ako sa námorníci z iných lodí posmievajú tejto novej lodi a varujú ostatných, aby sa na nej neplavili. Nazvali ju Mŕtvou loďou. Mnohí starší členovia posádky si pamätali iné veľké lode, ktoré takisto skončili zle. Zidantas vedel, na čo myslia. Xantos je zatiaľ v poriadku, ale čo potom, keď bude pod ním plávať Poseidón?

	Díval sa na mĺkvych chlapov a odrazu sa ho zmocnila hrdosť. Nikdy sa neplavil so zbabelcami. Poznal, kto je bojovník, a posádku si vždy dobre vybral. Títo chlapi sa teraz báli neznámeho, no keby prišla búrka alebo by sa objavili piráti, konali by odvážne a rýchlo. Ako na Itake, keď na nich zaútočil Alektruón.

	Spomienka na ten deň ho ustavične mátala. Vzdychol si.

	Biele čajky sa strhmlav vrhali dolu a krúžili okolo plachty s čiernym koňom. Zdvihol sa vietor. Zidantas sa pozrel na oblohu. Na jeseň boli náhle búrky bežné a len máloktorá obchodná loď sa odvážila vyplávať na more po skončení leta. „Hádam sa zmení vietor,“ povedal.

	„Búrka bola pred dvoma dňami,“ poznamenal Helikaón. „Ďalšia pravdepodobne tak skoro nepríde.“

	„Pravdepodobne nie, ale isté to nie je,“ zamrmlal Zidantas.

	„Chyť sa vesla, Bujak,“ povedal mu Helikaón a odstúpil nabok. „Hneď si pokojnejší, keď máš loď pod kontrolou.“

	„Najpokojnejší by som bol vtedy, keby som sedel doma,“ zašomral Zidantas.

	Helikaón pokrútil hlavou. „Ako sa dá pokojne sedieť doma, keď má človek sedem malých dcér?“

	Zidantas sa uvoľnil a zaškeril sa bezzubými ústami. „To sa teda ozaj nedá,“ pritakal a pozrel na bok lode, či sa nevzdúva more. „Pláva hladšie, než som predpokladal. Myslel som, že budú do nej viac narážať vlny.“ Pokrútil veľkou rukou nad kormidlovým veslom. „No bol by som radšej, keby sme vyčkali do svitania. Nič tým nepokazíme. Aspoň si nepohneváme bohov.“

	„Si Chetit,“ odvetil Helikaón. „Ty predsa v našich bohov neveríš.“

	„To som nikdy nepovedal!“ nervózne zamrmlal Zidantas. „V iných krajoch sú možno iní bohovia. Ja nechcem uraziť nijakého boha. Dúfam, že ani ty. Najmä keď sa plavíme na novej lodi.“

	„To je síce pravda,“ odvetil Helikaón, „ale naši bohovia nie sú takí nemilosrdní ako vaši. Povedz mi, je pravda, že keď chetitský princ zomrie, upália spolu s ním dvadsať jeho vojakov, aby ho v Podsvetí strážili?“

	„Nie, to sa už zmenilo. Bol to starý zvyk,“ povedal Zidantas. „Hoci pokiaľ viem, Egypťania stále pochovávajú otrokov spolu s faraónmi.“

	Helikaón pokrútil hlavou. „Akí sú len ľudia nevedomí! Prečo by mal otrok alebo vojak slúžiť pánovi aj po smrti? Aké to má opodstatnenie?“

	„Neviem,“ odvetil Zidantas. ,Ja som nikdy nemal otroka a nie som ani chetitský princ.“

	Helikaón podišiel k zábradliu a pozrel sa dolu, ako pláva loď. „Máš pravdu. Plaví sa hladko. Musím to povedať Chalkeovi. Ale najprv sa musím porozprávať s cestujúcimi.“ Skočil cez tri schody na hlavnú palubu a prešiel tam, kde stáli Mykénčania.

	Hoci Zidantas nepočul, o čom sa rozprávajú, aj z tej diaľky, zo zadnej paluby, videl, že starší Helikaóna nenávidí. Stál nehybne s pravou rukou na rukoväti krátkeho meča a s bezvýraznou tvárou. Helikaón akoby jeho hnev nevidel. Rozprával sa s ním naoko úplne nenútene. Keď konečne vykročil k prove za Chalkeom, bradatý Mykénčan ho vyprevádzal upreným a nahnevaným pohľadom.

	Zidantas dostal strach. Pred dvoma dňami, keď Helikaón dovolil, aby sa Mykénčania plavili spolu s nimi do Tróje, postavil sa proti tomuto rozhodnutiu. „Nech idú na Mirione,“ povedal. „Videl som tú loď; je preťažená meďou. Bude sa tackať ako opitá. Buď bude cestujúcim celú cestu zle, alebo budú hodovať s Poseidónom.“

	„Postavil som Xantos pre tovar a pre cestujúcich,“ odvetil Helikaón. „A Argurios je vyslanec cestujúci do Tróje. Bolo by nezdvorilo nevziať ho na loď.“

	„Nezdvorilé? Veď sme potopili tri mykénske galéry! Nenávidia nás.“

	„Pirátske galéry!“ opravil ho Helikaón. „A Mykénčania nenávidia takmer každého. Majú to v povahe.“ Belasé oči mal ešte belasejšie a tvár mu stvrdla. Zidantas ten výraz dobre poznal a vždy mu pri ňom stuhla krv v žilách. Ožívali v ňom krvavé a vražedné spomienky, ktoré by mali radšej ostať navždy zamknuté v kobkách nevedomia.

	Xantos sa hnal ďalej. Zidantas sa oprel o kormidlo. Mal pocit, akoby stál na pevnej zemi, a pomyslel si, že Šialenec z Milétu mal možno pravdu. Pevne v to dúfal.

	Vtom začul krik: „Muž vo vode!“

	Zidantas prešiel pohľadom more po pravoboku. Najprv v tej šírej prázdnote nevidel nič. Potom zazrel kus dreva, ktoré sa kĺzalo medzi údoliami vín.

	Držal sa ho akýsi muž.

	



	


v

	Muž z mora

	Geršom už nevedel, kde je, nevedel, či sníva, alebo bdie. Kožu na pleciach a na rukách mal pokrytú pľuzgiermi a spálenú slnkom. Drevo zvieral v smrteľnom kŕči, ktorý už necítil. V hlave počul akési hlasy, ktoré mu vraveli, aby sa pustil a okúsil konečne pokoj. Nevšímal si ich.

	Mal vidiny; pred očami sa mu vznášali vtáci s ohnivými krídlami, muž s palicou, ktorá mu vykĺzla z rúk a premenila sa na kobru, a trojhlavý lev s telom pokrytým šupinami. Potom videl stovky mládencov, čo opracovávali veľký kamenný blok. Jeden po druhom si naň líhali a ponárali sa doň ako do vody. Nakoniec Geršom videl len ruky hľadajúce únik z kamennej hrobky, ktorú vytesali. A hlasy neutíchali. Jeden, prísny a nemilosrdný, akoby patril dedovi. Ďalší patril mame; prosil ho, aby sa správal ako urodzený muž, nie ako dajaký chmuľo. Chcel jej odpovedať, ale pery mal popraskané a dreveným jazykom nevládal ani pohnúť. Potom sa ozval hlas jeho malého bračeka, ktorý zomrel na jar. „Buď so mnou, brat môj. Som tu veľmi osamelý.“

	Možno by bol vtedy za ním aj šiel, ale drevo sa naklonilo a jeho krvou podliate oči sa otvorili. Nad morom sa vznášal čierny kôň. Po chvíli pocítil, že sa ho čosi dotklo, a znovu otvoril oči. Plával pri ňom akýsi mocný plešatý chlap s vidlicovo rozdelenou bradou. Geršom ho poznal, no nevedel si spomenúť odkiaľ.

	„Žije!“ zakričal chlap. „Hoďte lano!“ Potom sa mu ten chlap prihovoril. „Už sa môžeš pustiť. Si v bezpečí.“

	Geršom sa držal ďalej. Nijaký snový hlas ho nevláka do smrti.

	Drevo narazilo do boku lode. Geršom pozrel hore na rad vesiel. Chlapi sa vykláňali z okienok. Okolo pása mal odrazu omotaný povraz a dvíhal sa z vody. „Pusti sa dreva,“ vravel mu bradatý záchranca.

	Geršom by sa dreva už aj pustil, ale nemohol. Nemal v rukách cit. Chlap mu jeden po druhom jemne dvíhal prsty. Lano sa naplo a Geršom sa odlepil od morskej hladiny, prevalil sa cez palubné zábradlie a odkväcol na dosky. Keď sa spáleným chrbtom dotkol dreva, vykríkol a ten výkrik mu trhal suché tkanivo v hrdle. Čupol si k nemu mladý muž s čiernymi vlasmi a neuveriteľne belasými očami. „Prineste vodu,“ prikázal.

	Geršomovi pomohli sadnúť si a priložili mu k ústam pohár. Mal také vyschnuté hrdlo, že spočiatku nemohol pregĺgať. Keď sa o to pokúsil, vodu vyvrátil.

	„Pomaly!“ radil mu muž s belasými očami. „Drž vodu v ústach, aby ti po troche stekala dolu hrdlom.“

	Skúsil to. Dolu hrdlom mu skĺzlo zopár kvapiek studenej vody. V živote neokúsil nič také lahodné a blažené.

	Potom už o sebe nevedel.

	 

	Keď precitol, ležal v provizórnom stane postavenom pri prove. Vedľa neho sedel pehavý chlapec. Keď chlapec zbadal, že otvoril oči, vstal a odbehol. Po chvíli vošiel sklonený do stanu jeho záchranca a sadol si vedľa neho. „Tak sa teda znova stretávame, Egypťan. Máš šťastie. Keby sme sa nezdržali, určite by sme ťa minuli. Ja som Zidantas.“

	„Som ti... vďačný. Ďakujem... ti.“ Geršom sa posadil a načiahol sa po džbáne s vodou. Až vtedy si všimol, že má oviazané ruky.

	„Riadne si sa dorezal,“ povedal Zidantas. „Ale to sa ti zahojí. Ukáž, pomôžem ti.“ Nadvihol kožou zakrytý džbán. Geršom sa napil, tentoraz o čosi viac. Odtiaľ, kde sedel, videl po dĺžke celú loď a poznával ju. Klesol na mysli.

	„Áno,“ povedal obor, správne pochopiac výraz jeho tváre, „si na Xantose. Ale ja poznám dušu každej lode. Táto je mocná. Je to kráľovná mora – a ona to vie.“

	Geršom sa usmial a vzápätí mu od bolesti zašklbalo v tvári. „Odpočiň si, kamarát,“ povedal mu Zidantas. „Čoskoro sa ti zase vráti sila a celú plavbu si odpracuješ ako člen posádky.“

	„Ty ma... nepoznáš,“ odvetil Geršom. Ja... nie som... námorník.“

	„Možno nie si. Ale máš odvahu a silu. Pri Hádovi, na tom kuse dreva si si počínal naozaj dobre!“

	Geršom si ľahol. Zidantas hovoril ďalej, ale jeho hlas sa pomaličky menil na vzďaľujúci sa rytmický šum, až Geršom napokon upadol do bezsenného spánku.

	Helikaón stál pri kormidle a musel sa poriadne rozkročiť, aby udržal rovnováhu na lodi, ktorá prudko rozrážala vlny. Delfíny sa zase vrátili, skákali a ponárali sa popri nej. Chvíľu ich sledoval a jeho zvyčajne nepokojná myseľ sa uvoľnila a upokojila. Takýto radostný pocit slobody mal iba na mori.

	Na súši ho rozptyľovalo toľko otravných vecí! V jeho flotile bolo vyše päťdesiat lodí, takže musel stále riešiť nejaké problémy. Udeľovať povolenia na opravu galér, čítať hlásenia od kapitánov, stretávať sa s pisármi, kontrolovať tovar, ktorý naložili na loď alebo vymenili. Niekto musel dozerať aj na jeho statky, a hoci čriedy koni a hranice majetku strážili spoľahliví ľudia, niektoré veci musel riešiť sám. Keď si spomenul na mladého Diomeda, až mu poskočilo srdce. Jeho nevlastný brat mal už takmer dvanásť a o niekoľko rokov bude môcť prevziať na svoje bedrá aspoň časť zodpovednosti. Plavovlasý chlapec ho prosil, aby ho vzal so sebou na Xantos. Mama mu to zakázala.

	„Som kráľ,“ povedal Diomedes. „Ľudia by ma mali poslúchať.“

	Budeš kráľ a ľudia ťa budú poslúchať,“ odvetil Helikaón. „Zatiaľ však obaja musíme poslúchať kráľovnú, braček.“

	„To nie je spravodlivé,“ ponosoval sa Diomedes. „Keď si bol mladý ty, plavil si sa s Odyseom na Penelope.“

	„Mal som o tri roky viac než ty. Ale keď sa najbližšie stretnem s Odyseom, spýtam sa ho, či by si sa nemohol jedného dňa plaviť s ním.“

	„Naozaj? Ach, to by bolo krásne! Pustila by si ma, však, mama?“

	Štíhla zlatovlasá kráľovná Halysia sa pozrela na Helikaóna vyčítavo, ale láskavo. „Áno,“ odvetila. „Ak ťa Odyseus vezme so sebou, pustím ťa.“

	„Určite ma vezme,“ povedal Diomedes, „lebo som smelý ako Helikaón.“

	„Smelší,“ poznamenal Helikaón. Ja som sa v tvojom veku bál všetkého.“ 

	„Aj pavúkov?“ 

	„Tých najviac.“

	Chlapec si vzdychol. „Ach, Helikaón, keby som tak mohol ísť s tebou do Tróje! Rád by som sa stretol s prastrýkom Priamom a s Hektorom. Je pravda, že sa chceš oženiť s krásnou Kreusou?“

	„Nie, nie je to pravda. A čo ty vieš o krásnych ženách?“

	„Vraj majú veľké prsia a stále bozkávajú mužov. A Kreusa je naozaj krásna, však? Vravel to Pausanius.“

	„Áno, je krásna. Má dlhé čierne vlasy a pekný úsmev.“

	„Tak prečo si ju nevezmeš za ženu? Veď si to želá aj prastrýko Priamos, či nie? A mama vraví, že by to bolo dobré pre Dardaniu. A sám si pred chvíľou povedal, že obaja musíme poslúchať mamu.“

	Helikaón pokrčil plecami a rozhodil rukami. „To je všetko pravda, braček, ale ja mám s mamou dohodu. Vo všetkom jej budem verne slúžiť, ale vezmem si len takú ženu, ktorú budem ľúbiť.“

	„Prečo nemôžeš spojiť jedno s druhým?“ spýtal sa chlapec. „Pausanius má ženu a dve milenky. Vraj miluje všetky tri.“

	„Pausanius je naničhodník,“ povedal Helikaón.

	Do rozhovoru zasiahla kráľovná Halysia, aby ho zachránila pred dotieravým chlapcom. „Helikaón sa môže oženiť z lásky, pretože nie je kráľ a nemusí rozmýšľať o tom, čo potrebuje ríša. Ty však budeš kráľ, mladý muž, a ak nebudeš dobrý, vyberiem ti hlúpu a škuľavú ženu s vyčnievajúcimi zubami a s nohami do O.“

	Diomedes sa zasmial zvonivým smiechom plným života. „Sám si vyberiem ženu,“ povedal. „Bude krásna a bude ma zbožňovať.“

	Áno, bude ťa zbožňovať, pomyslel si Heliakón. Diomedes bude určite pekný, milý a pozorný.

	Dvíhal sa vietor a Helikaón sa naklonil ku kormidlu. V myšlienkach sa vrátil k Priamovej obľúbenej dcére. Kreusa bola, ako povedal Diomedovi, naozaj krásna. No bola aj lakomá a chamtivá a oči jej žiarili iba vtedy, keď sa v nich odrážalo zlato.

	Ani nemohla byť iná, uvažoval, veď ju vychovával v paláci bez lásky otec, pre ktorého malo cenu iba to, čo sa dalo odvážiť na váhach.

	Helikaón nepochyboval, že to bol Priamos, kto nariadil Kreuse, aby mu lichotila a nadbiehala. Dardanské kraje, ležiace severne od Tróje, neboli nikdy bohaté. Nenachádzali sa tam nijaké zlaté, medené, strieborné či cínové bane. Dardania však mala úrodné pastviny a kone, ktoré sa na nich pásli v hojných stádach, boli prekvapujúco silné a vytrvalé. Aj obilia sa tam urodilo dostatok. Helikaón zbohatol a staval prístavy, vďaka ktorým sa dostal k tovaru z Egypta a zo všetkých krajov na juhu i na západe. Dardania bola čoraz bohatšia, a teda aj mocnejšia. Priamos chcel mať, pravdaže, na severe spojenca. O niekoľko rokov určite bude chcieť vydať jednu zo svojich dcér za Diomeda. Helikaón sa usmial. Možno malú čudnú Kassandru alebo jemnú Laodiké. Úsmev mu zmizol z tváre. Alebo dokonca Kreusu. Predstava, že si jeho malý braček vezme takú beštiu, bola skľučujúca.

	No možno som k nej nespravodlivý, pomyslel si.

	Priamos mal málo času na svojich päťdesiat detí, čo splodil s troma manželkami a tridsiatimi konkubínami. Tie, čo sa k nemu dostali bližšie, museli mať preňho nejakú cenu. Dcéry predal bez mihnutia oka cudzím princom výmenou za spojenectvo; synovia pracovali ako strážcovia pokladníc, kňazi alebo vojenskí velitelia. Iba dve svoje deti zahŕňal niečím, čo by sa dalo nazvať láskou: Kreusu a Hektora. Jeho dcéra vedela zhromažďovať bohatstvo a Hektor bol na bojovom poli neporaziteľný. Obaja predstavovali aktíva, ktoré si bolo treba udržať.

	Starca, ako sa zdá, dokonca tešilo, že mnohé z jeho detí snovali proti nemu sprisahania a snažili sa ho zvrhnúť. Zvedovia mu podávali hlásenia o ich pohybe a vo chvíli, keď sa niektoré z nich odhodlalo k činu, dal ho zatknúť. Za posledné tri roky Priamos prikázal zabiť piatich svojich synov.

	Aby sa zbavil myšlienok na Priama, Helikaón pozrel na oblohu. Bola jasnomodrá a bez mrakov. Stále fúkal ideálny južný vietor. Koncom leta zvyčajne prevažoval severozápadný vietor, takže veslári dreli celý deň. Dnešný deň bol výnimkou. Xantos si s napnutou plachtou sebavedome razil cestu vlnami a ladne sa dvíhal a klesal.

	Helikaón zbadal, ako sa Chalkeus prechádza hore-dolu po hlavnej palube a rukou si pridŕža slamenák. Občas, keď sa loď hojdala priveľmi prudko, ho hodilo nabok a musel sa chytiť zábradlia. Bol to suchozemec a na mori bol celý nesvoj; o to čudnejšie bolo, že dokázal navrhnúť a postaviť takú krásnu loď.

	Na prove vyšiel Zidantas z provizórneho stanu, kde uložili stroskotanca, a zamieril k zadnej palube.

	„Bude žiť?“ spýtal sa ho Helikaón.

	„Áno. Má tuhý koreň. Prežije. Oňho sa nebojím.“

	Helikaón pozrel obrovi do očí. „Ty sa vždy o niekoho bojíš, Bujak. Spokojný si až vtedy, keď sa objaví problém, nad ktorým môžeš škrípať zubami.“

	„Možno,“ pripustil Zidantas, „ale blíži sa búrka.“

	Helikaón pozrel smerom na juh. Zidantasova znalosť počasia bola priam mystická. Južná obloha bola stále jasná a Helikaón si sprvu pomyslel, že Bujak sa – konečne – mýli. Potom sa pozornejšie zadíval na čiaru horizontu za nimi. Nebola už čistá a ostrá a signalizovala rozbúrené more. Pozrel na plachtu s čiernym koňom. Vietor bol zatiaľ čerstvý a priaznivý, ale začínal fúkať v nárazoch. „Kedy tu bude?“ spýtal sa. Zidantas pokrčil plecami.

	„Uvidíme ju skôr ako zem a zastihne nás skôr, ako sa dostaneme na breh.“

	Mieril k nim mohutný Chalkeus so sklonenou hlavou. Vyšiel po troch schodoch na zadnú palubu. „Rozmýšľal som o tom, čo si povedal,“ prihovoril sa Helikaónovi. „Tuším, že riešením by mohli byť plutvy. Ako iste vieš...“

	„Plutvy?“ nechápal Zidantas.

	Lodiar naňho uprel studený pohľad. „Najviac ma vie nahnevať, keď ma dakto preruší. Načisto stratím niť svojich myšlienok. Láskavo počkaj, kým dokončím, hej?“ Kývol hlavou, aby zdôraznil svoje slová, ale práve v tej chvíli mu skĺzol klobúk na oči. Nahnevane si ho strhol z hlavy a obrátil sa k Helikaónovi. „Ako som teda hovoril... Vieš, že som dal po oboch stranách spodnej časti trupu pripevniť dosky, aby sa loď po vytiahnutí na breh držala rovno?“

	„Dobrý nápad,“ poznamenal Helikaón.

	„To teda je. Ale má to svoj význam, aj keď sme na šírom mori. Výčnelky plutiev pri malom ponore prekážajú. Mal som si to uvedomiť, keď som ich navrhoval. Mal som ich viac predĺžiť. Mal som ich tiež urobiť tak, aby ich kormidelník mohol ľahšie ovládať. Podľa mňa musíš čln namieriť na bod, ktorý je nad – alebo pod, to závisí od morského prúdu a vetra – miestom, kde chceš pristáť. Čln sa bude plaviť rovnejšie, s menším zanášaním a veľmi príjemne.“

	„Dúfajme, že vďaka tým plutvám získa aj na rýchlosti,“ poznamenal Zidantas. „Blíži sa búrka. Bolo by dobré, keby sme loď dostali na breh skôr, ako nás dostihne.“

	„Ach, to nejde,“ odvetil Chalkeus.

	„Nedá sa vytiahnuť na breh?“

	„Dá sa, ale potom by ju tá búrka, o ktorej hovoríš, rozbila na kusy.“

	„Na súši ju predsa nemôže rozbiť!“

	Do reči im skočil Helikaón. „Bujak, Chalkeus chce povedať, že Xantos nemôžeme celkom vytiahnuť na breh. Je priveľký. Nemáme toľko mužov, aby sme ho úplne dostali z mora, a keby sme aj mali, nedostali by sme ho potom zase na more.“

	„Presne tak!“ zvolal lodiar.

	„Určite ho dokážeme vytiahnuť aspoň na piesok,“ trval na svojom Zidantas.

	„Ak bude silná búrka, rozbije loď,“ povedal Helikaón. „Polovica bude stáť na pevnej zemi a polovica sa bude hojdať na mori. Pod takým veľkým tlakom praskne trup.“

	„Tak čo máme robiť?“ spýtal sa Zidantas.

	„Musíme ostať počas búrky na mori – alebo nájsť chránenú zátoku,“ odvetil Chalkeus.

	..Ostať počas búrky na mori! Zošalel si?“

	_Asi áno,“ odvetil Chalkeus. „Každý mi to hovorí. No mám na práci aj dačo lepšie, než márniť čas s hlupákom.“ Po týchto slovách dlhými krokmi vykročil zo zadnej paluby.

	Obor sa zhlboka nadýchol a na chvíľu zadržal dych. „Niekedy sa priam vidím, ako mlátim toho chlapa palicou.“ Vzdychol si. .Mohli by sme zamieriť do Nešťastnej zátoky, spustiť na brehu kotvy a veslovať, aby nás nezahnalo na breh.“

	„Nie, Bujak. Asi by sme to nedokázali ani s plnou posádkou,“ odvetil Helikaón. „Hodinový boj s búrkou by ich načisto vyčerpal. A čo ak bude búrka trvať celú noc? Vyhodí loď na breh a rozláme na kusy.“

	Ja viem, ale aspoň prežijeme. Inú možnosť nemáme.“

	Helikaón pokrútil hlavou. „Máme. Ako povedal Chalkeus, ostaneme počas búrky na mori.“

	„Nie, nie, nie!“ povedal Zidantas, naklonil sa bližšie a stíšil hlas. „Xantos sme v nečase ešte nevyskúšali. Je to dobrá loď, to áno, ale už teraz ma obchádza hrôza. Bude to ťažká skúška, Helikaón, veľmi ťažká skúška.“ Odmlčal sa. „A posádka o ňu nestojí. Už teraz sa boja. Loď sa na brehu možno rozlomí, ale aspoň budú vedieť, že prežijú. Nijako ich nepresvedčíš, aby sa plavili v búrke.“

	Helikaón pozrel na priateľa a v jeho širokej poctivej tvári videl strach. Zidantas zbožňoval svojich šesť dcér a v poslednom roku často hovoril o tom, že sa vykašle na more a bude sledovať, ako rastú. Helikaón mu dával podiel zo všetkých ziskov a Zidantas bol teraz boháč. Už nemusel riskovať život na Veľkom zelenom mori. Bola to ťažká chvíľa. Zidantas bol priveľmi hrdý, aby povedal pravdu, no Helikaón mu ju vyčítal z očí. Obrovitý Chetit bol vyľakaný, ako len môže byť vyľakaný námorník.

	Keď Helikaón prehovoril, nemohol sa naňho dívať. „Musíme počas tejto búrky ostať na mori, Bujak,“ povedal napokon miernym hlasom. „Musím vedieť, či má Xantos veľké srdce. Preto ťa žiadam, aby si stál po mojom boku.“ Pozrel na obra.

	„Vždy budem stáť po tvojom boku, keď ma budeš potrebovať, Šťastlivec,“ povedal Zidantas so zvesenými plecami.

	„Nechaj teda posádku chvíľu odpočívať. Budeme ju potrebovať na určité manévre. Kým zbadajú, že sa blíži búrka, budeme tak ďaleko od zeme, že im neostane iné, len poslúchnuť rozkaz a veslovať v búrke.“

	„Máme na palube kopu nováčikov,“ povedal Zidantas. „Strašne riskuješ. Stačí, keď sa pri obrátke zrazia veslá, alebo vypukne medzi veslármi panika, a ideme ku dnu.“

	„Ty si vyberal posádku, Bujak. Nikdy si nebral na loď zbabelcov.“ Zoširoka sa usmial. „Aspoň budeš mať čo rozprávať vnúčatám: plávali sme s Poseidónom na najväčšej lodi, aká bola kedy postavená.“

	Na Zidantasa však silený humor neplatil. „Už sa na to teším,“ zamrmlal skľúčene.

	Helikaón sa pozrel na čiaru ponoru.

	A dúfal, že Šialenec z Milétu mal pravdu.

	



	


VI

	Poseidón pláva

	1

	Xander driemal na slniečku Akýsi námorník oňho zakopol a škaredo zahrešil. Xander čosi rozpačito zašomral na ospravedlnenie a vstal. Vtom si uvedomil, že ho ktosi volá po mene. Zvrtol sa a na knísavej lodi takmer spadol. Zbadal, že ho volá Zidantas, a rozbehol sa na zadnú palubu.

	„Prines veslárom vodu,“ povedal obor. „Tam dolu je horúco ako v pekle. Povedz Oniacusovi, že si majú oddýchnuť a môžu vyjsť v dvadsaťčlenných skupinkách na palubu.“

	„V dvadsaťčlenných skupinkách,“ zopakoval Xander.

	„Tak už choď, chlapče.“

	„Áno, Zidantas.“ Odmlčal sa. „Kde je voda?“

	„V mechoch, čo visia uprostred oboch veslárskych palúb.“

	Xander vykročil k dvierkam na palube, otvoril ich a po strmých schodoch zliezol dolu. Bolo tam šero a horúco. Keďže bola napnutá plachta, veslári zdvihli veslá a zasunuli rukoväte do kožených slučiek. Našiel mechy s vodou, jeden zvesil a odniesol k prvému veslárovi na ľavoboku, mladému plecnatému mužovi s hustými kučeravými čiernymi vlasmi. „Kde je Oniacus?“ spýtal sa ho, keď námorník vytiahol drevenú zátku, nadvihol mech a zhlboka sa napil.

	„To by som mal byť ja.“

	„Zidantas povedal, že chlapi si môžu oddýchnuť a môžu vyjsť v dvadsiatich skupinkách na palubu.“

	„Hádam v dvadsaťčlenných skupinkách,“ opravil ho Oniacus.

	„Áno.“

	„Naozaj to tak povedal? Pred pristávaním zvyčajne neoddychujeme.“ 

	„Naozaj.“

	Muž sa naňho zoširoka usmial. „Ty si Xander, však? Tvoj otec o tebe rozprával. Vravel, že keď si mal sedem-osem rokov, rozbehol si sa proti svorke divých psov.“

	„Bol to len jeden pes,“ odvetil Xander. „Zaútočil na naše kozy.“

	Oniacus sa zasmial. „Si úprimný, chlapče. Vidím, že si sa celkom podal na otca.“ Vrátil mech Xanderovi. Potom zakričal: „Ideme sa pozrieť na slniečko, chlapi. Každý tretí na palubu – ale najprv sa dobre pozrite, či máte poriadne upevnené veslá.“ Muži sa začali dvíhať z veslárskych lavíc a presúvať sa k príchlopu. Oniacus ostal na mieste. „Zanes vodu ostatným chlapom,“ povedal Xanderovi.

	Chlapec si razil cestu malou pohyblivou palubou a ponúkal vodu spoteným námorníkom. Väčšinou mu poďakovali, niektorí s ním žartovali. Vtom sa ocitol pri chudom staršom mužovi, ktorý si zahnutou dýkou prepichával mozole na ruke. Dlaň mal boľavú a krvavú. „Musí ťa to bolieť,“ prihovoril sa mu Xander. Veslár si ho nevšímal, ale vzal mech s vodou a poriadne sa napil.

	Pristúpil k nim Oniacus s vedrom na povraze. Vyklonil sa z okienka, spustil vedro do mora a potom ho vytiahol. „Strč ruky do vedra, Attalus,“ povedal. „Slaná vody ti vysuší mozole a koža ti hneď stvrdne.“ Námorník mlčky vložil ruky do vedra a oprel sa. Oniacus ponoril do vody úzke pásy látky. „Teraz ti ich obviažem,“ povedal.

	„Netreba,“ odvetil veslár.

	„Tak to si tvrdší chlap než ja, Attalus,“ povedal Oniacus priateľsky. „Mne krvácajú ruky na začiatku každej sezóny, a keď chytím veslá, mám pocit, akoby som vložil ruky do ohňa.“

	Je to nepríjemné,“ súhlasil mäkším hlasom.

	„Mal by si to skúsiť a nechať si obviazať ruky. Ak to nepomôže, dáš si to dolu.“

	Veslár prikývol a vystrel ruky. Oniacus obviazal mokrými handrami Attalove dlane plné mozoľov, roztrhol látku a na zápästí ju uviazal. „Toto je Xander,“ povedal, keď bol hotový. Jeho otec bol môj priateľ. Vlani padol v boji. Bol to dobrý chlap.“

	„Každý mŕtvy chlap je dobrý chlap,“ povedal Attalus chladne. „Môj otec bol opilec, ktorý dolámal mojej matke kosti. Na jeho pohrebe ľudia rumádzgali, vraj odišiel skvelý muž.“

	„To máš pravdu,“ súhlasil Oniacus. „Ale na Itake – tak ako na Xantose – boli naozaj dobrí chlapi. Bujak si opilcov a darebákov nevyberá. Ten vidí človeku až na dno srdca. Musím povedať, že človeka to niekedy dokáže poriadne naštvať. Preto sme vyplávali neskôr. Bujak včera odmietol najmenej dvadsiatich.“ Oniacus sa obrátil ku Xanderovi. Je čas vrátiť sa k povinnostiam,“ povedal mu.

	Xander zavesil takmer prázdny mech na miesto, odkiaľ ho zobral, a vyliezol na hornú palubu. Zavolal naňho Helikaón. Zodvihol voskom zapečatený džbán, rozlomil pečať a do dvoch medených pohárov nalial zlatistý mok. „Odnes to našim mykénskym cestujúcim,“ prikázal mu.

	Xander opatrne odniesol poháre po schodoch a po hojdajúcej sa palube. Nebolo ľahké udržať rovnováhu a bol rád, že nevylial ani kvapku. „Pán Helikaón ma požiadal, aby som vám toto priniesol,“ povedal. Muž s chladnou tvrdou tvárou vzal poháre, ani sa nepoďakoval. Xander sa rozbehol preč, nepozrel mu do očí. Bol to najstrašnejší muž, akého kedy videl. Z opačnej strany paluby zazrel, ako rukou pozdravili Šťastlivca a napili sa. Stáli pri zábradlí a Xander dúfal, že loď sa odrazu prudko mykne a oni sa skydnú cez palubu. Potom si všimol, že starší bojovník sa díva priamo naňho. Pocítil strach a premýšľal, či sa dajú zlé myšlienky vyčítať z tváre. Mykénčan držal pohár vo vystretej ruke a Xander si uvedomil, že by mal odniesť prázdne poháre. Rýchlo prešiel cez palubu, vzal poháre a dal ich Zidantasovi.

	„Čo mám robiť teraz?“ spýtal sa ho.

	„Choď sa dívať na delfíny, Xander,“ odvetil Bujak. „Keď ťa budem potrebovať, zavolám ťa.“

	Xander sa vrátil na miesto, kde si nechal malé vrece so svojimi vecami. Mal v ňom kus syra a sušené ovocie. Vyhladol, a tak si sadol a najedol sa. V jednej chvíli išiel tadiaľ nevrlý lodiar a takmer mu stúpil na nohu.

	Nasledujúce dve hodiny boli očarujúce. Helikaón so Zidantasom vykrikovali rozkazy a Xantos priam tancoval na vlnách. Veslári na ľavoboku sa zapierali do vesiel vo chvíli, keď veslári na pravoboku dvíhali veslá z vody. Xantos sa nakláňal a krútil, menil smer, a keď oba rady vesiel začreli do vín, vyrazil dopredu. Xanderovi sa to všetko náramne páčilo – najmä to, keď mladší mykénsky bojovník padol na kolená a vracal. Starší s tvrdou tvárou celý ozelenel, ale zachmúrene sa držal zábradlia a uprene hľadel na more. Napokon sa manévre skončili a Zidantas chlapom zakričal, aby si oddýchli.

	Fúkal nárazový vietor; plachta s čiernym koňom sa trepotala. Xander pozrel smerom na juh. Obloha tam bola tmavšia. Mnohí veslári vyliezli na hornú palubu. Aj oni uprene hľadeli na juh. Zhrčili sa dokopy a Xander začul, ako ktosi povedal: „Poseidón pláva. Budeme mať šťastie, ak dorazíme na breh skôr, ako nás zastihne búrka.“

	„To ten prekliaty Egypťan,“ poznamenal ďalší. Xander sa prisal naňho pohľadom. Bol to plecnatý chlap s riedkymi plavými vlasmi a strapatou bradou. „Poseidón si ho chcel vziať a my sme mu to prekazili.“

	Bola to znepokojujúca myšlienka a Xandera vyľakala. Každý vedel, že keď Poseidón chcel, vedel sa poriadne nahnevať, ale nenapadlo mu, že boh mohol chcieť, aby sa ten cudzinec utopil. Rozhovor pokračoval. Zapojili sa doň aj ďalší chlapi. Xander priam cítil ich strach, keď hovorili o tom, ako upokojiť boha. „Treba ho hodiť naspäť,“ povedal ten so strapatou bradou. Je to jediná možnosť. Inak je po nás.“ Niektorí súhlasne mrmlali, no väčšina ostala ticho. Proti sa ozval iba jeden. Bol to kučeravý prvý veslár Oniacus.

	„Nemyslíš, že je trochu skoro hovoriť o tom, že dakoho zabijeme, Epeus?“

	„Poseidón si ho vybral,“ odvetil Epeus. „Nechcem nikoho zabiť, ale toho chlapa už nemôžeme zachrániť. Ak ho boh chce, tak si ho vezme. Chceš, aby nás stiahol k sebe spolu s ním?“

	Xander zbadal, že rozhovor počúvajú aj dvaja mykénski bojovníci, ale svoje názory si nechávali pre seba. Keď sa zdvihol vietor a loď sa začala prudšie hojdať, Xander odišiel od námorníkov a zamieril na zadnú palubu. Bol tam ten muž so slameným klobúkom a rozprával sa so Zidantasom a Šťastlivcom. Xander čakal na schodoch; nevedel, čo robiť. Nechcel vidieť, ako hodia raneného muža cez palubu, ale takisto nechcel privodiť Poseidónov hnev. Usiloval sa predstaviť si, čo by urobil jeho otec. Hodil by toho muža späť do mora? Xanderovi sa videlo, že nie. Jeho otec bol hrdina. Povedal to Šťastlivec. A hrdinovia nevraždia bezbranných.

	Xander vyliezol na palubu. Zbadal ho Šťastlivec. „Neboj sa toho vetríka, Xander,' povedal mu.

	Ja sa nebojím vetra, pane,“ odvetil Xander a povedal mu, čo počul od veslárov. Kým pán stihol odpovedať, zhromaždila sa pod nimi skupina námorníkov. Xander videl, že dvaja z nich vlečú po palube stroskotanca.

	„Poseidón sa hnevá!“ kričal statný Epeus. „Musíme mu vrátiť, čo sme mu ukradli, Šťastlivec.“

	Helikaón prešiel okolo Xandera a zadíval sa dolu na námorníkov. Zdvihol ruku a v okamihu zavládlo ticho. Bolo počuť len skučanie vetra. Helikaón chvíľu mlčal a iba tam stál. „Si hlúpy, Epeus,“ povedal napokon. „Poseidón sa nehneval. Ale teraz sa hnevá!“ Ukázal na narušiteľa poriadku. „To ty si privodil jeho hnev na naše hlavy.“

	Ja som nič neurobil, pane!“ zvolal Epeus a v jeho hlase odrazu zaznel strach.

	„Ale urobil!“ zreval Helikaón. „Myslíš si, že Poseidón je taký slabý boh, že nedokáže zabiť jediného muža, ktorý bol celé dva dni na mori? Myslíš si, že by ho v okamihu nedokázal stiahnuť ku dnu, ako to urobil s ostatnými členmi jeho posádky? Nie. Veľký boh mora nechcel, aby bol tento muž mŕtvy. Chcel, aby Hl. Chcel, aby ho Xantos zachránil. A ty si ho teraz napadol a vyhrážaš sa mu zabitím. Možno si nás všetkých odsúdil na záhubu. Lebo teraz, ako všetci vidíte, Poseidón naozaj pláva!“ Ešte kým rozprával, obloha potemnela a zahrmelo.

	„Čo máme robiť, pane?“ zakričal iný muž.

	„Nemôžeme zutekať,“ odvetil Helikaón. „Poseidón neznáša zbabelcov. Musíme sa obrátiť, musíme sa postaviť veľkému bohu ako ozajstní muži a ukázať, že sme hodní jeho požehnania. Skrátiť plachtu! Všetci veslári na dolnú palubu a čakajte na rozkazy. Okamžite! A rýchlo!“

	Muži sa poslušne rozišli. Ohromený Geršom ostal sedieť na palube. Zidantas sa naklonil ku Xanderovi. „Pomôž mu vrátiť sa tam, odkiaľ ho dovliekli. Uprostred lode nebudete tak cítiť prudké pohyby lode. Priviažte sa o sťažeň. Bude to divoká plavba.“

	Xander zliezol na palubu, ktorá sa mu teraz dvíhala a krútila pod nohami. Spadol, vstal a vzal Geršoma za ruku. Pomohol mu vstať a viedol ho vpred. Normálne kráčať sa takmer nedalo, a kým sa dostali k sťažňu, niekoľkokrát spadli. Xander uviazal Geršomovi okolo pása vlečné lano a pevne zatiahol. Potom sa obzeral, čím by sa uviazal on sám. Nič také nevidel. Búrka sa vrhla priamo na nich, vietor skučal, dážď bičoval paluby. Xander sa držal lana, ktorým uviazal Geršoma. Vtom si Xandera pritiahol k sebe mohutný námorník s obviazanými rukami. V skuvíňajúcom vetre Xander začul, ako Zidantas kričí rozkazy veslárom. Loď sa zakrútila, a keď do trupu narazila obrovská vlna, prudko sa rozhojdala. Xantos sa pomaly obrátil čelom k búrke. Prihnala sa ďalšia obrovská vlna a prevarila sa cez hlavnú palubu. Xander sa takmer pustil povrazu, keď ho vlna schytila a ťahala preč. Geršom s výkrikom schmatol poranenou rukou chlapca za tuniku a udržal ho na mieste.

	Vzápätí sa odkiaľsi zhora ozval výkrik. Jedného z námorníkov, čo uväzoval plachtu, strhlo dolu. Xander videl, ako padá. Jeho telo dopadlo na zábradlie na pravoboku a načisto ho rozlámalo. Viac ho nevidel. Zotmelo sa. Deň sa zmenil na večer a večer na noc. Xander sa držal lana, zatiaľ čo búrka bičovala veľkú loď. Držal sa zo všetkých síl, no po chvíli mu znecitliveli prsty a sily ho začali opúšťať. Voda ho nestrhla len zato, že ho Geršom pevne držal. Tmu pretínali krivolaké čiary žiarivých bleskov, po ktorých tak dunivo hrmelo, až mal Xander pocit, že loď roztrhá na kusy. Paluba sa chvíľu dvíhala a nakláňala, až ho hodilo dozadu, a vzápätí klesala a on sa zase kĺzal naspäť. Uzimený, premoknutý a vydesený sa modlil, aby ostal nažive.

	Aj keď bol už na smrť vysilený, stále sa držal lana. Xantos teraz mieril priamo do búrky, driapal sa po kopcoch vín a padal do údolí medzi nimi. Voda sa valila na provu ako vodopád. Vtom vyčerpaní veslári na ľavoboku stratili na okamih rytmus a loď sa odrazu prudko naklonila. Na Xantos sa zvalil burácajúci múr vody. Zasiahol Xandera, zodvihol ho a šmaril o sťažeň. Napoly omráčený odletel od lana i od Geršoma. Veľká loď sa prudko hojdala a Xander sa kĺzal po mokrej palube. Oblohu osvietil blesk. Videl, že sa nezadržateľne rúti k dolámanému zábradliu. Rukami šmátral po niečom, čoho by sa zachytil.

	Tesne pred zívajúcim otvorom v zábradlí zazrel jagavý bronz. Keď ho mykénsky bojovník Argurios zbadal, pustil sa zábradlia a rozbehol sa k nemu cez palubu. Schmatol Xandera za tuniku a obaja sa rútili k zívajúcej diere. Argurios v poslednej chvíli zachytil rukou vlečné lano. Xander pocítil, ako mu spod tela zmizla paluba a ocitol sa vo vzduchoprázdne priamo nad besnejúcim morom. Pozrel sa hore a videl, že aj Mykénčan zletel z paluby. Visel na lane s tvárou skrivenou od bolesti. Xanderovi bolo jasné, že Argurios, oblečený v plnej zbroji, ich oboch nezachráni. Hocikedy ho môže pustiť a bude po ňom.

	Ale nepustil ho. Xantos poskočil a rozhojdal sa. Argurios narazil do boku lode. Xanderovi sa natrhla tunika.

	Vtom začal vietor tíchnuť, dážď ustal a hradbu mračien prelomil mesačný svit. Dvaja námorníci opustili svoje úkryty a vyliezli na knísavú palubu. Xander videl, ako Oniacus schmatol Arguria a vytiahol ho do bezpečia. Vzápätí Attalus načiahol dolu ruku, chytil Xandera a vytiahol ho na palubu.

	Xander sa schúlil pri zábradlí a celý sa triasol. Nemohol to chvenie rúk zastaviť. Zrazu sa pri ňom objavil Šťastlivec a potľapkal ho po pleci. Potom pristúpil k Arguriovi, ktorý si hnietol prsty. Xander zbadal na jeho ruke krv.

	„Zachoval si sa statočne,“ povedal Helikaón.

	„Nepotrebujem od teba chválu,“ odvetil Argurios, zvrtol sa a pridal sa k svojmu spoločníkovi.

	Vedľa Xandera sa hrbil Zidantas. „Tak čo, kamarát, užil si si prvú búrku?“

	„Nie.“

	„Vari nie si rád, že si ostal nažive?“

	„To áno.“ Prestával sa triasť. „Myslel som si, že zomriem.“ 

	„Mal si šťastie, Xander. Zahynul len jeden muž.“ 

	„Epeus?“

	„Nie. Mladý Lýkijčan Hippolatos. Bol to dobrý kamarát.“

	„Nerozumiem. Ak bol Poseidón nahnevaný na Epea, prečo zabil Hippolata?“

	„Život je plný záhad,“ odvetil Zidantas.

	Ako sa more ďalej upokojovalo, členovia posádky začali jasať. Helikaón kráčal medzi nimi a oni sa zhŕkli vôkol neho.

	„Poseidón požehnal Xantos,'1 zakričal. „Plávali sme s ním a on zbadal v našich srdciach odvahu. Každý z vás dostane dvojnásobnú odmenu.“ Jasot bol hneď hlasnejší a loď zaplavila radosť.

	Xander však až takú radosť necítil.

	Helikaón podišiel k nemu. Sklonil sa k rozochvenému chlapcovi. „Svet je plný strachu, Xander,“ povedal, „ale dnes si sa zachoval ako hrdina.“

	„Nič zvláštne som neurobil, pane.“

	„Videl som ťa. Najprv si priviazal k sťažňu Geršoma. Nie seba. Väčšmi ti záležalo na jeho živote než na svojom. Tvoj otec by bol na teba hrdý. Tak ako som teraz ja. A videl si ďalších dvoch hrdinov. Geršom ťa držal, hoci mal rozodraté a zakrvavené ruky. Argurios riskoval vlastný život, aby ťa zachránil. Obaja títo muži sú veľkí a ty tiež.“

	Geršom sedel v prednej časti Xantosa s kolenami pritiahnutými k sebe a s prikrývkou prehodenou cez boľavé plecia a ruky. Búrka už prehrmela a hoci na hviezdnatej oblohe svietil mesiac, z času na čas sa triasol. Tie náhle krátke triašky ho vyčerpávali. Žmúriac cez napuchnuté viečka upieral zrak na približujúcu sa zem, akoby ju chcel pritiahnuť k sebe. Ešte nikdy sa mu nežiadalo tak strašne cítiť pod nohami pevnú zem. Zidantas, stojaci neďaleko, sa naklonil cez zábradlie a pozorne sa díval na jasnú tmavú vodu pod provou. Akýsi námorník, odetý iba do bedrovej zásterky, vedľa neho ponáral do mora dlhú zubatú tyč a skúšal hĺbku. A Xantos sa pomaličky posúval vpred.

	„Kedy budeme na brehu?“ spýtal sa Geršom a čakal, že Zidantas povie, že o niekoľko dní.

	„Ráno,“ odvetil stručne Zidantas. Ani sa nepozrel dozadu, dvakrát dal pravou rukou znamenie kormidelníkovi a Geršom pocítil, že veľká loď máličko zmenila kurz. Počul, že v týchto vodách sú nebezpečné plytčiny, a preto stíchol, aby nerušil skúsených námorníkov. Videl, že väčšina veslárov drží veslá vysoko nad hladinou; iba šiesti sa rytmicky zapierali do vesiel a Xantos sa bezpečne posúval k brehu.

	Na pravoboku čnel do výšky ostrov. Končiar pokrývala bujná vegetácia, útesy sa beleli od morských vtákov a ich trusu. Keď sa loď dostala bližšie, Geršom zbadal nádhernú zátoku. Pri pohľade na ňu sa mu priam zatajil dych a začul, ako Xander vedľa neho zhíkol.

	Zátoka bola veľká a takmer kruhovitá. Obkolesovali ju vysoké, rozoklané sivé a biele útesy. V strede útesu, priamo nad nimi, stáli na stráži dve vysokánske modravé skaly, lesknúce sa v mesačnom svite. Na ich úpätí sa blyšťal strieborný vodopád; padal do bujnej zelene, z ktorej sa vynáral ako malá riečka. Geršom rozoznával skupinku domov, ktorá sa ostro črtala uprostred bielych stien a červených striech a nad nimi pevnosť s výhľadom na more. Ústie rieky sa na bielej pláži rozdelilo na dva široké pruhy. Iné lode už vytiahli na breh a na pláži horeli ohne.

	Chlapec sa pozrel na Geršoma s otvorenými ústami.

	„To je krása!“ vydýchol a oči mu svietili od úžasu.

	Geršom sa naňho usmial. Hneď mal lepšiu náladu. Tento chlapec sa plavil po Veľkom zelenom mori iba jeden deň, prežil veľkú búrku, hľadel smrti do očí – a stále bol tu, nebál sa a s očami rozšírenými od očakávania sa tešil na ďalšie dobrodružstvo.

	„Kde sme? Ako sa to tu volá?“ vypytoval sa Xander.

	Zidantas konečne odtrhol oči od vody, narovnal sa a rukami si prešiel po krížoch. „A máme to za sebou,“ povedal námorníkovi, ktorý prikývol a s tyčou v ruke sa vrátil na dolnú palubu. Zidantas sa obrátil k chlapcovi. „Miestni tomu hovoria Zátoka modrých sov,“ odvetil. „Iní zas Nešťastná zátoka.“

	„Prečo sme sem prišli, keď je nešťastná?“ spýtal sa ho Geršom a pomyslel si: Videl som už dosť nešťastia, aby som ho ešte aj vyhľadával.

	Zidantas sa mdlo usmial. „Pre nás nebola nikdy nešťastná, Egypťan. To iba pre iné lode.“

	Geršom už videl breh celkom jasne. Väčšina lodí kotvila na pravom brehu rieky, no tri čierne lode stáli naľavo, ďaleko od ostatných. Všimol si, že keď Zidantas zbadal čierne galéry, zachmúril sa. „Poznáš ich?“ spýtal sa ho.

	„Hej, poznám.“

	„Konkurenční kupci?“

	Zidantas sa k nemu naklonil tak blízko, že chlapec nič nepočul, a zašepkal: „Krvaví kupci, Egypťan. Piráti.“

	Xander vyliezol na najvyššiu, zahnutú časť provy. „Pozrite na tých ľudí,“ zakričal a ukázal na breh.

	Okolo desiatok stanov sedelo na piesku množstvo ľudí. Horeli tam ohníčky a ďalšie sa zapaľovali. Geršom priam cítil vôňu pečeného mäsa. V scvrknutom žalúdku mu zaškvŕkalo.

	„Áno,“ odvetil Zidantas, „je to rušné miesto. Toto kráľovstvo bohatne z poplatkov, čo vyberá Tučný kráľ. Dbá však o to, aby boli v zátoke v bezpečí všetky lode a námorníci z takmer všetkých krajín. Dobrí i zlí. Stretávajú sa tu všelijakí ľudia. Chodia sem za obchodmi a za dievčatami.“ Žmurkol na Xandera, ktorý sa začervenal. „Ale väčšinou sem chodia bezpečne zakotviť na noc. Dnešná nočná búrka určite zahnala do Nešťastnej zátoky všetkých možných vandrákov.“

	Na Helikaónovo zavolanie plešatý obor náhlivo zamieril po palube ku kormidlu. Vzápätí sa loď začala prudko otáčať, až jej nos znovu mieril na otvorené more.

	„Čo sa deje? Prečo nezakotvíme na brehu?“ vypytoval sa Xander s úzkosťou v hlase a vrátil sa ku Geršomovi.

	Geršom mu nevedel odpovedať.

	„Veslujte späť!“ zaburácal Zidantas.

	Xantos sa neisto začal pospiatky vracať k brehu. Zidantas s dvoma námorníkmi nadvihol kormidlové veslo a nechal ho kĺzať po vode, až v nej vytváralo za zábradlím zadnej paluby ryhu.

	Tridsať vesiel sa vnorilo do vínovo tmavej vody, chlapi začali z plných pľúc spievať a korma Xantosa začala kĺzať smerom k širokému pásu piesku. Neďaleko kotvila iba jedna galéra, ktorá mala na prednej časti namaľované obrovské karmínové oči. Na piesku okolo nej ležali muži, ale keď sa priblížil Xantos, mnohí z nich sa postavili.

	Voda pri brehu bola takmer nehybná a špicatá korma lode ju rozčesávala hladko ako sekera. Geršom sa chytil zábradlia. Tridsať vesiel sa neúnavne ponáralo a vynáralo z vody, chlapi spievali čoraz rýchlejšie a čoraz hlasnejšie, biela čiara pláže sa hnala k nim...

	Geršom sa pevne držal a zavrel oči.

	„Držte sa!“

	Spev ustal, veslá ostali visieť vo vzduchu a na chvíľu nastalo ticho. Potom korma Xantosa vkĺzla na pláž a so škrípaním sa zarezala do kamenistého brehu, až fŕkal piesok a kamienky. Vzápätí loď zastala. Po chvíľke sa mierne naklonila na bok a znehybnela.

	Posádka na lodi i chlapi na brehu zajasali. Xandera i Geršoma odhodilo na palubu, ale Xander hneď vyskočil na nohy a pridal sa k jasotu.

	Obrátil sa s rozžiarenými očami k Geršomovi. „Nebolo to vzrušujúce?“

	Geršom sa rozhodol, že chvíľu ostane tam, kde je. Hoci túžil mať čo najskôr pod nohami pevnú zem, bál sa, že ho neunesú.

	„Áno,“ odvetil bez dychu. „Až priveľmi.“

	Na palube nastal pohyb. Chlapi sa tlačili, aby sa čo najskôr dostali z lode. Smiali sa a vtipkovali. Ich strach sa vytratil ako hmla. Veslári povyťahovali veslá, rýchlo ich poutierali a poukladali a spod lavíc si vzali svoje veci. Helikaón bol na boku lode prvý a Geršom videl, ako si pozorne prezerá trup lode. V strede paluby sa nadvihol príchlop a Zidantas spolu s mrzutým lodiarom Chalkeom rýchlo zmizli v útrobách lode; bezpochyby šli skontrolovať, či sa nepoškodila.

	Z Xantosa sa valil prúd námorníkov zliezajúcich po lanách na súš.

	„Poď, Geršom!“ Xander si vzal svoj malý kožený vak. Chlapec netrpezlivo poskakoval z nohy na nohu. „Ideme na breh!“ Geršom vedel, že trpne, aby niečo neprepásol.

	„Choď napred. Prídem za tebou.“

	Xander sa postavil za niekoľkých námorníkov v zástupe. Keď prišiel rad naňho, preliezol zábradlie, chytil lano a rúčkovaním zliezol dolu. Rozbehol sa, ani sa neobzrel na miesto, kde posádka Xantosa rozkladala oheň. Veľká loď stíchla a Geršom osamel na palube. Zavrel oči a vychutnával chvíle pokoja.

	Vtom ho vyrušil výkrik. Razom otvoril oči.

	„Hohó, Helikaón! Trójana človek pozná vždy, lebo mu zakaždým najprv otrčí zadok. Ale ešte som nevidel, že by to dakto robil s loďou!“

	Po pláži smerom ku Xantosu kráčal muž s červenou tvárou, odetý v šafranovožltej tunike. Bol nevysoký, zato plecnatý a svalnatý. Kučeravá brada a dlhé vlasy boli žltohnedé a neupravené. Tuniku mal špinavú a kožené sandále staré a obnosené, ale okolo pása sa mu jagal krásny opasok vykladaný zlatom a drahými kameňmi, za ktorým bola zastoknutá zakrivená dýka. Helikaónovi sa pri pohľade naňho rozžiarila tvár.

	„Ty odporný starý pirát!“ zavolal na pozdrav, očividne spokojne buchol do trupu Xantosa, vrhol sa na breh a objal prišelca.

	„Máš šťastie, že som tu,“ povedal muž. „Budeš potrebovať všetkých mojich i svojich chlapov, aby si do rána dostal túto tučnú kravu z brehu do vody.“

	Helikaón sa zasmial, obrátil sa a s pýchou sa pozrel na veľkú loď. „Plavila sa v búrke, priateľ môj. Bez strachu a vzdorovito. Vždy som sníval o takej lodi.“

	„Pamätám sa. Prejsť okolo Skylly a Charybdy a plaviť sa po neznámych moriach až na koniec sveta. Som na teba hrdý.“

	Helikaón chvíľu mlčal. „Bez teba by sa to nikomu nepodarilo, Odyseus.“

	



	


VII

	Stratený hrdina

	Odyseus sa díval na mladého muža a odrazu sa nezmohol na slovo. Jeho rozpaky zakryli niekoľkí muži z jeho posádky, ktorí pribehli a zhrčili sa okolo Helikaóna. Potľapkávali ho po chrbte, objímali a ťahali tam, kde naňho čakali a s jasotom ho vítali ostatní chlapi.

	Odyseus sa obzrel na veľkú loď a v duchu uvidel malého chlapca s havraními vlasmi, ktorý mu raz povedal: „Postavím najväčšiu loď na svete. Pobijem morské príšery a budem sa plaviť až na koniec sveta, kde žijú všetci bohovia.“

	„Bývajú vraj na hore Olymp.“

	„A kto žije na konci sveta?“

	Jedna strašná babizňa s ohnivými očami. Raz sa na ňu pozrieš a zhoríš ako svieca.“

	Chlapec akoby sa zľakol. Potom mu stvrdla tvár. „Nepozriem sa jej do tváre,“ povedal.

	Čas letí rýchlejšie než Pegasove krídla, pomyslel si Odyseus. Odrazu sa cítil starý. Koncom roka bude mať štyridsaťpäť rokov. Zhlboka a trochu smutne si vzdychol. Vtom zbadal, ako od Xantosa uteká akýsi chlapec. S posvätnou hrôzou sa obzeral vôkol seba na všetky tie ohne, stany a chlapov.

	„Čo tu pobehuješ, chlapče?“ spýtal sa ho prísne Odyseus.

	Chlapec so žltohnedými vlasmi sa naňho pozrel. „To je tvoja pláž, pane?“

	„Mohla by byť. Vieš, kto som?“

	„Neviem, pane. Na mori som sa plavil prvý raz.“

	Odyseus nezmenil prísny výraz tváre. „To nie je ospravedlnenie, chlapče. Ešte nikto ti o mne nerozprával? Nerozprávali sa u vás pri ohni príhody z môjho života?“

	„Neviem,“ odvetil chlapec po pravde. „Nepovedal si mi, ako sa voláš.“

	„Som itacký kráľ – bojovný itacký kráľ. Najväčší námorník na svete. Nič ti to nehovorí?“

	„Toto je Itaka?“ spýtal sa chlapec.

	Odyseus pokrútil hlavou. „Nie, toto nie je Itaka. Vidím, že tvoju výchovu zanedbali. Bež, chlapče. Vychutnaj si radosti Zátoky modrých sov.“

	Chlapec sa zvrtol, ale potom sa znovu obrátil. „Ja som Xander,“ povedal. „Aj ja som námorník.“

	„A dobrý námorník. To ti teda môžem povedať. Ja som Odyseus.“

	Xander naňho nehybne uprel zrak. „Naozaj?“ 

	„Naozaj.“

	„Počul som o tebe. Dedo vravel, že si najväčší klamár na svete a že vieš rozprávať najlepšie príbehy. Jeden mi aj porozprával, ako tvoju loď nadvihla veľká búrka a nechala ju uviaznutú na boku vysokej hory. Rozrezal si plachtu na polovicu, priviazal si ju k veslám a mával si nimi ako krídlami, takže loď zletela späť na more.“

	„Na chvíľu sme však zablúdili v mrakoch,“ poznamenal Odyseus, „a ja som musel zliezť dolu po lane, aby sme sa dostali k vode.“

	Chlapec sa zasmial. „Plavím sa s pánom Helikaónom,“ povedal. „Prešli sme cez veľkú búrku, skoro som spadol z lode do mora.“

	„Aj ja som sa raz plavil s Helikaónom,“ povedal mu Odyseus. „Bol asi v tvojom veku. Využil som svoje čarovné schopnosti a naučil som ho lietať.“

	„On vie lietať?“

	„Ako orol. Možno ti o tom neskôr porozprávam, ale teraz sa musím vyšťať. Nemám rád, keď sa na mňa pritom dakto díva. Tak už bež.“

	Chlapec odbehol. Odyseovi sa vrátila dobrá nálada a dlhými krokmi vykročil po pláži. Sadol si na vyčnievajúcu skalu a pozrel sa ta, kde Helikaóna obkolesila posádka z Penelopy. Určite sa rozprávali o starých časoch.

	Staré časy.

	Prešlo už dvadsať rokov odvtedy, čo Odyseus prvýkrát spočinul očami na Helikaónovi. Dvadsať rokov! Niekedy sa mu videlo, že ubehlo iba zopár obchodných sezón. Odyseus bol vtedy mladý, v rozkvete síl a živo si spomínal, ako prvý raz stúpal po strmom chodníku k dardanskej pevnosti na vrchole kopca. Kamenná tvrdza sa stala hlavným mestom Dardanie za kráľa Anchisa, Helikaónovho otca. Zbohatol vraj nečestným spôsobom, a čo bolo pre obchodníka Odysea dôležitejšie, mal krásnu mladú ženu. Preto vyliezol po strmom skalnatom kopci v sprievode troch námorníkov a dvoch oslov naložených vzácnymi voňavkami, drahokamami, zlatom, drahými látkami a drobnosťami, aké sa páčia ženám.

	Pri bráne pevnosti žartoval s kráľovskou strážou, no medzitým uvažoval, či je kráľ dostatočne chránený. Brána bola hrubá, ale priširoká, čo bola zo strany kráľa bezpochyby hlúpa márnomyseľnosť. No múry boli vysoké a dobre postavené – vápencové bloky zapadali do seba bez použitia malty. Strážnici pri bráne vyzerali vykŕmení a bdelí. Zvedavo si ho prezerali, ako sa dalo očakávať. Jeho meno poznali aj tu, na ďalekom severe.

	Vtom sa kdesi za ním ozval vzrušený mladý hlas: „Pane, pane, to je tvoja loď?“

	Zvrtol sa a zbadal sedem-osemročného šarvanca s vlasmi čiernymi ako noc a s jasnomodrými očami. Ukazoval dolu na pláž, kde kotvila Penelopa, týčiaca sa nad okolitými rybárskymi člnmi.

	„A čo ak je, ty škaredý malý škriatok?“ zavrčal.

	Chlapec sa zarazil, ale nedal sa. Ja nie som škriatok, pane. Som chlapec. Volám sa Aineias a som syn kráľa Anchisa.“

	Odyseus ho prebodol pohľadom. „To ti mám veriť? Jakživ som nevidel takého chlapca ako ty. Všetci chlapci, ktorých som kedy stretol, mali štyri ruky. Nesnaž sa ma obalamutiť, chlapče, lebo to oľutuješ.“ Položil ruku na dýku a hrozivo vykročil dopredu.

	Chlapec zneistel, ale potom zbadal rozosmiate tváre palácových stráží a zasmial sa.

	„Otec mi hovoril, že naším čestným hosťom bude itacký Odyseus, ktorý vie skvele rozprávať fantastické príbehy. A koľko mali hláv?“

	Odyseus sa pousmial. „Uvidíme, chlapče,“ odvetil, „uvidíme.“ Vtom sa za chlapcom objavila akási utrápená žena v strednom veku.

	„Kde si bol, Aineias? Myslela som si, že ťa už nikdy nenájdem. Hľadala som ťa až dolu na pláži. Poď sem, poď k svojej mame. Nevieš sa správať,“ dodala.

	Chytila ho za ruku a ťahala smerom do kráľovských komnát. Aineias sa cez plece usmieval na Odysea a nechal sa odviesť ku kamenným schodom vedúcim na bočný balkón, kde čakala štíhla, krásna čiernovlasá žena v dlhých modrých šatách. Kľakla si, aby objala chlapca, ktorý sa znovu pozrel na Odysea a vyvrátil oči.

	Odyseus sa stretol s kráľom Anchisom v jeho megaróne, veľkej kamennej sieni, kde prijímal hostí a odkiaľ riadil svoje každodenné obchody. Bol to bledý šedivý muž, ktorého ľadovo-modré oči chladne spočívali na kupcovi tak, akoby to bol iba palácový sluha.

	Odyseus dobre poznal týchto nafúkaných lupičov. Myslel si o sebe, že je pri rokovaní pružný a že má celý arzenál taktických zbraní, počnúc neskrývaným lichotením, osobným čarom a končiac otvorenými hrozbami. No tento kráľ bol chladný a neprístupný, človek doňho nevidel. Hovorili o tom, ako bežia obchody na miestnom pobreží, pili vodou riedené víno a Odyseus porozprával zopár historiek, aby Anchisa rozosmial. Ale ani jeho najlepšie príbehy, ani ten o panne a škorpiónovi, nezmäkčili kráľov prísny výraz tváre a chlad v jeho očiach.

	Odyseovi sa priam uľavilo, keď do megarónu vbehol bosý Aineias v ľanovej tunike a kĺzal sa až pred kráľa.

	„Všetko som zmeškal, otec? Idem neskoro?“

	„Čo si mal zmeškať? O čom to hovoríš, Aineias?“ spýtal sa ho Anchises netrpezlivo a obrátil ľadové oči k čiernovlasej žene, ktorá kráčala za chlapcom do siene.

	„No predsa príbehy, otec. Príbehy o divých zveroch, dvojhlavých chlapcoch a dobrodružstvách na šírom mori,“ odvetil s úzkostným výrazom v tvári. „Musel som sa učiť,“ dodal na vysvetlenie Odyseovi, ktorý ho pobavene sledoval.

	„Som ustatý, chlapče, a minul som už celú zásobu príbehov určenú na tento deň.“

	„Poď, Helikaón, neruš otca a jeho hosťa,“ povedala chlapcovi mama a vzala ho jemne za ruku. Bola to žena krehkej krásy s jemnou bledou pokožkou a s očami, pomyslel si Odyseus, ktoré akoby hľadeli kamsi do neznáma. Taký pohľad už kdesi videl a so záujmom si prezeral mladú kráľovnú.

	„Už som ti povedal,“ ozval sa kráľ drsne, „aby si ho volala menom, ktoré som mu dal. Aineias. Je to nádherné meno.“

	Kráľovná sa preľakla a začala sa jachtavo ospravedlňovať. Odyseus si všimol zmenu na chlapcovej tvári. Odtiahol sa od matky a vyhlásil: „Keď budem starší, postavím najväčšiu loď na svete. Stanem sa veľkým hrdinom. Bohovia to povedali mame.“

	Ženino čelo preťala pekná kolmá vráska. Kľakla si pred synom a znovu ho objala, tak ako na balkóne. Dívala sa mu do očí, akoby tam niečo hľadala. Chlapec na Odysea zapôsobil. Bol ešte malý, ale vycítil matkinu úzkosť a odvrátil otcov hnev.

	„Poznám srdcia ľudí a hrdinov, chlapče,“ povedal, „a myslím, že tvoja mama má pravdu.“

	„Choďte už,“ prikázal kráľ žene s dieťaťom a luskol na nich prstami, akoby dával pokyn sluhom.

	Tri dni, počas ktorých Penelopa kotvila na pobreží Dardanie, chodil chlapec Odyseovi v pätách ako tieň. Odyseus proti tomu nenamietal. Chlapec bol vnímavý, bystrý, zvedavý, ku všetkým priateľský, no zároveň, čo pripadalo Odyseovi nezvyčajné, si zachovával vlastné myslenie. Očarovali ho lode a z Odysea vymámil sľub, že sa raz do Dardanie vráti, vezme ho na Penelopu a bude sa s ním plaviť po mori. Kupec nemal v úmysle sľub dodržať, ale chlapec, ktorý stál v posledný deň na brehu a kýval mu, až kým obchodná loď nezmizla za obzorom, bol navýsosť spokojný. Ešte v to leto Anchisova manželka zomrela – za záhadných okolností spadla z útesu. O tragédii hovorili všetci námorníci. Jedni vraveli, že kráľovnú zhodil zo skaly Anchises, známy svojou bezcitnosťou. Iní vraveli, že skočila sama po dlhom a strastiplnom živote s Anchisom. Niektorí námorníci však rozprávali zložitejšie príbehy a tvrdili, že kráľovná bola posadnutá Afroditou. Odyseus také dačo okamžite zavrhol. Predstava, že by sa bohyňa lásky zaľúbila do takého chladného necitlivého lúpežníka ako Anchises, bola smiešna. Nie, videl predsa kráľovnine oči. Mala v sebe opiáty. Mnohé urodzené ženy boli členkami mysterióznych siekt a zúčastňovali sa na tajných radovánkach. Keď mal Odyseus asi dvanásť rokov, riskoval popravu, len aby sledoval jedno také zhromaždenie na Itake. Ženy sa tam správali nádherne bezuzdné, tancovali a spievali, strhávali zo seba šaty a hádzali ich o zem. V jednej chvíli tam ktosi priviedol kozičku. Ženy sa na ňu vrhli s nožmi, rozsekali ju na kusy a natierali sa krvou. Zdesený Odyseus sa odkradol preč.

	Anchisova žena vraj bola kňažkou boha Dionýza, takže zohnať si omamné prostriedky bola pre ňu hračka. Určite jej pomútili rozum.

	Odyseus sa v nasledujúcich siedmich rokoch zastavil v Dardanii niekoľko ráz, ale vždy iba na noc. Nevidel kráľa ani chlapca a ani ho bohvieako nezaujímali, až sa jedného dňa na ostrove Lesbos zarozprával s krétskym kupcom, ktorý bol nedávno na dardanskom pobreží.

	Kupec povedal Odyseovi, že tamojší kráľ sa znovu oženil.

	Je studený ako psí ňufák,“ zamyslene poznamenal Odyseus, „ale asi aj taký človek musí mať ženu.“

	„Áno,“ pritakal Kréťan, „a nová kráľovná mu dala syna a dediča.“

	„Syna?“ Odyseus si spomenul na malého čiernovlasého chlapca, ktorý mu kýval na pláži, až mu takmer odletela ruka. Jedného už má. Aineia. Nevedel som, že je mŕtvy.“

	„Nie je mŕtvy, ale nedá sa ani povedať, že by bol bohvieako živý,“ odvetil Kréťan. „Už je to takmer muž a vraj sa všetkého bojí. Celý deň drepí vo svojej izbe. Kráľ naňho nemá čas. Ani ja by som nemal,“ uzavrel.

	Odyseus sa nezberal do Dardanie, no od tej chvíle mu chlapec neschádzal z mysle. Nemohol sa striasť myšlienok naňho a o mesiac už zasa stúpal po strmom chodníku, aby sa stretol s Anchisom. Tentoraz ho stráže pri bráne neprivítali tak priateľsky a musel niekoľko hodín čakať pred kráľovým megarónom. Kým ho Anchises ráčil prijať, od zúrivosti ho išlo roztrhnúť. S námahou potláčajúc hnev si vzal pohár vína, ktorý mu ponúkol kráľ, a vypytoval sa na Aineia.

	Kráľova prísna tvár sa zamračila. Odvrátil zrak. „Prišiel si sem bezpochyby preto, aby si mi niečo predal. Potrebujem cín.“

	Po zdĺhavom dohadovaní sa napokon dohodli. Odyseus sa vrátil na Penelopu so zámerom vyplávať na svitaní, no uprostred noci dostal na svoje veľké prekvapenie odkaz od kráľa, aby za ním ešte raz zašiel.

	Megarón bol studený ako ľad a tmavý, osvetlený iba svetlom jediného ohňa, a Anchisa nebolo v tieňoch jeho veľkého vyrezávaného stolca ani vidieť. Rukou ukázal Odyseovi, aby si sadol, a ponúkol mu pohár vína. Víno hrialo, no kupec sa aj tak chvel a lepšie sa zakrútil do vlneného rúcha.

	Jeho matka sa zabila,“ povedal Anchises odrazu. „Chlapec je odvtedy ako vymenený. Tá hlupaňa mu nahovorila, že je bohyňa Afrodita a že odletí späť na Olymp. A tak skočila z útesu. Videl ju a chcel skočiť za ňou, ale zadržal som ho. Nechcel veriť, že bola šialená. Zaviedol som ho preto k telu mŕtvej, aby videl, čo zostalo z jej krásy – dolámané kosti vytŕčajúce z tela. Odvtedy je pre mňa... nepotrebný. Všetkého sa bojí. S nikým sa nerozpráva a nikam nechodí. Nechce jazdiť na koni, ani plávať v zátoke. Chcem ti preto niečo navrhnúť.“

	Odyseus spýtavo nadvihol obočie.

	„Teraz má pätnásť rokov. Vezmi ho so sebou,“ pokračoval kráľ. „Nehľadám chlapov na loď. A už vôbec nie chlapcov a zbabelcov.“

	Anchises prižmúril oči, ale potlačil hnev. „Dobre sa ti odmením. „

	„Zaplatíš za jeho obživu a za to, že s takým strachopudom a mamičkiným maznáčikom budú na lodi samé patálie?“

	„Pravdaže,“ odvetil Anchises netrpezlivo. „Vyplatí sa ti to.“

	„Veľké zelené more je nebezpečné, kráľ. Tvoj syn tam môže prísť o život.“

	Anchises sa k nemu nakloniť a Odyseus videl, ako sa mu v svetle ohňa zaleskli oči. „Veď práve. Mám aj druhého syna, Diomeda. On predstavuje všetko to, čo Aineias nie je a ani nikdy nebude. Je smelý a bystrý. Rodený kráľ. Ak by došlo na mori k tragickej nehode, bohato by som sa ti odmenil, aby si mohol usporiadať primeraný pohreb. Rozumieme si?“

	Zo stola naboku vzal plátenný uzlíček a strčil ho Odyseovi pod nos. Obchodník ho rozviazal a uvidel pred sebou nádherný opasok z jemnej kože, zlaté prstene vysádzané jantárom a karneolom a zahnutú dýku vykladanú slonovinou. Dôkladne si ich prezeral. „Majstrovské dielo,“ povedal zdráhavo a vytiahol dýku.

	„Takže sme dohodnutí?“ nástojil kráľ.

	„Chceš, aby som vzal tvojho syna a... urobil z neho muža,“ povedal Odyseus a pobavene pozoroval podráždený výraz, ktorý sa objavil na kráľovej tvári. „Musí preto veľa riskovať a vystavovať sa veľkým nebezpečenstvám. Nebezpečenstvo je semeno, z ktorého klíči odvaha.“

	„Presne tak. Musí sa vystavovať veľkým nebezpečenstvám,“ pritakal kráľ.

	„Zajtra sa porozprávam s chlapcom.“

	Odyseus sa vrátil s darom na Penelopu a dlho premýšľal o kráľovej žiadosti. Chcel dať zabiť vlastného syna a Odyseovi sa to bridilo.

	Pred polnocou si vyzliekol tuniku a skočil z paluby do tmavého mora. Plával naprieč zátokou osvetlenou mesačným svitom a chladná voda mu prečistila myseľ. Ten odporný kráľ privliekol citlivého chlapca k zohavenému telu jeho mŕtvej matky. Nečudo, že mal srdce plné hrôzy!

	Odyseus plával k strmému útesu. Voda tam bola hlboká a vyčnievalo z nej niekoľko skál. Plávalo sa mu dobre, ale keď sa vrátil na Penelopu, stále nebol rozhodnutý.

	Zavčas rána si obliekol starú obnosenú tuniku a stretol sa s Aineiom v kvetinovej záhrade pri paláci s výhľadom na more. Keď tam bol Odyseus naposledy, kúpala sa napriek večnému vetru a slanému vzduchu v zeleni a na každom kroku bolo cítiť láskavú a starostlivú ruku. Odvtedy sa o ňu nikto nestaral a bola rovnako spustnutá ako celé okolie Anchisovho paláca.

	Aineias za tie roky poriadne podrástol, ale hoci mal modrooký štíhly chlapec pätnásť rokov, stále nebol taký vysoký, ako by mal byť. Bol v bielej tunike po kolená a dlhé čierne vlasy mal vzadu zviazané pásikom kože. Odyseus si všimol, že sa drží ďaleko od okraja útesu a na Penelopu kotviacu dolu v zátoke ani nepozrel.

	„No, chlapče, máme čo doháňať,“ začal kupec. „Už si si splnil želanie?“

	„Aké želanie, pane?“ Chlapec naňho obrátil ľadovomodré oči a Odyseus pocítil, ako mu v žilách tuhne krv. Pod ľadovým príkrovom očí sa snažil zazrieť toho bystrého chlapca, akým Aineias kedysi bol.

	„Predsa postaviť najväčšiu loď na svete. Nepamätáš sa?“

	„To som bol ešte malý. Deti mávajú čudné nápady.“ Aineias sa odvrátil.

	Chlad v hlase mladému muža znovu roznietil chytľavý Odyseov hnev.

	„Povedali mi, že sa bojíš,“ povedal vecne. „Že sa bojíš výšok. Nuž, to dá rozum. Veď tvoja mama skočila z útesu. Videl som ho. Chápem, že sa bojíš výšok.“

	Ak dúfal, že chlapec odpovie, bol sklamaný.

	„Ale počul som,“ dodal, „že si vyberavý v jedle ako dáka baba. Vraj sa bojíš, že prehltneš rybiu kosť a zadusíš sa, že zješ niečo zlé a zomrieš. Nejazdíš už ani na koni, asi sa bojíš, že spadneš. Vraj sotva vyjdeš z izby.“ Naklonil sa k nemu. „Čo je to za život, chlapče? Čo robíš celý deň vo svojej izbe? Vyšívaš ako dievča? Áno? Si baba prezlečená za chlapca? Snívaš o tom, že ti jedného dňa nejaký odporný chlap vrazí do zadku vtáka?“

	Vtom to na okamih zbadal. Hnevlivý záblesk v očiach. Hneď však pohasol.

	„Prečo ma urážaš?“ spýtal sa Aineias.

	„Aby som ťa nahneval. Prečo v sebe dusíš hnev?“

	„Hnevať sa je zbytočné. Keď sa prestaneme ovládať...“ Zaváhal. „Potom robíme chyby,“ dokončil nepresvedčivo.

	„Skáčeme z útesu – to si chcel povedať?“

	Chlapec očervenel. „Áno,“ odvetil napokon. „Ale žiadam ťa, aby si už o tom nehovoril. Je to pre mňa bolestné.“

	Odyseus si vzdychol. „Bolesť je niekedy potrebná, chlapče. Bohovia mi dali veľký dar: vidím, čo sa skrýva v srdciach ľudí. Stačí mi jeden pohľad a vidím, či je niekto hrdina, alebo zbabelec.“

	„A o mne si myslíš, že som zbabelec,“ povedal chlapec a v očiach sa mu znovu zablysol hnev. „Otec mi to vraví každý deň. Mamin maznáčik, strachopud, darmožráč. Nemusí mi to hovoriť ešte aj akýsi cudzí námorník. Skončil si?“

	„Nič také nie si. Počúvaj ma! Pred piatimi rokmi sme s Penelopou narazili na skaly. V trupe bola trhlina a dovnútra prenikala voda. Loď sa prevaľovala na Veľkom zelenom mori ako prasa v močiari. Stratila rýchlosť a takmer sa potopila. Udržali sme ju na hladine, dostali sme ju do prístavu a opravili. Neodpísal som ju ako zlú loď. Poškodila ju búrka. Súdil som ju podľa toho, ako pláva, keď má nepoškodený trup. Si ako ona. Tvoje srdce dostalo trhlinu, keď ti zomrela mama. A v takom srdci sa rodí odvaha.“

	Chlapec nepovedal nič, no Odyseus videl, že pozorne počúva.

	Odyseus odstúpil od okraja útesu a sadol si do trávy. „Bez strachu niet odvahy, Aineias. Muž, ktorý sa ženie bez strachu do bitky, nie je hrdina. Je to len silný chlap s veľkým mečom. Byť odvážny znamená prekonať strach.“ Zdvihol ruku s dlaňou obrátenou k chlapcovi a povedal mu, aby urobil to isté. Potom pritisol dlaň k jeho dlani. „A teraz tlač,“ povedal. Aineias poslúchol. Tlačil aj Odyseus. „Takto funguje odvaha a strach, chlapče. Stále sa budú pretláčať. Nikdy neprestanú.“ Zvesil ruku a zahľadel sa na more. „Ani človek nikdy nesmie prestať. Lebo ak povolí, strach ho nakoniec celkom opantá. Ľudia, ktorí ustupujú strachu, sú ako králi, čo sa radšej utiahnu pred nepriateľom do hradu, namiesto toho, aby naňho zaútočili na otvorenom priestranstve a rozprášili ho. Nepriateľ rozloží tábor okolo celého hradu a kráľ už nemôže von. Pomaličky sa mu míňajú zásoby a on zisťuje, že hrad vôbec nie je až také bezpečné miesto, ako si myslel. Ty si si postavil taký hrad vo svojej hlave. Strach však preniká škárami v múroch a odrazu sa niet kam skryť. V hĺbke duše to vieš, lebo ti to ustavične pripomína hrdina, ktorého v tebe vidím.“

	„Možno sa vo mne neskrýva nijaký hrdina. Čo ak som taký, ako hovorí môj otec?“

	„Ale skrýva, chlapče, skrýva! Stále počuješ jeho hlas. Vždy keď ti otec povie, aby si vyskočil na koňa alebo urobil niečo odvážne, hrdina skrývajúci sa v tebe ho túži poslúchnuť, túži po úsmeve na jeho tvári, po slovku chvály. Nie je to tak?“

	Chlapec zvesil hlavu. „Áno,“ priznal.

	„Výborne! To je začiatok. Teraz už musíš len nájsť toho hrdinu v sebe, chlapče, a objať ho. Pomôžem ti. Lebo ja poznám jeho meno.“

	„Jeho meno?“

	„Toho hrdinu v tebe. Chceš vedieť, ako sa volá, aby si ho mohol zavolať?“

	„Áno,“ odvetil Aineias a Odyseus videl v jeho očiach zúfalstvo. „Volá sa Helikaón.“

	Odyseus videl, ako chlapcovi šklblo v tvári a z očí mu vytryskli slzy. „Tak mi už nik nehovorí,“ povedal. Potom si nahnevane utrel slzy. „Pozri sa na mňa! Plačem ako malé decko!“

	„Doparoma, chlapče, každý občas plače! Keď mi zomrel syn, plakal som celé týždne. Nariekal som, až som zoslabol ako mucha. Ale dosť bolo rečí! Musíš nájsť Helikaóna.“

	„Ako to mám urobiť?“

	„No, vyrazíš z hradu a rozprášiš strach. Helikaón bude na teba čakať.“

	„Hovor jasne, nijaký hrad tu predsa nie je.“

	Odyseovi bolo chlapca ľúto, no uvedomil si, že škody, ktoré na ňom napáchal otec, sa nedajú napraviť niekoľkými slovami. Potrvá to roky, pomyslel si. A Odyseus nemohol liečiť chlapcovo doráňané srdce tak dlho.

	Ale nemohol ho ani vziať na Penelopu a zabiť ho – čo aké bohatstvo by mu Anchises zložil k nohám.

	Podnikol preto posledný taktický krok. „Keby som ti povedal, aby si skočil z tohto útesu do vody, čo je takých sto stôp, nespravil by si to, však?“

	„Nie,“ odvetil Aineias a už pri tej predstave sa mu oči rozšírili od hrôzy.

	„Samozrejme, že nie. Je to veľká hĺbka a môžu tam vyčnievať skaly, na ktorých sa môže človek zabiť. Ale práve tam na teba čaká Helikaón, chlapče. Máš teda dobrý dôvod, aby si do tej vody skočil.“

	„Za nič na svete!“

	„Ako myslíš. Ale ja skočím. Neviem plávať, takže ak mi nepomôžeš, utopím sa.“

	„To nemôžeš urobiť!“ skríkol Aineias a keď videl, že Odyseus vstal, vyskočil na nohy.

	„Ale môžem. Budem čakať spolu s Helikaónom, chlapče.“ Bez ďalších slov vykročil k okraju útesu.

	Ešte aj po toľkých rokoch sa Odyseus pri tej spomienke zachvel. Pozrel sa na ten skalný previs včera v noci. Nevyzeral až taký vysoký. Ale keď vtedy došiel na samý kraj a pozrel dolu, zdalo sa mu, že more rozprestierajúce sa pod ním je strašne hlboko. Penelopa odrazu vyzerala ako hračka s mravčekmi na palube.

	A hoci to nikdy nikomu nepovedal, príšerne sa bál.

	„Nerob to, prosím ťa!“ zakričal chlapec.

	„Musím, chlapče,“ odvetil Odyseus. „Keď muž niečo povie, musí si za tým stáť.“

	Zhlboka sa nadýchol a vrhol sa do priezračného vzduchu. Mávajúc rukami, aby sa neprevrátil, padal kolmo dolu. Zdalo sa mu, že to trvá večnosť. Potom padol do mora ako prasa do rybníka.

	Keď sa zas vynoril na hladinu, bolelo ho celé telo a pľúca mal ako v ohni. Mávajúc rukami vo vode predstieral, že sa topí. Pozrel na chlapca stojaceho na skale vysoko nad ním. Cítil sa hlúpo. Nič neprinúti vydeseného chlapca skočiť dolu a Odyseus si uvedomil, že mu ešte väčšmi skomplikoval situáciu. Povedal mu však, že nevie plávať, preto mal pocit, že musí aspoň chvíľu hrať divadielko. Ponoril sa a ostal pod vodou tak dlho, ako to len šlo. Potom sa vynoril, niekoľkokrát sa nadýchol a mávajúc rukami ako topiaci sa človek znovu zmizol pod vodou. Keď sa vynoril, naposledy sa pozrel smerom hore.

	Vysoko na belasej oblohe sa s roztiahnutými rukami vznášalo štíhle Aineiovo telo. Bolo krásne dívať sa na ten skok; Odyseus takmer zabudol, že má hrať topiaceho. Keď sa Aineias vynoril z vody a plával smerom k nemu, Odyseus znovu zmizol pod hladinou. Vzápätí pocítil, ako ho za zápästie schmatla mocná mladá ruka a ťahala ho nahor.

	„Zhlboka sa nadýchni,“ kázal mu mládenec a ťahal ho k Penelope. Námorníci spustili laná a vytiahli ich na palubu.

	Odyseus celý premočený lapal po dychu a díval sa na pobavených námorníkov.

	„Toto je Helikaón, kamaráti,“ zakričal a ukázal na chlapca. „Dardanský kráľovič. Zachránil mi život!“

	Zjazvený prešedivený chlap tmavej pleti menom Bias potľapkal Helikaóna po chrbte. „Videl som ten skok. Neuveriteľné! Si chlapík!“

	Odyseus podišiel k Helikaónovi, objal ho hnedou rukou okolo pliec a naklonil sa k nemu. „Ako si sa cítil pri tom skoku?“

	„Cítil som sa...“ Helikaón hľadal slová. „Neviem to povedať.“

	„Ako víťaz?“ pomohol mu Odyseus.

	„Áno, presne tak.“

	„Rozprášil si svojich nepriateľov, Helikaón. Ani nevieš, aký som na teba hrdý! Našiel si cestu hrdinu a už z nej nikdy nezídeš.“ Obrátil sa k posádke a zvolal: „Veslári na miesta a pripraviť plachtu! Veľké zelené more čaká.“

	„Nerozumiem,“ povedal Helikaón.

	„Ech, nepovedal som ti to, chlapče? Tvoj otec si myslí, že by ti prospela plavba po mori. Takže si členom mojej posádky. Myslím, že sa potešíš.“

	Odyseus, stojaci sám na pláži, sa pri tej spomienke usmial. Zbadal, že Helikaón vstal a rozhliadol sa vôkol seba. Odyseus mu zakýval a Šťastlivec vykročil smerom k nemu.

	„Plánuješ ďalšie fantastické dobrodružstvo?“ spýtal sa ho Helikaón.

	Odyseus sa široko usmial. „Spomínal som na deň, keď som videl, ako istý mladý kráľovič letí nad morom sťa orol.“

	



	


VIII

	Zátoka modrých sov

	1

	Xander sa cítil ako jeden z tých bájnych hrdinov, O ktorých rozprával dedo večer pri ohni svojim vnúčatám pred spaním. Prešiel cez celý svet do cudzej krajiny, na očarujúce a tajuplné miesto, kde aj hviezdy svietia celkom inak. A zoznámil sa s bájnym Odyseom. Bolo to ako nádherný sen.

	Po celom brehu Zátoky modrých sov videl káry, vrchovato naložené suchým naplaveným drevom, ktoré smerovali na pláž. Vzduchom sa niesla vôňa pečeného mäsa a okolo ohňov zneli tóny lýr a píšťal. Videl Egypťana Geršoma s čiernou bradou, ktorý odišiel bokom od chlapov z Xantosa, sadol si na zem a chrbtom sa oprel o skalu. Na pleciach mal prehodenú akúsi starú handru a celý sa triasol. Xander sa rozbehol k nemu. „Donesiem ti niečo zjesť?“

	Geršom sa usmial. „Radšej by som sa napil. V krku mám sucho, akoby som zhltol celú púšť.“ Xander odbehol a vrátil sa s mechom vody. Geršom sa striedmo napil. Potom si ľahol na piesok a zaspal.

	Xander sedel chvíľu pri ňom. Díval sa na jasné hviezdy na nebi. Vlastne sa nedalo povedať, či sú naozaj iné, no mal taký pocit, že musia byť iné. Keď začal Geršom chrápať, Xander sa zdvihol a pustil sa skúmať okolie. Po celom brehu stáli šiatre a káry plné tovaru: šperkov, oblečenia, hrncov, džbánov, ochranných amuletov a zbraní. Všade boli kupci, ktorí porozkladali tovar na deky na piesku. Boli tam jasnovidci, veštci, astrológovia a mystici, ktorí hádali osud a predpovedali budúcnosť. Všade, kam sa len Xander pozrel, sa dialo niečo vzrušujúce. S úžasom sa predieral davom.

	Chvíľu hľadel na oslňujúce šperky, náušnice, náramky a medené prstene s farebnými kameňmi. V druhom šiatri boli hrnce a poháre, ale nestáli za veľa. Ani zďaleka neboli také dobré ako tie, čo vyrábala mama. Povedal to majiteľovi šiatra, zlostnému malému mužovi, ktorý mu vynadal. Keď mu chlap pohrozil, že dostane zopár poza uši, Xander ľahkým krokom odtancoval preč. Nebál sa. Bol hrdina, čo tvárou v tvárou čelil búrke, a hrnčiara sa ani trochu nebál.

	Zastavil sa pri šiatri s oblečením. Bolo tam plno sandálov, plášťov a chitónov z trvanlivého plátna, siahajúcich po stehná. Výrobky osvetľovali zavesené lampy. Xander sa načiahol a zodvihol malý sandál. „Tie sú za päť medenákov,“ povedala žena s okrúhlou tvárou bez predných zubov. „Ale k tým, čo prežili tú búrku, som dnes veľkodušná. Myslela som, že ti tie sandále dám za štyri medenáky, ale vidím, ako na ne hľadíš, ty malé námorníča, a celá som z toho namäkko. Preto ti ich dám takmer zadarmo, iba za tri medenáky.“

	„Nemám peniaze,“ odvetil.

	„Peniaze nemáš,“ pokračovala a naklonila sa k nemu, „ale si pekný a ja poznám jedného muža, ktorý ti tie sandále kúpi, ak budeš k nemu milý. Chceš sa s ním stretnúť?“

	Pristúpil k nemu akýsi obor. „Nie, nechce,“ povedal. Bol to Zidantas. Vzal od Xandera sandál a prezrel si ho. „Po prvom daždi je po nich. To môže chodiť radšej bosý.“

	Žena ho počastovala nadávkami, ale Zidantas sa zasmial. „Poď, Xander. Ak chceš sandále, na opačnej strane je šiator, kde predávajú naozaj dobré. Ale najprv sa najeme.“

	Pri šiatri s jedlom dostali obaja misku duseného mäsa a kus chleba. Potom Zidantas zamieril na skalnatú časť pláže, ďaleko od veselých kamarátov, a sadol si. Mlčky jedli. Xander si ani neuvedomoval, aký je hladný. Keď dojedol, rozbehol sa s k druhému šiatru a priniesol dva medové koláče. Jeden dal Zidantasovi. Obor sa zoširoka usmial. „Mám ich celkom rád, ale bolia ma z nich zuby. Zjedz oba.“

	Xandera nebolo treba dvakrát núkať. Bleskovo ich zhltol a oblízal si prsty. „Parádne miesto,“ odfúkol si blažené.

	Zidantas si vytriasol z vidlicovej brady omrvinky. „Áno, je to dobrá zátoka a Tučný kráľ skvelo kŕmi námorníkov.“

	Xander sa poobzeral a v diaľke zbadal Helikaóna, ktorý sa smial a rozprával s námorníkmi z inej lode. „Šťastlivec má veľa priateľov,“ povedal Xander.

	„Je dobré kamarátiť sa s Odyseom,“ odvetil Zidantas.

	Xander zbadal dvoch vojakov s čudnými kužeľovitými prilbami a koženými náprsnými panciermi, ktorí sa predierali davom. V rukách držali hrubé palice.

	„Bude bitka?“ spýtal sa.

	„Do rána sa vždy strhnú najmenej dve,“ odvetil Zidantas. „Kde je pijatika, povoľné ženy a niekoľko stoviek námorníkov, tam sa tomu nevyhneš. Ale vojaci ich uzemnia. Niekoľkým chlapom rozbijú hlavu.“

	„Aj dakoho zabijú?“

	Zidantas pokrčil plecami. „Poznal som niektorých, čo tu zomreli. Rozbili im hlavu. Ale to sa stáva len málokedy.“

	Xander sa znovu pozrel na skupinku chlapov okolo Helikaóna. „Prečo je dobré kamarátiť sa s Odyseom?“ spýtal sa.

	Zidantas sa zasmial. „Tvoje myšlienky poletujú ako motýle, chlapče. Mal by si si pospať. Zajtra nás čaká dlhý deň.“

	„Nie som ustatý, Zidantas, naozaj nie. A nechcem niečo prepásť.“ Kúsok odtiaľ zbadal jasnovidca, ktorý čítal akémusi námorníkovi z ruky, a počul, ako mu predpovedá veľké bohatstvo.

	„Odkiaľ to všetko vie?“ zašepkal. „Nič nevie.“

	„Tak prečo mu ľudia dávajú medenáky?“

	Zidantas sa zasmial. „Lebo sú hlúpi. Lebo sú dôverčiví. Lebo sú námorníci.“

	„Aj ty si námorník,“ pripomenul mu Xander.

	„Áno, ale ja som starý námorník. A z tých medenákov, ktoré som dal tým, čo mi sľubovali, že mi vyveštia budúcnosť, by sa dali postaviť paláce.“

	„Môžem sa ťa ešte na niečo spýtať?“

	„Ty si ako loď s obrovským nákladom otázok. Mám takú dcéru, ako si ty. Malú Theu. Stále sa na niečo vypytuje. Odkiaľ sa vzali oblaky? Ako sa do nich dostala voda? Utiekol som pred tými otázkami na more, kamarát.“

	„Preto si tu? Naozaj?“

	Zidantas sa zasmial. „Nie, to len žartujem. Moje dievčatá mi strašne chýbajú – najmä Thea. Vždy plače, keď idem na more. Keď sa vrátim, bude ma čakať s mamou na brehu. Bude skákať, mávať rukami a utekať priamo proti vlnám.“ Tlmene sa zasmial. Je krásne dívať sa na deti v každom veku, ale najlepšie sú podľa mňa päťročné. Čo si sa to pýtal?“

	„More je modré,“ prešiel Xander na inú tému. „Tak prečo sa nazýva Veľké zelené more?“

	„To je otázka, ktorú si kladie každý námorník, keď prvýkrát vypláva na more. Sám som sa na to veľakrát pýtal a dostal som množstvo odpovedí. Keď sa Poseidón stal bohom mora, zmenil jeho farbu, lebo sa mu väčšmi páči modrá. Iní vravia, že tam, kde je more hlboké a kde sa neplavia nijaké lode, žiari ako smaragd. Jeden egyptský kupec mi raz povedal, že Veľkým zeleným morom sa pôvodne nazývala veľká rieka v ich krajine. Níl. Každý rok sa rozvodňuje a strháva so sebou všetko zelené. Preto má zelenú farbu. Keď sa vraj ľudia prvýkrát po nej plavili, nazvali ju Veľkým zeleným morom a odvtedy sa tak nazýva všetka voda na zemi. Chcem tým povedať, že na tvoju otázku neviem odpovedať. Ale ten názov sa mi páči. Je v ňom niečo vznešené, nezdá sa ti?“

	„Áno,“ súhlasil Xander. ,Je to krásny názov.“

	Zidantasovi zmizol úsmev z tváre a Xander zbadal, že sa díva na skupinku šiestich mužov v diaľke. Stáli a hľadeli tým smerom, kde sedel Helikaón s Odyseom a jeho posádkou. Prišelci boli zhrčení okolo vysokého plecnatého bojovníka. S vyčnievajúcou bradou a bez fúzov sa trochu ponášal na Arguria. No brada a vlasy tohto muža boli v mesačnom svite takmer biele. Xander videl, že bielovlasý mladý bojovník pokrútil hlavou a odišiel so svojimi ľuďmi preč. Zidantasovi sa očividne uľavilo.

	„Kto boli tí muži?“ spýtal sa ho Xander.

	„Mykénski kupci. Aspoň si tak hovoria. V skutočnosti sú to lupiči, chlapče. Piráti.“

	Pristúpil k nim kučeravý veslár Oniacus. Usmial sa na Xandera, postrapatil mu vlasy a čupol si vedľa Zidantasa. Je tu Kolanos,“ povedal.

	„Viem. Videl som ho.“

	„Nemám poslať niekoľkých chlapov na loď po zbrane?“ 

	„Nie. Pochybujem, že Kolanos chce vyvolávať šarvátky v zátoke Tučného kráľa.“

	„Šťastlivec by mal prespať na. Xantose,“ pokračoval Oniacus. „Kolanos možno nechce otvorený boj, ale spoľahne sa radšej na bodnutie dýkou pod rúškom tmy. Varoval si Helikaóna?“

	„Netreba,“ odvetil Zidantas. „Zbadá ich. Okrem toho postavím proti nim stráže. Ale aj tak sa maj na pozore, Oniacus. A povedz o tom niekoľkým silnejším chlapom. Ostatným ani muk.“

	Zidantas vstal, natiahol sa a odišiel. Oniacus sa zoširoka usmial na nervózneho Xandera.

	„Neboj sa, chlapče. Zidantas vie, čo robí.“

	„Tí muži sú naši nepriatelia?“ spýtal sa Xander bojazlivo.

	„Pravdu povediac, oni sú nepriateľmi všetkých ľudí. Žijú z lupu. Plienia, kradnú, zabíjajú. A potom sa chvastajú svojou odvahou, udatnosťou a cťou. Mykénčania sú čudný národ.“

	„Argurios je tiež Mykénčan – a zachránil mi život,“ povedal Xander.

	„Ako som povedal, chlapče, sú to čudní ľudia. Ale to bol naozaj veľký čin. Nedá sa povedať, že by nemali odvahu. Lásku, súcit, ľútosť, to v nich nenájdeš, ale odvahu áno.“

	„Ale odvaha je dôležitá, nie?“ pokračoval Xander. „Všetci to hovoria.“

	„Isteže,“ súhlasil Oniacus. „No nie je odvaha ako odvaha. Mykénčania žijú pre boj a vojnovú slávu. Je mi z nich smutno. Vojna je nepriateľom civilizácie. Vojnou nič nedosiahneme, Xander. Robí z nás zvery, napĺňa naše srdcia nenávisťou a túžbou po pomste.“ Vzdychol si. „Základom je obchod. Každý národ má čo ponúknuť a niečo chce kúpiť. A keď spolu obchodujeme, všeličo sa od seba naučíme. Počkaj, keď uvidíš Tróju, pochopíš, o čom hovorím. Kamenári z Egypta pomáhali stavať veľké múry, veže a sochy pri Skaenskej bráne a tesári z Frýgie a Mýzie zas chrám zasvätený bohu pútnikov Hermovi. Trójski zlatníci sa, naopak, vybrali do Egypta a naučili tamojších remeselníkov zhotovovať nádherné šperky. A čím viac obchodujeme, tým viac poznatkov si vymieňame. Teraz vieme postaviť vyššie múry, pevnejšie budovy, kopať hlbšie studne, tkať lepšie šaty. Vieme zavlažovať polia, vypestovať viac plodín, nakŕmiť viac hladných krkov. Za to všetko vďačíme obchodu. A vojna? Tá veru neprinesie nič dobré, chlapče.“

	„Ale vďaka vojne máme hrdinov,“ namietol Xander. „Herakles a Ormenion boli bojovníci a stali sa nesmrteľní. Otec Zeus ich premenil na hviezdy na nočnej oblohe.“

	Oniacus sa zachmúril. „Rozzúrený Herakles v opitosti ubil na smrť svoju ženu a Ormenion obetoval svoju najmladšiu dcéru, aby mu Poseidón zabezpečil priaznivý vietor, keď zaútočí na Krétu.“

	„Prepáč, Oniacus, nechcel som ťa nahnevať.“

	„Si ešte mladý, Xander. A nehnevám sa na teba. Dúfam, že nikdy neuvidíš, čo narobí vojna s ľuďmi. Dúfam, že terajší mier vydrží, kým budeš žiť. Potom uvidíš! V celom okolí Veľkého zeleného mora budú národy šťastné, spokojné a bezpečné.“ Znovu si vzdychol. „To sa však nestane, kým sa v týchto vodách plavia takí zabijaci ako Kolanos, kým vládnu takí králi ako Agamemnón a kým chlapci obdivujú takých mäsiarov ako Herakles či Ormenion.“ Pozrel sa na skupinku chlapov okolo Helikaóna. „Idem sa porozprávať s niektorými chlapmi. Nikomu nič nevrav.“

	Oniacus znovu postrapatil chlapcovi vlasy a zamieril k posádke Xantosa.

	Xander si vzdychol. Už nechcel byť hrdinom. Na pláži boli zlí ľudia, vrahovia, čo pod rúškom tmy bodali dýkami. Vstal, šiel za Oniacusom a prisadol si k chlapom z Xantosa. Rozprávali sa a smiali. Xander sa na nich díval. Boli veľkí a mocní a v ich prítomnosti sa cítil sebavedomejší. Natiahol sa na piesku, položil si hlavu na ruku a takmer okamžite zaspal.

	Keby nebolo tých dvoch rokov, čo strávila na ostrove Téra, ohnivovlasá Andromacha by ani netušila, aký môže byť život nudný. Premýšľala nad tým, keď stála na balkóne biedneho kráľovského paláca s výhľadom na Zátoku modrých sov. Nespomínala si, že by sa niekedy nudila v detstve, keď sa hrala v záhradách nádherného otcovho paláca v Tébach pod Plakosom alebo keď sa preháňala po pastvinách v tieňoch kopcov. Život sa jej vtedy zdal bezstarostný.

	Puberta však znamenala koniec bezstarostnosti; presťahovali ju za vysoké múry ženskej časti paláca, kde žila pod prísnym pohľadom starien. Spočiatku sa na to ťaživé ovzdušie ponosovala, ale potom si na lenivé tempo každodenného života a na jeho priam vznešený pokoj zvykla. Nakoniec sa k nej pridali aj tri mladšie sestry. Boli krajšie než ona, preto ich predvádzali pred perspektívnymi nápadníkmi, aby ich raz mohli vydať za kráľovičov zo susedných ríš; bol to tovar, za ktorý bolo možné získať dobrú zmluvu alebo dobrého spojenca. Vysoká a odpudzujúca Andromacha, ktorej prenikavé zelené, podľa jej otca odstrašujúce oči uhasili oheň v srdci každého možného manžela, bola určená na niečo iné. Pred dvoma rokmi, keď mala osemnásť, ju otec poslal na Téru, aby sa stala kňažkou.

	Nebol to nejaký zbožný čin. V chráme sa uskutočňovali obrady, ktoré si vyžadovali panny s kráľovskou krvou, a za to, že posielali na ostrov svoje dcéry, dostávali králi zlato. Andromachu jej otec „predal“ za dva talenty striebra. Ani zďaleka to nebolo toľko, čo dostal za dve dcéry, ktoré vydal za príslušníkov chetitskej kráľovskej rodiny, alebo čo mu sľúbili za najmladšiu, zlatovlasú Palestu, keď sa vydá za trójskeho hrdinu Hektora.

	Otec však bol rád, že toto nepekné dievča s chladnými zelenými očami predsa len nejako poslúži kráľovstvu. Andromacha si dobre pamätala tú noc, keď jej povedal, aký osud ju čaká. Dal si ju zavolať do svojich súkromných komnát a posadili sa na pozlátený diván. V ten deň bol na love, páchol konským potom a na rukách mal zaschnutú krv. Hoci Ektion nebol nikdy príťažlivý – ani keď sa vykúpal a obliekol do čistého –, vtedy vyzeral naozaj skôr ako pastier kôz než ako kráľ. Šaty mal špinavé, nevýraznú bradu neoholenú, oči červené od únavy. „Pôjdeš na ostrov Téra a staneš sa Minotaurovou kňažkou,“ povedal jej. „Viem, že je to ťažká úloha, ale ty si silné dievča.“ Sedela a mlčky hľadela na toho škaredého muža. Mlčanie ho podráždilo. „Sama si si na vine. Mnohí muži dávajú prednosť nepekným ženám. Ale ty si sa ani na jedného nápadníka, čo som ti našiel, neusmiala, ani slovkom si ho nepovzbudila.“

	„Boli to samí hlupáci.“

	„Ale pochádzali z dobrých rodín.“

	„Určite aj tak zbohatneš, otec, keď predáš moje sestry.“

	„Presne o tom hovorím!“ zahrmel Ektion. „Všetko, čo vyjde z tvojich úst, je hnusné. Tvoje sestry sa budú tešiť zo svojich detí a z bohatstva svojich manželov. Malá Palesta je už prisľúbená Hektorovi. Bude žiť v zlatej Tróji s najväčším hrdinom tohto mesta. On ju bude zbožňovať a ona bude šťastná.“

	„O to ti šlo určite v prvom rade, otec,“ povedala potichu. Uprel na ňu tvrdý pohľad. „Čo budem robiť na Tére?“ pýtala sa.

	„Čo tam budeš robiť? Ja neviem, čo tam robia ženy. Asi uzmierujú rozhnevaného boha. Obetujú. Spievajú. Nie sú tam nijakí muži.“ V poslednej vete začula trochu zlomyseľnosti.

	„Tak to bude veľké požehnanie,“ poznamenala. „Už sa na to teším.“

	Nebola to pravda, ale záblesk hnevu v otcových očiach ju potešil.

	V deň, keď obchodná loď zakotvila v kruhovej zátoke ostrova Téra, jej srdce zovrela úzkosť. Začínal sa nudný život vyhnanca.

	Ale Andromacha sa veľmi mýlila. O pár dní sa jej život zmenil na nepoznanie. Učila sa strieľať z luku, jazdiť na polodivých poníkoch, piť a tancovať na počesť bohyne Artemis, skrátka, prejavovať sa bez strachu, že bude na ňu niekto žalovať alebo jej niekto niečo zakazovať. Bez obmedzení spoločnosti ovládanej mužmi sa ženy na Tére oddávali slobode. Každý deň si vymysleli nejakú novú zábavu – preteky v behu, lukostreľbe alebo plávaní či hľadanie pokladu – a po večeroch viedli rozhovory o poézii alebo si rozprávali príhody. Takmer každý týždeň bol nejaký sviatok, kde obetovali bohom, pili silné víno, tancovali, pili a milovali sa.

	Kňažky ostrova Téra sa starali aj o Chrám koňa a viedli obetné obrady na počesť obávaného Minotaura, snažiac sa zmierniť bolesť jeho utrápenej duše. Ich práca bola nevyhnutná. Pred dvoma storočiami roztrhol reťaze, ktorými bol spútaný, a zo zeme sa vyvalila horúca láva. Vrchol hory vybuchol a boh slnka Apolón bol taký nešťastný, že svet sa na celé tri dni ponoril do tmy. Aj Poseidón sa nahneval na Kréťanov, ktorí mali za úlohu uchlácholiť Minotaura, a na Veľkom zelenom mori zdvihol veľkú prílivovú vlnu, ktorá zaplavila olivové sady i vinice, a soľ, ktorá ostala na zemi, znemožnila rásť akýmkoľvek rastlinám. Kréta bola v tom čase mocnosťou, no tento nespútaný prejav božského hnevu Kréťanov pokoril.

	Teraz sa o Minaotaurov pokoj staralo dvesto kňažiek – hoci sa stále občas trhal v reťaziach, až sa triasla celá zem. Raz praskol západný múr dlhej jedálne a poškodila sa nástenná maľba.

	Napriek týmto občasným krízam sa Andromacha tešila z dvoch rokov slobody. Potom však jedného dňa uprostred leta prišla strašná správa. Sestra Palesta – najmilšia zo všetkých, jej úsmev obmäkčil aj najtvrdšie srdce – prechladla, dostala horúčku a po niekoľkých dňoch zomrela. Andromacha tomu nemohla uveriť. Palesta bola zo všetkých jej sestier najsilnejšia a najživšia. Bola zasnúbená s trójskym kráľovičom Hektorom, svadba, spečatenie spojenectva medzi Tébami a Trójou, mala byť na jeseň. Trójsky kráľ Priamos, ako jej napísal otec, láskavo súhlasil, že za Hektora sa môže namiesto Palesty vydať Andromacha.

	A tak dvadsaťročná Andromacha, pripravená žiť bez mužov, mala opustiť Téru i svoje milované spoločníčky, vybrať sa do Tróje a vydať sa za muža, ktorého nikdy nevidela.

	Už nikdy nemala jazdiť bez sedla po térskych kopcoch, tancovať a spievať počas dionýzovských radovánok. Už nikdy nemala napnúť tetivu luku až k lícu a sledovať, ako rovno a presne letí šíp, ani plávať nahá v polnočnej zátoke. Už nikdy nemala pocítiť vášnivé objatie Kaliope ani sladké víno na milenkiných perách.

	Andromacha cítila, ako sa v nej dvíha hnev, a bola tomu rada, lebo aspoň na chvíľu zahnal nudu. V Tróji sa mala stať chovnou kravou, ležať na posteli s roztiahnutými nohami, prijať do seba semeno funiaceho spoteného chlapa, nafúknuť sa ako prasa a potom vrieskať, kým z nej nevylezie decko. A prečo vlastne? Aby bol spokojný jej chamtivý otec.

	Nie, pomyslela si, nie je to len jeho chamtivosť. V tomto násilnom a neistom svete potreboval každý národ spojencov. Egyptskí faraóni ustavične viedli vojny proti Chetitom a Mykénčania udreli a plienili pri každej vhodnej príležitosti. Jej otec bol síce chamtivý, ale bez zmlúv a spojencov by jeho krajinu okamžite pohltila niektorá z veľkých mocností. Malé Téby pod Plakosom budú bezpečnejšie pod ochrannými krídlami Tróje a jej slávnej jazdy.

	Uprene hľadela dolu na pláž. Videla zapálené ohne a podvečerný vánok prinášal tiché tóny hudby. Vládla tam sloboda, ktorú už nikdy nezakúsi. Obyčajný život obyčajných ľudí, plný smiechu, žartovania a lásky.

	Vtom jej čosi zišlo na um. Bola to krásna, lákavá myšlienka. Čoskoro príde loď, ktorá ju odvezie do Tróje. Dovtedy je slobodná – ak bude, pravda, opatrná. Vzala si tmavozelený vlnený plášť s kapucňou a prehodila si ho cez plecia. Hodil sa k jej dlhým olivovozeleným, zlatom vyšívaným šatám. Koženým pásikom si vzadu zopla vlasy, vyšla z izby, prekĺzla tichou chodbou, zišla po schodoch a dostala sa von do záhrady obohnanej múrom. Pri bráne stála stráž. Len čo ju strážca zbadal, uklonil sa jej a otvoril bránu.

	Keď Andromacha mierila k hlavnej bráne a k ceste, ktorá sa prudko zvažovala na pláž, nad útesmi fúkal vietor. Zbadali ju ďalší dvaja strážcovia. Nespoznali ju, preto sa ani neuklonili, len odstúpili, aby mohla prejsť bránou.

	Aké je to ľahké, pomyslela si. Komu by však zišlo na um, že kráľovská dcéra a kňažka ostrova Téra zatúži opustiť bezpečie paláca a zamieri medzi tvrdých a násilníckych morských vlkov?

	Tá myšlienka ju vrátila do reality. Nie sú pri nej nijakí strážcovia a nemá pri sebe ani zbraň. Ale nezastala, ani keď si predstavila, aké nebezpečenstvo jej hrozí. Len srdce sa jej rozbúšilo silnejšie.

	Čím bola bližšie, tým hlasnejšie znela hudba. Videla opitých mužov, ako tancujú s opitými ženami. Ďalší bokom od nich súložili. Kúsok od nej mladé dievča obkročmo sedelo na akomsi chlapovi a pohybovalo sa hore a dolu. Andromacha pozrela na ňu. Ich pohľady sa stretli. Dievča sa zoširoka usmialo a nadvihlo obočie. Potom žmurkla na Andromachu, ktorá jej opätovala úsmev a šla ďalej.

	Ako sa predierala okolo šiatrov, všimla si, že sú plné lacného a zlého tovaru. Podišiel k nej akýsi muž, nadvihol si tuniku a poťažkal si v ruke úd. „Koľko dáš za jednu jazdu, dievča?“ spýtal sa jej. Andromacha uprela chladný pohľad na tuhnúci penis a potom obrátila zelené oči na muža.

	„Keď som naposledy videla niečo také malé, vyliezalo to z jablka,“ odvetila. Dve ženy, stojace neďaleko, sa rozosmiali.

	„A ešte sa mu zmenšil!“ zvolala jedna z nich.

	Andromacha sa ďalej predierala davom. V diaľke videla ľudí zhromaždených okolo muža stojaceho na prázdnom šiatri. Keď zdvihol ruky, ozval sa jasot.

	„Chcete počuť pravdivý príbeh?“ zrúkol.

	„Nie, chceme počuť jeden z tvojich príbehov,“ zvrieskol ktosi v dave. Muž sa rozrehotal.

	„Tak vám porozprávam o hroznom netvorovi, ktorý mal iba jedno oko, bol vysoký ako desiati muži a zuby mal ostré a dlhé ako meče.“

	Dav stíchol.

	Helikaón mal vždy rád Odyseove predstavenia. On totiž fantastické príbehy nielen rozprával, ale aj hral. Ako teraz, keď ho štyria chlapi zodvihli na drevený šiator a on sa knísal dopredu a dozadu, aby znázornil hojdajúcu sa palubu. Zvučným hlasom rozprával o strašnej búrke, ktorá zahnala Penelopu na začarovaný ostrov. Niekoľko chlapov z lode búchalo do bubnov, aby znázornilo hrom, zatiaľ čo ďalší v určitých intervaloch ostro pískali. Helikaón túto historku ešte nepočul a sadol si dozadu, aby si vychutnal rozprávanie. Vtom Odyseus zoskočil zo šiatra. „A ocitli sme sa na akejsi čudnej pláži,“ hovoril. „Za ňou boli už len tie najvyššie stromy, aké som kedy videl, krivé a hrčovité. Už sme si mysleli, že sme v bezpečí, keď vtom začujeme desivý hlas.“

	Šesť členov posádky Penelopy, stojacich kdesi za davom ľudí, zakričalo jednohlasne: „Cítim krv!“ Davom prebehla vlna panického strachu. Načasovanie bolo dokonalé.

	„Bol to obor s jedným jediným okom uprostred čela. Zuby mal dlžizné a ostré. Pribehol od tých stromov, chmatol jedného z mojich chlapov za pás, zdvihol ho do výšky a potom ho tými strašnými zubiskami roztrhal.“

	V tej chvíli si Helikaón všimol, že davom sa prediera niekoľko chlapov z Kolanovej posádky a blíži sa k nemu. Prebehol pohľadom zástup ľudí a zbadal Zidantasa, Oniacusa a niekoľko ďalších chlapov z Xantosa, ktorí sa takisto snažili dostať k nemu a pritom stále poškuľovali po Mykénčanoch.

	Odyseus rozprával dobrodružstvo s Kyklopmi a bol práve v najlepšom. Na tvári sa mu ligotal pot a kvapkal mu z brady. Obecenstvo ani nedýchalo a predstavenie bolo ako vždy strhujúce a úchvatné.

	Helikaón sa poobzeral vôkol seba. Nablízku nebolo jediného vojaka Tučného kráľa. Mykénčania boli očividne neozbrojení, ale jeden z nich mal oblečený kožený kabátec, pod ktorým mohol skrývať nôž. Bolo však dosť pravdepodobné, že Mykénčania sa o nič nepokúsia. S tými, čo porušovali jeho zákony, Tučný kráľ nepoznal zľutovania. Za svoje bohatstvo vďačil lodiam, ktoré kotvili v jeho zátokách, a tie tam kotvili iba preto, že kráľ zaistil bezpečnosť ich posádkam a tovaru.

	Aj tak sa však bolo treba mať na pozore. Helikaón znovu vykročil medzi obecenstvo, zabočil doľava a zamieril k Zidantasovi.

	Vtom zbadal ženu, ktorá okamžite upútala jeho pozornosť.

	Stála kúsok od zhromaždených ľudí. Mala na sebe dlhý zelený plášť a vyšívané šaty. Pri matnom svetle ohňa a mesačného svitu nevedel rozoznať farbu jej vlasov, no boli dlhé, husté, kučeravé, vzadu zopnuté. A tá tvár! Vyzerala ako bohyňa. Nebola pekná, ale desivo krásna. Helikaónovi vyschlo v ústach. Nemohol od nej odtrhnúť zrak. Zbadala ho a on pocítil silu v jej očiach. Bol to chladný a predsa čudne vyzývavý pohľad. Naprázdno preglgol a vykročil smerom k nej. V tej chvíli sa výraz jej tváre zmenil a očami blysla smerom zaňho. Helikaón sa zvrtol. Za ním stál muž v koženom kabátci a s nožom v ruke sa vrhol naňho. Helikaón sa uhol, schmatol útočníka za zápästie, vyvliekol ho z davu, obrátil k sebe a hlavou mu vrazil do nosa. Chlapovi sa z nosa vyvalila krv a odhodilo ho dozadu. Helikaón k nemu pristúpil ešte raz a znovu mu zasadil úder hlavou. Vrahovi sa podlomili kolená, klesol na piesok a z ruky mu vykĺzol nôž. Helikaón ho zdvihol a podrezal chlapovi hrdlo. Vytryskla z neho krv.

	V dave, stále uchvátenom Odyseovým rozprávaním, si nikto nič nevšimol. Z ležiaceho tela najprv krv prudko striekala, po chvíli, ako z muža postupne unikal život, už len pomaly vytekala. Helikaón vstal, rozhliadol sa, či neuvidí ďalších útočníkov, no z davu sa vynoril iba Zidantas.

	„Prepáč,“ povedal skľúčene. „Mal som stáť po tvojom boku. Ale zahrali to na nás veľmi šikovne. Sledovali sme nesprávnych mužov.“

	Helikaón stál a mlčky sa díval na mŕtveho. Bol to mladý muž s čiernymi kučeravými vlasmi. Určite mal ženu alebo milenku a rodičov, čo ho vychovali. Hrával sa s ostatnými deťmi a sníval o skvelej budúcnosti. Teraz tu leží na piesku a jeho život sa skončil. Bola to skľučujúca predstava.

	„Nič ti nie je?“ spýtal sa ho Zidantas.

	Helikaón sa obrátil tým smerom, kde predtým stála tá žena. Bola preč. Zachvel sa. Vtom ho zase rozbolela hlava, ako po každej bitke; bolesť búšila spolu s krvou zo zátylku na temeno hlavy. Uvedomil si, že sa naňho díva Bujak. Tváril sa znepokojene.

	„Som v poriadku, Bujak.“

	Zdalo sa, že Zidantasa to nepresvedčilo. Z davu vyšiel Oniacus a pristúpil k nim.

	„Mykénčania sa vrátili na svoje galéry“ povedal. Vtom zbadal mŕtveho muža a zaklial. „Prepáč, pane, mal som byť tu. Preľstili nás...“

	„Už som mu to vysvetlil,“ skočil mu do reči Zidantas. „Veď sa nič nestalo, len je na svete o jedného Mykénčana menej. Vlastne je to skvelá noc.“

	Odyseus dorozprával príbeh a ozval sa hromový jasot. Oniacus zaklial. „Nepočul som koniec,“ posťažoval sa.

	„Ani ja,“ poznamenal Helikaón a ukázal na mŕtvolu. „Odneste ho preč.“ Hodil dýku k telu a vykročil k ohňu, ktorý rozložila posádka Xantosa. Za nimi ktosi vykríkol a okolo mŕtvoly sa zhrčili ľudia. Helikaón nadvihol džbán s vodou a zhlboka sa napil. Potom si nalial vodu na ruky a zmyl z nich krv. Vo svetle ohňa zbadal, že aj tuniku má zakrvavenú.

	K ohňu prišiel aj Odyseus. V ruke držal ľanovú handru a utieral si pot z tváre. Zvalil sa vedľa Helikaóna.

	„Na takéto výkony som už pristarý,“ povedal. „Musím sa s tými majiteľmi šiatrov povadiť. Nech sa prepadnem, ak ma neodoženú.“

	Nevyzeral ustatý. Helikaón objal starca okolo pliec „Ak prestaneš rozprávať svoje príbehy, na svete bude oveľa smutnejšie.“

	„Hej, dnes bolo dobré obecenstvo. Zvyčajne ten príbeh rozprávam s dvoma Kyklopmi. Je to zvláštne, ale s jedným to zaberá lepšie. Je to... desivejšie, a predsa akési dojímavejšie.“ Naklonil sa bližšie k Helikaónovi. „Počul som, že ten mŕtvy bol členom Kolanovej posádky.“

	„Bol.“

	„Kolanos sa mi nikdy nepáčil. Bol som s ním raz na jednom sviatku. Za celý ten čas som ani jeden jediný raz nepočul, že by si prdol. Neverím chlapovi, čo si vo sviatok neuserie.“ Helikaón sa nahlas zasmial. „Ale nepodceňuj ho, kamarát,“ pokračoval Odyseus. ,Je to zlý človek. V Mykénach je známy ako Ničiteľ duchov.“

	„Dám si pozor, priateľu. Počuj, nevidel si náhodou pri tom svojom predstavení takú vysokú ženu v zelenom plášti, čo vyzerala ako bohyňa?“

	„Ale áno. Stála napravo odo mňa. Prečo? Okradla ťa?“

	„Tuším, že hej. Načisto ma obrala o rozum.“

	Odyseus sa naklonil dopredu, vzal džbán s vodou a zhlboka sa napil. Potom si ľahol a hlasno si odgrgol. „Muži by si mali vždy dávať pozor, keď si vyberajú ženu. Alebo by sme si mali vziať príklad z Egypťanov a každý z nás by mal mať takých dvadsať alebo aj štyridsať žien. Jedna-dve zlé ženy by sa medzi nimi stratili.“

	„Myslím, že tento tvoj názor by veľmi zaujal tvoju ženu.“

	Odyseus sa tlmene zasmial. „To áno. Stĺkla by ma ako hada. Ale ja som mal šťastie, kamarát. Niet lepšej ženy na tejto zelenej zemi, ako je moja Penelopa. Neviem si predstaviť, že by som žil s dakým iným. S Kreusou by ťa možno postretlo rovnaké šťastie.“

	Helikaón pozrel na priateľa. „Takže ani ty si nepočul, akými intrigami dáva Priamos ľudí dokopy?“

	„Počul som, že si ju odmietol. A že Priamos tým nie je nijako nadšený.“

	„So mnou to nemá nič spoločné. A pokiaľ ide o Kreusu... spomínam si, ako tuho si premýšľal, čo dobré o nej povedať. Na čo si to nakoniec prišiel? Aha, že má pekný hlas.“

	„A nemá?“ povedal Odyseus so širokým úsmevom. „A vyzerá nádherne. Je priam oslňujúca. A nie je slabá. Ale rozumiem ti. Niet takej ženy, pre ktorú by som riskoval. Ech, mal by si si ju vziať, potom si postaviť na pobreží Veľkého zeleného mora ešte zopár palácov a do každého priviesť nejakú veselú žienku. Egypťanky sú vraj najlepšie. Mohol by si si postaviť parádny palác. Nestálo by ťa to veľa. Počul som, že otrokov kupuješ po stovkách.“

	Helikaón pokrútil hlavou. „Nechcem ďalšie paláce, Odyseus.“ Pošúchal si oči, lebo hlava ho bolela čoraz väčšmi.

	„Škoda, že Faidra nie je kráľovská dcéra,“ pokračoval Odyseus. „Ale vždy sa nájde žena, ktorá poteší srdce muža.“

	„Má veľa dobrých vlastností.“

	„Hádam si sa do nej nezaľúbil?“

	Helikaón pokrčil plecami. „Nie som si celkom istý, čo to znamená, priateľ môj. Ako to môže človek vedieť?“

	Odyseus si prehodil uterák cez plecia a natiahol sa na chrbát. „Pamätáš sa, ako sme cvičili s drevenými mečmi? Ako sme cvičili všetky tie pohyby, obranné údery, protiúdery, prácu nôh, aby človek stál vždy pevne na nohách?“

	„Pravdaže. Bol si prísny učiteľ.“

	„A spomínaš si, keď si šiel prvýkrát do ozajstnej bitky, kde tiekla krv a smrť visela vo vzduchu?“ 

	„Spomínam.“

	„S láskou je to podobné. Môžeš sa zabávať s pobehlicou, môžeš sa s ňou smiať a užívať si, koľko chceš. Ale keď ťa zasiahne láska, to je niečo úplne iné. Dotyk ruky alebo náznak úsmevu ťa poteší väčšmi než všetky tie vášnivé noci, ktoré si prežil s niekým iným. Obloha je odrazu modrejšia a slnko jasnejšie. Ach, ako sa mi dnes len čnie za mojou Penelopou!“

	„Sezóna sa končí, na zimu budeš doma.“

	„Hej, už sa na to teším.“ Odyseus zodvihol džbán s vodou a zhlboka sa napil.

	„Diomedes ma požiadal, aby som ti povedal, nech naňho nezabudneš,“ povedal Helikaón. „Dúfa, že keď bude starší, vezmeš ho na loď.“

	Odyseus sa tlmene zasmial. Je to skvelý, odvážny chlapec. Koľkože má rokov?“

	„Bude mať dvanásť. To už je dosť. Ak mu bohovia dožičia, raz z neho bude skvelý kráľ. Bál som sa, že bude ako môj otec, chladný a bezcitný. Našťastie sa podal na matku.“

	„V ten deň kedysi dávno si ma prekvapil, Helikaón,“ povedal Odyseus. „Ale bolo to príjemné prekvapenie, také, ktoré ťa ctí.“

	Kým stačil Helikaón odpovedať, k ohňu pristúpili niekoľkí vojaci v kužeľovitých prilbách a v bronzovom náprsnom brnení. „Helikaón, môj pane, kráľ ťa žiada, aby si prišiel za ním.“

	Helikaón vstal. „Odkáž mu, že jeho pozvanie je pre mňa cťou. Prídem, len čo sa na lodi prezlečiem do šiat, ktoré sú vhodné do kráľovského paláca.“

	Vojaci sa znovu uklonili a odišli. Odyseus sa pozviechal na nohy. „Vezmi so sebou aj Arguria a jeho druhov,“ povedal. „Určite sa chcú stretnúť s kráľom.“

	„Neviem, prečo by som mal robiť Mykénčanom spoločnosť, Odyseus.“

	„Urob to teda pre svojho starého učiteľa.“

	Helikaón si vzdychol. „Pre teba by som zostúpil aj do Podsvetia. Dobre teda, strávim ten večer s nimi, aj keby ma mali unudiť na smrť. Ale niečo za niečo, platí?“

	„Pravdaže, kamarát.“

	„Poobzeraj sa po tej bohyni. Rád by som sa s ňou stretol.“

	„Najskôr to bude dáka lýkijská pobehlica, od ktorej chytíš akurát tak tripla.“

	„Len ju nájdi. Vrátim sa pred svitaním.“

	„Dobre. S radosťou sa s ňou pozhováram, zatiaľ čo ju budú obrábať moji námorníci.“

	



	


IX

	Andromachino proroctvo

	Odyseus sa díval, ako sa helikaón vracia na XANTOS. Šiel S ním obor Zidantas, ktorý dával pozor, či sa neobjavia ďalší mykénski zabijaci. Helikaón sa chytil vlečného lana a vytiahol sa na loď.

	Násilie sa dnes v noci určite ešte neskončilo, pomyslel si Odyseus.

	Striaslo ho pri predstave, že by Helikaóna mohli zavraždiť. Za tie dva roky, čo bol na Penelope, mu chlapec prirástol k srdcu. Prvé týždne však boli ťažké. Odyseus nemal nijaké morálne zábrany zabíjať pre zisk. Keď sa mu naskytla príležitosť, lúpil a plienil. No predstava, že by mladého kráľoviča zavraždili, mu bola odporná, preto naňho otcovsky dozeral, tešil sa z jeho znovu získanej slobody a bol pyšný, keď videl, ako postupne prekonáva strach. Zbavoval sa strachu každým dňom; keď bol silný vietor, vyliezol na sťažeň a so sinavou tvárou a s hrôzou v očiach pomáhal vytiahnuť plachtu, a keď sa priblížila pirátska loď a lupiči s bojovým pokrikom preskočili na ich loď, stál vzdorovito s mečom v ruke na palube. A hoci mu inštinkt vravel, aby utiekol a schoval sa, vrhol sa do bitky. No srdce členov posádky si získal najmä tým, že vesloval. Helikaón mal mäkké ruky, a len čo sa chytil vesla, už ich mal krvavé. Nikdy sa nesťažoval; obviazal si ruky a vesloval ďalej. Odyseus bol presvedčený, že chlapcov otec zabudol na svoje vražedné myšlienky – až kým na loď nenastúpil najatý vrah Karpoforos.

	A teraz čakali na vhodnú príležitosť ďalší vrahovia. Odyseus znovu uprel zrak na cestu k vysokému útesu. Nemal vystríhať Helikaóna jasnejšie? Nemal mu povedať, akú obrovskú odmenu prisľúbil Agamemnón za jeho hlavu?

	Odpoveď znela nie. Odyseus nemal nepriateľov, čo bola v týchto drsných a krvavých časoch veľká vzácnosť. Nikdy sa otvorene nepridal na tú či onú stranu, vždy ostal nestranný, a preto bol v každom prístave vítaný. Nebolo to vždy ľahké. Keď mu Alektruón povedal, že hľadá Šťastlivca, chcel ho varovať. Ale nevaroval ho. Našťastie nakoniec všetko dobre dopadlo. Alektruón bol mŕtvy, čím svet nijako neutrpel a Odyseus získal na pohrebných hrách nádherný modrý plášť, keď v streľbe z luku zvíťazil nad Merionom. Teraz mal však ten, čo zabije Helikaóna, dostať dvakrát toľko zlata, koľko váži. Niektorí králi by ho zapredali aj za oveľa menej zlata.

	Po chvíli zbadal, že Helikaón zlieza z veľkej lode. Mal na sebe tmavomodrú tuniku po kolená a v pošve za pásom sa mu hojdal krátky meč. Zidantas držal v ruke hrubú palicu. Odyseus sa usmial. Takže pochopil, pomyslel si s úľavou. Helikaón so Zidantasom kráčali k ohňu, ktorý rozložila posádka Xantosa, tam, kde sedeli Argurios s Glaukom. Odyseus videl, ako obaja Mykénčania vstali a išli s Helikaónom. Obaja mali na sebe zbroj a za pásom meče.

	Do Odyseovho zorného poľa vošiel akýsi mladý muž s dlhými zlatistými vlasmi. Za ruku ho držala pekná žena a usmievala sa naňho. Muž ju odrazu objal okolo pása a pritiahol si ju k sebe. Zasmiala sa, zaklonila hlavu a nebránila sa bozku. Odyseus sa usmial.

	V mladosti sníval o tom, že bude krásny ako ten mládenec, že sa bude vyznačovať krásou, ktorú muži závidia a z ktorej ženy šalejú. Ale nakoniec bol malý, zavalitý a chlpatý. Ryšavé štetiny mu vyrastali dokonca aj na pleciach.

	Nie, bohovia vo svojej nekonečnej múdrosti rozhodli, že Odyseus bude škaredý. Museli to dobre naplánovať, dumal, lebo im to vychádzalo dokonale. Ruky mal pridlhé a hrčovité, nohy krivé ako tesálsky jazdec na poníkovi. Ani zuby nemal rovné. A Penelopa sa raz smiala, že jedno ucho má väčšie než druhé. Keďže bohovia stvorili takú obludu, aspoň jeden z nich sa nad ním zľutoval. Mal totiž veľký dar nesmierne pútavo rozprávať príbehy. Vedel vymyslieť neuveriteľne zložitý príbeh a zmeny nálad u poslucháčov vnímal rovnako dobre, ak nie lepšie, ako jemné zmeny pasátu. Občas im povedal, že je ustatý, alebo kričal, že už aj tak poznajú všetky jeho príbehy. Ale oni sa vždy hlasito dožadovali, aby len rozprával. A tak si nakoniec vzdychol a predstavenie sa začalo.

	Jeho príbehy boli ako čary. Odyseus si to uvedomoval, hoci vôbec netušil, prečo to tak je. Boli to výmysly, ktoré však viedli k pravde. Jeho zástupca Bias chodil ako páv, keď Odyseus povedal poslucháčom, že raz kopijou zlomil krídlo démona prenasledujúceho ich loď. Bias potom každú voľnú chvíľku, čo strávil na súši, cvičil s kopijou. Dosiahol také majstrovstvo, že zvíťazil na hrách, ktoré sa konali po Alektruónovom pohrebe, a získal otrokyňu.

	V lete, keď Penelopu prepadli piráti, členovia posádky bojovali ako hrdinovia, o ktorých im rozprával Odyseus. Po víťaznom boji sa zhromaždili okolo neho, vychvaľovali sa, akí boli odvážni, a dúfali, že vstúpia do jeho príbehov.

	No kúzlo toho, čomu Odyseus hovoril „krásne klamstvo“, najlepšie účinkovalo pri Helikaónovi. Členom posádky Penelopy sa stal ako vyľakaný chlapec. Chlapi ho však vnímali ako malého hrdinu, ktorý skočil z vysokánskeho útesu, aby zachránil ich veliteľa. Zbožňovali ho a očakávali od neho veľké činy. A on ich očakávania napĺňal. Výmysel sa stal skutočnosťou. Klamstvá o odvahe sa premenili na skutočné hrdinstvo. Z Helikaóna, talizmanu lode, sa stal Helikaón dobrodruh. Z vyľakaného chlapca muž, čo nepozná strach.

	Odyseus si ľahol na piesok a zahľadel sa na hviezdy. Dary, ktoré dostával za rozprávanie príbehov, začali mať väčšiu hodnotu ako peniaze, ktoré zarábal obchodovaním na Veľkom zelenom mori. Vlani rozprával v Levej sieni na dvore kráľa Agamemnóna predlhý príbeh o tajuplnom ostrove, na ktorom vládla čarodejnica, čo premenila jeho ľudí na prasce. Rozprával celý večer, ale ani jeden z poslucháčov neopustil sieň. Agamemnón mu dal potom dve zlaté čaše vykladané smaragdmi a rubínmi. V noci dobodal na smrť urodzeného Mykénčana, ktorý v opitosti zapochyboval o pravdivosti Odyseových príbehov.

	Zvláštne, pomyslel si. Ten, čo rozpráva nehorázne klamstvá, dostane zlato a drahokamy, a toho, čo hovorí pravdu, dobodajú dýkou.

	Po predstavení nikdy nedokázal zaspať, hoci únava ho vždy privalila ako obrovský medveď. Prevrátil sa na bok, sadol si a nakoniec zašiel na pláž, kde si čupol a v piesku vymodeloval tvár. Ako vždy sa snažil zachytiť krásu manželky Penelopy. Ako vždy, márne. Črty tváre, dlhý rovný nos a plné pery sa pokúšal vytvarovať plochou stranou dýky, vlasy špičkou noža. Vtom z tváre vyliezol akýsi dlhý čierny červ. Odyseus odskočil dozadu. Pieskovník sa skrútil a znovu sa zahrabal hlboko do piesku.

	Odyseus sa musel smiať, ako ho vyľakal neškodný morský červ.

	Vzápätí mu v hlave skrsol začiatok príbehu. Na tajuplnom ostrove, zahalenom v hmle, žije žena, ktorá má namiesto vlasov hady. Na ostrove sa zastaví Penelopa, aby posádka nabrala čerstvej vody. Jeden z chlapov zmizne. Ostatní sa ho vydajú hľadať. Nájdu už len jeho kosti... Nie! Kosti používam pričasto, pomyslel si. Nájdu... nájdu sochu. Chlap sa premenil na kamennú sochu. Pozrel sa do tváre ženy s hadovitými vlasmi a skamenel. Odyseus sa usmial.

	Pozrel na cestičku na strmom kopci. „Veľa šťastia, chlapče!“ zašepkal.

	Keď sa strhla bitka, Andromacha sa zvrtla a odchádzala preč pomedzi opustené šiatre. Keď ju už nik nevidel, obzrela sa a videla mŕtveho muža, nad ktorým stál iný muž so zakrvaveným nožom v ruke. Bola vydesená, hoci keby nebola videla mŕtvych mužov už predtým, bola by vydesená oveľa väčšmi. Otec zvykol zabíjať zločincov vlastnou rukou. Dal ich privliecť na kráľovský dvor a prinútil ich, aby si pred ním kľakli. Zabíjal ich rozličnými zbraňami, najradšej sekerou. Chválil sa, že hlavu dokáže oddeliť od tela jediným úderom. Ale keď bola Andromacha nútená prizerať sa tomu krvavému divadlu, nepodarilo sa mu to ani raz. Zvyčajne na to potreboval dva údery. Keď bola malá, čudovala sa, prečo sa obete nikdy nesnažia zachrániť, keď ich vedú ku kráľovi. Niektorí prosili, iní plakali, ale nespomínala si, že by sa dakto pokúsil utiecť.

	To, čoho bola dnes v noci práve svedkom, bol aspoň boj. Najatý vrah sa pokúsil dakoho zabiť a sám pritom zahynul. Andromacha sa zachvela. Spočiatku jej ten muž s dlhými čiernymi vlasmi pripadal skôr ako básnik či pevec než ako bojovník.

	Stále mala pred sebou tie jeho oči, belasé a krásne. A predsa to bol, ako sa ukázalo, rovnaký divoch ako hocaký mykénsky plieniteľ; nesnažil sa protivníka premôcť, jednoducho ho hneď pripravil o život. Ale tie oči...

	Mysli na niečo iné, ty hlúpa, pokarhala samu seba.

	Kráčala pomedzi šiatre. Zavrčal na ňu akýsi prašivý pes. Andromacha luskla prstami. Kúsok odbehol a zúrivo na ňu zagánil. Zabočila doprava a cez skaly zamierila k morskému brehu. Sadla si na piesok. Zobula si sandále, ponorila chodidlá do vody a zahľadela sa na tmavé more. Zmocnila sa jej osamelosť. Najradšej by vyliezla na nejakú loď a povedala veliteľovi: „Vezmi ma na Téru. Vezmi ma domov.“

	Keby bola vydatá za hocikoho iného než za Hektora, pri návrate do chrámu by ju privítali s otvorenou náručou. Tlieskali by jej odvahe a uťahovali by si z mužskej hlúposti. No Hektor bol synom Hekaby kráľovnej Tróje, najväčšieho dobrodinca Chrámu koňa. Rozhodne by neurobili nič, čo by urazilo takú mocnú kráľovnú. Nie, Andromachu by srdečne privítali a potom by ju poslali najbližšou loďou smerom na východ, zrejme pod pozorným dohľadom strážcu. Potom si predstavila Kalliope, nie však pri lúčení plnom sĺz, ale pri sviatku na počesť bohyne Demeter minulú jeseň. Tancovala pod hviezdnatou oblohou a jej nahé telo sa lesklo vo svetle ohňa. Bola vysoká, mocná, nebojácna. Ona by nedovolila, aby Andromachu dohnali do manželstva bez lásky.

	A to bol ďalší dôvod, prečo sa Andromacha nemohla vrátiť. Kalliope bola na Tére spomedzi všetkých žien najspokojnejšia. Muži sa jej natoľko bridili, že ostrov bol jediné miesto na svete, kde sa cítila dobre, smiala sa a jej duša slobodne lietala. Keby sa Andromacha vrátila, nastal by taký zmätok, že Kalliope by z Téry vyhnali.

	Fúkal studený vietor a Andromacha si pevnejšie utiahla plášť. Čas plynul. Vedela, že by sa už mala vrátiť do Kygonovho paláca, paláca Tučného kráľa, no nechcela sa vzdať slobody, ktorú ponúkala pláž.

	„Nepatríš sem,“ ozval sa mužský hlas. Obzrela sa, a keď zbadala akéhosi chlapa, chcela mu povedať čosi štipľavé, no vzápätí si uvedomila, že je to rozprávač príbehov. V mesačnom svite sa zdalo, akoby jeho škaredosť ani nebola z tohto sveta. Priam videla, ako mu z hlavy vyrastajú dionýzovské rohy.

	„A kam teda patrím?“ odsekla.

	„No kam, predsa do mojich príbehov. Môj priateľ mal pravdu. Naozaj vyzeráš ako bohyňa. Ale ty nie si bohyňa, však?“ Sadol si na najbližšiu skalu. Bol spln a Andromacha si všimla, že hoci má ten muž škaredú tvár, zračí sa v nej niečo očarujúco chlapčenské. „Som Odyseus,“ povedal. „Neodpovedala si mi na otázku.“

	„Áno, som bohyňa,“ odvetila. „Ktorá, to už musíš uhádnuť sám.“

	„Lovkyňa Artemis.“

	„Nie Afrodita? Sklamal si ma.“

	Ja vlastne neviem, ako vyzerajú bohovia v skutočnosti,“ priznal, „ale myslím, že bohyňa lásky má väčšie cecky. A vášnivejšie a zvodnejšie oči. Nie, Artemis sa ti hodí lepšie. Ešte mi povedz, že vieš strieľať z luku.“

	Andromacha sa zasmiala. „Viem.“

	Ja som to vedel! Z toho mizerného egyptského alebo z frýgického, ktorý je vyrobený z parožia, dreva a kože, ako sa patrí?“

	Andromacha sa usmiala. „Na Tére máme obidva, ale áno, radšej mám frýgický.“

	Ja mám luk, ktorý nenapne nik okrem mňa,“ povedal jej. „Musím sa smiať, keď vidím, ako aj najväčším silákom červenie tvár a luk nie a nie napnúť. Raz som vystrelil šíp do mesiaca. K šípu bol pripevnený povraz, vďaka ktorému som vytiahol loď z pláže na more.“

	„To musel byť poriadne dlhý povraz,“ poznamenala.

	Odyseus sa zasmial. „Páčiš sa mi, dievčinka. Odkiaľ vlastne si a čo robíš tu, medzi pobehlicami a námorníkmi?“

	„Ako vieš, že nie som pobehlica?“

	„Keby si ňou bola, už by si tu nebola, lebo by si ťa nikto nemohol dovoliť. Azda len Helikaón. Kto teda si?“ 

	„Kto je podľa teba pobehlica?“

	„Ach, chceš sa hrať. Aj ja sa rád hrám. Tak teda... kto je pobehlica? Žena, ktorá vie obmäkčiť tvrdého chlapa, Afroditina kňažka, potecha námorníkov, ktorým sa čnie za manželkami a domovom.“

	„To nie je hra,“ odsekla zostra Andromacha. „Pobehlica je žena, čo za medenáky šperky a iné dary ponúka svoje telo mužovi, ktorého nemiluje. Nie je tak?“

	„Dávam prednosť svojmu výkladu, no ja som rojko. Ale inak sú dobré obe definície,“ pritakal.

	„V takom prípade som pobehlica, lebo svoje telo ponúkam kvôli bohatstvu a bezpečiu mužovi, ktorého nemilujem,“ povedala.

	„Ach!“ zvolal Odyseus. „Mala si sa ma spýtať, v čom spočíva rozdiel medzi kráľovou dcérou a pobehlicou. Odpovedal by som ti, že v cene. Tak kto je ten šťastný muž?“

	Andromacha uprene hľadela do jeho škaredej tváre a už mala na jazyku, aby sa staral o seba. V jeho spoločnosti jej však bolo akosi príjemne, slobodne. „Trójsky Hektor,“ odvetila napokon a videla, ako sa mu rozšírili oči.

	„Mohla si dopadnúť aj horšie. Hektor je dobrý chlap.“

	„Dobrý chlap je podľa teba ten, čo slope víno, až kým nespadne na zem, grgá pri stole, stále bojuje a žne slávu? Nech nás bohovia chránia pred takými dobrými chlapmi. Si ženatý, Odyseus?“

	„Pravdaže. A som najšťastnejší muž na pobreží Veľkého zeleného mora, lebo mojou ženou je Penelopa. A navyše ma miluje.“ Tlmene sa zasmial. „Vždy sa čudujem, keď to hovorím. Nechápem, ako ma môže milovať.“

	„V takom prípade si naozaj, ako vravíš, šťastný človek. Očakávam, že námorníci sa ženia iba z lásky. Potom sú totiž bohatší než králi.“

	„Asi áno. Hoci by som mal zrejme povedať, že ja som naozaj kráľ.“

	„Ktorý strieľa šípy na mesiac?“ spýtala sa s úsmevom.

	„Viem, že nevyzerám ako kráľ, ale naozaj ním som. Moje kráľovstvo sa nachádza na ostrove Itaka a Penelopa je moja kráľovná. A odpoviem ti skôr, ako sa na to spýtaš: Nie, nebrali sme sa z lásky. Zariadil to môj otec. Stretli sme sa až v deň svadby.“

	„Takže si sa do nej zaľúbil, len čo si sa jej pozrel do očí?“

	„Nie. Myslím, že sa jej nepáčilo, ako vyzerám. Ľahko uhádneš prečo. Prvé mesiace to poriadne... ako to povedať... škrípalo. Potom som dostal horúčku a ochorel som. Takmer som zomrel. Starala sa o mňa. Vraj som v horúčke vykrikoval. Nepovedala mi, čo som kričal, ale potom sa všetko zmenilo. Začali sme sa spolu smiať a chodili sme na dlhé prechádzky po útesoch. Jedného dňa...“ pokrčil plecami. Jedného dňa sme si jednoducho uvedomili, že sa máme radi.“

	Andromacha sa zrazu dívala na škaredého muža celkom inak. Za jeho fantastickými príbehmi sa skrývala dojímavá čestnosť a čaro, ktorému sa nijako nevedela ubrániť. „Videla si, ako zaútočili na Helikaóna?“ spýtal sa odrazu.

	Chvíľu nevedela, o čom hovorí, no potom si spomenula na toho muža s nožom, čo sa predieral davom. „Ach, myslíš tú bitku. Helikaón je ten muž s dlhými čiernymi vlasmi?“

	Je to blízky Hektorov priateľ. Vedel by ti o ňom porozprávať oveľa viac než ja.“

	„Prečo ho chceli zabiť?“

	Odyseus pokrčil plecami. „Táto noc je priveľmi príjemná na to, aby som rozprával nudné príbehy o kupcoch, pirátoch a starej nevraživosti. Opýtaj sa ma niečo iné.“

	„To on povedal, že vyzerám ako bohyňa?“

	„Áno. Ešte nikdy som ho nevidel takého beznádejne zaľúbeného. Ale teraz, keď ťa vidím, mu rozumiem.“

	Naklonila sa k nemu. „Nepokračujme už v tejto hre, Odyseus. Viem, aká som. Vysoká a škaredá, chovná krava pre trójskeho kráľoviča. Nemusíš mi falošne lichotiť.“

	„Ale ja nič také nerobím. Pekná nie si, to je pravda. Ale pokiaľ chceš počuť môj názor, súhlasím s Helikaónom. Si krásna.“

	„To povedal?“

	„Povedal, že si bohyňa. Ja som to len trochu prifarbil.“ Všimla si, že stále hádže očkom na chodník na útese. „Nudím ťa, kráľ Itaky?“

	Tlmene sa zasmial. Vyzeral rozpačito. „Nie, vôbec nie. Ja len... čakám, kedy sa vráti Helikaón.“

	„Myslíš, že sa ho znova pokúsia zabiť?“

	„To je takmer isté.“ Videla, ako si zhlboka vzdychol a potom sa uvoľnil. Pozrela tam, kam on. Po chodníku niesla z útesu skupina ľudí akési telo. „Ale nepodarilo sa im to,“ pokračoval s radosťou.

	Je to tvoj syn... alebo milenec?“ spýtala sa ho.

	„Môj syn je mŕtvy,“ odvetil. „A mojím milencom Helikaón nie je. Moje telesné chúťky sa nikdy neuberali tým smerom. V mladosti ma to hnevalo. Mal som pocit, že prichádzam o niečo, z čoho sa tešili všetci moji priatelia. Ale Helikaón je mi ako syn. Alebo je mladšou podobou muža, ktorým by som rád bol – ak to dáva nejaký zmysel.“

	„Rád by si bol pekný?“

	„Pravdaže! Krásny a mladý ako boh!“

	„A miloval by si stále Penelopu?“

	Vzdychol si. „Si bystrá žena. Povieš mi, ako sa voláš?“

	„Andromacha z Téb.“

	„Ach! Poznám tvojho otca Ektiona. Nemôžem povedať, že by som ho mal v láske.“

	Andromacha sa zvonivo zasmiala. „Môjho otca nemá nikto v láske. Preňho má cenu iba to, čo sa dá vymeniť za striebro.“

	„Takých ako on ešte stretneš veľa. Aj tvoj nový otec, kráľ Priamos, je taký. Nepripadá ti čudné, že takí ľudia plodia úžasné deti? Hektor je veľkorysý a udatný. Mladý Paris je láskavý a učenlivý. Dokonca ani tá čudná malá Kassandra nemá nijaké zlé vlastnosti. A tvoj otec splodil teba, Andromacha, a vidím, že máš krásnu dušu.“

	„Možno si mýliš dušu s rozumom, Odyseus.“

	„Nie, dievčinka, ja sa v ľuďoch nemýlim. Dostal som od bohov dva dary, z ktorých mám veľký osoh. Viem rozprávať dobrodružné príbehy a viem čítať v srdciach mužov i žien. Si ako moja Penelopa. Ako hovoríš, si rozumná. Ale si aj srdečná, otvorená a čestná. A máš odvahu a zmysel pre povinnosť. Môj otec raz povedal, že ak má muž šťastie, nájde si ženu, s ktorou môže byť v každej búrke. Ty si taká žena. Hektor má veľké šťastie.“

	Jeho šťastie ma nezaujíma,“ povedala. „Kde je moje šťastie?“

	„To zistíme,“ odvetil a vstal.

	„Ako to chceš urobiť?“

	„Pohľadáme Aklida. Je to najlepší veštec v Lýkii – pokiaľ nie je opitý alebo omámený. Pochádza z púštnej krajiny za Palestínou. Mnohí veštci pochádzajú z púšte. Povie ti, aká budúcnosť ťa čaká.“

	„Áno, povie mi, že budem mať deväť detí, že budem bohatá a šťastná a že ma čaká dlhý život.“

	„Bojíš sa veštca, Andromacha z Téb?“ spýtal sa jej vyčítavo.

	„Nebojím sa ničoho, Odyseus z Itaky.“

	„Tak poď so mnou.“ Vystrel ruku a ona mu podala svoju, aby jej pomohol vstať. Kráčali pomedzi šiatre a po brehu, okolo súložiacich párov a opitých námorníkov, okolo táborových ohňov, pri ktorých chlapi vyspevovali bujaré pesničky. Napokon došli k malému stanu pod útesmi. Stál pred ním dlhý rad ľudí. Odyseus navrhol, aby chvíľu počkali, hádam nájdu aj niečo pod zub. Andromache sa ešte nechcelo vrátiť do paláca, a tak súhlasila. Zašli k šiatru s jedlom a Odyseus si nabral na drevený tanier obrovské množstvo mäsa a chleba. Andromacha si vybrala malý koláčik plnený ovocím s medom. Potom sa vrátili a sadli si na múrik na brehu mora.

	A rozprávali sa. Andromacha rozprávala o Tére a o Chráme koňa, hoci nespomenula Kalliope ani iné tamojšie priateľky. Objasnila Odyseovi obrady, ktoré vraj upokojujú Spiaceho boha. Odyseus bol nielen dobrý rozprávač, ale aj rovnako dobrý poslucháč; o jeho záujme svedčili otázky, ktorými ju zasypával. „Na Tére som raz bol,“ povedal. „O tom, že iba žena môžu uzmieriť Minotaura, sa rozhodlo dávno predtým. Čudné miesto – zem duní, v skalných otvoroch syčí štipľavá para... Bol som rád, že som už zasa na Penelope. Povedz mi, veríš, že Minotauros naozaj existuje?“

	„Čudná otázka od človeka, ktorý videl toľko príšer a démonov.“

	Ja o nich iba rozprávam. V skutočnosti som nič také nevidel. Zato som na svojich cestách videl horúce pramene a lávové jazerá, ale nikde sa nechválili, že tam žije nejaký Minotauros. Ty si ho niekedy videla?“

	„Nikto ho nevidel,“ odvetil Andromacha, „ale počuť ho, ako búcha a hundre pod zemou, lebo sa chce dostať von. Staršie kňažky sa zaprisahávajú, že ostrov bol kedysi menší a že ho to zviera dvíha z mora.“

	„Takže naozaj veríš, že existuje?“

	Ja neviem. Ale niečo ten hluk musí robiť a niečo musí triasť zemou.“

	„A čím toho Minotaura uzmierujete?“

	„Piesňami, ktoré majú utíšiť jeho ubolené srdce, vínom a modlitbami k veľkým bohom, aby ho uspokojili. Kréťania vraj kedysi obetovali panny, nútili ich vojsť do hlbokých skalných puklín a zostúpiť do jeho dúpäťa. Neutíšili ho, lebo Minotauros sa pred mnohými rokmi takmer odtrhol.“

	„Dedo mi o tom rozprával,“ povedal Odyseus. „Slnko sa skrylo na niekoľko dní a z neba padali skaly a popol, ktoré načisto pokryli niekoľko východných ostrovov. Jedna stará námornícka báj hovorí o tom, že more sa za ohlušujúceho dunenia hromov zdvihlo až k nebu. Rád by som to videl. Parádny príbeh. Vedela si, že tvoja nová matka strávila tri roky na Tére a že súčasťou jej vena bol štedrý príspevok na stavbu Chrámu koňa?“

	„Áno. O Hekabe sa tam hovorí s najväčšou úctou.“

	„Silná žena. Rozumná ako ty. Krásna ako zimné ráno a strašná ako búrka. Tuším budeš ako ona.“

	„Hovoríš o nej s trochu priveľkou bázňou, kráľ Itaky,“ poznamenala s úsmevom Andromacha.

	Naklonil sa k nej a sprisahanecky sa na ňu uškrnul. „Vždy mi naháňala strach. Neviem prečo. Myslím, že aj Priamovi naháňa strach.“

	Obloha začala blednúť. Noc sa končila a Andromache sa nechcelo veriť, že strávila celé hodiny v spoločnosti cudzieho muža. Zívla a pretrela si unavené oči.

	„Tuším si už z toho čakania trochu ustatá,“ povedal škaredý kráľ, pozviechal sa a zamieril k radu, teraz už krátkemu. Keď k nemu došiel, povedal: „Kamaráti, je tu so mnou jedna krásna žena, ktorá chce poznať svoju budúcnosť. Dovolíte, aby sme vás predbehli?“

	Andromacha videla, ako sa ľudia obracajú a uprene na ňu hľadia. Vtom Odyseus siahol do mešteka na boku, vytiahol medenáky a vkladal ich do natrčených rúk.

	Po chvíli vyšiel zo stanu akýsi muž. Tváril sa namrzene. Odyseus kývol Andromache, vykročil k stanu, odhrnul plachtu a skrčený vošiel dnu. Andromacha ho nasledovala. Vnútri sedel na vydratej deke muž v stredných rokoch. Horeli tam dve lampy a vzduch bol dusný, horúci a štipľavý. Andromacha si sadla a zahľadela sa na veštca. Pravé oko mal matné a mliečne ako opál a ľavé bolo také tmavé, akoby ani nemalo zreničku. Tvár mal čudne predĺženú a chudú, akoby mu niekto zboku stlačil hlavu.

	„Koho si mi priviedol tentoraz, Odyseus?“ spýtal sa hlbokým tichým hlasom.

	„Mladú ženu, ktorá chce poznať svoju budúcnosť.“

	Aklides si zhlboka vzdychol. „Som ustatý. Svitá a ja nemám čas hovoriť dievčičkám, koľko budú mať detí a aké budú šťastné.“

	„Urob to pre svojho starého priateľa,“ povedal Odyseus a znovu otvoril mešec, no tentoraz z neho vybral strieborniak.

	Ja nemám priateľov,“ zamrmlal Aklides. Jediným vidiacim okom sa uprene pozrel na Andromachu. „Ukáž mi teda ruku, pozrieme sa, čo je na nej napísané.“

	Andromacha sa naklonila a vložila svoje štíhle prsty do jeho zamastenej dlane. Ruku mal horúcu, a keď jej prstami objal ruku, až sa strhla. Zavrela oči a mlčky, ledva dýchajúc, sedela. Vtom veštec mykol rukou a s výkrikom vyskočil. Tvár mal skrivenú a oči vytreštené.

	„Tak čo?“ spýtal sa ho Odyseus, keď ticho trvalo pridlho.

	„Niekedy je lepšie nepoznať budúcnosť,“ zašepkal Aklides.

	„Ale choď, Aklides! Takýto si nebýval,“ povedal Odyseus už trochu nahnevaný.

	„Dobre teda. Budeš mať jedno dieťa. Chlapca.“ Aklides si vzdychol. „Sám od seba ti viac nepoviem. Ale môžeš sa ma spýtať, na čo chceš.“

	„Zakúsim lásku?“ spýtala sa Andromacha a jej hlas prezrádzal, že veštcovi veľmi neverí.

	„V tvojom živote budú tri lásky. Jedna ako Veľké zelené more, silná a búrlivá, jedna ako dub, hlboká a pevná, a jedna ako mesiac, večná a žiarivá.“

	„Búrlivú by som brala,“ poznamenala posmešne. „Koho mám očakávať?“

	„Muža s jedným sandálom.“

	„A dub?“

	Chabo sa usmial. „Povstane z blata, bude špinavý ako prasa.“ 

	„Už sa neviem dočkať. A mesiac?“ 

	„Bude ho sprevádzať krv a bolesť.“

	„Hlúposti,“ odvrkla Andromacha. „Vezmi si ten strieborniak nazad, Odyseus.“

	„Hovorím čistú pravdu, térska kňažka,“ povedal Aklides. „Dnes v noci som bol pokojný, ale po tvojej návšteve viac nenájdem pokoj. V tvojej dlani som videl pád veľkých svetov, smrť hrdinov, videl som, ako sa more dotýka krvavočervenej oblohy. A teraz ma nechajte!“

	Andromacha vykročila do noci. Vedľa nej sa knísala Odyseova zavalitá postava. „Zvyčajne býva zábavnejší,“ poznamenal.

	V diaľke pred sebou zbadala jedného zo strážcov Tučného kráľa. Kráčal po piesku na svojej obchôdzke s drevenou palicou na pleci a jeho kužeľovitá prilba s bronzovým okrajom a lícne chrániče sa leskli v mesačnom svite. Vtom sa potkol a roztrhol sa mu remienok na sandáli. Nahnevane si ho kopnutím vyzul a kráčal ďalej.

	„Aká škoda,“ povedala Andromacha sucho. „To je on, búrlivá láska môjho života, a ani sme sa nezoznámili.“ Teatrálne si vzdychla. „Čo myslíš, nemala by som naňho zavolať?“ Obrátila sa k Odyseovi. „Ďakujem ti za spoločnosť, kráľ Itaky. Si dobrý priateľ na hviezdnatú noc. Ale teraz sa už musím vrátiť do paláca.“

	„Rád by som ťa odprevadil,“ povedal.

	„Klameš. Nechaj si svoje lži pre obecenstvo, Odyseus. Dohodnime sa na niečom: vždy si budeme hovoriť pravdu.“

	„To bude ťažké. Pravda je často veľmi nudná.“ Potom sa zoširoka usmial a rozhodil rukami. „Ale bohyni predsa nemôžem povedať nie.“

	„Chceš ma teda odprevadiť do paláca?“

	„Nie, dievčinka, som už starý unavený pes a chcem sa len skrútiť na nejakú handru pri ohni.“

	„To je už lepšie a tak by to malo medzi priateľmi byť. Tak dobrú noc, rozprávač.“ Pozrela hore na pevnosť a s ťažkým srdcom vykročila na cestičku k útesu.

	Hostina u Tučného kráľa

	1

	Ako Helikaón pomaly stúpal cestou k opevnenému mestu, vysoká žena, ktorú videl počas Odyseovho predstavenia, mu neschádzala z mysle. V jej postoji sa dokonale snúbila elegancia so sebavedomím a jej pohľad bol vzdorovitý a zároveň vyzývavý. Strach na nej nebolo badať ani vtedy, keď naňho zaútočil ten chlap. Prižmúrila oči a tvár jej sprísnela. Keď si vybavil jej tvár, srdce sa mu rozbúšilo. Zidantas sa za ním vliekol mlčky a s námahou; na pleci mu spočívala hrubá, cvočkami obitá palica. Kúsok za nimi šiel Argurios s Glaukom.

	Cesta bola v noci nebezpečná, hoci ju osvetľovali početné fakle zastrčené do štrbín v skalnej stene. Svah vľavo bol strmý, cesta skalnatá a hrboľatá. Helikaón sa pozrel dolu na zátoku, a keď zbadal elegantné línie Xantosa, hruď sa mu nadula pýchou. Odtiaľ, kde stál, videl aj vzdialenú maličkú postavu Odysea. Jeho mentor si zašiel na morský breh a čupel tam s dýkou v ruke. Helikaón vedel, čo robí. Počas tých dvoch rokoch, čo strávil na Penelope, to robieval často. Odyseus kreslil do piesku tvár svojej manželky.

	Helikaón začul, ako sa Glaukos za ním potkol o kameň a potichu zaklial.

	Mykénskych bojovníkov zrejme prekvapil, keď ich pozval na stretnutie s kráľom. Zdvorilosť navidomoči nečakali a Argurios mu takmer poďakoval. Helikaón sa usmial, keď si na to spomenul. Mykénčanom by asi sčernal jazyk, pomyslel si, keby mali dakomu za niečo poďakovať.

	Argurios kráčal vedľa neho a mesačný svit sa odrážal od zdobených kotúčov jeho kyrasu. „Kráľ je tvoj priateľ?“ spýtal sa ho.

	„Všetci rozumní ľudia sú mojimi priateľmi, Argurios.“

	Arguriova tvár sprísnela. „Neuťahuj si zo mňa. To by nebolo od teba múdre.“

	„Prečo by som si z teba uťahoval?“ odvetil Helikaón chladne. „Všetci rozumní ľudia sú mojimi priateľmi, lebo ja nevyhľadávam nepriateľov. Som kupec, nie plieniteľ.“

	Argurios sa naňho pozorne pozrel. „Si človek, ktorý si vyslúžil nenávisť všetkých Mykénčanov. Mal by si vedieť, že správa o tvojej smrti im urobí veľkú radosť.“

	„O tom nepochybujem,“ odvetil Helikaón, zastal a obrátil sa k bojovníkovi. „Mykénčania majú veľkú radosť vždy, keď niekto trpí alebo príde o majetok. Ste národ, ktorý žije zo smrti a žiaľu iných.“

	Argurios zovrel rukoväť svojho meča. Helikaón si chvíľu myslel, že naňho zaútočí. Potom Argurios prehovoril a hlas sa mu triasol od potláčaného hnevu. „Cestný zákon mi nedovoľuje odpovedať na urážku tak, ako si zaslúžiš. Zopakuj ju na brehu mora a zabijem ťa.“ Po týchto slovách vykročil ďalej a Glaukos sa náhlil za ním. Zidantas sa pridal k Helikaónovi a vzdychol si.

	„To si nám teda vybral veselú spoločnosť,“ poznamenal.

	Ja som nič nevybral, Bujak. To Odyseus navrhol, aby sme ich priviedli.“

	„Prečo?“

	„Asi preto, že niekde vpredu na ceste striehnu na mňa mykénski vrahovia.“

	„To je teda úžasná logika!“ zamrmlal Zidantas. „Niekde na nás čakajú vrahovia, a preto nás Odyseus núti, aby sme im priviedli posily! Len my poďme pekne naspäť na breh. Potom sa sem môžeme vrátiť s väčším počtom chlapov.“

	„Vieš, Bujak, niekedy si ako tí Mykénčania. Iné kultúry ťa vôbec nezaujímajú. Nie, pôjdeme ďalej a uvidíme, čo bude.“

	„Toto nie je vhodné miesto na bitku,“ poznamenal Zidantas. Jeden neopatrný krôčik a letíš. A trvalo by ti poriadne dlho, kým by si dopadol na zem.“

	Helikaón neodpovedal. Pridal do kroku, aby sa mu Mykénčania priveľmi nevzdialili. Chodník pred nimi zatáčal doľava.

	Do kameňa boli vytesané schodíky. Helikaón vedel, že na vrchole sa cestička rozširuje. Bolo tam niekoľko jaskýň, v ktorých sa mohli skrývať ozbrojení muži. „Už?“ zašepkal Zidantas.

	„Keď vyjdeme po týchto schodoch. Neútoč na nich, Bujak. Vyčkaj, uvidíme, čo bude.“

	Dostihli bojovníkov a stúpali po schodoch. Argurios došiel na vrchol prvý, ale vtom sa zastavil. Helikaón sa postavil vedľa neho. Pred nimi stáli šiesti bojovníci v kožených náprsných pancieroch a s krátkymi mečmi. Nevyrazil proti nim, naopak, zdalo sa, že sú zmätení a neistí. Jeden z nich sa pozrel na Arguria. „Ustúp nabok, braček, lebo to, čo máme urobiť, sa teba netýka.“

	„To by som veľmi rád, ty hlupák,“ odsekol Argurios. „Ale poznáš cestný zákon. Ak človek ide v spoločnosti iných pocestných, je povinný čeliť nebezpečenstvu spolu s nimi.“

	„To je mykénsky zákon, ktorý platí pre mykénskych pocestných,“ vyhlásil chlap.

	„Som v spoločnosti Helikaóna,“ pokračoval Argurios. „Pohŕdam ním rovnako ako ty, ale keď ho napadneš, podľa zákona budem nútený bojovať po jeho boku. Poznáš ma, vieš, čo všetko dokážem s mečom. Všetci zomriete.“

	„Nemáme na výber,“ povedal chlap. ,Je to vec cti.“

	Argurios vytiahol meč z pošvy. „V takom prípade umri ako čestný muž,“ povedal.

	„Počkaj!“ skríkol Helikaón a urobil krok dopredu. „Nechcem, aby sa tu preliala krv, no ak sa už nedá vyhnúť boju, nech bojujú za všetkých iba dvaja muži.“ Ukázal na bojovníka stojaceho pred Arguriom. „Bojujme my dvaja, Mykénčan. Alebo nech so mnou bojuje niekto z tvojich druhov, ktorého vyberieš.“

	Ja budem bojovať, ty ničomník!“ odvetil muž.

	Helikaón vytasil meč.

	Bojovník zodvihol meč a zaútočil. Helikaón vykročil dopredu, zachytil úder a vrazil plecom protivníkovi do hrude, až ho odhodilo. Vzápätí Mykénčan sekajúc a švihajúc mečom zaútočil znova. Helikaón poľahky odvracal údery a odpovedal útokom. Muž nenarábal s mečom najzručnejšie a snažil sa to vyvážiť prudkosťou. Helikaón vyčkal na vhodnú chvíľu, odrazil úder, schmatol chlapa za zápästie a kopol ho zozadu do kolena. Muž sťažka dopadol na chrbát. Helikaón mu oprel meč o hrdlo. „Koniec?“ spýtal sa ho.

	„Áno,“ odvetil muž s nenávisťou v očiach. Helikaón odstúpil a obrátil sa k ostatným.

	„Počuli ste ho,“ povedal a zasunul si meč do pošvy. Je koniec.“

	Vľavo pobadal akýsi pohyb. Prudko sa zvrtol. Muž, ktorému ušetril život, potichu vstal a so zdvihnutým mečom sa vrhol naňho. Na to, aby Helikaón vytasil meč, nebol čas. Vtom medzi nich skočil Argurios a mečom preťal útočníkovi krk. Muž spadol s chrčaním na chrbát. Z otvorenej krčnej žily mu striekala krv. Zatiaľ čo sa telo umierajúceho bojovníka zmietalo v kŕčoch, Helikaón sa obrátil k zostávajúcim piatim mužom. „Vráťte sa na svoju loď,“ prikázal im. „Tu nezvíťazíte, tu vás čaká len smrť.“

	Nehýbali sa a Helikaón videl, že sa chystajú zaútočiť. Vtom sa ozval Argurios.

	„Meče do pošiev! Ťažko by som niesol, keby som musel zabiť ďalšieho Mykénčana. A tohto vierolomného ničomníka si vezmite so sebou,“ povedal a ukázal na mŕtvolu. Helikaón videl, že mužom sa uľavilo. Zastrčili meče do pošiev, dovliekli sa k mŕtvemu, zodvihli ho a vrátili sa k skalným schodíkom.

	Nahnevaný Argurios vykročil ráznym krokom k Helikaónovi. „Vedel si, že tu budú? Preto si ma sem pozval, Trójan?“

	„Predovšetkým, Argurios, som Dardančan. Ako vyslancovi na tomto brehu Veľkého zeleného mora by ti mohol byť užitočný poznatok, že nie všetci, čo sa zdržiavajú v týchto krajoch, sú Trójania. Sú tu aj Meónci, Lýkijci, Kárijci a Tráci. A mnohí ďalší. Po druhé, myslíš si, že by som šiel po tejto ceste s dvoma mykénskymi bojovníkmi, keby som vedel, že tu budú na mňa čakať ďalší šiesti, aby ma zabili?“

	Argurios si zhlboka vzdychol. „Nie, nešiel by si sem,“ pripustil. Pozrel sa Helikaónovi do očí. „Dnes v noci si mal šťastie už dvakrát. To ti nemôže vydržať dlho.“

	Kygones, paradoxne nazývaný Tučný kráľ, sedel v kresle s vysokým operadlom a chudé telo mal odeté do prostej, nezdobenej tuniky. Prplal sa v jedle a unaveným pohľadom si pozorne prezeral svojich hostí. Dvaja egyptskí vyslanci sa jedla sotva dotkli a potichu sa zhovárali. Kupec z Meónie jedol za troch, pchal si jedlo do rozďavených úst, akoby nejedol niekoľko týždňov, a niekoľkonásobná brada sa mu ligotala od masti. Dardanský kráľovič Helikaón mlčky sedel vedľa Zidantasa s vidlicovitou bradou a dvaja mykénski bojovníci, sediaci s nimi, si nakladali plátky hovädzieho mäsa, nevšímajúc si všetky ostatné pochúťky: v mede namáčané pečivo, korenené ovčie oči a opečené ľadvinky, predtým marinované vo víne.

	Aj Helikaón jedol málo a zdalo sa, že je duchom neprítomný.

	Kráľ prešiel ustatým pohľadom po ostatných hosťoch, poväčšine kupcoch zo vzdialených krajín, ktorí mu priniesli dary v podobe hodvábu a sklených, alebo dokonca zlatých a strieborných predmetov.

	Poškrabal sa na rapavej tvári, pohodlne sa oprel a želal si, aby čas ubiehal rýchlejšie. Pristúpil k nemu sluha a nalial mu do čaše čistej vody. Kráľ sa naňho pozrel a kývnutím hlavy mu poďakoval. Kedysi by bol Kygones predal vlastnú dušu, len aby sa mohol stať palácovým sluhom; znamenalo to jedno jedlo denne a spánok pod strechou, nie v daždi a vetre.

	Nekonečná hostina sa napokon skončila. Sluhovia odniesli riad, doliali do pohárov vína a Kygones zatlieskal: zábava sa mohla začať. Na mozaikovú dlážku megarónu vybehli krétske tanečnice, hojdajúc sa v rytme hudby, ktorú vyludzovalo niekoľko lýr. Nahé prsia mali pevné, telá štíhle a pružné. Na pokožke sa im ligotal olej. Tanec bol čoraz divší, ženy sa prudko krútili a skákali. Hostia búchali do stola v rytme hudby. Kygones zavrel oči; v duchu sa preniesol do ďalekej minulosti. Otec ho uisťoval, že každý roľník môže byť šťastný, ak poriadne pracuje a verne slúži kráľovi. Ako každý dobrý syn, aj on otcovi veril a od svitu do mrku hrdlačil na malom statku. Videl starnúť matku, zomierať dvoch bratov, videl, ako predali tri staršie sestry do otroctva, a nakoniec bol svedkom, ako otca zabili Egypťania, keď tretíkrát vpadli do krajiny. Vtedy Kygones odhalil skutočné tajomstvo úspechu.

	Nespočívalo v tom, že sa človek stále vŕta v zemi, ale v tom, že sa chopí meča.

	Hudba doznela, ženy sa ladne vzdialili. Vystriedali ich akrobati, žongléri a napokon bard z Ugaritu, ktorý rozprával príbeh o tajomných zvieratách a hrdinoch. Bol to hlúpy príbeh a Kygones banoval, že nepozval na hostinu Odysea.

	Dvaja Egypťania vstali, hoci bard ešte rozprával, hlboko sa Kygonovi uklonili a zamierili preč. Keď prechádzali okolo barda, zmĺkol a Kygones si všimol, že príčinou bolo ich neprístojne správanie. Zdvihnutím ruky rozprávačovi naznačil, aby pokračoval, a pohľadom vyprevádzal odchádzajúcich hostí.

	Tí Egypťania boli zvláštni. Priniesli dary – slonovinový náramok vykladaný zlatom a dýku vykladanú drahými kameňmi. A hoci hovorili o obchode a preprave korenia, neboli to kupci. Kygones čakal, že sa od nich dozvie skutočný dôvod ich návštevy, a len-len že sa neusmial, keď starší z nich napokon povedal: Je tu jedna maličkosť, kráľ Kygones, a môj pán si želá, aby som ti o nej povedal.“ Začal hovoriť o zločincovi, ktorý zabil v Egypte dvoch kráľovských strážcov a následne utiekol pred spravodlivosťou. Opísal ho ako vysokého plecnatého muža s čiernou bradou. „Nevie nič len bojovať, preto sme si mysleli, že možno vstúpil do tvojej armády. Môj pán si uvedomuje, že zadržanie tohto zločinca ti spôsobí nemalé starosti, a preto mi prikázal, aby som ti povedal, že za jeho zadržanie ponúka odmenu. Päť zlatých prútov.“

	„Hovoríš, že ten chlap je vysoký?“

	„Áno.“

	„Prikážem svojim veliteľom, aby sa po ňom poobzerali. Má nejaké meno?“

	„Určite ho nepoužíva. Našli sme lodného kapitána, ktorý sa plavil na Cyprus s niekým podobným. Volal sa Geršom.“ 

	„V takom prípade by ste ho azda mali hľadať na Cypre.“ 

	„To aj robíme, a nielen tam.“

	Bard dokončil príbeh, za ktorý si vyslúžil zdvorilý, vlažný potlesk. Uklonil sa zhromaždeným a s červenou tvárou vyšiel z megarónu.

	Kygones vstal z kresla, poďakoval hosťom, že ho poctili svojou spoločnosťou, kývol Helikaónovi a Mykénčanom, aby šli za ním, a zamieril do súkromných komnát. Vyšiel na vysokú terasu a zahľadel sa na tmavé more. Nočný vánok bol chladný a osviežujúci.

	„Vyzeráš trochu ustatý, priateľu,“ prihovoril sa mu Helikaón. Kygones sa k nemu obrátil.

	„Nijaká bitka nie je taká únavná ako hostina,“ povedal. Pozrel na dvoch Mykénčanov, stojacich za Šťastlivcom. Jeden bol chudý, s prenikavým pohľadom, ošľahaný bojmi. Druhý bol mladší a v očiach sa mu zračila slabosť. Počúval, ako mu ich Helikaón predstavil. Miestnosť bola veľká, stálo v nej niekoľko pohoviek a výpary z lámp na stenách unikali dvoma otvorenými balkónmi. „Počul som o tebe, Argurios,“ povedal. „Počas vojny s Myrmidónmi si udržal most. V ten deň si zabil sedemnásť mužov.“

	S uspokojením si všimol prekvapený výraz na mužovej tvári. „Nemyslel som si, že správy o tom sa dostanú až tak ďaleko,“ povedal Argurios. „Ale bolo ich len deväť. Ostatní boli iba zranení a odniesli ich z bojiska.“

	„Príbehy o hrdinoch sú vždy nadnesené,“ pokračoval Kygones. „Počul som, že si blízkym spoločníkom kráľa Agamemnóna.“

	„Mám česť byť jeho verným služobníkom.“

	„Si už jeho druhý verný služobník, ktorý poctil svojou prítomnosťou moju pláž. Je tu aj Kolanos. Ste priatelia?“

	„Ozajstné priateľstvá vznikajú v boji. Nikdy som nebojoval po jeho boku,“ odvetil Argurios.

	„Počul som, že ho pokladajú za najvernejšieho Agamemnónovho služobníka a že kráľ doňho vkladá veľkú dôveru.“

	„Kráľ dôveruje všetkým svojim verným,“ povedal Argurios. „Svoje postavenie si vyslúžili lojálnosťou voči kráľovi a svojej zemi.“

	Kygones prikývol. „Rozumiem,“ povedal. Ten bojovník ma nemá rád, pomyslel si. Závidí, alebo je v tom dačo iné? Sadol si na pohovku a kývol hosťom, aby urobili to isté. Argurios a Helikaón prešli k pohovkám pri stene; Glaukos si sadol chrbtom k dverám.

	„Dnes v noci zahynuli dvaja členovia Kolanovej posádky; jeden na pláži, druhý na ceste do môjho paláca,“ povedal kráľ.

	Argurios mlčal. Kygones sa obrátil na Helikaóna. „Pokarhal som veliteľa stráže. Nevyčleníl na stráženie morského brehu dosť mužov. A teraz ťa chcem o niečo požiadať, priateľ môj. Už takmer desať dní tu čaká Hektorova nevesta. Rád by som ju videl na lodi smerujúcej do Tróje.“

	Helikaón sa zatváril prekvapene. „Myslel som si, že je už tam.“

	„Nie, ešte je tu,“ odvetil Kygones, „a ľutujem Hektora. Čas, ktorý so mnou strávila, mi pripadal ako večnosť. Pri bohoch, tá ženská má taký ostrý jazyk, že by ním mohla rezať kameň. Žasnem, že Priamos našiel pre svojho najstaršieho syna takú rafiku. Ak chceš na tú kobylu vyliezť, najprv sa musíš opiť. Pomôžeš mi zbaviť sa jej?“

	„Pravdaže, priateľu. Hoci som počul, že je očarujúca a plachá.“

	„To si asi počul o Paleste. Ale tá zomrela. Hektorovi teraz ponúkli jej sestru Andromachu. V jej prípade nemôže byť o nejakom čare a plachosti ani reči.“ Kygones sa tlmene zasmial. Je kňažkou na Tére. O tamojších ženách som počul kopu historiek. Isté je, že ich milencami nie sú muži.“

	„Všetci sme počuli o tých ženách kopu historiek,“ ozval sa drsne mladý Glaukos. „Ak by boli pravdivé, už dávno by tým ženským uviazali na krk kamene a hodili ich do mora.“

	Kygones sa tváril, že ho mužova prudkosť prekvapila. „Zaujímavá myšlienka,“ povedal po chvíli. „Povedz mi, vymeral by si rovnaký trest aj mužom, ktorí hľadajú rozkoš u mužov?“

	„Nehovoril som o mužoch,“ odvetil Glaukos. „Povinnosťou ženy je prijímať pohlavnú rozkoš od manžela a od nikoho iného.“

	Kygones pokrčil plecami a nepovedal nič. Ten muž bol hlupák. Znovu sa obrátil na Helikaóna. „Máš pekný meč.“

	Helikaón vytiahol meč, otočil ho a podal Kygonovi. Spevnená rukoväť nebola zdobená, zato čepeľ bola nádherné sformovaná a dokonale vyvážená. Kygones zodvihol meč, odstúpil a dvakrát ním švihol do vzduchu. „Nádhera. Jeden z najlepších, aké som kedy držal v ruke,“ povedal. Sproboval ostrie a potom si pod lampou pozorne prezrel bronzovú čepeľ. Jeho skúsené oko, oko bojovníka, si dobre všimlo jej lesk. O bronzových mečoch bolo známe, že sú zradné. Keď sú primäkké, v boji strácajú tvar. Keď sú pritvrdé, pri údere sa zlomia. Ale táto čepeľ vyzerala inakšia. „Hneď vidieť ruku majstra,“ povedal. „Takú čepeľ som ešte nevidel.“

	Ako Kygones očakával, Helikaón bol bystrý a vedel, čo sa patrí. „Som rád, že sa ti páči, priateľ môj, lebo som ti ho priniesol ako dar,“ povedal zdvorilo. Odopol si z opaska pošvu a podal ju kráľovi.

	Kygones sa tlmene zasmial. „Viem, čo poteší srdce starého vojaka. Pozri sa!“ obrátil sa na Arguria. „Bojovník ako ty takúto zbraň určite ocení.“ Mykol zápästím a vyhodil meč do vzduchu. Argurios ho zručne chytil, a keď ho poťažkal a pocítil, aký je dokonale vyvážený, Kygones pobádal v jeho očiach záblesk spokojnosti.

	Je vynikajúci,“ povedal Mykénčan s bázňou.

	„Ktohovie,“ pokračoval Kygones a znovu vzal meč, „možno ho čoskoro použijem. Ale teraz si idem oddýchnuť.“

	Muži sa uklonili a zamierili k dverám. „Á, Helikaón!“ zvolal kráľ. „Na chvíľočku.“

	Argurios a Glaukos vyšli z miestnosti. Helikaón čakal vo dverách. Kygones mu naznačil, aby zavrel dvere a vrátil sa. „Posaď sa, ešte sa chvíľu porozprávame.“

	„Myslel som si, že si ustatý, priateľ môj.“

	„Mykénčania ma vždy unavujú.“ Zodvihol džbán s vodou a nalial si do čaše. „Sú to nepríjemní ľudia. Srdce majú ako lev a myseľ ako had. Preto sa chcem s tebou porozprávať medzi štyrmi očami, hoci sa mi vidí, že Argurios je lepší než väčšina príslušníkov jeho národa.“ Kygones sa pozorne pozrel na svojho hosťa. Helikaónova tvár bola bledá a okolo očí mal vrásky, ktoré prezrádzali napätie. „Si chorý, priateľu?“

	„Nie. Len ma trochu bolí hlava. Už to prechádza.“

	Kygones nalial vody do druhej čaše a podal ju Helikaónovi. „Keď tu kotvia lode, zvyčajne mám k dispozícii dvakrát viac vojakov. Ale Chetiti ma pred štyrmi dňami požiadali o päťsto bojovníkov a moje vojská sú rozptýlené.“

	„Päťsto bojovníkov? Majú strach, že ich napadnú Egypťania?“

	„Už ich napadli. Egyptské vojsko postupuje cez Palestínu. Preniká na sever. Hektor sa s tisícčlennou trójskou jazdou pridal k Chetitom, aby ju zastavil. Ten tučný meónsky kupec ich videl pred troma dňami. Čakajú nás zaujímavé časy. Tuším, že svet sa zmení. Je priveľa kráľov a priveľa ozbrojených mužov bez práce. Chetitská ríša sa zvíja v smrteľných kŕčoch. Niekto sa musí chopiť moci namiesto nej.“

	„Egypťania nie,“ povedal Helikaón. „Sú vynikajúco vyzbrojení na boj v púšti, ale zle na boj v severnom podnebí. A Hektora neporazia. Trójsky kôň je v boji neporaziteľný.“

	„A Mykénčania?“

	Helikaóna otázka akoby prekvapila. „Mykénska ríša leží na západe. Na to, aby Mykénčania napadli krajiny na východe, nemajú lode ani mužov.“

	„Agamemnón má nové plány. Ale to teraz nie je môj najväčší problém. Teraz ma zaujíma more. Obchodná sezóna sa končí, ale premýšľam nad tým, či sa Egypťania nepokúsia pristáť s vojskom na mojom pobreží. Bol by to dobrý manéver na odvrátenie pozornosti. Na odvrátenie tejto hrozby by som mohol do jari použiť... povedzme... desať galér.“

	Kygones sa v duchu usmial, keď videl, ako sa zmenil výraz na Šťastlivcovej tvári: prižmúril oči a zvažoval všetky pre a proti. Určite nechcel stratiť priateľstvo mocného kráľa, no zároveň sa nechcel ocitnúť v úlohe nepriateľa silného Egypta. Ako kupec potreboval prístup do egyptských prístavov, aby tam mohol predávať olivový olej, zdobené medené nádoby a mykénske džbány, a zas naložiť egyptský tovar ako zlato, soľ, alabaster a papyrus. Kygones sa oprel. Vedel, o čom Helikaón premýšľa. Útok so sprievodnými nevýhodami bol veľmi nepravdepodobný, ale keby Kygonesovi prenajal galéry aj s posádkami, zabezpečil by si príjem počas chudobných zimných mesiacov, keď sa na Veľkom zelenom mori obchoduje len málo.

	„S desiatimi galérami útoku nezabrániš,“ povedal odrazu Helikaón.

	„Najmem si ďalšie. Preto je tu aj Kolanos. Tri jeho galéry sú už súčasťou mojej flotily. A prezimovať sem mieria ďalší kapitáni.“

	„Predám ti desať lodí,“ povedal Helikaón. „Potom s nimi budeš môcť robiť, čo chceš. Na jar ich od teba zasa odkúpim za tú istú cenu – pokiaľ nebudú poškodené. Plachty si musíš zabezpečiť sám. Nik nesmie vidieť dardanského Čierneho koňa v nijakej vojne.“

	„A posádky?“

	„Budú ako Mykénčania – žoldnieri. Vyplatíš im žold. Sto medenákov na hlavu.“

	„Pha! A čo ak k boju vôbec nedôjde? Päťdesiat na hlavu.“

	„Desať lodí, desať posádok, sto medenákov na hlavu. No tak, priateľu, vieš, že je to dobrá cena. Ibaže tebe to nedá a chceš sa zjednávať.“

	„Dobrá cena? Nechceš si náhodou zobrať aj moju košeľu a topánky?“

	„Tie topánky som ti dal na jar.“

	Kygones sa zasmial. „To áno. Sú to dobré topánky. Tak dobre, Helikaón, že si to ty, súhlasím so sedemdesiatimi medenákmi na chlapa.“

	„Koľko platíš Mykénčanom?“

	„Šesťdesiat.“

	Helikaón chvíľu mlčal. Tvár mal nehybnú ako maska, nedal na sebe nič poznať. Kygones v duchu zaklial. Rozprával bez premýšľania. Tá cena bola ozaj dobrá, ale prinízka, a preto bola Šťastlivcovi podozrivá. Vtom sa mu však zazdalo, že Helikaón sa uvoľnil. Pokrčil plecami. „Priatelia sa nesmú pre také veci rozkmotriť,“ povedal. „Tak teda dohodnuté – sedemdesiat na chlapa. Pošlem ti tie galéry z Tróje.“

	„Výborne! A teraz už idem naozaj do postele,“ povedal kráľ. „Nech ťa pri tvojich plavbách sprevádza dobrý vietor a čisté nebo.“ Vtom si uvedomil, že to myslí vážne. Vždy mal Helikaóna rád.

	Škoda, že musí dnes v noci zomrieť.

	



	


XI

	Meče v mesačnom svite

	Keď Helikaón odchádzal z Kygonových komnát, vracal sa cez megarón, odkiaľ sluhovia vynášali misy so zvyškami jedla. Obzeral sa po Zidantasovi, a keď ho nikde nevidel, zavolal jedného sluhu. „Nevidel si tu môjho druha, takého veľkého chlapa s vidlicovo rozdelenou bradou?“

	„Nie, pane.“

	Kráčal ďalej a popýtal sa ešte niekoľkých sluhov. Nikto nič nevedel, až na jedného zhrbeného sluhu s vodnatými očami, ktorý mu odvetil: „Videl som, ako sa rozpráva s kapitánom Galeom. Potom odišiel.“

	„Kde nájdem toho kapitána?“

	Sluha mu odpovedal a Helikaón vyšiel z megarónu a zamieril na terasu. Nočný vzduch bol svieži ako pred dažďom a od mora fúkal chladný vietor. Helikaón zastal pri zábradlí a zahľadel sa dolu na breh. Ohne stále horeli, no väčšina námorníkov, ktorých čakala tvrdá robota od skorého rána, už spala. Niektoré šiatre boli prikryté plachtami a ich majitelia, zabalení do deky, sedeli pri nich a strážili ich pred zlodejmi. Ako tak stál a dýchal svieži vzduch, preberal si udalosti dnešnej noci.

	Bolo zvláštne, že Mykénčania sa ho pokúsili zabiť na pláži Tučného kráľa. Kygones nikomu nič neodpúšťal. Tomu, kto porušil jeho zákon, dal vždy podrezať krk. Ten druhý útok, ktorý sa odohral celkom blízko pri paláci, hraničil s hlúposťou. Aspoň sa mu to tak videlo vtedy.

	Teraz to videl inak. Kygones si najal Mykénčanov, aby strážili jeho vody, a to za veľmi lacný peniaz. V okamihu, keď sa Kygones preriekol a prezradil cenu, Helikaónovi bolo jasné, že ho kráľ zradil. Mykénski bojovníci ako Kolanos sa nikdy nepredávali lacno; museli za to niečo chcieť. Peniaze nepotrebovali, tých mali dosť z pirátstva a plienenia. Šesťdesiat medenákov prijali preto, lebo okrem toho dostali prísľub niečoho iného, cennejšieho.

	Jeho života.

	Všetko do seba zapadalo. Päťsto mužov, ktorých Kygones poskytol Chetitom, nebolo tak veľa, aby musel znížiť počet chlapov strážiacich morský breh. Ale neboli tam nijakí.

	A na ceste k útesu bolo primálo pochodní a ani tam neboli vojaci.

	Kygones nepotreboval ďalšie galéry. Chcel len zdržať Helikaóna, aby sa Argurios s Glaukom mohli vrátiť bez neho. Nebolo treba hľadať veliteľa stráže. Helikaón vedel, čo sa stalo. Zidantasovi povedali, že Helikaón ostane na noc v paláci. Bujak sa preto vrátil na breh mora.

	Vrcholom zrady bolo, že Kygones obral Helikaóna o jeho jedinú zbraň. Cítil, ako v ňom stúpa hnev – nie na Kygona, ale na seba. Ako len mohol byť taký hlúpy? Všetko svedčilo o zrade, a on nič nevidel. Chvíľu len tak stál, kým ho neprešiel hnev. Potom mohol jasnejšie premýšľať. Kolanos určite poslal na cestu k útesu ďalších chlapov, takže buď ostane až do svitania tam, kde je, alebo pohľadá inú cestu dolu. Ostať v paláci sa mu spočiatku zdalo lepším riešením. Kygones si určite nebude chcieť pohnevať Tróju aktívnou účasťou na smrti jedného z jej spojencov. Keď sa však nad tým hlbšie zamyslel, uvedomil si, že by ho mohli v paláci zabiť a jeho telo hodiť na cestu. Kygones už možno dal spoľahlivým mužom pokyny.

	Na brehu mora, medzi svojimi, bude v bezpečí. Lenže ako sa dostať dolu?

	Mykénsky bojovník Kolanos nebol nikdy trpezlivý. Už takmer svitalo a jeho muži sa ešte nevrátili. Preto si nasadil prilbu, pripol meč a svižne vykročil po brehu smerom k útesu. Spoza tenkého rúška mrakov vykukol mesiac. Vtom si všimol, že bledú tuniku má zafŕkanú krvou. Krv mal aj na rukách. Zastal, zohol sa a vyšúchal si ruky pieskom.

	Väčšina námorníkov na brehu spala, iba niekoľkí sedeli okolo dohasínajúcich ohňov a hrali kocky s ovčími kostičkami. Napravo horel oheň posádky Xantosa. Sedel tam Argurios a uprene hľadel na more.

	Zalomcoval ním hnev. Ten chlap sa mu nikdy nepáčil. Jeho predstavy o cti boli smiešne. Nepriateľa predsa treba zabiť akýmkoľvek spôsobom. Ako mohol brániť Helikaóna, to Kolanos nikdy nepochopí. Keď sa o tom dozvie Agamemnón, bude zúriť. A on, Kolanos, sa postará o to, aby sa to kráľ dozvedel. Argurios sa teraz síce teší postaveniu kráľovho verného prívrženca, ale nebude sa tešiť dlho. Pri troche šťastia – to bude závisieť od Agamemnónovej nálady – ho možno postavia mimo zákona, zhabú mu majetok a na jeho hlavu vypíšu odmenu. Vtom ho čosi podráždilo. Robí si priveľké nádeje. Argurios, ten hlupák, čo lipne na tradičných obradoch, je v očiach Mykénčanov stále veľkým hrdinom.

	Kolanos stúpal po ceste k útesu. Tesne pred koncom, keď už videl palácovú bránu, natrafil na piatich chlapov, čo mali zabiť Helikaóna. Skrývali sa v tieni v hlbokej skalnej pukline. Zamieril k nim. Do mesačného svitu vystúpila mohutná postava Asýrčana Habusasa. „Niet po ňom ani stopy, pane,“ povedal.

	„Prešiel tadiaľto niekto?“

	„Niekoľko stráží a zopár pobehlíc.“

	Kolanos sa stiahol do tieňa. Habusas ho nasledoval a stíšil hlas. „Možno zostal na noc v paláci.“

	„V takom prípade ho Kyganos odpraví a jeho telo hodí na breh mora. Dúfajme, že príde. Chcem sa tomu panghartovi pozrieť do očí, kým mu ich vypichnem.“

	„Niekto ide!“ zašepkal jeden z chlapov. Kolanos hľadel do prítmia. Z paláca kráčal vojak s kužeľovitou prilbou a kyjakom na pleci.

	„Choď za ním a spýtaj sa ho na Helikaóna,“ prikázal Kolanos Habusasovi.

	Habusas zakričal na vojaka a vykročil k nemu. Chvíľu sa rozprávali a potom sa Habusas vrátil.

	„Povedal, že Trójan sa vrátil do kráľových komnát. Viac vraj nevie.“

	Kolanos pozrel na oblohu. O hodinu bude svitať. „Ešte chvíľu počkáme,' povedal.

	Čas plynul. Kolanos bol čoraz podráždenejší. Vari si to Kygones rozmyslel? Rozhodol sa Helikaóna nezabiť?

	Vtom ho Habusas zľahka poklepal po pleci a ukázal na cestu. Z brány paláca vyšiel muž v tmavom chitóne a vykročil dolu k brehu.

	„Priskoč k nemu a chyť mu ruky,“ povedal Kolanos a vytiahol nôž.

	Keď sa postava priblížila, Habusas vyšiel z úkrytu a postavil sa jej do cesty. Okolo zarazeného pocestného sa zhrčili ďalší chlapi a tisli ho ku Kolanovi.

	Muž mal nakrátko ostrihané vlasy a vypasenú mäsitú tvár. Kolanos chytro zasunul meč do pošvy. „Odkiaľ máš tú tuniku?“ spýtal sa ho hrubo, keď spoznal zlaté vyšívanie okolo krku a na rukávoch. Muž sa namiesto odpovede zvrtol a chcel utiecť. Habusas s dvoma Mykénčanmi ho schmatli a znovu dovliekli ku Kolanovi.

	„Niečo som sa ťa pýtal. Odpovedz!“

	„Od trójskeho kráľoviča, pane.“

	„Prečo ti dal svoj odev?“

	„Vymenili sme si šaty. Som kráľov vojak. Povedal mi, že si chce vystreliť zo svojich kamarátov a potrebuje na to moju uniformu a kyjak. Vraj môžem prísť zajtra na breh a všetky veci mi vráti.“

	V Kolanovi zovrela žlč. Odstúpil dozadu a pozrel sa na Habusasa. „Pošli ho na morský breh tou najkratšou cestou.“

	Mykénčania dovliekli vzpierajúceho sa vojaka na okraj útesu. V zúfalstve sa do nich zakvačil rukami nohami. Habusas ho dvakrát udrel päsťou a napoly ho omráčil. Vtom k nim pribehol s nožom v ruke Kolanos a bodol vojaka do hrude. Smrteľne zranený muž klesol na kolená. Mykénčania ho skopli z útesu. Telo zletelo dolu na skaly.

	Obloha sa vyjasnievala.

	„Naše nože už nebude chrániť tma,“ povedal Kolanos. „Toho chlapa vezmeme na more.“

	Helikaón zišiel z cesty a vykročil po skalnatom piesku. Bol už unavený, no povzbudilo ho, že sa mu podarilo prejsť Mykénčanom cez rozum. V tme naňho čakal sám Kolanos s piatimi svojimi mužmi. Bola to vlastne poklona, keď si mysleli, že na jeho zneškodnenie treba toľko chlapov.

	Kužeľovitá prilba sa mu zošmykla nabok, lebo si neuviazal remienky na brade a bronzom spevnený kožený pancier na hrudi bol priveľký, odieral ho na pleciach. Ako kráčal po brehu k ohňu posádky Xantosa, cítil sa ako strašná nešika. Vtom sa potkol a roztrhol sa mu remienok na pravom sandáli. Kopnutím sa ho zbavil a kráčal ďalej.

	Keď došiel k chlapom, väčšina z nich spala. Zložil si prilbu, hodil ju na piesok a odopol si náprsný pancier. Všimol si ho Oniacus. „Pri odchode si bol lepšie oblečený,“ povedal bez vyzvania.

	„Zajtra nás čaká dlhý deň – mal by si radšej spať,“ povedal mu Helikaón a zamieril ku Xantosu. Vyliezol na zadnú palubu. Spali tam dvaja muži, tretí držal stráž. Helikaón otvoril príchlop a ponoril sa do prízračného šera. Svoju truhlicu našiel skôr hmatom ako zrakom a nadvihol veko. Siahol dnu, nahmatal náhradnú tuniku, vrátil sa na hornú palubu a vyzliekol si vojakovu plátennú tuniku siahajúcu po lýtka. Obliekol si vlastnú a pozrel na palác v diaľke.

	Prekvapilo ho, že ho Kygones zradil. Nie preto, že boli priatelia, alebo preto, že obchody, ktoré spolu robili, prinášali obom zisk. Ak sa Tučný kráľ s niekým dohodol na jeho zavraždení, dotyčný mu musel ponúknuť obrovskú sumu peňazí. Pirát si nemohol dovoliť podplácať kráľa – dokonca ani Kolanos. Nie, za tým musel stáť Agamemnón. Helikaónovi to nedávalo zmysel. Alektruóna zabil pred vyše rokom a odvtedy mykénskeho kráľa ničím neurazil. No dôvod, prečo ho Agamemnón odrazu nenávidí, bol teraz podružný. Skutočná otázka stála takto: Koľko ďalších kráľov na obchodných cestách prispelo svojím bohatstvom k sprisahaniu proti nemu? Koľko pirátskych náčelníkov? Alebo úkladných vrahov?

	Jeden z nich zabil aj jeho otca Anchisa. Zabil a zohavil. Vrah preťal ostrou čepeľou kráľovi hrdlo a potom mu odrezal ucho. Ako sa dostal do paláca, zostalo záhadou. Ani jeden strážca nehlásil, že videl cudzieho chlapa, hoci jeden povedal, že na vysokom východnom múre videl akýsi tieň. Nazdával sa, že to bola hra svetla.

	Helikaónovi vyzvedači ešte aj teraz, po deviatich rokoch, hľadali po mestách a mestečkách na pobreží Veľkého zeleného mora stopy po vrahovi a mužovi, ktorý si ho najal.

	Helikaón zachytil kútikom oka akýsi pohyb. Zbadal mykénske galéry, ktoré ťahali späť na vodu, a svetlovlasého Kolana stojaceho na pláži. Ich pohľady sa stretli.

	„Pekný deň, Šťastlivec!“ zakričal Kolanos. „Bude to pamätný deň!“

	Helikaón neodpovedal a ďalej sa díval, ako sa Mykénčania hrnú na paluby svojich lodí. Tri čierne galéry boli dlhé, štíhle a každá mala na hornej palube päťdesiat veslárov. Na provách bol pripevnený drevený baran s bronzovou hlavou. Kolanos sa brodil v príboji a vytiahol sa na palubu svojej lode ako posledný. Na stranách dohora zašpicatenej provy boli namaľované obrovské červené oči, ktoré galére dávali démonický vzhľad.

	Keď lode vyplávali do zátoky, veslári sa zapreli do vesiel a posádky začali skladať sťažne. Helikaón vedel, že budú v zátoke čakať na Xantos. V boji sa s galérami lepšie manévruje, keď sú sťažne zložené. A chceli, aby vedel, čo zamýšľajú, inak by sťažne zložili až potom, keď by ich už nevidel.

	Bola to výzva, ktorú nemohol nechať nepovšimnutú.

	Kolanos mal dobrý dôvod veriť, že to bude jeho šťastný deň. Mykénske galéry boli menšie a rýchlejšie než Xantos a navyše mal trikrát viac bojovníkov.

	Nevedel však o geniálnom Chalkeovi, o Šialencovi z Milétu.

	Slnko vyslobodilo z tmy východné útesy a obloha zjasnela koralovo červenou a zlatistou farbou.

	Helikaón prešiel po strednej palube, vyliezol na kormu, zahľadel sa na breh a prechádzal pohľadom po tvárach svojich mužov.

	„Kde, pri Hádovi, je Bujak?“ pomyslel si.

	



	


XII

	Mračná sa zbiehajú

	1

	Hodinu predtým stúpala andromacha po útesovej cestičke a myslela na veštca, ktorý jej predpovedal osud. Odyseus mal pravdu: ten chlap vôbec nebol zábavný. Odkiaľ však vedel, že je térskou kňažkou? Možno som mala zavolať na toho muža s jedným sandálom, pomyslela si a usmiala sa. A čo by som zistila? Že je synom roľníka z nížiny alebo že je ženatý a má sedem vrieskajúcich detí? V dobrej nálade kráčala ďalej. Rozhovor s Odyseom bol viac ako príjemný. Stretnúť niekoho dôvtipného, inteligentného a navyše ešte aj srdečného a zábavného bolo ako napiť sa po dlhom čase vody. Tučný kráľ mal myseľ ostrú ako dýka, no nebola v ňom štipka ľudskosti – aspoň ona nijakú nepobadala.

	Stúpala ďalej a pristihla sa, že myslí na toho modrookého muža, ktorého napadli. Chcel sa jej prihovoriť. Čo by jej asi povedal? Prívetivo by ju pozdravil alebo by ju drsne požiadal, aby sa na brehu pomilovali? To sa už nikdy nedozvie.

	Keď vyšla po kamenných schodoch, zbadala na skalách krv. Na kraji cestičky, na okraji skalného previsu bola rozmazaná škvrna. Andromacha jej nevenovala pozornosť a kráčala ďalej k bránam pevnosti.

	Znovu stúpala po schodoch do komnát, ktoré jej pridelili. Vnútri ju čakala štíhla, čiernovlasá mladá slúžka Polysia. V svetle pochodní vyzerala napätá a nervózna, a keď zbadala Andromachu, očividne jej spadol kameň zo srdca. Rozbehla sa k nej. „Ach, pani, kde si bola? Od strachu som takmer umrela. Myslela som si, že ťa uniesli!“

	„Bola som sa prejsť po brehu,“ odvetila Andromacha.

	„Nemala si tam ísť. V noci kohosi zavraždili.“

	Andromacha prikývla. „Viem. Keď sa zíde viac chlapov, vždy dakoho zbijú, znásilnia alebo zbijú, či nie?“

	Polysia zvraštila čelo. „Nechápem. Keď to vieš, prečo si tam išla?“

	Andromacha podišla k stolu a naliala si do hlinenej čaše vína a vody. „A prečo nie? Ja svet mužov nezmením a nemienim sa skrývať niekde v jaskyni.“

	„Keby si zmizla, mala by som veľké problémy. Kráľ by ma dal zbičovať... alebo zabiť.“

	Andromacha položila čašu s vínom a podišla k dievčaťu. Do čela jej padal chumáč vlasov. Andromacha jej ho odhrnula z tváre a pobozkala ju na pery. „Ale ja som nezmizla,“ povedala. „Som tu a všetko je, ako má byť.“ Polysia sa začervenala. „Už môžeš ísť spať,“ povedala jej Andromacha. „Chvíľu si pospím.“

	„Mám zostať s tebou?“

	„Dnes nie. Choď už.“

	Keď Polysia odišla, Andromacha vyšla na balkón a zahľadela sa dolu na breh. Svitalo. Videla, ako muži ťahajú tri mykénske galéry na vodu a potom sa driapu na palubu. Vyzliekla si šaty, prevesila ich cez operadlo stoličky a vyliezla do postele. Spánok prišiel rýchlo a snívalo sa jej o Kalliope. Plávali v noci v zátoke. Bol to príjemný sen. Potom ju Kalliope začala volať princezná, čo bolo čudné, lebo na Tére boli princeznami všetky ženy.

	 

	„Princezná!“

	Andromacha otvorila oči. Pri posteli stála Polysia. Cez otvorený balkón videla jasnomodrú oblohu a na nej žiarivé slnko. Andromacha si s námahou sadla. V hlave mala zmätok. „Prines mi trocha vody,“ povedala. Polysia priniesla vodu a Andromacha sa poriadne napila.

	„Stala sa hrozná vec,“ povedala Polysia. „Kráľ zúri a na brehu je plno vojakov.“

	„Počkaj, počkaj,“ pribrzdila ju Andromacha. „Čo za hrozná vec?“

	„Ďalšie vraždy. Jedného palácového strážcu zabili a zhodili z útesu a jedného námorníka strašne zohavili. Vraj mu odťali hlavu.“

	„Barbarské miesto,“ zašepkala Andromacha. Vstala z postele, nahá vyšla na balkón a zhlboka sa nadýchla. Vzduch bol svieži a chladný.

	„Nemala by si tam stáť. Niekto ťa môže vidieť.“

	Andromacha sa obrátila. Sen s Kalliope jej stále rozohrieval nepokojné telo. „A čo by videli?“ spýtala sa slúžky.

	Polysia sa znovu začervenala. „Si veľmi krásna,“ zašepkala.

	Andromacha sa zasmiala. „Včera som bola škaredá a dnes zasa krásna.“ Podišla k Polysii a znovu ju pobozkala. Tentoraz sa pery dievčaťa pootvorili a bozk bol hlboký.

	Vtom ktosi zabúchal na dvere. „Si oblečená?“ ozval sa mužský hlas. Bol to Kygones.

	„Chvíľočku,“ zavolala. Polysia jej pomohla obliecť dlhé zelené šaty, potom pribehla k dverám, otvorila ich a s úklonom odstúpila nabok.

	Kygones vošiel dnu. Tvár mal bledú a napätie ho objímalo tesne ako plášť. „Dnes odchádzaš do Tróje,“ oznámil jej. „Zbaľ si veci, odvediem ťa na breh.“

	„To bude vzrušujúca prechádzka,“ poznamenala. „Počula som, že na tvojich brehoch každú chvíľu kohosi zabijú.“

	Tvár mu stvrdla. „To, čo sa stalo dnes v noci, bola výnimka,“ odvetil. „Nežijú tu divosi.“

	„Ako som počula, komusi odťali hlavu.“

	„Čo najrýchlejšie sa schystaj,“ povedal a rázne vyšiel z izby. Andromacha sa obrátila k Polysii.

	„Myslím, že život na Tére by sa ti páčil,“ povedala jej.

	„Bola by som najradšej, keby si neodišla,“ odvetilo dievča smutne.

	„Možno sa ešte stretneme. Dúfam, že áno. Ale teraz mi musíš pomôcť s balením, Polysia. Kráľ je netrpezlivý.“

	Keď Kygones kráčal vedľa Andromachy po cestičke dolu kopcom, nemal náladu na rozhovor. Za nimi šlo dvadsať vojakov a dvaja z nich niesli truhlice s Andromachinými šatami. Kygones nespustil ruku z rukoväte bronzového meča, ktorý mu dal Helikaón. Dúfal, že ho nebude musieť použiť.

	Ako, pri Diovi, len Šťastlivec vedel, že ho na ceste budú čakať vrahovia?

	Tučný kráľ banoval, že poslúchol Kolana a že sa ulakomil na Agamemnónovo zlato. To zlato malo väčšiu hodnotu než dva roky obchodovania s Helikaónovými loďami a Šťastlivcova smrť by určite neznížila jeho zisky. Lode by pripadli dakomu inému a naďalej by využívali Zátoku modrých sov. Všetko vyzeralo také jednoduché! Stiahnuť svojich vojakov a umožniť Kolanovi, aby zabil Helikaóna na brehu. Keď tento plán nevyšiel, pozval Šťastlivca do paláca. Bol si istý, že ho zabijú vrahovia čakajúci na skalnej cestičke. Ale kdeže! Neostávalo mu iné, len zase zísť na breh.

	Kygonovi sa dokonca podarilo obrať Helikaóna o meč – a napriek tomu unikol smrti. Kráľ sa zachvel. Neochraňujú Šťastlivca sami bohovia?

	V hlave mu však vŕtala oveľa dôležitejšia otázka: Ako sa to dozvedel?

	Okrem toho tu boli ďalšie vraždy. Palácový strážca zomrel celkom zbytočne. Aj menej chápavý človek sa mohol dovtípiť, že Kolana alebo niektorého z jeho mužov nahnevalo, že sa im nepodarilo zabiť Helikaóna, a vyliali si zlosť na nešťastníkovi, ktorý si s ním vymenil šaty.

	Ale mŕtvola bez hlavy, to bolo niečo celkom iné. Telo bolo dosekané a popálené, a kým mu odťali hlavu, najprv mu vyrezali vnútornosti. Ruky mal zviazané, kožu na zápästiach zodratú, mučený muž sa teda pred smrťou v zúfalstve metal a zvíjal.

	Bolo to barbarstvo, ktoré nechápal dokonca ani on, Kygones. Zabiť muža, dobre, ale mučiť ho a zohaviť? Také dačo by nespravil nijaký civilizovaný človek. Ako to zapôsobí na Helikaóna? Obzrel sa na svojich vojakov. Upozornil ich, aby dávali pozor aj na najmenší náznak nepriateľstva.

	Na brehu bolo stále plno ľudí, ale takmer sa nehýbali, a nálada bola pochmúrna. Už sa to zrejme rozkríklo. Ako sa blížili ku Xantosu, Kygones sa usiloval zachovať pokoj. Helikaón stál na palube a rozprával sa s itackým kráľom Odyseom. Kygones počul kdesi v zadnej časti veľkej lode údery kladiva a zvuk píly. Zdvihol zrak, ale paluby boli privysoko, aby zistil, odkiaľ tie zvuky prichádzajú. Keď prišiel bližšie, Helikaón s Odyseom zmĺkli.

	Kygones pozrel Helikaónovi do očí a zachvel sa. Jeho pohľad bol chladný a kráľovi sa zdalo, že keď sa ich pohľady stretli, bol ešte chladnejší.

	Je mi ľúto, že zomrel tvoj človek,“ povedal Kygones. Helikaón hneď neodpovedal a ticho sa dalo priam krájať. Kygones videl, že uprene hľadí na budúcu Hektorovu nevestu. „Dovoľ, aby som ti predstavil Andromachu, dcéru kráľa Téb pod Plakosom.“

	„To ty sa máš vydať za Hektora?“ spýtal sa.

	„Prikázal mi to otec,“ odvetila. Helikaón znovu zmĺkol a Kygones pokračoval.

	„V noci si súhlasil, že ju vezmeš do Tróje.“

	Helikaón sa na kráľa nepozrel. Nemohol odtrhnúť zrak od Andromachinej tváre. „Musíš ísť s Odyseom,“ povedal. „V zátoke čakajú tri vojnové lode. Chcú dokončiť, čo začali v noci.“

	„Kolanos je... divoch,“ ozval sa znovu Kygones. Jeho lode už nie sú súčasťou môjho loďstva.“

	Ale Šťastlivec mu stále neodpovedal. Obrátil sa a zahľadel sa na more. Potom sa stalo niečo také bizarné, až Kygonovi zdvihlo žalúdok. Kráľovič si kľakol k vrecu nasiaknutému krvou. Rozviazal ho a vytiahol zohavenú hlavu. Oči boli vylúpnuté. Zrazená krv pokrývala useknutý krk a nalepila sa na Helikaónove ruky. „Pamätáš sa na môjho priateľa Zidantasa,“ povedal s nezmeneným výrazom v tvári pokojným hlasom, akoby išlo o bežný rozhovor. Obrátil uťatú hlavu oproti sebe. Ten pohyb spôsobil, že sa na nej otvorila akási uzavretá žila. Krv mu pomaly stekala na modrú tuniku, ale on akoby si to nevšímal. V tichu, ktoré nasledovalo, Kygones počul, ako mu bije vlastné srdce. Potom znovu prevravel Helikaón. „Zidantas sem prišiel v dobrej viere, hľadajúc na noc odpočinok. Prišiel do tejto zátoky, lebo je známe, že kráľ Kygones robí všetko preto, aby bola v bezpečí. Strážia ju jeho vojaci. Sú všade, aby nedochádzalo k bitkám. Nie však dnes v noci. Dnes v noci tohto dobrého muža vylákali z tvojho paláca. A potom ho mučili. A nakoniec zabili.“

	Kygonovi vyschlo v hrdle. Oblizol si pery. „Hovoril som ti, že nemám dosť vojakov,“ povedal. „A strata člena tvojej posádky ma bolí rovnako ako teba. Ale mysli na Andromachu, priateľ môj. To, čo tu robíš, jej musí naháňať hrôzu.“

	Helikaóna akoby to zmiatlo. „Bojíš sa, bohyňa?“ spýtal sa jej. „Desí ťa pohľad na môjho priateľa Zidantasa?“

	„Nie,“ odvetila pokojne. „Nepoznala som ho. Ale asi to bol dobrý človek, keď sa ťa jeho smrť tak dotkla.“

	Kygones videl, že jej prívetivé slová zlomili Helikaónovu neprístupnosť. Zašklbalo mu lícnymi svalmi, akoby zápasil sám so sebou. Nadvihol si priateľovu hlavu k tvári, pobozkal ju na čelo a potom ju znovu vložil do zakrvaveného vreca. „Áno, bol to dobrý človek,“ povedal. „Otec šiestich dcér. Bol verný, statočný a zaslúžil si, aby zomrel inakšie, nie takto, zavraždený mykénskymi divochmi.“

	„Áno, zavraždili ho divosi,“ ozval sa akýsi hlas. „Nie všetci Mykénčania sú schopní takejto obludnosti.“

	Kygones sa zvrtol a zbadal bojovníka Arguria, predierajúceho sa pomedzi ľudí.

	„Tu nie si vítaný,“ povedal Helikaón. „Tvoj priateľ Glaukos odišiel s Kolanom a ním najatými vrahmi. Hádam by si sa mal radšej pridať k nim. Možno sa stretneme na mori, tam môžeš ukojiť svoju túžbu po pomste.“

	Je pravda, že chcem pomstiť Alektruóna,“ povedal Argurios. „Ale chcel som sa ti postaviť tvárou v tvár, meč proti meču. Bodnúť protivníka od chrbta alebo niekoho mučiť, také niečo ja nerobím, Helikaón.“

	„Á,“ zatiahol Helikaón, „teda si dobrý človek a navyše hrdina. Azda by si mohol ísť s nami, keď vyrazíme za Kolanom, aby sme ho priviedli pred súd. Nepôjdeme ďaleko.“

	Kygones videl, že Arguriovi stvrdla tvár. „Kolanos si zaslúži smrť,“ povedal, „ale nezdvihnem svoj meč proti prívržencovi nášho kráľa. Podám mu však správu o jeho hanebnom správaní. Nemal by si zabúdať, Helikaón, že Kolanos nie je prvý, kto dakomu odťal hlavu a vypichol oči.“

	Helikaón prikývol. „To je pravda, hoci znie z úst Mykénčana, a teda musí byť načisto prekrútená. Alektruón bol barbarský vrah, ktorý padol v boji po útoku na neutrálne plavidlo. Zidantas bol námorník, ktorého podlo premohli a mučili. Mal zviazané ruky. Krv na jeho tvári svedčí o tom, že ešte žil, keď mu vypichli oči.“ Helikaón sa odmlčal a potom pokračoval. „Dnes v noci si mi zachránil život a dokázal si, že si čestný muž. Som preto tvojím dlžníkom. Nič sa ti nestane, Argurios. Ale ako som povedal, nie si tu vítaný.“

	Kygones pozrel na mykénskeho bojovníka, ktorý nehybne stál s rukou na rukoväti meča. Potom sa zvrtol na opätku a odkráčal preč.

	Helikaón sa obrátil ku Kygonovi. „Táto zátoka už nie je bezpečným prístavom pre poctivých námorníkov,“ povedal. „Kapitánom mojich lodí vydám pokyny, aby sa jej vyhýbali.“ Po týchto slovách vzal krvou nasiaknuté vrece a vykročil ku Xantosu.

	Kygonovi stiahlo žalúdok. Strata príjmu z päťdesiatich Helikaónových lodí bude veľkým úderom pre jeho pokladnicu. Do roka nebude schopný vyplácať svojich žoldnierov a lúpežníci opäť začnú prepadávať karavány prechádzajúce cez jeho územie. Ďalšie finančné straty.

	Chlapi z Xantosa a Penelopy sa hrnuli dopredu, aby spustili veľkú loď na more. Len čo sa hojdala na hladine, poslední členovia posádky vyliezli po lanách na loď a veslári si sadli na miesta. Stále sa ozývali tie záhadné údery kladivom. Keď sa Xantos posunul ďalej na more, obrátil sa a Kygones zbadal, že na palubách vyrástlo niekoľko drevených konštrukcií. Ale už ho nezaujímalo, na čo slúžia. Mal pocit, akoby ho dakto prebodol a krv z tela mu vytekala na piesok.

	Vtom prehovoril chladným hlasom Odyseus. „Ani itacké lode tu už nebudú kotviť, Kygones. A keď sa rozchýri, čo sa tu stalo, nebudú tu kotviť nijaké lode.“

	Kygones neodpovedal a Odyseus odišiel. Celá pláž bola nezvyčajne pokojná. Nijaké iné lode sa nespúšťali na vodu. Všetci vedeli, čo sa bude diať za hranicami zátoky.

	A čakali na koniec bitky.

	Andromacha mlčky kráčala vedľa Odysea. Bolo fascinujúce sledovať, aká súhra vládla medzi tými mužmi, no bolo tu aj niečo, čo si nevedela vysvetliť. Keď sa Kygones priblížil k Helikaónovi, bol nervózny. Prečo? Hoci Tučného kráľa nemala rada, nebol to bojazlivý človek a nedal sa ani ľahko vyľakať. Keď kráčal na breh, bol napätý a upozornil svojich ľudí, aby dávali pozor aj na ten najmenší prejav nepriateľstva. Prečo očakával nepriateľské správanie? Helikaóna predsa nenapadli jeho vojaci. Aj Odyseus dnes vyzeral iný. Smutnejší a starší. Pozrela naňho, zatiaľ čo kráčala k vyhasínajúcemu táborovému ohňu, čo založila posádka Penelopy. Vyzeral strašne; bol bledý a zarazený.

	Keď došli k ohňu, sedela pri ňom skupina mužov a chlapec so žltohnedými vlasmi, bledou tvárou a vytreštenými očami. Odyseus si k nemu kľakol.

	„Penelopa je dobrá loď, Xander. Bájna loď. Svojim vnukom budeš môcť rozprávať, že si sa na nej plavil.“

	Chlapec zdvihol zrak. „Prečo to urobili Zidantasovi?“

	„Počúvaj ma, kamarát. Celý život sa budeš snažiť pochopiť, prečo niektorí ľudia páchajú zlo. Niektorí ľudia sa netešia z toho, z čoho sa tešíme my. Radi spôsobujú bolesť, utrpenie, škodu a smrť. Dodáva im to silu, lebo pod povrchom sú prázdni a bezcenní. Zidantas bude v elýziu a bude naňho svietiť večné slnko. Lebo bohovia milujú dobrých ľudí.“

	„Chcem ísť domov,“ povedal chlapec skľúčene.

	„Aj ja,“ odvetil Odyseus. „Ale zatiaľ sa choď naraňajkovať a dones mi z tamtoho šiatra v diaľke nejaký koláč.“

	Došli dvaja vojaci a položili na piesok Andromachinu truhlicu. Poďakovala im a vojaci odišli. Potom sa Odyseus obrátil a díval sa na Xantos plávajúci zátokou.

	Vykročil na breh. Andromacha sa pridala k nemu a chvíľu tam mlčky stáli a dívali sa, ako sa vychádzajúce slnko zlatisto odráža na modrej hladine mora.

	„Čo sa deje, Odyseus?“ spýtala sa ho. „Blíži sa boj? Bojíš sa o svojho priateľa?“

	Odyseus sa náhle zachvel. „Bojím sa, ale nie o jeho bezpečnosť. Helikaón je bojovník, no v človeku sú hlbiny, do ktorých nik nedovidí.“

	„Nerozumiem ti.“

	Vzdychol si. „Keď človek vyjadrí svoj strach nahlas, bohovia ho niekedy vypočujú a spôsobia, že sa potom bojí naozaj. Počkajme teda a uvidíme, či je môj strach opodstatnený alebo nie.“

	Andromacha sa spolu s ním dívala, ako Xantos vkĺzol zo zátoky do hlbších vôd. Po chvíli sa vrátil Xander s koláčom. Odyseus mu poďakoval. Keď chlapec odišiel, itacký kráľ zmĺkol. „Naozaj, prečo to urobili jeho priateľovi?“ spýtala sa ho Andromacha.

	„Aby Helikaóna rozhnevali, pripravili ho o rozum. Aby sa v hneve pustil do boja.“ Potichu zaklial. „Kolanos to však urobil najmä preto, lebo rád spôsobuje bolesť. Je to chudák.“

	„Zdá sa, že mu plán vyšiel. Helikaóna akoby tá strata priateľa... zlomila.“

	„Nijaký plán mu nevyšiel. Poznám Helikaóna. Len čo vypláva na more, upokojí sa.“ Silene sa uškrnul. „Znovu ťa nazval bohyňou.“

	„Viem. Prekvapuje ma, že som predtým o ňom nepočula.“

	„Ach, určite si už o ňom počula. Helikaónom ho nazývajú iba jeho priatelia. V skutočnosti sa volá Aineias a je dardanským kráľovičom.“

	„Máš pravdu, Odyseus, poznám to meno – meno muža, čo sa nechcel stať kráľom.“

	„To, čo si počula,“ odvetil Odyseus, „nie je ani tak o tom, čo chcel Helikaón naozaj, ako o úcte k otcovi. Niežeby si ten panghart zaslúžil takého syna. Anchises je klzký a slizký ako had. Mal sa narodiť so šupinami ako jašterica. Helikaóna vyhnal a za svojho dediča vymenoval druhého syna Diomeda.“

	„Prečo?“

	„To je dlhá história. Porozprávam ti to cestou do Tróje. Ale Anchisa zavraždili v tú noc, čo sme sa doplavili do jeho zátoky. Helikaón bol dva roky členom posádky Penelopy a my sme kotvili priamo pod pevnosťou jeho otca. Vrah udrel v tú noc. Keďže kráľ bol mŕtvy a dedič bol ešte malý, situácia bola zrelá na občiansku vojnu. Národ môže mať len jedného kráľa. A vieš, čo sa v takom prípade vo väčšine kráľovstiev robí?“

	„Zabijú dieťa i jeho matku,“ odvetila Andromacha. „Alebo sa muži verní kráľovnej pokúsili zabiť Helikaóna.“

	„Presne tak. Niekoľko kráľovniných prívržencov prišlo na breh s úmyslom zavraždiť ho. No zhromaždili sa tam aj iní verní muži, ktorí ich chceli zastaviť. Posádka Penelopy mala v rukách zbrane. Chceli bojovať za Helikaóna, lebo ho milovali. Dodnes ho milujú. Schyľovalo sa k bitke.“ Odyseus sa tlmene zasmial. „Pri Areovi, vieš, čo urobil? A to mal sedemnásť rokov! Prikázal, aby všetci schovali zbrane, pristúpil k mužom, ktorí ho prišli zabiť, a povedal im, aby ho zaviedli ku kráľovnej. Bola vo svojich komnatách, obklopená najvernejšou strážou. Bála sa, lebo hoci je Halysia milé dievča, silná nie je. Helikaón jej povedal, že sa nič nestane ani dieťaťu, ani jej. Potom sľúbil, že splní otcove želanie, a prisahal, že bude spojencom Halysie a Diomeda. Bol neozbrojený, mala ho načisto v moci, a predsa zvíťazil. Zvíťazil svojou autoritou. Svojou autoritou a úprimnosťou. Za pár mesiacov prebudoval celé kráľovstvo a vymenoval nových radcov, ktorí slúžili kráľovnej. Bez bitiek, bez občianskej vojny, bez zabíjania. Nezvyčajné, však?“

	„To áno,“ odvetila. „Prečo to urobil?“

	„To sa musíš spýtať jeho. Tebe to možno povie.“ Odyseus si sadol na skalu. „Istý čas sa nebudú plaviť žiadne lode,“ povedal. „Takže sa tu naraňajkujeme.“ Zahryzol do koláča, čo mu priniesol Xander.

	„Povedz mi niečo o Helikaónovi,“ požiadala ho Andromacha a sadla si k nemu. „Má deti?“

	Odyseus sa tlmene zasmial. „Myslíš, či je ženatý? Nie. Na lásku ešte len čaká. Dúfam, že ju nájde.“

	„Prečo by nemal? Veď je mladý, bohatý a smelý.“

	„Áno, smelý je, ale láska si vyžaduje inakšiu smelosť, Andromacha.“

	Usmiala sa. „Nerozumiem.“

	Odyseus pokrčil plecami. „Každý bojovník sa modlí, aby sa nikdy nemusel poddať, a predsa sa musí poddať, ak chce spoznať lásku.“

	„To je ďalšia hádanka, a ja neviem hádať hádanky,“ povedala.

	„To vie málokto. Bojovníci sa nechcú vzdať. Sú hrdí a vzdorovití. Za to, čomu veria, sú odhodlaní bojovať na život a na smrť. Chcú dobýjať. A láska nie je o dobýjaní. Pravda je taká, že človek môže nájsť pravú lásku len vtedy, keď sa jej poddá. Keď jej otvorí srdce a povie: To je ona! To je moja podstata! Môžeš si ma vziať, alebo ma zničiť!“

	Andromacha sa pozrela do tváre toho škaredého muža a priam cítila, ako z nej sála teplo. „Ach, Odyseus!“ povedala. „Už viem, prečo ťa Penelopa ľúbi.“

	Očervenel. „Priveľa rozprávam,“ zamrmlal.

	„Myslíš, že Helikaón sa bojí lásky?“

	Je to skvelý muž. V detstve však zažil tragédiu a veľký žiaľ, ktoré na ňom zanechali stopy.“

	Chvíľu mlčali. Potom Andromacha povedala: „Vravel si, že je Hektorovým priateľom.“

	„Viac ako priateľom. Sú si bližší než bratia. Helikaón bol v Tróji celý jeden rok a budoval jeho loďstvo. Býval u Hektora. Ba počul som, že raz jazdil dokonca s trójskou jazdou. Trójania sú skvelí jazdci. Radosť na nich pozrieť. Máš rada kone?“

	„Rada na nich jazdím.“

	„Tak to sa ti bude život s Hektorom páčiť. Nik nevie o koňoch viac a nik nevie vychovať lepšieho jazdeckého koňa. Kone sú jeho vášňou.“

	„Teraz je to znepokojujúca myšlienka,“ povedala sucho.

	Odyseus sa zasmial. „A aby som nadviazal na tvoju poznámku, ktorú si utrúsila v noci: Hektor sa neopíja a len slušne grgá. Pokiaľ ide o vojny, ešte som nestretol muža, ktorý by ich neznášal väčšmi a ktorý by si v nich nepočínal lepšie. Keby to záviselo len od Hektora, jazdil by len tak na koni a nikdy by nešiel do boja.“

	„Vidím, že ho máš rád.“

	„Hej, mám, Andromacha. V tomto surovom svete je ako jasné ráno po búrke. Urobí všetko preto, aby si bola šťastná.“

	„Moje šťastie nie je dar od niekoho iného. Buď budem šťastná, alebo nebudem šťastná. Nikto mi šťastie nedá, ani mi ho nezoberie.“

	„Riadiš sa tvrdou filozofiou, Andromacha. Ale máš pravdu, nik z nás nezodpovedá za šťastie druhých – skôr za ich nešťastie. „ Pozrel sa na zátoku a zbadal, že Xantos sa dostal na šíre more.

	„Myslím, že trpko oľutujú, čo spravili Zidantasovi,“ povedal. Potom si vzdychol. „Možno to oľutujeme všetci.“

	



	


XIII

	Horiaca loď

	Posádka na palube Xantosa horúčkovito pracovala. Chlapi vyniesli zo skrýše po častiach štyri ďalšie Chalkeove nové zbrane a teraz ich pod pozorných Oniacovým dohľadom dávali na palube dokopy. Ostatní si navliekali kožené náprsné panciere a prilby, pripínali si tuľajky a meče, brali do rúk luky. Helikaón si zapol bronzovú zbroj. Kútikom oka zbadal, ako sa k nemu blíži mohutná postava s čiernou bradou. Srdce mu poskočilo: na okamih si myslel, že je to Zidantas. Ale vzápätí si uvedomil, že Bujak je mŕtvy, a zovrelo mu žalúdok. Bol to Egypťan Geršom.

	„Mal si zostať na brehu,“ povedal Helikaón drsnejšie, než chcel. „Tu sú potrební iba bojovníci.“

	Mužove čierne oči sa hnevlivo zablysli. „Nie som síce námorník, Helikaón, ale presvedčíš sa, že viem bojovať.“

	„Ukáž mi ruky.“ Geršom ich vystrel. Obe boli obviazané a cez plátno presakovala krv. „Nemôžeš chytiť do ruky meč.“

	„To nie,“ pripustil Geršom, „ale ak dovolíš, prinesiem si Zidantasov kyjak. Poznal som ho len jeden deň, ale zachránil ma a som mu zaviazaný. A Oniacus mi povedal, že Zidantas stál v boji vždy po tvojom boku.“

	Helikaón prikývol. „To je pravda.“ Zhlboka sa nadýchol. „Nech je po tvojom, Geršom. Zostaň v mojej blízkosti.“ Potom zavolal na Oniaca. Čiernovlasý veslár sa rozbehol na zadnú palubu.

	„Vieš, čo nás čaká za hranicami zátoky?“ spýtal sa ho Helikaón.

	„Najskôr Poseidónov trojzubec,“ odvetil Oniacus.

	„Tiež si to myslím,“ pritakal Helikaón. „Kolanos bude na veliacej lodi, to bude prvý zub toho trojzubca, a bude od nás najďalej. Len čo sa k nemu priblížime na dohľad, chcem, aby všetci veslári naplno zabrali. Musíme sa k nemu dostať čo najrýchlejšie.“

	Oniacus vyzeral ustarostené. „Budeme mať nechránené boky,“ poznamenal. „Ak rýchlo vyrazia proti nám, z boku sa im neubránime.“

	Helikaón si jeho poznámku nevšímal. „Na prove a na korme chcem mať chlapov s lanami a hákmi a desať našich najlepších bojovníkov, pripravených na boj.“

	Oniacus prikývol. „Myslíš, že chromá labuť zaberie na tri nepriateľské lode?“

	„Nie. Aspoň jednu musíme zničiť metačmi ohňa. Sústreď sa na veliacu loď. Musíme ju prinútiť k ústupu, inak sa môžeme ocitnúť medzi dvoma mlynskými kameňmi. Myslím, že Xantos to vydrží, ale na palube každej z tých galér je vyše päťdesiat chlapov. Ak sa k nám priblížia, budú v prevahe dva ku jednej.“

	„Budem stáť na prove s novou zbraňou. Určite trafím cieľ, Šťastlivec.“

	Oniacus bol najschopnejší z mužov, ktorí sa na Cypre potajomky učili narábať s novými zbraňami. Vybraní muži boli pokojní, vyrovnaní a pozorní. Helikaón vedel, že je životne dôležité, aby sa k neftaru nedostal nijaký nepozorný námorník. Táto štipľavá, odporne páchnuca tekutina bola vysoko horľavá, a keď sa zapálila, takmer sa nedala zahasiť. Keď sa do nej pridala voda, rozhorela sa dokonca ešte väčšmi. Xantos viezol osemdesiat hlinených, voskom zapečatených gúľ naplnených vzácnou tekutinou. Každá guľa, veľká ako ľudská hlava, mala cenu piatich dobrých kom, ôsmich kráv alebo dvadsiatich nevycvičených otrokov. Stačila chvíľka nepozornosti a Xantos sa mohol premeniť na horiacu loď.

	„Postaraj sa o to, aby chlapi presne poznali náš plán,“ upozornil ho Helikaón. „Do poslednej chvíle nebudeme vedieť, ktorá galéra bude labuť. Nechcem, aby sa nám polámali veslá, keď sa otočíme, alebo aby nám spadol na palubu neftar.

	„Áno, pane,“ odvetil Oniacus.

	Helikaón sa vrátil ku kormidlu, kde ležala Zidantasova palica obitá cvočkami. Zdvihol ju a podal Geršomovi.

	„Choď si vziať nejaký pancier a prilbu,“ povedal mu, „a potom sa sem vráť.“

	Geršom odišiel a Helikaón sa obrátil ku kormidelníkovi Epeovi so strapatou bradou. „Kde máš štít?“

	„Zabudol som si ho, pane.“

	„Tak si choď poň,“ prikázal mu Helikaón a pristúpil ku kormidlu. „Každý mykénsky lukostrelec ťa bude chcieť školiť.“

	„Netrafia ma,“ odvetil Epeus so širokým úsmevom. „Veštec mi v noci povedal, že sa dožijem osemdesiatich rokov a budem mať desať synov a tridsať vnukov.“

	„Kiež by mal pravdu!“ povedal Helikaón. „Ale teraz si choď po ten štít.“

	Zatiaľ čo kormidelník bežal na hlavnú palubu, Helikaón sa uprene díval na zátoku a na šíre more za ňou. Obloha bola jasnomodrá, more pokojné, vietor mierny. Mykénske galéry ešte nebolo vidieť. Odhadoval, že jedna bude hneď za mysom smerom na juh a ďalšie dve za ostrovom – jedna na západe, druhá na severe. Vyrazia proti Xantosu v trojzubcovej formácii, lebo vedia, že pred trojnásobným útokom sa neubráni ani loď, s ktorou sa dá dobre manévrovať. Úlohou jednej, možno dvoch galér bude vtlačiť Xantos medzi lode a prelomiť mu trup. Len čo sa doň dostane voda, priblížia sa ostatné galéry a na palubu sa nahrnú bojovníci. Kolanos vie, že jeho lode sú rýchlejšie než ťažký Xantos, no nevie o vrhačoch ohňa, ani o zásobách neftaru.

	Epeus sa vrátil a k ľavej ruke mal remienkami priviazaný vysoký zakrivený štít. Bol z čiernej a bielej kravskej kože, mal bronzový lem a dokázal zastaviť šíp i oštep. Za ním prišiel Geršom. Mal veľké svaly a hoci nebol taký veľký ako Zidantas, ťažký kyjak niesol akoby bez najmenšej námahy. Loď sa posúvala zátokou a Helikaón sa nemohol zbaviť ťaživých myšlienok na Zidantasa.

	Argurios mal pravdu. Keby nebol mŕtvy Alektruón zohavený, Zidantas by bol teraz zrejme nažive. Helikaóna premkol pocit viny. V celom svojom živote mal iba troch ozajstných priateľov: Odysea, Hektora a Zidantasa. Jedného z nich už nikdy neuvidí.

	Z pochmúrnych myšlienok ho vytrhol Geršomov hlas. „Čo je to chromá labuť?“ spýtal sa.

	„Manéver, pri ktorom sa otáča loď. Predstav si labuť so zlomeným krídlom, ktorá sa pokúša vzlietnuť z jazera. Krúti sa stále dokola. S dobre vycvičenou posádkou galéry dokážeme to isté. Ak to vyjde, drž sa mi v pätách, lebo sa budem snažiť zahákovať jednu z ich lodí a vypukne neľútostný boj.“

	„Budem stáť po tvojom boku, Šťastlivec.“

	Helikaón sa obzrel smerom k pláži. Na brehu stál Odyseus, v tej diaľke celkom maličký, a vedľa neho krásna Andromacha. V duchu si vybavil jej tvár. Odyseus často rozprával príbehy o mužoch, čo sa zaľúbili na prvý pohľad. Helikaón na také zázraky neveril. Veď láska sa musí vyvíjať a rásť prostredníctvom vzájomného porozumenia a priateľstva, obojstrannej dôvery a najmä prostredníctvom detí. Ale teraz si tým už nebol taký istý.

	Keď ju dnes v noci uvidel, akoby doňho udrel blesk. Aj keď teraz trpel stratou svojho priateľa, uprene sa na ňu díval a pocítil dosiaľ nepoznanú túžbu. Zrazu mu zišlo na um niečo, čo mu pripadalo veľmi trápne. Pozrel na Geršoma.

	„Keď si bol pri mne na brehu, počul si môj rozhovor s Tučným kráľom?“

	„Áno.“

	„Pamätáš si, ako som nazval tú ženu, čo s ním bola?“ 

	„Nazval si ju bohyňou.“ Helikaón zaklial.

	„Mala tvrdú tvár,“ pokračoval Geršom. „Nie tvrdú. Silnú. Je to vášnivá a tiež súcitná žena. Inteligentná, odvážna a naskrze verná.“

	„Ty ju poznáš? Myslel som, že je to pre teba cudzia žena.“ 

	„Moja duša ju pozná.“

	Xantos sa pomaličky kĺzal okolo ostrova na hraniciach zátoky. Vpredu, asi pol míle na západ, Helikaón zbadal Kolanovu veliacu loď; červené oči namaľované na prove akoby nenávistné gánili na Xantos. „Vidíš ju, Oniacus?“ zavolal Helikaón.

	„Vidím, pane,“ zakričal Oniacus. Helikaón prešiel pohľadom svoju loď. Pri každej skupinke piatich vrhačov ohňa stáli štyria muži. Obďaleč kľačali lukostrelci. Pri palubnom zábradlí stáli malé medené koše plné žeravých uhlíkov a lukostrelci si chvatne namotávali na šípy handry nasiaknuté olejom.

	„Pripraviť neftar!“ rozkázal Helikaón. Všetci sa chytili roboty. Dvaja muži sa postavili za veľké, voskom zapečatené hlinené hrnce, cez uchá prevliekli laná, zdvihli ich a opatrne vložili do palebných košov.

	Xantos sa dostal na otvorené more. 2 juhu, spoza mysu sa vynorila ďalšia galéra. Jej veslá sa zarezávali do vody a rýchlo sa šinula k nim. Helikaón pozrel napravo. Zo severu sa blížila tretia galéra. Na jej prove sa v slnku leskol bronzový baran.

	„Pripraviť veslá!“ zareval Helikaón a presunul zrak na západ, na mykénsku veliacu loď. Hnala sa k nim vo vzdialenosti približne štvrť míle. „Veslá do vody!“

	Xantos priam poskočil, keď šesťdesiat vesiel začrelo do ešte modrej vody. Nabral rýchlosť a zamieril priamo ku Kolanovi a jeho veliacej lodi s krvavými očami. Nepriateľská loď na juhu sa približovala, ale Xantos sa plavil mimo jej dosahu.

	Vtom im nad hlavami zasvišťali ohnivé šípy. Niekoľko sa ich zabodlo do paluby. Chlapi ich zakryli mokrými handrami, aby zahasili oheň. Posádka galéry zo severu veslovala zo všetkých síl a mierila priamo na ich pravobok. Ak by sa jej podarilo dostať k nim, zabodla by sa do lode ako oštep a bronzový baran by roztrieštil trup. Helikaón zachmúrene pozoroval blížiacu sa loď.

	Teraz všetko záviselo od šikovnosti chlapov, čo pracovali s neftarom.

	Vtom dardanský kráľovič pocítil hlboký pokoj. Čas akoby plynul pomalšie. Vedľa neho stál silný Geršom, vyzbrojený Zidantasovým kyjakom. Nebolo na ňom badať najmenší strach.

	Oniacus zareval akýsi povel a námorníci uvoľnili metací stroj. Jeho drevené rameno sa vymrštilo do vzduchu. Neftarová guľa vyletela do povetria, dopadla na palubu približujúcej sa mykénskej lode a roztrieštila sa. Za ňou nasledovala druhá guľa. Dopadla presne, rozbila sa na márne kúsky a štipľavá tekutina vyšplechla na veslárov na ľavoboku. Lukostrelci z Xantosa si namočili šípy do ohnivých košov a vystrelili ich na palubu galéry.

	Palubu zachvátili plamene, ktoré sa šírili nepredstaviteľnou rýchlosťou. Oheň vybuchoval všade. Jeden z veslárov, ktorého postriekal neftar, sa ho snažil uhasiť horiacou tunikou, ale vzápätí mu začali horieť ruky. Dvaja námorníci vychrstli do plameňov vedrá vody. Výsledok bol desivý. Oheň zasyčal a vzplanul ešte vyššie. Doprostred paluby nepriateľskej galéry dopadli dve ďalšie hlinené gule, z ktorých začal vytekať neftar. Opustená, ohňom požieraná loď sa bezmocne prevaľovala na mori.

	Do vzduchu vyleteli ďalšie štyri metače – tentoraz mierili na Kolanovu veliacu loď. Tri gule dopadli s plesknutím do mora, ale jedna trafila ľavobok a jej obsah postriekal veslárov. Oblohu zaplavil dážď horiacich šípov. Jeden sa zabodol do paluby a Helikaón videl, ako námorníci začali hasiť plamene prikrývkami a plášťami. Čoskoro sa sami ocitli v plameňoch.

	Potom sa veliaca loď otočila a utiekla z boja.

	Helikaón chcel už vydať veslárom rozkaz, aby ju prenasledovali, keď okolo neho zasvišťal šíp a s tupím nárazom sa zabodol do palubného zábradlia. Obzrel sa a zbadal, že sa k nim približuje posledná galéra. Opanoval ho hnev. Na prenasledovanie utekajúceho Kolana nebolo času.

	„Chromá labuť na pravoboku!“ zakričal. Veslári na ľavoboku ponorili veslá hlboko do vody a potom ich zrazu nadvihli, zatiaľ čo veslári na pravoboku veslovali zo všetkých síl. Xantos sa prudko rozhojdal a začal sa rýchlo krútiť. Nepriateľská galéra sa hnala ďalej a snažila sa provou zasiahnuť odkrytý bok Xantosa. Veliteľ galéry však chybne odhadol rýchlosť otočky, a keď sa obe lode stretli, boli obrátené takmer čelom k sebe. Veslári na pravoboku Xantosa sa zapierali do vesiel. Mykénčania neboli dosť rýchli, a keď lode narazili do seba, mnohé veslá sa im polámali a rozbili. Niekoľkí chlapi na prove Xantosa zhodili laná s hákmi, ktoré sa zachytili o zábradlie nepriateľskej galéry. Chlapi stojaci na korme urobili to isté. Lanom priťahovali lode k sebe.

	Helikaón si nasadil bronzovú prilbu a zbehol na strednú palubu, kde s mečmi v rukách čakali najtvrdší členovia jeho posádky. Preskočil zábradlie a s výkrikom „Za Zidantasa!“ skočil na palubu mykénskej lode. Nepriateľská posádka, vyzbrojená mečmi, sekerami a kyjakmi, sa hrnula proti útočníkom. Helikaón sekol jednému z nich mečom do tváre, do druhého vrazil plecom, až odletel na zem, potom skočil dopredu a tretiemu prebodol hruď. Štvrtý útočník mu mieril kyjakom na hlavu – ale sám dostal ťažký úder, až sa mu podlomili kolená. Dostal ho od Geršoma, ktorý dunivo ťal Zidantasovým kyjakom do bronzových pancierov nepriateľa. Do galéry naskákali ďalší bojovníci z Xantosa a začali sa krvavé jatky. Helikaón zabil ďalšieho námorníka. Zúrivá bitka vrcholila. Rútili sa naňho traja bojovníci. Úder prvého odrazil mečom – a vtom sa na zakrvavenej palube pošmykol. Padajúc sa hodil dopredu, vrazil do nôh druhého útočníka a zvalil ho na zem. Prevrátil sa na chrbát, čím sa vyhol úderu mečom, a sám sekol chlapovi do nôh. Vzápätí mužovi preťal hrdlo zakrivenou dýkou akýsi útly námorník z Xantosa. Helikaón sa postavil. Napravo od neho stál Geršom, naľavo ten útly námorník. Mykénski bojovníci sa vrhli na nich.

	Helikaón vyrazil proti nim po boku s Geršomom a útlym námorníkom. Vtrhli sa medzi Mykénčanov a sekali do nich a ťali zo všetkých síl.

	Helikaón zbadal Mykénčana Glauka s mečom v ruke. Zalomcovala ním zúrivosť a presekal si cestu k nemu. Z horných palúb sa zosypala spŕška šípov.

	Keď sa Helikaón dostal ku Glaukovi, ktosi zakričal: „Vzdávame sa! Odhoďte zbrane, kamaráti! Preboha vás prosím, odhoďte zbrane! Vzdávame sa!“ Odvšadiaľ sa ozývalo rinčanie zbraní, ktoré chlapi odhadzovali na palubu.

	Glaukos chvíľu nepriateľsky zazeral na Helikaóna, no keď videl, že všetci prestali bojovať, pustil meč na palubu. Helikaón pozrel na mladého muža a v očiach mu videl nenávisť.

	„Plavil si sa so Zidantasom,“ povedal mu. „Vedel si, čo mu urobili. A predsa si sa k nim pridal. Mal by som ťa vypitvať ako prasa. Ale neurobím to. Odvediem ťa tam, kde na teba čaká Argurios.“

	Glaukos neodpovedal. Helikaón sa od neho odvrátil. Útly námorník, čo ho zachránil, si utieral dýku. Helikaón podišiel k nemu. Nebol to nijaký mládenec, mal najmenej štyridsať.

	„Ďakujem ti. Ako sa voláš?“

	Muž mal čierne oči a pokojný výraz tváre. „Attalus.“

	„Bojoval si udatné, Attalus, som ti zaviazaný.“

	Helikaón sa obrátil a vydal posádke povely: „Prineste povraz! Všetkých zajatcov priviažte o palubné zábradlie. A tým, čo sú ešte v mori, hoďte laná.“

	Na galéru sa nahrnula posádka Xantosa, nahnala Mykénčanov na kraj paluby a priviazala ich zápästím o zábradlie. Potom Helikaón prikázal, aby na galéru priniesli Zidantasovo telo. Zabalené do zakrvavenej prikrývky spočinulo naprostred paluby. Helikaón vytiahol z vreca zohyzdenú hlavu a priložil ju k uťatému krku. Potom vybral z mešca za pásom zlatku a vložil ju Zidantasovi do úst – dar pre prievozníka, aby ho previezol cez čiernu rieku do Podsvetia.

	Keď pokľakol k telu, zavládlo ticho. Po chvíli vstal a prešiel pohľadom po zajatcoch.

	„Tento muž bol Zidantas,“ povedal. „Niektorí z vás ho krátky čas poznali. Niektorí z vás boli dokonca medzi tými, čo ho premohli a odvliekli do vášho tábora. Bol to dobrý človek, otec šiestich dcér. Plavil sa po Veľkom zelenom mori dlhšie, než má väčšina z vás rokov. Bol to Chetit, a preto ho pošleme k jeho bohom podľa chetitských obyčajov. Na obrade sa zúčastníte všetci, aby ste mali čas premýšľať nad tým, akým dielom ste prispeli k jeho zavraždeniu.“

	Argurios, pohrúžený do myšlienok, sedel na brehu chvíľu sám. Kolanovo konanie bolo ďalšou poškvrnou mykénskej cti. Zidantasa mučili a zverský zabili celkom zbytočne. Následky udalostí v zátoke Tučného kráľa však nebude znášať iba Kolanos. Keď sa Agamemnón dozvie, že Argurios zachránil Šťastlivca, bude zúriť. Argurios banoval, že súhlasil, aby šiel s Helikaónom. Keby bol zostal na brehu, vrahom by plán možno vyšiel a dobrák Zidantas by sa teraz najskôr chystal na plavbu za svojou ženou a dcérami.

	A ako sa mohol mladý Glaukos pridať k tým barbarským vrahom?

	Pre Arguria to bola záhada a bol z toho veľmi smutný.

	Vtom zbadal, ako sa k nemu nervózne blíži malý Xander. V jednej ruke niesol drevenú misku a v druhej peceň chleba, na ktorom bol položený syr. „Myslel som, že budeš hladný, pane,“ povedal.

	Argurios prísne pozrel na pehavého chlapca a potom prikývol. „Som hladný ako vlk.“ Vzal misku a pustil sa do jedla. Bolo to dusené mäso s riedkou omáčkou, ale kúsky mäsa na jazyku príjemne pálili. Aj chlieb bol čerstvý. Zdvihol zrak a videl, že chlapec tam ešte vždy stojí. „Chcel si ešte niečo?“ spýtal sa ho.

	„Chcel som ti poďakovať za to, že si ma zachránil.“

	Argurios sa vždy cítil nesvoj v prítomnosti mladých, hoci on sám nebol ani zďaleka starý. Ani teraz nevedel, čo povedať. Pozeral na chlapca. Bol bledý a očividne vyľakaný. „Neboj sa ma,“ povedal mu. „Deťom neubližujem.“

	„Kiež by som sem nikdy nebol prišiel,“ povedal Xander odrazu. „Kiež by som bol zostal doma!“

	„Aj ja som mal také želania,“ povedal mu Argurios. „Detstvo je bezpečné, ale keď sa z chlapca stane muž, zistí, aký je svet v skutočnosti. Aj ja žialim za Zidantasom. Nie všetci Mykénčania sú ako tí, čo ho zabili.“

	„Viem,“ odvetil Xander a sadol si do piesku k Arguriovým nohám. „Zachránil si ma. A skoro si pritom prišiel o život. Strašne som sa bál. Aj ty?“

	Ja sa smrti nebojím, chlapče. Každého raz postretne. Tí šťastnejší zomierajú hrdinskou smrťou a ľudia na nich nikdy nezabudnú. Tí nešťastnejší zomierajú pomaly, až kým im nezbelejú vlasy a nezoslabnú údy.“

	Argurios dojedol. Prázdnu misku odložil na skalu vedľa seba, vstal, vzal prilbu a vykročil k miestu, kde boli zhromaždení muži z Penelopy a dívali sa na zátoku, premýšľajúc, ktorá loď či lode sa vrátia ako víťaz.

	Odyseus sedel obďaleč a rozprával sa s Andromachou v zelených šatách. Bola to neobyčajná žena. Argurios bol pri ženách ešte väčšmi nesvoj ako pri deťoch, no musel hovoriť s Odyseom. Ako kráčal, uvedomil si, že ho sprevádza mladý Xander. Chlapec zdvihol zrak a veselo sa usmial. Argurios mal sto chutí prikázať mu, aby šiel preč, ale úprimný úsmev ho odzbrojil.

	Podišiel k Odyseovi, ktorý naňho pozrel, a gestom mu naznačil, aby si sadol. Potom sa predstavil Andromache. „Mrzí ma, že si musela byť svedkom takej strašnej scény,“ povedal neisto a spomenul si na okamih, keď Helikaón vytiahol z vreca odrezanú hlavu.

	„Uťatú hlavu som nevidela prvý raz,“ odvetila chladne.

	Argurios nevedel, ako ďalej pokračovať v rozhovore. Vlastne si to ani neželal. Obrátil sa na Odysea. „Mojím poslaním je ísť do Tróje,“ povedal. „Smiem ta vyplávať na Penelope?“

	„Neviem, či je na lodi ešte voľné miesto,“ odvetil Odyseus chladne.

	„Zachránil mi život,“ ozval sa odrazu Xander.

	„Naozaj? Tú príhodu by som si rád vypočul.“

	Argurios sa zvrtol na päte a zberal sa odísť. „Počkaj, počkaj!“ zvolal Odyseus. „Chcem si vypočuť rozprávanie nášho malého kamaráta. No tak, chlapče, porozprávaj nám ten príbeh o odvahe.“ Argurios zastal. Vonkoncom sa mu nechcelo zdržiavať s tým nepriateľským Itačanom, no potreboval sa dostať do Tróje. Celý nesvoj stál, zatiaľ čo Xander rozprával, ako sa strhla búrka, ako sa zlomilo zábradlie a on visel nad rozbúreným morom. Odyseus ho pozorne počúval a potom po očku pozrel na Arguria. Výraz jeho tváre bol teraz oveľa priateľskejší. „Si výnimočný človek, Argurios. Na Penelope sa vždy nájde miesto pre výnimočných ľudí. Ale budeme sa tam tlačiť ako sardinky.“ 

	„To mi je jedno.“

	Vtom ktosi zakričal a muži, čo sedeli na brehu, začali vstávať.

	Ďaleko v zátoke videli pomaly sa pohybujúci Xantos. Ťahal za sebou vojnovú galéru. Argurios, zmätený týmto zvratom udalostí, podišiel na breh mora a uprene hľadel na prichádzajúce lode. Posádka galéry sa zoradila pri zábradlí. Keď priplávali bližšie, Argurios si uvedomil, že ide asi o päťdesiat mužov a všetci sú priviazaní o zábradlie.

	Xantos sa začal otáčať a potom zamieril do hlbších vôd zátoky.

	„Čo to robia?“ spýtal sa Argurios. Odyseus neodpovedal, no mykénsky bojovník videl, že sa tvári smutne a v očiach sa mu zračí znepokojenie. Argurios znovu pozrel na lode. Len čo sa Xantos ocitol v hlbších vodách, posádka odviazala vlečné laná a galéra pomaly zastala. Xantos plával ďalej.

	Vtom Argurios zbadal, že z Xantosa vyletelo čosi tmavé a s rachotom dopadlo na palubu galéry. Zopakovalo sa to ešte niekoľko ráz. Priviazaní muži začali kričať a snažili sa pretrhnúť povrazy. Z Xantosa vyletela spŕška ohnivých šípov.

	Na galére vyšľahli vysoké plamene. Vzápätí sa ozvali prenikavé výkriky a Argurios zbadal, že Glaukos začal horieť. Oheň sa mu plazil po tunike, nezastavil ho ani pancier a napokon mu ako fakľa vzbĺkli vlasy. Príšerné výkriky sa nedali ani počúvať, muži horeli ako sviece rozostavené pozdĺž paluby. Nad more stúpali kúdoly čierneho dymu. Argurios nemohol veriť vlastným očiam. Prinajmenšom päťdesiat bezmocných ľudí umieralo v mukách. Jednému mužovi sa podarilo vyslobodiť a skočil do mora. No keď sa vynoril, čuduj sa svete, plamene ho stále požierali.

	Na celej pláži bolo ticho. Ohromený dav nemo sledoval, ako magický oheň pohlcuje galéru aj s jej posádkou.

	„Pýtala si sa ma, čoho sa bojím,“ povedal Odyseus. Argurios videl, že to hovorí Andromache. „Teraz to vidíš.“

	Je to obludné,“ povedal Argurios, zatiaľ čo zo zničenej lode neustále doliehali neľudské výkriky.

	„Hej, je to obludné,“ smutne pritakal Odyseus.

	Nad galérou odsúdenou k skaze víril čierny dym a Xantos pomaly plával na šíre more.

	



	


XIV

	Pieseň na rozlúčku

	Dlhé popoludnie sa chýlilo ku koncu a Xantos sa naďalej zakrádal pozdĺž pobrežia smerom na juh, pátrajúc po Kolanovej galére. Geršom stál na prove. Obviazané ruky ho stále pálili od octu a olivovej masti, ktorou mu Oniacus natrel pľuzgiere. Oniacus vedľa neho uprene hľadel na južný horizont, pátrajúc po lodi, ktorú prenasledovali. Mĺkvy Attalus stál vedľa neho. Dvakrát zbadali v diaľke galéru, ale na more sa zniesla hmla a viditeľnosť bola čoraz horšia. „Stratili sme ju,“ povedal Oniacus a Geršom chcel veriť, že počul v jeho hlase úľavu.

	Obzrel sa ku kormidlu, pri ktorom stál Helikaón. Bol tam sám. Veslári mlčky pracovali. V ten deň sa ani raz neozval spev, smiech ani bežné rozhovory. Geršom si najprv myslel, že tú pochmúrnu náladu spôsobila Zidantasova smrť, no ako sa zvečerievalo, uvedomil si, že je v tom niečo iné. Posádka bola napätá a nesvoja. Geršom premýšľal, prečo je to tak. Báli sa ďalšej bitky? To sa mu zdalo nepravdepodobné, lebo ich videl bojovať, a neboli to žiadni ustráchanci. V bitke na mori utrpeli iba malé straty. Kormidelníka Epea strelili odzadu do chrbta, ale držal kurz Xantosa, až kým sa nedostali na palubu nepriateľskej galéry. Potom sa zvalil a zomrel. Padli ešte ďalší traja muži; dvaja boli očividne noví, nestačili nadviazať hlboké priateľstvá. Mocný Egypťan nechápal, prečo sa netešia z víťazstva.

	Napokon sa obrátil k Oniacovi. „Vy morské národy oslavujete víťazstvo veľmi zvláštnym spôsobom,“ povedal. „Keď zvíťazíme v boji my, spievame a smejeme sa. Muži sa chvália svojimi hrdinskými činmi. Tešia sa, že ostali nažive. Tu mám pocit, akoby som bol na lodi mŕtvych.“

	Oniacus sa naňho čudne pozrel. „Vôbec sa ťa nedotkol pohľad na tých horiacich námorníkov, Egypťan?“

	Geršom bol zmätený. Ako môže niekto žialiť nad smrťou nepriateľa? „Veď nás napadli,“ odvetil. „A my sme ich porazili.“

	„Povraždili sme ich, nemilosrdne sme ich pobili. Boli to muži mora. Mali rodiny a svojich milovaných.“

	Geršom začínal byť nahnevaný. Čo sú to za hlúpe reči? „Tak mali zostať so svojimi milovanými rodinami doma,“ povedal. „A nie umučiť čestného muža na smrť. Keď ťa napadne lev, nezačneš premýšľať nad tým, či majú jeho mláďatá čo žrať. Zabiješ ho, inak on zabije teba.“

	„To je pravda,“ pritakal Attalus.

	Oniacus na nich vrhol nahnevaný pohľad. „Bujaka zabil Kolanos. On mal zhorieť. Tú galéru sme mali potopiť a posádku oslobodiť.“

	Geršom sa zasmial. „Oslobodiť? Aby nás znovu napadli? Myslíš, že keby oni zajali Xantos, pustili by ťa?“

	„Nie, nepustili,“ odvetil kučeravý veslár. „Pozabíjali by nás. Ale práve tým sa líši dobro od zla. Keď sa budeme správať ako oni, nijako sa od nich nebudeme líšiť. Ak prijmeme ich mravné zásady, strácame právo odsudzovať ich.“

	„Á, takže sme zabŕdli do filozofie,“ povedal Geršom. „Dobre teda. Kedysi dávno bola v Egypte vzbura. Faraón zajal jej vodcov. Radcovia naňho naliehali, aby ich dal všetkých zabiť. On však namiesto toho počúval sťažnosti mužov, ktorí proti nemu povstali, a snažil sa im vyhovieť. Všetkých dal prepustiť. Dokonca znížil dane na území obývanom vzbúrencami. Aj on rád filozofoval. O niekoľko rokov tí istí vzbúrenci povstali znovu a tentoraz faraóna porazili v boji a zoťali mu hlavu. Pobili aj jeho ženy a deti. Nevládol ani päť rokov. Faraónom sa stal jeden z vodcov vzbury. Aj za jeho vlády dochádzalo k vzburám, ale on všetky potlačil a vodcov pobil. A nielen ich, ale aj ich rodiny. Vládol štyridsaťšesť rokov.“

	„Čo tým chceš povedať, Egypťan? Že divošstvom sa dopracujeme ďalej? Že bezohľadní vždy zvíťazia a súcitní budú vždy porazení?“

	„Samozrejme. Svedčí o tom aj história. Ja som však chcel povedať to, že najväčšie nebezpečenstvo spočíva v krajnostiach.

	Človek, ktorý je vždy krutý, je zlý, a človek, ktorý je vždy súcitný, ťaží zo svojho súcitu. Je to skôr otázka rovnováhy alebo harmónie, ak chcete. Sila vyvažovaná súcitom, krutosť občas vyvažovaná súcitom.“

	„Dnes to bolo niečo viac než krutosť,“ povedal Oniacus. „Nikdy som si nemyslel, že Helikaón vie byť taký pomstychtivý.“

	„Bola to viac než pomsta,“ ozval sa Attalus.

	„Ako to?“

	„Mohli sme ich spáliť na mori a hneď sa pustiť za Kolanom. My sme však privliekli galéru do zátoky, aby všetci videli tú hrôzu. Bude o tom rozprávať každý námorník, čo stál vtedy na brehu. O niekoľko týždňov nebude jediného prístavu na pobreží Veľkého zeleného mora, kde by sa o tom nehovorilo. Práve o to podľa mňa Helikaónovi šlo.“

	„Aby celý svet vedel, že Helikaón a jeho ľudia sú divosi?“

	Attalus pokrčil plecami. „Keby si bol mykénskym námorníkom, chcel by si teraz bojovať proti Helikaónovi?“

	„Nie,“ pripustil Oniacus, „to nie. No rovnako si myslím, že mnohí mu už nebudú chcieť slúžiť. Keď prídeme do Tróje, mnohí členovia posádky od neho odídu.“

	„Aj ty?“ spýtal sa ho Geršom.

	Oniacus si vzdychol. „Nie. Som Dardančan a Helikaón je môj pán. Ostanem mu verný.“

	Od juhu fúkal teplý vánok. Povedľa lode znovu plávali delfíny a Geršom ich chvíľu sledoval. Hmla hustla. Začuli, ako Helikaón kričí na veslárov, aby ubrali tempo. Oniacus nechal Attala na prove a vykročil na palubu. Geršom šiel za ním. Prechádzal popri členoch posádky, ktorí boli stále pripravení metať ohnivé gule. Oniacus s Geršomom vyšli po schodoch na nevľúdnu palubu. Helikaónova tvár bola bezvýrazná ako maska.

	„Musíme nájsť nejaký breh, kde by sme zakotvili, Šťastlivec,“ povedal Oniacus. „Čoskoro sa zotmie.“

	Nasledujúcu hodinu sa Xantos pomaly vliekol pozdĺž skalnatého pobrežia, až napokon zabočil do hlbokej polkruhovej zátoky. Breh bol pustý a Helikaón povedal metačom ohňa, aby odpratali neftarové gule a šli si oddýchnuť. Len čo dokončili svoju robotu, Xantos zakotvil, kormou obrátený k brehu.

	Helikaón prikázal asi dvadsiatim členom posádky, aby zostali na palube pre prípad, že by do tej istej zátoky vplávala mykénska galéra, hoci Geršom mal pocit, že s takým dačím neráta.

	Na brehu zapálili niekoľko ohňov a skupina námorníkov sa vybrala do vnútrozemia po drevo a čerstvú vodu. Geršom ostal na palube. Ruky ho ešte priveľmi boleli, aby sa mohol po lanách spustiť z lode na breh. Cítil však, že sa mu znovu vracia sila. Aj Helikaón zostal na Xantose. Námorníci mlčali, aj keď už padla noc a rozhoreli sa ohne na varenie.

	Medzitým sa zdvihla hmla, na nočnej oblohe žiarili hviezdy a jeden-dvaja námorníci zaspali. Väčšina však ostala hore a Geršom, ktorý na chvíľu zadriemal na zadnej palube, videl, že sa zhromaždili a potichu sa rozprávali.

	Helikaón priniesol Geršomovi niečo pod zub: plátok syra a kúsok nasoleného mäsa. Doniesol aj mech s vodou. „Čo tvoje ruky?“ spýtal sa ho.

	„Hoja sa rýchlo,“ odvetil Geršom a s vďakou vzal jedlo. Syr bol chutný, mäso korenené a pálilo na jazyku. Helikaón stál na korme, hľadel na breh a na zhromaždených mužov. Geršom ho chvíľu pozoroval a spomenul si, ako Helikaón zoskočil na palubu nepriateľskej galéry. Posádka si z celého boja zapamätá iba tých horiacich mužov, no on, Geršom, si zapamätá mladého kráľoviča v plnej zbroji, ktorý si presekáva cestu šíkmi mykénskych bojovníkov. S mečom narábal tak, že ho nebolo možné zastaviť. Šíril okolo seba pocit, že je nepremožiteľný. A práve to, najmä to, prinútilo Mykénčanov, aby sa vzdali.

	„Obávam sa, že tvoja posádka je veľmi zarmútená,“ prerušil ticho Geršom.

	„Sú to dobrí ľudia, statoční a čestní. Zidantas sa vyznal v ľuďoch. Najímal len takých mužov, čo majú srdce. Dnes v noci budú určite myslieť naňho. Tak ako ja.“

	„A nielen naňho.“

	Helikaón prikývol. „Áno, nielen naňho. Dnes si bojoval statočne, Geršom. Zidantas by bol hrdý, keby videl, ako si sa oháňal jeho kyjakom. Ak chceš zostať v mojich službách, si u mňa vítaný.“

	„Myslel som, že v Tróji túto loď opustím.“ 

	„Mnohí ju opustia,“ povedal Helikaón. „Ty by si sa však mal zamyslieť, či je to múdre rozhodnutie.“

	„Prečo?“

	Helikaón sa k nemu obrátil a Geršom pocítil silu jeho pohľadu. „Aký zločin si spáchal v Egypte?“

	„Prečo sa pýtaš?“ vyhýbal sa odpovedi Geršom.

	„Si opatrný, Egypťan, a túto cnosť obdivujem. Ale teraz nemusíš byť taký tajnostkársky. Tučný kráľ mi povedal, že egyptskí vyslanci sa v každom prístave vyzvedajú po mocnom utečencovi s čiernou bradou menom Geršom. Človeku alebo ľuďom, ktorí ho odovzdajú spravodlivosti, sľubujú kopu zlata. Preto sa ťa pýtam znovu: akého zločinu si sa dopustil?“

	Geršom klesol na mysli. Nemyslel si – hoci si mal myslieť – že jeho dedo zájde až tak ďaleko, aby ho dolapil. „Zabil som dvoch kráľovských strážcov,“ odvetil.

	„Chceli ťa zadržať?“

	„Nie. Videl som, ako napadli jednu ženu, a chcel som im v tom zabrániť. Vytasili meče. Dvoch som zabil. Bol som opitý, neovládal som sa. Teraz to, pravdaže, ľutujem.“

	„Ak napadli ženu, konal si správne.“

	„Nie, nekonal. Bola to otrokyňa, a keď sa kráľovský strážca rozhodne, že si zalaškuje s otrokyňou, nedopúšťa sa nijakého zločinu. Tá žena urobila chybu, že sa im bránila.“

	„Takže si potom utiekol.“

	„Hrozilo mi, že mi vypichnú oči a zaživa ma upália. Nijaké balzamovanie, nijaké prechádzky s Osirisom po Bájnej krajine, nijaká budúcnosť medzi hviezdami. Áno, utiekol som. No zdá sa mi, že Veľké zelené more vôbec nie je bezpečným útočiskom.“

	„V Dardanii budeš s mojou posádkou bezpečnejší. Prezimujeme tam.“

	„Porozmýšľam o tvojej ponuke, Helikaón. Ďakujem ti.“

	Helikaón si vzdychol. „Nemusíš mi ďakovať, Geršom. Keď prídeme do Tróje, moja posádka odíde. Nemôžem si dovoliť stratiť ďalšieho dobrého bojovníka, ako si ty.“

	„Som si istý, že ich dokážeš presvedčiť, aby ostali.“

	Helikaón sa smutne usmial. „Iba ak by som im povedal pravdu, a to si nemôžem dovoliť.“

	„To mi musíš vysvetliť,“ povedal Geršom.

	„Raz ti to možno vysvetlím – keď ťa lepšie spoznám.“

	„O čo teda ide?“

	„Kolana sme nechytili a už je takmer po sezóne. Budem musieť počkať do jari. Nájdem ho, aj keby mi to malo trvať celý život. Alebo mi ho vydajú.“

	„Nič na tomto svete nie je silnejšie ako nenávisť,“ povedal Geršom.

	„Nenávisť nie je cnosť, a predsa sa jej ľudia nevedia zbaviť,“ trpko odvetil Helikaón. „No aj keď to viem, nenájdem pokoj, kým Kolanos nezomrie. Také zlo nesmie ostať nepotrestané.“

	„Chceš za ním poslať vrahov?“

	„Nie, nájdem si ho sám.“

	Helikaón zmĺkol. „Na čo myslíš?“ spýtal sa ho Geršom.

	Helikaón sa zhlboka nadýchol a potom pomaly vydýchol. „Myslel som na svojho otca, keď som ho videl naposledy. Zabil ho najatý vrah. Odrezal mu ucho. Neviem prečo.“

	„Nezistil si, kto mu to prikázal?“

	„Nie. Poveril som tým svojich ľudí. Prisľúbil som odmenu za každú informáciu. Zatiaľ nič. Ale raz sa to dozviem. Ten, čo nariadil smrť môjho otca, potom zomrie, rovnako ako Kolanos. Prisahám.“

	Vtom akýsi chlap na brehu začal hlasito rozprávať. Geršom podišiel k zábradliu na korme a pozrel sa dolu. Bol to Oniacus. „Vypočuj naše slová, ó Hádes, pán najhlbšej temnoty,“ vravel, „lebo niektorí naši priatelia kráčajú teraz tvojou krajinou a hľadajú Elýzium.“

	Chlapi začali spievať.

	Helikaón preliezol cez zábradlie a spustil sa na breh. Muži, čo ostali na lodi, sa zhrčili okolo Geršoma a aj oni sa pustili do spevu. Bola to žiaľna, rozlúčková pieseň o smrti. Keď doznela, Geršom videl, že Helikaón vošiel doprostred kruhu, čo vytvorili chlapi na brehu. Začal hovoriť o Zidantasovi, o jeho odvahe, o jeho láske k rodine a k posádke, o jeho vernosti a veľkom duchu. Potom prehovoril znovu Oniacus. Aj on hovoril o Zidantasovi, o Epeovi a ďalších, čo padli v boji, no jeho reč bola kratšia a osobnejšia: o Bujakovej veľkodušnosti a jeho zmysle pre humor, o Epeovej láske k hazardným hrám. Potom si vzali slovo ďalší muži a na záver celá posádka spievala: „Vypočuj naše slová, ó Hádes...“

	Geršomovi v tej chvíli zišlo na um, že niekde na tomto pobreží táborí iná posádka, ktorá pravdepodobne spieva rovnakú pieseň a takisto rozpráva o smrti svojich priateľov, čo padli pri útoku na Xantos.

	Predral sa pomedzi chlapov doprostred paluby, ľahol si na chrbát a zahľadel sa na hviezdy.

	Počúvajú nás bohovia? uvažoval. Starajú sa vôbec o kratučký život tých, čo sa im klaňajú? Plače zlatý Osiris za našimi mŕtvymi?

	Smúti Isis spolu s nami? Alebo ten grécky boh Hádes? Alebo Jehova, pochmúrny boh otrokov na púšti? Alebo asýrsky Moloch s ohnivých dychom?

	Geršom o tom pochyboval.

XV

	Mesto snov

	1

	Helikaóna smútok neopúšťal, ani keď sa otočili a vyrazili pozdĺž pobrežia na sever. Priam cítil, ako sa v ňom rozlieza a preniká mu do srdca. Niekedy mal pocit, že sa ani nenadýchne, tak ho ťažil v hrudi. Ako Xantos rozrážal vlny neďaleko Zátoky modrých sov, znovu ho zaplavili a priam dusili pálčivé spomienky na Zidantasa.

	Prekvapilo ho, aký veľký smútok naňho doľahol. Zidantas bol dobrý priateľ a verný druh, no Helikaón si doteraz neuvedomoval, ako veľmi sa spoliehal na jeho neochvejnosť a oddanosť. Celý život sa bál dôverných vzťahov, bál sa pripustiť si ľudí bližšie k sebe, bál sa dakomu zdôveriť so svojimi myšlienkami, snami a obavami. Bujak nebol nikdy vtieravý, nikdy nechcel stoj čo stoj vedieť, čo cíti. Pri ňom bol v bezpečí.

	Odyseus mu raz povedal, že muž sa nemá skrývať pred svojím strachom, ale má sa mu postaviť tvárou v tvár. Nemôže byť ako kráľ, čo sa ocitol vo svojej pevnosti sťa v pasci. Helikaón to pochopil. Oslobodil sa a stal sa Šťastlivcom, vládcom mora.

	Vedel však, že sa neoslobodil celý, iba jedna jeho časť. Tú pevnosť mal v hlave stále a v nej svoju dušu.

	Čo to povedal ten starý veslár Spyros o deťoch, ktoré prežili tragédiu? Ostali im jazvy na duši. Aj tomu Helikaón rozumel. Keď bol malý, mal otvorené srdce. Potom jeho matka, odetá v zlatomodrých šatách a s čelenkou vykladanou drahokamami na hlave, skočila z útesu. On, malý chlapec, si myslel, že odletí na Olymp, a s hrôzou sledoval, ako jej telo strmhlav padá dolu. Potom ho otec privliekol na breh mora, aby videl jej zničenú krásu, jej rozbitú tvár, vytečené oko. Otcove slová sa mu vryli do srdca. „Tam leží tá sprostá suka. Nijaká bohyňa. Len mŕtvola, na ktorej si pochutnajú čajky.“

	Chlapcovo srdce ostalo ešte chvíľu otvorené, keď sa snažil nájsť útechu u Anchisa. Keď však začal hovoriť o svojich pocitoch, Anchises ho umlčal a vynadal mu do slabochov. Najprv sa mu posmieval a potom si ho vôbec nevšímal. Slúžkam a sluhom, ktorí sa k chlapcovi správali vľúdne a láskavo, povedal, že v ňom pestujú slabosť, a nahradil ich chladnými a tvrdými ľuďmi, ktorí nemali so zarmúteným chlapcom trpezlivosť. Nakoniec sa naučil nechávať si pocity pre seba.

	Po rokoch sa pod Odyseovým vedením naučil byť človekom, naučil sa smiať a žartovať s posádkou, pracovať a žiť s nimi. No vždy bol ako cudzinec. Počúval, ako druhí rozprávajú o svojich milovaných, o svojich snoch a obavách. Vlastne ich za to obdivoval, sám však nikdy nedokázal otvoriť brány pevnosti, ktorú mal stále v hlave. Po chvíli sa mu zdalo, že na tom už nezáleží. Dokonale sa naučil umeniu načúvať a šikovne viesť rozhovor tak, že sám svoje pocity nikdy neprezradil.

	Ani Odyseus, tak ako Zidantas, ho nikdy nenútil vyjadrovať svoje pocity. Faidra áno, a videl jej na očiach, ako trpí, keď sa jej otázkam vyhol a keď jej pred nosom zabuchol brány tej pevnosti.

	Až teraz si však uvedomil, že Bujak neostal stáť pred bránou pevnosti jeho srdca. Nepozorovane prekízol až do najvzdialenejších komnát. Jeho vražda rozbúrala múry pevnosti a Helikaón ostal zase nechránený ako kedysi dávno, keď jeho matka v zúfalstve ukončila svoj život skokom zo skaly.

	Bolesť bola tým väčšia, že jeho myseľ akoby sa s ním zahrávala a odmietala uznať, že Bujak je mŕtvy. Cez deň sa neraz obzeral vôkol seba a hľadal ho. V noci sa mu o ňom snívalo a veril, že sen je skutočnosť a skutočnosť sen. Potom sa s radostným pocitom prebudil, no vzápätí ho zaplavila hrôza ako veľká studená vlna.

	Slnko zapadalo. Museli nájsť nejaké miesto, kde s Xantosom zakotvia. Helikaón prikázal posádke, aby stále veslovali, nech sú čo najďalej od desivej Zátoky modrých sov.

	Loď sa plavila ďalej, ale teraz o čosi pomalšie, lebo pod hladinou sa skrývali skaliská, a Oniacus postavil na provu chlapov s palicami na meranie hĺbky, ktorí dávali pokyny veslárom. Helikaón zavolal jedného námorníka, aby sa chopil kormidla, a vykročil na ľavobok. Zahľadel sa na temnejúce more.

	„Zabijem ťa, Kolanos,“ zašepkal. Ale nálada sa mu nezlepšila. Zabil päťdesiat mykénskych námorníkov, ale ani táto pomsta ho nezbavila bolesti. Vyváži Kolanova smrť stratu Bujaka?

	Vedel, že ani tisíc takých ako Kolanos nenahradí jediného Zidantasa. Aj keby vykynožil celý mykénsky národ, priateľa mu to nevráti.

	Znovu pocítil v hrudi veľký tlak, telesnú bolesť šíriacu sa zo žalúdka. Zhlboka sa nadýchol a pomaly vydýchol, akoby chcel zo seba vydýchnuť aj zúfalstvo.

	Spomenul si na mladého Diomeda a na jeho matku Halysiu. Jeho zmučená duša na okamih pookriala. Áno, pomyslel si, v Dardanii nájdem pokoj. Naučím Diomeda jazdiť na zlatistých koňoch. Helikaón získal pred štyrmi rokmi z Tesálie jedného žrebca a šesť kobýl. Boli dobre chované, silné a štíhle. Boli to najkrajšie kone, aké Helikaón kedy videl: ich telá mali svetlú zlatistú farbu, hrivy a chvosty boli biele s čiernymi fľakmi. Aj povahu mali dobrú: pokojnú, vyrovnanú, nebojácnu. Keď ich však popchol, leteli ako vietor. Diomedes ich zbožňoval a so žriebätami strávil veľa šťastných dní.

	Helikaón sa pri tej spomienke usmial. V prvej sezóne pred štyrmi rokmi sedel osemročný Diomedes na plote výbehu s koňmi. Jeden podišiel k nemu. Kým mu v tom dakto stihol zabrániť, chlapec vyliezol na koňa. Kobyla sa zľakla, rozbehla sa a stavala sa na zadné. Diomedes vyletel do vzduchu. Keby nie Bujaka, ktorý stál nablízku a chytil ho do náručia, mohol si nepekne ublížiť. Obaja sa so smiechom zvalili na zem.

	Helikaónovi zmizol z tváre úsmev a bolesť mu stisla srdce tak silno, až zastonal.

	Neďaleko stál Attalus. Pozrel sa tým smerom, ale nepovedal nič.

	Potom sa ozval z provy Oniacus. Helikaón vykročil k nemu. Vpravo bola úzka zátoka. Nekotvili tam nijaké lode. „Doveď nás tam,“ prikázal mu Helikaón.

	Neskôr, keď už boli na brehu, zamieril od ohňov cez riedky les na vrchol útesu. Hlavou mu vírilo množstvo myšlienok. Sadol si.

	Vzápätí začul niečo za sebou a vyskočil na nohy. Pomedzi stromy kráčal Attalus. Na pleciach niesol dva plné mechy na vodu. Zastal.

	„Našiel som potok,“ povedal. „Chceš sa napiť?“

	„Áno, ďakujem ti.“ Helikaón vzal jeden z mechov a zhlboka sa napil. Attalus mlčky stál a čakal. „Ty toho veľa nenahovoríš,“ poznamenal Helikaón.

	Muž pokrčil plecami. „Keď netreba, tak nerozprávam.“

	„To je u námorníkov vzácna vlastnosť.“

	Jedlo je hotové,“ dodal Attalus. „Mal by si sa ísť najesť.“

	„Ešte chvíľu počkám.“ V tej chvíli, v tom tichom lese, Helikaón pocítil potrebu porozprávať sa s týmto mlčanlivým mužom, zdôveriť sa mu so svojimi myšlienkami a pocitmi. Ale ako vždy, neurobil to. Len mlčky stál, zatiaľ čo Attalus odchádzal dlhými krokmi s mechmi na pleciach.

	Helikaón ostal chvíľu na vrchole útesu a potom sa vrátil do tábora. Vzal si prikrývku, ľahol si a dal si ruku pod hlavu. Vôkol seba počul tlmené rozhovory.

	Znovu si v duchu vybavil Andromachinu tvár, ako ju videl pri svetle ohňa. Aj ona mierila do Tróje. Predstava, že ju možno uvidí, mu zlepšila náladu.

	Zaspal.

	Xander bol v rozpakoch. Dnes dopoludnia mu bolo už trikrát zle a vracal cez zábradlie. V hlave mu hučalo, nohy mal vratké. Penelopa bola oveľa menšia než Xantos – o polovicu kratšia. Priestoru bolo málo, takže sa nemal so svojou hanbou kam skryť. Veslárske lavice boli na hlavnej palube a len čo veslári začali veslovať, ulička medzi nimi bola taká úzka, že sa nedalo prejsť z jedného konca lode na druhý. Na rozdiel od žiarivo nového Xantosa boli dubové palubné dosky vychodené a popraskané a niektoré veslá akoby slnko a slané more pokrútilo.

	Na prednej časti paluby, kde mal spolu s ostatnými cestujúcimi čakať, až kým sa nedostanú do Tróje, vládla pochmúrna nálada. V prvý deň bol Xander celý vzrušený, že sa bude plaviť s bájnym Odyseom, no jeho vzrušenie rýchlo opadlo, lebo nemal takmer čo robiť. Sledoval, ako sa v diaľke kĺže zem, a počúval rozhovory ľudí okolo seba. Andromacha bola k nemu veľmi láskavá a rozprávala sa s ním o jeho domove a rodine. Argurios mu nepovedal nič. Len málokedy sa s niekým zhováral. Stál na prove ako socha s pohľadom zabodnutým do vĺn. Starý lodiar Chalkeus bol tiež zamračený a mĺkvy.

	Dokonca aj noci boli akési pochmúrne. Odyseus nerozprával príhody a členovia posádky, ponechaní sami na seba, hrali s kostičkami kocky alebo sa potichu rozprávali. Aj cestujúci si väčšinou museli sami krátiť čas. Andromacha sa často prechádzala po brehu s Odyseom, zatiaľ čo Argurios sedel sám niekde na piesku. Aj Chalkeus bol akýsi namrzený a bez nálady.

	Raz v noci, keď sa skrývali pred hustým dažďom pod prevísajúcimi konármi stromov kúsok od brehu, Xander sa ocitol po lodiarovom boku. Muž vyzeral ako vždy skľúčený. „Nič tí nie je?“ spýtal sa ho Xander.

	„Som premočený,“ odsekol Chalkeus. Zavládlo ťaživé ticho. Potom si lodiar vzdychol. „Nechcem, aby si si myslel, že som nahnevaný,“ povedal. „Stále sa neviem vyrovnať s tým, čo som urobil. Dosiaľ mi neťažila svedomie smrť nejakého človeka.“

	„Niekoho si zabil?“

	„Áno. Všetkých, čo boli na tej galére.“

	„Ty si ich predsa nezabil, Chalkeus. Bol si so mnou na brehu.“

	„Aké príjemné by bolo takéto jednoduché vysvetlenie! Raz zistíš, chlapče, že život nie je taký jednoduchý. Ja som zostrojil metače ohňa a navrhol som Helikaónovi, aby zohnal neftar. Chápeš? Myslel som si, že nás ochránia pred pirátmi a plieniteľmi. Mne hlupákovi ani len vo sne mi nenapadlo, že tieto obranné zbrane sa môžu premeniť na vraždiace nástroje. Mal som na to myslieť. Je pravda, že len čo niečo vynájdeš, ľudia si povedia: s týmto vynálezom môžeme zabiť, zmrzačiť alebo zastrašiť našich nepriateľov. Vedel si, že ľudia používali bronz najprv na výrobu pluhov, aby mohli lepšie obrábať zem? Ale netrvalo dlho a začali z neho kuť meče, oštepy a hroty šípov. Nahnevalo ma, keď Cyperčania nazvali Xantos Mŕtvou loďou. No ukázalo sa, že mali pravdu.“ Zmĺkol. Xander nechcel hovoriť o zhorených mužoch a o smrti, takže aj on v daždi mlčal.

	Na dvadsiaty deň plavby mal Xander dojem, že umrie od nudy. Potom mu začalo byť zle. Ráno sa prebudil s bolesťami hlavy. V ústach mal sucho, telo mu horelo. Pokúšal sa zjesť kúsok sušeného mäsa, no vzápätí musel odbehnúť a všetko vyvrátiť na piesok.

	V      ten deň bolo bezvetrie a hustá hmla, ktorá obalila loď, stlmila šplechot vesiel a praskanie dreva i kože. Čas sa vliekol a Penelopa akoby ostala visieť v čase a priestore.

	Starý lodiar Chalkeus, sediaci vedľa neho, hľadel na svoje ruky, stále obracal starý slamený klobúk, hnietol jeho roztrhaný okraj a sem-tam si niečo zamrmlal pod nosom v jazyku, ktorému Xander nerozumel. Andromacha hľadela kamsi preč, smerom k svojmu osudu.

	V chlapcovej mysli sa z ničoho nič vynoril v duchu obraz horiacej lode, počul zúfalé výkriky a hučanie plameňov...

	Pustil to z hlavy a radšej myslel na svoj domov, na mamu a na deda. Hoci slnko bolo schované v hmle, mal dojem, že popoludní vykukne, a predstavoval si, ako dedo sedí na verande svojho bieleho domčeka, zatieneného naružovo rozkvitnutými stromami, a obeduje. Keď si spomenul na jedlo, skrútilo mu žalúdok.

	Vnoril ruku do svojho batôžka a vytiahol dva okrúhle kamienky. Jeden bol modrý s hnedými škvrnkami ako vtáčie vajce. Druhý bol biely a taký priezračný, že takmer cezeň videl.

	„Chceš ich zjesť, chlapče?“

	Xander sa zvrtol a zbadal Chalkeov upretý pohľad. „Zjesť kamene? Nie, pane!“

	„Videl som ťa, ako sa kutreš v batohu, a pomyslel som si, že asi budeš hladný. Keď som uvidel tie kamienky, mal som pocit, že ich chceš zjesť. Ako kurčatá.“

	„Kurčatá?“ zopakoval bezradne chlapec. „Vari kurčatá jedia kamienky?“

	„Veruže áno. Pomáhajú im zomlieť zrno, ktoré zožerú. Sú ako mlynské kamene v sýpkach ich žalúdkov.“ Starec odhalil tých pár zubov, čo mu ešte ostali, a Xander si uvedomil, že sa snaží byť k nemu priateľský.

	Usmial sa naňho. „Ďakujem ti. To som nevedel. Vzal som tie kamienky z pláže u nás doma. Dedo mi povedal, že sú okrúhle a lesklé preto, lebo boli stovky rokov v mori a tam sa kotúľali.“

	„Tvoj dedo má pravdu. Zrejme je to bystrý muž. Prečo si si vybral práve tieto dva? Boli iné ako ostatné?“

	„Áno. Ostatné boli sivé a hnedé.“

	„Hm, takže tieto kamienky sú cestovatelia ako my dvaja. Kedysi dávno opustili more, kde vznikli, a vydali sa do sveta. Teraz sa pomiešajú s celkom inými kamienkami a domov bude pre ne už len matnou spomienkou.“

	Xander nevedel, čo má na tieto čudné slová povedať, a tak zmenil tému. „Budeš bývať v Tróji?“ spýtal sa ho.

	„Áno. Kúpim kováčňu a vrátim sa k svojmu pravému povolaniu.“

	„Myslel som, že staviaš lode.“

	„No, vyznám sa v kadečom,“ povedal Chalkeus, „ale najradšej pracujem s kovom. Vieš, ako sa vyrába bronz?“

	„Nie,“ odvetil Xander a ani to nechcel vedieť. Bronz je bronz. Bolo mu jedno, či sa ťaží zo zeme alebo rastie na strome. Chalkeus sa tlmene zasmial.

	„Mladosť je až priveľmi úprimná,“ povedal dobrosrdečne. „Všetko má napísané na tvári.“ Strčil ruku do vrecka a vytiahol modrý kameň. Potom vylovil z puzdra na boku bronzový nôž. Čepeľ sa zablysla na slnku. Zodvihol malý kamienok. „Táto čepeľ je vyrobená z tohto kameňa,“ povedal a zodvihol nôž.

	„Bronz je kameň?“

	„Nie, ale kameň obsahuje meď. Najprv získame meď a potom k nej pridáme ďalší kov, cín. Pravdaže, v správnom množstve. A máme bronz, ktorý sa dá ďalej opracovať. Niekedy – to závisí od kvality medi – získame mizerný bronz, krehký, ktorý je nanič. Niekedy je zase primäkký.“ Chalkeus sa naklonil. Ja však poznám tajomstvo, vďaka ktorému viem vyrobiť najlepší bronz na svete. Chceš vedieť, v čom to tajomstvo spočíva?“

	Xander od zvedavosti ani nedýchal. „Áno.“

	„Vo vtáčom hovienku.“

	„Ale nie, ja to chcem naozaj vedieť.“

	Chalkeus sa zasmial. „Hovorím ti pravdu, chlapče. Ak do roztaveného kovu pridáš vtáčí trus, bronz je z akéhosi dôvodu tvrdší, no zároveň dostatočne pružný, aby sa nerozbil. Tak som zbohatol. Vďaka vtáčiemu hovienku.“

	Zvláštny rozhovor ukončil námorník hliadkujúci na priečnom tráme sťažňa, ktorý odrazu vykríkol a ukazoval smerom na juh. Chlapec nedočkavo vyskočil a zahľadel sa tým smerom. Nevidel nič, len nekonečnú masu modrosivej hmly.

	Potom začul ďalší výkrik a zbadal, ako mu čosi ukazuje Odyseus stojaci na zadnej časti lode. Srdce mu poskočilo a rozbehol sa ku kupcovi, akoby mal na nohách krídla.

	„Čochvíľa sme v Tróji, kamarát,“ povedal mu Odyseus. Dlhými dúškami sa napil z mechu, až mu voda stekala po hrudi. „Chcem, aby si sa držal Bianta. Len čo veslári uložia veslá, posádka zloží sťažeň, lebo niekoľko dní ostaneme v meste. Bias ti ukáže, ako sa správne skladá a ukladá sťažeň. Potom sa postaraj o to, aby cestujúcim z Penelopy nezmizli nijaké veci.“

	Xandera kupcovo odmerané správanie vyľakalo. „Áno, pane.“

	Prvýkrát po dlhom čase sa zase bál. Ešte nikdy nebol v meste, ba ani len v dedine väčšej než jeho rodisko. Kam pôjde po príchode do Tróje? Kde bude bývať? Uvažoval, či by nemal zostať na Penelope. Hliadku by držal dakto iný, pomyslel si. „Čo si počnem, keď budeme v meste? Je vraj veľké a ja neviem, kam mám ísť.“

	Odyseus sa zamračil. „Nevieš, kam ísť, chlapče? Teraz si slobodný človek. Rob to, čo ostatní námorníci. V Tróji je plno hostincov i lacných krčiem, ako všade inde. A teraz si choď plniť svoje povinnosti.“

	Sklamaný Xander sa zdráhavo odvrátil. „Počkaj, chlapče,“ povedal zrazu Odyseus. Xander sa zvrtol a na škaredej Odyseovej tvári zbadal úsmev. „Žartujem. Budeš bývať s nami, až kým neodídeme. Ak Helikaón dovtedy nepríde, odprevadím ťa bezpečne späť na Cyprus. A pokiaľ ide o prehliadku mesta... nuž, ak máš chuť, môžeš ísť so mnou. Musím ponavštevovať zopár ľudí. Možno sa stretneš aj s kráľom.“

	„Veľmi rád by som šiel s tebou, pane,“ povedal Xander dychtivo.

	„Výborne. Kto ide s Odyseom, raňajkuje s roľníkmi a večeria s kráľmi.“ Usmial sa. „Pozri, tam je,“ ukázal pred seba. „Mesto snov.“

	Chlapec napínal zrak do hmly, no stále nič nevidel.

	„Pozri sa vyššie,“ povedal mu Odyseus.

	Xander poslúchol a premkol ho strach. Ďaleko za prístavom a vysoko nad hmlou zbadal čosi, čo vyzeralo ako červené a zlaté plamene. Videl vysoké veže a strechy lesknúce sa bronzom.

	„Horí?“ spýtal sa ustrašene, lebo hlavou sa mu znovu mihol obraz horiacej lode.

	Odyseus sa zasmial. „Ty si ešte nepočul o zlatom meste, chlapče? Čo myslíš, čo to znamená? Strechy trójskych veží sú pokryté bronzom a strecha paláca zlatom. Mesto sa ligoce na slnku ani namaľovaná pobehlica, ktorá láka rovnako hlupákov ako mudrcov.“

	Keď loď priplávala bližšie a hmla sa začala dvíhať, Xander prvý raz zazrel veľké zlatisté hradby, vyššie, než sa mu kedy snívalo, a vinúce sa do diaľky. Stáli na vysoko položenej plošine a Xander naťahoval krk, aby videl jagajúce sa veže. Pri múre obrátenom k moru narátal tri a na juhu jednu menšiu. Cimburie žiarilo ako meď a Xander mal dojem, že mesto, jagavé ani vyleštená zbroj, je celé z kovu.

	„Tam musí bývať množstvo skvelých bojovníkov,“ povedal.

	„Hej,“ pritakal Odyseus. Je to krajina koni a krotiteľov koni. Mestská jazda – trójsky kôň – je legendárna a na jej čele stojí kráľov najstarší syn Hektor. Je to vynikajúci bojovník.“

	„Ty ho poznáš?“ Xander rozmýšľal, či by sa mohol s kráľovým synom a bojovníkom stretnúť.

	„Toho pozná každý, chlapče. Hektor...“ Zaváhal a Xander videl, že sa vedľa neho potichu postavila Andromacha. „Hektor je vynikajúci jazdec a vozataj, najlepší zo všetkých.“

	„Krásne mesto,“ povedal chlapec odrazu.

	Odyseus sa znovu zhlboka napil z mechu, utrel si ústa a neprítomné si utieral kvapky vody na tunike. „Vieš, čo je ilúzia, chlapče?“

	„Nie, asi nie,“ neisto odvetil Xander.

	„Nuž, ilúzia je príbeh, fantastická rozprávka, ak chceš. Je to žiarivý príbeh, ktorý zakrýva temnotu. Trója je mesto ilúzií. Nič v ňom nie je také, ako sa zdá.“

	Xander videl krajinu rozprestierajúcu sa okolo plošiny. Bola zelená a bujná a na nízkych kopcoch sa pohybovali maličké bodky koní a oviec. Medzi plošinou a morom, pred mestskými múrmi, ležalo veľké mesto. Xander rozoznával jednotlivé pestrofarebné budovy, ba aj ľudí na uliciach. Od veľkej južnej trójskej veže sa vinula široká cesta. Končila sa na brehu, kde kotvili stovky lodí a kde sa horúčkovito nakladal a vykladal tovar.

	Keď Odyseus uvidel to množstvo lodí, zavrčal na Bianta: „Pre tú prekliatu hmlu sme prišli neskoro a teraz nebudeme mať dobré prístavisko. Pri Apolónových zlatých guliach, toľko lodí som v tej zátoke ešte nevidel! Kým nájdeme pre našu loď kúsoček piesku, už budeme napoly na rieke Skamandros.“

	Vtom sa však z brehu pohla veľká loď a Bias vydal chytro povel kormidelníkovi. Penelopa sa obrátila a tesne okolo odchádzajúcej lode, širokého a nízkeho nákladného plavidla s červenými škvrnami v tvare oka a s pozliepanou plachtou, zamierila k brehu.

	„Hohó, Penelopa!“ zakričal a zamával z lode akýsi silný tmavovlasý muž oblečený v čiernom.

	„Hohó, Faistos! Dnes vyrážate na more akosi neskoro!“ zavolal Odyseus.

	„Krétske lode vyrážajú na more, keď Itačania ešte spia!“ zakričal muž v čiernom. „Dobre sa vyspi, Odyseus!“ 

	„Šťastnú plavbu, Meriones!“

	Keď Xander položil nohu na trójsky piesok, slnko už začínalo klesať. Vliekol niekoľko ťažkých batohov: svoj, zo všetkých najmenší, potom vyšívaný plátený batoh, ktorý mu zverila Andromacha, a dve veľké kožené torby plné vecí, ktoré mu prikázal odniesť Odyseus. Pozrel na mesto črtajúce sa vysoko a ďaleko pred ním a uvažoval, či k nemu dakedy dovlečie všetky tie vaky. Nohy mal vratké, hlava ho bolela a zmocňoval sa ho závrat. Položil vaky na piesok a sťažka si na ne sadol.

	Na brehu vládla horúčkovitá činnosť. Tovar sa vykladal z lodí a nakladal na vozy a somáre. Xander videl žochy žiarivých látok, hromady hrnčiarskych výrobkov uložených do slamy, amfory veľké i malé, zvieratá v drevených debnách. Ďaleko na brehu sa Odyseus hádal s akýmsi chudým mužom v bedrovej zásterke. Obaja kričali a gestikulovali a Xander znervóznel: zase dakto umrie? Pri mužoch však pokojne stála Andromacha a nebolo na nej badať strach. Teraz mala na sebe dlhé biele šaty, okolo pliec bielu štólu a na hlave a na tvári priesvitný závoj.

	Napokon Odyseus potľapkal muža po chrbte, obrátil sa ku Xanderovi a rukou mu naznačil, aby prišiel k nim. Xander sa k nim horko-ťažko dovliekol aj so štyrmi vakmi. Odyseus ukázal na otlčený povoz s dvoma somármi, stojaci obďaleč. „To je bojový voz?“ spýtal sa Xander.

	„Dajme tomu,“ odvetil Odyseus.

	Drevený voz bol v tvare U, mal dve kolesá a štyri sedadlá, po dve oproti sebe. Chudý muž vyliezol na stupienok pre pohoniča a vzal do ruky liace.

	„Nastúp, kamarát. Rýchlo,“ prikázal mu Odyseus.

	Xander sa vydriapal hore, potom vytiahol vaky a torby a uložil si ich k nohám. Odyseus pomohol Andromache do voza vedľa chlapca. Ešte nikdy nebol pri nej tak blízko, cítil vôňu jej vlasov. Nemotorne sa posunul nabok, aby sa jej nedotýkal. Obrátila sa k nemu a on videl, že sa pod závojom usmieva. Keď pohla hlavou, zacinkali jej malé strieborné morské koníky na náušniciach a na pleci cítil hmlistú mäkkosť jej šiat.

	„Čí je tento bojový voz?“ spýtal sa jej. „Odyseov? Kúpil ho?“

	„Nie,“ odvetila. „Tento voz slúži pocestným. Odvezie nás do mesta.“

	Xanderovi sa zo všetkých tých neznámych vecí krútila hlava. Zdalo sa, že nevoľnosť ho už prešla, no bolo mu strašne horúco a želal si, aby pocítil na tvári morský vánok. Do očí mu stekal pot. Utrel si ho rukávom tuniky.

	Somáre sa trmácali kľukatou uličkou Dolného mesta a stúpali k mestským hradbám. Chlapec naťahoval krk, aby videl domy natreté jasnými farbami a ozdobené kvetmi alebo rezbárskymi prácami. Videl domy hrnčiarov, ktorí mali svoj tovar vyložený vonku na policiach, domy tavičov kovu, ktorí mali vonku pece a pred horúčavou ich chránili kožené zástery, domy výrobcov látok, ktorým sa vonku sušili zafarbené šaty. Cítil vôňu horúceho kovu, pečeného chleba a kvetov, silný pach hnoja a stovky neznámych vôní. Odvšadiaľ sa ozýval smiech a ponosy, híkanie somárov, hrkotanie vozov, jačavé hlasy žien a výkriky podomových obchodníkov.

	Hradby boli už celkom blízko. Dvíhali sa zo skalnatej zeme v takom miernom uhle, až sa Xanderovi zdalo, že by sa dalo po nich vyliezť, no odrazu akoby sa narovnali a týčili sa do nebies.

	Obrovská brána, ku ktorej sa približovali, stála v tieni najvyššej veže, ktorá bola takmer dvakrát taká vysoká ako hradby, a keď Xander natiahol krk, aby videl jej vrchol, mal pocit, akoby padala rovno naňho, a chytro odvrátil zrak. Pred vežou bol rad kamenným podstavcov, na ktorých stálo šesť sôch strašných bojovníkov v prilbách s chocholom a s kopijou v ruke. Xander si všimol, že keď voz prechádzal okolo sôch, pohonič prestal pokrikovať na somáre a mlčky sklonil hlavu. „Toto je Skaenská brána, prvá Veľká brána Tróje,“ povedal Odyseus. Je to hlavný vchod do mesta od mora.“

	Je obrovská,“ poznamenal Xander. „Už rozumiem, prečo jej hovoria veľká.“

	„Trója má teraz veľa brán a veží. Mesto sa stále rozrastá. No štyri Veľké brány strážia Horné mesto, kde bývajú bohatí a mocní.“

	Keď voz dohrkotal k bráne, akoby ho prehltla tma. Obostrelo ich ticho a chlad. V podchode počul Xander iba pravidelné klopkanie kopýt a svoj vlastný dych.

	Potom sa znovu ocitli v jasnom slnečnom svetle a Xander, oslepený ligotom zlata a bronzu, si musel zacloniť oči. Cesta síce pokračovala ďalej, no od brány to už bola kamenná cesta, vyložená rovnakými kamennými kvádrami, z akých boli postavené hradby. Bola taká široká, že Xander si nebol istý, či by ju prehodil kameňom. Stúpala ešte strmšie pomedzi veľké budovy, z ktorých aj tá najmenšia bola väčšia než Kygonova citadela v Zátoke modrých sov. Pod hradbami, na ktorých boli vytesané rozličné bájne tvory, sa Xander cítil maličký ako mravec. Široké okná a okraje striech zdobil lesklý kov a hladké drevo. Vysoká brána bola otvorená a chlapec zazrel zelené nádvoria a mramorové fontány.

	S otvorenými ústami sa díval okolo seba. Pozrel na Andromachu, ktorá si nadvihla závoj a takisto len otvárala oči.

	„Takéto sú všetky mestá?“ spýtal sa napokon.

	„Nie, kamarát,“ odvetil pobavene Odyseus. „Taká je iba Trója.“

	Ulica bola plná ľudí, ktorí šli pešo. na vozoch alebo na koňoch. Šaty mali drahé a pestré a na každom krku či ruke sa jagal šperk.

	„Všetci sú vyobliekaní ako králi a kráľovné,“ pošepkal chlapec Andromache.

	Neodpovedala mu, ale spýtala sa Odysea: „Všetky tieto budovy patria kráľovi?“

	„Všetko v Tróji patrí Priamovi,“ odvetil. „Patrí mu tento prekliaty voz, cesta, po ktorej hrkoce, tamtá kopa jabĺk, všetko. Tieto paláce patria urodzeným trójskym pánom.“

	„Kde býva Hektor?“ spýtala sa Andromacha, rozhliadajúc sa vôkol seba.

	Odyseus ukázal pred seba. „Hentam za tým kopcom na severe s výhľadom na rovinu. Ale teraz ideme do Priamovho paláca. Oproti nemu vyzerá Hektorov dom ako roľnícka chajda.“

	Voz sa terigal ďalej a čochvíľa sa objavil palác. Jeho múry sa Xanderovi zdali rovnako vysoké ako hradby samého mesta. Zlatá strecha sa ligotala v lúčoch slnka skláňajúceho sa k západu. Keď prešli cez dvojitú bránu spevnenú bronzom, pred palácom bolo kryté červené stĺporadie, kde voz zastavil a oni vystúpili. Portikus lemovali vysokí vojaci s bronzovými náprsnými panciermi a vysokými prilbicami s lícnymi chráničmi vykladanými striebrom a s bielymi chocholmi, ktoré sa vlnili vo vetre. Všetci mali jednu ruku položenú na rukoväti meča, druhou držali kopiju a uprene hľadeli chlapcovi na hlavu, nehybní a mĺkvi ako tie sochy pri Skaenskej bráne.

	„To sú Priamovi Orli, chlapče,“ povedal Odyseus a ukázal na vojakov. „Najlepší bojovníci na svete. Pozri, Xander,“ pokračoval. „Nie je to povznášajúci pohľad?“ Xander sa obrátil a pozrel na cestu, ktorou prišli, na žiarivé strechy palácov, na zlaté múry a na mesto dolu pri mori. Obloha nadobudla vo svetle zapadajúceho slnka ružový a medený nádych a more dolu bolo ako jazero plné roztaveného zlata. Ďaleko na obzore Xander videl akýsi žiarivý korálovočervený a zlatistý ostrov.

	„Čo je to za ostrov?“ spýtal sa a bol si istý, že je to dajaké magické miesto.

	„To nie je jeden ostrov, ale dva,“ odvetil Odyseus. „Ten prvý, čo vidíš, je Imbos, ale ten vrch za ním, to je Samotraké.“

	Xander bol ako v tranze. Obloha stmavla a objavili sa na nej krvavočervené šmuhy a zlatisté i tmavé oblaky. „A tam?“ spýtal sa a ukázal na sever, na tmavé kopce hľadiace na karmínové more.

	„To je Helespont, kamarát, a za ním krajina, ktorá sa volá Trácia.“

	Andromacha položila chlapcovi ruku na plece a jemne ho otočila smerom na juh. Ďaleko za jagajúcou sa riekou a širokou pláňou Xander videl vysokánsky vrch. „To je posvätná hora Ida,“ zašepkala Andromacha, „kde má Zeus strážnu vežu. A za ňou sú malé Téby, tam som sa narodila.“

	Xanderovi bolo tak horúco, že sa nevládal ani nadýchnuť. Pozrel na Andromachu, no jej tvár akoby sa chvela. Potom sa mu pohla pod nohami zem a spadol. Rozpačito sa snažil vstať, no v rukách nemal sily a znovu sa zvalil tvárou o chladný kameň. Láskavé ruky ho obrátili na chrbát.

	„Má horúčku,“ začul Andromachin hlas. „Musíme ho odniesť dnu.“

	Vtom blažená tma odohnala horúčavu a on sa do nej ponáral hlbšie a hlbšie.

	



	


XVI

	Brána z rohoviny a brána zo slonoviny

	Hmla hustla a Xander nevidel nijaké budovy ani stromy, len vznášajúce sa biele úponky, ktoré mu plávali pred očami a zastierali mu zrak. Nevedel si spomenúť, prečo kráča hmlou, no kdesi blízko počul hlasy. Chcel ísť za nimi, ale nevedel, odkiaľ prichádzajú.

	„Odchádza,“ počul akéhosi muža.

	Vtom sa ozval Odyseov hlas. „Xander! Počuješ ma?“

	„Áno!“ zakričal chlapec. „Áno! Kde si?“

	A potom zavládlo ticho.

	Xander sa zľakol a v panike sa rozbehol s natiahnutými rukami, aby nenarazil do múru alebo do stromu.

	„Máš medenáky, ktoré mu dáme na oči?“ začul zase kohosi. Díval sa okolo seba, no hmla bola hustá a nikoho nevidel.

	„Ešte nehovor o smrti,“ začul povedať Odysea. „Chlapec má statočné srdce. Ešte bojuje.“

	„Odyseus!“ zakričal Xander. „Kde si? Bojím sa.“

	Potom začul hlasy a hmla zmizla. Bola noc a on stál na širokom brehu, na ktorom bol vytiahnutý Xantos. Videl Helikaóna a členov posádky, stojacich okolo veľkého ohňa. Spievali „ Vypočuj si naše slová, ó Hádes, pán najhlbšej temnoty“. Xander tú pieseň už počul. Bola to pohrebná reč, ktorá sa spievala. Vykročil smerom k mužom, lebo už nemohol zniesť tú samotu.

	Na vonkajšom okraji kruhu videl Oniaca a počul, ako Helikaón rozpráva o Zidantasovej veľkosti. Potom si spomenul na strašnú hlavu, ktorú Helikaón vytiahol z vreca. Keď došiel k chlapom, zavolal na Oniaca a povedal: „Neviem, ako som sa sem dostal.“ Oniacus si ho nevšímal. Xander sa pred sediacim mužom skrčil, ale Oniacus nezaregistroval jeho prítomnosť. „Oniacus! Rozprávaj sa so mnou, prosím ťa!“ Vystrel ruku a chcel sa dotknúť Oniacovho ramena. Pod prstami na počudovanie nič necítil a Oniacus si jeho ruku vôbec nevšimol. A tak si Xander potichu sadol, zatiaľ čo Helikaón ďalej rozprával. Vtom Oniacus vstal a začal rozprávať príbehy o Zidantasovi a Epeovi. Xander sa rozhliadol vôkol seba.

	Na vonkajšom okraji kruhu stáli štyria muži a mlčky sa dívali na rozprávajúcich.

	Jeden z nich bol Zidantas. Xander sa rozbehol k nemu. „Porozprávaj sa so mnou, prosím!“ povedal.

	„ Upokoj sa, chlapče, „povedal Zidantas. „Pravdaže sa s tebou porozprávam.“ Kľakol si na jedno koleno a chytil Xandera okolo pliec.

	„ Oniacus sa nechce so mnou rozprávať. Spravil som dačo zlé?“

	„Nič zlé si nespravil, Akamosov syn. Nevidí ťa.“ 

	„Prečo? Ty ma predsa vidíš.“ 

	„Hej, ja áno.“

	„Myslel som, že si mŕtvy, Zidantas. Všetci sme si to mysleli.“

	„Čo tu robíš, chlapče? Zranili ťa v boji?“

	„Nie. Šiel som do Tróje s Odyseom. To je všetko, či si pamätám. Bol som chorý. Teraz mi je už lepšie.“

	„Zlyháva mu srdce,“ povedal akýsi hlas.

	„Počul si to,“ spýtal sa Xander Zidantasa.

	„Áno. Musíš sa vrátiť do Tróje, a to rýchlo.“

	„Nemôžem ostať s tebou? Nechcem byť sám.“

	„Kráčame po temnej ceste. To nie je nič pre teba. Ešte nie. Počúvaj ma. Chcem, aby si zavrel oči a predstavil si Tróju a to miesto, kde si. Rozumieš? Si niekde v posteli alebo ležíš na brehu. Okolo teba sú nejakí ľudia.“

	„Stále počujem Odyseov hlas,“ povedal Xander.

	„Tak zavri oči a predstav si ho. Predstav si Odysea, Xander. Urob to! Mysli na život! Mysli na modrú oblohu a čerstvý vietor od mora.“

	Xander zavrel oči. Cítil na sebe Zidantasove ruky a premklo ho teplo. Potom sa znovu ozval Zidantas. „Ak stretneš moju malú Theu, povedz jej, že vniesla do môjho srdca veľkú radosť. Povedz jej to, chlapče.“

	„Poviem, Zidantas. Sľubujem.“

	„Počuješ môj hlas, chlapče?“ začul znovu Odysea. „Počúvaj môj hlas a vráť sa k nám.“

	Xander zavzdychal a pocítil na hrudi strašnú ťarchu. Údy mal ako z olova a v ústach mu vyschlo. Otvoril oči a zbadal Odyseovu škaredú tvár, ako sa skláňa nad ním.

	„Ha!“ vybafol itacký kráľ. „Nevravel som vám? Ten chlapec má statočné srdce.“ Pozrel na Xandera a postrapatil mu vlasy. „Vyľakal si nás na smrť.“

	Odyseus mu pomohol sadnúť si a potom mu nadvihol k perám pohár vody. Xander sa vďačne napil. Rozhliadol sa vôkol seba. Na posteľ, kde ležal, prúdilo cez okno slnečné svetlo. Za Odyseom stál vysoký chudý muž v bielom chitóne po členky. Mal čierne, na spánkoch rednúce vlasy a vyzeral veľmi ustatý. Podišiel ku Xanderovi a priložil mu na čelo chladivú ruku. „Horúčka ustupuje,“ povedal. „Musí jesť a oddychovať. Poviem pomocníkovi, aby mu priniesol niečo pod zub.“

	„Kedy sa bude môcť vydať na cestu?“ spýtal sa muža Odyseus.

	„Prinajmenšom o týždeň. Horúčka sa môže vrátiť a je veľmi zoslabnutý.“

	Keď muž odišiel, Xander sa rozhliadol po izbietke. „Kde to som?“ spýtal sa.

	„V Dome hadov – v dome uzdravenia,“ vysvetlil Odyseus. „Si tu už päť dní. Pamätáš si niečo?“

	„Nie. Pamätám si len to, že som videl Zidantasa. Povedal mi, aby som sa vrátil do Tróje. Bolo to ako naozaj, ale bol to len sen.“

	„Videl si nejakú bránu?“ spýtal sa ho Odyseus.

	„Bránu?“

	„Moja Penelopa mi vravela, že sú dva druhy snov. Niektoré prechádzajú cez Bránu zo slonoviny a význam týchto snov je klamlivý. Iné prechádzajú Bránou z rohoviny a v tých sa skrýva náš osud.“

	„Nevidel som nijakú bránu,“ odvetil Xander.

	„Tak to bol len obyčajný sen,“ povedal Odyseus. „Teraz ťa tu nechám, Xander. Sezóna sa končí a ja sa musím do zimy vrátiť k mojej Penelope.“

	„Nie!“ preľakol sa Xander. „Nechcem byť zase sám. Nechoď preč, prosím ťa!“

	„Nebudeš sám, kamarát. Xantos kotví v zátoke a je tu aj Helikaón. Poviem mu o tebe. Ale teraz už musíš oddychovať, a poslúchaj lekára. Musíš znovu nazbierať silu.“

	Keď Xander prehovoril, uvedomil si, aký je zoslabnutý. „Čo mi bolo?“

	Odyseus pokrčil plecami. „Mal si horúčku. Lekár povedal, že si možno niečo zjedol alebo si sa nadýchal zlého vzduchu. Ale teraz si na tom oveľa lepšie, kamarát. Zase budeš silný. Ja vidím ľuďom až do srdca. Viem, kto je hrdina a kto zbabelec. Ty si hrdina. Veríš mi?“

	„Necítim sa ako hrdina,“ priznal sa Xander.

	Odyseus si ďobol prstom do líca pod pravým okom. „Toto oko je magické, Xander. Nikdy sa nemýli. Znova sa ťa pýtam: veríš mi?“

	„Áno, verím, pravdaže ti verím.“

	„Tak mi povedz, čo si.“

	„Som hrdina.“

	„Dobre. Spomeň si na tieto slová zakaždým, keď sa ťa zmocnia pochybnosti. Povedz si ich. Ak bohovia dajú, na jar sa uvidíme.“

	Mykénčan Argurios nepatril k ľuďom, čo sa vyžívajú v sebapozorovaní. Jeho život, to bola v podstate iba služba svojmu kráľovi a svojmu národu. Nepochyboval o vladárových rozhodnutiach, neuvažoval o tom, čo dobré a čo zlé prináša vojna a dobývanie cudzích území. V jeho očiach bol život tvrdý a jednoduchý. Mocní vládnu, slabí sú sluhami alebo otrokmi. To isté platilo aj o národoch.

	V rámci tejto prostej filozofie však vstrebal do seba aj to, čím sa riadil kráľ Atreus, Agamemnónov otec: že sa síce treba usilovať o moc, no treba mať aj svedomie, že treba uplatňovať silu, ale bez krutosti, že treba milovať vlasť, ale bez nenávisti k nepriateľom.

	Argurios preto nikdy nemučil nepriateľa, neznásilnil ženu, ani nezabil dieťa. Nepálil domy, ani sa nesnažil nahnať hrôzu porazeným.

	Stále ho mátali udalosti, ktoré viedli k tej hrôze, čo sa stala v Zátoke nešťastia. Zidantasova smrť bola brutálna a zverská. Chcel veriť tomu, že Kolanos bol iba divoch, zver, ktorý bol celkom iný ako vynikajúci mykénski muži.

	No bolo to tak?

	Rozmýšľal nad tým počas celej plavby s Odyseom, ale k odpovedi nedospel. Teraz, keď stúpal hore kopcom ku Skaenskej bráne, nežasol nad krásou mesta, ani si nevšímal ligot zlata na strechách palácov. Myslel na ďalších vojvodcov, čo si získali priazeň kráľa Agamemnóna, na krutých a nemilosrdných mužov, ktorých zverstvá poškvrnili česť Mykén. V posledných mesiacoch počúval historky, pri ktorých mu tuhla krv v žilách.

	Jednu dedinu vraj prepadli, mužov priviazali k stromom a rozpárali im bruchá, až im vyliezli vnútornosti. Ženy znásilnili a zabili. Útok viedok mykénsky vojvodca Kolanos.

	Argurios zašiel za Agamemnónom a povedal mu, čo sa dopočul. Kráľ si ho pozorne vypočul.

	„Ak je tak, ako hovoríš, Argurios, vinníci budú prísne potrestaní.“

	No nestalo sa tak. Naopak, Arguria ledva pustili ku kráľovi. Ba keď Agamemnón naposledy navštívil Jaskyňu krídel, Argurios medzi dvanástimi nebol – na rozdiel od Kolana.

	Argurios pustil tieto myšlienky z hlavy a vkročil do dolnej časti Tróje. Hľadal Ulicu vyslancov. Čochvíľa však zablúdil a zdráhavo sa vypytoval na cestu. Zastavil sa pri studni a sadol si do tieňa múru, na ktorom bola vyrytá postava lovkyne Artemis. Bolo to krásne dielo. Bohyňa bola zobrazená v plnom behu a s napnutým lukom, akoby prenasledovala korisť.

	„Chcem, aby si šiel do Tróje,“ povedal mu kráľ Agamemnón pri ich poslednom stretnutí.

	„Ako rozkážeš, kráľ môj. Čo tam mám urobiť?“

	„Preskúmaš ich obranný systém. Svoje poznatky môžeš oznámiť vyslancovi Erokovi. On mi doručí tvoje správy.“

	„Pri všetkej úcte, kráľ môj, hradby ti môžem opísať už teraz. Aký cieľ teda sleduješ, keď ma ta posielaš?“

	„Svoj vlastný,“ odvetil Agamemnón. „A vieš rovnako dobre ako ja, že nejde len o hradby. Vojny vyhrávajú a prehrávajú ľudia. Všímaj si vojakov, úroveň ich disciplíny a ich slabé stránky. Trója je najbohatšie mesto na pobreží Veľkého zeleného mora. Jeho bohatstvo je nesmierne, no ešte väčší je jeho vplyv. Všetko, čo sa deje na mori, sa musí diať so súhlasom Tróje. Preto musí Trója patriť Mykénam.“ 

	„Chceš napadnúť Tróju?“

	„Zatiaľ nie. Možno to dokonca ani nebude potrebné. Teraz máme medzi členmi kráľovskej rodiny priateľov. Jeden z nich sa možno čoskoro stane kráľom. Nebudeme musieť dobýjať mesto. No ako ma učil otec, vždy je múdre mať viac plánov. Pocestuješ s Glaukom. Je to príbuzný vyslanca Ereka. Vie tiež čítať a písať, čo ty asi nevieš.“

	„Nie, pane.“

	„Môže ti byť veľmi osožný.“

	„Tomu chlapcovi chýba odvaha. Keby sa strhla bitka, nemohol by som mu dôverovať.“

	„Nijaká bitka sa nestrhne, Argurios.“

	„Smiem sa spýtať, ako pokročilo vyšetrovanie toho masakru?“

	Agamemnón mávol rukou. „Tie historky boli nafúknuté. O život prišlo iba niekoľko ľudí, aby bolo jasné, že je daromné stavať sa proti mykénskej nadvláde. Loď odchádza dnes. Kapitán ťa očakáva.“

	Nemohol sa zbaviť spomienok na tento ich posledný rozhovor. Agamemnón bol k nemu viac ako chladný. Ba vyžarovalo z neho akési nepriateľstvo.

	Argurios vstal a pokračoval v ceste. Čoraz väčšmi sa však zamotával do bludiska krivolakých uličiek. Nakoniec sa musel obrátiť s prosbou o pomoc na pouličného predavača.

	Šiel podľa mužových pokynov, až sa ocitol pred veľkým, no neznámym domom v dolnej časti mesta, zastrčenom pod západným mestským múrom. Pred bránou stál chlap s mečom. Nemal zbroj – Argurios neskôr zistil, že nosiť náprsný pancier a prilbu bola výsada, ktorú mesto dávalo iba trójskym vojakom –, no z jeho správania bolo jasné, že je mykénskym bojovníkom. Vysoký, zachmúrený vojak so sivými očami pozeral na návštevníka, ale nepovedal nič.

	„Som Argurios, prívrženec kráľa Agamemnóna. Chcem, aby ma vypočul Erekos.“

	„Je v Miléte, pane,“ odvetil strážca. „Vráti sa o niekoľko dní. Je na stretnutí s kráľom.“

	„Agamemnón je v Miléte?“ Arguria správa prekvapila. Milét bolo veľké prístavné mesto, ležiace medzi Lýkiou a Trójou. Kúsok odtiaľ sa plavila Penelopa. Hnevalo ho, že bol tak blízko kráľovi a nevedel o tom. Mohol ho informovať, čo sa stalo v Nešťastnej zátoke.

	Strážca mu povedal, kde v dome dávajú návštevníkom posteľ a jedlo. Argurios si vzal so sebou zopár vecí, a tak mu dali izbičku s maličkým okienkom s výhľadom na vzdialené kopce. Posteľ bola rozheganá, izba zatuchnutá. Ale Arguriovi to nijako neprekážalo. Chcel sa len vyspať.

	Počas nasledujúcich šiestich dní každé ráno zamieril do vyslancovho domu, či neprišla správa o jeho príchode. Keď zistil, že Erekos sa dosiaľ nevrátil, vybral sa na obchôdzku mesta a ako mu nariadil Agamemnón, skúmal jeho obranný systém.

	Čoskoro zistil, že Trója nie je iba jedno mesto. Jeho bohatstvo rástlo, takže rýchlo zaberalo okolité kopce a pláne. Na najvyššom bode stál hradbami obohnaný kráľovský palác. Pôvodne to bola citadela a nachádzalo sa v nej veľa starobylých budov; teraz sa využívali ako pokladnice alebo kancelárie pre kráľovských radcov. Hradby prerušovali dve brány, jednou sa vchádzalo do časti paláca vyhradenej ženám a druhou na nádvorie pred obrovskými dvojitými dverami kráľovho megarónu.

	Okolo paláca sa rozprestieralo Horné mesto, kde bývali bohatí kupci, princovia a urodzení ľudia. Stáli tu nádherné paláce a domy obklopené sochami, rozkvitnutými stromami a krásnymi záhradami. Boli tu dvorčeky, kde remeselníci vyrábali pre bohatých tovar od výmyslu sveta: šperky, šaty, zbroj, hrnce, nádoby a výrobky z bronzu. Boli tu jedálne, zhromaždiská, telocvičňa i divadlo. Horné mesto chránil hrubý múr a dômyselne rozmiestnené veže.

	Za týmto múrom sa rozprestieralo stále sa rozrastajúce Dolné mesto. Nemalo nijaký obranný systém, nijaké hradby, len niekoľko širokých priekop, podaktoré sa ešte kopali. Hocaké väčšie vojsko by mohlo bez odporu pochodovať ulicami, no plieniť by nebolo čo. Bolo tu iba zopár palácov. Najväčšiu časť zaberali domy chudobných: sluhov a drobných remeselníkov, farbiarov a rybárov. Vzduch páchol vápnom a močovkou, ktoré používali farbiari, a kvasenými rybími vnútornosťami, z ktorých sa varili polievky a vývar.

	No táto časť nebola vhodným miestom pre rozhodujúcu bitku o mesto.

	Argurios vedel, že nepriateľ môže dobyť Tróju iba vtedy, keď prerazí Veľkú bránu alebo prelezie vysoké a hrubé múry.

	Dobýjať Východnú bránu, to by bol zlý sen. Hradby tu boli dvakrát vyššie a točité; útočníci by sa tlačili na kope a boli by skvelým terčom pre lukostrelcov a kopijníkov. Skala, zhodená z takej veľkej výšky, by rozdrvila aj muža v plnej zbroji. A samotná brána bola hrubá a spevnená bronzom. Nehorela by ľahko.

	Arguria však múry a hradby až tak nezaujímali. Agamemnón dobre vedel, že najlepšie sa vyznal v skúmaní vojakov, ich slabých a silných stránok. Výsledok vojny závisel od štyroch hlavných vecí: morálky, disciplíny, organizácie a odvahy. Ak niečo z toho chýba, prehra je istá. Preto skúmal vojakov na hradbách, všímal si, či sú bdelí a ako sa správajú. Sú bezstarostní a nepozorní? Sú ich velitelia rázni a disciplinovaní? Sú si vedomí svojej sily alebo sú len domýšľaví? Na tieto otázky čakal Agamemnón odpoveď. A tak Argurios vysedával po krčmách a hostincoch, načúval rozhovorom vojakov, sledoval, ako pochodujú a držia stráž na hradbách. Rozprával sa s kupcami pri ich šiatroch a so starcami, čo posedávali pri studniach a spomínali na časy, keď slúžili pri vojsku.

	Argurios zistil, že trójski vojaci sú veľmi disciplinovaní a dobre vycvičení. Z rozhovorov vyplynulo, že Priamos pravidelne posielal vojsko na pomoc Chetitom v ich vojnách, ba dokonca prenajímal jazdcov, pešiakov a vozatajov susedným kráľovstvám, aby jeho vojaci získavali bojové skúsenosti. Hoci samotná Trója neviedla vojnu už viac ako dve generácie, jej vojaci boli vojnou ošľahaní muži. Bolo ťažké presne odhadnúť počet bojovníkov, ktorých mohla Trója povolať, no podľa Arguria to bolo najmenej desaťtisíc vrátane tisícky bojovníkov z trójskej jazdy, ktorá s Hektorom bojovala proti Egypťanom.

	Pri prvom prieskume sa Trója zdala nedobytná, Argurios však vedel, že niet takej pevnosti, čo by sa nedala dobyť. Ako teda preniknúť cez jej obranný systém? Koľko mužov by si to vyžadovalo?

	Počet vojakov, potrebných na zničenie obliehaného nepriateľa, sa zvyčajne riadilo násobkom čísla päť. Trójania mali desaťtisíc mužov, takže Mykénčania potrebovali najmenej päťdesiattisíc bojovníkov. Mykénsky útok bol teda vopred odsúdený na neúspech, lebo Agamemnón mohol dať dokopy nanajvýš pätnásťtisíc bojaschopných mužov, aj keby povolal každého Mykénčana. A aj keby nejako získal tých päťdesiattisíc bojovníkov, vyvstal by druhý problém, logistický. Ako nakŕmiť takú armádu? Museli by drancovať okolité územia, tamojšie obyvateľstvo by ich znenávidelo, a to by viedlo k prejavom nespokojnosti a povstaniam. Bol to ťažký problém, no Argurios bol odhodlaný vrátiť sa ku kráľovi s konštruktívnym plánom.

	Na siedmy deň sa dozvedel, že vyslanec Erekos sa vrátil z Milétu.

	V hlave mu zneli výkriky a Argurios mal pocit, že mu praskne lebka. Pozrel na vysokú strechu okrúhlej hrobky, snažil sa nevnímať prenikavý pach krvi, strach a erdžanie skapínajúcich koni. Obetovanie ušľachtilých koni Diovi bol tradičný obrad na pohrebe veľkého kráľa a srdce mu priam poskočilo pri pomyslení, že kráľ Atreus bude na svojej ceste na Polia blaženosti jazdiť na takých skvelých tátošoch.

	Oba kone, konečne mŕtve, dovliekli doprostred hrobky a položili po stranách már, na ktorých ležal kráľ. Atreus mal na sebe zlatú a striebornú zbroj, po pravej ruke mu spočíval obľúbený meč a po ľavej tri dýky zdobené drahokamami a luk. Pri hlave mal veľkú zlatú čašu vyzdobenú Mykénskym levom a džbány s vínom a olejom na cestu. Pri nohách mu ležali zabité jeho tri milované chrty.

	Tmavá zatuchnutá hrobka bola zaplnená kráľovými prívržencami, smútiacou rodinou, radcami a trúchliacimi. Agamemnón mal na sebe jednoduché vlnené rúcho a po lícach mu stekali slzy. Jeho brat Menelaos neplakal, no tvár mal popolavú, bezvýraznú a vyzeral zronený.

	Z kruhu, v ktorom chodili hudobníci a speváci, sa rinula kakofónia zvukov. Potom začali tóny lutny a lýry slabnúť.

	Argurios vykročil dopredu, aby naposledy pozrel na kráľa, no vzápätí zmeravel. Bradatá hlava pokojne spočívajúca na márach nepatrila Atreovi. Kráľ nemal bradu a ani tvár nemal takú širokú. Bol to podvod?

	Zmätený a preľaknutý prikročil zdráhavo bližšie a zbadal, že je to jeho vlastná tvár.

	Rozhliadol sa vôkol seba, či si to niekto všimol. Nik tam však nebol. Smútiaca rodina, hudobníci, radcovia – všetci zmizli. Veľká okrúhla hrobka bola temná a studená, v ťažkom vzduchu bolo cítiť vlhkosť a hnilobu.

	Bol sám. Nikto za ním nesmútil. Nik si nevšimol, že odišiel z tohto sveta. Nik si naňho nespomenie, nik nebude poznať jeho meno.

	Hlava mu trestala. V bruchu pocítil príšernú bolesť. Uvedomil šiju len teraz, no vedel, že tam bola stále. Vykríkol...

	Ležal v kamennom podchode pri bráne v chladnom nočnom vzduchu. Vysoko na oblohe žiaril mesiac a v jeho svite Argurios zbadal, že má tuniku nasiaknutú krvou. Kúsok od neho ležali tri telá a pri nich skrvavený meč. Pokúsil sa vstať, ale znovu spadol a bodavá bolesť mu prepaľovala chrbát a hruď. So škrípajúcimi zubami sa pozviechal na kolená. V očiach sa mu zatmilo a znovu spadol na dvere.

	Po chvíli bolesť trochu ustúpila a Argurios sa rozhliadol okolo seba. V mesačnom svite videl úzku uličku s biednymi domcami obrátenými k striebristému moru. Potom si spomenul. Bol v Tróji.

	Telo mu zaplavila nová vlna bolesti. V hlave mu búšilo. Zdvihol sa mu žalúdok. Vo zvratkoch bola krv. Znovu sa pokúsil vstať, ale v nohách nemal sily. Civel na telá mužov, ktorých zabil. Jeden bol obrátený tvárou k nemu. Spoznal ho, bol to strážca, ktorý mal službu na siedmy deň jeho návštevy v Erekovom dome.

	Muž ho informoval, že Erekos sa vrátil, a rukou mu ukázal, aby vošiel na nádvorie.

	„Počkaj tu, pane,“ povedal.

	Nádvorie bolo nechránené pred svetlom a bez zelene. Argurios sa zopárkrát prešiel sem a ta, potom si nemotorne sadol na kamennú lavicu oproti zapadajúcemu slnku.

	Z dverí vyšli dvaja muži. Ich vodca bol vysoký a štíhly, s riedkymi ryšavými vlasmi. Nemal bradu a jeho tvár bola sivá a oči červené, akoby od zimy. Na tunike mal dlhú čiernu pláštenku, na lýtkach kožené gamaše. Nebol ozbrojený. Ostatní dvaja, jeden čiernej a druhý tmavej pleti, mali meče. Argurios si všimol výraz ich tváre a pocítil nepokoj. Uprene naňho hľadeli. Vstal z lavice.

	„Vrátil som sa v noci,“ povedal ryšavec bez akéhokoľvek pozdravu. Tieto čudné spôsoby Arguria nahnevali, nedal to však najavo. „Bol som s kráľom, keď pán Kolanos hovoril o zbabelom vraždení toho vraha Helikaóna. Povedal tiež, že si zradca, ktorého si platí Helikaón.“

	„Hej,“ povedal Argurios chladne. „Určite povedal aj to, že som zbabelec a klamár.“ Vyslanec prižmúril oči a očervenel.

	„Pán Kolanos tvrdil, že si zabil jedného člena jeho posádky a že si zachránil Helikaónovi život.“

	„To je pravda.“

	„Nechceš mi to vysvetliť?“

	Argurios pozrel na ozbrojených mužov, ktorí stáli pri Erekovi. „Som Argurios, prívrženec kráľa Agamemnóna a mykénskej šľachty. Odpovedať budem iba kráľovi, a nie nejakému roľníkovi, ktorého povýšili a poslali do cudzej krajiny.“

	Ozbrojení muži siahli po meči, no Erekos ich zadržal pohybom ruky. Usmial sa. „Mám podrobné správy o tom, čo sa stalo v Lýkii. Zahynulo tam množstvo dobrých Mykénčanov – vrátane môjho synovca Glauka. Neurobil si nič pre ich záchranu, ba pomáhal si tomu vrahovi Helikaónovi. Nie si tu vítaný, Argurios. Zákon mi nedovoľuje preliať krv v mojom dome. No vedz, že Agamemnón hovoril o tvojom vypovedaní. Už nie si Mykénčan. Tvoje pozemky zhabali a tvoje meno zapísali medzi nepriateľov Levej siene.“

	Argurios vykročil z domu. Krútila sa mu hlava. Nebol diplomat a o túto cestu do Tróje sa neprosil. Bol však hrdý, že môže kráľovi slúžiť – získať informácie o tom, ako je na tom Priamovo kráľovstvo z politického i vojenského hľadiska, a poslať správy jeho bratovi. Siahol do koženého vaku a vytiahol z neho zapečatené papyrusové listy, ktoré niesol Erekovi. Hnev mu šepkal, aby ich zahodil, no váhal a napokon ich zase vložil naspäť. Dal mu ich Agamemnónov hlavný pisár, keď odišiel z paláca. Vybehol za ním na ulicu. „Počul som, že ideš do Troje,“ povedal mu. „Tieto listy mali byť odoslané už pred troma dňami, ale akýsi hlúpy sluha ich zabudol dať kapitánovi. Vezmeš ich, pán Argurios?“

	Na každom liste bola Agamemnónova pečať a on ich niesol s veľkou úctou. Nemohol hodiť listy s kráľovými slovami len tak do blata na ulicu.

	Vypovedať ho z krajiny!

	Nemohol tomu veriť, no väčšmi ho ranila skutočnosť, že by takého dačoho bol schopný Agamemnón, ktorému slúžil bezvýhradne verne. Kráľ, pomyslel si, práve kráľ by mal vedieť, že on, Argurios, by sa nikdy nezapredal Helikaónovi ani nijakému inému nepriateľovi svojho národa. Vari to, čo vykonal za celý svoj život, nič neznamenalo? Za celých dvadsať rokov, čo dosiahol vek muža, sa nikdy neusiloval o bohatstvo, nikdy nepodľahol pokušeniu, ktoré by mu bránilo slúžiť kráľovi. Neklamal, nikdy sa nezaplietol do palácových intríg, ktoré snovali proti sebe kráľovi služobníci, aby sa votreli do jeho priazne. Dokonca sa ani neoženil, aby mohol svoj život zasvätiť kráľovi a národu.

	A teraz ho označia za zradcu, zhabú mu majetky a zbavia ho občianstva.

	Ako kráčal z Erekovho domu, rozhodol sa, že sa vráti do Mykén a porozpráva sa priamo s kráľom. Určite pochopí, že ho oklamali. Arguriovi sa zlepšila nálada. Ukáže sa, že Kolanos je klamár a zloduch, a všetko bude zase dobre.

	Už bol blízko domu, v ktorom býval, keď si uvedomil, že ho sledujú.

	Hneď mu bolo jasné, že vrátiť sa do vlasti nebude také ľahké. Poslali naňho vrahov. Jeho život, život nepriateľa národa, mal iba takú cenu, akú mu prisúdili Agamemnón alebo Kolanos.

	Zalomcoval ním hnev. Zvrtol sa, aby počkal na najatých vrahov. Vo vyslancovom dome nemal meč ani dýku, a tak piatim mužom musel čeliť neozbrojený.

	Ich vodca bol zahalený do tmavého plášťa s kapucňou. Vystúpil dopredu a povedal: „Zradca, svojimi zločinmi si vyniesol rozsudok sám nad sebou.“

	Argurios pokojne stál a díval sa mužovi do očí. „Moje meno nepoškvrnili nijaké zločiny. Som Argurios, obeť klamstiev nejakého zbabelca. Mienim ísť domov a porozprávať sa s kráľom.“

	Muž sa drsne zasmial. „Tvoj život sa skončil, ty zradca. Ty viac s kráľom neprehovoríš.“ V ruke sa mu zablysol nôž. Skočil dopredu. Argurios vykročil oproti nemu, jednou rukou ho schmatol za zápästie a druhou ho udrel päsťou do tváre. Ako muž padal dozadu, chytil ho oboma rukami za zápästie a prudko mu vykrútil ruku, až mu ju vytkol. Vrah vykríkol a pustil nôž na zem. V tej chvíli sa naňho vrhli ostatní štyria chlapi. Argurios kopol muža s ochromenou rukou do zadku, takže vrazil do svojich komplicov, a potom zodvihol zo zeme dýku.

	Ja som Argurios!“ zreval. „Poďte si ku mne po svoju smrť!“

	Muži zaváhali, no všetci mali meče. Ich ranený vodca si kľakol a skríkol: „Zabite ho!“

	Vrhli sa dopredu. Argurios vyrazil proti nim. Jeden meč sa mu vnoril do boku, druhý sa mu zaťal do pleca. Nevšímajúc si bolesť, jedného chlapa bodol priamo do srdca, druhého kopol pravým kolenom, takže odletel, a s tretím sa pustil za pasy. Štvrtý ho bodol medzi rebrá. Argurios cítil, ako ho opúšťajú sily. Jednému útočníkovi zasadil úder päsťou a ďalšiemu hlavou, až mu zlomil nos. Napoly oslepený vrah sa zapotácal. Argurios sa otočil a z celej sily kopol ktoréhosi z chlapov do kolena. Ozvalo sa hlasité zapraskáme zlomeného kĺbu a vzápätí prenikavý výkrik. Tretí útočník sa znovu pozviechal na nohy. Argurios sa vrhol na zem, schmatol spadnutý meč a pretočil sa, aby sa vyhol úderu. Potom vstal a plecom vrazil do útočníka, až ho odhodilo dozadu. Kým sa chlap stihol pozviechať, Argurios mu vnoril meč do hrude. Akurát ho stihol vytiahnuť a odraziť prudký výpad, ktorý mohol znamenať jeho koniec. Meč sa mu skĺzol po protivníkovom meči a preťal mu bradu a mozog. Argurios vytiahol meč a nechal útočníka spadnúť na zem.

	Chlap s rozbitým kolenom hlasito kvílil. Argurios pozrel doľava, kde teraz stál vodca vrahov s nožom v ľavej ruke. Pravá ruka mu bezmocne visela pozdĺž tela.

	„Tvoj kamarát nemôže chodiť,“ povedal mu Argurios. „Budeš mu musieť pomôcť do domu uzdravenia.“

	„Aj zajtra je deň,“ odvetil muž.

	„Možno, ale nie pre teba, šteniatko. Na skolenie starého vlka treba skúsených loveckých psov. A teraz zmizni.“

	Stál sebaisto a neohrozene, keď vodca pomohol vstať kvíliacemu mužovi. Potom sa pomaly obaja stratili v tme.

	Arguriovi sa ešte chvíľu darilo neklesnúť na zem.

	Nemal poňatia, koľko času odvtedy uplynulo. Bolesť v bruchu ustala a bolo mu zima, hoci stále cítil, že mu pod rukou steká teplá krv. Pokúsil sa pomocou jednej ruky vstať, ale znovu pocítil ostrú bolesť. Potom začul kroky. Takže sa vracajú dokončiť svoju prácu. Hnev mu dodal silu a s vypätím všetkých síl vstal, odhodlaný zomrieť postojačky.

	Zbadal niekoľko vojakov s chocholatými prilbami. Argurios sa oprel o dvere. „Čo sa to tu stalo?“ spýtal sa ho prvý vojak, pristúpiac k nemu. Celý svet sa rozkrútil a Argurios spadol na zem. Vojak pustil kopiju, zachytil ho a položil na zem.

	Jeden z mŕtvych je Mykénčan Filometor,“ ozval sa druhý vojak. „Bol to vraj skvelý bojovník.“

	Z domu vyšiel starší muž a prihovoril sa vojakovi: „Videl som to z balkóna. Napadli ho piati muži. Nemal nijakú zbraň, a predsa ich porazil.“

	„No,“ povedal vojak, „musíme ho odniesť do chrámu. Každý Mykénčan si želá smrť hodnú svojho života.“

	



	


XVII

	Mocný kráľ

	1

	Keď stál helikaón na morskom brehu pod Trójou naposledy, sprevádzal ho Zidantas. Plavili sa na Cyprus a bola to prvá plavba Xantosa. Teraz sa mu zdalo, akoby to bolo strašne dávno.

	Tovar z lode vyložili a odniesli do skladov. Keďže už bolo po sezóne, na brehu nebolo veľa kupcov a Xantos bude pokračovať do Dardanie s oveľa menším nákladom. Posádka dostala plácu a dvadsaťosem veslárov vyhlásilo, že chce opustiť loď. Oniacus obchádzal putiky a hľadal novú posádku, aby sa Xantos mohol dostať domov.

	Helikaón pozrel na breh a zbadal Odysea a jeho posádku, ktorá sa chystala spustiť Penelopu na vodu. Štíhla stará loď ladne vkĺzla do vody a chlapi sa nahrnuli na palubu. Odyseus vykrikoval povely. Helikaón si na chvíľu želal, aby sa čas vrátil a aby aj on mohol stáť na palube Penelopy, plaviť sa po Veľkom zelenom mori a znovu zimovať na Itake. Život vtedy vyzeral jednoduchý, plný ľahko riešiteľných problémov: občas museli zašiť roztrhnutú plachtu, zavše dakomu obviazať ruky pokryté pľuzgiermi.

	Ráno sedel so svojím priateľom na brehu. Bolo to ich prvé stretnutie od bitky v Zátoke modrých sov. Odyseus mu povedal o Xanderovi a chvíľu len tak sedeli a mlčali.

	„Ani raz si nespomenul Zidantasa,“ povedal napokon Odyseus.

	Je mŕtvy. Čo k tomu môžem ešte povedať?“

	Odyseus sa naňho pozorne pozrel. „Pamätáš sa, ako som ti rozprával o stratenom hrdinovi a o tom, že ho musíš nájsť?“

	„Pravdaže. Bol som slabý a vyľakaný chlapec. Ale toho chlapca už dávno niet.“

	„Bol vyľakaný, to áno, ale nie slabý. Bol bystrý a hĺbavý. A tiež láskavý a mierny. Aj toho by si mal niekedy pohľadať.“

	Helikaón sa silene a drsne zasmial. „V mojom svete by neprežil.“

	Odyseus pokrútil hlavou. „Tvoj svet je plný násilných mužov, ktorí sú pripravení presekať sa mečom ku všetkému, po čom zatúžia. Vari nechápeš, že iba ten chlapec, ktorým si kedysi bol, ti môže zabrániť, aby si nebol ako oni? Nestrácaj ho z očí, Helikaón.“

	„Zničil by Kolanove galéry? Porazil by Alektruóna a prežil by zradu v Zátoke modrých sov?“

	„Nie, to určite nie,“ odvrkol Odyseus. „Ale ani by zaživa neupálil päťdesiatich neozbrojených mužov. Chceš Kolana poraziť – alebo sa ním stať?“

	Helikaóna tento priateľov výbuch dopálil. „Ako mi môžeš povedať dačo také? Vôbec nevieš, čo sa deje v mojom srdci.“

	„A kto to má vedieť?“ zakontroval Odyseus. „Navliekol si naň nepreniknuteľný pancier. Ako vždy.“

	„Takéto reči nebudem počúvať,“ povedal Helikaón a vstal.

	Odyseus sa postavil vedľa neho. „Koľko máš priateľov, Helikaón? Mám ťa rád ako vlastného syna. Mýliš sa. Ja ti vidím do srdca. Vidím, že trpíš, a viem, čo pre teba Bujak znamenal. Smútiš za ním a máš pocit, akoby ti ktosi trhal z tela vnútornosti. V noci ťa moria zlé sny, cez deň sa zožieraš. Stále ho hľadáš a máš dojem, že ho už-už zazrieš. Čakáš, že sa raz ráno prebudíš a on bude stáť vedľa teba, veľký ako vždy. A zakaždým, keď sa zobudíš a uvedomíš si, že tu nie je, zomiera časť tvojho ja.“

	Z Helikaóna vyprchal hnev a ovisli mu plecia. „Ako to všetko vieš?“

	„Videl som zomierať svojho syna.“ Odyseus sa posadil a zahľadel sa na more. Helikaón ostal chvíľu stáť, potom si sadol vedľa priateľa.

	„Prepáč, Odyseus. Zabudol som.“

	„Nepoznal si ho.“ Škaredý kráľ si vzdychol. „Chceš teda hovoriť o Bujakovi?“ 

	„Nemôžem.“

	Odyseus vyzeral sklamaný, ale prikývol. „Chápem. Dúfam však, priateľ môj, že sa raz naučíš otvoriť svoje srdce. Inak budeš vždy sám. Ale nemusíme o tom hovoriť. Vráťme sa ku Kolanovi. Teraz sa zrejme niekde schováva. Buď sa vráti do Mykén, alebo bude hľadať útočisko na pirátskom ostrove južne od Samotraké. Vody sú tam zradné a máloktorá loď bude riskovať, že ju zastihne zimná búrka. A keby aj riskovala, pri brehoch ostrova sú vo vode palisády a za nimi niekoľko stoviek pirátov.“

	„Poznám ten ostrov,“ odvetil Helikaón. „Penelopa tam kotvila pri mojej prvej plavbe. Piráti sa zhŕkli okolo teba a ty si im rozprával akúsi príhodu. Smiali sa, plakali a jasali. Zasypali ťa darmi. Dodnes na to zavše myslím. Sto krutých divochov dojme k slzám príbeh o láske, cti a odvahe.“

	„Hej, bol to krásny večer,“ povedal Odyseus. „Ak je Kolanos tam, v bezpečí prezimuje. Ale na jar znovu vyrazí na more.“

	„Nájdem ho, Odyseus.“

	„To predpokladám. Dôležitejšie však je, že si musíš dávať pozor teraz. Je tu niekoľko prešibaných zabijakov. Mám preto pre teba malý darček.“

	Siahol do vaku, ktorý mal pri sebe, vytiahol tuniku z tmavohnedej kože a podal ju Helikaónovi. Bola ťažšia, než Helikaón očakával, a pod mäkkou kožou pocítil čosi tvrdšie. „Zohnal som ju pred pár rokmi na Kréte,“ povedal Odyseus. Helikaón zodvihol odev. Bola to tunika s hodvábnou podšívkou, siahajúca po kolená. Je to veľmi dômyselne zhotovený odev,“ pokračoval Odyseus. „Medzi hodvábom a kožou sú tenké, navzájom sa prekrývajúce kotúče zo slonoviny. Dýka nimi neprenikne, hoci meč či sekeru alebo ostrý šíp vystrelený z luku z rohoviny asi nezastavia.“

	Je to krásny dar, priateľ môj. Ďakujem ti.“

	„Pha! To je maličkosť. Navleč si to, keď budeš na súši – a neskúšaj sám chodiť po meste.“

	„Dám si pozor,“ prisľúbil Helikaón. „Čoskoro vyplávam do Dardanie. Doma budem obklopený vernými vojakmi.“

	„To bol aj tvoj otec,“ poznamenal Odyseus. „Nemysli si, že si niekde v bezpečí. A takisto si nemysli, že ľudská vernosť je pevná ako skala.“

	Ja viem.“

	„Veď hej,“ zamrmlal Odyseus ospravedlňujúco. „Počul si o Arguriovi?“ 

	„Nie.“

	„Vraj ho vypovedali z krajiny a postavili mimo zákon. Vraj si si ho kúpil.“

	Helikaón neveriacky pokrútil hlavou. „Takých ako Argurios si nekupujem. Kto si to vymyslel?“

	„Tí, čo sa dajú kúpiť,“ odvetil Odyseus. „Podľa mňa neprežije ani mesiac. Ako dlho chceš ostať v Tróji?“

	„Ešte niekoľko dní. Musím vykonať zdvorilostnú návštevu u Priama a stretnúť sa s niekoľkými kupcami. Prečo sa pýtaš?“

	„Niečo cítim vo vzduchu,“ odvetil Itačan a dotkol sa nosa. „V meste vládne nepokoj. Tuším sa chystá ďalší palácový prevrat.“

	Helikaón sa zasmial. „Palácový prevrat sa chystá stále. Povedal by som, že Priamos ich priam zbožňuje. Jeho poblúdená myseľ sa má aspoň na čo upriamiť.“

	„Máš pravdu,“ pripustil Odyseus, „rád riskuje. Poznal som chlapa, čo uzatváral stávky na všetko možné. Sedel pod stromom a stavil sa o to, ktorý holub odletí prvý, alebo ktorý delfín podpláva provu. Raz stavil všetky svoje pozemky, kone, dobytok a loď na jeden jediný hod kockou. O všetko prišiel.“

	„Myslíš, že Priamos je taký blázon?“

	Odyseus pokrčil plecami. „Kto rád riskuje, rád skúša sám seba, koľko vydrží. Po každom víťazstve zatúži po väčšom nebezpečenstve. Priamos má veľa synov, ku ktorým sa hlási, a iba niektorým môže dať vysoké mocenské postavenie. A nie všetci jeho synovia sa môžu stať jeho nástupcami.“

	„Má Hektora,“ poznamenal Helikaón. „Ten otca nikdy nezradí.“

	„Hektor je tu najdôležitejší,“ odvetil Odyseus. „Ľudia ho milujú a zároveň sa ho boja. Každý, kto sa postaví proti Priamovi, bude musieť čeliť Hektorovmu hnevu. Iba preto zatiaľ nevypukla občianska vojna. Priamos stratil dôveru prinajmenšom polovice svojich vojvodcov a len bohovia vedia, koľkých svojich radcov. Zbavuje ich titulov, kedy sa mu zachce, a na ich miesto vymenúva druhých. Teší ho ponižovať ľudí vo svojom okolí. Aj svojich synov zavše verejne napomína. Blázon. Keby Hektor padol v boji, toto kráľovstvo by sa roztrhlo ako stará plachta v búrke.“

	Helikaón sa zasmial. „Hektor v boji nepadne. Je nepremožiteľný. A keby sa potopila jeho loď, určite by ho zachránil niektorý z Poseidónových delfínov.“

	Odyseus sa zoširoka usmial. „Hej, vyžaruje z neho čosi božské.“ Úsmev mu zmizol z tváre. „Ale nie je to boh, Helikaón. Je to človek, aj keď veľký. A ľudia umierajú. Nechcel by som byť v Tróji, keď sa to stane.“

	„Nič také sa nestane. Bohovia Hektora vždy milovali.“

	„Nech otec Zeus vyslyší tieto slová a naplní ich pravdou!“ Odyseus vstal. „Musím sa ísť prichystať. Čoskoro vyplávame. Dávaj si pozor, chlapče,“ povedal. Objali sa.

	„Priaznivý vietor a pokojné more, Odyseus.“

	„To by bola príjemná zmena. Povedz, stretneš sa s Andromachou?“

	„Možno.“

	„Krásna žena. Strašne sa mi páči.“ Odyseus sa zasmial. „Rád by som bol pri tom, keď sa stretne s Priamom.“

	Helikaón si predstavil trójskeho kráľa. Bol mocný, panovačný a snažil sa nahnať strach každému, kto pred neho predstúpil. Potom si spomenul na Andromachin vyzývavý pohľad. „Áno,“ pritakal, „aj ja by som bol rád pri tom.“

	„Pani, vstávaj, pani! Ach, pani moja, prosím ťa, preber sa!“

	Andromacha pomaličky precitla. Snívalo sa jej o strašnej búrke; more sa dvíhalo k oblohe ako hora. Od stretnutia s veštcom Aklidom ju mátali sny, v ktorých videla mužov s jedným sandálom alebo desivé búrky. Raz sa jej dokonca snívalo, že sa vydala za chovateľa sviň, ktorého tvár sa pomaly menila na diviačí rypák s ostrými klami.

	Posteľ mala rozhádzanú a na tele cítila klzký pot. Sny boli plné hrôzy, ktorá ju neopúšťala ani po prebudení. Uprene pozerala na svoju slúžku, mladú tehotnú Axu.

	Obyčajne usmievavá a spokojná Axa zalamovala rukami a na jej prostej bucľatej tvári sa zračil strach.

	„Ďakuj bohom, pani moja. Myslela som, že ťa už nikdy neprebudím. Poslali po teba,“ povedala, stíšiac hlas a obzerajúc sa, akoby Andromachine komnaty boli plné špehov. Veď aj sú, pomyslela si Andromacha. Celý palác bol plný nedôverčivých očí. Všade, kde sa zišlo viac ľudí, sa okamžite objavili sluhovia a zdržiavali sa tam podozrivo dlho. Rozhovory prebiehali pošepky.

	Andromacha potriasla hlavou, akoby si ju chcela prečistiť, a položila dlhé nohy na zem. Cez vysoké hranaté okno videla, že obloha bledne a blíži sa úsvit. „Kto po mňa poslal o takomto čase?“

	„Kráľ, pani moja.“ Axa hneď pribehla k Andromache, aby jej cez hlavu vyzliekla nočnú košeľu. „Musíš sa rýchlo umyť, obliecť a predstúpiť pred kráľa. Nesmieš prísť neskoro, pani.“

	Andromacha vycítila, že ženy sa zmocňuje panika, a uvedomila si, že ak Priamos bude musieť čakať, na zodpovednosť vezme Axu. Keď jej slúžka priložila na tvár mokrú špongiu, Andromacha jej ju vzala z ruky.

	„Urobím to sama. Pohľadaj mi tie šafranovožlté šaty a sandále z teľacej kože, čo mi dala včera Laodiké.“

	Zatiaľ čo sa umývala, uvažovala, čo to znamená, že na stretnutie s Priamom musela čakať sedem dní. Hádam je to česť. Iné mladé nevesty museli možno čakať celé mesiace, kým sa stretli s kráľom. Opýtala sa na to Laodiké, no kráľova najstaršia dcéra len pokrčila plecami. Andromacha toho ešte nevedela o Tróji veľa. Naisto však vedela, že Priamov palác nie je miesto, kde by sa usídlilo šťastie. Oslňujúco nádherný a plný pokladov, z ktorých mnohé boli z rýdzeho zlata, bol pomníkom okázalosti, ktorá ostro kontrastovala s tým, ako kradmo sa po ňom ľudia pohybovali. Laodiké mala za úlohu oboznámiť Andromachu s tým, ako to v paláci chodí: kam majú ženy prístup a do ktorých priestorov nesmú vkročiť. Andromacha sa však naučila oveľa viac. Laodikine slová boli vždy varovania. Čo nerobiť. Čo nehovoriť. Na koho sa usmievať a ku komu byť zdvorilý. Komu sa vyhýbať.

	Laodiké jej povedala množstvo mien, no Andromache väčšina rýchlo vyšumela z hlavy. Niektoré si zapamätala, ale až po stretnutí s ich nositeľmi: s kráľovým kancelárom Politom s vodnatými očami a s tučným vrchným koniarom Antifonom. Andromachu by prekvapilo, keby ten fučiaci chlap dokázal vyliezť na koňa. A potom tu bol vládca prístavu Deifobos. Obyčajne ho volali Dios a odhliadnuc od vnútornej sily sa tak trochu ponášal na Helikaóna. Vlastne má v očiach strach, pomyslela si.

	Uvedomila si, že Axa na ňu pozerá zamračene a s obavami. „Tie pekné sandálky, pani moja...“ začala neisto.

	„Máš ich, Axa?“

	„Áno, pani, ale... tie sa nehodia.“

	„Neškriep sa so mnou,“ povedala Andromacha. „Bojíš sa kráľovho hnevu. Tomu rozumiem. Ale mala by si sa báť aj môjho hnevu.“ Snažila sa, aby to nevyznelo príkro, no pohľad mala tvrdý a mladá žena sklopila oči.

	„Prepáč, pani, ale asi mi celkom dobre nerozumieš. Tie sandále si nemôžeš obuť. Máš sa stretnúť s kráľom vo Veľkej veži. Schody sú tam zradné a kráľ mi nariadil, aby si si obula primerané topánky.“

	O chvíľu, keď v sprievode dvoch kráľovských orlov v bronzovej a striebornej zbroji a s náhliacou sa Axou za chrbtom kráčala po kamenných uličkách v rodiacom sa ráne, Andromacha uvažovala, čo za hru to s ňou Priamos hrá. Banovala, že nemala príležitosť spýtať sa Laodiké, prečo si kráľ vybral na stretnutie také čudné miesto.

	Za tých sedem dní, čo strávila v Tróji, počula o Priamovi množstvo klebiet – síce obdivných, ale nezmyselných. Axa sa jej zdôverila, že údajne má päťdesiat synov, hoci kráľovná mu dala iba štyroch. V mladosti vraj býval poriadny bujak a mnohí z jeho synov, či ich už uznal alebo nie, bývali v Tróji, v blízkosti svojho mocného otca. Kráľ, ktorý už vládol vyše štyridsať rokov, má dodnes slabosť na pekné mladé dievčatá, prezradila jej s chichotom iná slúžka. Andromache to bolo odporné. Ďalší starec, ktorý si nechce priznať, že obdobie ruje má už dávno za sebou, pomyslela si. No boháči mávajú moc a moc je afrodiziakum. A Priamos je vraj najbohatší človek na svete.

	Žasla nad pokladmi, ktoré videla v kráľovom megaróne a v kráľovniných komnatách, i nad zlatom a šperkami, ktoré Laodiké nosila aj počas bežného dňa. Laodiké bola vždy ovešaná zlatom a vystavovala na obdiv celú zbierku náramkov, náhrdelníkov, náčlenkov, ihlíc, spôn, zlatých sieťok na vlasy a brošní. Nijako jej však nepridali na kráse, pomyslela si Andromacha. Iba čo pritiahli pozornosť na jej malé, orieškovohnedé očká, dlhý nos a ustupujúcu bradu. Vyvažovala to však oslňujúcim úsmevom a milou povahou, ktorou si vedela získať každého.

	„Chuderka Andromacha,“ povedala Laodiké a chytila za ruku svoju novú sestru. „Nemáš nijaké šperky, nijaké zlato, len zopár lacných korálkov a trochu striebra. Poviem otcovi, aby ti dal zlaté, jantárové a karneolové náhrdelníky a náušnice, ktoré ti pristanú k očiam, a zlaté retiazky, ktoré skrášlia tvoje ladné členky... a,“ škodoradostne sa zasmiala, „veľké chodidlá.“

	„Veľké chodidlá sú vraj pekné,“ odvetila vážne Andromacha. „Čím väčšie, tým lepšie.“

	Teraz sa pre seba usmiala a pozrela na svoje chodidlá, uväznené v nemotorných hrubých sandáloch, ktoré jej požičala Axa. Potom zdvihla zrak. Veľká veža Ilionu, pyšne sa týčiaca nad južným múrom Troje, bola takmer dvakrát vyššia než hlavné mestské hradby a bola to najvyššia stavba, akú kedy videla. Ako k nej kráčala, v každom rohu pod strechou videla všadeprítomné stráže. Vyzerali ako malilinký hmyz. Na ich prilbách a hrotoch kopijí sa jagalo vychádzajúce slnko.

	Keď sa Axy opýtala, prečo si ju dal kráľ zavolať do Veľkej veže, slúžka bola čudne zdržanlivá. „Musí to byť veľká česť,“ odvetila neurčito. „Kráľ Priamos tam zavše zájde, aby sa pozrel na mesto, ale aj na more, či sa neblíži nepriateľ. Chráni svoj národ.“

	„A návštevníkov zvyčajne víta vo Veľkej veži?“

	Axa sa začervenala a uhla očami. „Neviem. Ja sa v kráľoch nevyznám. Veža je najvyššia v meste. Musí to byť pre teba veľká česť,“ zopakovala.

	Andromacha pobádala v slúžkiných očiach záblesk hrôzy, preto jej položila ruku okolo pliec a pritiahla si ju bližšie.

	„Nebojím sa výšok,“ ubezpečila ju. „Neboj sa.“

	Vstúpili do obrovskej hranatej veže, ktorej súčasťou bola Skaenská brána. Kamenný múr bol hrubizný a vo veži bolo chladno a vlhko. Andromacha zbadala úzke kamenné schodisko, špirálovito stúpajúce do tmy. Pozrela nahor a zistila, že vežu tvorí vlastne iba zatuchnutá hranatá šachta osvetlená lúčmi svetla, ktoré do nej prenikajú cez diery prerazené v hrubých múroch. Schodisko, pravidelne prerušované malými plošinkami, stúpalo popri stene až na vrchol veže. Na poslednej plošinke nebolo nijaké zábradlie. V držiakoch na stenách blikali pochodne a akýsi vojak jednu vzal a niesol hore schodmi.

	„Mám ísť s tebou, pani?“ Andromacha videla, že Axine oči sa rozšírili od strachu a ruky jej nevdojak zablúdili na zaguľatené bruško.

	„Nie. Zostaň tu. Počkaj ma,“ odvetila Andromacha. „Chceš sa napiť?“

	Axa si začala skladať z chrbta mech s vodou. Andromacha chvíľočku rozmýšľala, potom jej povedala: „Nie, nechaj tak. Napijem sa neskôr.“

	Uvedomila si, že dvaja vojaci sa chystajú ísť s ňou hore. Natiahla ruku. „Daj mi tú pochodeň,“ prikázala vojakovi.

	Muž neisto vrhol pohľad na svojho druha a potom jej podal pochodeň.

	„Ostaňte tu,“ povedala stroho, a kým sa rozkývali, rýchlo vykročila hore schodmi.

	Jej nohy, vycvičené dlhými prechádzkami, ale aj behmi na Tére, ju poľahky niesli hore strmými schodmi. Jednotlivé schody boli vysoké takmer po kolená a Andromacha cítila, že tento telocvik robí jej telu dobre; jej stehná a členky priam výskali od radosti. Nikdy netrpela závratom, ale nepodľahla pokušeniu pozrieť sa dolu, aby zistila, ako vysoko vyšla. Radšej pozrela nahor, na malý štvorec svetla nad sebou.

	Mala dojem, že pochopila, o čo ide kráľovi. Zavolal si ju do veže, aby ju postrašil, možno aj ponížil, dúfajúc, že sa zrúti v slzách dolu pri bráne a budú ju musieť hore vyniesť ako malé decko. Nechcelo sa jej veriť, že kráľ, ktorý má takú moc a bohatstvo, chce mladej žene dokazovať svoju nadradenosť. Mám tu dočinenia s malým tyranom, pomyslela si.

	Čím bola vyššie, tým bolo schodisko užšie a zdalo sa jej, že aj vychodenejšie a klzkejšie. Začínala si uvedomovať hlbokú čiernu priepasť po svojej pravici a stúpala opatrnejšie. Hútala, prečo sú tie schody vychodenejšie v hornej časti veže. Potom jej svitlo a zasmiala sa. Zastala a posvietila si pochodňou. Asi tridsať schodov pod ňou, na opačnej strane, bol tmavý výklenok a v ňom úzke dvere. Keď tade prechádzala, nevšimla si ich. Museli viesť na cimburie južného múru. Starec určite príde tadiaľ a ju nechá terigať sa po schodoch. Už teraz ťa mám plné zuby, Priamos, pomyslela si.

	Keď vyliezla na samý vrch veže, uľavilo sa jej. Jasné slnko ju oslepilo a vietor jej postrapatil vlasy, takže na chvíľu stratila orientáciu. Vydýchala sa a pomaly sa rozhliadla.

	Drevená strecha bola dvakrát menšia než kráľov megarón, no v každom kúte veže stál ako socha jeden strážca a strnulo hľadel do diaľky. Na cimburí juhozápadného múru stál vysoký plecnatý muž. S jeho dlhými striebristo-zlatistými vlasmi sa pohrával vietor.

	Bol dobre stavaný a opálený. Mal na sebe dlhú modrú tuniku a hoci bolo včasráno chladno, svalnaté opálené ramená mal holé. Stál k nej obrátený bokom, videla jeho panovačný špicatý nos a silnú čeľusť. Zdalo sa, že ju nevidí, a tak ostala neisto stáť na mieste.

	„Vari tam chceš trčať celý deň, dievča?“ ozval sa, ani sa neotočil.

	Andromacha podišla k nemu a ostala stáť so sklonenou hlavou. „Som Andromacha z Téb...“

	Odrazu sa kráľ obrátil. Prekvapilo ju, aký je mladý a temperamentný. Jeho vysoká postava a široké plecia na ňu zapôsobili; mala pocit, akoby vedľa nej stál obor.

	„Nenaučili ťa, ako sa máš správať v prítomnosti kráľa, dievča? Na kolená.“ Sklonil sa k nej a už samotnou svojou fyzickou prítomnosťou ju takmer prinútil kľaknúť si.

	Namiesto toho však vystrela chrbát. „V Tébach pod Plakosom nekľačíme pred nikým, ani pred bohmi.“

	Priamos sa k nej sklonil ešte bližšie, takže videla žltkavé bielka jeho očí a cítila pach ranného vína v jeho ústach. Potichu povedal: „Teraz nie si v malých Tébach. Viac ti to nebudem opakovať.“

	Vtom sa ozval na schodoch akýsi buchot a na strechu vyliezol príslušník Kráľovských orlov. Na prilbe mal čiernobiely kapitánsky chochol. Dlhými krokmi zamieril ku kráľovi.

	„Pane.“ Pozrel na Andromachu a zaváhal. Priamos mu netrpezlivo naznačil, aby pokračoval. „Pane, máme ho! Dakto ho musel varovať, lebo sa mu takmer podarilo dostať na egyptskú loď. Teraz ho vypočúvame.“

	„Výborne! Hneď tam prídem.“ Kráľ sa znovu zahľadel na zátoku. „To je tá nová obludná Helikaónova loď?“

	„Áno, pane, volá sa Xantos. Priplávala neskoro v noci.“

	Andromacha nastražila uši. Pozorne sa na Priama zadívala, no z výrazu jeho tváre nedokázala vyčítať, či to pokladá za dobrú alebo zlú správu. Po chvíli kapitána prepustil a obrátil sa k Andromache. „Poď, ukážem ti svoje mesto,“ povedal, zľahka vyskočil na cimburie, obrátil sa a podal Andromache ruku.

	Nezaváhala ani chvíľu. Chytil ju za zápästie a vytiahol k sebe. Sácal do nej vietor. Pozrela do tej strašnej hĺbky.

	„Ani teraz si predo mnou nekľakneš?“ spýtal sa jej.

	„Nekľaknem si pred nikým,“ odvetila a pripravila sa na to, že ju postrčí v ústrety smrti a že ho v takom prípade stiahne so sebou.

	„Začínaš ma zaujímať, dievča. Zdá sa, že sa ničoho nebojíš.“

	„Zdá sa, že ani ty, kráľ Priamos.“

	Akoby ho tie slová prekvapili. „Strach je pre slabochov. Rozhliadni sa vôkol seba. Toto je Trója. Moja Trója. Najbohatšie a najmocnejšie mesto na svete. Nepostavili ho ustráchanci, ale odvážni muži obdarovaní predstavivosťou. Jeho bohatstvo, a tým aj jeho vplyv rastie každým dňom.“

	Vtom kráľ na Andromachino prekvapenie vystrel ruku a priložil jej ju k ľavému prsníku. Nepohla ani brvou.

	„Dokážeš to,“ povedal Priamos a odtiahol ruku. „Odchováš mi silné deti.“

	Do srdca sa jej zavŕtal ľadový červ strachu. „Chcel si povedať, že tvojmu synovi Hektorovi, kráľ môj,“ opravila ho tvrdším hlasom, než bolo múdre.

	Pristúpil k nej rýchlejšie, ako očakávala, a znovu sa k nej naklonil. „Som tvoj kráľ,“ zašepkal jej do ucha, až pocítila jeho horúci a vlhký dych. „A Hektor tu nie je. Možno sa vráti až na jar.“

	Vyhliadka, že počas dlhých zimných týždňov bude zavretá v Piamovom paláci, napĺňala Andromachu hrôzou.

	„A teraz už choď,“ povedal Priamos, odvrátil sa a zadíval sa na zátoku.

	Andromacha zoskočila z cimburia a vykročila k schodom. Vtom na ňu Priamos zavolal. Obrátila sa k nemu. „Počul som, že si panna, je to tak?“

	„Som, kto som, kráľ Priamos,“ odvetila a už nedokázala zakryť hnev.

	„Tak na to nezabúdaj, kto si a čo si,“ pripomenul jej. „Si majetkom kráľa Priama dovtedy, kým sa nerozhodne, že sa staneš majetkom dakoho iného.“

	



	


XVIII

	Dom hadov

	1

	Dom hadov bol väčší, než si Xander spočiatku predstavoval. Tvorili ho štyri velikánske budovy postavené do štvorca s otvorenou záhradou uprostred, v ktorej stál oltár zasvätený bohu Asklepiovi.

	Všade bolo plno ľudí; ženy v dlhých zelených šatách, muži v bielych tunikách, kňazi v splývajúcich modrých a zlatistých rúchach. Pred troma stolmi pri oltári stáli dlhé rady prosebníkov. Každý z nich mal so sebou obetu: biele holubice v klietkach, voňavky, dary z medi či striebra. Xander videl, že každý prosebník dostal kúsok papyrusu, ktorý si pritisol k perám a potom ho vložil do veľkej medenej nádoby stojacej vedľa kňaza pri stole.

	Zmätený Xander sa predieral davom, motal sa po záhrade a potom sa rozhodol, že sa vráti do svojej izby.

	Lenže nemal ani potuchy, kde je. Všetky štyri budovy vyzerali navlas rovnaké. Do jednej z nich vstúpil, prešiel akousi chodbou a ocitol sa v obrovskej okrúhlej miestnosti. Vo výklenkoch stáli sochy bohov. Pri podstavci každej sochy bola hlboká strieborná čaša a malý kôš so žeravými uhlíkmi. Spoznal sochu bohyne plodnosti Demeter, lebo v jednej ruke niesla kôš s obilím a druhou si k prsiam pritískala malú Persefonu. Ostatných bohov nepoznal. Vzduch bol plný kadidla a všimol si dvoch kňazov kráčajúcich k sochám. Jeden nalial do strieborných čiaš víno, druhý hádzal na uhlíky v košoch kúsky papyrusov.

	Vtom Xanderovi svitlo: kňazi predkladajú bohom žiadosti prosebníkov. Hútal, či Demeter dokáže z popola vyčítať, o čo ju žiada každý jeden prosebník osobitne.

	Keď vychádzal z chrámového priestoru, zbadal Machaona, kňaza-lekára, ktorý sa oňho predtým staral. Xander naňho zavolal a Machaon k nemu obrátil hlavu. Bol vysoký, mal ovisnuté plecia a krátke čierne, na spánkoch rednúce vlasy. V očiach sa mu zračila únava.

	„Vidím, že si už zosilnel, Xander,“ povedal.

	„Áno.“

	„Nepresiľuj sa. Ešte nie si celkom zdravý.“ 

	„Áno, pane. Môžeš mi povedať, kde je moja izba?“ Machaon sa usmial. „Dom je ako bludisko. Chvíľu to trvá, kým sa v ňom človek zorientuje. Vieš čítať symboly?“ 

	„Nie, pane.“

	„Tvoja izba je v Siedmom ohni. Každá tunajšia budova má iný symbol a každá miestnosť má svoje číslo.“ Ukázal na najbližšie dvere. „Prvý symbol na tých dverách predstavuje prvok, po ktorom je pomenovaný celý tento priestor.“ Xander pozrel na symbol vyrezaný do dreva. „Na čo sa podobá?“

	„Na luk,“ odvetil.

	„Možno,“ pripustil Machaon. „Ale v skutočnosti ten prevrátený polkruh predstavuje čašu. Preto sa táto budova nazýva Voda. Znak, ktorý vidíš pod čašou, je číslo izby. Smerom na sever je Zem so symbolom kruhu, lebo všetko, čo pochádza zo zeme, sa do nej aj vracia. Oheň je presne na druhom konci záhrady a na každých dverách uvidíš polkruh spočívajúci na rovnej čiare. Symbolizuje vychádzajúce slnko. Vzduch je názov budovy po tvojej ľavici. Na jej múroch uvidíš ďalší polkruh, ale obrátený nahor ako plachta vo vetre.“

	„Ďakujem ti, pane. Odkiaľ bohovia vedia, kto pobozkal papyrus?“

	Machaon sa usmial. „Bohovia vidia všetko, Xander. Vedia, čo je v našom srdci i v našej mysli.“

	„Načo im je potom vôbec papyrus?“

	Je to obrad bohoslužby, znamenie úcty, veľkého obdivu a lásky. Porozprávame sa o tom zajtra, keď ťa navštívim. Teraz sa už musím venovať svojej práci.“ Machaon vstal. „Môžeš sa tu chvíľu poprechádzať. Ale nepokúšaj sa dostať dnu.“

	Xander prešiel opustené záhrady a našiel svoju izbu. Cítil sa príšerne ustatý a slabý. Na roztrasených nohách sa dovliekol k posteli a ľahol si. Zdalo sa mu, že izba sa hýbe, akoby bol na lodi. Keď si ľahol, začul, že sa otvárajú dvere. Zbadal akúsi postavu.

	Bol to Helikaón. Xander sa snažil vstať.

	..Len lež, chlapče,“ povedal Šťastlivec a sadol si na posteľ.

	„Ďakujem ti, pane.“

	Jíantos čoskoro vypláva do Dardanie. Machaon si myslí, že na zimu by si mal zostať tu. Vraj to ešte chvíľu potrvá, kým sa ti vráti sila.“

	Xander neodpovedal. Uľavilo sa mu a zároveň bol sklamaný. Páčilo sa mu, že môže byť členom posádky, no bál sa ďalšej bitky a stále ho mátali obrazy horiacich mužov.

	Helikaón akoby mu čítal myšlienky. „Mrzí ma to, mrzí, že na svojej prvej plavbe si bol svedkom takého nešťastia. Odyseus mi vravel, že si v horúčke videl Zidantasa.“

	„Áno, pane. Všetci boli na brehu a on stál s niekoľkými mužmi obďaleč. Jedným z nich bol Epeus.“

	„Epeus padol v boji,“ poznamenal Helikaón. „Povedal ti Zidantas niečo?“

	„Áno. Povedal mi, aby som myslel na život a aby som sa vrátil do Troje. Chcel som ísť s ním, ale on povedal, že kráča temnou cestou. Požiadal ma, aby som odkázal jeho dcére Thee, že mu urobila veľkú radosť.“

	Helikaón chvíľu mlčky sedel. „Myslím, že to nebol sen, Xander.“ povedal napokon. „Podľa mňa to bolo ozajstné videnie. Venujem chrámu zlato, aby sa o teba postarali. Na jar máš miesto v mojej posádke. Zato urobíš niečo ty pre mňa.“

	„Čo len chceš, pane.“

	„Argurios je tu. Prepadli ho a počul som, že umiera. Chcem, aby si za ním zašiel a zistil, čo potrebuje. Najal som ľudí, aby ho chránili, keby sa vrahovia vrátili. Urobíš to pre mňa?“

	„Áno, pane, ale Argurios ma nemá rád.“

	„Skôr by ma prekvapilo, keby som zistil, že Argurios má niekoho rád.“

	„Čo mám urobiť?“

	„Nechce jesť ani piť. Prines mu jedlo a vodu.“ 

	„Prečo nechce jesť?“

	„Zlí ľudia mu vzali všetko, čo mal. Myslím, že časť jeho bytosti nechce žiť.“

	„Nemôžem ho prinútiť, aby jedol, pane.“

	„Povedz mu. že si sa so mnou rozprával a že som sa smial, keď som počul, v akom je stave. Povedz mu, že som povedal, že ak bude na svete o jedného mykénskeho bojovníka menej, bude to dôvod na oslavu.“

	„Ale za to ťa bude nenávidieť, nie?“

	Helikaón si vzdychol. „Áno, aspoň dúfam. Vyhľadaj ho, keď si oddýchneš. Je v budove zvanej Vzduch a izbu má pri vchode do stĺpovej siene.“

	2

	Najatý vrah Karpoforos šiel za Helikaónom hore kopcom k palácu. Uplynulo takmer dvadsať rokov, čo dakoho zabil v Tróji. Mesto sa odvtedy veľmi zmenilo, roztiahlo sa takmer do všetkých smerov. Po poslednej vražde utiekol cez pasienok do lesíka. Teraz na tom pasienku stáli domčeky poukladané povedľa úzkych uličiek a les musel ustúpiť kasárňam. Preč bol aj impozantný dom kupca, ktorého zavraždil. Škoda, pomyslel si, lebo bol dobre postavený, radosť naň pozrieť.

	Helikaón, kráčajúci kúsok pred ním, sa pristavil pri šiatri so šatami a prehodil zopár slov s majiteľom. Karpoforos zastal a sledoval oboch mužov. Slnko jasne svietilo nad zlatým mestom a na trhovisku bolo množstvo ľudí.

	Čudné, že Helikaón je taký bezstarostný, pomyslel si. Vedel predsa, že v meste sú Mykénčania a že naňho môžu kedykoľvek zaútočiť. Karpoforos podozrievavo prechádzal zrakom dav ľudí a hľadal medzi nimi tvár, na ktorej by sa zračilo napätie. Dospel k názoru, že iný najatý vrah tu nie je.

	Vtom sa Helikaón pohol.

	Karpoforos šiel za ním hore ďalším kopcom smerom k Priamovmu palácu so zlatou strechou.

	V tej chvíli zbadal, ako spomedzi dvoch budov vyšiel akýsi mladý muž. Bol štíhly, mal čierne vlasy, zelenú tuniku, sandále – a za pásom nôž. Videl ho v dave na trhovisku. Pridal do kroku a skrátil vzdialenosť medzi ním a Helikaónom. Keď Helikaón zahol za ďalší roh, neznámy mladý muž vytiahol dýku a vykročil za ním.

	Karpoforos sa pustil do behu a aj v jeho ruke sa zablysol nôž.

	Keď zabočil za roh, zbadal, že mladý muž leží s roztiahnutými rukami naprostred ulice a nad ním stojí Helikaón.

	„Prepáč,“ povedal mu Karpoforos. „Trochu som sa oneskoril.“

	„Nemáš sa za čo ospravedlňovať, Attalus. Bola to moja chyba, keď som ti kázal, aby si sa držal ďaleko za mnou.“ Helikaón sa naňho zoširoka usmial. „Dúfajme, že tento hlupák je to najlepšie, čo majú tí, ktorí ho poslali.“

	„Veru tak,“ pritakal Karpoforos.

	Mladý muž ešte žil a bol pri vedomí, hoci jeho nôž teraz držal Helikaón. Uprene hľadel na Šťastlivca a v jeho očiach sa zračila nekonečná nenávisť. Helikaón odhodil nôž na ulicu a vykročil ďalej. Karpoforos sa pobral za ním.

	Mlčky došli k palácovej citadele a Helikaón podišiel k strážam stojacim pri dvojitej bráne. Vzápätí prešli tienistým podchodom a ocitli sa na širokom dláždenom nádvorí. „Chvíľu sa v paláci zdržím,“ povedal mu Helikaón. „Choď sa zatiaľ niekam najesť. Stretneme sa na súmraku pri vchode.“

	Helikaón vykročil k červeným stĺpom palácového vchodu a Karpoforos sa uchýlil do tieňa. Sadol si na kamennú lavicu vedľa sladko rozvoniavajúcej popínavej rastliny s purpurovými kvetmi. Bolo tam príjemne a cítil sa bezstarostne. Ráno sa mu uľavilo, keď videl vyplávať Penelopu. Karpoforos bol nútený plánovať každý svoj krok už od Zátoky nešťastia. Odyseus poznal jeho tvár a určite tušil, že sleduje Helikaóna.

	Keď sa Karpoforos pred takými deviatimi rokmi plavil na Penelope ako cestujúci, prekvapilo ho, že po tom, čo zakotvili, k nemu pristúpil itacký kráľ. Ako bolo jeho zvykom, Karpoforos si našiel miesto na spanie bokom od ostatných. Sedel a hľadel na hviezdy, keď vtom prišiel za ním Odyseus. Škaredý' kráľ sa posadil na skalu kúsok od neho. „Poznám ťa,“ povedal.

	Karpoforos bol zdesený. Jeho hlavná výhoda spočívala v tom, že ho nikto nepoznal. Mal všednú tvár, akú si nik nezapamätá; stačilo, že si zviazal vzadu čierne vlasy alebo si nechal narásť bradu, a jeho výzor sa úplne zmenil. A pred plavbou do Dardanie sa s Odyseom nestretol.

	„Ako to?“ spýtal sa vyhýbavo.

	Kráľ sa zasmial. „Najal si ťa jeden môj priateľ. Raz som ťa videl, ako vychádzaš z jeho domu. Vraj si najlepší nájomný vrah na svete, Karpoforos, a obeť ti nikdy neunikne.“

	„Najskôr si ma s dakým mýliš.“

	„V tomto sa nemýlim,“ odvetil Odyseus. „A rád by som si ťa najal.“

	„Vraj nemáš nijakých nepriateľov. Koho by si chcel odstrániť?“

	Odyseus pokrčil plecami. „To je jedno. Ide mi len o to, aby som mohol povedať, že skvelý Karpoforos pracoval aj pre mňa.“

	„Je ti jedno, kto zomrie?“ 

	„Úplne.“

	„Chceš mi povedať, že mám len tak dakoho zabiť a prísť za tebou po odmenu?“

	„Hm,“ hútal škaredý kráľ. „Vidím, že by to bolo až priveľmi jednoduché.“ Chvíľu mlčal. „A čo keby sme to urobili takto: Najmem si ťa, aby si zabil človeka, ktorý si ťa chce najať.“

	„Viem, kto si ma chce najať. Je to vplyvný a dobre chránený muž. Cena za moje služby je priamo úmerná riziku, ktoré podstupujem.“

	„Povedz si cenu.“

	„Nechceš vedieť, kto to je?“

	„Nie.“

	Tentoraz stíchol Karpoforos. Obzrel sa na breh, k ohňu, okolo ktorého sedeli chlapi. Pohľad mu padol na čiernovlasého mladého kráľoviča, ktorý cestoval s Odyseom. A práve to bol ten problém. Počas plavby si všimol, že Odyseus má mládenca rád. Tušil škaredý kráľ, že Karpofora si najali, aby ho zabil? Ak áno a Karpoforos odmietne prijať jeho ponuku, Odyseus ho dá tu na tomto brehu zabiť. Pozrel na Odysea a stretol sa s jeho pohľadom. Bol to bystrý chlapík. Mládenca chcel zachrániť tým, že dá zabiť jeho otca, a ak by aj Karpofora chytili, k nijakému krvavému konfliktu by nedošlo. Koniec koncov, itacký kráľ si najal Karpofora len z rozmaru, aby zabil dakoho neznámeho.

	„Ako budeš vedieť, že som to naozaj urobil?“ pokračoval v komédii Karpoforos.

	„Odrežeš tomu chlapovi ucho a pošleš mi ho. To bude dôkaz, že si urobil, čo si mal.“

	„Dáš mi toľko striebra, koľko váži jedna ovca. Taká je cena.“

	„Platí – ale na Itake máme veľmi chudé ovce. Ďalšia vec: Muž, o ktorom hovoríme, už možno povedal, koho chce zabiť. Alebo to možno povie predtým, ako splníš sľub, čo si mi dal.“

	„To je možné.“

	Odyseove oči boli odrazu studené ako ľad. Karpoforos v nich na okamih zahliadol muža, o ktorom kolovali legendy, mladého lúpežníka, ktorý drancoval osady na celom pobreží Veľkého zeleného mora. Za mlada si Odyseus získal odstrašujúcu povesť bojovníka a zabijaka. Kapoforos zachoval pokoj. Jeho život v tej chvíli blikal ako sviečka v búrke. Jedno chybné slovo a je po ňom.

	„Myslím,“ povedal Odyseus, „že by nebolo múdre prijať ponuku človeka, ktorého ideš zabiť. Súhlasíš?“

	„Pravdaže.“

	„Výborne.“

	Potom sa dohodli, ako dostane Karpoforos odmenu. Kdesi vzadu sa smiali chlapi z Penelopy. Karpoforos sa obzrel a videl, že čiernovlasý mladý kráľovič sa žartom pustil za pasy s Odyseovým najbližším priateľom Biantom.

	„Výborný kamarát,“ povedal Odyseus. „Pripomína mi jedného mladého námorníka, ktorý mi kedysi slúžil. Zavraždili ho. Trvalo mi päť sezón, kým som našiel vraha. Nabodol som jeho hlavu na kopiju. Moja Penelopa mi vždy vraví, že neviem odpúšťať a že by som sa mal naučiť potláčať nevraživosť. Ja by som aj chcel, ale nejde to.“ Pokrčil plecami. „Čo narobíme, Karpoforos. Sme, akí sme.“ Tľapol ho mäsitou rukou po pleci. „Som rad. že sme sa takto pekne porozprávali.“

	Karpofora vždy škrelo, že ho škaredý kráľ preľstil, a teraz, keď tu bol prísľub Agamemnónovho zlata, sa mu videlo, že všetko nahráva tomu, aby sa splnilo pôvodné želanie kráľa Anchisa.

	Helikaón konečne padne pod Karpoforovou dýkou.

	Pôvodne sa ho chystal zabiť na Cypre a potme ho sledoval až na vrchol vysokého útesu. Strhla sa však búrka, Helikaón zašiel na kraj útesu a stál tam so zdvihnutými rukami, akoby sa chystal skočiť dolu. Karpoforos sa potichu ukryl medzi veľkými skalami. Dýku nepotreboval. Stačilo jedno rýchle postrčenie a Helikaón by zletel rovno do večnosti.

	Vtom sa objavilo to dieťa. Karpoforos sa stiahol späť do tieňa i počúval, ako vyľakané dievčatko rozpráva o svojej matke. Helikaón kľačal pri nej. Bolo by jednoduché vykročiť dopredu a zabodnúť mu nôž medzi lopatky. Nechcel však vraždiť pred očami malého dieťaťa.

	Potom si spomenul na tú noc na Cypre. Veľa sa vtedy dozvedel – o Helikaónovi i o sebe. Bol trúfalý a takmer za to zaplatil životom. Helikaón vedel, že ho ktosi sleduje, a postavil k hradbám svojich ľudí. A v záhrade padol Karpoforos takmer do pasce. Keď si spomenul na to vzrušenie, zachvel sa od rozkoše.

	Na Helikaóna, ktorý bežal, aby mu odrezal cestu, odrazu zasvietil mesiac. Karpoforos dobehol k múru, preskočil ho a zmizol v tme. Potom zazrel Zidantasa. Obor ho v tieni nevidel. Potom došli ostatní. Karpoforos musel využiť všetku svoju šikovnosť, aby im unikol.

	Sedel v tieni, spomínal a začalo sa mu driemať. Vtom padol naňho tieň. Okamžite vyskočil s dýkou v ruke. Stál pred ním starý sluha a od laku mu takmer spadla tácka s jedlom a pitím. Karpoforos zastrčil dýku do pošvy. „Tvoj pán mi prikázal, aby som ti priniesol niečo na osvieženie,“ stroho povedal sluha a položil tácku na lavicu. Stála na nej karafa studenej vody, čaša, peceň chleba a plátky nasolenej sušenej ryby.

	Sluha bez slova odišiel a Karpoforos sa pustil do jedla. Helikaón sa mu páčil čoraz väčšmi. Bol urodzený muž, ktorý sa vedel postarať o blaho tých, čo mu slúžili. Podistým sa pozrel z jedného z horných okien dolu a videl, ako Karpoforos čaká. Takého muža privíta Otec všehomíra s otvorenou náručou, keď mu Karpoforos odovzdá jeho ducha. Helikaónovo zavraždenie, pomyslel si Karpoforos, bude v istom zmysle pre tohto muža darom.

	Spokojný s touto myšlienkou sa oprel, znovu zadriemal a spomenul si na prvého chlapa, ktorého zabil. Bola to nešťastná náhoda. Karpoforos vtedy pracoval v kameňolome. Dláto sa mu zlomilo, odletelo a trafilo muža vedľa neho do krku, presne do krčnej žily. Zomrel, zvíjajúc sa v prachu kameňolomu. Karpoforos bol zhrozený, no kňaz ho neskôr upokojil. Jeho slová sa mu vryli do pamäti. „Hádes, pán mŕtvych, pozná okamih nášho narodenia i deň našej smrti. Je teda napísané, že Hádes určil každému človeku vyhradený čas. A keď tento čas pominie, jeho telo sa vráti do zeme.“

	„Nikto teda nezomrie mimo času, ktorý mu bol vyhradený?“

	„Nikto.“

	„Takže Pán mŕtvych vzal tomu mužovi život prostredníctvom mňa?“

	„Presne tak, chlapče. Preto by si nemal cítiť nijakú vinu.“

	Vina bola to posledné, čo cítil. Mladého Karpofora kňazove slová povzbudili. Dotkli sa ho bohovia a bol Hadovým služobníkom. Bol to najdôležitejší okamih v jeho živote, ktorý celkom zmenil jeho osud.

	Znovu si spomenul na Helikaóna. Dnes ho nemôže zabiť, lebo Oniacus mu prikázal, aby robil Šťastivcovi osobného strážcu. Aby ostal v jeho blízkosti, na Cypre sa stal členom posádky a prisahal Helikaónovi vernosť. Také veci neslobodno brať na ľahkú váhu, preto bojoval s takým zápalom po Šťastlivcovom boku v bitke pri Zátoke modrých sov.

	No to, čo má vykonať, už nemôže dlhšie odkladať. Zajtra večer je sviatok bohyne Demeter. Ešte dnes sa vytratí z lode a zajtra Helikaóna zabije.

	Spokojný so svojím rozhodnutím sa natiahol na lavicu a upadol do bezsenného spánku.

	Helikaón prešiel chodbou do kráľovho megarónu, veľkej siene, kde čakali prosebníci, dúfajúc, že budú môcť kráľovi predostrieť predmet svojho sporu. Bolo tam množstvo kupcov i prostých občanov a robili veľký hluk, preto Helikaón tadiaľ čo najrýchlejšie prešiel. Kráľovský orol v žiarivej zbroji a s prilbou s bielym chocholom mu otvoril bočné dvere do palácových záhrad a Helikaón vyšiel na slnečné svetlo. Všade boli kamenné chodníky, široké záhony pestrofarebných kvetov a množstvo kamenných lavíc, dômyselne zatienených popínavými rastlinami, čo sa ťahali pomedzi hrubé drevené konštrukcie.

	Aj tu čakali ľudia, no títo boli členovia kráľovskej rodiny. Helikaón zbadal dvoch Priamových synov, kráľovho kancelára Polita a tučného Antifona. Polites sedel v tôni a v lone mu spočívala kôpka papyrusových zvitkov. Obaja muži mali na sebe biele dlhé rúcha po členky a zlatý opasok, znak kráľovských služobníkov. Odvtedy, čo ich Helikaón videl naposledy, ubehol už pomaly rok. Polites vyzeral ustatý, priam chorý. Bledé vlasy mu redli, oči mal červené. Antifones bol ešte tučnejší, než si ho Helikaón pamätal; brucho mu pretekalo cez široký zlatý opasok, tvár mal červenú a zdutú, pod očami ťažké vačky. Človek by vôbec nepovedal, že ešte nemajú ani tridsať rokov, pomyslel si Helikaón.

	Anifones ho zbadal prvý a zoširoka sa naňho usmial. „Hohó, Aineias!“ zavolal. „Vitaj zas doma!“ Na takého tučniaka vykročil dopredu neobyčajne rýchlo, objal Helikaóna a pobozkal ho na líca. Bol mocný ako medveď a Helikaón mal pocit, že mu doláme rebrá. Vtom ho Antifones pustil. Polites nevstal, ale placho sa usmial. „O tvojich dobrodružstvách sa hovorí po celej Tróji,“ pokračoval Antifones. „Ako si bojoval na mori a podpálil pirátom lode. Ty teda nežiješ nudným životom, priateľ môj.“

	„Najlepšie je doma.“

	Helikaón zaregistroval slovo pirát, ale nijako to nekomentoval. Trója bola stále spojencom Mykén a nik nechcel riskovať a uraziť Agamemnóna. Chvíľu sa s kráľovskými služobníkmi rozprával a dozvedel sa, že Priamos „odpočíva“, čo znamenalo, že súloží s nejakou mladou slúžkou alebo manželkou jedného zo svojich synov. Polites bol akýsi nervózny a celý nesvoj. Možno je to jeho manželka, pomyslel si Helikaón.

	„Čo nové v meste?“ spýtal sa ich. Výraz ich tváre sa razom zmenil, akoby si nasadili masky.

	„Ale,“ odvetil Antifones, „všetko po starom. Videl si Hektorovu nevestu?“

	„Stretol som sa s ňou.“

	„Tvrdá žena. Oči má ako zelený kremeň. A térska kňažka! Tenká ako prútik. Nič, čoho by sa dalo chytiť!“

	Helikaón nemal najmenšiu chuť diskutovať s nimi o Andromache. Nevšímajúc si poslednú poznámku, spýtal sa: „Ani o Hektorovi ste nepočuli nič nové?“

	„Len klebety,“ odvetil Polites a utrel si bielym rukávom vodnaté oči. „Akýsi kupec vravel, že bojoval vo veľkej bitke. Nikto však nevie, kto zvíťazil.“

	„Hektor,“ ozval sa Antifones. „Hektor vždy Tvíiazí, Pri rozhovoroch je možno neobratný ako dedinčan a nerozozná dobré víno od šťanky, ale v bitke nikdy neprehrá. Nepripadá ti to zvláštne?“

	„V akom zmysle?“

	„Ty ani na chvíľu neprestaneš byť diplomatom, Polites!“ povedal Antifones pohŕdavo. „Dobre vieš, čo tým myslím. Obaja sme vyrastali s Hektorom. Nikdy sa nebil rád, ani pri chlapčenských šarvátkach. Vždy bol rozumný, dobrosrdečný a usmieval sa ako chmuľo. Pri Hadovi, ako sa len mohol z neho stať taký bojovník?“

	Helikaón sa silene usmial. „Ale choď, Antifones! Pamätám sa na časy, keď si bol najrýchlejším bežcom v Tróji. Mohol by som si položiť podobnú otázku. Ako sa len mohol z takého urasteného atléta stať taký tučniak?“

	Aj Antifones sa usmial, ale pohľad mu stvrdol. „Máš pravdu, Aineias. Hektor je tým, čím je. Milovaným dedičom. To nie je zlé. No niekedy sú rýchle nohy lepšie než šikovné ruky. Keď príde neúroda alebo vypukne choroba, figu záleží na tom, či vie kráľ zručne viesť bojový voz alebo odťať nepriateľovi hlavu.“

	„Veď preto má Hektor šťastie, že má takých bratov ako vy.“

	Vtom sa objavil sluha a postavil sa pred Helikaóna. „Kráľ je pripravený prijať ťa, pán Aineias,“ povedal. Helikaón mužovi poďakoval a šiel za ním bočnými dverami do paláca, smerom k širokému schodisku, ktoré viedlo ku kráľovniným komnatám v hornej časti paláca.

	Je tu aj kráľovná?“ spýtal sa sluhu.

	„Nie, pane, ešte je v letnom paláci. Ale kráľ Priamos sa rozhodol... odpočívať počas dňa v jej komnatách.“

	Na začiatku chodby konca schodiska stáli dvaja príslušníci Kráľovských orlov. Helikaón jedného z nich, urasteného bojovníka menom Cheón, poznal. Keď vojak otvoril dvere do kráľovniných komnát, kývol mu hlavou na pozdrav a mlčky sa usmial.

	Helikaón vošiel do miestnosti a Cheón za ním zabuchol dvere. Dlhé mulové závesy sa vlnili v miernom vánku na širokých oknách a v miestnosti sa vznášala ťažká vôňa voňavky. Helikaón zbadal rozostlanú posteľ. Zrazu sa objavila akási mladá žena. Začervenala sa a sklopila zrak. Prekĺzla okolo Helikaóna, otvorila dvere a odišla.

	Potom sa vynoril Priamos s veľkou zlatou čašou v jednej a so zlatou karafou v druhej ruke. Podišiel k širokému divánu, posadil sa, vypil čašu a znovu do nej nalial vína. „Nože si sadni,“ povedal a rukou ukázal na kreslo na opačnej strane nízkeho stolčeka. ..Pravdaže, pokiaľ nemáš v pláne prehnať sa mojím mestom a upáliť každého mykénskeho piráta, na ktorého natrafíš.“ Helikaón ostal chvíľu stáť a díval sa na kráľa. Zdalo sa mu, že v jeho zlatistých vlasoch pribudlo striebra, no stále z neho vyžarovala sila.

	„Počul si o tom, že Agamemnón je v Miléte?“ spýtal sa ho Priamos.

	„Nie. To je teda pekne ďaleko od domova.“

	„V posledných dvoch rokoch veľa cestuje. Trácia, Frýgia, Karia, Lýkia. Nosí kráľom dary, ubezpečuje ich o svojim priateľstve a uzatvára spojenectvá.“

	„Načo sú mu spojenci na tomto pobreží Veľkého zeleného mora?“

	„Veru tak, načo?“ Kráľ stíchol. Oprel sa. „Videl si to dievča?“

	„Áno.“

	„Pekná – ale hlúpa. Kedysi boli všetky ženy ohnivé a vášnivé. Stráviť s nimi deň, to bolo niečo nádherné. Teraz ti každá povie iba: ,Áno, veľký kráľ, urobím všetko, čo si želáš. Chceš, aby som štekala ako pes, veľký kráľ?' Prečo je to tak, čo myslíš?“

	„Sám poznáš odpoveď,“ odvetil Helikaón.

	„Povedz mi svoj názor.“

	„Nie. Neprišiel som sa s tebou prieť. Prečo vždy túžiš po konfliktoch, keď sa stretneme?“

	„To nie je o túžbe,“ odvetil Priamos, „ale o tom, že sa nemáme v láske. Mám ti povedať, čo si si pomyslel, keď som ti položil tú otázku?“

	„Ak ti to urobí radosť...“

	„Že kedysi, keď ženy milovali Priama, milovali krásneho mladého muža. Teraz sa len snažia poslúžiť starému chlipnému kráľovi. Mám pravdu?“

	„Pravdaže. Vari nemáš vždy v hĺbke duše pravdu?“

	Priamos sa zasmial. „Viem, prečo ma neznášaš, chlapče. Predstavujem všetko to, na čo si ty nemal odvahu. Stal som sa kráľom. Zbavil si sa toho bremena a hodil si ho na malého Diomeda.“

	„V takýchto chvíľach mi je jasné, prečo trávim v Tróji tak málo času,“ povedal Helikaón a zdvihol sa.

	„Len seď, seď!“ zvolal Priamos. „Musíme sa porozprávať, prestaňme preto na chvíľu proti sebe bojovať. Napiješ sa vína?“

	„Nie.“

	„Vráťme sa k Agamemnónovi,“ pokračoval Priamos, keď si Helikaón znova sadol. „Stretol si sa s ním?“ 

	„Nie.“

	„Ani ja, hoci som poznal jeho otca Atrea. Bol to bojovník – ale vtedy ním musel byť. V tých časoch západné národy ustavične proti sebe bojovali. Ale Agamemnón...? Záhadný človek. Väčšinu ľudí, čo boli verní jeho otcovi, nahradil inými alebo ich zabil. Ľudia v jeho blízkosti sú divosi – ako Kolanos. Vedel si, že Agamemnón znovu zaviedol ľudskú obetu pred bitkou?“

	„Nie, nepočul som o tom. Ale neprekvapuje ma to. Mykénčania sú krvilačný národ.“

	„Veru tak, Aineias. A predsa od čias Atrea a jeho otca dodržiavajú zákon hrdinov, ktorý ustanovil Herakles. Sláva a služba bohom. Odvaha a láska k vlasti. Sila bez krutosti. Toto všetko sa za Agamemnóna zmenilo. Jeho vojvodcovia sú surovci, ktorí nabádajú vojakov k výstrednostiam. Zvedovia mi rozprávali príšerné veci o tom, čo páchajú v krajoch, ktoré vyplienili. Ženy a deti vraždia, mužov mučia a mrzačia.“

	„Prečo je teda Agamemnón pre teba záhadným človekom?“ spýtal sa ho Helikaón. „Veď je to len jeden divoch spomedzi celého národa divochov.“

	„Nie je také ľahké sa v ňom vyznať, Aineias. Jeho vojvodcovia sú síce krvilační, ale on sa na ich výčinoch nezúčastňuje. Vo sviatok nepije víno, nesmeje sa ani nespieva. Mlčky sedí a pozerá na ostatných. Vyslanci mi vraveli, že má britký um a že hovoril o spojenectve s Trójou a o potrebe mierového obchodovania. Na druhej strane vyzbrojuje lode pirátov, ktorí plienia naše pobrežie. Teraz hľadá spojencov medzi východnými kráľmi. Jeho vyslanci ponúkali zlato kráľom v Meónii, Kárii, Lýkii, ba dokonca až vo Frýgii. Králi si chcú urobiť zo svojich susedov spojencov, aby predišli zbytočným vojnám. Je pochopiteľné, že chce mať za spojenca aj Tróju. Sme najväčšie obchodné mesto na pobreží Veľkého zeleného mora. Ale Lýkia a Frýgia? Načo dáva dary tamojším kráľom? Čo tým chce získať?“

	Helikaón pokrčil plecami. „Kde sú Mykénčania, tam je vždy vojna alebo drancovanie.“

	„Tiež si to myslím,“ povedal Priamos. „A práve to je tá záhada. Zvedovia mi povedali, že Agamemnón má prenikavý um, no vojna na východe by bola zbytočne riskantná a vopred odsúdená na neúspech. Chetiti už síce nie sú takí mocní, ako boli, ale ich vojsko je lepšie než mykénske. Navyše do vojny by sa mohli zapojiť aj Egypťania. A tiež my, keby Agamemnón napadol našich spojencov – a môjmu Hektorovi sa nevyrovná nijaký smrteľník.“

	„To všetko je pravda. Tak prečo sa bojíš?“ spýtal sa ho Helikaón.

	„Pastier sa vždy bojí, keď sú nablízku vlci,“ odvetil Priamos. „Obavy sú tu skutočne namieste, lebo Agamemnón prikázal postaviť obrovské množstvo lodí. Načo sú mu? Kam ich chce vyslať?“ Priamos vstal, zamieril do spálne a vrátil sa s kusom vysušenej kože, na ktorej bola nakreslená mapa Veľkého zeleného mora. Rozložil ju na stole. „Keď žil môj dedo, Mykénčania napadli Cyprus a dodnes je tam veľká mykénska osada. Ak by ho napadli dnes, mohli by sa zmocniť medených baní. No Cyprus je spojencom Egypta a Chetitskej ríše, ktorých armády sú desaťkrát väčšie než Agamemnónovo vojsko. Loďstvo by mu znemožnilo prístup k ostrovu a veľké armády by Mykénčanov porazili.“ Kráľ prešiel prstom k pobrežiu Lýkie. „Predpokladajme, že napadnú ríšu Tučného kráľa. Už majú kolónie na Rodose, Kose a v Miléte. Odtiaľ by brali zásoby. No Kygones je starý vojak a dobrý bojovník. Dôležitejšie však je, že je mojím spojencom. Poslal by som mu na pomoc jednotky Trójskeho koňa a Mykénčania by nemali ako privolať posily. To isté sa dá povedať o Miléte a Meónii. Skrátka, Agamemnón nemá najmenšiu šancu zvíťaziť. A vieš, čo to znamená, Aineias?“

	„Buď Agamemnón nie je taký bystrý, ako hovoria tvoji vyslanci – alebo ti dačo uniklo.“

	„Presne tak! Nepochybujem o tom, že Agamemnón je veľmi bystrý. Požiadaš svojich kapitánov, aby získali nejaké informácie, keď na jar vyrazia na more?“

	„Pravdaže.“

	„Dobre. Zatiaľ ma budú informovať moji zvedovia a vyslanci. Časom bude jasnejšie, čo má Agamemnón v pláne. Kedy odchádzaš domov?“

	„O deň, o dva. Keď zložím poklonu kráľovnej.“

	Priamovou tvárou sa mihol bolestný výraz. „Umiera,“ povedal. Zachvel sa. „Človeku sa to nechce veriť. Myslel som, že nás všetkých prežije.“

	„To je smutné,“ povedal Helikaón. „Počul som, že je chorá. Nič sa nedá robiť?“

	Priamos pokrútil hlavou. „Dostala omamné látky proti bolesti. Kňazi mi však povedali, že sa nedožije jari. Vieš, že nemá ani päťdesiat? Pri bohoch, kedysi to bola najkrajšia žena na svete. Naplnila mi dušu ohňom a urobila ma šťastným. Chýba mi, Aineias. Ona mi vždy najlepšie poradila.“

	„Hovoríš o nej, akoby už bola mŕtva.“

	„Nevidel som ju niekoľko týždňov. Odvtedy, čo mi to povedali kňazi. Nemôžem sa na ňu dívať. Je to priveľmi bolestné. Nájdeš ju v letnom paláci na druhom brehu Skamandra. Je tam s Kassandrou a mladým Paridom.“

	Helikaón vstal. „Vyzeráš ustatý. Nechám ťa odpočívať.“

	„Hej, mal by som si oddýchnuť,“ pripustil Priamos. „Nespávam teraz dobre. Ale mal by si si dávať pozor na niečo iné,“ dodal. „Agamemnón si najal Karpofora, aby ťa zabil.“

	„Už som to meno počul.“

	„Pravdaže si počul. Všetci sme to meno už počuli. Možno si však nepočul to, že ten chlap zavraždil tvojho otca.“

	Vzduch akoby odrazu zľadovatel'. Helikaón sa ani nepohol, no mal pocit, že mu srdce vyskočí z hrude. „Odkiaľ to vieš?“ dostal napokon zo seba.

	„Moji vojaci zajali včera jedného muža. Vzali ho na vypočúvanie, počas ktorého, pravdaže, zomrel. Medzitým však všeličo prezradil. Bol sprostredkovateľom medzi objednávateľom vrážd a najatým vrahom. Karpofora si chcel najať aj jeden z mojich synov, aby sa ma zbavil. No Karpofora si už najali Agamemnónovi ľudia, aby zabil teba.“

	„Ktorý z tvojich synov ťa chcel dať zabiť?“

	„Pravdu povediac, asi všetci. Okrem Hektora je to banda darebákov. Ten zajatec však zomrel skôr, ako prezradil meno zradcu. Pravdu povediac, neverím, že vedel, ktorý kráľovič sa chcel s ním stretnúť. Akýsi posol mu odovzdal v Miléte zlato a pozval ho do Troje, kde sa mal stretnúť s niektorým z mojich synov. Žiaľ, moji vojaci ho zajali priskoro. Máme síce toho posla, no je to odvážny chlapík. Nie som si istý, či ho zlomíme.“

	„Vieš, ako ten Karpoforos vyzerá?“ spýtal sa ho Helikaón.

	„Má okolo päťdesiatky, je priemerne vysoký a štíhly. Niekedy má bradu, niekedy nie. Veľmi som ti nepomohol, čo?“ spýtal sa ho Priamos.

	„Nie. Zistil si, kto si ho najal, aby zabil môjho otca?“

	„Nie. Ale podľa všetkého to nebolo dohodnuté cez sprostredkovateľa. Niekto zašiel priamo za Karpoforom. Musíš sa mať na pozore, Aineias. A rozmysli si, komu budeš dôverovať.“

	„Okolo seba mám len verných ľudí.“

	„Lojalita je iba tovar,“ posmešne poznamenal Priamos. „A Agamemnón má plno zlata.“

	Helikaón pocítil, ako v ňom kypí hnev. „To je tvoje prekliatie, že si myslíš, že všetko sa dá kúpiť,“ povedal.

	Priamos sa usmial. „A tvojou slabosťou je, že si myslíš, že to tak nie je.“

	



	


XIX

	Krídla nad Olympom

	Kráľovná Hekaba mala každým dňom čudnejší pocit. Sochy lemujúce záhradnú cestičku sa často na ňu usmievali a včera videla na nebi bieleho okrídleného koňa Pegasa, ako letí smerom na západ. Vysvetlenie týchto úkazov našla iba silou vôle. Omamné látky sú silné a sochy sa predsa sami od seba neusmievajú. Tvrdším orieškom bol Pegas. Napokon dospela k záveru, že to bol najskôr kŕdeľ čajok. Na druhej strane, predstava, že s blížiacou sa smrťou získava prenikavejší zrak, bola príjemná a, koniec koncov, možno naozaj videla, ako sa biely kôň vracia na Olymp.

	Bolel ju chrbát, ale nemala síl posunúť páperový vankúš, aby sa jej pohodlnejšie ležalo. Od mora zafúkal chladivý vietor a Hekaba si vzdychla. More vždy milovala – najmä Heraklovu zátoku. Zo záhrady na vrchole vysokého útesu mala Veľké zelené more ako na dlani, a keď pootočila hlavou doprava, videla aj vysoké zlatisté múry Troje na druhom brehu jagavej rieky Skamander.

	Letný palác bol vždy jej obľúbeným miestom, preto sa jej zdalo správne, že zomrie práve tu. Priamos jej ho dal postaviť, keď boli ešte obaja mladí a zdalo sa, že život sa nikdy neskončí a láska je večná. Zabolelo ju v bruchu, no bola to tupá tlmená bolesť, nie ostrá a surová, ako ešte pred niekoľkými týždňami.

	Asi dvadsať krokov pred ňou sedel v tieni mladý kráľovič Paríš, zahĺbený do zvitkov. Hekaba sa pri pohľade naňho, na strohý výraz jeho tváre, na jeho hlboké sústredenie, usmiala. Ešte nemal ani dvadsaťpäť a už začínal plešivieť ako jeho brat Polites. Útly a po poznatkoch dychtivý Paris sa nijako nehodil na typické mužské činnosti. Na koni jazdil iba vtedy, keď musel podniknúť dlhú cestu. Ani s mečom či lukom nenarábal najšikovnejšie. Nadšením ho napĺňalo iba štúdium. Rád kreslil rastliny a kvety a celé popoludnia trávil tým, že rozrezával stonky a skúmal listy. Priamos mal čoskoro chlapca plné zuby. No Priamos mal skôr či neskôr plné zuby každého, pomyslela si Hekaba.

	Zosmutnela.

	Vtom Paris zdvihol zrak. Na tvári sa mu zračili obavy. Odložil zvitok a vstal. „Ukáž, napravím ti vankúš, matka,“ povedal, pomohol jej nakloniť sa a nadvihol jej vankúš. Hekaba sa s vďakou oprela.

	„Ďakujem ti, syn môj.“

	„Prinesiem ti vody.“

	Dívala sa za ním, ako odchádza. Pohyby nemal také ladné ako Hektor a chrbát sa mu od vysedávania nad zvitkami zaguľatil. Niekedy bola sklamaná Paridom aj ona, bola však vďačná za láskavosť jeho ducha a za súcit, ktorý jej preukazoval. „Vychovala som dobrých synov,“ povedala si. Bolesť začala silnieť. Vytiahla z mešteka za pásom maličkú fľaštičku a rozlomila voskovú pečať. Trasúcou sa rukou ju nadvihla k perám a vypila jej obsah. Chuť bola trpká, no o chvíľu bolesť ustúpila a Hekaba upadla do driemot.

	Snívalo sa jej o tom strašnom dni, keď trojročnú Kassandru spaľovala horúčka. Všetci kňazi vraveli, že zomrie, a predsa nezomrela. Malé deti väčšinou takúto chorobu neprežijú, no Kassandra bola silná a bojovala o život celých desať dní, počas ktorých horúčka lomcovala jej drobným telíčkom.

	Potom horúčka poľavila, no Hekabina radosť netrvala dlho. Namiesto šťastnej smejúcej sa Kassandry mala odrazu doma čudné tiché dieťa, ktoré tvrdilo, že počuje v hlave hlasy, a občas bľabotalo tak, že mu nik nerozumel. Teraz mala jedenásť rokov a bola utiahnutá a tajnostkárska, stránila sa ľudí a dôvernejší vzťah nemala ani s vlastnou matkou.

	Hekaba pocítila na pleci akúsi ruku. Otvorila oči. Slnko svietilo tak prudko, že videla len obrys tváre nad sebou. „Ach, Priamos, tak predsa si sa prišiel na mňa pozrieť,“ povedala a hneď jej bolo lepšie. „Vedela som, že prídeš.“

	„Nie, mama. To som ja, Paris. Priniesol som tí vodu.“

	„Vodu, ach áno.“ Hekaba si trochu chlipla a znovu si oprela hlavu o prútené kreslo. „Kde je tvoja sestra?“

	„Pláva v zátoke s delfínmi. Také veci by nemala robiť. Sú to veľké tvory a môžu jej ublížiť.“

	„Delfíny jej neublížia, Paris. A veľmi rada pláva. Vo vode je tuším najšťastnejšia.“

	Hekaba sa pozrela smerom k rieke Skamander. Na pláni sa objavil kentaur. Kráľovná zažmurkala a snažila sa zaostriť zrak. Kentaury vraj prinášajú šťastie. Tieto napoly kone, napoly ľudia vždy prinášajú dary. Možno ma ide vyliečiť, pomyslela si.

	„Prichádza jazdec, mama,“ povedal Paris.

	Jazdec? Poznáš ho?“

	„Nie. Má dlhé čierne vlasy. Možno je to Dios.“

	Pokrútila hlavou. „Ten je ako jeho otec: na umierajúce staré ženy nemá čas.“ Hekaba si zaclonila rukou oči. „Dobre jazdí,“ poznamenala, stále vidiac kentaura.

	Keď sa jazdec priblížil, Paris povedal: Je to Aineias, mama. Nevedel som, že je v Tróji.“

	„To preto, že sa stále krčíš nad tými svojimi zvitkami a pergamenmi. Choď ho pozdraviť. A nezabúdaj, že neznáša, keď ho volajú Aineias. Chce, aby ho oslovovali Helikaón.“

	„Nezabudnem. A ty zasa nezabudni, že tvoji hostia čakajú na prijatie. Je tu Laodiké s budúcou Hektorovu nevestou. Čakajú už od rána.“

	„Už som ti povedala, že nemám náladu rozprávať sa s mladými dievčatami,“ povedala kráľovná.

	Paris sa zasmial. „Myslím, že Andromacha sa ti bude páčiť, mama. Presne takú ženu by si vybrala Hektorovi.“

	„Prečo?“

	„Nie, nie! Sama ju musíš vidieť. A bolo by neslušné prijať Helikaóna a ignorovať vlastnú dcéru a Hektorovu snúbenicu.“

	„Umieram a pravidlá slušného správania ma vôbec nezaujímajú.“

	Tvár sa mu pretiahla od sklamania a videla, že má slzy na krajíčku. „Ach, Paris,“ povedala, zdvihla ruku a pohladkala ho po líci. „Nebuď taký precitlivený.“

	„Vieš... neznesiem pomyslenie, že ma raz opustíš.“

	„Si láskavý. Prijmem tých hostí. Povedz sluhom, nech im prinesú kreslá a niečo pod zub.“

	Nadvihla ruku k jeho perám a Paris ju pobozkal na dlaň. .Keď budeš unavená,“ povedal, „a budeš chcieť, aby odišli, daj mi znamenie. Povedz... že chceš figu v mede, alebo niečo také.“

	Hekaba sa tlmene zasmiala. „Nemusím ti dávať znamenia, Paris. Keď budem unavená, poviem im, aby odišli. A teraz choď zavolať Kassandru.“

	„Mama, veď vieš, že nikdy neurobí to, o čo ju požiadam. Robí jej radosť, keď mi môže odporovať. Myslím, že ma nenávidí.“

	Je nevyspytateľná,“ súhlasila Hekaba. „Tak dobre. Požiadaj Helikaóna, aby zašiel za ňou. On vie, ako na ňu.“

	Cestička na útese bola zradná a strmá, pokrytá drobnými kamienkami a šmykľavá. Helikaón opatrne zišiel na breh, zahľadel sa na zvlnenú hladinu a zbadal Kassandrinu tmavú hlavu poskakujúcu pri dvoch štíhlych sivých telách delfínov. Horúce slnko žiarilo vysoko na jasnej oblohe. Dievča ho zbadalo a zamávalo mu. Helikaón opätoval jej pozdrav, potom zamieril ku skale a sadol si na ňu.

	Stretnutie s Priamom ho vyviedlo z miery. Kráľ bol nafúkaný a Helikaón ho nikdy nemal v láske. No bol aj prefíkaný a obozretný. Myslel si, že Mykénčania sa chystajú na vojenskú výpravu niekam na východné pobrežie, a jeho argumenty boli presvedčivé. Národ, čo žije len pre vojnu, sa bude vždy snažiť dobýjať a plieniť nové územia. A východné pobrežie bolo na to ako stvorené. Chetiti viedli niekoľko vojen. Bitky s Asýrčanmi, Elamcami a Kassitmi ich značne oslabili a teraz navyše Egypťania napadli Feníciu.

	Od mora fúkal svieži vetrík. Helikaón sa zhlboka nadýchol a vo vzduchu zacítil soľ. Kassandra stále plávala, ale nezavolal na ňu. V tých šťastných dňoch, keď býval s Hektorom a Kassandra chodievala za nimi, sa naučil, že nemá rada, ak jej rozkazujú.

	Sedel mlčky na slnku a čakal. Po chvíli zbadal, že Kassandra pláva k brehu a kráča vo vode. Potom vzala po kolená dlhú tuniku zo skaly, kam si ju predtým odložila, obliekla si ju a rozbehla sa po piesku k Helikaónovi. Bola štíhla a malá, s jemnou a pekne krojenou tvárou. Raz z nej bude krásavica. Dlhé čierne vlasy mala husté a lesklé, oči s jemným odtieňom sivej a modrej.

	„Delfíny sa boja,“ povedala. „More sa mení.“ 

	„Mení?“

	„Otepľuje sa. Nepáči sa im to.“

	Takmer zabudol, že bola vždy čudná a že nevedela odlíšiť výmysel od skutočnosti. V noci sa niekedy túlala po záhrade a rozprávala sa akoby so starými priateľmi, hoci tam okrem nej nik nebol.

	„Som rád, že ťa zasa vidím, Kassandra,“ povedal jej.

	„Prečo?“ spýtala sa nevinne s rozšírenými očami.

	„Lebo si moja priateľka a priatelia sú radi, keď sa stretnú.“

	Sadla si na skalu vedľa neho, pritiahla si kolená k telu, objala si ich rukami a zahľadela sa na more. „Tamten veľký je Kavala,“ povedala a ukázala na delfínov. „A tam je jeho žena Vora. Prežili už pätoro sťahovaní. Neviem, ako je to dlho. Myslíš, že je to dlho?“

	„Neviem,“ odvetil. „Tvoja matka má hostí. Nechceš sa s nimi stretnúť?“

	„Nemám rada hostí,“ odpovedalo dievča a potriaslo dlhými čiernymi vlasmi, až z nich fŕkali kvapky vody. „A) ja som hosť,“ podotkol.

	S rovnako vážnym výrazom v tvári prikývla. „Áno. Ale ty si výnimka, lebo teba mám rada. Kto sú tí ostatní hostia?“ 

	„Laodiké a Hektorova verenica Andromacha.“ 

	„Vie strieľať z luku,“ povedala Kassandra. Je veľmi šikovná.“

	„Andromacha?“ 

	„Áno.“

	„To som nevedel.“

	„Mama čoskoro zomrie.“ Tie slová povedala bez akéhokoľvek citu, chladne a odosobnené.

	Snažil sa zachovať pokoj. Pri hocikom inom by sa nahneval, ale Kassandru nebolo možné posudzovať podľa bežných pravidiel správania. „Nie je ti z toho smutno?“

	„Prečo by mi malo byť smutno?“

	„Nemáš ju rada?“

	„Pravdaže ju mám rada. Je to moja najlepšia priateľka. Mamu, teba a Hektora mám rada.“

	„Ale keď zomrie, už ju viac neuvidíš ani neobjímeš.“

	„Ale uvidím! Keď zomriem aj ja, uvidím ju i objímem.“

	Helikaón zmĺkol. More bolo pokojné a krásne, a keď človek sedel v tichej Heraklovej zátoke, zdalo sa mu, že rovnako pokojný je aj celý svet. „Často sa mi snívalo, že si ma vezmeš za ženu,“ povedala Kassandra. „Keď som bola malá. Keď som ešte nemala rozum. Myslela som si, že bývať s tebou v paláci bude nádherné.“

	Zasmial sa. „Pokiaľ si spomínam, chcela si sa vydať za Hektora.“

	„Áno,“ odvetila. „Aj to by bolo krásne. U Egypťanov si brat berie za ženu sestru, veď vieš.“

	„Ale rozmyslela si si to a už si ma nechceš vziať,“ povedal s úsmevom. „To preto, že si počula, ako chrápem?“

	„Nechrápeš, Helikaón. Spíš na chrbte s roztiahnutými rukami. Sedávala som pri tebe a dívala som sa, ako spíš. A počúvala som tvoje sny. Vždy boli desivé.“

	„Ako sa dajú počúvať sny?“

	„Neviem. Proste to robím. Mám rada túto zátoku,“ povedala zrazu. Je taká pokojná.“

	„Tak povieš mi, prečo si sa rozhodla, že sa za mňa nevydáš?“

	„Nikdy sa nevydám. Taký je môj osud.“

	„O pár rokov zmeníš názor. Keď vyrastieš. Máš ešte len jedenásť. Stavím sa, že keď budeš mať toľko rokov čo ja, budeš sa dívať na svet celkom ináč.“

	„Všetci sa naň budú dívať ináč,“ povedala. „Ale to ja už budem dávno mŕtva a budem s mamou.“

	Helikaón sa zachvel. „Nehovor tak! Deti by nemali hovoriť o smrti tak ľahkovážne.“

	Stretol sa s pohľadom jej sivých očí a zbadal v nich smútok. „Budem na skale vysoko v nebi,“ povedala, „a traja králi budú so mnou. Uvidím ťa hlboko dolu. Skala ma odnesie ku hviezdam. Bude to nádherná cesta.“

	Helikaón vstal. „Musím ísť za tvojou matkou. Potešila by sa, keby si šla so mnou.“

	„V takom prípade idem,“ odvetila Kassandra.

	Obrátila sa a zahľadela sa na zátoku. „Sem prídu,“ zašepkala.. „Tak ako Herakles. No tentoraz ich lode celkom zaplnia zátoku. Budú všade, pokiaľ len oko dovidí, až po horizont. A breh mora bude krvavý a posiaty mŕtvolami.“

	Laodiké neopúšťal smútok celé popoludnie. A pritom sa začalo tak dobre. Smiala sa a šantila s Andromachou v jej komnatách s výhľadom na severné pláne. Andromacha si skúšala rozličné klobúky a šaty, ktoré Laodiké darovali vyslanci cudzích krajín. Takmer všetky boli strašne smiešne a dokazovali, aké hlúpe a primitívne sú iné národy. Neoddeliteľnou súčasťou dreveného klobúka z Frýgie bol taký hrubý závoj, že žena, ktorá ho nosila, takmer nič nevidela. Vysokánsky babylonský klobúk s chocholom, zhotovený z tepaných strieborniakov, by zletel z hlavy každému, keby nebol zapnutý na brade remienkami. Chodili s Andromachou po izbách, predvádzali sa a pišťali od smiechu. Andromacha si raz navliekla akési krétske šaty z ťažkého súkna, zdobené zlatou niťou. Boli ušité tak, že prsia ostali voľné a kostená šnurovačka sťahovala pás a dávala vyniknúť ladným ženským krivkám.

	„Také nepohodlné šaty som ešte nemala,“ povedala Andromacha a narovnala plecia, až jej pyšne vystúpili špicaté prsia. Laodiké mala razom po nálade. Andromacha vyzerala v tých hlúpych šatách ako bohyňa a Laodiké mala pocit, že je škaredá ako noc.

	Nálada sa jej zlepšila, keď sa presunuli do matkinho letného paláca, ale nie nadlho. Matka ju nikdy nemala rada. Od malička jej len nadávala. Nikdy si nevedela zapamätať názvy všetkých tých krajín ležiacich na pobreží Veľkého zeleného mora, a keď si na ne aj spomenula, plietla si ich. Zdalo sa jej, že sú na jedno kopyto – Meónia, Mýzia a Mykény, Chios a Kós. Nakoniec jej všetky splynuli v jedno. Na matkiných vyučovacích hodinách mala taký strach, že zabudla dokonca aj to, čo vedela. Kreusa a Paris vždy vedeli správnu odpoveď, tak ako Hektor pred nimi, ako jej povedali. Nepochybovala o tom, že matka bude spokojná aj s tou čudnou malou Kassandrou.

	Teraz je chorá a možno nebude taká prísna, pomyslela si, keď dvojkolesový voz prešiel po moste cez rieku Skamander.

	„Aká je tvoja matka?“ spýtala sa jej Andromacha.

	„Milá,“ odvetila Laodiké.

	„Myslím, ako vyzerá.“

	„Ach, je vysoká a má čierne vlasy. Otec vraví, že kedysi bola najkrajšia na svete. Stále je veľmi príťažlivá. Má zelenomodré oči.“

	„Na Tére si ju vysoko vážia,“ povedala Andromacha. „Za časť jej vena bol postavený Chrám koňa.“ 

	„Áno. Hovorila mi o ňom. Je veľký.“

	Andromacha sa zasmiala. „Veľký? Je obrovský, Laodiké. Vidieť ho z mora, celé míle od Téry. Hlava koňa je taká veľká, že v jej vnútri sa nachádza sieň, v ktorej sa modlí a obetuje Poseidónovi päťdesiat starších kňažiek. Oči koňa sú obrovské okná. Keď sa z nich vykloníš, cítiš sa ako vták, tak sú vysoko.“

	„Znie to... nádherne,“ povedala mdlo Laodiké.

	„Si chorá?“ spýtala sa jej Andromacha, naklonila sa k nej a objala ju rukou okolo pliec.

	„Nie, nič mi nie je, naozaj,“ odvetila Laodiké. Pozrela do Andromachiných zelených očí a videla v nich obavy „To len tá...“

	„Hérina kliatba?“

	„Áno,“ odvetila chytro, lebo bola rada, že nemusí celkom klamať. „Nezdá sa ti čudné, že ženy prekliala pravidelným krvácaním práve bohyňa? Mal to byť skôr nejaký zlomyseľný boh.“

	Andromacha sa zasmiala. „Ak by sme už mali veriť týmto rozprávkam o bohoch, tak bohovia by určite boli radšej, keby sa mohli so ženami pariť stále. Vďaka Hére máme aspoň raz za mesiac malú prestávku.“

	Laodiké si všimla, že pohonič sa naklonil dopredu, akoby nechcel počuť, o čom sa rozprávajú. Zrazu sa jej zlepšila nálada a rozchichotala sa. „Ach, Andromacha, je obdivuhodné, akým spôsobom sa dívaš na svet.“ Oprela sa, a keď pozrela pred seba na múry paláca, jej obavy sa rozplynuli.

	Laodiké nevidela matku už niekoľko mesiacov, a keď ich Paris zaviedol do záhrady, nespoznávala ju. V prútenom kresle sedela krehká vychudnutá bielovlasá starena, ktorej koža na tvári bola žltá ako starý pergamen a taká napnutá, až sa zdalo, že každú chvíľu praskne. Laodiké nepohnuto stála a nevedela, čo robiť. Pomyslela si, že tá babizňa prišla navštíviť matku tak ako ona, no potom tá babizňa prehovorila: „Budeš tam len tak stáť, ty hlupaňa, alebo pobozkáš svoju matku?“

	Laodiké sa zakrútila hlava a v ústach jej vyschlo ako kedysi počas matkinho hrozného vyučovania. „Toto je Andromacha,“ dostala zo seba.

	Umierajúca kráľovná z nej konečne spustila zrak. Laodiké sa uľavilo. Andromacha pristúpila k Hekabe a pobozkala ju na líce. Je mi ľúto, že som ťa zastihla v takom zlom stave,“ povedala.

	„Syn mi povedal, že sa mi budeš páčiť,“ povedala kráľovná chladne. „Nikdy som nemala rada túto frázu. Akoby ma nútila, aby sa mi dotyčná osoba znepáčila. Ty mi povedz, prečo by si sa mi mala páčiť.“

	Andromacha pokrútila hlavou. „To nie, kráľovná Hekaba. Vidí sa mi, že v Tróji všetci hrajú akúsi hru. Ja nehrám nijakú hru. Ak sa ti páčim, dobre, ak nie, tak nie. Slnko bude svietiť tak či tak.“

	„Dobrá odpoveď,“ povedala kráľovná. Prenikavo pozrela na Andromachu. „Počula som, že si stála s Priamom na hradbách a že si si odmietla pre ním kľaknúť na kolená.“

	„Ty si pred ním kľačala?“

	„Ani pred ním, ani pred nijakým iným mužom!“ odsekla kráľovná.

	Andromacha sa zasmiala. „No vidíš, kráľovná Hekaba. Už máme niečo spoločné. Nedokážeme pred nikým kľačať.“

	Kráľovnej zmizol úsmev z tváre. „Áno, máme niečo spoločné. Už sa ťa pokúšal môj manžel dostať do postele?“

	„Nie. A ak sa o to pokúsi, nepodarí sa mu to.“

	„Ech, určite sa o to pokúsi, moja milá. Nielen preto, že si vysoká a pôvabná, ale aj preto, že sa na mňa podobáš. Teda podobáš sa na to dievča, ktorým som kedysi bývala. Aj ja som bola kedysi kňažkou na Tére. Aj ja som bola kedysi silná. Behávala som po kopcoch, strieľala z luku, tancovala a spievala. Aj ja som mala sladkú milenku s plnými perami a pevnými ňadrami. Ako znášala Kalliope tvoj odchod?“

	Laodiké otázka šokovala a pozrela na Andromachu. Myslela si, že priateľka bude skľúčená a zahanbená. No Andromacha sa zoširoka usmievala. „Čo je toto za mesto!“ zvolala. „Všade samý špiceľ, všetko sa hneď roznesie a nijaké tajomstvo sa tu neudrží. Nemyslela som si, že kráľovský dvor vie toľko o tom, čo sa deje na Tére.“

	„Kráľovský dvor toho veľa nevie,“ povedala kráľovná, „ale ja áno. Tak čo, plakala Kalliope? Prosila ťa, aby si s ňou utiekla?“

	„Tak si sa lúčila so svojou milenkou ty?“

	„Áno. Trhalo mi srdce, keď som ju mala opustiť. Zabila sa.“

	„Musela ťa veľmi milovať.“

	„Milovala ma, ale zabila sa až o dvadsať rokov neskôr, keď jej v hrdle narástlo čosi odporné, takže nemohla rozprávať a nakoniec ani dýchať. Skočila z oka sochy Koňa na skaliská. Teraz mám čosi odporné v bruchu ja. Myslíš, že nás bohovia potrestali za našu zmyselnosť?“ 

	„A ty si čo myslíš?“

	Hekaba pokrčila plecami. „Niekedy mám dojem, že je to tak.“

	,Ja si to nemyslím,“ povedala Andromacha. „Rozzúrení muži plienia mečom a ohňom celé krajiny, vraždia a znásilňujú. A bohovia ich vraj za to obdivujú. Ak je to pravda, tak nechápem, ako môžu trestať ženy za to, že sa milujú. No ak sa mýlim a bohovia nás za naše rozkoše nenávidia, tak si nezaslúžia, aby som sa im klaňala.“

	Hekaba sa odrazu zasmiala. „Ty si celkom ako ja! A k môjmu Hektorovi sa hodíš oveľa väčšmi než tvoja bezvýrazná sestra. No hovorili sme o Priamovi. Neznásilní ťa. Bude ťa chcieť zviesť alebo si nájde iné prostriedky na to, aby si bola povoľnejšia. Je to prefíkaný chlap. Myslím, že si počká na moju smrť. Takže sa môžeš ešte chvíľu tešiť zo slobody.“

	„Ako môže niekto milovať takého chlapa?“ spýtala sa Andromacha.

	Hekaba si vzdychla. Je svojhlavý a niekedy aj krutý. No má v sebe aj čosi veľké.“ Usmiala sa. „Sama sa presvedčíš, keď ho lepšie spoznáš.“ Presunula pohľad na Laodiké. „Tak čo, dievča, pobozkáš svoju matku?“

	„Áno,“ odvetila Laodiké pokojne, pristúpila ku kráľovnej a sklonila sa k nej. Zavrela oči, rýchlo ju pobozkala na líce a vrátila sa na miesto. Z kráľovnej vanula nechutná sladkastá vôňa klinčekov.

	Sluhovia priniesli kreslá a studené nápoje a všetky ženy si posadali. Paris sa utiahol a začítal sa do nejakého zvitku. Laodiké nevedela, čo povedať. Vedela, že jej matka umiera, a bolelo ju z toho srdce. Cítila sa znovu ako dieťa, nešťastné, osamotené a nemilované. Ani na prahu smrti pre ňu matka nenašla láskavé slovo. Zovrelo jej žalúdok a rozhovor medzi Andromachou a Hekabou jej pripadal ako neprerušované bzučanie včiel. Matka znovu zavolala sluhov, aby postavili okolo nich pomaľované zásteny proti slnku, no hoci bolo Laodiké v tieni lepšie, náladu jej to nezlepšilo.

	A potom prišiel Helikaón a Laodiké sa razom rozveselila. Vstala a zakývala mladému kráľovičovi, ktorý kráčal dlhými krokmi po bledej tráve na vrchole útesu s mladou Kassandrou po boku. Keď zbadal Laodiké, usmial sa.

	„Si rozkošnejší než kedykoľvek predtým, bratanček,“ povedala mu a tuho ho objala. Stískala ho a bozkávala na líca, akoby ho nechcela nikdy pustiť.

	„Pri bohoch, Laodiké, musíš sa správať ako cundra?“ okríkla ju matka.

	Ostrý tón jej hlasu do nej vnikol ako nôž. Porušila pravidlá spoločenského správania tým najstrašnejším spôsobom. Hosť musí najprv pozdraviť kráľovnú. Helikaón sa k nej sklonil a pobozkal ju na čelo. Potom na ňu žmurkol a pošepkal: „Nič sa neboj!“ Nato vykročil ku kráľovnej a pokľakol pri jej kresle. „Priviedol som Kassandru, ako si si želala.“

	„Nikto ma nepriviedol,“ ohradila sa Kassandra. „Prišla som sama od seba, aby som ti urobila radosť, mama.“

	„Ty mi vždy robíš radosť, moja drahá,“ povedala Hekaba. „Posaď sa k nám, Helikaón. Počula som, že bojuješ proti pirátom a páliš ich telá.“

	Je krásny deň,“ povedal, „nekazme si ho krvavými historkami. A pani Andromacha už o tej bitke vie. Bola tam na brehu.“

	„Závidím ti,“ povedala Hekaba. „Rada by som videla Mykénčanov v plameňoch. Sú to bezcitní psi. Nikdy som nestretla Mykénčana, ktorého by som mala rada – a ktorému by som mohla dôverovať.“

	„Porozprávaj matke, ako si sa prestrojil,“ povedala Laodiké. „Môj sluha sa to dozvedel od jedného člena posádky.“

	„Prestrojil sa?“ zopakovala Hekaba a zamračila sa.

	„Aby unikol vrahom na útese,“ vysvetľovala Laodiké. „Bol to veľmi šikovný ťah. Porozprávaj jej o tom, Helikaón.“

	„Nebolo to nič zvláštne. Vedel som, že na mňa číhajú vrahovia, preto som podplatil jedného z Kygonových strážcov a požičal som si jeho zbroj. Asi ťa sklamem, ale nebolo to nič dramatické. Jednoducho som okolo tých Mykénčanovprešiel.“ Odrazu sa tlmene zasmial. Jeden z nich na mňa dokonca zavolal a spýtal sa ma, či som nevidel Helikaóna.“

	„Bol si oblečený ako strážca?“ spýtala sa Andromacha. „Nestratil si náhodou na brehu sandál?“

	„Áno. Roztrhol sa mi remienok. Odkiaľ to vieš?“

	„Nie je na tom nič čudné. Videla som ťa.“

	Laodiké pozrela na svoju mladú priateľku. Tvár jej zbledla a prvýkrát, čo ju poznala, vyzerala napätá a nesvoja. „Bol to lacný sandál,“ dodal Helikaón.

	„Porozprávaj mi o tej lodi,“ požiadala ho Hekaba. „Vždy som mala rada historky o lodiach.“

	Laodiké mlčky sedela, zatiaľ čo Helikaón rozprával o Xantose a Šialencovi z Milétu, ktorý loď navrhol a postavil. Rozprával o tom, že je odolná proti búrkam a že tancuje na vlnách ako kráľovná mora. Porozprával im o búrke a o tom, ako ju loď prežila. Laodiké bola ako očarovaná. Snívala o tom, že vypláva ďaleko od Troje a bude žiť na zelenom ostrove, kde jej nikto nebude nadávať do hlupaní a nebude ju žiadať, aby vymenovala názvy krajín, v ktorých nikdy nebola.

	Podvečer sa Hekaba posťažovala, že je ustatá, a zavolala dvoch sluhov, ktorí ju odniesli do domu. Helikaón sa čoskoro pobral za ňou. Pôvodne chcel vyplávať do Dardanie dnes, no teraz musel čakať do svitania. Pobozkal Laodiké a znovu ju objal. „Nechcela byť taká krutá,“ povedal jej.

	Ale chcela, pomyslela si Laodiké, nahlas však povedala: „Asi máš pravdu, Helikaón.“

	Kľakol si ku Kassandre a spýtal sa jej: „Neobjímeš ma, moja malá priateľka?“

	„Nie.“

	„Ako myslíš,“ povedal a už chcel vstať.

	„Rozmyslela som si to,“ povedala bohorovné. „Dovolím ti, aby si ma objal, lebo ti to urobí radosť.“

	„Si veľmi láskavá,“ povedal. Kassandra ho objala chudými rukami a tuho ho stisla. Pobozkal ju na líce. „Priatelia by sa mali vždy objať,“ dodal. Potom vstal a obrátil sa k Andromache.

	„Som rád, že som ťa zas videl, pani,“ povedal jej. Laodiké očakávala, že podíde k nej a tiež ju objíme, ale nič také neurobil. Díval sa na Andromachu a ona naňho. Andromachina inokedy strohá tvár zmäkla a do líc sa jej vrátila farba.

	„Prídeš na svadbu?“

	„Asi nie. Želám ti veľa šťastia. Vždy som vedel, že Hektor je synom Šťasteny, no teraz viem, že ho bohovia požehnali.“ 

	„No požehnali aj mňa?“ spýtala sa potichu. „To dúfam – celým svojím srdcom.“

	„Neobjímeš ju?“ spýtala sa ho Kassandra. „Mal by si ju objať.“

	Helikaón bol v rozpakoch, no Andromacha podišla k nemu. „Mali by sme byť priateľmi,“ povedala.

	„Budeme priateľmi až do smrti, Andromacha. Prisahám.“ Objal ju okolo pása a pritiahol k sebe.

	Laodiké pri pohľade na nich zamrazilo. Videla, že Helikaón zatvoril oči, počula, ako vzdychol. Zaplavil ju smútok. Už niekoľko rokov snívala o tom, že jej otec dohodne manželstvo s Helikaónom. Vedela, že ju nemiluje, no verila, že po svadbe by ho urobila šťastným. Keď sa dozvedela, že sa odmietol oženiť s krásnou Kreusou, jasala. Priamovi povedal, že sa ožení len z lásky. V kútiku duše dúfala, že sa možno zaľúbi do nej. Táto nádej predstavovala jediné svetielko v jej osamelých nociach. A teraz vyhaslo. Ju takto neobjal nikdy.

	A v tej chvíli jej bolo jasné, že ani nikdy neobjíme.

	Nikdy nezakúsiš lásku, pošepkal jej temný strach v srdci.

	Andromacha sa vymanila z objatia. Červenala sa a nohy mala akési vratké. Rýchlo odstúpila od Helikaóna a potom si kľakla k útlej Kassandre. „Aj my budeme priateľkami?“ spýtala sa jej.

	„Ešte nie,“ odvetila Kassandra. „Teraz si idem zaplávať. Delfíny ma čakajú.“

	



	


XX

	Hermov chrám

	1

	Karpoforos sedel na streche, hľadel na palác vypínajúci sa na vysokom útese ďaleko za riekou Skamander a bol celý nesvoj. Dnes po západe slnka sa začne sviatok bohyne plodnosti zeme Demeter. Ľudia jej budú ďakovať za úrodu, ktorú zožali v lete. Víno potečie potokom, stoly sa budú prehýbať pod veľkými misami s jedlom, vo veľkých jamách v zemi sa bude piecť mäso. Ľudia budú tancovať a spievať a zabudnú na všetky starosti. O deväť mesiacov sa s krikom a plačom narodia stovky detí. Karpoforos nenávidel sviatky. No tento bol zvláštny.

	Keď ho prvýkrát povolali do služieb smrti, vybral sa na ostrov Samotraké za múdrym veštcom, ktorý tam žil. Bol známy po celom pobreží Veľkého zeleného mora. Žil v jaskyni a v snahe dosiahnuť duchovnú dokonalosť sa vystríhal bohatstva. Na stráni pod jaskyňou sa vždy tlačili zástupy ľudí, ktorí za ním chodili s darmi a prosbami. Veštec mlčky sedel na slnku a tu a tam dakoho zavolal k sebe. Potom začal potichu čosi hovoriť; prosebník počúval a nakoniec mlčky odišiel. Všetci sa ho pýtali: „Čo povedal?“ Ale na túto otázku nikto nikdy neodpovedal.

	Karpoforos čakal devätnásť dní, kým sa dostane na rad. Keď na dvadsiaty deň ráno uprene hľadel na starca, uvedomil si, že veštcove oči spočinuli na ňom. Vzápätí naňho starec zavolal.

	Nechcel tomu veriť a obzrel sa, či dakto nestojí za ním. Nakoniec vstal a vykročil k jaskyni.

	Veštec nebol taký starý, ako si myslel. Hoci mal bielu bradu, na jeho tvári nevidel jedinú vrásku.

	Karpoforos si sadol pred neho s prekríženými nohami. „Akú múdrosť hľadáš?“ spýtal sa ho veštec.

	„Bol som povolaný slúžiť Veľkému otcovi,“ odvetil Karpoforos. „Potrebujem však radu.“

	„Ako si sa dostal k tomuto povolaniu?“

	Karpoforos mu porozprával, ako zomrel robotník, čo s ním pracoval v lome, a ako si uvedomil, že musí slúžiť veľkému bohu tým, že bude posielať duše na dlhú cestu.

	„Myslíš si, že Hádes ťa žiada, aby si zabíjal ľudí?“

	„Áno,“ hrdo odvetil Karpoforos.

	Starec naňho pozrel. Tvár mal bezvýraznú a jeho veľké modré oči neuhli pred Karpoforovým temným pohľadom. „Koľkých si už zabil?“

	„Deviatich.“

	„Počkaj, porozprávam sa s duchmi,“ povedal veštec a zavrel oči.

	Uplynulo toľko času, že Karpoforos si pomyslel, že muž zaspal. Vtom otvoril oči.

	„Každý človek vykročí tou alebo onou cestou, Karpoforos. Keby som ti povedal, že si podľahol klamú a že pán smrti ťa nepovolal, uveril by si mi? Odpovedz úprimne.“

	„Nie. Veľký boh ma urobil svojím služobníkom.“

	Muž prikývol. „Povedz mi, veríš, že chce, aby si zabíjal deti?“

	„Nie.“

	„Alebo ženy?“

	„Neviem. Chce, aby som zabíjal ženy?“

	„Ani deti ani ženy. A medzi Demetriným a Persefoniným sviatkom nebudeš zabíjať vôbec. Keď bude krajina spať medzi dvoma sezónami, aj ty budeš odpočívať. A za každého zabitého človeka obetuješ polovicu zárobku chudobným.“ Ukázal na nôž, čo mal Karpoforos za pásom. „Daj mi ten nôž.“ Karpoforos vytiahol zbraň a podal ju veštcovi. Bola to krásna dýka, rukoväť mala zdobenú striebornou niťou a zakončená bola hlavou leva. „Používať budeš iba túto dýku. Nijaký jed, meč alebo povraz. Ani ruky, kopiju či luk. A keď sa táto dýka zlomí alebo ju stratíš, Veľkému bohu viac slúžiť nebudeš. Ak porušíš niečo z toho, čo som ti povedal, do siedmich dní zomrieš.“

	„Urobím všetko, ako si mi povedal, svätý muž.“

	Karpoforos plnil všetky pokyny bez problémov dlhé roky. V troch mestách založil domy starostlivosti pre chudobných. Nezabil jedinú ženu či dieťa a zbraň opatroval s láskou a siahol po nej, iba keď musel, aby sa nepoškodila čepeľ. Na iné účely mal pri sebe ďalšie dva nože, ktoré použil aj v bitke v Zátoke modrých sov.

	Dnes večer bol sviatok bohyne Demeter a dýka s hlavou leva na konci rukoväti ukončí Helikaónovu životnú púť na tejto zemi.

	Sledoval ho, ako šiel ráno po moste cez rieku Skamander na koni požičanom z kráľovej stajne. Bolo pravdepodobné, že podvečer koňa vráti a potom zíde cez mesto na breh mora. Pôjde po námestí, kde stojí Hermov chrám a kde bude veľa ľudí.

	Nemalo by byť ťažké zabiť ho tam, pomyslel si Karpoforos. Vykročím k nemu s dýkou v rukáve. S úsmevom ma pozdraví. Potom mu bleskurýchlo podrežem krk. Stratím sa v dave a zmiznem. Helikaón bude kráčať po Poliach blaženosti a naveky sa bude radovať v spoločnosti bohov a heróov.

	Karpoforos si vzdychol.

	Nemalo by byť ťažké zabiť ho.

	Ukázalo sa, že odstrániť Helikaóna je oveľa ťažšie než zabiť kohokoľvek iného. Šťastlivec bol obozretný a bystrý; veľa premýšľal a všetko si plánoval. Horšie však bolo, uvedomil si Karpoforos, že jemu samému sa do toho akosi nechcelo. V poslednom čase mu chodili po rozume čudné myšlienky, prepadávali ho pochybnosti a obavy. To sa mu ešte nikdy nestalo. Svoju prácu mal rád a bol nesmierne hrdý, že Hádes si vybral práve jeho. No to, že sa stal členom posádky lode Xantos, ho načisto vyviedlo z miery.

	Celý život bol sám a vždy si vystačil sám so sebou. Neznášal, keď mal okolo seba veľa ľudí. Myslel si, že plavba na Xantose bude napätá a nepríjemná. Namiesto toho sa mu dostalo akejsi útechy. Oniacus ho včera na brehu dokonca objal, keď mu Karpoforos povedal, že z lode odchádza. Bol to čudný pocit. Usiloval sa spomenúť si, kedy ho naposledy dakto objal. Nevedel si spomenúť. Matka ho podistým niekedy privinula, no nech sa akokoľvek snažil, nedokázal si vybaviť jediný jej dotyk. „Budeš nám chýbať, Attalus,“ povedal mu Oniacus. „Viem, že si ťa Šťastlivec veľmi váži. Bude veľmi sklamaný, keď sa dozvie, že už nie si s nami.“

	Takéto lúčenie bolo pre najatého vraha niečo úplne neznáme. Žasol, keď si uvedomil, že má slzy na krajíčku. Nevediac, čo povedať, odišiel s medenákmi v mešci preč.

	Noc predriemal na streche jedného domu, z ktorého videl na vchod do paláca. Na svitaní sa prebral a dával pozor, kedy vyjde Helikaón.

	Začul, ako sa dolu pod strechou smejú a hrajú deti. Pozrel dolu. Piati chlapci hádzali a chytali guľatú hrču zauzleného starého povrazu. Potom zbadal ďalšie dieťa, ktoré sedelo bokom od ostatných. Bolo smutné, iba kosť a koža.

	Neseď tam, povedal mu v duchu Karpoforos. Choď sa hrať s ostatnými. Neodťahuj sa od nich. Skamaráť sa s nimi.

	Chlapec však ďalej sedel a sledoval ostatných. Karpoforos cítil, že začína mať zlú náladu, a pohrával sa s myšlienkou, že zíde dolu a porozpráva sa s ním. Ale neurobil to. Čo by som mu povedal? spýtal sa v duchu. A prečo by ma mal počúvnuť?

	Vtom jeden z chlapcov, chudá výšava s dlhými gaštanovými vlasmi, odišiel od ostatných a prisadol si k menšiemu chlapcovi. Položil mu ruku okolo pliec. Mladší chlapec sa usmial. Dlháň vstal a ťahal chlapca za ostatnými.

	Karpoforos k nemu pocítil veľkú vďaku. Sledoval chlapcov, ako sa hrajú, až kým sa nerozišli domov. Malý chlapec sa smial. „Ktovie, čo z teba bude?“ zašepkal Karpoforos.

	A potom naňho znovu padol smútok.

	V slabnúcom svetle zbadal akéhosi jazdca vracajúceho sa cez skamanderský most. Nedokázal už rozoznať črty jeho tváre, no podľa spôsobu jazdy spoznal Helikaóna: jazdec jednou rukou držal liace, druhú mal zľahka položenú na stehne.

	Karpoforos ho sledoval, ako vracia koňa paholkovi, chvíľu sa s ním rozpráva a potom vchádza do paláca. Po chvíli vyšiel odetý do tuniky z tmavej kože, za pásom dva bronzové meče, a vykročil do ulíc smerujúcich k pobrežiu.

	Karpoforos si zasunul do rukáva dýku, zliezol zo strechy a pobral sa za ním.

	2

	Helikaón kráčal k prístavu a myslel na Andromachu. Stále cítil teplo jej tela pritisnutého k nemu a nezabudnuteľná vôňa jej vlasov v ňom vzbudzovala túžbu. Banoval, že nevyplával z Troje skôr a že navštívil umierajúcu Hekabu.

	Pozrel na oblohu a nízke mraky na západe. Neprevinil sa niečím proti bohyni lásky Afrodite? uvažoval. Možno jej obetoval menej než iným bohom. Neuniklo mu, v akej paradoxnej situácii sa ocitol. Odmietol sa oženiť, lebo sa chcel oženiť z lásky, a teraz, keď stretol ženu svojho srdca a svojich snov, mala sa táto žena vydať za dakoho iného. Ba čo horšie, mala sa vydať za jeho najlepšieho priateľa.

	Teraz nie je čas nad tým premýšľať, vystríhal sám seba, keď zbadal, že na trójskych uliciach sa predlžujú tiene.

	Predieral sa pomedzi pestro oblečených Trójanov tlačiacich sa na trhoviskách a snažiacich sa zjednať čo najlepšiu cenu s kupcami, ktorí už chceli na noc zbaliť svoj tovar. Akási pobehlica sa naňho usmiala, poťažkala v rukách svoje ňadrá a oblizla si namaľované pery. Pokrútil hlavou; pobehlici zmizol úsmev z tváre a prestala sa oňho zaujímať.

	Keď mal dav za chrbtom, kráčal dolu kopcom k pobrežiu opatrnejšie. Mykénski zvedovia určite vedia, že je posledný deň v Tróji a že na svitaní vypláva na more. Ak chce dakto naňho zaútočiť, zaútočí teraz, keď sa vracia na Xantos.

	Fúkal chladný západný vietor a spadlo zopár dažďových kvapiek. Helikaón sa uprene díval na budovy pred sebou. Blížil sa k úzkej uličke vedúcej k širokému námestiu pred chrámom boha pocestných Herma. Bude tam určite veľa ľudí, námorníkov, čo obetovali dary za bezpečnú plavbu, a pocestných, čo túžili po božom požehnaní.

	Dá sa tam skvele číhať na osamelého muža.

	Keď vošiel do uličky pred námestím, pocítil, ako v ňom stúpa napätie. Pred sebou zbadal akéhosi muža v plášti a kapucní, ktorý prudko zahol a kráčal smerom k námestiu.

	Helikaóna sa zmocnil hnev. Bol to určite špiceľ. Jeho prítomnosť na námestí napovie ostatným, že Helikaón sa blíži. Koľkí naňho čakali? Srdce mu začalo búšiť rýchlejšie. Tentoraz pôjdu na istotu. Budú najmenej ôsmi-desiati. Viac nie. Viacerí by si prekážali. Nanajvýš ich bude desať, pomyslel si.

	Zastal a pošepky sa pomodlil k bohu vojny. „Viem, že Mykénčania ťa kladú nad všetkých bohov, mocný Ares, ale muži na tomto námestí sú zbabelci. Žiadam ťa, aby si dnes požehnal moje meče.“

	Vykročil ďalej.

	Keď prišiel na námestie, pozrel sa doľava a doprava. Len čo sa pohol, zbadal za sebou dvoch mužov v kapucniach, ktorí sa pohybovali za ním a podistým mu mali zablokovať ústup.

	Vzápätí uvidel pred sebou Attala, predierajúceho sa davom smerom k nemu.

	V tej chvíli štyria muži strhli zo seba plášte, vytasili meče a vrhli sa naňho. Na prsiach mali kožené panciere a na hlavách okrúhle kožené prilbice. Helikaón vytasil oba svoje meče a rozbehol sa proti nim. Dav sa v okamihu rozpŕchol. Na námestie sa prihnali ďalší Mykénčania. Helikaón jedným mečom odrazil úder jedného z divochov a druhým mu preťal krk. Na bok mu dopadla čepeľ meča. Bolesť bola silná, no slonovinové kotúče ukryté v koženej tunike zabránili meču, aby mu dolámal rebrá. Helikaón sa zvrtol a zahnal sa Mykénčanovi na hlavu. Jeho meč preťal koženú prilbicu a lebku až na čeľusť. Pohol sa dopredu, sekal a odrážal údery. Hoci sa sústredil na mužov, ktorí sa vrhali naňho, vedel, že Oniacus spolu s vybranými členmi posádky vybehli so svojich skrýš a zaútočili na Mykénčanov. Na námestí sa ozývalo rinčanie mečov. Dav sa rozpŕchol a celý priestor prenechal bojujúcim. Helikaón odrazil mečom, ktorý držal v ľavej ruke, ďalší úder a mečom v pravej ruke sekol útočníkovi do kľúčnej kosti. Čepeľ prenikla hlboko a Mykénčan zreval od bolesti.

	Helikaón sa zvrtol a zbadal, ako Attalus vrazil jednému Mykénčanovi dýku do oka a vzápätí mu tuniku postriekala krv.

	Teraz sa snažili utiecť Mykénčania. Helikaón zbadal, že akýsi vysoký bojovník skolil jedného člena jeho posádky a rozbehol sa k úzkej uličke.

	Vtom sa mu postavil do cesty Geršom a Zidantasovým kyjakom mu zasadil úder do hlavy. Mykénčan zletel s rozbitou lebkou na zem.

	Ďalší dvaja útočníci odhodili zbrane, ale Geršom nemilosrdne zrazil na zem aj ich.

	Helikaón videl, ako k nemu neisto mieri Attalus a z dýky mu kvapká krv. Zatackal sa. Helikaón pustil na zem oba meče a vykročil k nemu. Ranený muž mu padol do náručia. Helikaón ho položil na kamennú dlažbu. Vtom Attalus pohol rukou a zavadil čepeľou dýky o Helikaónovu tuniku. „Už je dobre, Attalus,“ povedal Helikaón a vzal mu dýku z ruky. „Boj sa skončil. Ukáž, kde ťa zranili.“

	Vysoko na pravom boku mal hlbokú ranu. Potom Helikaón zbadal druhú ranu na hrudi, ktorá silno krvácala. Vedľa Helikaóna si čupol Oniacus. „Ôsmi Mykénčania padli, ale my sme prišli o piatich mužov. Ďalší traja sú ranení.“

	„Lekár je už na Xantose.“

	„Hej, Šťastlivec, ako si prikázal.“

	„Odneste teda ranených na palubu.“

	„Daj mi... moju dýku,“ zašepkal Attalus.

	Helikaón mu položil ruku na plece. „Musíš odpočívať, Attalus. Nesmieš sa namáhať. O dýku sa neboj. Dám na ňu pozor.“

	„Vyzerá to tak, že napokon predsa len ostaneš s nami, Attalus, priateľ môj,“ povedal Oniacus. „Nič sa neboj. S tými rankami si poradíme raz-dva.“

	Helikaón vstal a rozhliadol sa po chrámovom námestí. Ľudia sa začali znovu schádzať a civeli na mŕtve telá. Vtom vbehla na námestie jednotka trójskych vojakov s vytasenými mečmi. Helikaón vykročil k nim. Veliteľ pristúpil k nemu. Helikaón ho nepoznal.

	„Čo sa tu stalo?“ spýtal sa ho veliteľ.

	„Mykénski vrahovia sa ma pokúšali zabiť.“

	„A prečo by to robili?“

	„Som Aineias z Dardanie, známy ako Helikaón.“

	Veliteľ sa razom správal inak. „Prepáč, pane. Nespoznal som ťa. Som v meste nový.“ Pozrel na mŕtvych a ranených. „Utiekol niekto z vrahov?“

	„Pokiaľ viem, tak nie.“

	„Budem to musieť nahlásiť svojmu veliteľovi.“

	„To je samozrejmé,“ povedal Helikaón a zhruba opísal, čo sa stalo. Keď skončil, veliteľ mu poďakoval a zvrtol sa na odchod. „Počkaj,“ zadržal ho Helikaón. „Ešte som ti neodpovedal, prečo ma chceli zabiť.“

	Veliteľ sa krátko usmial. „Och, nie som v meste zasa až tak krátko, aby som nevedel, prečo ťa chcú Mykénčania zabiť,“ odvetil. „Sfarbil si Veľké zelené more ich krvou.“

	Helikaón sa vrátil k svojim mužom. Nosiči odniesli do Domu hadov troch ťažko ranených členov posádky a ostatným pomohli zísť na breh, kde čakal lekár Machaon. Na breh odniesli aj piatich mŕtvych, ktorých položili na piesok čo najbližšie ku Xantosu. Helikaón si kľakol ku každému z nich a vložil im do úst strieborniak.

	„Prečo to robíš?“ spýtal sa ho Geršom.

	Helikaón vstal. Je to dar pre prievozníka Chárona. Každý duch musí prejsť cez Čiernu rieku, aby sa dostal do Elýzia. On ich tam preváža.“

	„Ty tomu veríš?“

	Helikaón pokrčil plecami. „Neviem. No dary sú tiež pre mŕtvych poctou a holdom ich statočnosti.“

	Vtom k nim pristúpil vysoký striebrovlasý muž v dlhom bielom plášti so znakom koňa, znakom Priamovho domu, a uklonil sa.

	„Aeneias, môj pane, prichádzam od kráľa a prinášam zlé správy.“

	Je Priamos chorý?“

	„Nie, pane. Tá správa je z Dardanie.“

	„Tak hovor, človeče!“

	Posol zaváhal a potom sa zhlboka nadýchol. Nedíval sa Helikaónovi do očí. „Dozvedeli sme sa, že do dardanskej pevnosti vtrhla pod rúškom tmy banda mykénskych pirátov.“ Zaváhal. „Neprišli plieniť, ale... vraždiť.“

	Helikaón sa ani nepohol. „Hľadali mňa?“

	„Nie, pane. Mladého kráľa.“

	Helikaónovo srdce zovrela ľadová obruč strachu. „Povedz mi, že ho nenašli!“

	Je mi to ľúto, pane. Diomeda zabili a jeho matku znásilnili a dobodali. Ešte žije, no bojíme sa, že nevydrží dlho.“

	Zhrčilo sa okolo nich niekoľko mužov, medzi nimi aj Oniacus. Nik neprehovoril. Helikaón sa snažil ovládať. Zavrel oči, stále však videl rozosmiatu Diomedovu tvár a jeho zlatisté vlasy lesknúce sa na slnku. Ticho trhalo uši.

	„Pirátov sme zahnali, pane, ale väčšine sa podarilo dostať na breh a k lodiam, ktoré tam na nich čakali.“

	„Ako zomrel chlapec?“

	„Natreli mu šaty olejom, zapálil ho a zhodili z útesu. Aj kráľovnine šaty namočili do oleja, no vojvodcovi Pausaniovi a jeho mužom sa podarilo k nej prebojovať. Mykénčania ju nestihli zapáliť, zrejme preto ju dobodali. Nik nevie, kto útok viedol. Vieme len toľko, že to bol mladý bojovník s bielymi vlasmi.“

	Helikaón odstúpil od posla a mlčiacej posádky a zahľadel sa na more. Oniacus pristúpil k nemu.

	„Čo rozkážeš, kráľ môj?“ spýtal sa ho.

	„V noci vyplávame. Vraciame sa do Dardanosu,“ odvetil Helikaón.

	



	

[image: Image]

	 

	 

	Tretia časť

	ZIMNÉ BÚRKY

	



	


XXI

	Muž pri bráne

	Asýrčan habusas sedel na útese a hľadel na more. Na Severovýchode sa v slnečnom svetle kúpal hornatý ostrov Samotraké, ale tu, nad malým ostrovom Pitros, ťažké mračná vrhali na útesy a na drsnú krajinu rozprestierajúcu sa za nimi temné tiene. More bolo rozbúrené a spenené a vlny bičoval prudký vietor. Habusas zdvihol k perám džbán s vínom a napil sa. Bolo to lacné a zlé víno, ale jemu to neprekážalo. Za chrbtom počul smiech svojich detí, troch chlapcov, ktorí sa naháňali s palicami v rukách. Hrali sa na vojakov a namiesto mečov mali palice. Jedného dňa so mnou vyplávajú na more, pomyslel si hrdo, a v rukách budú stískať ozajstné meče.

	Toho roku bola dobrá sezóna, plná úspešných prepadov. Kolanos ich doviedol k mnohým víťazstvám a Habusas sa vrátil na zimný ostrov s vrecom plným koristi: zlatých náhrdelníkov a náramkov, brošní zo striebra a lazuritu, prsteňov s karneolovými a smaragdovými očkami. Áno, bola to dobrá sezóna – až na tú hrôzu v Zátoke modrých sov. V ten deň padlo a na čierny popol zhorelo množstvo dobrých chlapov.

	Pomstou bol útok na Dardanos. Habusas si s rozkošou spomenul na mladého kráľa, na jeho horiace šaty, na jeho telo padajúce z útesu, po ktorom ostal len výkrik. Ešte väčšou rozkošou však bola spomienka na kráľovnú. Pretiahnuť ženskú je vždy dobré, no o čo je to lepšie, keď sa žena vzpiera! Keď prosí muža, aby ju ušetril!

	A ako prosila kráľovná!

	Habusasa prekvapilo, keď sa dozvedel, že nezomrela. Mohol sa len dohadovať, že dýka minula srdce iba vďaka tomu, že ju bodol v chvate. Kráľovnini vojaci sa k nej predrali skôr, ako predpokladal. Škoda, lebo jej spolu s ostatnými natrel šaty olejom a mohla zhorieť rovnako ako jej syn.

	Spomenul si na Helikaóna. Predstava, ako teraz trpí, ho hriala na duši.

	Posledná loď, čo dorazila asi pred troma týždňami na Pitros, priniesla správy z pevniny. Helikaón sa vraj vrátil do Dardanosu. Všade vládol rozruch a nepokoj. Zavraždenie mladého kráľa vyviedlo z miery celý národ – presne ako predpovedal Kolanos.

	A Helikaóna rozhodí od zlosti, keď sa dozvie, že tí, čo napadli pevnosť, teraz zimujú v bezpečí ostrova Pitros, chránení rozbúreným morom i tým, že ostrov patrí Mykénčanom. Aj keby Helikaón svojich bojovníkov presvedčil, aby nebrali ohľad na Poseidónov hnev, nemohol by zaútočiť na ostrov bez toho, aby nevyhlási] Mykénčanom vojnu, a tú nemohol vyhrať.

	Kolanos svojim mužom sľúbil, že na jar zaútočia na Dardanos znovu – tentoraz s päťdesiatimi loďami a s vyše tisíckou bojovníkov. Habusas bol rád, že kráľovná je nažive. Predstavil si, aká hrôza ju premkne, keď znovu zbadá mykénskych bojovníkov. Priam počul jej výkriky a prosby, keď jej stŕhali šaty z tela. Pocítil, že mu rýchlejšie prúdi krv v žilách. Predtým ešte nikdy neznásilnil kráľovnú. Hoci sa jej telo vlastne ničím nelíšilo od tiel iných žien, čo sa mu dostali do rúk, poznanie, o koho ide, ho vzrušovalo.

	Habusas sa obrátil a videl, že slnko začalo zapadať. Traja synovia priskočili k nemu a objali ho. Boli to dobrí chlapci. Mal ich veľmi rád.

	„No, beťári,“ povedal, „je načase ísť domov a navečerať sa.“

	Najstarší, Balios, ukázal na more. „Pozri, otec, lode!“

	Habusas prižmúril oči. Ďaleko na východe zbadal štyri lode, ktorých vesla naplno zaberali. Nečudo, pomyslel si. Stmieva sa a nechcú, aby ich noc zastihla na mori. Prečo však boli na mori v takýto nebezpečný čas, to mu bolo záhadou. Asi mali zlú sezónu a zúfalo sa snažia niečo vyplienil

	Habusas dúfal, že budú mať šťastie, lebo časť ich bohatstva pripadne jemu. Vlastnil všetky pobehlice na Pitre. Zaplavil ho pocit spokojnosti. Mal troch krásnych synov, milujúcu manželku a majetok, ktorý sa mu neustále rozrastal. Títo cudzí bohovia mu podistým požehnali. Veď aj mali prečo, pomyslel si. Pred každou plavbou všetkým obetuje: býčkov Diovi, Hére, Poseidónovi a Areovi, jahňatá Demetre, Aténe, Artemide a Afrodite, kozy Hefaistovi, Hermovi a Hadovi. Obety od neho dostávajú dokonca aj menší bohovia, lebo si nechcel pohnevať ani Sudičky ani zlomyseľnú bohyňu sváru Eris. Habusas bol zbožný muž a bohovia ho za to odmeňovali.

	Jeho najmladší syn, šesťročný Kletis, sa rozbehol po cestičke na okraji útesu. Habusas naňho zakričal, aby si dával pozor, a Baliovi povedal, nech ho chytí za ruku.

	„Prečo musím naňho stále dávať pozor?“ ohradil sa Balios. Mal trinásť rokov, už začínal pretŕhať putá, ktoré ho spájali s detstvom. „Prečo naňho nedáva pozor Palikles? Ten nemusí nikdy nič robiť.“

	„Akože nie?“ vyštekol Palikles. „Pomáhal som mame zaháňať kozy, kým si sa ty skrýval v sene s Fersiou.“

	„Prestaňte sa škriepiť,“ napomenul ich Habusas. „Urob, čo som ti kázal, Balios.“

	Mládenec sa rozbehol a schmatol malého Kletisa, až vykríkol. Balios sa naňho zahnal rukou.

	„Nebi svojho brata!“ zakričal naňho Habusas.

	„Keď je taký protivný!“

	Je to dieťa. Deti také bývajú. Ja som ťa dakedy udrel?“ 

	„Nie, otec.“

	„Tak si vezmi príklad zo mňa.“

	Balios zvesil hlavu a vliekol vzpierajúceho sa Kletisa za sebou. „Takže tvoj brat behá za Fersiou,“ pošepkal Habusas desaťročnému Paliklovi.

	„Ani sa veľmi nenabehá,“ zamrmlal Palikles. „Tá je horšia než jej matka.“

	Habusas sa zasmial. „Dúfajme. Jej matka je jedna z mojich najlepších pobehlíc.“

	Palikles zastal a zahľadel sa na more. „Pozri, otec, ďalšie lode,“ povedal.

	Habusas si všimol, že prvé štyri galéry sa už blížili k brehu, ale za nimi sa plavilo ďalších sedem.

	Na oblohe pribúdali búrkové mračná a more bolo čoraz búrlivejšie.

	„A tam je ďalších päť, otec!“ vykríkol Balios. Ukazoval smerom na sever, kúsok od zubatého pobrežia.

	Habusasovi priam zamrzlo srdce v hrudi. V tej chvíli mu bolo jasné, že prichádza Helikaón, aby sa pomstil. Šestnásť lodí! To znamenalo najmenej osemsto nepriateľských bojovníkov. Nehybne stál, akoby stále nemohol uveriť tomu, čo videl na vlastné oči. Len blázon sa vydá na Veľké zelené more v období búrok. A ako si mohol myslieť, že unikne hnevu Mykénčanov? Habusas nebol nijaký hlupák. Vžil sa do Helikaóna a tuho premýšľal. Jedinou nádejou Dardančana bolo nenechať nažive jediného svojho nepriateľa.

	Chce nás všetkých pozabíjať! Helikaónovi muži zaplavia ostrov a zlikvidujú každého, na koho natrafia.

	Habusas sa rozbehol dolu k mestu a kolovej ohrade. Chlapci trielili za ním.

	Keď dobehol k prvým domom, začal kričať. „Chyťte sa zbraní! Útočia na nás!“ Bežal ďalej smerom k svojmu domu a stále kričal. Z vybielených domov vychádzali muži, chvatne si zapínali náprsné panciere a pripínali si opasky s mečmi.

	Jeho žena Voria začula huriavk a vyšla pred dom. „Prines mi prilbu a sekeru,“ zakričal na ňu. „Potom vezmi chlapcov do vrchov a skryte sa v jaskyni. Rýchlo!“ Jeho vystrašený a naliehavý hlas ju prinútil konať. Vbehla do domu a Habusas za ňou. Vytiahol z truhlice náprsný pancier, pretiahol si ho cez hlavu a začal si zapínať remienky. Malý Kletis stál s plačom vo dverách a za ním vystrašený Balios s Paliklom.

	Žena mu priniesla prilbu. Nasadil si ju na hlavu a chvatne si pozapínal remienky na brade. „Choďte s mamou, chlapci,“ prikázal im a zodvihol obojsečnú sekeru.

	„Budem bojovať po tvojom boku, otec,“ ponúkol sa Balios.

	„Dnes nie, chlapče. Zostaň s mamou a bratmi. Choďte do vrchov.“

	Chcel ich všetkých objať a povedať im, že ich má rád, ale nebolo času. Prešiel okolo chlapcov a rozbehol sa ku kolovej ohrade. Na ostrove bolo vyše dvesto bojovníkov a v ohradenej drevenej pevnosti boli luky a kopije. Odtiaľ dokážu odraziť nepriateľa! Vzápätí ho premkol strach. Ani taká pevnosť nezastaví osemsto dobre vyzbrojených mužov.

	Obzrel sa k pobrežiu a zbadal, že sa tam zhromažďujú vojaci. Od štítov, prilbíc, náprsných pancierov a hrotov kopijí sa odrážali posledné lúče zapadajúceho slnka. Disciplinovane sa formovali do faláng. Potom prešiel pohľadom úbočie kopca nad osadou. Ženy a deti sa tam náhlili do ako-tak bezpečných jaskýň.

	„Len nech tí psi prídu,“ zakričal na zhromažďujúcich sa pirátov. „Nakŕmime ich vlastnými vnútornosťami!“

	Vedel, že nič také sa nestane, a videl im na tvárach, že to vedia aj oni. V boji na mori sa im nikto nevyrovnal. Ľahko vyzbrojení piráti sa rýchlo pohybovali, rýchlo udierali a rýchlo mizli aj s korisťou. No proti disciplinovanému vojsku na súši nemali najmenšiu šancu. Habusas šiel na smrť. Zhlboka sa nadýchol. Aspoň synovia prežijú, lebo jaskyne boli hlboké a Balios poznal skrýše, do ktorých si netrúfal vliezť nijaký vojak v ťažkej zbroji.

	„Pozrite!“ skríkol jeden z chlapov a ukázal na utekajúce ženy a deti. Na kopci pred nimi sa vynorili ozbrojení vojaci s kopijami, ktorí pomaly pochodovali v útvare dopredu. Ženy a deti začali utekať pred radmi kopijí naspäť k mestu.

	Habusasa sa zmocnilo zúfalstvo. Na západnej časti ostrova zrejme pristáli ďalšie lode. Nikto neunikne.

	„Ku kolovej ohrade!“ prikázal bojovníkom.

	Rozbehli sa cez úzku uličku na rovné priestranstvo pred drevenou pevnosťou. Za nimi pochodovali nepriateľskí vojaci so štítmi a kopijami pred sebou. Aj muži budú mať len málo času, aby sa dostali dnu – na ženy sa už nedostane.

	Habusas dobehol k pevnosti. Stáli tam muži a búchali na zavretú bránu.

	„Pri Hadovi, čo sa tu deje?“ zakričal na mužov stojacich na hradbách. „Otvorte bránu! Rýchlo!“

	„A prečo by sme to robili?“ ozval sa akýsi chladný hlas.

	Habusas sa lepšie prizrel a spoznal – Helikaóna! Vôbec nemal na sebe zbroj, len starý obnosený chitón ako obyčajný námorník. Muži stojaci pri ňom boli oblečení rovnako – hoci v rukách držali luky, v ktorých boli nasadené šípy.

	Habusas pocítil žič až v hrdle. Okrem sviatkov a zhromaždení bola pevnosť vždy prázdna. Helikaón musel so svojimi ľuďmi pristáť pri pobreží ostrova deň vopred a potom už len jednoducho vošiel do opustenej pevnosti.

	„Toto je mykénske územie,“ povedal, hoci vedel, že je to márne.

	Od brehu sa už blížili vojaci sformovaní do bojovej línie so zdvihnutými štítmi a kopijami. Z úbočia kopca pribiehali ženy s deťmi a vrhali sa k svojim manželom a milencom. Balios sa postavil k otcovi; v ruke držal starú vyštrbenú dýku. Habusas hľadel so zlomeným srdcom na syna. Ako môžu byť bohovia takí krutí? uvažoval.

	„Odhoďte zbrane!“ prikázal im Helikaón.

	Habusasom zalomcoval hnev. „Myslíš si, že nás spáliš, ty sukin syn? To teda nie! Na nich, kamaráti! Pobime ich!“ Habusas sa vrhol do prednej línie a jeho muži s bojovým pokrikom za ním. Zasypal ich dážď šípov a vzápätí sa na nich vrhli vojaci. Bitka bola krátka a surová. Ľahko vyzbrojení Mykénčania sa nemohli vojakom v plnej zbroji rovnať. Habusas zabil dvoch Dardančanov. Potom mu ktosi prebodol stehno a vrazil mu štítom do hlavy. Zviezol sa na zem.

	Keď precitol, uvedomil si, že má ruky zviazané za chrbtom a leží pri kolovej ohrade. Rana v nohe pálila ako oheň a cez kožené gamaše mu presakovala krv. Jasný mesiac osvetľoval jeho druhov, ktorí ležali vôkol neho a s ktorými toľko rokov bojoval. Všetci boli mŕtvi. S námahou sa pozviechal na kolená, narovnal sa a obzeral sa, či niekde nezbadá svojich synov. Keď uvidel Baliovo telo, vykríkol. Chlapec ležal na chrbte a krk mal prebodnutý kopijou. „Syn môj!“ vykríkol so slzami v očiach.

	Obďaleč zbadal Helikaóna, ako sa rozpráva s akýmsi starým vojakom. Pamätal si ho z útoku na Dardanos. Bol to vojvodca... Pausanius, hej, tak sa volal. Starec ho zbadal a kývol na Helikaóna, ktorý sa k nemu obrátil.

	Chvíľu nehybne stál a Habusas videl jeho nenávistný pohľad. Keď však prehovoril, hlas mal chladný, takmer bezcitný, no jeho slová pôsobili desivejšie, než keby bol kričal. „Nemal som čas namočiť ho do oleja, zapáliť ho a zhodiť z útesu. No možno máš aj ďalších synov. Pohľadám ich.“ Tie slová sa zabodli do Habusasa ako rozžeravené meče.

	„Neubližuj im, Helikaón. Prosím ťa!“

	„Aj ona ťa prosila?“ spýtal sa ho Helikaón neprirodzene pokojným hlasom. „Prosila ťa kráľovná, aby si ušetril jej syna?“

	„Prosím ťa! Urobím všetko, čo chceš! Moji synovia sú môj život!“ Habusas padol na kolená. „Dám ti svoj život, Helikaón. Nič ti neurobili, ani tvojim ľuďom.“

	„Tvoj život je už môj.“ Helikaón vytasil meč a priložil ho Habusasovi ku krku. „Ale povedz mi, kde nájdem Kolana a možno sa zľutujem nad tvojimi deťmi.“

	„Odišiel pred troma dňami. Má sa vrátiť na jar s päťdesiatimi loďami. Neviem, kde je teraz. Prisahám. Keby som to vedel, povedal by som ti to. Spýtaj sa ma, na čo chceš. Všetko ti poviem!“

	„Dobre teda. Upálil Kolanos môjho brata a zhodil ho z útesu?“

	„Nie. On len vydal rozkaz.“

	„Kto to teda urobil?“

	Habusas s námahou vstal. „Keď ti to poviem, sľúbiš mi, že nezabiješ členov mojej rodiny?“ 

	„Len ak uverím tvojim slovám.“

	Habusas sa narovnal v celej svojej výške. Ja som zapálil toho chlapca. Áno, a znásilnil som aj kráľovnú. Robilo mi radosť, keď som ich počul kričať, a želám si, aby som žil tak dlho, aby som sa mohol vyšťať na tvoj popol!“

	Helikaón sa ani nepohol. Habusas videl, ako mu šklblo svalom na dolnej čeľusti. Dúfal, že sa rozzúri a zabije ho jediným úderom meča. Helikaón však odstúpil a zasunul meč do pošvy.

	„Teraz ma zapáliš, ty sukin syn?“

	„Nie. Nezapálim ťa.“ Helikaón sa zvrtol a kývol dvom vojakom, ktorí odvliekli Habusasa ku kolovej ohrade. Preťali mu putá. Okamžite zaútočil a jedného vojaka kopol. Druhý vojak tresol Habusasa rukoväťou kopije do spánku. Habusas, oslabený stratou krvi, spadol na zem. Po druhom údere upadol do bezvedomia.

	Prebrala ho bolesť, ktorá sa začínala v zápästiach a chodidlách a šírila sa do celého tela. Otvoril oči a vykríkol. Ruky mal roztiahnuté a pribité o drevenú bránu. Z rán kvapkala krv a on mal pocit, že bronzové klince mu prebodli kosti v zápästí. Snažil sa narovnať nohy, aby na rukách nespočívala taká váha. Telo mu preťala taká príšerná bolesť, že znovu vykríkol. Nohy mal neprirodzene ohnuté a takisto priklincované k bráne.

	Zbadal, že pred ním stojí Helikaón. Všetci ostatní vojaci boli preč.

	„Vidíš tamtie lode?“ spýtal sa ho Helikaón. Habusas naňho civel a videl, že ukazuje k brehu. Na piesku boli vytiahnuté nepriateľské galéry. Helikaón zopakoval otázku. „Vidím... ich.“

	„Zajtra na svitaní budú na tých lodiach všetky ženy a deti z tejto osady. Teraz sú z nich otroci. Ale členov tvojej rodiny nevezmem, ani sa im nepomstím. Budú žiť.“

	Po týchto slovách odišiel preč. Zdvihol sa vietor, oprel sa do otvorenej brány a pomaly ňou pohol. Klince sa zaťali Habusasovi do tela. Zreval od bolesti. Keď sa brána pohla ešte kúsok, videl, že telá jeho mužov premiestnili. Odtiahli ich k neďalekým domom a priklincovali na dvere a ploty. Niektorých pribili na steny, ďalší viseli zavesení za krk z okien.

	Vtom zbadal telo svojho syna. Ležal na zemi a ruky mal preložené cez brucho. Hlavu mal obrátenú nabok. V jasnom mesačnom svite sa v chlapcových ústach zaleskol kov. Niekto mu tam vložil strieborniak, určený pre prievozníka.

	Hoci Habusas strašne trpel, pocítil vďaku.

	Čím dlhšie visel, tým väčšia bola bolesť. Váha vlastného tela mu trhala zápästia. Vykríkol. Snažil sa na bolesť nemyslieť. Ako dlho budem zomierať? uvažoval.

	Do neskorej noci? Do rána? Niekoľko dní? Bude ešte žiť, keď na ňom budú sedieť vtáky požierajúce zdochliny? Bude sa musieť dívať, ako divé psy hodujú na tele jeho syna?

	V tom zbadal vpravo akýsi pohyb. Vracal sa Helikaón. V ruke držal meč.

	Ja nie som Kolanos,“ povedal. Zodvihol meč, vrazil ho do Habusasovej hrude a prebodol mu srdce. A všetka bolesť razom ustala.

	



	


XXII

	Frýgický luk

	1

	Jesenné mesiace sa vliekli slimačím tempom. Bezútešná, ustavične sivá obloha, oživovaná iba desivými búrkami a prudkými lejakmi, schladila aj Andromachinho ohnivého ducha. Snažila sa zabiť čas niečím príjemným, ale ženy žijúce v paláci mali na zábavu málo príležitostí. Nesmeli jazdiť na koni, ani sa nesmeli ísť večer zabaviť do mesta. Nijaké veselice, nijaký tanec, nijaký spev. Ostrov Téra jej každým dňom chýbal viac a viac a snívala o nespútanej slobode, z ktorej sa kedysi tešila.

	Z nudy ju na chvíľu vytrhol príchod novej slúžky, tráckej dievčiny Alesie, ktorá jej mala dočasne vypomáhať večer a v noci. Bola poslušná a ochotná, no blízkosť jej tela na širokej posteli Andromache len pripomínala, ako veľmi jej chýba Kalliope. Keď sa Alesia vrátila k svojim pravidelným povinnostiam, Andromache nechýbala a nijako sa tomu nesnažila zabrániť.

	Tesne pred koncom roku sa Andromache podarilo kúpiť na Dolnom trhu frýgický luk. Bola to výborná zbraň; tetiva sa tak ťažko napínala, že sa to na prvýkrát nepodarilo ani jej. Bol šikovne vyrobený z vrstiev pružnej rohoviny a dreva; spolu s ním si kúpila aj hrubý chránič na zápästie z lesklej čiernej kože.

	Vzala si ho na cvičisko severne od mesta, kde sa cvičili v streľbe mnohí trójski lukostrelci. V ten deň výnimočne svietilo slnko a Andromacha v bielej tunike po stehná a v sandáloch sa zabávala celé predpoludnie. Trójski muži sa k nej spočiatku správali zdvorilo, no blahosklonne. Keď však videli, ako vie strieľať, zhromaždili sa okolo nej a diskutovali o vynikajúcich vlastnostiach luku.

	Na druhý deň Adromachu zavolali k Priamovi do jeho komnát. Kráľ bol nahnevaný a vyčítal jej, že sa ukazovala medzi mužmi z nižšej vrstvy.

	„Žiadna urodzená Trójanka by nešla polonahá medzi sedliakov,“ povedal.

	„Ešte nie som Trójanka,“ poznamenala a márne sa pokúšala ovládnuť hnev.

	„A možno ani nikdy nebudeš! Môžem ťa poslať s hanbou domov a žiadať o vrátenie ceny za nevestu.“

	„To by bola naozaj tragédia,“ odsekla.

	Očakávala výbuch hnevu. Kráľ sa však znezrady rozosmial. „Pri bohoch, žena, pripomínaš mi Hekabu, aj tá má jazyk nabrúsený ako nôž. Skutočne, si celkom ako ona.“ Videla, ako jej pohľadom skízol na prsia a dolu po celom tele. Odrazu mala pocit, že tenké modré šaty, ktoré mala na sebe, sú načisto priesvitné. Priamos sa zhlboka nadýchol a pomaly vydýchol. „Nemôžeš ignorovať trójske obyčaje,“ pokračoval s červenou tvárou, no zmierlivejším tónom. „Ženy ktoré žijú v paláci, nosia na verejnosti dlhé šaty. Nestrieľajú z luku. Ty však strieľať môžeš. Na mužov si zapôsobila, čo nie je na zahodenie. Členovia kráľovskej rodiny by mali vždy pôsobiť dobrým dojmom.“

	„Nebolo to ťažké,“ odvetila. „Luky, ktoré im dávaš, sú nanič. Sú slabé a majú malý dostrel.

	„V minulosti nám slúžili dobre.“

	„Prekvapilo by ma, keby šíp vystrelený z trójskeho luku prerazil aspoň kožený pancier. Dnešní bojovníci už majú lepšie zbrane.“

	Kráľ chvíľu mlčal. „Dobre teda, Andromacha. Poobede za mnou zájdi do palácových záhrad – uvidíme, čo dokáže trójsky luk.“

	Keď sa vrátila do svojich komnát obrátených na severné kopce, čakala tam na ňu Laodiké. V poslednom čase, od stretnutia s Hekabou, už nebola taká priateľská. Andromacha to pripisovala šoku, ktorý jej spôsobil pohľad na slabú a chorú matku. Dnes však vyzerala ešte smutnejšia. Hoci bola zvyčajne ovešaná šperkami, teraz mala na sebe iba jednoduchý bledozelený chitón po členky. Svetlé vlasy, inokedy spletené v zlatej alebo striebornej sieťke, jej voľne padali na plecia. Je to zvláštne, pomyslela si Andromacha, ale keď nemá na sebe tie výstredné drahokamy, vyzerá oveľa príťažlivejšie, akoby lesk drahých kameňov iba zvýrazňoval jej ošklivosť. Pozdravila priateľku bozkom na líce a povedala jej o Priamovom návrhu.

	„Chce ťa zahanbiť,“ povedala potichu Laodiké.

	„Ako to myslíš?“

	Dievčina pokrčila plecami. „Teší ho to. Je rád, keď ľudia pri ňom vyzerajú ako hlupáci. Matka je taká istá. Preto sa k sebe tak dobre hodia.“

	Andromacha si k nej prisadla a objala ju rukou okolo pliec. „Čo ti je, Laodiké?“

	„Nič.“ Laodiké sa silene usmiala. „Neozval sa ti Helikaón?“

	Andromachu otázka prekvapila. „Prečo by sa mi mal ozvať?“

	„Ach, ja neviem. Len som chcela vedieť, či neposlal nejaký odkaz, o ktorom neviem. Nikto mi nič nepovie.“

	„Nie. Pokiaľ viem, z Dardanie neprišli nijaké správy.“

	Zdalo sa, že Laodiké sa zlepšila nálada. „Vraj zabil na chrámovom námestí dvadsiatich Mykénčanov. Bol ako mladý boh. Tak som to počula. Mal dva meče a pozabíjal všetkých vrahov.“

	Aj Andromacha počula fantastické historky o Helikaónovej chrabrosti a to, ako Xantos vyplával na rozbúrené more, sledovala s veľkou úzkosťou. Pozrela na Laodiké a pochopila, že dievča je do Helikaóna načisto zbláznené. Posmutnela. Videla, ako Helikaón pozdravil Laodiké v Hekabinom paláci a nič nesvedčilo o tom, že by mu pripadala príťažlivá. Áno, zložil jej kompliment, ale bez štipky vášne. Vtom si uvedomila, prečo si Laodiké myslela, že sa ozval Andromache. So svojou láskou k Andromache sa totiž nijako netajil. „Čo si tým myslela, že ma tvoj otec chce zahanbiť?“ spýtala sa jej, aby zmenila tému.

	„Stále hrá s ľuďmi nejakú hru. Neviem prečo. S Kreusou a Hektorom nie, ale s ostatnými sa hrá ako mačka s myšou.“

	Andromacha sa zasmiala. „S lukom ma nezahanbí, Laodiké. Tým si buď istá.“

	„Bude to súťaž, uvidíš,“ pokračovala Laodiké. „Nechá ťa súťažiť s Diodom alebo Agatonom. Sú to vynikajúci strelci. A otec nechá priviesť do záhrad plno ľudí, aby videli, ako ťa jeden z jeho synov porazí. Uvidíš,“ zopakovala.

	„To sa budú musieť veľmi snažiť,“ odvetila Andromacha. „A veľkého množstva ľudí sa nebojím.“

	„Kiež by som bola ako ty,“ vzdychla si Laodiké. „Keby som bola...“ Zaváhala a jemne sa usmiala. „Ale nie som, takže na tom nezáleží.“

	Andromacha ju chytila za ruku. „Počúvaj ma,“ zašepkala. „Všetko, čo vidíš vo mne, je aj v tebe. Si pekná žena a ja som hrdá, že si mojou priateľkou.“

	„Som pekná žena,“ zopakovala Laodiké. „Ale mám dvadsaťtri a ešte som sa nevydala. Všetky moje pekné sestry – okrem Kreusy – sa už povydávali.“

	„Ach, Laodiké! Ani len netušíš, aké sme si podobné. Bola som najškaredšia z celej našej rodiny. Nikto ma nechcel. Preto ma otec poslal na Téru. Priamos ma prijal ako Hektorovu verenicu až potom, keď zomrela moja malá sestra. A ty nie si škaredá. Máš krásne oči a očarujúci úsmev.“

	Laodiké sa zapýrila. Potom sa pozrela Andromache do očí. „Pamätám si, keď Palesta prišla do Troje. Mala som ju rada, ale bola veľmi plachá. Otec si ju obľúbil, ale matka ju nemohla ani vystáť. Vraj nie je Hektora hodna. Pamätám si, ako matka povedala, že si vybral nesprávnu sestru. Už vtedy o tebe vedela.“

	„To som nevedela. Chuderka Palesta. Bolo to milé dievča.“

	„Ľúbiš Helikaóna?“ spýtala sa jej odrazu Laodiké.

	Andromacha o tom nechcela hovoriť a bála sa, že keby povedala pravdu, mohlo by to pokaziť priateľstvo s Laodiké. Klamať však nemohla. „Áno, ľúbim ho.,“ odvetila.

	Je do teba zaľúbený. Vidím to.“

	„Muži vždy zbožňujú to, čo nemôžu mať. Mám sa vydať za Hektora, takže nehovorme o iných mužoch. Si moja priateľka, Laodiké. Mám ťa rada ako sestru. Tak čo, pôjdeš poobede so mnou do záhrady? Pomôže mi, keď budem vedieť, že si tam.“

	„Pravdaže pôjdem. Potom musím ísť do Asklepiovho chrámu. Matka potrebuje ďalšie omamné látky.“

	„Pôjdem s tebou. Mám tam jedného malého kamaráta, ktorý pomáha lekárovi. Volá sa Xander.“

	 

	Bolo poludnie, keď obe ženy vkročili do najväčšej z palácových záhrad. Ako Laodiké predvídala, bolo tam najmenej sto ľudí. Andromacha mnohých poznala, no pamätala si iba zopár mien. Priamos sedel na zdobenom pozlátenom stolci umiestnenom na kamennom pódiu. Vedľa neho sedela jeho dcéra Kreusa, krásna, čiernovlasá, štíhla a elegantná. Oči mala chladné a na Andromachu sa dívala s neskrývaným pohŕdaním. Pri kráľovi stál aj mierne vyzerajúci a nahrbený tajomník Polites, tučný Antifones i štíhly Dios. Andromachu znovu zarazilo, ako sa ponáša na Helikaóna. A bol tam ešte jeden muž, vysoký a plecnatý, so zlatistými ryšavými vlasmi, ktorého ešte nevidela. „To je môj nevlastný brat Agaton,“ zašepkala Laodiké. „Vravela som ti, že to bude súťaž.“

	Na opačnom konci záhrady, takých šesťdesiat krokov od nich, stál malý voz s veľkými kolesami. Na boku bol pripevnený kožený náprsný pancier. K prednej i zadnej časti voza boli priviazané dlhé povrazy. „Strieľala si už na pohyblivý terč?“ spýtala sa jej Laodiké.

	„Nie.“

	„Tak dnes budeš. Sluhovia budú ťahať voz za povrazy sem a tam.“

	Priamos vstal z kresla a všetko stíchlo. Agaton a štíhly Dios sa chopili lukov, vykročili dopredu a postavili sa vedľa Andromachy. Laodiké cúvla dozadu.

	„Dnes budeme svedkami súťaže,“ povedal Priamos hromovým hlasom. „Andromacha z Téb pod Plakosom sa nazdáva, že trójske luky sú slabé zbrane a chce nám predviesť svoju povestnú šikovnosť. Moji vojvodcovia Agaton a Deifobos sú pýchou Troje v narábaní s lukom. A víťaza čaká nádherná odmena.“ Zdvihol ruku; Kreusa vykročila dopredu a podala mu skvostnú bojovú prilbicu zdobenú striebrom, ktorá mala vpredu motív boha Apolóna s napnutým lukom.

	Priamos ju zdvihol do výšky, až sa zablyšťala v popoludňajšom slnku. „Nech Pán strieborného luku prinesie víťazstvo tomu, kto si ho zaslúži,“ zvolal kráľ. Androamacha cítila, ako sa v nej dvíha hnev. Bola to vojenská odmena, mužská odmena, ktorá mohla lukostrelkyňu iba uraziť.

	„Budeš strieľať prvá, Andromacha?“ spýtal sa jej Priamos.

	„To by asi nebolo vhodné, kráľ Priamos,“ odvetila milo. „Žena, ako stále počúvam, je v mužskom svete až na druhom mieste.“

	„Prvý bude teda strieľať Agaton,“ vyhlásil Priamos a sadol si. Plecnatý kráľovič vystúpil dopredu a nasadil šíp na tetivu. Na jeho pokyn sluhovia na druhom konci záhrady chytili povrazy a pomaly ťahali voz doľava. Potom muži stojaci napravo začali rýchlo ťahať voz po kamennej dlažbe na svoju stranu.

	Agaton vystrelil a šíp sa zapichol do koženého panciera. Dav zajasal. Potom vykročil dopredu Dios. Aj on trafil kožený náprsný pancier. Oba šípy ovisli, znak, že sa nezabodli veľmi hlboko.

	Andromacha nasadila šíp s čiernymi pierkami na tetivu a zakvačila o ňu prsty. Keď sledovala tých dvoch strelcov, odhadovala, ako dlho asi letia šípy k cieľu a akou rýchlosťou sa pohybuje voz. Videlo sa jej príjemné, že si môže sama zastrieľať. Upokojila sa a napla tetivu. Zamierila na voz a vystrelila. Šíp sa hlboko zabodol do náprsného štítu.

	Každý z lukostrelecov vystrelil ďalších šesť šípov. Všetky trafili terč a kožený pancier vyzeral ako dikobraz. Dav už nebol taký sústredený a sluhovia počas krátkej prestávky zložili dostrieľaný kožený pancier a vytiahli šípy.

	Andromacha pozrela na kráľovičov. Obaja vyzerali napätí a plní očakávania. Zbadala, ako Priamos čosi hovorí jednému vojakovi, ktorý sa rozbehol medzi ľudí. „Čo sa deje?“ spýtala sa kráľoviča Agatona.

	„Ozajstná súťaž sa ešte len začne,“ odvetil s náznakom hnevu v hlase. Zhlboka si vzdychol. „Pani Andromacha, najlepšie by si urobila, kedy si teraz odstúpila.“

	„Prečo?“

	„Lebo nebudeme strieľať na terče. Obávam sa, že môj otec má iné plány.“

	Ešte ani nedohovoril a spoza budov v zadnej časti záhrady sa vynorili vojaci. Viedli troch zviazaných mužov s koženými panciermi na prsiach. Postavili ich pred voz a s kopijami namierenými na zajatcov vytvorili pred davom ľudí dva rady. Kráľ vstal. „Títo úbožiaci,“ povedal, „sú sprisahanci. Včera ich zatkli. Sú to spurní tvrdohlavci, ktorí odmietli prezradiť mená svojich komplicov.“

	Andromacha civela na väzňov. Boli v zúboženom stave, tváre zakrvavené, oči napuchnuté. Keďže vedela, čo príde, pobrala sa preč. Priamos ju zbadal. „Nie je ti to po chuti, dievčatko? Nuž áno, toto je chlapská robota.“ Obrátil sa k davu. „Títo zradcovia si zasluhujú smrť, ale ja som milosrdný človek. Zbavíme ich pút.“ Od najbližšieho príslušníka Kráľovských orlov vzal kopiju a hodil ju do trávy asi šesťdesiat krokov od väzňov. „Ak sa niektorému z nich podarí dostať ku kopiji, potrestáme ho iba vyhnanstvom. Pustite prvého! A nech mi Deifobos preukáže česť!“

	Vojak vytiahol spoza pása dýku a podišiel k prvému väzňovi, štíhlemu mužovi v stredných rokoch. Jediným ťahom mu prerezal povrazy na zápästí. Muž nehybne stál a nenávistné hľadel cez celú záhradu na kráľa. Potom sa zhlboka nadýchol, rozbehol sa a začal kľučkovať. Dios zodvihol luk. Muž zrýchlil. Šíp ho trafil do krku takou silou, že mu hrot prerazil zátylok. Muž sa zatackal a potom sa zvalil na pravý bok. Začal sa dusiť. Tvár mu očervenela. Andromacha sa odvrátila, počula však príšerné groteskné zvuky, čo vydával umierajúci, po dychu lapajúci muž. Napokon stíchol.

	„A teraz druhý!“ zreval Priamos.

	Tento väzeň bol mocný muž s hustou bradou. Aj on hľadel plamenným zrakom na kráľa. Keď mu preťali putá, nerozbehol sa, ale dlhými krokmi vykročil po záhrade. Kráľovič Agaton zamieril. Vtom muž skočil doprava a rozbehol sa ku kopijí. Agaton vystrelil. Trafil muža do hrude, ale neprestrelil náprsný pancier. Väzeň bežal nezmenenou rýchlosťou ku kopijí. Dios vystrelil ďalší šíp. Aj ten trafil s buchnutím cieľ, no väzeň dobehol ku kopijí a vytrhol ju zo zeme. Potom sa zvrtol k Priamovi a rozbehol sa k nemu. Všetci ostali ako obarení. Jeden duchaprítomný príslušník Kráľovských orlov mu skočil do cesty, no chlap doňho vrazil plecom, až zletel na zem.

	Keď už bol väzeň tesne pred kráľom, do chrbta sa mu hlboko zabodol šíp s čiernymi pierkami a prenikol mu do srdca. Muž na chvíľu znehybnel a potom sa zvalil s kopijou v ruke nabok.

	Andromacha zložila frýgický luk a civela na muža, ktorého zabila. Agaton pristúpil k nej. „Vynikajúci zásah. Zachránila si kráľovi život.“

	Priamos pristúpil k nehybnému telu. „A teraz,“ zreval, „všetci vidíte, prečo sme túto ženu vybrali Hektorovi za nevestu! Zaslúži si, aby ste ju pozdravili!“ Dav poslušne zajasal. Potom dal kráľ pokyn vojakom na druhom konci záhrady, aby posledného väzňa odviedli.

	O mesiac sa Andromacha dozvedela, že Priamos dal pre svojich lukostrelcov objednať tisíc frýgických lukov.

	Andromacha sa vytratila zo záhrady až neskoro popoludní. Udalosťami dnešného dňa jej postavenie razom stúplo, a tak ju okamžite obklopila záľaha gratulantov a pochlebovačov. Keď sa napokon vyhovorila na únavu a zamierila do svojich komnát, čakala tam na ňu Laodiké.

	Priateľka sa k nej rozbehla a tuho ju objala. „Bola si úžasná, Andromacha!“ povedala. „Som na teba taká hrdá! Všetci hovoria len o tebe.“

	Andromacha ju pobozkala na líce a vymanila sa z objatia. „Kto bol ten muž, ktorého som zabila?“

	„Kapitán Kráľovských orlov. Všetci ho pokladali za hrdinu. Prečo sa podľa teba z človeka stane zradca?“

	„Neviem. No bol statočný. Stačilo, aby sa dotkol kopije, a dostal by vyhnanstvo. On však prijal inakšiu smrť, lebo aj keby sa mu podarilo Priama zabiť, stráž by ho premohla a zabila. Už o tom nehovorme. Teraz musím zájsť do chrámu.“

	Keď vyšli zavesené do seba von, slnko stále svietilo, hoci v diaľke bolo vidieť búrkové mračná. „Myslím, že na Agatona si urobila dojem,“ povedala Laodiké. „Nemohol od teba odtrhnúť oči.“

	Andromacha sa zasmiala. Je to impozantný muž. Ako to, že som ho ešte nevidela?“

	„Veľa času trávi východne od mesta. Vedie tráckych žoldnierov a je takmer taký vynikajúci vojvodca ako Hektor. Sú si veľmi blízki.“

	„Podobajú sa?“

	Laodiké sa zachichotala. „Pýtaš sa, či je Hektor pekný?“ 

	„Áno.“

	Je krásny ako mladý boh. Má zlatisté vlasy, modré oči a úsmev, ktorému nik neodolá.“

	Je najstarším Priamovým synom?“

	Laodiké sa znovu zasmiala. „Áno i nie. Je najstarším matkiným dieťaťom, a teda aj právoplatným dedičom. No otec mal dvadsaťštyri, keď sa s matkou zobrali. A s milenkami mal ďalšie deti. Najstarší bol Troilos. Teraz by bol mal už pomaly štyridsať.“

	„Zomrel?“

	„Otec ho vlani poslal do vyhnanstva. Zomrel v Miléte. Podľa niektorých ho otrávili. Aj ja si to myslím.“

	„To sa mi akosi nezdá,“ povedala Andromacha. „Ak ho chcel Priamos zniesť zo sveta, prečo to neurobil v Tróji?“

	Laodiké zastala a obrátila sa k nej. „Mala by si vedieť, že predtým, ako matka ochorela, mala Trója dvoch vládcov. Matka Troila nenávidela. Myslím, že nenávidí všetkých Priamových synov, ktorých neporodila ona. Keď Troilos zosnoval sprisahanie s cieľom zvrhnúť otca, myslela si, že otec ho dá okamžite zabiť. Ale on odmietol.“ Laodiké pokrčila plecami. „Ale napokon aj tak zomrel.“

	„Hekaba ho otrávila?“

	„Neviem, Andromacha. Možno zomrel prirodzenou smrťou. Bola by si však prekvapená, koľko mladých ľudí zomrelo, keď nesúhlasili s matkou.“

	„Tak to som rada, že sa jej páčim. A koľko rokov má vlastne Hektor?“

	„Takmer tridsať.“

	„Prečo sa ešte neoženil?“

	Laodiké odvrátila zrak. „Och, najskôr kvôli vojnám a bitkám. Mala by si sa ho na to spýtať, keď sa vráti. Budú sa konať veľké prehliadky a oslavy jeho víťazstiev.“

	Andromacha vedela, že jej niečo tají, no rozhodla sa, že nebude na Laodiké naliehať. Namiesto toho povedala: „Musí to byť ozaj skvelý bojovník, keď sa hovorí o jeho víťazstve, hoci bitka sa ešte neskončila.“

	„Och, Hektor nikdy neprehrá,“ povedala Laodiké. „Trójsky kôň je v bitke nepremožiteľný.“

	Andromache sa taký názor videl naivný. Spŕška šípov, dobre mierená kopija či náhodný úder môžu ukončiť život hocktorého bojovníka. Nepovedala však nič. Prechádzali trhoviskami, na ktorých sa zastavovali, aby si prezreli vystavený tovar. Nakoniec došli k liečebným domom.

	Sadli si do zadnej záhrady a Laodiké poslala sluhu po lekára Machaona. Ďalší sluha, starší muž, im priniesol čaše so šťavou z rozličného ovocia. Niečo také lahodné Andromacha ešte nepila. Zmes mala farbu zapadajúceho slnka. „Čo je to?“ spýtala sa.

	„Šťava z ovocia, ktoré pochádza z Egypta a Palestíny. Ovocie má rôzny tvar a farbu: zlatistú, žltú, zelenú. Niektoré druhy sú dobré samy osebe a niektoré sú také ostré, že ti zvodnatejú oči. Ale kňazi zmiešajú ovocie s medom. Je to veľmi osviežujúce.“

	„V Tróji je toľko vecí, ktoré sú pre mňa nové!“ povedala Andromacha. „Takú farbu som ešte nevidela. Ani také šaty pre ženy, ani takú výzdobu na stenách.“ Zasmiala sa. „Dokonca aj nápoje majú inú farbu.“

	„Otec vraví, že obchod podporuje rozvoj civilizácie. Národy i jednotlivci sa učia jeden od druhého a vo všetkom sa zdokonaľujú. V Tróji máme egyptských krajčírov. Začali robiť pokusy s farbivami z Frýgie a Babylonu. Niektoré farby, ktoré sa im podarilo vyrobiť, sú úžasné! Ale nejde len o šaty. Hektor si priviedol z Tesálie kone. Veľké zvieratá. Šestnásť kusov. Chová ich s našimi kobylami. Sú z nich vynikajúce kone do vojny. Do Troje prichádzajú šikovní a podnikaví ľudia. Otec vraví, že jedného dňa tu bude centrum veľkej civilizácie.“

	Andromacha počúvala, ako Laodiké rozpráva o Priamovi a jeho snoch. Očividne otca zbožňovala a on mal na ňu očividne málo času.

	Laodiké zmĺkla. „Tuším, že ťa nudím,“ povedala. „Prepáč.“

	„Naopak, je to fascinujúce.“ 

	„Naozaj? Nehovoríš to len tak?“

	„Prečo by som to hovorila len tak?“ Andromacha objala Laodiké rukou okolo pliec a pobozkala ju na líce.

	Do záhrady vstúpil lekár a kňaz Machaon. Vyzerá strašne ustatý, pomyslela si Andromacha. Tvár mal bledú a na čele sa mu leskli kvapôčky potu. Napriek svojmu mladému veku už plešivel a hrbil sa. „Zdravím ťa, kráľova dcéra,“ povedal. „Rád ťa vidím. I teba, Andromacha z Téb.“

	„Ako sa darí Xanderovi?“ spýtala sa ho Andromacha. Mladý lekár sa usmial.

	Je to skvelý chlapec, veľmi citlivý. Pomáha mi s umierajúcimi. Každému dokáže zlepšiť náladu. Som rád, že zostal s nami.“ Obrátil sa k Laodiké a podal jej malý, do akejsi látky zabalený balíček. „Toto by malo stačiť na taký týždeň. Ale pamätaj, časom ani tieto silné omamné látky nedokážu potlačiť bolesť.“

	„Matka vraví, že sa už cíti lepšie,“ povedala Laodiké. „Možno sa uzdravuje.“

	Pokrútil hlavou. „Už sa nemôže uzdraviť. Pri živote ju drží iba sila jej ducha a odvaha. V tom balíčku je fľaštička. Je uzavretá zeleným voskom. Keď bude bolesť neznesiteľná – a to bude čoskoro –, otvor ju a zmiešaj s vínom. Potom ju daj matke vypiť.“

	„A zbaví ju to bolesti?“

	Zamračil sa. „Áno, Laodiké. Zbaví ju to bolesti – navždy.“

	„Prečo jej to teda nedáme vypiť hneď? Už teraz má veľké bolesti.“

	„Prepáč, asi som sa nevyjadril dosť jasne. Tekutina v tej fľaštičke pomôže tvojej matke odísť z tohto sveta. Len čo ju vypije, upadne do hlbokého spánku a pokojne sa odoberie na druhý svet.“

	„Takže je to jed?“

	„Áno. O niekoľko dní bude mať tvoja matka neznesiteľné bolesti. Rozumieš mi? Ostane jej iba niekoľko hodín života. Myslím, že bude lepšie, keď ju toho utrpenia ušetríme. Ale je to na tebe, ako sa rozhodneš.“

	„Nemôžem otráviť vlastnú matku,“ povedala Laodiké.

	„To iste nie,“ ozvala sa Andromacha. „Ale môžeš jej povedať presne to, čo ti teraz povedal šľachetný Machaon. A môžeš jej tú fľaštičku dať, nech sa rozhodne sama.“

	„Ďakujem ti, pani Andromacha,“ povedal Machaon. „Áno, takto to bude najlepšie.“ Pozrel na ňu a zdalo, že chce čosi dodať.

	„Máš ešte niečo na srdci?“ spýtala sa ho.

	„Počul som, že si sa plavila na lodi s mykénskym bojovníkom Arguriom.“

	„Áno,“ odvetila. Je to tvrdý a nepríjemný chlap.“

	„Ach, nebudem ťa teda obťažovať s problémom, ktorý mám v súvislosti s ním. Myslel som, že vy dvaja by ste mohli byť... priateľmi.“

	„Prečo si lekár robí starosti o nejakého bojovníka na cestách?“ spýtala sa ho.

	„Vari si nič nepočula? Prepadli ho Mykénčania. Bol vážne ranený a pravdepodobne zraneniam podľahne. No nemôžem ho prinútiť odpočívať, pani moja. Trvá na tom, že si musí odrobiť chlieb i strechu nad hlavou, ktoré mu dávame. Vysvetľoval som mu, že všetko zaňho zaplatil pán Helikaón, no zdá sa, že ho to len nahnevalo. Pílil drevo a nosil vodu. Robil všetko to, čo robia sluhovia. Časom sa mu otvorili všetky rany, ktoré som mu zašil. Pokúšal som sa mu vysvetliť, že jeho poranenia sú vážne. Zle sa mu dýcha a pri každej väčšej námahe trpí závratmi. Ale on ma nepočúva. Obávam sa, že sa zrúti a zomrie a pán Helikaón mi to bude vyčítať.“

	„Porozprávame sa s ním spolu s Laodiké,“ odvetila Andromacha. „Kde je?“

	„Pred chvíľou som ho videl za Domom zeme. Pokúša sa opraviť akýsi starý múr. A zbytočne. Ten múr už neslúži svojmu účelu. Vláči tam veľké kamene a stráca cenné sily.“

	Machaon im povedal, kadiaľ majú ísť, a obe ženy vykročili tým smerom. Laodiké nebola práve nadšená.

	„Nemám rada Mykénčanov,“ povedala. ,Je mi úplne jedno, či ten chlap zomrie.“

	„Pomohol Helikaónovi v Zátoke modrých sov,“ odvetila Andromacha. „Zabil mykénskeho najatého vraha. Možno ho prepadli práve preto.“

	„Určite vedel, prečo tak konal, a jeho dôvody iste nebudú také šľachetné,“ povedala Laodiké. „S Mykénčanmi je to vždy tak.“

	



	


XXIII

	Ranený lev

	Argurios ledva dýchal. Bolo to, akoby mu bohovia uzamkli pľúca bránou, cez ktorú neprejde štipka vzduchu. Pred očami mu tancovali biele svetielka a silný závrat ho ťahal k zemi. Zopár krokov sa tackal a ruky sa mu triasli pod váhou skaly. Dokonca aj nohy sa mu chveli a boleli ho, najmä členky. Odhodlane sa vliekol ďalej až k otvoru v starodávnom múre. Položil doň kameň. Zatmilo sa mu pred očami. Musel si sadnúť. Civel na svoje trasúce sa ruky.

	Ešte nikdy nezažil takú príšernú slabosť, preto nevedel, čo má robiť. Videl umierať priateľov v boji, videl ľudí, ktorých sklátila horúčka. No on bol vždy silný. Dokázal utekať celé míle v plnej zbroji a potom bojovať. Bol povestný svojou vytrvalosťou. Teraz však musel vynaložiť všetky sily, aby zdvihol zopár mizerných kameňov a uložil ich do zboreného múru.

	Pot sa mu lial do očí, no nevládal si ho ani len utrieť.

	Pozrel cez starý výbeh a v tieni zbadal sedieť dvoch mužov. Obaja mali meče a dýky. Už niekoľko týždňov sa k nim pokúšal priblížiť, ale vždy sa mu stratili z očí a na prenasledovanie nemal síl. Spočiatku si myslel, že sú to ďalší vrahovia, pripravení ho zabiť a pýtať si odmenu od Ereka. Ten chlapec Xander mu však povedal, aby sa ich nebál.

	„Kto to teda je?“

	Xander zneistel. „Nesmiem ti to povedať.“ 

	„Ale smieš. Tak hovor.“ 

	„Majú ťa chrániť.“

	Argurios sa dozvedel, že tých dvoch si najal Helikaón. Bolo to šokujúce zistenie. „Veď si mi povedal... že je rád, že umieram,“ povedal Argurios.

	Chlapec vyzeral ako zmoknuté kura. „To mi prikázal, aby som ti to povedal. Vraj tak budeš tuhšie bojovať o svoj život.“

	Argurios potichu zaklial. Svet zošalel. Kamaráti by ho najradšej videli mŕtveho a nepriatelia si najímajú mužov, aby sa mu nič nestalo. Bohovia na Olympe sa musia na tejto komédii poriadne rehotať.

	Keďže týždne ubiehali a jeho stav sa nezlepšoval, Argurios si priam želal, aby to boli mykénski vrahovia. Aspoň by zomrel v boji, ako sa patrí.

	Vtom naňho dopadol akýsi tieň. Zdvihol zrak. So slnkom v chrbte tam stáli dve ženy.

	„Čo chcete?!“ spýtal sa nevrlo, lebo si myslel, že sú to kňažky, ktoré mu prišli dohovárať.

	„Zdvorilé privítanie by bolo príjemnejšie,“ odvetila Andromacha. Argurios s námahou vstal.

	„Slnko ma... oslepilo,“ povedal, dychčiac. „Nespoznal som... ťa.“

	Videl jej na tvári, aká je otrasená jeho stavom. Schudol, oči mal prepadnuté, ruky a nohy vyťahané a trasľavé. „Sadnime si,“ povedala Andromacha. „Toto je moja priateľka, kráľova dcéra Laodiké.“

	Argurios zažmurkal, aby sa zbavil potu v očiach, a pozrel na Laodiké. Bola vysoká, mala krásne dlhé vlasy a v očiach jej videl pohŕdanie. Obrátil sa k Andromache a spýtal sa jej: „Prečo si... prišla?“

	„Mykénčania sú vždy suroví,“ povedala Laodiké. „Nemajú výchovu. Poďme, Andromacha. Je horúco, nemôžeme tu postávať.“

	„Dobre, ty choď dnu,“ odvetila Andromacha, „a ja si chvíľu posedím s týmto bojovníkom.“

	Laodiké prikývla. „Počkám ťa v besiedke pod stromami.“ Arguriovi nepovedala ani slovo a odišla.

	„Mala by si... ísť s ňou,“ povedal Argurios. „My dvaja... sa nemáme o čom zhovárať.“

	„Sadni si, lebo odpadneš,“ prikázala mu Andromacha a sama si sadla na kamenný múr. Argurios klesol vedľa nej, sám prekvapený, že poslúchol ženu. Zahanbil sa. Ani v takejto maličkosti už nevie byť chlapom. „Viem, čo potrebuješ,“ povedala.

	„Čo?“

	„Znovu nabrať sily. Keď som bola mladšia, otec bol raz v boji. Jeho kôň spadol a privalil ho. Ledva potom dýchal, tak ako ty. Habkal ako starec. Tak to šlo niekoľko mesiacov. Potom sme sa jedného dňa dopočuli o akomsi putujúcom lekárovi. Bol na ceste do Egypta a liečil po dedinách ľudí. Bol to Asýrčan. Priviedli sme ho k otcovi.“

	„Vyliečil ho?“

	„Nie. Ukázal mu, ako sa môže vyliečiť sám.“

	Argurios si utrel z očí pot a pozrel na mladú ženu. Videl nejasne a prerušovane dýchal. V srdci sa mu však rozhorela nádej. „Povedz mi, ako sa vyliečil.“

	„Ukážem ti to, Argurios. Zajtra ráno pošlem po teba voz, nech bude akékoľvek počasie. Odvezú ťa na útes nad brehom. Vezmi so sebou Xandera, rada by som ho zasa videla. A teraz ťa nechám, aby si mohol dokončiť svoju prácu.“ Vstala.

	„Počkaj!“ zvolal Argurios a s námahou sa postavil. „Zaveď ma... k tej kráľovej dcére.“

	Pomaly kráčala povedľa neho. Dvakrát sa zatackal a cítil, ako ho podoprela. Chcel sa jej vytrhnúť, ale iba vďaka nej sa dokázal pohybovať. Nebolo to ďaleko, no kým došli k besiedke, cítil sa na smrť vyčerpaný. Laodiké sedela na lavičke. Argurios lapal po dychu. „Nie všetci... Mykénčania... sú nevychovaní. Osprave... dlňujem sa... že som bol k tebe... nezdvorilý. V prítomnosti žien... sa vždy cítim... nesvoj... a najmä... krásnych žien.“

	Očakával nejaké nevľúdne slová, no videl, ako jej zmäkol výraz tváre. Vstala a pristúpila k nemu. „Prijímam tvoje ospravedlnenie,“ povedala, „a aj ja sa ti ospravedlňujem za to, že som bola k tebe taká odmeraná. Si vážne ranený, mala som na to myslieť.“

	Argurios nevedel, čo by ešte povedal, a tak nastalo trápne ticho. Vtom sa ozvala Andromacha. „Pozvala som Arguria, aby zajtra prišiel k nám. Pomôže mu to v liečbe.“

	Laodiké sa zasmiala. „Ty asi celé noci vymýšľaš, ako nahnevať môjho otca, však?“ spýtala sa jej.

	Xander pracoval v Dome hadov rád. Cítil sa užitočný a potrebný. Zdalo sa, že ľudia sú vždy radi, keď ho vidia, a s plynúcimi týždňami sa naučil veľa o bylinkách, liečivách, liečení a poznávaní chorôb. Obklady v podobe teplých mokrých uterákov znižovali horúčku, nastrúhaná a rozomletá kôra určitých stromov tlmila bolesť. Na hnisavé rany pomáhalo víno a med. Xander dychtil po ďalších poznatkoch, a tak stále chodil Machaonovi v pätách a sledoval, ako dáva do dlahy zlomené kosti alebo prepicháva cysty a vriedky.

	Hoci ho nadchýnalo všetko, čo súviselo s liečením, dnes bol rád, že môže byť na čerstvom vzduchu a viezť sa na širokom voze s Arguriom. Mraky na oblohe sľubovali dážď, no presvitalo cez ne slnko a vzduch bol presýtený vôňou mora.

	Pozrel na Arguria. Mykénčan vyzeral zle. Tvár mal zmraštenú od bolesti a takú vychudnutú, že vyzeral ako chatrný starec. Xander mu ráno pomohol oholiť sa, zbaviť sa toho strniska na lícach a pristrihnúť bradu. Učesal mu dlhé čierne vlasy a všimol si, že na spánkoch mu pribudlo sivých vlasov. Ledva v ňom spoznával toho bojovníka tvrdého ani skala, čo ho zachránil na Xantose.

	Počas týždňov po útoku sa Argurios zotavoval bolestne pomaly. Machaon povedal Xanderovi, že jedna z rán zasiahla pľúca v nebezpečnej blízkosti srdca a že mal silné vnútorné krvácanie.

	„Ale uzdraví sa, však?“ spýtal sa ho Xander.

	„Možno už nikdy nebude taký silný ako predtým. Hlboké poranenia majú často vážne následky.“

	Xander sa rozhliadol vôkol seba. Voz prechádzal po širokom drevenom moste cez rieku Skamander. Premýšľal, či majú namierené k tomu bielemu palácu, čo videl na vrchole útesu na juhozápade. Vraj tam býva kráľovná so svojimi dcérami.

	Voz narazil na kameň a nadskočil. Arguriovi šklblo v tvári. „Nič sa ti nestalo?“ spýtal sa ho Xander.

	Argurios pokrútil hlavou. Hovoril zriedka, no každý večer, keď za ním Xander zašiel, mlčky počúval, ako mu chlapec rozpráva, čo zažil cez deň medzi chorými, čo sa naučil o bylinkách a na čo prišiel. Xander si spočiatku myslel, že ho nudí. „Táram dve na tri, Argurios?“ spýtal sa ho raz večer. „Dedo mi vravel, že priveľa rozprávam. Mám odísť?“

	Argurios sa naňho usmial. „Len rozprávaj ďalej, chlapče. Keď ma to bude... nudiť... poviem ti.“

	Voz zišiel z cesty a zabočil na úzku cestu vedúcu na útes. Pod konármi hrčovitého stromu sedeli dvaja príslušníci Kráľovských orlov; na ich bronzovej a striebornej zbroji sa ligotalo slnko. Keď sa voz priblížil, vstali.

	Pohonič, zhrbený muž s hustou bielou bradou, povedal: „Veziem hostí pani Andromachy.“

	Jeden z vojakov, vysoký mladý plecnatý muž s prilbou, ktorú zdobil chochol z bieleho konského vlasu, pristúpil k vozu. „Ty budeš zrejme Xander,“ povedal.

	„Áno.“

	Mladý vojak prešiel okolo chlapca a prísne pozrel na Arguria. Zamračil sa. „Pri bohoch, človeče, vyzeráš na umretie. Nemáme ti pomôcť dolu na breh?“

	„Nie.“ Argurios horko-ťažko vstal a potom zišiel z voza.

	„Nechcel som ťa uraziť, bojovník,“ povedal vojak. „Sám som bol pred dvoma rokmi ranený a museli ma niesť druhovia.“

	Argurios naňho pozrel. „Kde bola... tá bitka?“

	„V Trácii. Kopija ma trafila do hrude. Prerazila brnenie a zlomila mi niekoľko rebier.“

	„Trákovia... sú tvrdí bojovníci.“

	„To teda sú. Nepoddajní ako kameň. Teraz ich tu máme celý oddiel.“ Muž sa tlmene zasmial. „Radšej nech sú so mnou než proti mne.“

	Argurios sa pohol preč. Xander šiel za ním. Cestička z útesu na breh sa prudko zvažovala, ale bola pomerne široká. Ak by sa však Argurios potkol, poľahky by z nej mohol spadnúť dolu na skaly. Mladý vojak znovu pristúpil k nemu.

	„Bolo by mi veľkou cťou, Argurios, keby som mohol ísť s tebou na breh.“

	Keď Argurios začul svoje meno, narovnal sa. „Ty ma... poznáš?“

	„Všetci vojaci ťa poznajú. Celé detstvo som počúval o bitke pri Partskom moste. Vraj si ten most udržal celé dopoludnie.“

	„Tak dlho to... nebolo,“ povedal Argurios. „Ale... pri bohoch... naozaj mi to tak pripadalo.“ Pozbieral sa a pozrel na vojaka. „Tak teda... poďme.“

	Xander kráčal za dvoma mužmi, čo pomaličky schádzali na breh. Dolu na piesku už videl ľudí a niekoľkí chlapi plávali v mori. Čo asi tak hľadajú? Možno lovia mäkkýše, pomyslel si. Zdalo sa však, že plávajú len tak bez cieľa. Ani sa neponárali, ani nemierili k brehu. Potom sa vrhli do mora ďalší a Xander začul smiech.

	Pod útesom postavili päť prístreškov zakrytých žltým baldachýnom a kúsok od nich stáli stolíky naložené jedlom a pitím. Baldachýn, zlatistý ako slnko, oslepujúco žiaril. Xander si spomenul, ako jeho matka farbila látky nažlto, pričom používala cibuľové šupky alebo šafranový peľ. Látka sa však nikdy neleskla ako tento baldachýn. A navyše rýchlo bledla.

	Argurios pred ním sa potkol. Trójsky vojak ho chytil za rameno a podopieral ho. Argurios sa mu napriek Xanderovmu očakávaniu nevytrhol. Keď napokon došli na breh, Trójan poďakoval Arguriovi, že mohol byť v jeho spoločnosti. Mykénčan ostal vážny.

	„Ako sa... voláš... vojak?“

	„Polydoros,“ odvetil.

	„Budem si to... pamätať.“

	Xander sa rozhliadol vôkol seba. Zbadal Andromachu, ktorá sa oddelila od skupinky žien a kráčala po piesku smerom k nim. Mala na sebe bledozelenú tuniku po stehná, ryšavé vlasy jej voľne padali na plecia. Xanderovi sa videla nádherná. Usmiala sa naňho a on sa začervenal.

	„Vitaj na kráľovskej pláži, Xander.“

	„Čo hľadajú tí chlapi?“ spýtal sa jej a ukázal na plavcov.

	„Nič. Plávajú len tak, pre potešenie. Vieš plávať?“

	„Dedo ma naučil. Povedal, že námorník musí vedieť plávať.“

	„Tak dnes si zaplávaš.“ Obrátila sa k Arguriovi. „A ty takisto, bojovník.“

	„Prečo by som mal... plávať?“ spýtal sa jej. „Nevidím na to... najmenší dôvod.“

	Je to vždy lepšie ako opravovať múr neexistujúceho výbehu pre kone,“ poznamenala. „Poď, na chvíľu si sadneš a ja ti porozprávam o tom asýrskom lekárovi.“

	Zaviedla ich pod baldachýn. Argurios ledva lapal po dychu a zdalo sa, že je rád, že si môže sadnúť. „Môj otec sa nemohol zhlboka nadýchnuť,“ povedala Andromacha, „a ten lekár mu povedal, aby každý deň plával. Naučil ho tiež dýchať rôznym spôsobom.“

	„To sa dá?... Dýchať rôznym spôsobom?“

	„Ukážem ti to. Ale najprv si chvíľu zaplávaj s Xanderom. Pomaly, opatrne. Nepresiľuj sa.“

	„To je... hlúpe. Nemal som sem... chodiť.“

	„Naopak, bojovník, dobre si urobil,“ odvetila Andromacha. „A ak chceš byť zasa silný, poslúchneš ma.“

	Xander očakával, že Argurios sa nazlostí. Ale nič také sa nestalo. Argurios jej pozrel do zelených očí. „Musím... zmocnieť,“ povedal konečne. S námahou vstal a začal si zobliekať obnosenú tuniku. Xander mu pomohol a rozviazal mu aj sandále. Arguriovo nahé telo bolo bledé a vychudnuté a Xander videl, že na pleciach, ramenách, hrudi a nohách má množstvo starých bielych jaziev. Zapálené červené rany z poslednej bitky boli odporné. Hlboká sečná rana na boku hnisala a krvácala a tri ďalšie rany pokrývali hrubé chrasty. Keď sa však obrátil k moru, Xander si všimol, že na chrbte nemá jedinú jazvičku.

	„Choď s ním, Xander,“ povedala Andromacha. „Možno bude potrebovať tvoju pomoc.“

	Xander si vyzliekol tuniku, zobul si sandále a dobehol Arguria brodiaceho sa v modrej vode.

	Mlčky plávali bok po boku. Arguriovi to šlo ťažko a lapal po dychu. Po chvíli sa k nim pridala aj Andromacha. Bledozelenú tuniku si nevyzliekla, no tak jej prilieha k telu, že vyzerala ako nahá, pomyslel si Xander a usiloval sa nedívať sa na jej prsia a vztýčené bradavky. Priblížila sa k Arguriovi. „Ľahni si na chrbát,“ povedala mu. „Budem ťa podopierať.“ Okamžite ju poslúchol. „A teraz zavri oči a uvoľni sa. Pomaly dýchaj. Na štyri doby sa nadýchneš a na šesť zadržíš dych. Potom na desať dôb pomaly vydýchneš. Takže štyri, šesť a desať.“

	Xander ich chvíľu sledoval, no potom mu začalo škvŕkať v žalúdku, a tak sa vrátil na breh, obliekol sa a zamieril k stolíkom s jedlom. Boli tam misy plné fíg, nasolená chobotnica, plátky mäsa, syry a rôzne druhy chleba. Stáli tam džbány s vodou a s vínom. Vysoký sluha s ovisnutými plecami naňho civel. „Môžem sa najesť?“ spýtal sa ho.

	„A čo by si chcel, chlapče?“

	Xander ukázal na chlieb a požiadal o syr a figy. Muž odtrhol kus tmavého chleba, odrezal hrubý plátok syra, položil to na drevený podnos a pridal za hrsť fíg. „Hádam by si to mal aj dačím spláchnuť,“ povedal sluha s úsmevom. Nadvihol džbán a nalial do hlineného pohára zlatistú tekutinu. „Okoštuj,“ povedal.

	Xander si chlipol. Bolo to silné a lahodné. Poďakoval a zamieril späť pod baldachýn, kde si sadol a pustil sa do jedla. Andromacha bola ešte vždy s Arguriom vo vode. Na pláži sa objavili ďalší ľudia. Z vody sa vynoril akýsi čiernovlasý muž. Xanderovi sa zazdalo, že je to Helikaón, no nebol to on. Vtom k nemu pristúpila akási plavovlasá mladá žena a prisadla si.

	„Nie si ty náhodou Xander?“ spýtala sa ho. „Andromacha mi o tebe rozprávala.“

	„Áno, to som ja. A ty si kto?“

	Ja som Laodiké. Si priateľom toho Mykénčana?“

	„Nemyslím, že má dajakých priateľov.“

	„Ale máš ho rád.“

	„Áno. Zachránil mi život.“

	„Porozprávaj mi o tom,“ poprosila ho.

	A tak jej Xander porozprával o tej strašnej búrke. Laodiké pozorne počúvala, potom pozrela na more a sledovala Andromachu a mykénskeho bojovníka. „Prečo podľa teba riskoval život, aby ťa zachránil?“ spýtala sa ho napokon.

	„Neviem. Odyseus povedal, že sa tak správa každý hrdina. A Argurios je hrdina. To vie každý.“

	Ja som to nevedela,“ priznala. „Ale v Tróji je plno hrdinov. Kto si má pamäť všetky tie mená.“

	Andromacha sa vynorila s Arguriom z vody. Xander vstal, vzal Arguriovu tuniku a rozbehol sa k vode. „Ako sa cítiš?“ spýtal sa ho.

	„Som ustatý,“ odvetil bojovník, vzal si tuniku a pretiahol si ju cez hlavu. Obrátil sa k Andromache. „Ďakujem ti“ povedal jej. „Mám dojem, že dýchaš o čosi lepšie,“ poznamenala. „Aj ja mám ten pocit.“

	Pristúpilo k nim niekoľko mužov. Xander zbadal medzi nimi aj toho, čo vyzeral ako Helikaón. Zdalo sa, že je nahnevaný.

	Postavil sa pred Andromachu. „Ako sa opovažuješ zneuctiť Priamov dom?“ oboril sa na ňu.

	Xander sa na smrť preľakol. Pozrel na ostatných mužov a aj na ich tvárach videl hnev. Andromacha tiež vyzerala zaskočená, ba dokonca zneistená. Potom jej stvrdla tvár.

	„Nerozumiem ti, Dios,“ povedala.

	„Som kráľovič Deifobos. Dios ma volajú iba ľudia, ktorí majú rovnaké postavenie ako ja alebo moji priatelia. Ty nie si ani jedno, ani druhé. A táto časť pobrežia je vyhradená členom kráľovskej rodiny. Si tu hosť a nemáš právo priviesť sem cudzinca. Táto nezdvorilosť však nie je nič v porovnaní s tým, ako sa správaš. Ako pobehlica! Všetci vedia, akým nechutným výstrednostiam sa oddávajú térske kňažky. Pre nás je takéto správanie urážkou, ktorú nestrpíme.“

	„Arguria som pozvala ja,“ ozvala sa Laodiké, ktorá sa pretlačila pomedzi mužov. Xander začul v jej hlase nervozitu a videl, že sklopila zrak.

	„Ale no tak, sestrička. Nikdy si nevedela klamať.“

	Laodiké sa priam scvrkla pod váhou jeho pohŕdania. Vtom vykročil dopredu Argurios, a keď prehovoril, Xander videl na tvárach všetkých, čo tam stáli, šok.

	„Skončilo si, šteniatko?“ povedal Argurios drsným a chladným hlasom a Dios nevdojak cúvol.Očervenel. Argurios vykročil ešte ďalej. „Kráľovič, vravíš? Vidí sa mi... že v Tróji je kráľovičov ako maku. A ty si ten najmländravejší zo všetkých.“

	Xander zalapal po dychu. Hoci bol ešte mladý, bolo mu jasné, že situácia je vážna. Dios chvíľu len nehybne stál. Bol taký šokovaný, že sa nezmohol na slovo. Potom prižmúril oči.

	„Urazilo si sa, šteniatko?“ pokračoval Argurios. „Tas teda meč, nech ti vyrežem z hrude... to prekliate trójske srdce!“

	„Tak už dosť!“ ozval sa zozadu akýsi hlas. Pretlačil sa k nim akýsi vysoký plecnatý mladý muž s ryšavo-zlatistými vlasmi. „Nikto nijaký meč nevytasí.“ Prísne sa pozrel na Arguria. „Poznám ťa, Mykénčan. Si bojovník, ale tvoje srdce chce niečo, na čo tvoje sily nestačia.“ Obrátil sa k Andromache. „Nepoznám zvyky v tvojej krajine, ale v Tróji urodzené ženy neplávajú v mori s mužmi. Považuje sa to za niečo... nemravné. No ak ti to nik nevysvetlil, nemôže ti to nik ani vyčítať.“ Potom sa obrátil k nahnevanému Diodovi. „Brat môj, nepochybujem o tom, že náš otec sa o všetkom dozvie a urobí si o tom vlastný názor. Zatiaľ však boj pusť z hlavy.“

	„Ten darebák ma urazil!“ zahrmel Dios.

	„Áno, urazil ťa,“ pritakal priateľsky mladý muž. „No ako vidíš, lieči sa z ťažkých poranení a nedokáže bojovať. Zadrž preto svoj hnev. Ak sa budeš chcieť pomstiť za urážku, pomstíš sa, keď sa Argurios uzdraví.“

	„Určite sa pomstím!“ zvolal Dios. Nahnevane pozrel na Arguria. „Ešte sa stretneme.“

	Mykénčan iba prikývol. Dios zamieril preč. Skupina mladých mužov šla za ním. „Ako sa voláš?“ spýtal sa Argurios prišelca.

	„Agaton. Nože sa posaďme do tieňa a porozprávajme sa o príjemnejších veciach. Dios je horúca hlava, ale nie je to zlý človek. Nechcel by som sa dívať, ako zomiera – aj keby mal prijať smrť z rúk veľkého hrdinu.“

	Xander mal dojem, že Agaton je najvznešenejší človek, akého kedy videl. Vyzeral ako boh. Oči mal tmavomodré a zdalo sa, že je prinajmenšom o hlavu vyšší od Arguria.

	Andromacha chytila kráľoviča za rameno. „Dobre si to vyriešil, Agaton,“ povedala mu.

	Vykročili pod baldachýn. Xander šiel za nimi. Laodiké pristúpila k Agatonovi a pobozkala ho na líce. „V mnohom sa ponášaš na Hektor,“ povedala.

	„Ani nie, sestra. Ver mi.“

	Argurios sa natiahol na prikrývku rozprestretú na piesku a zdalo sa, že zaspal. Laodiké si sadla vedľa Agatona a Xander vedľa Andromachy. Stále sa mu však nik neprihovoril.

	„Ráno som dostal správu o Hektorovi,“ ozval sa Agaton. „Na mieste zvanom Kadeš došlo k veľkej bitke. Správy sú útržkovité, no zdá sa, že Egypťania mali víťazstvo na dosah. Zadržal ich len útok trójskej jazdy.

	„Vidíš?! Vravela som ti to,“ povedala Laodiké Andromache. „Hektor nikdy neprehrá.“

	„Boj sa už skončil?“ spýtala sa Andromacha.

	„Nie. O víťazstve sa ešte nerozhodlo. Obe strany však majú ťažké straty. Viac podrobností zatiaľ nemáme.“

	„Čo tam po podrobnostiach,“ zamrmlala Laodiké. „Hektor zvíťazí a s veľkou slávou sa vráti domov.“

	„Dúfam, že máš pravdu, sestra. No podľa niektorých správ Egypťania trójsku jazdu odrazili, takže naši sa nespojili s hlavnou chetitskou armádou. Musíme sa modliť k bohom vojny, aby Hektor nebol medzi padlými.“

	„Nehovor také veci!“ zahriakla ho Laodiké. „Podobné reči nechcem počuť.“

	Xander videl, ako sa kráľovič pozrel na Andromachu. „Nepôjdeš sa so mnou prejsť? Rád by som s tebou prediskutoval zopár vecí.“

	„Pokiaľ to ostatní nebudú považovať za nemravné...“ odvetila Andromacha a vstala.

	Xander sledoval, ako odchádzajú. Laodiké vyzerala akási skľúčená. „Prinesiem ti niečo na pitie?“ spýtal sa jej Xander.

	„Nie som smädná.“ Pozrela na Arguria. Je veľmi chudý a nemá dobrú farbu. Možno by si mu mal dať trochu ovocnej šťavy. Matka vravela, že je to dobré na krv. Koná veľmi unáhlene, však?“ dodala. „Keď nahneval Dióda, riskoval život. Dios narába s mečom ako blesk.“

	Je to... šteňa,“ ozval sa Argurios a posadil sa. „A máš pravdu. Som priveľmi chudý.“

	„Nechcela som ťa uraziť, pane,“ povedala Laodiké v rozpakoch. „Myslela som si, že spíš.“

	„Neurazila si ma. A v tieto dni... nemôžem spať poležiačky. Tuším sa mi lepšie dýcha... keď sedím.“ Pozrel na Xandera. „Tá šťava by nebola zlá,“ dodal.

	Xander sa rozbehol k stolíkom, vzal čašu s hustou zlatistou šťavou a podal ju bojovníkovi, ktorý sa zhlboka napil. „Si dobrý chlapec,“ povedal, keď položil prázdnu čašu do piesku. „Rozmýšľam... prečo som nemal nikdy... osobných otrokov.“

	Ja nie som tvoj otrok,“ ohradil sa Xander.

	Argurios chvíľu rozmýšľal. „Zle som sa vyjadril... kamarát. Samozrejme... že nie si otrok. Si môj priateľ. To pre mňa znamená... veľmi veľa.“

	„Prečo si nikdy nemal osobného sluhu?“ spýtala sa ho Laodiké. „Vari ťa v tvojej vlasti nepovažujú za slávneho hrdinu?“

	„Nikdy som... po dačom takom netúžil. Vždy som bol... vojak. Kedysi som mal chlapca, čo mi nosil štít. Skvelý mládenec. Zomrel v Tesálii.“

	„A tvoja rodina?“

	Pokrútil hlavou. „Môj otec nebol bohatý. Získal som statky... na ktorých hrdlačia otroci. Väčšinou sú ponechaní sami na seba.“ Zachmúril sa. „Ale teraz už nemám nič. Vykázali ma do vyhnanstva... postavili mimo zákona.“ Pozrel na more. „Tuším si idem znovu... zaplávať.“ S námahou vstal, zamieril k vode a vyzliekol si vyblednutú tuniku.

	„Zvláštny človek,“ poznamenala Laodiké.

	„Nazval ma svojím priateľom,“ povedal natešene Xander.

	„Mal by si si to vážiť. Taký človek to len tak ľahko o niekom nepovie.“

	



	


XXIV

	Varovania pred vojnou

	Andromacha mala z prechádzky s Agatonom radosť. V istom zmysle jej pripomínal Odysea. Pri tej predstave sa usmiala. Odyseus bol očarujúci škaredý starec a potešil by sa, keby vedel, že ho prirovnáva k trójskemu kráľovičovi. Na pohľad nevyzeral najlepšie, bol však nenútený a ľahko nadviazal dôverný vzťah. Počúvala, ako rozpráva o svojej láske k mestu a cítila v ňom nefalšovanú srdečnosť. Na skalnom výbežku zastali. Mračien pribúdalo, obloha sa zaťahovala. Napokon zmĺkol a zahľadel sa na more.

	„Chceš hovoriť o tom, čo je tvojmu srdcu najbližšie?“ spýtala sa ho.

	Zašklabil sa na ňu. „Áno. Si ostrá ako meč.“

	„Som inteligentná. Prečo to toľkým ľuďom naháňa strach?“

	„To neviem – hoci viem, že je to pravda.“ Odmlčal sa a stretol sa s jej pohľadom. „Chcel som hovoriť o Hektorovi. Správy nie sú až také dobré, ako som ich tlmočil Laodiké. Je to milé dievča, ale nášho brata zbožňuje a ja som ju nechcel vydesiť. Hektor riskantne zaútočil na Egypťanov obchvatom zboku. Podarilo sa mu to, no naposledy ho videli, ako si kliesni cestu doprostred nepriateľských šíkov. Chetiti sa museli stiahnuť. Hektor sa nevrátil do tábora, hoci niektorí jazdci tak urobili. Tisíc nepriateľských vojakov vraj uzamklo Hektora aj s približne päťdesiatimi mužmi v slepej rokline.“

	„Myslíš, že je mŕtvy?“

	„Dúfam, že nie. Modlím sa, aby nebol mŕtvy! Hektor je môj najlepší priateľ a nevlastný brat. Je však aj niečím viac. Je srdcom Troje. Ak padne, nastane chaos. Vieš si to vôbec predstaviť? Vieš si predstaviť, ako kráľovskí bratia bojujú o moc? Bola by z toho občianska vojna.“

	„Prečo?“ namietla Andromacha. „Veď Priamos je silný kráľ.“

	„To áno,“ pritakal Agaton, „ale ako ho nenávidia! Iba máloktorého zo svojich synov nedal zabiť alebo verejne zhanobiť. Ale aj sami bratia sa svária. Vládnu medzi nimi hlboké nezhody, ba až nenávisť. Iba Hektor nás drží všetkých pokope. Predovšetkým preto, lebo ho všetci zbožňujeme.“ Agaton sa zoširoka usmial. „A po druhé preto, lebo by zabil každého, kto by sa postavil proti otcovi.“

	„Pre cudzinca je to všetko fascinujúce,“ povedala Andromacha, „ale čo to znamená pre budúcu Hektorovu nevestu? Ak zomrie, vrátim sa na Téru a ostanem s mojimi priateľkami.“

	„Dúfam, že v takom prípade budeš zmýšľať ináč,“ odvetil.

	„Prečo by som mala rozmýšľať ináč?“

	„Ani ja nie som ženatý, Andromacha. A za celých dvadsaťosem rokov, čo som prežil, som nevidel ženu, ktorá by ma roznietila tak ako ty. Preto ak v tvojom srdci nemá miesto dakto iný, rád by som ťa požiadal, aby si ma považovala za svojho nápadníka.“

	Andromacha sa usmiala. „Toto je veľmi zvláštne mesto, Agaton. Ak žena pláva v mori s mužom, je to nemravné, no ak muž dvorí budúcej neveste svojho brata, je to v poriadku? Asi mi chvíľu potrvá, kým pochopím tunajšie pravidlá správania.“

	Vzdychol si. „Pekne si sa z toho vykrútila, Andromacha. Ale mysli na to, čo som ti povedal. Ak dostaneme správu, že Hektor padol, požiadam otca o tvoju ruku.“

	Kým stihla odpovedať, prirútil sa k nim akýsi mladý vojak. „Kráľ ťa volá, pane,“ povedal Agatonovi.

	„Musím ísť. Nezabudni, čo som ti povedal.“

	„Nezabudnem,“ uistila ho a dívala sa, ako odchádza. Kráčal vznešene, no ako sa naňho dívala, vybavil sa jej iný kráľovič, jeho čierne vlasy a oči lesknúce sa potláčanou vášňou.

	...ak v tvojom srdci nemá miesto dakto iný...

	Znovu si spomenula na tú noc v Zátoke modrých sov a na mladého muža zo zlatistej lode, ktorý vystúpil z davu. I na to ráno, keď so zlomeným srdcom stál a v ruke držal odťatú hlavu svojho priateľa. A najmä si spomenula na jeho ruky, ktoré ju objímali v Hekabinom paláci.

	„Ach,“ zašepkala, upierajúc zrak do šírej modrej zátoky, „ak je Hektor mŕtvy, nech si po mňa príde zlatá loď.“

	Prvé týždne po útoku na ostrov Pitros boli pre Helikaóna ťažké a vyčerpávajúce. Namiesto kamarátskeho vzťahu, ktorého sa mu vždy dostávalo od dardanských vojakov a dôstojníkov, cítil len chlad, za ktorým sa skrýval strach.

	Už nebol kráľom mora, kupcom a miláčikom ľudu. Bol Helikaón spaľovač, pomstiteľ, nemilosrdný zabijak. Sluhovia od neho odvracali zrak, keď prechádzal okolo. Dokonca aj tí, ktorých poznal dlhé roky – Oniacus i starý vojvodca Pausanius – vážili svoje slová, aby ho náhodou neurazili. Atmosféra v citadele bola ťaživá a napätá. Vonku vyčíňali zimné búrky, oblohu rozčesávali blesky, nad krajinou duneli hromy.

	Všade vládol neporiadok. Zavraždenie mladého kráľa vyvolalo pocit neistoty a strach medzi prostým ľudom na vidieku.

	Dardanský ľud pochádzal z najrozličnejších kultúr: prisťahovalci z Trácie sa usadili na severnom pobreží; Frýgovia, Mýzovia a Lýdovia vytvorili množstvo malých roľníckych spoločenstiev na kedysi ľudoprázdnom území východne od hlavného mesta. Kupci – Egypťania, Amorejci a Asýrčania – vybudovali obchodné centrá na juhu, spojené s Trójou. K výbuchom hnevu a násilia medzi rozličnými národnostnými skupinami dochádzalo dokonca aj v najlepších časoch, keď bola dobrá úroda a prekvital obchod.

	Po Diomedovej smrti napätie značne stúplo. Rozzúrený dav zaútočil na malú osadu mykénskych vyhnancov a ubil na smrť piatich ľudí. Nepokoje vypukli aj vo Frýgii, keď komusi ukradli ovcu. Dve ženy z osady Mýzov tvrdili, že ich znásilnili pocestní chetitskí kupci. Vyrazila za nimi skupina pomstiteľov a v šarvátke zabila siedmich mužov.

	Po kopcoch, údoliach a pozdĺž pustého pobrežia sa rozvinulo malé dardanské vojsko, aby obnovilo poriadok. Lúpežné bandy a potulné skupiny nezamestnaných žoldnierov prepadávali osamotené dediny a obchodné karavány.

	Tento problém prehlbovali aj zákony, ktoré prijal Helikaónov otec Anchises. Celá dardanská zem patrila kráľovi a tí, čo na nej stavali domy, statky či obchodné stanice, boli iba jej nájomcami. Nájomné bolo nehorázne – polovica úrody, vyrobeného tovaru alebo zisku. Helikaón vedel, že ak majú takto platiť ďalej, musia mať istotu v dvoch veciach. Po prvé, že kráľ a jeho vojaci ich ochránia pred banditmi a lúpežníkmi, a po druhé, že ak dakto nedodrží kráľov zákon, bude rýchlo a príkladne potrestaný.

	Dôvera ľudu sa útokom na pevnosť narušila. Ak vojaci nedokázali ochrániť Diomeda a kráľovnú Halysiu, ako môžu zaistiť bezpečnosť bežného obyvateľstva? A strach, ktorý vštepil ľuďom Anchises, potlačila zmierlivejšia vláda kráľovnej Halysie a jej vojvodcu Pausania.

	Helikaón zvolal stretnutie vodcov osád a pozval ich do pevnosti. Keď sa zišli vo veľkej stĺpovej trónnej miestnosti, obklopenej studenými sochami bojovných dardanských kráľov, boli plní obáv.

	Pausanius pred stretnutím naliehavo žiadal o zmierlivosť. „Sú to dobrí ľudia, kráľ môj,“ povedal Helikaónovi. „Boja sa, to je všetko.“ Helikaón mal starnúceho vojvodcu rád. V boji nepoznal strach a verne slúžil kráľovnej Halysii.

	„To je pravda, Pausanius,“ odvetil, keď stáli na veľkom balkóne kráľovských komnát s výhľadom na more. „No odpovedz mi na toto. Keď ideš do bitky, zastavíš sa a premýšľaš, či majú nepriateľskí vojaci doma deti? Či sú to dobrí ľudia? Či bojujú za rovnako spravodlivú vec ako ty?“

	„Nie, pravdaže nie. No títo ľudia nie sú naši nepriatelia.“

	„A kto teda?“

	Vojvodca bol zmätený. Poškrabal sa na ryšavej brade. „Ja... neviem, ako to myslíš, kráľ môj.“

	„Hrozí nám anarchia a to, čo sa dnes deje, je buď začiatok zjednocovania ľudu alebo začiatok postupného rozpadu ríše –spočiatku drobnými povstaniami, neskôr veľkými vzburami. Pochop, Pausanius: každé kráľovstvo prežije iba vďaka štítu a meču. Ľud musí veriť, že ho ochráni kráľov štít. No musí tiež vedieť, že ak nebude poslúchať, skolí ho kráľov meč. Vieru v štít podkopal útok na pevnosť. Aj strach pred mečom sa vytratil. Kto je teda nepriateľ? Máme pätnásťtisícovú armádu. Ak niekto zbadá, že nám ľud prestal dôverovať a prestal sa nás báť, zvrhne nás. Vodca nejakých banditov postaví armádu. Nejaká cudzia mocnosť zaplaví loďami naše zátoky. Nepriateľ sa nachádza v trónnej miestnosti, Pausanias.“

	Starý vojvodca si vzdychol. „Čo teda máme urobiť, pane?“

	Neskôr, keď starý vojak odišiel načisto vyčerpaný z jeho komnát, Helikaón poslal za kráľovnou posla so žiadosťou o prijatie.

	Halysia sa z útoku zotavila, no bola taká slabá, že nevychádzala zo svojich komnát. Podľa jej slúžok celé dni len mlčky sedela a hľadela na more. Potom jej pomohli do postele, kde ležala a civela na tiene, ktoré mesiac vrhal na strop. Helikaón ju navštívil tri razy. Kým rozprával, s neprítomným pohľadom mlčky sedela. Helikaón ani nevedel, či ho vôbec počula.

	Posol sa vrátil. „Slúžka vás čaká, pane,“ povedal mu.

	Helikaón posla prepustil a zamieril chodbou do kráľovniných komnát. Pri dverách stáli dvaja strážcovia. Keď zamieril dnu, odstúpili.

	Slúžka, bucľaté dievča s ľanovými vlasmi, vyšla zo zadných izieb, aby ho pozdravila. „Zdá sa, že dnes jej je o čosi lepšie,“ povedala. „V tvári má dokonca farbu.“

	„Prehovorila?“

	„Nie, pane.“

	Rozhliadol sa vôkol seba a spomenul si na to, keď ako mladý muž prvýkrát vošiel do týchto miestností. Vrátil sa domov po dvoch rokoch strávených na Penelope. Ešte v tú noc, keď sa Helikaón na brehu veselo lúčil s posádkou, zavraždili jeho otca. V ten deň sa všetko zmenilo. Kráľovná, ktorá sa bála o svoj život a o život svojho dieťaťa, poslala za ním vojakov, aby ho zabili. Pausanius a ďalší verní sa postavili na jeho ochranu. Sily boli vyrovnané a Helikaón zariskoval. Vodca mužov, ktorých za ním poslala kráľovná, bol mocný vojak menom Garus. Helikaón k nemu pristúpil. „My dvaja teraz zájdeme za kráľovnou,“ povedal mu.

	„Nerob to, pane. Zabijú ťa,“ radil mu Pausanius.

	„Nikto nikoho nezabije,“ ubezpečoval ho Helikaón sebaistým hlasom, hoci si vôbec nebol taký istý.

	Helikaón naznačil Garovi, aby vykročil prvý, a pobral sa za ním po dlhej skalnej cestičke k pevnosti. Všimol si, že Garus stále jednou rukou zviera rukoväť meča. Vtom bojovník zastal a pomaly sa obrátil. Bol to statný plecnatý chlap s hrubým krkom. Oči mal prenikavé, modré, tvár širokú a poctivú. „Kráľovná je dobrá a milá žena a Diomedes je jej jedinou radosťou,“ povedal. „Chceš ich zabiť?“

	„Nie,“ odvetil Helikaón.

	„Prisaháš?“

	„Prisahám.“

	„Tak dobre, pán môj. Poď za mnou.“

	Vošli do pevnosti a zamierili ku kráľovniným komnatám. Predo dvermi stáli dvaja strážcovia. Obaja mali štíty a dlhé kopije. Garus im dal pokyn, aby odstúpili, a zaklopal na dvere. „To som ja, Garus,“ povedal. „Smiem vstúpiť?“

	„Áno,“ odvetil ženský hlas.

	Garus otvoril dvere, vošiel dnu a odstúpil, aby mohol vojsť Helikaón. Niekoľkí vojaci vnútri vyskočili. „Upokojte sa!“ povedal Helikaón. „Nemám so sebou žiadnych vojakov.“ Pozrel na mladú kráľovnú. V bledých očiach sa jej zračil strach i hrdosť. Vedľa nej stálo chlapča so zlatistými vlasmi. S hlavou vykrútenou nabok uprene hľadelo na Helikaóna.

	,Ja som tvoj brat Helikaón,“ povedal chlapcovi. „A ty si Diomedes, však?“

	„Som Dio,“ opravil ho chlapec. „Otecko nechce vstať, preto nemôžeme raňajkovať, však, mama?“

	„O chvíľu sa naraňajkujeme,“ povedal Helikaón. Pozrel na kráľovnú. Keď si Anchises vzal toto štíhle plavovlasé zelejské dievča za ženu, Helikaóna na svadbu nepozval. Helikaón sa celý predchádzajúci rok plavil na Penelope a rozprával sa s ňou iba zopárkrát.

	„My dvaja sa nepoznáme, Halysia,“ povedal. „Môj otec bol tvrdý chladný človek. Mal nám dovoliť, aby sme sa častejšie rozprávali. Možno by sme si lepšie rozumeli. Vedela by si, že by som nikdy neprikázal zabiť otca alebo jeho ženu a syna. Mňa sa nemusíš báť.“

	„Kiež by som ti mohla veriť!“ zašepkala.

	„Môžeš mu veriť, kráľovná,“ ozval sa Garus. Helikaóna to prekvapilo, ale nedal to na sebe poznať.

	„A teraz,“ povedal Helikaón, „by si sa mala aj so synom naraňajkovať. Potom sa porozprávame o otcovom pohrebe.“

	Zachvel sa pri tej spomienke. Potom zamieril do komnát v zadnej časti. Halysia sedela zhrbená v kresle, zakrútená v deke. Veľmi schudla a mala vpadnuté oči. Helikaón si k nej pritiahol stoličku. Slúžka sa mýlila. Nevyzerala lepšie. Helikaón ju vzal za ruku. Bola studená. Zdalo sa, že dotyk vôbec nezaregistrovala.

	Slnko presvitlo cez mraky a zaplavilo more zlatistým svetlom. Helikaón skĺzol pohľadom na stolík vedľa Halysie, na ktorom bola nedotknutá miska s vývarom a chlieb. „Musíš jesť,“ povedal jemne. „Musíš nabrať sily.“

	Sklonil sa, vzal misku, načrel do nej lyžicou a nadvihol ju k Halysiiným perám. „Len trošku,“ nabádal ju. Nepohla sa.

	Helikaón položil misku na stolík, mlčky sedel a pozoroval tanec slnečného svetla na vlnách. „Mal som ho zobrať so sebou na loď,“ povedal. „Ten chlapec ťa miloval. Keby ťa teraz videl, bol by veľmi smutný.“ Pozrel na kráľovnú, no nepobadal na jej tvári nijakú zmenu. „Neviem, kde si, Halysia,“ zašepkal. „Neviem, kde sa túla tvoj duch. Neviem, ako sa k tebe dostať a priviesť ťa domov.“

	Mlčky s ňou sedel a držal ju za ruku. V tom tichu cítil, že sa v ňom dvíha smútok ako rieka, ktorá stúpa a naráža na hrádzu. Zahanbený svojou slabosťou sa snažil sústrediť na problémy, ktoré ho čakali. Začal sa chvieť. Odrazu videl malého Diomeda, ako sa smeje na slnku, keď spadol zo zlatistého koňa, a ako sa pochechtáva Zidantas. Videl, ako Bujak zodvihol chlapca, vyhodil ho vysoko do vzduchu, potom ho zase chytil a zakrútil sa s ním. A vtedy sa tá hrádza pretrhla.

	Zakryl si tvár rukami a horko zaplakal za mŕtvymi. Za Zidantasom, ktorý ho miloval ako vlastného syna. Za Diomedom, chlapcom, ktorý sa nikdy nestal mužom. Za synom Asýrčana Habusasa, ktorý padol po boku svojho otca. A za ženou odetou do modrých a zlatistých šiat, ktorá sa pred mnohými rokmi vrhla z tohto útesu.

	Na pleci pocítil ruku a potom si ktosi kľakol vedľa neho, chytil mu hlavu do dlaní a pobozkal ho na líce. Bola to kráľovná.

	A potom prehovorila. „Vzali mi môjho chlapčeka,“ povedala. „Zabili môjho Dióda.“

	„Viem, Halysia. Je mi to strašne ľúto.“

	Bola krehká ako škrupinka a telo mala studené napriek slnku. Helikaón ju objal, pritiahol si ju k sebe a tak spolu mlčky sedeli, až kým slnko nekleslo do Veľkého zeleného mora.

	Andromacha nebola ešte nikdy taká nahnevaná. Hnev sa v nej dvíhal, odkedy prišla do tohto prekliateho mesta plného klamárov, špehov, sliedičov za dverami a pochlebovačov. Najhoršia je Kreusa, pomyslela si, s tými jej tvrdými kovovými očami, jedovitým jazykom a medovým úsmevom pre svojho otecka.

	Pred týždňom pozvala Andromachu do svojich komnát. Bola priateľská a svoju budúcu sestru privítala objatím a bozkom na líce. Izby boli presne také, v akých si Andromacha predstavovala obľúbenú kráľovu dcéru: plné nádherných zlatých predmetov, maľovaných váz, drahého vyrezávaného nábytku a s ťažkými závesmi a dvoma širokými balkónmi. Dlážku pokrývali hrubé koberce a steny boli pomaľované pestrofarebnými výjavmi. Kreusa mala na sebe dlhé bledomodré šaty. Na krku jej visela dlhá, akoby do vrkoča zapletená strieborná ozdoba, ktorá jej prechádzal popod prsia a okolo drieku. Tvár mala červenú a Andromacha si uvedomila, že je to od vína. Kreusa naliala do zlatého pohára vína, priliala vody a podala jej ho. Andromacha si upila. Víno bolo silné, no prerážala v ňom trpká chuť akéhosi koreňa. Na Tére sa používal pri veseliciach a slávnostiach na povznesenie ducha a uvoľnenie zábran. Andromacha ho nikdy neužívala, zato Kalliope pravidelne. Kreusa si k nej sadla na široký gauč a zatiaľ čo rozprávala, chytila Andromachu za ruku. „Mali by sme sa spriateliť,“ povedala so širokým úsmevom a rozžiarenými očami s rozšírenými zreničkami. „Máme toho toľko... spoločného!“

	„Áno?“

	„Ach, nerob drahoty, Andromacha,“ zašepkala Kreusa a tesnejšie sa k nej primkla. „Kráľovský palác má niekoľko tajomstiev, o ktorých neviem. Ako si spokojná so štíhlou Alesiou? Sama som ju pre teba vybrala.“

	„A prečo?“ spýtala sa Andromacha a spomenula si, aké ľahké bolo zviesť mladú trácku slúžku.

	„Chcela som vedieť, či máme naozaj niečo... spoločné.“ Kreusa sa k nej naklonila a rukou ju objala okolo pliec. Andromacha jej ruku chytila a nadvihla a vstala. Kreusa sa so zmäteným výrazom v tvári postavila vedľa nej. „Čo sa stalo?“ spýtala sa.

	„Nič, Kreusa.“

	„Odmietaš moje priateľstvo?“ V Kreusiných očiach sa zablysol hnev.

	„Priateľstvo nie,“ odvetila Andromacha zmierlivo.

	„Tak buď so mnou,“ povedala a primkla sa k nej. Andromacha si uvedomila, že stretnutie sa jej nepodarí ukončiť diplomaticky.

	„Nebudeme milenkami,“ povedala jej. „Si veľmi krásna, ale netúžim po tebe.“

	„Ty netúžiš po mne? Ty nafúkaná suka! Strať sa mi z očí!“

	Andromacha sa vrátila do svojich komnát v mizernej nálade. Nechcela si Kreusu znepriateliť a vedela, že teraz nastanú ťažkosti.

	O hĺbke Kreusinej zloby však nemala ani tušenia.

	 

	Kreusin pomstychtivý hnev si odniesla Axa. Odkedy prišla správa, že Hektorovi muži sú nezvestní, uzavrela sa do hlbokého mlčania. Jej manžel Mestares nosil Hektorovi štít a bol jedným z nezvestných. Akoby nestačila neistota a strach o manžela, Axa pred desiatimi dňami priviedla na svet syna. Keďže nechcela zanedbať svoje povinnosti v paláci, cez deň ho nechávala u svojej príbuznej z dolného konca mesta.

	Včerajší deň sa začal ako každý iný. Axa s pomocou ďalšej slúžky vláčila vedrá horúcej vody do Andromachinho kúpeľa a pridávala doň voňavky a ružové lupene. Keď však Andromacha vošla napoly nahá do kúpeľne, našla slúžku na dlážke.

	Čupla si vedľa nej. „Axa! Čo sa stalo?“

	„Prepáč, pani.“ Axa sa s námahou posadila. „Odkedy som porodila, mávam návaly slabosti. Chlapec je veľký. Ale už to prešlo. Idem nosiť vodu.“

	„Nikam nepôjdeš.“ Andromacha jej videla na tvári, že je celá strhaná. „Chvíľu si tu posed a porozprávaj mi o synčekovi. Už si mu dala meno?“

	„Nie, pani. O tom musí rozhodnúť manžel. Keď sa vráti.“ Tvár sa jej skrivila a ston, ktorý vydala, bol plný únavy, bolesti a žiaľu.

	„Ukáž.“ Andromacha začala odvažovať vlnenú šatku, ktorú mala Axa omotanú okolo zápästia. „Musíš si odpočinúť. Postav sa.“ Chytila ju za rameno a zdvihla ju na nohy. Odviazala jej zásteru a nechala ju padnúť na zem.

	„A teraz si vyzleč tuniku,“ povedala. „Vykúpeš sa. To ti pomôže.“

	„Ach, to nie, pani,“ zvolala Axa so strachom v hlase. „To nemôžem. Mala by som z toho zle. Nenúť ma, prosím!“

	„Hlúposť,“ odvetila Andromacha so smiechom. „Ak sa hanbíš, vykúp sa v spodnej košeli.“

	Axa vrhla na Andromachu zmučený pohľad, keď však videla, že pani neustúpi, zdráhavo vkročila do teplého kúpeľa.

	Sadla si vzpriamene do vody a v tvári mala výraz, akoby sedela na ihlách.

	„Uvoľni sa. Ľahni si na chrbát,“ povedala Andromacha a položila jej ruky na plecia. „No vidíš. Však je to príjemné?“

	Axa sa chabo usmiala a povedala: Je to veľmi zvláštne, pani. Byť celá mokrá mi pripadá veľmi neprirodzené.“ Keď jej pribudlo sebavedomia, čľapla rukou do vody a sledovala, ako sa na vlnkách hojdajú ružové lupene.

	Andromacha sa zasmiala a pohladkala slúžku po hustých hnedých vlasoch. „Aj vlasy ti budeme musieť umyť.“

	Vtom zašuchotali závesy a obe ženy sa obzreli. Vo dverách stála Kreusa. Nepovedala nič, no ešte než sa zvrtla a odišla, oslňujúco sa usmiala.

	Axa nemotorne vyliezla z kúpeľa; z ľanovej spodnej košele kvapkala na dlážku voda.

	„Videla ma. Budem mať z toho zle,“ bedákala.

	„Hlúposť,“ namietla Andromacha. „Nikomu nedovolím, aby ti ublížil.“

	Boli to prázdne slová. Keď sa dnes Andromacha prebudila, pri posteli našla novú slúžku, dievča s okrúhlou tvárou, ktoré jej po dlhom váhaní povedalo, že Axu ráno na kráľov rozkaz zbičovali a prepustili z paláca.

	Andromacha okamžite zašla do megarónu, kde sedel Priamos so svojimi radcami. Spýtala sa ho, ledva potláčajúc hnev: „Čo si urobil s mojou slúžkou?“

	Kráľ sa oprel na tróne a kývol radcom, aby odišli. Odstúpili niekoľko krokov, no nie až tak ďaleko, aby nič nepočuli. Priamos na ňu chvíľu uprene hľadel. Videlo sa jej, že sa tvári spokojne, hoci hovoril potichu.

	„S tvojou slúžkou, Andromacha? V tomto paláci patrí každý sluha mne. Aj títo starci v žiarivých šatách s krikľavými šperkami. Aj ty.“

	„Počula som...“ Andromacha sa snažila zachovať chladnú hlavu. „Počula som, že ju zbičovali a vyhodili z paláca. Chcela by som vedieť, prečo. Bola to dobrá slúžka a zaslúžila si lepšie zaobchádzanie.“

	Priamos sa naklonil a Andromacha ucítila jeho vínový dych. „Dobrá slúžka,“ zasyčal, „nelaškuje nahá s kráľovskou dcérou a nekúpe sa s ružovými lupeňmi na prsiach.“

	Radcovia si pobavene medzi sebou šepkali.

	„Pokiaľ ide o to laškovanie, máš nesprávne informácie,“ odvetila Andromacha. „Axa bola vyčerpaná a trpela bolesťami. Prikázala som jej, aby si oddýchla a vykúpala sa.“

	Priamovi potemnela tvár. „Spolu s tebou? Čo sa stalo, stalo sa. Nabudúce buď opatrnejšia.“

	„Alebo si dám dobrý pozor, aby ma nešpehovali ľudia, ktorí majú namiesto hlavy vedro hovien,“ vybuchla Andromacha, neovládajúc už svoj hnev. „Zbičovaná nemala byť moja slúžka, ale tá odporná suka...“

	„Dosť!“ zreval Priamos a vstal. „Na kolená, ak chceš prosiť o svoju slúžku!“

	Andromacha sa ani nepohla. Hrdosť jej vravela, aby tomuto nafúkanému grobianovi ukázala chrbát a so vztýčenou hlavou odišla z miestnosti. Chuderku Axu však zbičovali a ponížili kvôli nej. Sama Axa ju varovala, no pyšná Andromacha nepočúvala. Áno, mohla odísť a zachovať si hrdosť, ale na čo by jej potom bola?

	Vyschlo jej v ústach, keď so zavretými očami klesla pred kráľom na kolená. „Žiadam ťa...“ začala.

	„Mlč! Máme rokovanie. Ostaň tak, kým ti nedovolím prehovoriť.“

	Dokonalé poníženie. Priamos kývol svojim dvoranom, aby k nemu pristúpili, a pokračovali v diskusii o štátnych záležitostiach. Čas bežal a Andromachu, kľačiacu na studenej kamennej dlážky, rozboleli kolená. Ale nepohla sa, ani neotvorila oči.

	O chvíľu už ani nepočula, o čom sa rozprávajú. V jednej chvíli pocítila na chrbte teplé slnečné lúče a uvedomila si, že sa zvečerieva.

	Keď sa jej Priamos prihovoril a ona otvorila oči, videla, že dvorania a pisári sú preč.

	„Tak čo?“ spýtal sa jej. „Prednes svoju prosbu.“ Pozrela naňho. Vyzeral ustatejší a oči akoby stratili lesk.

	„Nezaujíma ťa, či je dakto vinný alebo nevinný, kráľ Priamos?“ spýtala sa ho tichým hlasom. „Vari nie si aj prvým sudcom mesta Troje? Nie je tento trón zárukou spravodlivosti? Keby som so svojou mladou slúžkou laškovala, ako si to nazval, netajila by som sa s tým. Som, aká som. Neklamem. Axa je manželka nosiča Hektorovho štítu. Iba pred niekoľkými dňami priviedla na svet syna. Máš dosť skúseností, povedz, koľko poznáš žien, ktoré majú chuť po pôrode laškovať.“

	Výraz Priamovej tváre sa zmenil. Sedel opretý o trón a prechádzal si rukou po sivej brade. „Nevedel som, že to bola Mestarova žena. Vstaň. Kľačala si už dosť dlho.“

	Tá náhla zmena v jeho správaní ju prekvapila, a preto keď vstala, ostala ticho. „Bolo to nedorozumenie,“ pokračoval. „Pošlem jej nejaký dar. Chceš, aby sa k tebe vrátila?“

	„Pravdaže.“

	Dlho sa na ňu díval. „Nepokľakla si predo mnou, keď od toho možno závisel tvoj život, ale kvôli slúžke si sa ponížila.“

	Jej utrpenie som spôsobila vlastnou hlúposťou. Ja som jej kázala, aby sa vykúpala. Myslela som si, že nebude mať také bolesti.“

	Prikývol. „Tak ako si si myslela, že by nezaškodilo zaplávať si nahá s mykénskym bojovníkom na mojej pláži? Alebo si zastrieľať s mojimi vojakmi? Si zvláštna žena, Andromacha.“ Pretrel si oči, potom vzal pohár vína a vypil ho. „Zdá sa, že v ľuďoch, ktorí ťa spoznajú, vzbudzuješ veľké vášne,“ pokračoval. „Deifobos ťa chce vyhnať z Troje. Kreusa ťa chce zbičovať a zhanobiť. Agaton sa chce s tebou oženiť. Dokonca aj tá hlúpa malá Laodiké priam rozkvitá v tvojej prítomnosti. Odpovedz mi na toto, Andromacha z Téb: keby som ti povedal, že Axu môžeš zachrániť iba tak, že sa so mnou vyspíš, urobila by si to?“

	„Pravdaže,“ odvetila bez váhania. „Prečo si mi to nepovedal?“

	Pokrútil hlavou. „Dobrá otázka, Andromacha, ale musíš si na ňu odpovedať sama.“

	„Ako by som mohla? Nečítam ti predsa myšlienky.“

	Vstal z trónu, kývol jej, aby šla za ním, prešiel cez celý megarón a zamieril hore schodmi ku kráľovniným komnatám. Andromacha bola nervózna, ale nebála sa, že sa jej zmocní násilím. Počas ich rozhovoru sa jej ani raz nepozrel na prsia alebo na nohy a oči mu nesvietili zvyčajnou žiadostivosťou. Kráľ vyšiel po schodoch, zabočil doprava a prešiel chodbou na balkón vysoko nad kráľovskými záhradami. Andromacha sa postavila vedľa neho.

	V záhrade bolo plno ľudí, ktorí sa potichu rozprávali. Andromacha videla, ako sa Agaton rozpráva s tučným Antifonom; za nimi sedela Laodiké s Kreusou. Laodiké mala sklonenú hlavu a Kreusa gestikulovala rukami. Okolo nich stáli radcovia v bielych rúchach a trójski šľachtici, niektorí aj s manželkami alebo dcérami.

	„Každý človek, ktorého tu vidíš,“ povedal potichu Priamos, „niečo žiada od kráľa. Len čo však niekomu niečo dám, ostatní sa urazia. Niektorí sú kráľovi verní, iní nie; z tých sa stanú zradcovia. Z niektorých by sa stali zradcovia, ale ich vernosť si udržím darmi. Ako má kráľ vedieť, komu veriť a koho zabiť, koho odmeniť a koho potrestať?“

	Andromacha sa cítila napätá a nesvoja. „Neviem,“ odvetila.

	„Tak sa uč, Andromacha,“ povedal jej. „Lebo ak bohovia dajú, jedného dňa budeš kráľovnou Troje. V ten deň sa budeš dívať z tohto balkóna a všetci tí, čo teraz stoja dolu pod nami, budú chodiť za tebou alebo za tvojím manželom. Budeš musieť poznať ich myšlienky, ich sny, ich ciele. Lebo keď budú stáť pred tebou, bude sa ti zdať, že sú ti verní a zároveň ťa zrádzajú. Všetci sa budú smiať, keď povieš dačo vtipné, a všetci budú plakať, keď budeš smutná. Budú ťa zaprisahávať o svojej nehynúcej láske k tebe. Ich slová preto nebudú mať pre teba význam. Ibaže by si z nich vedela vyčítať ich skutočné myšlienky.“

	„A ty poznáš ich skutočné myšlienky, kráľ Priamos?“

	„Poznám z ich myšlienok a cieľov akurát toľko, aby som ostal nažive.“ Tlmene sa zasmial. „No jedného dňa ma niektorý z nich prekvapí. Bodne mi dýku do srdca, nasype mi do pohára jed alebo sa postaví na čelo vzbury a bude ma chcieť zvrhnúť.“

	„Prečo sa pri tých slovách usmievaš?“

	„A prečo nie? Ak ma niekto premôže, bude to znamenať, že je silnejší a ľstivejší, a teda hoden kráľovského trónu.“

	Tentoraz sa usmiala Andromacha. „No môže to byť aj hlupák, ktorý má len šťastie.“

	Priamos prikývol. „V takom prípade nevydrží dlho. Zvrhne ho daktorí z mojich ľstivých synov. Ale vráťme sa k mojej otázke. Prečo som nepožiadal o tvoje telo ako odmenu za záchranu slúžky? Premýšľaj o tom. Ešte sa o tom porozprávame.“ Uprene hľadel dolu na tlačiaci sa dav. „A teraz musím dovoliť svojim poddaným, verným i neverným, aby predniesli kráľovi svoje prosby.“

	Keď sa Andromacha vrátila so svojich izieb, natiahla si zelený plášť s kapucňou, vyšla z paláca a zamierila do dolnej časti mesta a do chudobnejšej štvrte, kde bývali ženy vojakov. Niekoľkých žien, čo sa zišli pri studni, sa spýtala na cestu a zamierila k chatrči, v ktorej bývala Axa s troma ďalšími ženami. Chatrč bola malá a stiesnená, so špinavou dlážkou. Axa sedela vzadu v tieni s dieťatkom v náručí. Keď zbadala Andromachu, s námahou vstala.

	„Len seď, prosím ťa,“ povedala jej Andromacha a kľakla si vedľa nej. Je mi to tak ľúto, Axa! Bola to moja chyba.“

	„Mestares sa bude na mňa hnevať, keď sa vráti domov,“ povedala Axa. „Urobila som mu hanbu.“

	„Nikomu si neurobila hanbu. Bola som u kráľa. Vie, že to bola chyba. Pošle ti dar. A ja chcem, aby si sa vrátila. Ach, Axa! Povedz, že sa vrátiš, prosím ťa!“

	„Pravdaže sa vrátim,“ odvetila mdlo Axa. „Ako inak by som uživila seba a svojho syna? Zajtra prídem.“

	„Odpustíš mi?“

	Bábätko v Axinom náručí začalo pomrnkávať. Axa si rozopla spodnú košeľu, odhalila ťažký prsník a nadvihla k nemu dieťatko. Chlapček chvíľu márne hľadal bradavku, no napokon sa k nej prisal. Axa si vzdychla. Pozrela na Andromachu.

	„Čo na tom záleží, či ti odpustím alebo nie?“ spýtala sa. „Hovoria nám slúžky, no v skutočnosti sme otrokyne. Náš život alebo smrť závisí od rozmaru druhých. Zbičovali ma len preto, lebo ma videli v kúpeli. Zbičovali teba za to, že ťa so mnou videli?“

	„Nie, nezbičovali ma. No ver mi, bola by som radšej, keby boli zbičovali namiesto teba mňa. Môžeme byť priateľkami, Axa?“

	„Som tvoja slúžka. Musím byť tým, čím chceš, aby som bola.“

	Andromacha stíchla a sledovala, ako Axa dokŕmila syna, zdvihla ho k plecu a jemne ho šúchala po chrbátiku. „Veľmi ti ublížili?“ spýtala sa napokon.

	„Áno, veľmi,“ odvetila Axa so slzami v očiach. „Ale nie tým, že ma zbičovali. Som manželka nosiča štítu Mestara. Za kráľa a za Tróju bojoval v desiatich bitkách. Teraz je možno mŕtvy a ja žijem každý deň v strachu, že takáto správa naozaj príde. A čo urobia oni, aby zmiernili moje utrpenie? Zbičujú ma a vyhodia z paláca. To im nikdy neodpustím.“

	„Veru,“ pritakala Andromacha a vstala, „ani ja im to neodpustím. Uvidíme sa zajtra, Axa.“

	Drobná žena na ňu pozrela a výraz v jej tvári zmäkol. „Zašla si kvôli mne za kráľom,“ povedala. „Tebe odpustím. Ale do kúpeľa ma viac nenúť.“

	Andromacha sa usmiala. „Platí,“ súhlasila.

	Cestou do paláca prechádzala cez súkromné kráľovské záhrady. Ešte vždy tam bolo zo dvadsať ľudí; vychutnávali chladivý tieň a sladkú vôňu kvetov. V mriežkovanej besiedke pri vzdialenom múre sa Kreusa rozprávala s Agatonom. Mala na sebe dlhé biele šaty lemované zlatom. S bezstarostným smiechom pohodila hlavou dozadu, až sa jej zavlnili havranie vlasy.

	Keď sa k nim Andromacha priblížila, Agaton ju zbadal a chabo sa usmial. Je v rozpakoch, pomyslela si. Kreusa sa, naopak, dívala na ňu s výrazom neskrývanej spokojnosti.

	„Ako sa máš, krásna pani?“ spýtal sa Agaton Andromachy.

	„Dobre, princ Agaton. Dnes ráno som bola u kráľa. Počul si o tom nedorozumení v súvislosti s mojou slúžkou?“

	„Áno,“ odvetil. Je mi ľúto, čo sa stalo.“

	„Aj mne. Ale kráľ ju znovu povolal do mojich služieb a na ospravedlnenie jej poslal dar.“ Zvrtla sa ku Kreuse. „Myslím, že kráľovi je už jasné, že chuderka Axa sa stala iba obeťou istej zlomyseľnej bláznivej osoby, zaslepenej závisťou a hnevom.“

	Kreusa sa rozohnala a vylepila Andromache zaucho. Vzápätí sa Andromacha zahnala a z celej sily udrela päsťou Kreusu do tváre. Kreusa sa zatočila a zletela na zem. Chcela vstať, no znovu spadla.

	Agaton si kľakol k napoly omráčenej mladej žene a pomohol jej vstať. Z natrhnutej pery jej tiekla krv. Biele šaty mala špinavé a pokrčené.

	Andromacha sa zhlboka nadýchla, obrátila sa a zamierila preč. Všetci v záhrade stíchli a ako Andromacha kráčala do paláca, cítila na sebe ich pohľady.

	



	


XXV

	Nemá hlava

	1

	Eunuch kthosis mal na stretnutí oblečený svoj najnovší výtvor, ale nik si to nevšimol. To ho škrelo najväčšmi. Šaty, siahajúce po členky, boli čierne ako uhoľ a lemované striebornou niťou. Boli nádherné a on nepochyboval o tom, že mu ich budú závidieť všetci prítomní muži. Ešte nikomu sa nepodarilo vyrobiť čierne farbivo, ktoré by dlhšie vydržalo na látke. Zakaždým vznikli dva problémy. Po prvé, keď pršalo, dážď farbivo zmyl a človek mal aj niekoľko dní čiernu kožu. Po druhé, farbivo bolo také silné, že strašne páchlo, preto bolo treba šaty niekoľkokrát vyprať. Lenže potom zasa vybledla farba.

	Kthosis po niekoľkoročnom úsilí oba tieto problémy odstránil. Z dubovej kôry hrčovitých stromov z krajín od Čierneho mora sa dalo urobiť lepšie farbivo, no získať túto kôru bolo veľmi nákladné. Morské prúdy boli také silné a zradné, že bolo takmer nemožné preplávať s loďou cez Helespont do Čierneho mora. Tovar sa musel dopravovať po súši.

	Teraz bol v jednej miestnosti so šesťdesiatimi najvplyvnejšími mužmi v Dardanii, no nikto z nich si šaty nevšimol. Čo ak si ako Egypťan neuvedomil, že týmto národom v okolí Severného mora sa čierna farba veľmi nepáči? Ach, nech už je tu jar, pomyslel si, vyrazím s mojimi látkami do Memfisu a Luxoru. Egypťania ma za takú nádheru vyvážia zlatom. Aj tak ho však skľučovalo, že tu nedokázali oceniť jeho šikovnosť.

	Zo zamyslenia ho vytrhol akýsi krik. Frýgický kupec s dobytkom – Kthosis si nevedel spomenúť na jeho meno – kričal na akéhosi chetitského kupca a mával mu veľkou päsťou pred nosom. O chvíľu začnú padať údery a stretnutie sa zvrhne na obyčajnú bitku. Kthosis sa preto radšej predral k múru naľavo a postavil sa pod sochu hrôzostrašného bojovníka s prilbou na hlave a s kopijou v ruke. Kthosis nebol bojovník a nechcel sa nechať zatiahnuť do nejakej šarvátky – a najmä nie v nových šatách.

	Keby to nebola zároveň príležitosť pochváliť sa s nimi, Kthosis by na stretnutie vôbec nešiel.

	Ľudia sú priezrační ako voda. Keď sa im darí, usmievajú sa. Len čo však pocítia strach a neistotu, úsmev im zmizne z tváre. Hneď sa vadia a sporia. Keď búrka zničí úrodu, kričia: „Kto za to môže?“ Nie počasie, ale zlomyseľné čary dajakého závistlivého suseda. Najskôr nejakého strigôňa. Ak prídu o úrodu všetci, tak je to vina kráľa, ktorý akýmsi nepochopiteľným spôsobom rozhneval bohov.

	Iné to nebolo ani v Egypte. Strach a snaha nájsť vinníka viedli hlupákov k tomu, aby sa spájali, búrili a potom zbytočne umierali.

	Raz dávno, keď bol Kthosis ešte malý, videl, ako blesk rozčesol strom, okolo ktorého sa pokojne páslo stádo dobytka. Kravy sa zhŕkli dokopy a naslepo rozbehli a polovica z nich sa zrútila z útesu.

	Medzi človekom a dobytkom nie je veľký rozdiel, pomyslel si.

	Život v Egypte bol pre zmrzačené dieťa ťažký. Ešteže ľudia v paláci mali radi poéziu a maľovanie a po večeroch sa nadchýnali krásou zapadajúceho slnka! Na stenách boli namaľované vznešené výjavy, na ktorých sa lode plavia po veľkých riekach a poddaní králi sa klaňajú faraónovi.

	Ach, len sa neklam, napomenul sám seba. Ani ľudia v paláci neboli iní. Tu v Dardanii aspoň neklieštia desaťročných chlapcov, aby sa mohli pohybovať po paláci a nosiť ženám čaše vína, plášte a klobúky. Bola to hrozná bolesť, to však nebolo nič v porovnaní s vedomím, že otec ho predal práve za týmto účelom.

	Kthosis si vzdychol. Pocit zrady bol stále, aj po pätnástich rokoch živý.

	Zo sochy mu spadol na plecia prach. Pomaly si oprášil tuniku. Kýpťom malíčka pritom zavadil o uvoľnené očko. Pri spomienke na ten deň pred troma rokmi, keď mu odťali malíček, sa zachvel. Kthosis vtedy bežal do kráľovských záhrad po nejaké drobnosti, ktoré si tam zabudla princezná. Keď zahol za roh, vrazil do princa Ramesseho. Princ, ktorého odhodilo nabok, reagoval so zvyčajnou prudkosťou. Šmaril Kthosisa o pomaľovaný stĺp. Kthosis čakal, že ho zmláti, ale Ramesse vytasil meč a rozohnal sa naňho. Kthosis inštinktívne zodvihol ruku. Čepeľ mu jeden prst odsekla a druhý hlboko porezala. Kthosis nehybne civel na uťatý malíček. Potom si uvedomil, že ešte nie je koniec. Ramesse mu oprel hrot meča o hruď a bol odhodlaný ho zabiť.

	Kthosis cítil, že smrť je blízko, keď akási mocná ruka schmatla Ramesseho za plášť a odtiahla ho. „Zmizni, eunuch!“ prikázal mu princ Ahmose. Kthosisovi nebolo treba dvakrát hovoriť. Rozbehol sa do ženskej časti paláca, kde ho razom obkolesili slúžky a zavolali kráľovského lekára.

	Ako tam sedel s krvácajúcou rukou, upadol do šoku. Začal sa triasť. Potom sa rozplakal. Keď ženám povedal, čo sa stalo, odrazu zmĺkli a začali vrhať nervózne pohľady k dverám.

	Vedel, že Ramesse poňho pošle a dokončí, čo začal. Kthosis vrazil do princa. Čo na tom, že nechtiac? Trest bude rovnaký.

	Skleslo sedel, zatiaľ čo núbijský lekár pripravoval smolu na kýpeť malíčka. Druhý poranený prst, povedal lekár, je zlomený a treba ho dať do dlahy. Vtom sa ženy rýchlo vytratili. Kthosis mal znovu slzy na krajíčku. Smrť bola opäť blízko.

	Do miestnosti však nevstúpil strašný Ramesse, ale mocný princ Ahmose. Potichu čosi povedal Núbijčanovi a potom sa obrátil ku Kthosisovi, ktorý mal zvesenú hlavu. Ešte nijaký otrok sa nepozrel princovi do očí. „Si prepustený zo služby, eunuch,“ oznámil mu princ hlbokým hlasom.

	Kthosis nevdojak zdvihol zrak. „Prepustený, pane?“ Ahmose nebol pekný. Črty tváre mal až príliš ostré, nos mu priveľmi vyčnieval, brada bola priširoká. A mal rozštep, ktorý vyzeral ako jazva. No oči mal čierne a krásne.

	„Najlepšie bude, keď odídeš dnes v noci,“ povedal princ potichu. „Radím ti, odíď čo najďalej.“ Do Kthosisovej neporanenej ruky vložil mešec. Je tam zlato a zopár drobností, ktoré majú určitú cenu.“ Po týchto slovách odišiel.

	V mešci bolo štrnásť malých zlatých ignotov a niekoľko prsteňov s drahokamami. Bol tam aj smaragd veľkosti holubieho vajca. S týmto bohatstvom Kthosis odcestoval do Dardanie.

	Vo veľkej trónnej miestnosti sa znovu ozval krik, ktorý Kthosisa vrátil do prítomnosti. Rozhliadol sa po ľuďoch. Boli tu zástupcovia mnohých národov. Videl Chetitov v čudných vlnených gamašiach, vysokých ryšavých Frýgov, Samotráčanov, Mykénčanov, Lýdov. Všetci boli vo svojom národnom odeve. Na vzdialenom konci trónnej miestnosti stáli traja Babylončania s bradami nakaderenými horúcim železom. Aké bláznovstvo v tomto vlhkom jesennom počasí! Boli tu Trójania – kupci s koňmi a výrobcovia vozov – ktorí sa dostali do konfliktu s Priamom a usídlili sa v Dardanii. Aj oni stáli bokom a pohŕdavo hľadeli na hlučný dav.

	„Ty škaredé prasa!“ vykríkol ktosi.

	Čudná urážka, pomyslel si Kthosis. Bol by to kompliment, keby dakoho nazvali pekným prasaťom? Dvaja chlapi sa vrhli na seba. Jeden druhému vrazil niekoľko úderov, až napokon spadli a zakvačení do seba sa váľali po kamennej dlážke.

	Kthosis premýšľal, či by nemal odísť. Medzi toľkými nahnevanými mužmi by si nik nevšimol, že jeden kupec chýba. Ale neodišiel. Chcel vidieť nového kráľa. O kupcovi Helikaónovi, ale aj o bojovníkovi Helikaónovi už toho počul veľa. No všetko, čo vedel o jeho povahe, bolo obsiahnuté v historke, podľa ktorej sa vzdal svojho práva na trón v prospech nedospelého Diomeda, svojho nevlastného brata. Ak niekto spraví dačo také, nemôže byť ctižiadostivý ani nemilosrdný.

	A práve teraz sa nemilosrdnosť žiadala. Helikaón by musel vojsť do tejto trónnej miestnosti v zbroji a s ohnivým mečom, aby upokojil túto rozhnevanú čvargu.

	Bitkárov odtrhli od seba, no neprestali sa častovať šťavnatými nadávkami.

	Vtom sa otvorili veľké dvere a do trónnej miestnosti vpochodovali vojaci v bronzovom brnení, s prilbami, dlhými kopijami a hrubými štítmi. Postavili sa do dvoch radov chrbtom k múru a mlčky stáli. Zhromaždení ľudia stíchli a znovu pozreli k dverám. Kthosis videl, ako do miestnosti vstúpil štíhly mladý muž. Dlhé čierne vlasy mal zviazané koženým remienkom. Tunika, čo mal na sebe, bola tlmene bledozelená s modrým odtieňom. To má na svedomí zrejme farbivo z bobúľ vtáčieho zobu, pomyslel si Kthosis, a málo soli pri varení.

	Mladý muž vyšiel na stupienok na vzdialenom konci trónnej miestnosti a zastal pri dlhom stole. Potom sa obrátil a prešiel pohľadom po zhromaždených mužoch. Chlapi sa stále rozprávali a vypukol ďalší spor. Mladý muž zodvihol ruku. Všetci vojaci okamžite začali búchať kopijami o bronzové štíty. Huriavk bol ohlušujúci.

	Vtom v sieni zavládlo ticho.

	„Ďakujem vám, že ste prišli. Som kráľ Helikaón,“ povedal mladý muž.

	„Dúfam, že sme neprišli zbytočne,“ zakričal ktosi zozadu.

	„Niečo si musíme ujasniť,“ pokračoval Helikaón bez štipky hnevu v hlase. „Pokým budem hovoriť, nikto ma nebude prerušovať. Ak ma ešte raz dakto preruší, trpko to oľutuje. Vyzvem každého z vás, aby vyjadril svoj názor, a dotyčného takisto nesmie nikto prerušovať. Iba tak dosiahneme jednotu.“

	„A kto hovorí, že chceme jednotu?“ ozval sa znovu ten istý muž.

	Helikaón zodvihol ruku. Dvaja vojaci vystúpili dopredu, schmatli ryšavého Frýga a vyvliekli ho z miestnosti. „Všetci, čo ste tu,“ pokračoval Helikaón, „máte nejaké sťažnosti. Boríte sa s nepriateľstvom, nenávisťou, svármi. Sme tu preto, aby sme s nimi skoncovali. A to dosiahneme tak, že budeme o vašich sťažnostiach diskutovať a riešiť ich. Takmer všetci z vás pochádzajú zo vzdialených krajín. Keď však zomriete, vaše telá sa dostanú do dardanskej zeme a stanú sa jej súčasťou. Vystúpi z nich váš duch, dotkne sa vašich detí a aj oni sa stanú súčasťou tejto zeme. Budú Dardančanmi. Nie Frýgmi, Meónmi, Trójanmi, Lýdmi, ale Dardančanmi.“

	Helikaón zmĺkol, akýsi vojak s malým vakom v ruke prešiel pomedzi dav, pristúpil k vyvýšenému stupienku a čakal. Helikaón mu kývol, aby podišiel bližšie. Muž vyšiel na stupienok, otvoril vrece a vytiahol z neho uťatú hlavu. Keď ju Kthosis zbadal, na chvíľu zavrel oči. Potom vojak položil hlavu na stôl a mŕtve oči uprene civeli na zhromaždených. Z preťatého krku pomaly vytekala krv a kvapkala na kamennú dlážku. Bola to hlava onoho ryšavca, ktorého len pred chvíľou vyvliekli z trónnej miestnosti.

	„A teraz,“ pokračoval Helikaón pokojným a príjemným hlasom, „chcem, aby každý z vás pristúpil sem a povedal svoj názor. Nebudem nikoho uprednostňovať, preto to neberte ako urážku, ak dakoho zavolám až neskôr. Sú nejaké otázky?“

	Chlapi zarazene stáli a mlčky civeli na hlavu na stole.

	„Dobre,“ pokračoval Helikaón. „Tak teda začnime. Budem hovoriť prvý. Každý z vás tu žije alebo umiera s mojím dovolením. Každý z vás býva v mojej krajine a podriaďuje sa mojim zákonom. Ak budete tieto zákony dodržiavať, bude sa vám dariť. Moji vojaci vás ochránia a vy budete bohatnúť. Budete môcť prísť za mnou alebo za mojimi vojvodcami a v prípade núdze požiadať o pomoc. Ak moje zákony dodržiavať nebudete, oľutujete. Aké sú to zákony? Sú jednoduché. Z vašich ziskov, úrody a stád mi ako kráľovi odvediete určitú čiastku. Nepozdvihnete zbraň proti mne ani proti tým, čo sú pod mojou ochranou. A pod mojou ochranou sú všetci, čo dodržujú moje zákony. Krvavým šarvátkam bude koniec. Všetky sťažnosti predostrú mne alebo človeku, ktorého na tento účel vymenujem. Ja vyrieknem rozsudok, ktorý bude konečný. Ak dakto spácha vraždu, odsúdim ho na smrť a celú jeho rodinu predám do otroctva. Celý jeho majetok pripadne mne.“

	Kthosis pozorne počúval mladého muža. Nikto z prítomných ani nemukol. Helikaón ani raz nespomenul mŕtveho chlapa, ba ani len nepozrel na odťatú hlavu. Z toho kontrastu medzi jeho pokojnými a premyslenými slovami a tou príšernou hlavou šiel mráz po chrbte. Keď nakoniec dohovoril, poslal po pisára. Do miestnosti nervózne vstúpil zhrbený muž v strednom veku. Niesol prútený kôš plný mäkkých hlinených tabuliek. Vojak mu priniesol stoličku a pisár si mlčky sadol za stôl, čo najďalej od odťatej hlavy.

	„Tento muž,“ povedal kráľ, „spíše všetky vaše sťažnosti. Neskôr ich preskúmam a vynesiem súd.“ Ukázal na vysokého bradatého Frýga. „A teraz začneme s diskusiou. Najprv povedz, ako sa voláš, a potom nám predlož svoje sťažnosti.“

	Muž si odkašlal. „Ak prehovorím, pane, a tebe sa to nebude páčiť, aj moja hlava skončí na tom stole ako hlava chudáka môjho brata?“

	„Môžeš hovoriť celkom slobodne. Nič sa ti nestane. Najprv povedz, ako sa voláš.“

	„Som Folos z Frýgie a chovám v Tróji kone na predaj. Naša osada je na deň cesty od pevnosti a máme právo čerpať vodu, ktoré nám udelila kráľovná Halysia. Pred niekoľkými mesiacmi prihnal jeden kupec s dobytkom do nášho kraja svoje stáda. Keď mu to môj brat vyčítal, zmlátili ho palicami. Dobytok zmútil vodu a zničil brehy potoka. Ako môžem chovať kone bez vody?“

	A tak to pokračovalo ďalej.

	Kthosis mlčky počúval, ako chlapi jeden po druhom rozprávajú o svojich problémoch, obavách a príčinách susedských nezhôd. Kráľ ich počúval niekoľko hodín, potom stretnutie prerušil a vyhlásil, že sa zídu opäť zajtra. Nakoniec ich pozval, aby prišli na slávnosť, ktorá sa má konať neskôr na hlavnom nádvorí, a po týchto slovách zišiel zo stupienka a zamieril k vzdialeným dverám.

	Keď prechádzal okolo Kthosisa, zastal. „Máš naozaj nádherné šaty, priateľu,“ povedal. „Nič podobné som ešte nevidel.“ Pristúpil bližšie a potiahol nosom. „Farbivo vôbec necítiť. Už sú vyprané?“

	„Áno, pane. Trikrát.“

	„Neuveriteľné. Odkiaľ ich máš?“

	„Sám som ich ušil a aj farbivo som vyrobil sám, pane.“

	„Ešte lepšie. Musíme sa o tom porozprávať. Za takéto čierne šaty ťa vyvážia zlatom v každej krajine na pobreží Veľkého zeleného mora.“

	Usmial sa na Kthosisa a odišiel.

	Vojaci vypochodovali za ním a dvere sa zatvorili. Chvíľu nikto neprehovoril. Potom frýgický chovateľ koni podišiel k stupienku, padol na kolená a položil ruku na odťatú hlavu. „Nikdy si sa nenaučil počúvať, braček,“ povedal. „No bol si dobrý človek. Budeš mi chýbať.“

	Vzal vrece a neisto ostal stáť. Kthosis podišiel k nemu.

	„Kráľ určite nebude mať nič proti tomu, keď si vezmeš bratovu hlavu,“ povedal mu.

	„Myslíš?“

	„Som o tom presvedčený.“

	Muž si vzdychol. „Zaplatil privysokú cenu za to, že prehovoril v nesprávnej chvíli.“ 

	„To teda hej.“

	Kthosis vyšiel z miestnosti a zamieril na nádvorie. Stáli tam už mnohí vodcovia a potichu sa zhovárali. Kthosis prešiel pomedzi nich na otvorené priestranstvo, z ktorého bolo vidieť cestičku k pevnosti.

	Cez bránu prechádzali v rade muži s plnými košmi jedla na slávnosť.

	Ľahostajne ich sledoval. Vtom zbystril pozornosť. Zaujal ho akýsi veľký muž, ktorý niesol na pleciach ovcu.

	Kthosis rýchlo zamieril k nemu, mysliac si, že si ho určite s dakým pomýlil. Keď prišiel bližšie, srdce sa mu prudko rozbúchalo. Muž mal teraz hustú bradu, ale také nádherné oči nemal nik iný. Bol to princ Ahmose.

	Čo to malo znamenať? Muž, ktorý bol v Egypte hneď druhý po veľkom faraónovi, pracoval v dardanskej pevnosti ako sluha.

	Veľký muž ho zbadal a usmial sa. „Zdá sa, že sa ti celkom darí, eunuch,“ povedal.

	Kthosis sa uklonil. „Ach, nemusíš sa klaňať,“ povedal Ahmose. „Ako vidíš, už nie som faraónov vnuk, ale utečenec ako ty, na ktorého hlavu je vypísaná odmena.“

	Je mi to ľúto, pane. Bol si ku mne láskavý.“

	„Nemusíš nič ľutovať. Som spokojný. Slúžiš tu?“

	„Nie, pane. Som kupec. Šijem a predávam šaty. Bolo by pre mňa cťou ušiť ti tuniku.“

	„Kthosis, čo keby si mi prestal hovoriť pane?“

	„Dobre, pane. Ach... prepáč.“

	Ahmose sa zasmial. „Tu ma poznajú pod menom Geršom.“

	„Zvláštne,“ poznamenal Kthosis. ,Je to už dávno, čo som počul to slovo. U nás sa používa na označenie cudzincov.“

	„Veď preto som si ho aj vybral. Pochádzaš z púštneho národa?“

	„Áno... vlastne... pochádzal som, kým ma otec nepredal do paláca.“

	„Čudný národ,“ povedal Geršom. „Ale teraz tu nemôžem len tak postávať a spomínať na staré časy. Musíme prichystať jedlo na slávnosť.“ Potľapkal Kthosisa po pleci. „Ramesse zúril, keď zistil, že som ťa oslobodil. Stálo ma to dvesto talentov striebra a moje najlepšie vojnové kone.“

	„Budem ti za to do smrti vďačný, pane. Keby si niekedy niečo potreboval...“

	„Nič nesľubuj, priateľ môj. Tých, čo mi pomáhajú, čaká tvrdá odplata.“

	„Ale aj tak: keby si niekedy niečo potreboval, stačí povedať. Urobím všetko, čo budem môcť.“

	Helikaón opustil zhromaždenie a dlhými krokmi kráčal palácovými priestormi. Starý vojvodca Pausanius sa ho pokúsil zastaviť, ale on pokrútil hlavou a kývol mu, aby zmizol. Vyšiel po vychodených schodoch na hradby, obrátil hlavu k oblohe a zhlboka sa nadýchol. Napätie v žalúdku povolilo.

	Keď si všimol, že ho pozorujú stráže, vošiel znova dnu a zamieril do starých kráľovských komnát a do izieb svojho detstva. Na dlážke ležal prach a vchod na balkón pokrývali pavučiny. Postŕhal ich a vyšiel na balkón. Ešte vždy tam stála prastará rozheganá stolička, od slnka vyblednutá a popraskaná. Kľakol si a prstami prešiel po vyrezanom koníkovi na operadle.

	Na tomto tróne sedával ako dieťa a vládol vymyslenému svetu, v ktorom boli všetci spokojní a kde nebolo vojen. Vtedy nikdy nesníval o veľkých bitkách a o sláve. Ľahol si na studený kameň a oprel si hlavu o balkónové zábradlie. Zavrel oči a znovu uvidel tú uťatú hlavu na stole. Spolu s ňou sa mu v duchu vynoril Zidantas.

	Priam ho počul, ako hovorí: Myslíš si, že ten muž v trónnej sieni si zaslúžil umrieť, len aby si dosiahol svoje? Nemohol si si ich získať silou svojich slov, svojou presvedčivosťou? Stále ťa bude sprevádzať smrť?

	Helikaón uprene hľadel na stoličku a predstavil si toho malého chlapca, ktorý na nej sedával. „Niekedy treba urobiť aj takú vec,“ povedal mu. „Raz som videl, ako Odyseus rozrezal jednému členovi posádky hruď, aby z nej vytiahol hrot šípu, čo mu tam uviazol. Ak chceme odstrániť zlo, niekedy sa musíme sami dopúšťať zla.“

	Neklam sa, ozval sa Bujakov hlas. Neospravedlňuj svoje konanie a nehľadaj v ňom niečo dobré. Áno, tí muži ťa budú teraz poslúchať. Áno, uchrániš ríšu pred svármi. Áno, si kráľ. Tvoj otec by bol na teba hrdý!

	Helikaón cítil, ako v ňom vrie hnev. To sa ti neprihovára Bujak, povedal si, ale tvoja vlastná slabosť. Toho chlapa si varoval, a on na to nedbal. Jeho smrťou, aj keď hroznou, si dosiahol viac než záplavou slov. Taká je pravda!

	Pravda je pobehlica odetá do tisícorakých šiat, začul v duchu Odyseov hlas. Vidí sa mi, že ti ponúka akýkoľvek dôvod na akékoľvek, čo ako desivé konanie.

	V diaľke zadunel hrom a zdvihol sa studený vietor.

	Helikaón vstal a naposledy sa pozrel na miesta svojho detstva. Potom vošiel dnu a zamieril dolu do komnát, kde sa starali o ranených mužov jeho posádky. Pri každom sa pristavil, prehodil s ním zopár slov a potom sa pobral hľadať Attala.

	Našiel ho v bočnej záhrade. Hruď a celý jeden bok mal obviazané. Sedel sám v tôni neskoro kvitnúceho stromu a čosi vyrezával z dreva. Helikaón podišiel k nemu.

	„Lekár vravel, že si mal šťastie, priateľu. Nôž minul srdce len o vlások.“

	Attalus prikývol. „Aj pre teba to bol šťastný deň,“ povedal.

	„Človeku vždy pomôže, keď má nablízku dobrých priateľov. Prekvapilo ma, že som ťa tam videl. Oniacus mi vravel, že si sa rozhodol opustiť posádku.“

	„Mňa samého prekvapilo, že som tam šiel,“ priznal Attalus. Helikaón si k nemu prisadol. Muž stružlikal ďalej.

	„Keby si chcel po uzdravení odísť do Troje, postarám sa, aby si dostal dobrého koňa a mešec zlata. No môžeš na zimu zostať aj v Dardanii a tešiť sa z mojej pohostinnosti.“

	Attalus položil nôž a zvesil plecia. „Nie si mi ničím zaviazaný.“

	„Som zaviazaný každému, kto sa rozhodne bojovať po mojom boku – najmä keď už nie je členom mojej posádky.“

	„Len som sa tam náhodou priplietol, to je všetko. Bol som tam z vlastných dôvodov.“ Attalus chvíľu mlčal. Potom pozrel na Helikaóna. „Ešte sa nič neskončilo.“

	„Viem. Najatému vrahovi Karpoforovi zaplatili, aby ukončil môj život. Vraj je najlepším nájomným vrahom na pobreží Veľkého zeleného mora. Zavraždil aj môjho otca. Je tu, v tejto pevnosti.“

	„Oniacus mi povedal, že nikto nevie, kto zabil Anchisa.“

	Helikaón pozrel na Attala. „Zistil som to len nedávno.“ Rozhliadol sa po záhrade. „Krásne miesto. Ako dieťa som sa tu hrával.“

	Attalus na to nepovedal nič a znovu sa pustil do vyrezávania.

	„Oddýchni si a načerpaj opäť silu, Attalus. A keby si dačo potreboval, stačí povedať. Dostaneš všetko, čo budeš chcieť.“ Helikaón vstal a zberal sa na odchod.

	,Ja nie som dobrý človek,“ povedal zrazu Attalus a začervenal sa. „Všetci tu so mnou zaobchádzajú ako s dobrým človekom. Ale ja nie som taký!“

	Helikaóna tento nečakaný výlev prekvapil. Attalus vždy pôsobil dojmom pokojného muža, ktorý sa dokonale ovláda. Helikaón si znovu prisadol k nemu a pozorne sa naňho zahľadel. V tvári sa mu zračilo napätie a hnev. „Nikto z nás nie je dobrý,“ povedal potichu. „Dnes som dal zabiť jedného muža len preto, aby som presadil svoje. A možno to bol dobrý človek. Všetci máme chyby, Attalus. Všetci nesieme bremeno svojich skutkov. A myslím, že všetci sa budeme za ne aj zodpovedať. Prejavil si sa ako verný a statočný druh. Viem aj to, že ťa najal Zidantas. Bujak mal oko na dobrých bojovníkov. Tvoja minulosť tu nič neznamená. Tu zavážia len súčasné a budúce skutky.“

	„Minulosť, súčasnosť či budúcnosť – všetko jedno,“ povedal Attalus s ovisnutými plecami. „Všetko je také, aké je. Sme, akí sme. Nič sa nemení.“

	„Neviem, či je to pravda. Môj život sa zmenil už trikrát. Prvýkrát, keď som bol malý a zomrela mi matka. Druhýkrát, keď prišiel Odyseus a vzal ma na palubu Penelopy. A tretí raz, keď zavraždili môjho otca. Stále ma to máta. Odišiel som odtiaľto ako vyľakaný chlapec. Otec mi povedal, že ma nemôže vystáť. Vrátil som sa ako muž a dúfal som, že otec bude na mňa hrdý.“ Helikaón zmĺkol, sám prekvapený, že prezrádza svoje najskrytejšie myšlienky takmer neznámemu človeku. Všimol si, že Attalus sa naňho pozorne díva. „Zvyčajne takto nerozprávam,“ povedal odrazu v rozpakoch.

	„Človek, ktorý povie svojmu dieťaťu, že ho nemôže vystáť,“ povedal Attalus chvejúcim sa hlasom, „nestojí za fajku dymu. Tak prečo ťa trápi, či by bol na teba hrdý alebo nie?“ Zastrčil si dýku za pás, odhodil drevo nabok a vstal. „Som ustatý. Idem si oddýchnuť.“

	Helikaón ostal sedieť na mieste. Štíhly námorník sa vrátil do pevnosti.

	Nestojí za fajku dymu.

	Táto prostá pravda osvetlila dlhé roky jeho skrytých muk ako lúč jasného svetla. Odrazu naňho doľahla ľútosť. Anchises mu nikdy nebol otcom, nikdy oňho nestál. Bol to nemilosrdný manipulátor, ktorý celé roky mučil stratené a osamelé dieťa. Attalus mal pravdu.

	A temný Anchisov tieň, ktorý mu kváril dušu, sa odrazu stratil ako noc po východe slnka.

	



	


XXVI

	Afroditina skala

	Pokiaľ ľuďom siahala pamäť, bola táto jeseň a zima v Dardanii najhoršia. Pobrežie bičovali prudké búrky, rozvodnené rieky sa vylievali z brehov a strhávali mosty. Rozbesnená riava odniesla niekoľko nízko položených dedín. Tento zmätok využili bandy lúpežníkov a potulných žoldnierov a okrádali obyvateľstvo.

	Helikaón ich prenasledoval s vojskom po celej krajine. Do polovice zimy bojoval v troch bitkách. Dve nemali víťaza a žoldnieri utiekli do hôr. Tretia sa skončila zdrvujúcou porážkou žoldnierov v sile asi sedemsto mužov. Helikaón dal vodcov popraviť a približne stovku tých, čo prežili, predal do otroctva.

	Poslovia z Troje prinášali nedobré správy. Hektor bol stále nezvestný, hoci krátka vojna medzi Chetitskou ríšou a Egyptom sa už skončila. Naposledy videli trójskeho princa v bezvýchodiskovej situácii. Helikaón však neveril, že Hektor je mŕtvy. Ten muž bol plný života. Aj keby naňho padla hora, dokázal by sa spod nej vyhrabať. Aj keby ho zaplavilo more, určite by s pomocou delfína vyplával na hladinu.

	Hektor bol nepremožiteľný.

	Ako však plynuli týždne, začali ho zhrýzať obavy.

	Čo ak Hektor predsa len nie je nepremožiteľný?

	Priama nenávideli takmer všetci jeho synovia i mnohí jeho prívrženci. Ak by ho zvrhli, vypukla by občianska vojna. Všetky spojenectvá by stratili platnosť. Vojna by sa rozšírila na všetky krajiny východného pobrežia, pretože Priamovi synovia, bojujúci jeden proti druhému, by hľadali nových spojencov. Obchod by značne utrpel, prameň bohatstva by vyschol. Kupci, roľníci a chovatelia dobytka by rýchlo prišli o zisky. Keďže by nemali kde predávať svoj tovar, prepustili by množstvo robotníkov. Čoraz viac ľudí by si nemalo za čo kúpiť jedlo. To by viedlo k nepokojom a k nárastu lúpežných bánd. Agamemnón a Mykénčania by jasali. O čo jednoduchšiu by mali prácu, keby sa východné armády pustili do seba a navzájom sa oslabili!

	Keď začal zo severu fúkať studený zimný vietor, Helikaón bol už v dardanskej pevnosti. Kráľovná Halysia sa síce uzdravila, ale na verejnosť sa odvážila len málokedy. Helikaón sa ju usiloval zapojiť do spravovania ríše, no odmietla. „Každý vie, čo sa mi stalo,“ povedala. „Vidím im to na očiach.“

	„Ľud ťa miluje, Halysia. A má aj prečo. Si starostlivá kráľovná. Nič na tom nezmenilo ani to, čo urobili nejakí zlosynovia.“

	„Všetko sa zmenilo,“ odvetila. „Slnko už pre mňa nesvieti.“

	Keďže cez múry jej smútku nedokázali preniknúť nijaké slová, Helikaón ju nechal tak. Popoludní prišiel za ním Pausanius a oznámil mu, že z Troje prišiel mykénsky vyslanec.

	„Mám ho poslať preč?“ Starý vojvodca vyzeral nervózny.

	„Prečo by si ho posielal preč?“

	„Možno sa dozvedel o našom útoku na Pitros.“

	„Určite sa o ňom dozvedel.“

	„Nebojíš sa vojny s Mykénčanmi?“

	„Priveď ho ku mne, Pausanius, a potom tu ostaň, ale mlč.“

	Vyslanec bol štíhly muž s ryšavou bradou. Predstavil sa ako Erekos. Vstúpil do megarónu, ale neuklonil sa.

	„Pozdravujem ťa, kráľ Helikaón. Dúfam, že sa máš dobre.“

	„Ďakujem za opýtanie, Erekos, neponosujem sa. Čo môžem pre teba urobiť?“

	„Dostal som znepokojujúce správy z ostrova Pitros, kráľ. Nedávno tam zakotvila jedna loď a jej posádka našla na pobreží stovky mŕtvych. Všetky domy boli prázdne a vyplienené, ženy a deti odvlečené.“

	„Považuj to za môj dar kráľovi Agamemnónovi.“

	„Dar? Ostrov Pitros patrí predsa Mykénčanom.“

	„To áno a aj ním zostane,“ odvetil Helikaón. „Stal sa tiež prístavom pirátov, ktorých galéry útočia z jeho zátok na obchodné plavidlá a drancujú osady na pobreží. Vari nevieš, že zaútočili aj na moju pevnosť a zabili mi brata?“ Helikaón sa odmlčal a pozorne sa díval na vyslanca. Erekos uhol pohľadom.

	„Áno, dostali sa k nám správy o tých... ohavnostiach. Ale priviesť vojsko na mykénsky ostrov bez dovolenia kráľa Agamemnóna nemáš právo.“

	„Nie je to celkom tak, Erekos. Môj otec Anchises uzavrel s kráľom Atreom zmluvu, v ktorej sa zaviazali, že si budú navzájom pomáhať proti pirátom a plieniteľom. Mohol som Atreovmu synovi pomôcť väčšmi, keď som vyhnal pirátov z mykénskeho ostrova a Veľké zelené more premenil na bezpečné vody pre mykénske obchodné lode?“

	Erekos zbledol a mlčal. „Chceš, aby som svojmu kráľovi odkázal, že útok na mykénske územie je vlastne tvojím darom?“

	„A čo iné by to mohlo byť?“ spýtal sa ho Helikaón. „Dvesto pirátov je mŕtvych a na ostrov sa znovu vrátila vláda mykénskeho zákona. A môžeš svojho kráľa ubezpečiť, že na jar budem v prenasledovaní pirátov pokračovať a budem ich kynožiť všade, kde ich nájdem.“

	„Nemôžeš vtrhnúť na mykénske územie, kráľ Helikaón.“

	„Na mykénske územie?“ odvetil Helikaón s predstieraným prekvapením. „Pri bohoch, vari piráti dobyli dokonca mykénske územie? To teda nie je dobrá správa.“

	„Nijaké územie nedobyli,“ odvetil Erekos zvýšeným hlasom. Zhlboka sa nadýchol, aby sa upokojil. „Chcem povedať len toľko, kráľ Helikaón, že Mykénčania neposkytujú útočisko nijakým pirátom, ktorí by sa chceli ukryť na mykénskom území.“

	„Á, rozumiem,“ prikývol Helikaón. Je to otázka vojenskej cti. Tomu rozumiem a želám si, aby sa kráľ Agamemnón nemusel v tomto smere hanbiť. Toľko si toho v poslednom čase vytrpel! Muselo to byť preňho trpké.“

	„Trpké? Nechápem.“

	„Ukázalo sa, že dvaja z jeho prívržencov sú darebáci. Najprv Alektruón, ktorý bol, ako som počul, kráľovým obľúbencom. Potom Kolanos, ktorý sa stal pirátom. A skoro som zabudol na Arguria. Toho vraj v Mykénach vyhlásili za zradcu a postavili mimo zákona. A k tomu všetkému zistenie, že piráti obsadili mykénsky ostrov...“ Helikaón s predstieraným súcitom pokrútil hlavou. „Tvoj kráľ určite uvažuje nad tým, aké ďalšie pohromy ho ešte postihnú. Môžeš ho však ubezpečiť o mojom priateľstve. Ostaneš s nami na večeru, Erekos?“

	„Ďakujem za pozvanie, kráľ Helikaón, ale musím sa vrátiť do Troje. Čakajú ma neodkladné záležitosti.“

	Keď Erekos odišiel, k Helikaónovi pristúpil so širokým úsmevom Pausanius. „Dobre som sa pobavil, kráľ môj. Ledva som sa zdržal smiechu.“

	„Agamemnón sa nebude smiať, keď sa o tom dozvie.“

	„Myslíš, že nám vyhlási vojnu?“

	„Pochybujem. Ako môže vyhlásiť vojnu priateľovi, ktorý mu pomohol?“

	„No boli to jeho piráti.“

	„To áno. My to vieme, on to vie, ale nevedia to ďalší králi na pobreží Veľkého zeleného mora. Ak by po útoku na pirátov vyhlásil vojnu Dardanii, priznal by, že za tými pirátskymi vpádmi na pobrežné osady stojí on.“

	„Dúfam, že máš pravdu, kráľ môj.“

	Jedného večera uprostred zimy prišiel z Troje ďalší posol. Násik bol mladý frýgický pisár, ktorý pracoval u jedného z Helikaónových obchodných spojencov. Priniesol zvitky a odkazy týkajúce sa potrieb nadchádzajúcej obchodnej sezóny a vyúčtovanie vlaňajšieho obchodného roku. Dôležitejšie však bolo, že to bol skvelý rozprávač a veľký klebetník. Helikaón mal z jeho pravidelných zimných návštev vždy veľkú radosť.

	„Tak čo je nové, Násik, priateľ môj?“ spýtal sa ho, keď si v kráľovských komnatách sadli a pustili sa do jedla.

	Štíhly Frýg si vzal zo strieborného taniera lahodný kúsok mäsa. Bolo to porcované jahňa zabalené do viničového listu. Privoňal a odhryzol si. „Ach, priateľ môj, mám toho toľko na srdci! Čo ťa zaujíma najväčšmi?“

	„Hektor.“

	„Nič sa o ňom nevie. Mnohí príslušníci trójskej jazdy sa vrátili do mesta, iní ostali pri Kádeši a hľadajú ho spolu s chetitskými vojakmi. Zdá sa, že neprinesú dobré správy. Naposledy ho videli spolu s päťdesiatimi jeho mužmi obkľúčeného nepriateľom v početnej prevahe a navyše sa zvečerievalo.“

	„Aká nálada panuje v meste?“

	„Svárlivá. Dvaja Priamovi synovia – Isos a Pammon – utiekli z mesta. Počul som, že sa ich chystajú zatknúť.“

	„Poznám ich. Ani jeden z nich nedokáže zorganizovať vzburu, ani nemá dostatok prívržencov.“

	„Tak veru. Tí dvaja musia vždy dakomu slúžiť. Tučniaka Antifona zbavili titulov a prikázali mu nevychádzať zo svojho paláca. Videli ho, ako sa potajme zišiel s mykénskym vyslancom Erekom.“

	„Aj toho poznám,“ odvetil Helikaón. „Chladný a nepríjemný chlap. Ale že by bol Antifones zradca? To by ma prekvapilo. Jedlo ho zaujíma viac než politika. To skôr Polites. Nie je to nijaký bojovník, zato má britký rozum.“

	„A Priamos vraj zakáša svojej žene. Povráva sa, že obaja Politesovi synovia majú spoločnú jednu zaujímavú vec: ich otec je zároveň ich dedom.“

	Helikaón sa tlmene zasmial a pokrútil hlavou. „Ty si skutočne strašný klebetník, Násik. Musím priznať, hoci nerád, že ma tvoje klebety vždy pobavia.“ Úsmev sa mu vytratil z tváre. „Ale Polites by mohol kráľa zradiť, tak ako Agaton.“

	„Agaton bol vždy verný, rovnako ako Hektor,“ poznamenal Násik.

	„To len kvôli Hektorovi. Sú to veľkí priatelia. No Priamos nie je Agatonovi veľmi naklonený. Nikdy mu nebol naklonený. Pamätám sa, ako raz kráľ verejne povedal, že Agaton a Hektor sú ako dve celkom rovnaké sochy – s tým rozdielom, že jedna je odliata zo zlata a druhá z medi.“ Helikaón zaklial. „Priamos je nepríjemný človek a človeka vie vždy raniť na najcitlivejšom mieste.“

	Jestvuje nejaký vysokopostavený človek, ktorého by Priamos ešte neurazil?“ spýtal sa Násik.

	„Zrejme nie. Hovorme radšej o dačom inom. Ako sa má Andromacha?“

	„Ach, o tej kolujú nádherné historky!“ zaváhal Násik. „Priatelíš sa s ňou?“

	„Ako to súvisí s tými historkami?“

	„No neviem. V Tróji sa o nej veľa rozpráva... z mnohých dôvodov. Niekedy v priaznivom, inokedy v nepriaznivom svetle.“

	„Zlomyseľné reči, ktoré sa o nej trúsia, ma nezaujímajú,“ povedal ostro Helikaón. Cez otvorený balkón zafúkal vietor a zhasil lampu. Helikaón vstal, zavrel dvere a zažal lampu. Násik chvíľu mlčal. Potom sa zaškľabil.

	„Chceš ju teda vidieť v priaznivom svetle.“

	Helikaón sa uvoľnil. „Tak spusť,“ povedal.

	„Dobre. Počul si, že zachránila kráľovi život?“

	Helikaóna to šokovalo, no potom sa tlmene zasmial. „Má táto odyseovská rozprávka nejaký nečakaný a dôvtipný koniec?“

	„Nie, je to čistá pravda,“ trval na svojom Násik a vyrozprával mu, ako Priamos zorganizoval súťaž v lukostreľbe a ako Andromacha zastrelila najatého vraha. „Ten zradca sa dostal až ku kráľovi a už ho chcel školiť, keď mu Andromachin šíp prebodol srdce. Kráľ ju pred všetkými pochválil a povedal, že je pre Hektora ako stvorená.“

	„Pri bohoch,“ zašepkal Helikaón, „tá žena je poklad!“

	„Princ Agaton si navidomoči myslí to isté. Vraj ju požiadal, aby sa zaňho vydala, ak sa Hektor nevráti.“

	„A... prijala jeho ponuku?“

	„Neviem, či ju prijala, alebo odmietla,“ odvetil Násik. „Pravda, bola by hlúpa, keby ju neprijala. Agaton je mladý, bohatý a jedného dňa... pravdaže, všetko závisí od okolností... sa môže stať aj kráľom.“

	„Čo ešte vieš o Andromache?“

	Násik sa tlmene zasmial. „Priamo pred očami princov plávala s akýmsi holým chlapom.“

	„To je klebeta alebo pravda?“ spýtal sa ho Helikaón, potláčajúc hnev.

	„Pravda, pán môj, čistá pravda. Presne v tom čase bol na pláži jeden môj priateľ. Kráľova dcéra Laodiké tam pozvala akéhosi zraneného mykénskeho bojovníka. Bol už len kosť a koža, chudáčisko. Ledva dýchal. A Andromacha s ním plávala.“

	„Argurios,“ poznamenal Helikaón.

	„Áno, ten. Vraj je to slávny muž.“

	„Pokračuj.“

	„Keď vyšli z vody, princ Deifobos ju zahrnul výčitkami, ale ten Mykénčan sa postavil na jej obranu. Musela to byť psina. Troska, čo ledva stojí na nohách, sa postaví proti chlapovi ani hora. Ale nahnal Deifobovi strach. Našťastie zasiahol Agaton a oboch kohútov upokojil. O kom by si ešte rád počul?“

	„A tie reči, ktoré Andromachu vykresľujú v nepriaznivom svetle... čo si tým myslel?“

	Násik sa oprel. „Teraz ma zaťahuješ na nebezpečné územie, Šťastlivec. Jasne si mi povedal, že tá žena je tvoja priateľka a že o nej nechceš počuť nič zlé. Tak čo vlastne odo mňa chceš?“

	Helikaón chvíľu mlčal. „Povedz mi všetko,“ povedal napokon.

	„Keď som sem prišiel, sluhovia v paláci hovorili o akomsi chlapovi, ktorý ťa nedávno na stretnutí urazil. Vraj mu odťali hlavu. Nechcel by som dopadnúť podobne.“

	„Ty sa o svoju hlavu báť nemusíš, Násik. Si pridobrý klebetník, aby som ťa dal zabiť. Bez teba by mi bolo počas dlhých zimných večerov otupno.“

	„Tak dobre – ale nezabúdaj, že si to chcel sám. Kreusa tvrdila, že ju našla, ako laškuje nahá so slúžkou. Povedala to kráľovi, ktorý dal slúžku zbičovať a vyhodiť z paláca. Andromacha sa rozzúrila a slovne napadla Kreusu na verejnosti. Kreusa jej vylepila zaucho a Andromacha jej zas vrazila päsťou do tváre. Vraj to bola rana ako hrom. Podľa očitého svedka to bol čistý zdvihák. Kreusa padla ako podťatá a museli ju odniesť do postele. Všetci čakali, že Priamos ju s hanbou pošle naspäť k otcovi. Kráľ však prižmúril oči. Najskôr preto, že mu zachránila život. Teraz sa v paláci neklebetí o ničom inom ako o kráľovi a Andromache.“

	„To už stačí,“ pridusené povedal Helikaón. „Ako sa má kráľovná Hekaba?“

	„Drží sa života ako kliešť. Dokonca prijíma hostí. V paláci býva najmladšia dcéra spartského kráľa. Navidomoči si hľadá vhodného manžela, hoci sa povráva, že kráľ ju poslal preč pre jej vlastnú bezpečnosť. Na hraniciach Sparty sa zhromažďuje mykénske vojsko. Na jar pravdepodobne vypukne vojna. A malé spartské vojsko sa nemôže postaviť proti Agamemnónovej armáde.“

	Vtom ktosi zaklopal a vstúpil vojvodca Pausanius.

	„Prepáč, že ťa ruším, pane,“ povedal, „ale musím s tebou hovoriť. Medzi štyrmi očami.“

	Násik vstal. „Štátne záležitosti majú prednosť,“ povedal, usmial sa na Pausania a vyšiel z miestnosti.

	„Čo sa deje?“ spýtal sa Helikaón.

	„Kráľovná odišla zo svojich komnát. Jej slúžka povedala, že ju videla ísť smerom k Afroditinej skale.“ Starý vojvodca zbledol. „Prepáč, kráľ môj. Bola to moja chyba.“

	„Nájdem ju,“ povedal Helikaón.

	Ako Halysia kráčala v slabom svetle brieždenia po chodníku na vysokej skale, sotva rozoznávala hmlu, ktorá akoby sa dvíhala spod jej bosých chodidiel na okraji strmého útesu, od tmavej hmly, čo obostierala jej myseľ. Ľudia hovorili o zlomenom srdci, ale mýlili sa. Zlomené, skončené, zničené bolo všetko. Hlboká rozjatrená rana, ktorá sa nikdy nemôže zahojiť, zatínala svoje bronzové pazúry do mäkkého tkaniva jej srdca. Jej myseľ sa stala krutým nepriateľom, ktorý jej občas odrezal prístup ku skutočnosti. Niekedy načisto zabudla, že Dióda zavraždili. S úsmevom hľadela na slnkom zaliate nebo a na okamih vôbec nevedela, kde je. Potom si uvedomila pravdu a do zraneného srdca sa jej znova zaťali bronzové pazúry.

	Chladný ranný vánok sľuboval dážď. Bolo to už dávno, čo kráčala touto cestičkou. Tomuto miestu hovorili Afroditina skala, hoci iba za chrbtom starého kráľa. Jeho prvá žena sa z nej vrhla do hlbiny na neľútostné skaly. Halysia počula tú historku už toľko ráz!

	Podišla k okraju útesu a pozrela dolu. Nad morom visela hustá hmla a Halysia uvažovala, aké to asi je, skočiť dolu a ukončiť svoj strašný život.

	Ten pohľad v nej vzbudil spomienky. Rozpamätala sa na šťastné detstvo v Zeleji, keď s bratmi v lete jazdili so stádami koni, ktoré hnali z pastvín pri tajomnej rieke Aesipos k mestám na pobreží. Nedotkla sa zeme aj niekoľko dní, viezla sa zakrútená do teplej deky na ušľachtilej kobyle a počúvala nočné zvuky ozývajúce sa nad planinou.

	Dio bol už smelý jazdec a ona sa chystala, že ho vezme na nočný výlet, počas ktorého prespia pod chladnými hviezdami...

	Obloha sa rozjasnievala, no hmla v jej mysli bola čoraz hustejšia. Potkla sa a spadla na kolená. Síl jej ubúdalo ako vody z vypitého pohára. Zazdalo sa jej, že počuje akýsi zvuk, akoby za ňou ktosi bežal, no nevládala sa ani obzrieť.

	Jej zmučená myseľ sa znovu obrátila do minulosti, k príjemným spomienkam na ten deň, keď prvýkrát prišla do Dardanie. Je pravda, že vtedy nebola šťastná; mala iba sedemnásť, čnelo sa jej za domovom a bála sa toho sivovlasého starca, za ktorého sa mala vydať. Teraz však spomínala na tie časy vždy v dobrom, lebo čoskoro otehotnela a nosila pod srdcom Dioda. Anchises nebol zlý manžel, nebol neláskavý a len čo prestal myslieť na Aineia, stala sa matkou syna, do ktorého vkladal všetky svoje nádeje. Dal Diodovi koníka na hranie, spomenula si s úsmevom, ktorého sám vyrezal z mäkkého svetlého dreva. Nevydaril sa mu najlepšie, lebo Anchises nevynikal zručnosťou, no hrivu a chvost mu ozdobil zlatým listom a do očných jamôk vložil belasé úlomky lazuritu.

	Spomenula si na belasé oči ich osobného strážcu Gara. Mal jemné plavé mihalnice, ktoré bolo najlepšie vidieť, keď spal. Rada ho prebúdzala, aby videla, ako sa tie svetlé mihalnice zdvíhajú a oči na nej spočívajú s láskou a údivom.

	Zúfalo bojoval a snažil sa chrániť ju i jej syna aj vtedy, keď mu kopija prebodla hruď a meč mu preťal brucho. Zomrel skôr, ako ju znásilnili. Bola rada, že to tak bolo. Nevidel, ako zhodili Dióda z vysokých hradieb.

	Začula akýsi tenký kvílivý zvuk. Bol to jej vlastný hlas, no nevedela, ako ho zastaviť.

	„Halysia!“ ozval sa ďalší hlas v hmle. „Halysia!“

	Znovu si spomenula na svoje detstvo, na to, ako ju otec držal v náručí a usmieval sa na ňu. Bol cítiť koňmi, ich prenikavo páchnucimi kozami, ktoré stále nosil na sebe. Zodvihla rúčku a po tiahla ho za mastnú bradu. Zasmial sa a pevne si ju pritisol k hrudi.

	Znovu cítila jeho ruky, ktoré ju jemne a nežne objímali.

	„Halysia. To som ja, Aineias. Vráť sa späť.“

	Aineias. Oni ho volali Helikaón. V hlave mala veľa Aineiov, veľa Helikaónov. Plachého vystrašeného chlapca, ktorého si ledva všimla, pretože nevidela takmer nič len svoje nové malé dieťatko. Jedného dňa zmizol na akejsi cudzej lodi a Anchises povedal, že sa už nevráti. Ale vrátil sa a ten deň bol strašný. Bola si istá, že keď je Anchises mŕtvy, Aineias ju dá zabiť alebo ju zabije sám a s ňou i jej syna. Ale neurobil to. Po niekoľkých dňoch znovu odplával a nechal ju aj s malým kráľom Diodom pod ochranou Gara a starého Pausania. Boli to najšťastnejšie roky...

	„Halysia, pozri na mňa! Pozri na mňa!“

	Zdvihla zrak, no nebol to jej otec, kto ju držal. On mal hnedé oči a tieto boli modré. Matne si na tie modré oči spomínala...

	„Halysia!“ Pocítila, ako ňou trasú silné ruky. „To som ja, Aineias. Povedz Aineias.“

	„Aineias.“ Zmeravela a rozhliadla sa vôkol seba, na ten zradný okraj útesu a na sivé more hlboko dolu. „Čo tu robíš?“

	„Slúžka ťa videla ísť sem. Bála sa o tvoj život.“

	„O môj život? Nijaký nemám.“ Znovu ju objal a ona si oprela líce o jeho plece. „Mojím životom bol môj syn, Aineias,“ povedala potichu. „Bez neho nemám nijaký život.“

	„Teraz už kráča po zelených poliach Elýzia,“ povedal. „Má svojho strážcu... možno Gara... ktorý ho drží za ruku.“

	„Ty tomu veríš?“ spýtala sa ho, skúmajúc jeho tvár.

	„Áno, verím.“

	„Veríš aj v sny?“

	„V sny?“

	„Keď som ležala... a myslela som si... že umieram, mala som veľa snov, Aineias. A všetky okrem jedného boli desivé. Videla som krv a oheň a horiace mesto. Videla som more plné lodí, na ktorých boli rozzúrení muži. Videla som vojnu, Aineias. Videla som pád mnohých kráľov a smrť mnohých hrdinov. Ach... videla som smrť toľkých ľudí!“ Pozrela naňho. „Veríš v sny?“

	Odviedol ju od vrcholu útesu a sadol sa s ňou na zelený svah. „Odyseus povedal, že sú dva druhy snov. Niektoré vznikajú následkom silného vína a veľkého množstva jedla, iné zosielajú bohovia. Pravdaže sa ti snívalo o vojne a krvi. Veď ťa napadli zlí ľudia. Preto vidíš všade iba zlo.“

	Tie slová na ňu účinkovali ako živá voda; dúfala len, že sú pravdivé. Chvíľu mlčali. Potom si vzdychla. „Garus ma miloval. Chcela som sa ťa spýtať, či by si mal niečo proti tomu, keby sme sa vzali. Tej noci mi zobrali obe moje lásky, Aineias. Môjho Dióda i Gara s veľkým srdcom.“

	„To som nevedel. Nie, nenamietal by som. Bol to dobrý človek. Ale ty si ešte stále mladá a krásna, Halysia. Ak budú bohovia chcieť, znovu nájdeš lásku.“

	„Lásku? Dúfam, že nie, Aineias. Bola to síce jediná svetlá a radostná časť môjho sna, no ak sa splní, čo som videla, neznamená to, že sa splní aj to ostatné o vojne a smrti?“

	„Na to ti neviem odpovedať,“ odvetil. „Viem však, že si kráľovná Dardanie a ľud ťa zbožňuje. Nikto ťa nemôže nahradiť a pokiaľ žijem, už ťa nikto neohrozí.“

	„Teraz ma zbožňujú,“ povedala smutne. „No budú ma zbožňovať aj vtedy, keď sa narodí tá obluda?“

	„Aká obluda?“

	„Ten zver v mojom bruchu,“ zašepkala. „Stelesnenie zla, Aineias. Mykénčan.“

	Chytil ju za ruku. „Nevedel som, že si tehotná. Je mi to ľúto, Halysia.“ Vzdychol si. „Ale nie je to obluda. Je to len dieťa, ktoré ťa bude milovať rovnako, ako ťa miloval Dio.“

	„Bude to chlapec s čiernymi vlasmi a sivými očami. Aj to som videla.“

	„Bude to dardanský kráľovič. Ľudia sa zlými iba stávajú, Halysia. Neverím, že sa takými rodia. Nech sú počatí akokoľvek.“

	Uvoľnila sa v jeho náručí. „Si dobrý človek, Aineias.“

	„Moji priatelia ma volajú Helikaón. Dúfal som, že sme priatelia.“

	„Som tvoja priateľka,“ odvetila. „A vždy budem.“

	Usmial sa. „Dobre. O niekoľko dní odchádzam do Troje. Chcel by som, aby si spolu s Pausaniom pokračovala v stretnutiach s vodcami a riešila ich problémy. Dôverujú ti, Halysia. A teraz, keď videli, aký viem byť tvrdý, budú sa tvojej vôli podriaďovať ochotnejšie. Si pripravená znovu byť kráľovnou?“

	„Urobím, o čo ma žiadaš,“ odvetila. „Pre naše priateľstvo.“

	Vtom mala opäť videnie, jasné a žiarivé. Videla Helikaóna, ako pred ňou stojí v bielej tunike lemovanej zlatom a v ruke drží náhrdelník zdobený drahými kameňmi.

	Zavrela oči a so všetkých síl sa modlila, aby jej ten zlatý dar nikdy nepriniesol.

	4

	Mladý chetitský jazdec uháňal na koni cez pláň takmer pritisnutý k šiji zvieraťa a jeho kráľovský plášť so zelenými a žltými pruhmi vial za ním vo vetre.

	Obzrel sa na zapadajúce slnko a videl, ako sa blíži k obzoru. Nemohol v tejto neznámej krajine jazdiť potme, preto sa celkom primkol ku koňovi a popchol ho. Bol odhodlaný dostať sa do Troje ešte pred západom slnka.

	Cestoval už osem dní a vymenil päť koni. Spočiatku ich menil denne v kráľovských posádkach. No v tomto nezmapovanom západnom kúte ríše neboli stále vojenské posádky a tento kôň už musí vydržať až do Troje. Odkedy opustil Sallapu, posledné civilizované mesto v Chetitskej ríši, išiel po ceste, ktorú sa naučil naspamäť – vychádzajúce slnko sa ti musí opierať do chrbta, zapadajúce musí svietiť pomedzi konské uši a po štyroch dňoch uvidíš veľkú horu zvanú Ida. Zamier k nej na sever a dostaneš sa k Tróji a k moru.

	Posol Huzzijaš ešte nikdy nevidel more. Celých devätnásť rokov svojho života býval v hlavnom meste Hattušaš a v jeho okolí, hlboko vo vnútrozemí chetitskej krajiny. Toto bolo jeho prvé významné poslanie vo funkcii kráľovského posla a on bol odhodlaný splniť ho rýchlo a presne. No po skončení úlohy sa chcel pozrieť aj na more. Rukou si znovu siahol na hruď a nervózne sa dotkol papierov ukrytých v koženej tunike.

	Teraz cválal po rovnej zelenej pláni. Už videl pred sebou plošinu, slnko na ňu priamo svietilo. Posledné slnečné lúče sa tam od niečoho odrážali. Strechy trójskych domov sú pozlátené, vraveli mu, ale on tomu neveril. „Máte ma za blázna?“ smial sa. „Ak by boli pozlátené, už dávno by ich ukradli lúpežníci.“

	„Veď uvidíš,“ povedali mu.

	Keď stál pred mestom, bola už takmer tma. Nevidel nič len veľké tienisté múry týčiace sa nad ním. Náhle sa jeho sebavedomie vytratilo a cítil sa ako malý chlapec. Podľa pokynov viedol svojho ustatého koňa okolo južného múru, až kým sa nedostal k vysokej drevenej bráne. Jedna polovica bola pootvorená; čakalo tam naňho šesť jazdcov v prilbách s vysokými chocholmi, ktorí mlčky sedeli na vysokých koňoch.

	Odkašlal si, lebo ústa a hrdlo mal po dlhej ceste plné prachu, a zakričal na nich neznáme slová, ktoré sa naučil. „Prichádzam z Hattušaša. Mám správu pre kráľa Priama!“

	Kývli mu, aby vošiel dnu. Pomaly prešiel s koňom cez bránu. Dvaja jazdci ho obostúpili a dvaja si stali zaňho. Všetci mali zbroj a zbrane a celou cestou po tmavých uliciach nepovedali ani slovo. Huzzijaš sa zvedavo obzeral okolo seba, ale vo svetle fakieľ videl len málo. Pomaly sa blížili k citadele.

	Prešli cez bránu paláca a zastali pri veľkej budove lemovanej červenými stĺpmi a osvetlenej stovkami fakieľ. Jazdci ostali sedieť na koňoch a čakali, až kým náhlivo nevyšiel von muž v dlhých bielych šatách. Mal popolavosivú tvár a červené vodnaté oči. Uprene civel na Huzzijaša.

	„Ty si kráľovský posol?“ vyštekol.

	Huzzijašovi sa uľavilo, že hovorí po chetitsky.

	„Áno,“ odvetil hrdo. „Cválal som dňom nocou, aby som priniesol trójskemu kráľovi dôležitú správu.“

	„Daj mi ju.“ Muž netrpezlivo vystrel ruku.

	Chetit vytiahol vzácny papier. Bol navinutý na palici a opatrený kráľovskou pečaťou, vložený do dutej drevenej trubice a na oboch koncoch znovu zapečatený. Huzzijaš obradne podal trubičku mužovi s vodnatými očami, ktorý mu ju takmer vytrhol z ruky, len zbežne pozrel na pečate, hneď ich rozlomil a rozvinul papier.

	Zamračil sa a Huzzijaš videl na jeho tvári sklamanie.

	„Vieš, čo sa tu píše?“ spýtal sa mladého muža.

	„Áno,“ odvetil Huzzijaš dôležito. „Že príde kráľ.“

	



	


XXVII

	Padlý princ

	1

	Laodiké sa po prvom stretnutí s Arguriom prichytila pri tom, že na tohto mykénskeho bojovníka myslí čoraz častejšie. Bolo to čudné, veď vôbec nevyzeral tak dobre ako Helikaón či Agaton. Črty tváre mal tvrdé a hranaté. Určite nebol očarujúci a podlá všetkého nevynikal ani dôvtipom. A predsa ju napĺňal tými najznepokojujúcejšími myšlienkami.

	Keď sedel vedľa nej na pláži, cítila priam materinskú túžbu pomôcť mu znovu získať telesnú silu, sledovať, ako sa zasa stáva mužom, akým býval. Tak to bolo aspoň na začiatku. Teraz ním bola ako posadnutá a uvedomila si, že jej chýba.

	Xander jej rozprával o vojakovi, čo priviedol Arguria na pláž, a vraj sa k nemu správal s najväčšou úctou. Laodiké poznala Polydora a raz popoludní, keď nemal svetlovlasý vojak službu a prechádzal cez palácové záhrady, naňho zavolala.

	„Nádherný deň,“ začala. „Totiž na toto ročné obdobie.“

	„To áno,“ odvetil. „Potrebuješ niečo, pani?“

	„Nie, nič. Chcela som ti len... poďakovať za to, ako sa správaš k tomu zranenému Mykénčanovi. Rozprával mi o tom malý Xander.“

	Vojak vyzeral zmätený a Laodiké cítila, že je v rozpakoch. „Prepáč. Asi ťa zdržujem. Ideš do dolného mesta?“

	„Áno, mám sa stretnúť s rodičmi mojej nastávajúcej. Ale najprv im musím zohnať nejaký dar.“

	„Na Ulici bohyne Tetys býva jeden kupec,“ povedala. Je to striebrotepec a zhotovuje najkrajšie sošky bohyne Demeter a malej Persefony. Prinášajú vraj šťastie.“

	„Počul som o ňom, no obávam sa, že niečo také si nemôžem dovoliť.“

	Tentoraz sa cítila hlúpo Laodiké. Pravdaže si to nemohol dovoliť. Bol to vojak, nie šľachtic s veľkými statkami, čriedami koni či obchodnými loďami. Polydoros čakal a situácia začala byť trápna. Napokon sa zhlboka nadýchla. „Čo vieš o tom Mykénčanovi?“ spýtala sa.

	Je to vynikajúci bojovník,“ odvetil s úľavou Polydoros. „Počul som o ňom už ako malý chlapec. Bojoval v mnohých bitkách a za starého kráľa ho dvakrát vyhlásili za najlepšieho mykénskeho bojovníka. Počula si dakedy o partskom moste?“

	„Nie.“

	„Ten Mykénčan ustupoval, čo sa mu stáva len málokedy. Dostal sa na most, ale nepriateľ bol aj na druhom konci. Argurios ostal stáť na moste a vyzval nepriateľov, aby ho zabili. Chodili za ním po jednom, ale on zabil každého, koho za ním poslali.“

	„Prečo sa naňho nevrhli všetci? Jeden muž by predsa všetkých nepremohol.“

	„Asi nie. Možno si cenili jeho odvahu. Možno si chceli vyskúšať svoje sily proti najlepšiemu bojovníkovi. Neviem.“

	„Ďakujem ti, Polydoros,“ povedala. „Teraz už choď pozháňať ten dar.“ Uklonil sa a odišiel. Vtom nevdojak vystrela ruku a chytila ho za rameno. Mladý vojak zmeravel. „Choď za tým striebrotepcom,“ povedala mu s úsmevom. „A povedz mu, že som ťa poslala ja. Vyber si nejakú peknú sošku a povedz mu, aby si prišiel ku mne po peniaze.“

	„Ďakujem ti. Ja neviem... čo na to povedať.“

	„Nehovor nič, Polydoros,“ odvetila.

	Poobede zašla do Domu hadov – naoko po ďalšie liečivé bylinky pre Hekabu. V skutočnosti sa tam motala dovtedy, kým nezbadala Arguria. Rúbal drevo. Stála v tieni stromov a pozorovala ho. Pribral, jeho pohyby boli plynulejšie, ladnejšie a aj istejšie.

	Chvíľu tam stála a premýšľala, čo mu povedať. Banovala, že nemá farebnejšie šaty a hádam aj ten zlatý prívesok s veľkým zafírom. Všetci vraveli, že je to prekrásny šperk. Vtom si uvedomila neradostnú skutočnosť a až jej stislo srdce. Si škaredá, povedala si. To nezakryješ ani hŕbou zlata či krásnych šperkov. Iba čo sa strápniš.

	Zvrtla sa a bola rozhodnutá vrátiť sa do paláca, no urobila iba zopár krokov, keď spoza rohu budovy vyšiel lekár Machaon a zbadal ju. Hlboko sa uklonil. „Nevedel som, že si tu, Laodiké,“ povedal jej. „Priťažilo sa tvojej matke?“

	„Nie, nie. Len sa tu... prechádzam,“ odvetila a začervenala sa.

	Machaon sa pozrel za ňu smerom k miestu, kde pracoval Argurios. „Neuveriteľné, ako rýchlo sa zotavuje,“ povedal. „Dýcha už takmer normálne a sila sa mu vracia priam závratnou rýchlosťou. Kiež by mali takú vôľu všetci, ktorých liečim! Ako ti to ide, Argurios?“ zavolal.

	Mykénčan zaťal sekeru do klátu, obrátil sa a vykročil po tráve smerom k nim. Laodiké sa pokúšala normálne dýchať, no cítila, že sa jej zmocňuje panika.

	„Zdravím vás,“ prihovoril sa im Argurios.

	„Aj my teba,“ odvetila Laodiké. „Vidím, že si už takmer zdravý.“

	„Hej, cítim, že sa mi vracia sila.“

	Zavládlo ticho. „Ach jaj,“ povzdychol si Machaon s významným úsmevom, „už musím ísť za pacientmi.“ Znovu sa uklonil a pobral sa svojou cestou.

	Laodiké sa ani nepohla. Nevedela, čo povedať. Pozrela na Arguria. Bol oholený, bradu mal pristrihnutú a na holej hrudi sa mu ligotal pot. „Nádherný deň,“ zopakovala ako pred chvíľou, lebo sa na nič iné nezmohla. „Totiž na toto ročné obdobie.“ Na modrej oblohe plávali oblaky, ale v tej chvíli slnko svietilo jasne.

	„Som rád, že si prišla,“ povedal odrazu. „Stále na teba myslím,“ dodal rozpačito, uprene na ňu hľadiac.

	Z Laodiké razom spadla nervozita a pocítila hlboký pokoj. V tichu, ktoré zavládlo, videla, že Argurios je čoraz väčšmi nesvoj. „Vždy som hovoril rovno, čo si myslím,“ povedal.

	„Hádam by si sa mal trochu poprechádzať na slniečku. Ale najprv by si si mal obliecť tuniku.“

	Prešli záhradami do dolného mesta. Argurios hovoril málo, no mlčanie im neprekážalo. Napokon si sadli na kamennú lavičku pri studni. Laodiké sa cestou tu a tam obzrela a všimla si, že ich sledujú dvaja muži. Teraz sedeli na múriku tak, aby na nich dobre videli. „Poznáš ich?“ spýtala sa Arguria a ukázala na nich.

	Zachmúril sa. „Najal ich Helikaón, aby ma chránili. Ďalší dvaja prídu v noci a budú stáť pod stromami.“ 

	„To bolo od neho láskavé.“ 

	„Láskavé!“

	„Prečo ťa to tak hnevá?“

	„Helikaón je môj nepriateľ. Nechcem mu byť nijako zaviazaný.“ Fľochol na dvoch strážcov. „Týchto hlupákov by sa dokázal zbaviť aj ten najhoršie vycvičený mykénsky vojak.“

	„Vidím, že si na svoj národ hrdý.“

	„Sme silní. Nepoznáme strach. Áno, som naň hrdý.“ K studni prišla skupinka žien s prázdnymi vedrami. Laodiké s Arguriom sa zdvihli a vyšli po svahu k Skaenskej bráne. Prešli cez ňu a vyliezli na cimburie vysokého múru.

	„Prečo ťa vykázali do vyhnanstva?“ spýtala sa Laodiké.

	Pokrčil plecami. „Kráľovi nahovorili klamstvá a on im uveril. Inak to nechápem. Na kráľovskom dvore je množstvo ľudí s medovými rečami. Vedia kráľovi zalichotiť. So starým kráľom by som sa mohol porozprávať. Atreus bol bojovník, vojak. Človek s ním mohol sedieť pri táborovom ohni ako s hocakým iným vojakom.“

	Znovu zavládlo ticho. Laodiké to netrápilo, lebo bola rada v jeho spoločnosti, no Argurios bol čoraz väčšmi nesvoj. „Nikdy som sa nevedel rozprávať so ženami,“ povedal rozpačito. „Neviem, čo ich zaujíma. Ale teraz by som to rád vedel.“

	Zasmiala sa. „Čo zaujíma ženy?“ povedala.. „Život. Ako sa niečo rodí a rastie. Kvety, ktoré kvitnú a odkvitajú, ročné obdobia, s ktorými prichádza slnko alebo dážď. Šaty, ktoré odzrkadľujú krásu, čo je všade navôkol nás, modrú oblohu, zelenú trávu, zlatisté slnko. No najväčšmi nás zaujímajú ľudia. Ako žijú a o čom snívajú. Máš v Mykénach rodinu?“

	„Nie. Rodičia mi zomreli už pred mnohými rokmi.“

	„Ani manželku?“

	„Nie.“

	Laodiké zmĺkla a zahľadela sa na zátoku. Okrem rybárskych člnov tam bolo aj niekoľko lodí. „Na Dióda si bol veľmi príkry,“ povedala mu.

	„Nepáčilo sa mi, ako sa s tebou rozprával,“ odvetil a v očiach sa mu zablysol hnev.

	Slnko už bolo nízko a Laodiké sa obrátila. „Musíme sa vrátiť,“ povedala.

	„Prídeš ešte za mnou?“ Očividne bol nervózny, a to ju napĺňalo sebavedomím, aké cítila v mužskej spoločnosti len zriedka. „Možno zajtra.“

	Usmial sa. „Dúfam, že prídeš,“ povedal jej.

	Nasledujúcich desať dní chodila za ním každý deň a spoločne sa prechádzali po vysokých múroch. Rozprávali sa málo, no Laodiké si nevedela spomenúť, kedy prežila krajšie chvíle. Napríklad, keď sa pokĺzla na schodoch vedúcich na hradby, on ju zachytil do náručia a jej hlava spočinula na jeho pleci. Bol to nádherný okamih a Laodiké si želala, aby trval večne.

	Andromacha si pomyslela, že takého vysokého muža, ako je chetitský kráľ, ešte nevidela. Chattušiliš bol dokonca vyšší než Priamos, hoci bol rovnako starý, ale pri chôdzi sa hrbil a Andromacha si bola istá, že má choré nohy, lebo trochu šuchtal, akoby sa ich bál zdvihnúť vyššie od zeme.

	Bol chudý, priam vychudnutý, vlasy mal naolejované a sčasti zakryté priliehavou čiapkou. Rozhliadol sa po Priamovom veľkom megaróne plnom zlata a vo svojom prostom nezdobenom koženom jazdeckom odeve vyzeral čudne a nepatričné. Do mesta prišiel na koni, ale Andromacha vedela, že zatiaľ čo kráľ odpočíval vo svojom stane, chetitské vojsko v noci táborilo na pláni Simoeis pod šírym nebom, a že značnú časť cesty zo svojho hlavného mesta prešiel v nádhernom a pohodlnom koči.

	Chattušiliš mal dva zahnuté meče, jeden za pásom, druhý vytasený v ruke, a Andromacha bola prekvapená, že mu to na horúčkovitých rokovaniach, ktoré sa od svitania konali medzi oboma stranami, vôbec dovolili. Starala sa oňho suita eunuchov a radcov; všetci mali na sebe pestré vzorované suknice zopnuté opaskom z posplietaných zlatých drôtov, niektorí mali aj štólu, iní len holú hruď. Oni, pravdaže, ozbrojení neboli.

	Tesne pri kráľovi stál obrovitý, napoly nahý strážca, ktorý bol taký svalnatý, až si Andromacha pomyslela, že už nepotrebuje nijaké ďalšie ozdoby.

	Chetitský kráľ Chattušiliš III. prešiel asi do polovice megarónu a zastal. Priamos, stojaci pred svojím vyrezávaným a pozláteným trónom, vykročil k nemu v sprievode Polita a Agatona. Obaja muži si chvíľu hľadeli do očí, potom sa Priamos krátko uklonil. Uklonil sa predtým trójsky kráľ vôbec niekomu? Andromacha o tom pochybovala. Tušila, že k tomuto gestu ho prinútili iba obavy o Hektora.

	„Zdravím ťa,“ povedal Priamos nahlas, ale bez nadšenia. Je pre nás poctou, že ťa môžeme privítať v Tróji.“ Zdalo sa, že každé zdvorilé slovíčko ho stojí veľa úsilia. „Náš ľud sa raduje,“ dodal monotónnym hlasom.

	Chetitskému kráľovi čosi potichu povedal malý plešatý muž v dlhých šatách so žltými a zelenými pásmi. Andromacha si domyslela, že je to tlmočník.

	Kráľ sa chabo usmial a prehovoril. Malý muž tlmočil: „Trója je vysoko cenené vazalské kráľovstvo Chetitskej ríše. Kráľ sa o svojich poddaných láskavo zaujíma.“

	Priamovi od hnevu očervenela tvár. Povedal: „ Vazal je poctený, že môže bojovať za svojho kráľa. Počuli sme, že Trójsky kôň vydobyl v Kadeši kráľovi veľké víťazstvo.“

	Chattušiliš odvetil: „Veľká chetitská armáda zmarila nádeje egyptských faraónov na niekoľko generácií do budúcnosti. Sme vďační Tróji za jej udatnú jazdu.“

	Priamos už nedokázal udržať zvedavosť na uzde. „Môj syn sa z Kadeša nevrátil. Vieš o ňom niečo?“

	Chattušiliš podal svalnatému strážcovi vytasený meč a obe ruky si priložil k srdcu. V megaróne zavládlo ticho. Plešatý tlmočník povedal: „S ľútosťou vám oznamujeme, že Hektor je mŕtvy. Zomrel hrdinskou smrťou v boji za Chetitskú ríšu.“ Kráľ pokračoval: „Hektor bol naším dobrým priateľom. Bojoval za ríšu v mnohých bitkách.“ Čiernymi očami spočinul na Priamovej zdesenej tvári a Andromacha v nich videla nefalšovanú účasť. „Smútime za ním ako za vlastným synom.“

	Andromacha začula vedľa seba tlmený ston a objala Laodiké rukou okolo pliec. Hektor je mŕtvy, pomyslela si. Tak teda je naozaj mŕtvy. Mysľou jej prebleskovali rôzne možnosti, ale všetky pustila z hlavy a počúvala Priama.

	Trójsky kráľ pozrel chetitskému kráľovi rovno do jeho čiernych očí. „Môj syn nemôže byť mŕtvy,“ povedal, no hlas sa mu triasol.

	Chattušiliš kývol rukou a dvaja neozbrojení chetitskí vojaci priniesli ťažkú drevenú truhlicu. Na ďalší pokyn ju otvorili a nadvihli veko, až zazvonilo o kamennú dlažbu.

	Chetitský kráľ povedal: „Telo našli títo jeho muži. Egypťania ich vlákali do pasce, obkľúčili a pobili. Keď našli Hektorovo telo, bolo už v rozklade, preto som ti na dôkaz jeho smrti priniesol jeho zbroj.“

	Priamos pristúpil k truhlici a nazrel dnu. Vytiahol veľké bronzové náprsné brnenie zdobené striebrom a zlatom. Odtiaľ, kde Andromacha stála, videla, že je na ňom zobrazený zlatý kôň uháňajúci cez strieborné vlny. Laodiké potichu vydýchla: „To je Hektorovo brnenie.“

	Chattušiliš podišiel k truhlici a vytiahol z nej bohato zdobenú zlatú urnu. „Podľa zvyku vášho ľudu sme telo spálili a popol vložili do tejto nádoby.“

	Podal ju Priamovi. Keďže sa trójsky kráľ nehýbal, Polites sa vrhol dopredu a prevzal zlatú urnu od chetitského kráľa.

	Andromacha nemala ešte nikdy také zmätené pocity. Bolo jej smutno z toho, že Laodiké tak ranila bratova smrť a že rovnaká bolesť sa zračila aj na tvárach všetkých vojakov, radcov a palácových sluhov v megaróne. Ľúto jej bolo dokonca aj Priama, ktorý držal náprsné brnenie a s ohromeným výrazom v tvári meravo civel na urnu.

	A predsa jej v srdci nezadržateľne tryskala radosť. Rukami si nevdojak zakryla ústa, aby nevykríkla. Je slobodná!

	Vtom sa Priamos odvrátil od chetitského kráľa a pomaly vykročil k trónu. Pritisol si brnenie k hrudi a klesol na trón. Chetitská družina ohromene vydýchla. Ešte nikdy nikto si nesadol v prítomnosti kráľa. Andromacha pozrela na Agatona, očakávajúc, že kráľovič vystúpi a upokojí situáciu, ale ten stál ako vraštený do zeme, uprene hľadel na otca a v tvári sa mu zračil smútok zmiešaný s ohromením. Andromacha ho chápala. Vtom elegantne vystúpil dopredu čiernovlasý Dios a hlboko sa Chattušilišovi uklonil.

	„Prijmi naše ospravedlnenie, jasný pane. Na otca doľahol ťaživý smútok. Nechcel byť voči tebe nezdvorilý. Priamos a jeho synovia ostávajú ako vždy tvojimi najvernejšími prívržencami.“

	Chetitský kráľ prehovoril a tlmočníkove slová sa ozývali v tichom megaróne. „V tomto prípade to nebola urážka. Keď padne veľký hrdina, ľudia prejavujú skutočné city. Vďaka Hektorovej odvahe sa bitka naozaj obrátila v náš prospech. Nič iné som od neho ani neočakával. Preto som mal pocit, že mám právo osobne prísť do tohto vzdialeného mesta, aby všetci vedeli, že tí, ktorým hrdinsky slúžil, si ho hlboko ctia.“

	Po týchto slovách sa chetitský kráľ zvrtol na päte a vyšiel z megarónu.

	Krátko pred zotmením prekĺzla cez dardanskú bránu postava v plášti s kapucňou a zamierila do dolného mesta. Jeden zo strážcov brány zazrel mužskú tvár a obrátil sa k svojmu druhoví, že mu to povie, ten však práve rozprával dobrý vtip o Chetitovi, koňovi a somárovi, a tak sa strážca iba zasmial a nepovedal nič. Koniec koncov, načo zastavovať niekoho, kto odchádza z citadely?

	Muž s kapucňou mieril cez východnú štvrť na miesto, kde mestskí stavitelia kopali širokú pevnostnú priekopu, ktorá mala zastaviť postup nepriateľských koni a bojových vozov. Kvôli priekope vyhnali ľudí z domov pozdĺž celého výkopu. Pri kopaní však objavili množstvo starobylých pohrebných džbánov, ktoré sa teraz starostlivo vyberali a prenášali na iné miesto juhovýchodne od mesta.

	V      sivom súmraku muž našiel biely dom so žltým znakom na dverách. Poobzeral sa, rýchlo vošiel do opusteného domu a čakal schovaný v tieni za dverami. Po chvíli vstúpili ďalší dvaja muži. „To si ty?“ spýtal sa potichu chlap s riedkymi ryšavými vlasmi.

	Muž s kapucňou vyšiel z tieňa. „Áno, Erekos,“ odvetil.

	V      hlase mykénskeho vyslanca sa zračila úzkosť. „Ak dovolíš, princ, nehovorme nijaké mená.“

	Muž v kapucní pohrdlivo odfrkol. „Toto miesto som starostlivo vybral. Na sto krokov odtiaľto niet ani živej duše. Boja sa, že sa tu zdržiavajú tiene mŕtvych.“

	„Možno majú aj pravdu,“ poznamenal nervózne vyslanec.

	„Nemárnime čas taľafatkami,“ ostro im skočil do reči tretí muž, vysoký bielovlasý bojovník. „Hektorova smrť je darom od bohov. Teraz sa musíme chopiť šance.“

	Na chvíľu ostalo ticho.

	„A čo Chetiti, Kolanos?“ spýtal sa chladne muž v kapucní. „Naozaj si myslíš, že máme rozdúchať vzburu, kým je chetitský kráľ v Tróji? Vieš si vôbec predstaviť, aké obrovské vojsko môžu priviesť jeho synovia? A takú príležitosť by privítali s otvorenou náručou. Nezávislosť Troje sa opiera o tri prosté fakty. Platíme Chetitom vysoké dane, takže môžu viesť vojny, sme ďaleko od centra ríše a posielame im na pomoc najlepších bojovníkov. Sú však aj takí, čo Tróji závidia. Nesmieme ich nijako uraziť, nesmieme im dať príležitosť, aby nás zničili.“

	„To všetko je pravda, princ,“ povedal Erekos, „no aj keď počkáme na kráľov odchod, nepošle Priamovi na pomoc svojich ľudí?“

	„Ak Priamos zomrie, tak nie,“ odvetil muž v kapucní. Je predsa známe, že Chattušiliš ho nemá ani trochu v láske. Ale Priama nemá v láske takmer nik. Chetitský kráľ má oveľa vážnejšie starosti, než sú naše domáce problémy. Chetitská armáda odchádza na svitaní. Keď sa Chattušiliš dozvie, že Priamos je mŕtvy, vyšlem k nemu jazdca a ubezpečím ho o svojom trvalom spojenectve. Verím, že to prijme. Musíme byť trpezliví a počkať ešte deväť dní.“

	„Tebe je ľahko byť trpezlivý, keď si sedíš vo svojom paláci,“ pohŕdavo poznamenal Kolanos. „Ale tak dlho schovávať štyri galéry pri pobreží nie je vôbec ľahké.“

	„Ľahké?“ odsekol muž v kapucní. „V tom, čo chystáme, nie je nič ľahké. Mám vojsko, ktoré mi je verné, to sa však rýchlo zmení, keď vypukne vraždenie. Ľahké? Myslíš si, že bude ľahké poraziť Orlov? Každý jeden z nich je veterán mnohých vojen. Povýšili ich práve za odvahu a šikovnosť v boji. Cvičil ich sám Hektor.“

	„A ako Hektor aj zomrú. Ešte nebojovali proti mykénskym bojovníkom,“ odvetil Kolanos. „Mám so sebou tých najlepších. Nepremožiteľných. Orly padnú.“

	„Dúfam, že máš pravdu,“ povedal princ. „Na svojej strane máme aj moment prekvapenia. Aj tak sa však nesmieme odchýliť od nášho plánu. Okrem Orlov padnú už len tí, čo budú v megaróne, keď naň zaútočíme: Priamos a jeho synovia a radcovia, ktorí tam budú. Musíme konať rýchlo, palác musí byť na svitaní náš.“

	„Načo čakať deväť dní?“ spýtal sa Erekos. „Musí to byť?“

	„Kráľ strieda vojská, ktoré strážia Horné mesto,“ odvetil princ. „Musím sa uistiť, že sú mi verné obe.“

	„Načo nás vlastne potrebuješ, keď proti stovke Orlov bude stáť dvetisíc vojakov?“ spýtal sa ho Kolanos.

	„Nebudem mať dvetisíc vojakov. Nechápeš, aké je to tu zložité, Kolanos. Moje vojsko bude za mňa bojovať bezvýhradne. Ďalšie trójske jednotky mi budú verne slúžiť iba vtedy, keď budem kráľom. Vojakov strážiacich hradby povedie jeden z mojich ľudí. Postará sa o to, aby brána ostala zatvorená a vojaci neopustili svoje miesta. Ale aj keby mohol, neprikáže im, aby zaútočili na palác a zabili kráľa. Prečo potrebujem teba a tvojich ľudí? Lebo Priama a jeho synov by nemali zabiť trójski vojaci. Moje vojsko dobyje dve palácové brány, obsadí hradby a bude bojovať s Orlami. Potom, keď sa kráľ so svojimi vernými ocitnú uzavretí v paláci, ty so svojimi Mykénčami zaútočíš na megarón a pobiješ všetkých, čo budú dnu.“

	„A čo kráľovské dcéry a ženy, ktoré bývajú v paláci?“ spýtal sa ho Kolanos.

	„Tvoji muži sa môžu potešiť so slúžkami, ale kráľovským dcéram nesmiete skriviť ani vlások na hlave. S ostatnými rob, čo chceš. Je tam však jedna žena zvaná Andromacha. Je vysoká, má dlhé ryšavé vlasy a bohovia ju prekliali priveľkou pýchou. Som si istý, že tvoji muži už nájdu spôsob, ako ju pokoriť. Potešilo by ma, keby som ju počul prosiť o milosť.“

	„To ti sľubujem,“ povedal Kolanos. „Niet väčšej rozkoše, ako počuť vrieskať ženu, ktorú zajmeš a zmocníš sa jej.“

	„So znásilňovaním radšej počkaj, kým sa skončí boj,“ povedal Erekos. „Princ, a čo ďalšie vojská, ktoré sa nachádzajú v blízkosti mesta? Kasárne v Dolnom meste sú plné vojakov a na pláni Simoeis má základňu jazda.“

	Princ sa usmial. „Ako som povedal, brány budú zavreté až do svitania. Dobre poznám vojvodcov, čo velia ostatným jednotkám. Ak Priamos zomrie, odprisahajú mi vernosť.“

	„Môžem ťa požiadať o jednu maličkosť?“ spýtal sa ho Kolanos.

	„Pravdaže.“

	„Pozvi tej noci do megarónu aj toho zradcu Arguria.“

	„Zošalel si?“ vybuchol Erekos. „Chceš, aby sme mali proti sebe najväčšieho mykénskeho bojovníka?“

	Kolanos sa zasmial. „Veď nebude ozbrojený. Je tak, princ?“

	„Áno. Všetky zbrane ostatnú pri bráne. Kráľ nedovolí, aby mal dakto v jeho prítomnosti meč alebo dýku.“

	Ereka to však nepresvedčilo. „Aj vtedy bol neozbrojený, keď skolil piatich ozbrojených vrahov. Podľa mňa je to zbytočné riziko. Mnohí tvoji bojovníci si ho stále vysoko vážia. Dôrazne ťa žiadam, Kolanos, netrvaj na svojej požiadavke.“

	„Kráľ Agamemnón chce, aby bol mŕtvy,“ odvetil Kolanos. „Chce, aby padol rukou svojich bývalých druhov. Bude to primeraný trest za jeho zradu. Trvám na svojej požiadavke. Ako mi odpovieš, princ?“

	„Súhlasím s Erekom. No ak si to želáš, postarám sa, aby tam bol.“

	„Áno, želám si to.“

	„Bude tam.“

	



	


XXVIII

	O starých bohoch

	Geršom nikdy nejazdil rad na koni. V Egypte boli kone malé, ich pomalý hojdavý krok bol pre ťažkého muža nepohodlný. Navyše sa vždy cítil trochu smiešne, lebo dlhé nohy sa mu takmer dotýkali zeme. Ale na tomto tesálskom koni bola radosť jazdiť. Vysoký necelých šestnásť pästí, zlatistý, s bielou hrivou a chvostom priam letel po pláni. V plnom cvale jazdca takmer vôbec nenadhadzovalo a Geršom mohol pokojne vychutnávať rýchlosť. Helikaón cválal po jeho boku na dvojčati Geršomovho koňa. Spoločne leteli po šírom priestranstve pod bledou zamračenou oblohou. Napokon Helikaón spomalil a potľapkal koníka po krku. Geršom urobil to isté. „Nádherné zvieratá!“ povedal.

	„Dobré na rýchlosť,“ povedal Helikaón, „ale zlé do vojny. Sú priveľmi hravé, a keď začujú rinčanie mečov alebo svišťanie šípov, často sa splašia. Chovám ich spoločne s našimi poníkmi. Ich žriebätá azda nebudú také nervózne.“

	Otočili sa a odcválali zasa tam, kde nechali poníka s batožinou. Zviera sa páslo na stráni. Helikaón potiahol opraty a všetci zamierili späť na juhozápad.

	Geršom bol šťastný, že je zasa na cestách. Dardanská pevnosť – hoci v porovnaní s palácmi vo vlasti bola drsným miestom na bývanie – mu stále pripomínala svet, o ktorý prišiel, a bol rád, že môže sprevádzať Šťastlivca späť do Troje.

	„Nemyslím si, že by ma ten kupec zradil,“ povedal, ako sa viezli ďalej.

	„Možno to povedal nechtiac,“ poznamenal Helikaón, „ale ľudia to rozniesli. Trója je väčšia a je len malá pravdepodobnosť, že ťa tam dakto spozná.“

	Geršom sa rozhliadol po pustej krajine. Starý vojvodca Pausanius varoval Helikaóna, že v týchto kopcoch sa potulujú lúpežníci, a naliehal naňho, aby si vzal so sebou osobnú vojenskú stráž. Helikaón odmietol.

	„Sľúbil som, že tieto kraje budú bezpečné,“ povedal mu. „Vodcovia ma teraz poznajú. Keď uvidia, že prechádzam ich územím bez ozbrojeného sprievodu, vzbudí to v nich dôveru.“

	Pausania to nepresvedčilo. Ani Geršom tomu neveril.

	Len čo sa spolu vydali na cestu, nadobudol presvedčenie, že Helikaón potreboval z Dardanosu vypadnúť, uniknúť pred potešeniami a povinnosťami člena kráľovskej rodiny. A predsa, čím boli ďalej, tým bol Helikaón napätejší.

	Tej noci, keď sa utáborili na úpätí kopca pod skupinkou cyprusov, Geršom sa ho spýtal: „Trápi ťa niečo?“

	Helikaón neodpovedal, iba priložil na oheň suchého dreva a mlčky sedel. Geršom nenaliehal. Po chvíli sa Helikaón ozval: „Tešilo ťa, že si princ?“

	„Hej – ale nie až tak ako môjho nevlastného brata Ramesseho. Ten sa strašne túžil stať faraónom, viesť egyptské vojská do boja, postaviť vlastné veľké stĺpy pri chráme v Luxore, vidieť svoju tvár vytesanú na obrovitánskych sochách. Mňa tešilo iba to, že sa okolo mňa stále krútili krásne ženy.“

	„Netrápilo ťa, že tie ženy sa krútia okolo teba iba preto, že musia?“

	„Prečo by ma to malo trápiť? Výsledok je predsa rovnaký.“ 

	„To iba pre teba.“

	Geršom sa tlmene zasmial. „Vy, morské národy, priveľa rozmýšľate. Otrokyne boli v paláci vždy pre moje potešenie. Preto tam boli. Záleží na tom, či túžili alebo netúžili byť otrokyňami? Keď si hladný a rozhodneš sa zabiť ovcu, vari začneš premýšľať, ako sa tá ovca bude cítiť?“

	„To je zaujímavý pohľad na vec,“ poznamenal Helikaón. „Budem o tom premýšľať.“

	„To nie je vec, o ktorej treba premýšľať,“ namietol Geršom. ,Ja som nechcel túto diskusiu rozviesť ďalej, ale ukončiť.“

	„Zmyslom diskusie je skúmať problémy nie pred nimi zatvárať oči.“

	„Dobre teda. Hovorme o tom, prečo si položil svoju pôvodnú otázku. Prečo si sa ma pýtal, či ma teší byť princom?“

	„Možno som sa chcel len porozprávať,“ odvetil Helikaón.

	„Nie. Prvý dôvod bol ten, že si nechcel, aby som sa ťa vypytoval, čo ťa trápi. Druhý dôvod je zložitejší, ale súvisí s prvým.“

	„Teraz si zmiatol ty mňa,“ povedal Helikaón. „Vysvetli mi to.“

	Geršom pokrútil hlavou. „Čo ti mám vysvetľovať? Myslím, že ti nič nemusím vysvetľovať. U nás v Egypte máme sochy mýtických zvierat, ktoré ma vždy fascinovali. Tvory s hlavou orla, telom leva a chvostom hada. Dedo mi vravel, že v podstate predstavujú ľudí. My všetci sme takéto skrížené zvery. V každom z nás je divoch, ktorý by svojmu nepriateľovi najradšej vytrhol srdce z tela a surové ho zožral. No je v nás aj milenec skladajúci piesne žene, ktorá sa zmocnila jeho duše. A tiež otec, ktorý nespustí svoje dieťa z očí a položí aj život, len aby ho ochránil. Tri tvory v jednom človeku. A je ich aj viac. V každom z nás je všetko to, čo sme kedy boli, namrzene dieťa, nafúkaný výrastok, bezmocný kojenec. Každý strach, ktorý sme v detstve prestali, je uložený niekde tu.“ Ťukol si na spánky. „A takisto každý náš hrdinský alebo zbabelý čin, každý veľkorysý alebo podlý prejav nášho ducha.“

	Je to fascinujúce,“ poznamenal Helikaón, „mám však pocit, akoby som tápal v hmle. Čo chceš tým všetkým povedať?“

	„Presne to, čo si povedal. Náš život prebieha ako v hmle a my len dúfame, že cez ňu prenikne slnečný lúč, ktorý nám osvetlí, kto vlastne sme.“

	Ja viem, kto som, Geršom.“

	„Nie, nevieš. Si ten, koho zaujímajú tajné túžby otrokýň, alebo ten, kto odtína hlavy sedliakom, ktorí nevedia, kedy majú prehovoriť? Si boh, ktorý zachránil na Cypre dieťa, alebo šialenec, ktorý upálil päťdesiatich námorníkov?“

	„Tento rozhovor prestáva byť zaujímavý,“ chladne povedal Helikaón.

	Geršom pocítil hnev. „Ach tak!“ zvolal. „Takže diskutovať môžeme iba o tom, čo sa netýka tvojho konania. Ty sa už naozaj stávaš kráľom, Helikaón. Čochvíľa ťa obkolesia pochlebovači, ktorí ti budú hovoriť iba o tom, aký si úžasný, ale vôbec nič ti nebudú vyčítať.“

	S búšiacim srdcom si ľahol tvárou k ohňu a prikryl sa dekou. Noc bola chladná a v slabom vánku zacítil dážď. Mrzelo ho, že sa tak nahneval. Je pravda, že mal mladého kráľa rád a veľmi ho obdivoval. Helikaón dokázal byť veľmi láskavý a verný. Bol aj odvážny a zásadový. Podľa toho, ako Geršom poznal ľudí, to boli vzácne vlastnosti. Poznal však aj nebezpečenstvá, ktoré budú na Helikaóna číhať tým častejšie, čím väčšiu moc bude mať. Po chvíli odokryl deku a sadol si. Helikaón sedel opretý o strom s dekou prehodenou cez plecia. „Prepáč, priateľ môj,“ povedal mu Geršom. Ja ti nemám čo kázať.“

	„To nie,“ odvetil Helikaón, „ale myslel som na to, čo si povedal, a mal si pravdu. Tvoj dedo je múdry človek.“

	„To áno. Poznáš príbeh o Usirovi a Sutechovi?“

	„To sú tí egyptskí bohovia, ktorí stále bojovali proti sebe?“

	„Áno. Usire je hrdinský boh, boh Svetla. Sutech je jeho brat, zlosyn a stelesnenie zla. Ustavične proti sebe bojovali na život a smrť. Dedo mi o nich rozprával, keď som bol malý. Vravel, že Usire a Sutech zápasia v každom z nás. Všetci sme schopní veľkého súcitu a lásky, ale aj nenávisti a zloby. Žiaľ, potešenie nachádzame v jednom aj druhom.“

	„Viem, že je to tak,“ povedal Helikaón. „Cítil som to, keď horeli tí námorníci. Musím sa pri tej spomienke hanbiť.“

	„Dedo by povedal, že keď si tých námorníkov upálil, v tvojej duši prevážil Sutech. Tú hanbu v tebe cíti Usire. Preto sa ti nepáči, že musíš byť kráľom, Helikaón. Taká moc posilňuje Sutechovo postavenie. A ty sa bojíš toho človeka, ktorým sa staneš, ak v tebe Usire niekedy zahynie.“

	Geršom zmĺkol. Helikaón priložil na oheň, potom podišiel k poníkovi, na ktorom boli naložené vaky, a vrátil sa s chlebom a sušeným mäsom. Muži sa mlčky pustili do jedla. Helikaón sa potom natiahol pri ohni a prikryl sa plášťom.

	Geršom chvíľu driemal. Bolo čoraz chladnejšie. Zadunel hrom a oblohu rozčesol blesk. Helikaón sa prebudil a obaja muži sa rozbehli k miestu, kde boli priviazané kone. Zvieratá boli vyplašené. Oči mali vyvalené a uši nastražené. Odviedli ich spod stromov na otvorené priestranstvo.

	Začalo pršať, najprv len po kvapkách, potom husto a prudko.

	Znovu sa zablyslo a Geršom zbadal vysoko v stráni jaskyňu. Kývol rukou Helikaónovi a zamierili aj so zvieratami hore úbočím. Nebolo to ľahké. Zlatisté kone – ako upozorňoval Helikaón – boli hravé, ustavične sa pätili a pokúšali sa vytrhnúť. Malý poník obťažkaný batožinou bol pokojnejší, ale aj on mykol dozadu opratami, keď zadunel hrom. Keď sa napokon dostali k jaskyni, obaja muži boli poriadne uťahaní.

	Voviedli kone dnu a priviazali ich. Potom si sadli k otvoru do jaskyne a dívali sa, ako kraj bičuje búrka.

	„Kedysi som mal búrky rád,“ povedal Geršom. „Ale odvtedy, čo stroskotala tá loď...“ Pri tej spomienke sa zachvel.

	„To prejde,“ poznamenal Helikaón. Potom pozrel na Geršoma. „Ďakujem ti za úprimnosť.“

	Geršom sa tlmene zasmial. „To je moje prekliatie – vždy hovorím, čo si myslím. Ani si neviem spomenúť na dakoho, koho by som neurazil. Chystáš sa ostať v Tróji dlho?“

	Helikaón pokrútil hlavou. „Zúčastním sa na Hektorovom pohrebe.“ Odrazu sa zachvel. „Mráz mi chodí po chrbte, už len keď to hovorím.“

	„Boli ste priatelia?“

	„Viac než priatelia. Stále tomu nemôžem uveriť, že už nie je medzi živými.“ Odrazu sa usmial. „Asi pred piatimi rokmi sme spolu jazdili. Priamos ho poslal s dvoma stovkami príslušníkov trójskej jazdy do Trácie, aby pomohol tamojšiemu kráľovi proti lúpežníkom. Prenasledovali sme nepriateľa lesnatou krajinou a oni nás napadli zo zálohy. Keď sme sa predrali ďalej, uvedomili sme si, že Hektor nie je s nami. Potom si ktosi spomenul, že videl, ako mu hodili do hlavy skalu. Stmievalo sa, ale rýchlo sme cválali naspäť na miesto boja. Lúpežníci odniesli telá svojich mŕtvych. Boli tam šiesti naši mŕtvi, no Hektor medzi nimi nebol. Bolo nám jasné, že ho zajali. O Trakoch bolo známe, že zajatcov mučia, odrežú im prsty a vypichnú oči. Vyslal som zvedov a pobrali sme sa hľadať nepriateľský tábor. Našli sme ho tesne pred svitaním a ako sme sa k nemu plazili, počuli sme veselé hlasy. Vtom sme v svetle ohňa zbadali Hektora, ako tam stojí s veľkým džbánom vína v ruke. Rozprával opitým lúpežníkom neslušné príbehy a oni sa zadúšali od smiechu.“ Helikaón si vzdychol. „Tak si ho budem pamätať navždy.“

	„Táto tvoja cesta má však aj iný cieľ,“ povedal Geršom. „A čo si ty, Geršom, veštec?“

	„Nie. Ale videl som ťa, ako si sa rozprával s Hektorovou snúbenicou, a počul som, že si ju nazval bohyňou.“

	Helikaón sa zasmial. „Áno, to je pravda. Zaľúbil som sa do nej, Geršom. Ak cíti to isté, chcel by som, aby sa stala mojou ženou, hoci Priamovi budem musieť zrejme za ňu ponúknuť kopec zlata.“

	„Ak cíti to isté?“ zopakoval Geršom ako ozvena. „Aký je v tom rozdiel. Kúpiš ju tak či tak.“

	Helikaón pokrútil hlavou. „Môžeš si kúpiť zlato žiarivé ako slnko a diamanty svetlejšie než mesiac. Ale samotné slnko si kúpiť nemôžeš. Ani mesiac.“

	Laodiké si pred svitaním prehodila cez plecia štólu a vyšla z paláca. Ulice boli tiché a prázdne, iba zopár zatúlaných psov hľadalo zvyšky jedla. Rada sa prechádzala, najmä na čerstvom vzduchu skoro ráno, a mala dojem, že o meste a jeho bežnom živote vie viac než hocaký vojak či robotník. Vedela, ktorý pekár má ešte pred svitaním upečené a vyložené pred svojím pekárstvom prvé bochníky voňavého chleba. Poznala neviestky a ich pravidelné trasy, vedela, že chodia aj za vojakmi z trójskej posádky. Vedela, kedy sa na úbočí kopca koncom zimy narodí prvé jahniatko, lebo staručký pastier Poimen, požehnaný štyrmi generáciami synov, otvorí vždy svoj jediný džbán vína, opije sa a potom spí vonku na ulici, pretože jeho drobná, ale jedovitá žena ho nepustí domov.

	Laodiké vyšla z mesta, smutne prešla po moste ponad novú obrannú priekopu a zamierila k rieke Skamander.

	V údolí rieky ležala hustá sivá hmla. Kopce za riekou boli sfarbené naružovo, hoci slnko vychádzalo za jej chrbtom. Nepočula nič okrem kikiríkania kohútov a bečania oviec v diaľke.

	Kráčala k Ilovmu hrobu na malom kopci medzi mestom a riekou. Ilos bol jej pradedo a trójsky hrdina. Hektor sem často chodieval a rozprával sa so svojím predkom, keď mal ťažkosti. Preto sem prišla teraz aj ona, dúfajúc, že tu nájde útechu.

	S námahou vyliezla k malej hromade kamenia a sadla si čelom k mestu na trávu spasenú ovcami. Keďže jej telo už nebolo ničím zamestnané, znovu ju zaplavil smútok a z očí jej vyhŕkli slzy.

	Ako je možné, že je mŕtvy? Ako mohli byť bohovia takí krutí?

	Laodiké ho videla pred sebou ako živého, ten nákazlivý úsmev, tie zlatisté vlasy lesknúce sa na slnku. Bol ako to svitanie, pomyslela si. Len čo prišiel, akoby sa celá miestnosť rozjasnila. Keď bola malá a bála sa, Hektor bol pre ňu vždy skalou, za ktorú sa mohla schovať. A on by dokázal presvedčiť Priama, aby dovolil Arguriovi oženiť sa s ňou.

	Zahanbila sa a vzápätí ju zaplavil pocit viny. Si smutná preto, lebo sa odobral do Elýzia, alebo myslíš na seba? pomyslela si.

	Je mi to tak ľúto, Hektor!“ zašepkala a do očí sa jej znovu natisli slzy.

	Vtom na ňu padol akýsi tieň. Zdvihla zrak. Slnko, žiarivé a oslepujúce, svietilo spoza prišelca, a keď napuchnutými očami zachytila lesknúce sa brnenie, na chvíľu si pomyslela, že je to duch jej brata, ktorý ju prišiel utešiť. Kľakol si k nej a vtedy si uvedomila, že je to Argurios. Nevidela ho už päť dní a ani mu neposlala nijaký odkaz.

	„Ach, Argurios, nemôžem prestať plakať.“

	Objal ju rukou okolo pliec. „To isté hovoria ľudia v celom meste. Musel to byť veľký človek a ľutujem, že som ho nepoznal.“

	„Odkiaľ si vedel, kde som?“

	„Sama si mi vravela, že keď ti je ťažko, najradšej sa prechádzaš na úsvite po meste. Hovorila si mi o akomsi starom pastierovi, čo býva v týchto kopcoch.“

	„Ale ako si mohol vedieť, že tu budem práve dnes?“

	„Nevedel som to. V posledných piatich dňoch som bol každý deň na svitaní pri Skaenskej bráne.“

	„Prepáč, Argurios. Bolo to odo mňa bezcitné. Mala som ti poslať odkaz.“

	Zavládlo ticho. Potom sa Laodiké spýtala: „Kde máš strážcov?“

	Usmial sa, čo bolo uňho vzácne. „Už som mocnejší a rýchlejší. Pred pár dňami som sa prechádzal po meste a náhle som sa zvrtol a zamieril som rovno k nim. Povedal som im, že už nepotrebujem ich služby, a oni súhlasili, že ma nechajú na pokoji.“

	„Len tak?“

	„Povedal som im to... dôrazne,“ odvetil. „Vydesil si ich, však?“

	„Niektorí ľudia sa dajú ľahko vydesiť,“ odvetil. Tvár mal iba kúsok od jej a ako sa mu Laodiké dívala do očí, mala pocit, že bolesť a smútok z posledných dní sa strácajú.

	Túto tvár si často v duchu vybavovala. Oči nemal čisto hnedé, ako si myslela, ale s maličkými orieškovohnedými a zlatistými škvrnkami, a obočie bolo krásne tvarované. Uprene na ňu hľadel, a tak sklopila zrak. Kdesi v bruchu pocítila veľké teplo a zaliala ju horúčava.

	Vzápätí zacítila na ramene dotyk a videla, ako ju zľahka pohládza, sotva sa dotýkajúc svetlých chĺpkov. Teplo v bruchu sa premenilo na horúčavu.

	Začala mu rozopínať remienky náprsného panciera. Mocne jej stisol ruku. „Si kráľova dcéra,“ pripomenul jej.

	„Nechceš ma?“

	Začervenal sa. Jakživ som nič tak veľmi nechcel.“

	„Kráľ nám nedovolí, aby sme sa zobrali, Argurios. Prikáže ti odísť z Troje. Pošle ťa preč. Nechcem na to ani pomyslieť! Ale túto chvíľu nám nikto nezoberie. Nikto, Argurios!“ Pustil jej ruku. Už ako malá pomáhala Hektorovi obliekať a vyzliekať zbroj. Zručná veľmi nie som, pomyslela si, ale kyras odopínať viem. Šikovnými prstami rozopla remienky a Argurios si dal dolu pancier.

	Keď si odopol meč a položil ho k pancieru, odviedol ju do kamenného kruhu pri ílovom hrobe a ľahol si s ňou do trávy. Pobozkal ju a dlho neurobil nijaký iný pohyb. Vzala ho za ruku a posunula ju k svojim prsiam. Dotýkal sa jej jemne – jemnejšie, než v tej chvíli túžila. Dychtivo sa mu prisala na pery. Ruky už nemal také váhavé a začal jej ťahať šaty smerom nahor. Laodiké zodvihla ruky a on jej vyzliekol šaty. O chvíľu boli obaja nahí. Laodiké vnímala jeho teplú pokožku na svojej, jeho pevné svaly pod svojimi prstami. Vzápätí s bolesťou pocítila, ako do nej vniká a ako splýva s milovaným mužom v jedno.

	Potom ležala ako omámená od šťastia a hlbokej spokojnosti, no trochu sa aj hanbila. Pomaly si začala uvedomovať trávu pod sebou a hrboľatú zem, čo ju tlačila na chrbte.

	Ležala s hlavou spočívajúcou na Arguriovom pleci. Uvedomila si, že už dlho neprehovoril. Zdvihla hlavu a pozrela naňho. Myslela si, že spí, ale on uprene hľadel na nebo a tvár mal ako vždy vážnu.

	Laodiké odrazu premkla zlá predtucha. Ľutoval, čo spravil? Nechá ju tak? Obrátil hlavu a pozrel na ňu. Keď videl výraz na jej tvári, spýtal sa jej: „Bolí ťa niečo? Ublížil som ti?“

	„Nie. Bolo to nádherné.“ Hoci sa cítila hlúpo, nevedela prestať a pokračovala: „Bolo to to najkrajšie, čo som kedy zažila. Slúžky mi vraveli...“ Zaváhala.

	„Čo vraveli?“

	„Vraveli... vraveli, že je to bolestivé a nepríjemné. Trochu to síce bolelo,“ priznala, „ale nebolo to nepríjemné.“

	„To teda nebolo,“ usmial sa. Potom ju znova tuho a nežne pobozkal.

	Ľahla si na chrbát a všetky pochybnosti sa vytratili. V jeho očiach našla odpovede na všetky otázky, čo ju trápili. Ešte nikdy nebola taká šťastná. Vedela, že s týmto okamihom bude žiť do konca svojho života.

	Odrazu sa posadila, až jej štóla spadla z nahých pŕs, a ukázala na východ.

	Nad mestom smerom k moru potichu plachtil na bielych krídlach veľký kŕdeľ labutí. Laodiké predtým videla iba jednu či dve a pohľad na stovky veľkých vtákov, ktoré jej leteli nad hlavou a na chvíľu zastreli slnko, ju ohromil.

	Mlčky sa dívali, ako kŕdeľ preletel na západ a zmizol v sivom opare na obzore.

	Laodiké čosi pocítila na holej nohe a pozrela sa tým smerom. Na pokožke jej nehybne ležalo mäkké biele pierko, akoby tam bolo odjakživa. Vzala ho a ukázala milencovi.

	,Je to nejaké znamenie?“ spýtala sa ho.

	„Vtáci sú vždy znamením,“ odvetil potichu.

	„A čoho?“

	„Viac labutí znamená život,“ odvetil a pritisol si ju k sebe. „Znamená to, že sa nikdy nerozídeme. Poviem to zajtra tvojmu otcovi.“

	„Neprijme ťa, Argurios.“

	„Myslím, že prijme. Pozvali ma na zajtrajšie večerné pohrebné zhromaždenie.“

	Laodiku to prekvapilo. „Prečo? Veď si vravel, že si Hektora nepoznal.“

	„To isté som povedal aj poslovi, ktorý prišiel pred dvoma dňami do chrámu. Povedal mi, že princ Agaton ma žiada, aby som sa zúčastnil na slávnosti.“

	„Nič viac nepovedal?“

	„Povedal, ale boli to už len nehanebné lichôtky,“ odvetil. Laodiké sa zasmiala.

	„Že si veľký bojovník a hrdina a že na slávnosti nesmieš chýbať?“

	„Čosi v tom zmysle,“ zamrmlal.

	„Také pozvanie je veľká česť. V rodine panujú veľké nezhody. Môj otec nahneval mnohých svojich synov, ktorí nedostali pozvanie. Antifones je v nemilosti, tak ako Paris a mnohí ďalší.“ Vzdychla si. „Ešte aj pri takej príležitosti sa zahráva s ľudskými citmi. Naozaj si myslíš, že ťa vypočuje, Argurios?“

	„Neviem. Nemám čo ponúknuť, iba svoj meč. No Arguriov meč má svoju cenu.“

	Sklonila sa k nemu a rukou mu skĺzla po bruchu. „Áno, tvoj meč mi naozaj veľkú cenu,“ povedala.

	Krv hrdinov

	Antifones sa díval z horného okna, ako jeho návštevník odchádza, a od strachu mu zovrelo žalúdok. Obrátil sa ku kozubu, kde na rímse stála misa s údenou rybou a posúchmi. Prežúval rybu a zapíjal ju neriedeným, sladkým a hustým vínom. Obavy na chvíľu pominuli, vedel však, že sa vrátia. Lapil sa do siete, ktorú sám rozhodil.

	Agatona mal vždy rád a obdivoval ho. Hoci mal každý z nich inú matku, boli rovnakého veku a ako deti sa spolu hrávali. Dokonca sa vtedy podobali – obaja mali plavé vlasy a modré oči. Troch najstarších Priamových synov – Hektora, Agatona a Antifona – si návštevníci v kráľovom megaróne často mýlili a až mu šklblo v tvári, keď si spomenul, ako raz Priamos povedal svojim hosťom: „Podobajú sa výzorom, ale nie povahou. Pamätajte si: Hektor je udatný, Agaton prefíkaný a Antifones hlúpy!“ Hostia sa zdvorilo zasmiali a kráľ s chladným úsmevom sledoval, ako na to jeho synovia zareagujú.

	Antifones vedel, že nie je hlúpy. S ubiehajúcimi rokmi si uvedomil, že je bystrejší než väčšina ľudí, ktorých poznal. On prvý pochopil, že je lepšie dovážať víno z Lesbosu ako pestovať vinič na pôde severne od mesta, ktorá najlepšie slúžila ako výbehy pre kone. Chov silných koni a ich predaj do krajín na pobreží Veľkého zeleného mora priniesol do Priamovej pokladnice viac peňazí než obchod s vínom. A tiež on navrhol zreorganizovať kráľovskú pokladnicu a spísať zoznam kráľovho bohatstva na egyptských papyrusoch písmom, ktoré sa naučil od Chetitov.

	Výsledkom bolo, že Priamos so svojím typickým krutým zmyslom pre humor vymenoval Polita za svojho tajomníka a tučného Antifona za vrchného koniara. Vedel, že ľudia sa smiali, keď počuli, aký má titul; len málokto sa usiloval skryť úsmev. Ubehlo totiž veľa rokov odvtedy, čo sa mu naposledy podarilo vyliezť na koňa.

	Znovu podišiel k oknu a pozrel dolu na tichú ulicu. Na rozdiel od ostatných kráľových synov sa rozhodol bývať v dolnej časti mesta, v blízkosti pekárov, vinárov a syrárov, ktorých výrobky zbožňoval. Každé popoludnie, keď si zdriemol, vyšiel si do ulíc a motal sa medzi šiatrami s jedlom, rozhodujúc sa medzi najzrelšími figami a najsladšími medovníkmi. Niekedy pomaličky zašiel až na druhý koniec mesta, kde dievčina zvaná Thaleia ponúkala voňavé granátové jabĺčka a orechy zaliate medom. Dostať sa až tak ďaleko bolo namáhavé, ale na koňa vyliezť nedokázal a pokiaľ ide o nosidlá, bál sa, že sa pod ním zlomia. Už sa mu to raz stalo, pred dvoma rokmi. Dodnes sa za to hanbil a odvtedy ich nepoužíval.

	Ale tá hanba nebola nič v porovnaní s tým, čo cítil teraz.

	Keď sa dozvedel o sprisahaní proti kráľovi, s radosťou sa k nemu pridal. Priamos bol tyran a vražda tyrana bola čestná úloha. Kráľ nahrabal bohatstvo na úkor obyvateľov mesta. Antifones, ktorý dobre poznal štátnu pokladnicu, to vedel najlepšie. Deti v dolnej časti mesta cez zimu hladovali, otroci v lete umierali na poliach od vyčerpania, ale Priamova pokladnica praskala od množstva zlata a drahokamov, pričom väčšina z nich dávno zapadla prachom. Hektor bránil otca slovami: Áno, kráľ je možno tvrdý, ale na obrane mesta nikdy nešetrí Antifones však vedel, že to nie je pravda. Tráckym žoldnierom platil mizerne a mestským staviteľom dodnes neprikázal prestavať slabý západný múr.

	Keby bol Hektor naozaj mŕtvy, Priamovej chamtivosti by už nestálo v ceste vôbec nič.

	Antifona požiadali, aby sa pridal k vzbure, pretože Agaton vedel, že budú potrebovať jeho schopnosti pri reorganizácii správy mesta, pri nových rokovaniach o zmluvách so susednými kráľmi a pri zabezpečení svojej ochrany. V posledných dňoch horúčkovito pracoval hlboko do noci na svojich plánoch, na svojich snoch o budúcnosti Troje po otcovej smrti. No dnešné stretnutie s Agatonom zmarilo jeho nádeje a uvrhlo ho do najhlbšieho zúfalstva.

	„Bude to dnes večer, braček. Musíš sa zdržiavať mimo paláca.“

	„Chceš ho zabiť po pohrebnej slávnosti?“

	Agaton pokrútil hlavou. „Počas nej. Moji Trákovia majú príkaz zabiť všetkých našich nepriateľov dnes večer.“

	Antifones mal pocit, akoby sa mu v hrudi otvárala akási prázdna diera. „Všetkých našich nepriateľov? Akých nepriateľov? Povedal si mi, že najmeš Karpofora, aby zabil otca.“

	Agaton mykol plecami. „To bol môj pôvodný plán, ale moji ľudia ho nikde nemôžu nájsť. Ale premýšľaj trochu, braček. Otcova smrť by tak či tak bola len začiatkom. Dios a mnohí ďalší by začali kuť plány, ako nás zvrhnúť. Čo nechápeš? Vypukla by občianska vojna. Niektorí králi na pobreží by sa pridali k nám, no iní k Diodovi.“ Zodvihol ruku a pomaly ju zaťal v päsť. „Takto ich rozdrvíme všetkých a Trója ostane v mieri so svojimi susedmi.“

	„Povedal si všetci naši nepriatelia. Kto všetko to teda je?“

	„Iba tí, ktorí by sa mohli obrátiť proti nám. Tí, čo sa smiali, keď si z nás otec uťahoval. Tí, čo sa chichotali za naším chrbtom. Asi sto ľudí. Ach, Antifones, vieš si vôbec prestaviť, ako dlho som čakal na túto chvíľu?“

	Antifones pozrel Agatonovi do očí a po prvý raz v nich videl celú hĺbku bratovej nenávisti.

	„Počkaj!“ zvolal zúfalo. „Nesmieš dať Trakom v paláci voľnú ruku. Sú to barbari! A čo ženy?“

	Agaton sa zasmial. „Ženy? Myslíš napríklad Andromachu? Tú chladnú pohŕdavú ženskú? Vieš, čo povedala? Nemôžem sa za teba vydať, Agaton, lebo ťa neľúbim. Pri bohoch, osobne sa budem dívať, ako ju prznia moji Trákovia! Tí jej zrazia hrebienok. Po dnešnej noci už nebude taká nafúkaná.“

	„To nemôžeš dovoliť! Trójski vojaci nesmú zabíjať trójskych princov! Ako by potom na nich hľadeli, keby strážili mesto? To by otcov vrah sedel niekde v krčme a rozprával o tom, ako podrezal hrdlo trójskemu kráľovi?“

	„Máš pravdu, braček,“ odvetil Agaton. „Myslíš, že som na to nepomyslel? Len čo Trákovia obsadia palác, prídu naši spojenci. Oni pozabíjajú tých, čo budú v megaróne.“

	„Naši spojenci? O čom to hovoríš?“

	„Po zotmení pristane pri našich brehoch loď s mykénskymi vojakmi. Oni zabijú našich nepriateľov.“

	Antifones len mlčky sedel a usiloval sa vyrovnať s touto novou informáciou. Otec spomínal, že Agamemnón buduje nové loďstvo, a pýtal sa sám seba, na čo mu bude. Teraz to bolo jasné. Agaton naletel Mykénčanom. Bude nastrčeným kráľom. Skutočnú moc bude mať Agamemnón, ktorý využije Tróju ako základňu pre ďalšie mykénske výboje smerom na východ.

	Díval sa na Agatona novými očami. „Ach, brat môj,“ zašepkal. „Čo si to urobil?“

	„Čo som urobil? Iba to, čo sme si naplánovali. Ja budem kráľom a ty mojím tajomníkom. A Trója bude silnejšia než kedykoľvek predtým.“

	Antifones nepovedal nič. Agaton sa naňho mlčky díval. „Si so mnou, braček?“ spýtal sa ho napokon.

	„Pravdaže,“ odvetil Antifones, no nedokázal sa mu pozrieť do očí. Znovu zavládlo ticho. Potom Agaton vstal.

	„No, čaká nás veľa práce,“ povedal. „Uvidíme sa zajtra.“ Odišiel k dverám, potom zastal a s čudným výrazom v tvári sa obzrel. „Zbohom, Antifones,“ povedal potichu.

	Keď si Antifones na to spomenul, až sa zachvel.

	Tiene sa predlžovali a ulice boli tiché. Antifones pozrel na múry horného mesta, žiariace v lúčoch zapadajúceho slnka.

	Zaplavilo ho zúfalstvo. Nemohol nič robiť. Keby poslal Priamovi správu, priznal by, že je sám zapletený do sprisahania, a to by znamenalo smrť za vlastizradu. A aj keby sa s tým zmieril, ako by kráľovi poslal správu? Agaton mal pod kontrolou všetky vchody do paláca a ktovie, koľkých dôstojníkov a vojakov podplatil.

	Predstavil si všetkých tých, čo mali dnes v noci zomrieť. Na pohrebnú slávnosť sa malo zísť vyše sto ľudí. Medzi nimi aj Polites, Helikaón a Dios. Pred očami sa mu mihala jedna tvár za druhou. Áno, mnohí z nich – ako poznamenal Agaton – sa tučnému Antifonovi chichotali za chrbtom. Smiali sa, keď sa Priamos posmieval Agatonovi. Väčšinou to však boli dobrí ľudia a verní služobníci Troje.

	Pozrel na kopec smerom k Helikaónovmu palácu s kamennými koňmi pri bráne. Nevidel tam nijaké stráže, no rušný pohyb v okolí brány prezrádzal, že Helikaón je vo svojom sídle.

	Antifones si zhlboka vzdychol. Jeho vlastná smrť by nebola ničím v porovnaní s hrôzou, ktorá čakala všetkých tých nevinných ľudí v paláci. Rozhodol sa, že pošle Helikaónovi správu. On si už ku kráľovi cestu nájde.

	Zavolal svojho osobného sluhu Thoada a nemotorne vykročil k dverám. Keď ich otvoril, zbadal nehybné Thoadovi telo, nad ktorým sa krčil svetlovlasý trácky vojak a utieral si zakrvavený nôž o tuniku starého sluhu.

	A stáli tam ešte ďalší dvaja s mečom v rukách.

	Antifones vedel, že zomrie. Ten pocit nepripomínal desivý príval hrôzy, ale skôr slnko, čo sa predralo pomedzi mraky. Celý život žil v strachu – že sklame otca, že zlyhá, že ho odmietnu. Teraz necítil nijaký strach.

	Pozrel do bledomodrých očí tráckeho vraha.

	„Bol to môj osobný sluha,“ povedal potichu a ukázal na mŕtveho Thoada. „Prostý muž s dobrým srdcom.“

	„Nuž čo,“ odvetil Trák so širokým úsmevom. „Hádam ti bude slúžiť aj v Podsvetí, tučniak.“ Vstal a pristúpil k Antifonovi. Bol to mladý vojak a podobne ako mnohí ďalší trácki žoldnieri krutý a bezcitný. Antifones sa nepohol. Vojak zastal.

	„S takou kopou tuku nemôžeš utiecť,“ povedal. „Nepoprosíš ma, aby som ušetril tvoj život?“

	„Nijakého tráckeho pastiera kôz nebudem o nič prosiť,“ chladne odvetil Antifones.

	Chlap prižmúril oči a zúrivo sa vrhol na princa. Antifones urobil krok dopredu, tučnou ľavou rukou odrazil úder nožom a pravou udrel vojaka do brady. Trák vrazil hlavou do múru a zviezol sa na zem. Ostatní dvaja vojaci vytasili meče a vrhli sa na Antifona. Ten sa s revom rozbehol proti nim. Do boku sa mu zaťal meč a objemné modré šaty mu nasiakli krvou. Schmatol útočníka a z celej sily ho zovrel. Polomŕtvy muž mu ostal visieť v náručí.

	Vtom pocítil v chrbte ostrú bolesť. To ho bodol Trák stojaci za ním a už sa rozháňal k druhému úderu. Antifones sa obrátil aj s mužom, ktorého stále držal, a hodil ho oproti chlapovi s mečom. Chlap sa zapotácal. Antifones sa vrhol naňho. Trák ho chcel bodnúť mečom do brucha, ale Antifonova päsť mu takou silou dopadla na bradu, že odletel k múru. Antifones si kľakol na jedno koleno a zodvihol spadnutý meč. S námahou vstal, odrazil úder a namieril čepeľ Trákovi na krk. Neodhadol však dobre vzdialenosť, lebo s mečom nikdy nevedel dobre narábať. Čepeľ zasiahla chlapa do líca a preťala mu kožu až k čeľusti. Chlap znovu urobil s výkrikom výpad proti Antifonovi. Ten uhol dozadu a vzápätí ho sekol mečom do spánku. Útočníka odhodilo doprava a takmer spadol. Antifones ho sekol ešte tri razy a posledným úderom mu preťal krčnú žilu.

	Druhý útočník sa s námahou pokúšal vstať. Antifones sa rozbehol k nemu. Prehodil si v ruke krátky meč tak, aby ho držal ako dýku, a celou váhou svojho tela ho zabodol chlapovi pod kľúčnu kosť. Trák zreval a padol dozadu. Meč mal v tele tak hlboko, že z neho trčala len rukoväť.

	Antifonovi presakovala cez šaty krv. Cítil, ako mu steká po bruchu a chrbte. Krútila sa mu hlava, dostal závrat. Vzal dýku mŕtveho útočníka, pomaličky sa vrátil k prvému Trákovi a kľakol si k nemu. Bol v bezvedomí. Chytil ho za golier brnenia a obrátil ho na chrbát. Chlap zachrčal a otvoril bledé oči. Antifones mu priložil dýku na krk.

	„Ten tučniak je trójsky princ,“ povedal, „a jeho krv je krvou hrdinov a kráľov. Keď sa dostaneš k Hadovi, môžeš sa Thoadovi ospravedlniť. Môžeš mu povedať, že ten tučniak si ho vysoko váži.“

	Trák vyvalil oči a chcel čosi povedať. Antifones mykol rukou, podrezal mu hrdlo a díval sa, ako sa z tej príšernej rany valí krv. Potom pustil nôž a bezvládne sa oprel o veraje dverí.

	Zbohom, braček, povedal mu len pred chvíľou Agaton. Antifones vedel, že v mrazivom poslednom bratovom pohľade sa skrýva čosi strašné. Agaton odišiel a poslal za ním Trakov, aby ho zabili. A prečo nie? Tej noci mali zomrieť aj ďalší jeho bratia.

	Z rán mu neprestávala tiecť krv. Antifones zavrel oči. Nebál sa tej temnej cesty, čo ho čakala. Vlastne ho prekvapil pokoj, ktorý v ňom zavládol. Spomenul si na Hektora a usmial sa. Ten by bol prekvapený, keby videl, že som premohol troch útočníkov!

	Potom si znovu spomenul na sprisahanie proti Priamovi a jeho synom a radcom.

	S nesmiernym úsilím sa pozviechal na nohy. Dotackal sa do zadnej časti domu a obliekol si dlhý sivý vlnený plášť, aby zakryl presakujúce krvavé fľaky. Potom pomaly zamieril cez zadnú záhradu na širokú ulicu.

	Pomaly nevidel ani kamene, ktorými bola vyložená ulica. Marilo sa mu, že na nich leží taká hustá hmla, aká býva za úsvitu na rieke Skamander. Chveli sa a mihotali a zdalo sa, že s každým krokom zmiznú v tme.

	Bolesť v boku a chrbte sa znásobila, ale s tlmeným výkrikom urobil ďalší krok. A potom ďalší.

	Stále krvácal, no krv cez plášť nepresakovala, a ľudia, čo ho míňali, oňho nanajvýš zavadili pohľadom. Mysleli si, že je opitý alebo priveľmi tučný, aby normálne kráčal, a tak od neho pobavene alebo v rozpakoch odvracali zrak. Krvavé stopy, ktoré za sebou nechával, si nevšimli.

	Keď sa konečne dostal k bráne Helikaónovho paláca, na chvíľu si odpočinul v tieni kamenných koni. Zbadal sluhu kráčajúceho nádvorím k hlavnému vchodu a zavolal naňho. Sluha ho poznal a rozbehol sa k podstavcu jednej zo sôch, o ktorý sa Antifones opieral.

	„Pomôž mi,“ povedal a vôbec si nebol istý, či tie slová vyslovuje nahlas alebo len v duchu.

	Stratil vedomie. Potom pocítil, ako sa ho nejaké ruky pokúšajú zodvihnúť. Márne. Bol priťažký.

	Otvoril oči a uvidel, ako sa nad ním skláňa mocný plecnatý muž s čiernou bradou. „Musíme ťa dostať dnu,“ povedal muž s egyptským prízvukom.

	„Helikaón... Musím hovoriť s... Helikaónom.“

	„Nie je tu. Podaj mi ruku.“ Antifones zodvihol ruku. Niekoľko sluhov sa postavilo zaňho a Egypťan ho začal dvíhať. Len čo bol Antifones na nohách, sťažka sa oprel o Egypťana. Pomaly zamierili do Helikaónovho paláca. Vnútri Antifona načisto opustili sily. Egypťan ho položil na dlážku.

	Kľakol si k nemu a vytiahol nôž. „Chceš ma zabiť?“ spýtal sa ho Antifones.

	„O to sa už pokúsil dakto iný, priateľ môj. Poslal som po lekára, ale musím sa pozrieť na tvoje rany a zastaviť krvácanie.“ Nožom rozpáral Antifonove šaty. „Kto ti to urobil?“

	Antifones mal pocit, akoby padal z veľkej výšky. Snažil sa hovoriť. Egypťanova tvár mu plávala pred očami. „Zradcovia...“ mumlal, „chcú všetkých... pobiť.“

	Potom ho pohltila tma.

	Argurios sedel mlčky v chrámovej záhrade a handrou si leštil náprsné brnenie. Zbroj bola stará a niektoré bronzové kotúče popraskali. Na ľavej strane dokonca dva chýbali. Jeden rozdrvil úder sekery. Argurios sa na ten úder pamätal. Akýsi mladý tesálsky vojak sa prebil cez mykénske šíky a zabil dvoch bojovníkov. Bol vysoký, plecnatý a nepoznal strach. Argurios sa naňho vrhol so zdvihnutým štítom a mečom. Tesálčan reagoval vynikajúco, kľakol si na jedno koleno a udrel sekerou pod štít. Arguriovi zlomil dve rebrá a nebyť starého dobrého brnenia, bol by dopadol oveľa horšie. Argurios bojoval napriek prenikavej bolesti ďalej a svojho protivníka smrteľne zranil. Keď sa bitka skončila, vyhľadal umierajúceho a sadol si k nemu. Rozprávali sa o živote, o nadchádzajúcej žatve a o cene dobrého meča.

	Keď sa tá krátka vojna skončila, Argurios sa vybral do Tesálie a mužovu sekeru a zbroj vrátil jeho rodine, ktorá žila na statku v horskom údolí.

	Argurios pomaly a dôkladne leštil každý jeden kotúč. Dnes večer mal v pláne predstúpiť pred Priama a chcel vyzerať čo najlepšie. Veľa si od tohto riskantného činu nesľuboval, ale keď si pomyslel, že kráľ mu môže zakázať stretávať sa s Laodiké, zmocnila sa ho panika.

	A čo urobíš, ak ťa kráľ neprijme? uvažoval.

	To ani len netušil, a tak radšej hodil všetky obavy za hlavu.

	Odložil brnenie a vzal do ruky prilbu. Bolo to majstrovské dielo, vyhotovené z jedného kusa bronzu. Dar kráľa Atrea. Zvnútra bola potiahnutá kožou, aby tlmila akýkoľvek náraz či úder, takže mu slúžila ozaj dobre. Ako tak na ňu hľadel, žasol nad umením kovotepca, ktorý ju vyrobil. Zhotoviť ju, vytvarovať tú polguľovitú klenbu a zakrivené lícne chrániče muselo trvať aj niekoľko týždňov. Zľahka prešiel prstami po zvýšenom hrebeni, v ktorom bol pri slávnostných príležitostiach upevnený chochol z bieleho konského vlásia. Bol poškodený počasím a bolo ho treba opraviť. Dôkladne prilbicu vyleštil. Keby nebol bojovník, rád by sa naučil pracovať s bronzom. Meč musí byť ostrý, ale nie krehký; na prilby a zbroj je potrebný mäkší bronz, ktorý sa prehne a stlmí úder. Všetko záležalo od toho, koľko cínu sa pridá k medi.

	Keď už bola prilbica vyleštená, odložil ju nabok a pustil sa do holenného brnenia. Nebolo najkvalitnejšie. Dostal ho od kráľa Agamemnóna a prezrádzalo, že postupne sa očitá u kráľa v nemilosti.

	Ešte držal pancier v rukách, keď zbadal, ako sa k nemu lesom blíži Laodiké. Mala na sebe dlhé žlté šaty so širokým opaskom so zlatým plastickým vzorom. Svetlé vlasy jej voľne splývali, a keď ho zbadala, usmiala sa. Rozbúchalo sa mu srdce. Položil brnenie na zem, vstal, rozbehol sa k nej a objal ju.

	„Dnes sa cítim výborne,“ povedala. „Keď som sa ráno zobudila, všetky moje obavy boli preč.“

	Chytil jej tvár do dlaní a pobozkal ju. Chvíľu bez slova stáli. Potom sa pozrela na jeho zbroj. „Dnes budeš vyzerať nádherne,“ povedala mu.

	„Kiež by som sa videl tvojimi očami! Keď som naposledy videl svoj odraz, videl som muža s tvrdou hranatou tvárou a šedivejúcimi vlasmi, ktorý má najlepšie roky za sebou.“

	Pohladkala ho po líci. „Krajšieho muža som nevidela. A ani neuvidím.“ Usmiala sa naňho. Je tu veľmi teplo. Nemali by sme ísť do tvojej izby? Tam bude chladnejšie.“

	„Ak pôjdeme ku mne, dlho tam chladno nebude,“ odvetil.

	Laodiké sa zasmiala a pomohla mu pozbierať zbroj. Potom sa pobrali záhradou naspäť do paláca.

	Keď neskôr ležali nahí na úzkej posteli, Laodiké sa rozhovorila o nadchádzajúcej slávnosti. „Nebudú tam nijaké ženy,“ povedala. „Tie budú s najvyššou kňažkou bohyne Atény. Je stará a hlúpa. Vôbec sa na to neteším. Teba čaká niečo oveľa vzrušujúcejšie. Bardi budú ospevovať Hektorovu slávu a básnici budú rozprávať o jeho hrdinských činoch.“ Vtom sa jej skrivila tvár a zakryla si rukou ústa. Z očí jej vytryskli slzy. Argurios ju objal. „Nemôžem tomu uveriť, že je mŕtvy,“ zašepkala.

	„Bol to hrdina. Bohovia ho privítajú s veľkou slávou.“

	Posadila sa a utrela si slzy. „Kassandra všetkých rozčúlila, lebo vravela, že Hektor ožije, vstane z mŕtvych. Hekaba bola taká nahnevaná, že ju poslala do otcovho paláca, aby si vypočula kňažku a zmierila sa s krutou pravdou. Čo myslíš, vstal už dakto z mŕtvych?“

	„O nikom takom som nepočul,“ odvetil Argurios. „Orfeus vraj zostúpil do Podsvetia a požiadal Háda, aby sa jeho manželka mohla vrátiť medzi živých. Ale nevrátila sa. Je mi ľúto, že ti je smutno, Laodiké. No Hektor bol bojovník a bojovníci zomierajú v boji. Určite by nechcel zomrieť inak.“

	Usmiala sa. „Práve naopak, Argurios! Hektor nebol vôbec rád, že musí byť bojovníkom.“

	Argurios si sadol. „Ako to? Každý muž na pobreží Veľkého zeleného mora počul o víťazných bitkách, ktoré Hektor vybojoval.“

	„Neviem ti ten paradox vysvetliť. Hektor je... bol... veľmi zvláštny. Nenávidel zvady a bitky. Keď bol v Tróji, väčšinu času trávil na svojom statku, choval kone a prasce. V jeho veľkom dome býva množstvo synov padlých trójskych vojakov. Hektor platí za ich opateru a výchovu. O vojne hovorieval vždy s odporom. Povedal mi, že dokonca aj víťazstvo má preňho akúsi trpkú príchuť. Podľa neho všetky deti by raz mali nahnať na bojové pole, aby videli tie dokaličené telá. Potom by už nesnívali o vojnovej sláve.“

	„Naozaj zvláštny človek.“ Argurios vstal z postele a obliekol si tuniku. Otvoril okno a pozrel na chrámové nádvorie. Pred obetnými stolmi sa zišli zástupy ľudí a kňazi prijímali ich prosby.

	„Dnes sa mi prihodila čudná vec,“ povedal. „Zašiel som do Dolného mesta, lebo som hľadal kovotepca, ktorý by mi opravil náprsné brnenie. Videl som tam tráckych vojakov. Mnohí boli opití. Vykrikovali a správali sa veľmi nedisciplinované.“

	„Aj ja som ich zopár videla, keď som sem išla. Agaton sa bude hnevať, keď sa to dozvie.“

	Jeden z nich sa dotackal ku mne a povedal: , Radšej by si sa mal niekam schovať.' Nikdy som toho chlapa nevidel, som si tým istý. Potom ho iný vojak odtiahol a vynadal mu do hlupákov.“

	„Neviem, prečo sa tak skoro vrátili,“ povedala Laodiké. „Otec si vždy dáva záležať, aby sa jednotky striedali presne. No títo Tráci tu boli pred týždňom. Ešte tu nemali byť.“

	„Mala by si sa vrátiť do paláca,“ povedal Argurios. „Musím sa prichystať.“

	Laodiké si obliekla šaty a podišla k truhlici na druhom konci miestnosti. Spočíval na nej meč s pošvou, úzka dýka a dva voskom zapečatené zvitky.

	„Písal si listy?“ spýtala sa ho.

	„Nie. Ja písať neviem. Dali mi ich v Mykénach, aby som ich odovzdal vyslancovi Erekovi.“

	Laodiké jeden vzala a rozlomila pečať. „Čo to robíš?“ spýtal sa jej Argurios. „Sú to listy od kráľa.“

	„Už nie je tvojím kráľom,“ odvetila. „Veď ťa vyhnal. Som zvedavá, čo píše.“

	„Najskôr o obchodných záležitostiach.“

	Laodiké rozvinula zvitok a prebehla ho očami. „Áno,“ povedala. „Píše o lodných nákladoch medi a cínu a prikazuje Erekovi, aby zabezpečil väčšie dodávky.“ Čítala ďalej. „A tiež o tom, aby odovzdal zlato ,našim priateľom'. Nič zvláštne.“ Otvorila druhý zvitok. „Aj tu píše o tom istom. Je tu akési meno. Karpoforos. Vraj mu treba odovzdať zlato, aby mohol splniť akúsi úlohu. A ďakuje Erekovi, že mu poslal podrobné správy o striedaní vojenských jednotiek.“ Položila papyrus na truhlicu. „Tvoj kráľ píše strašne nudné listy.“ Vrátila sa k nemu a pobozkala ho. „Večer sa síce neuvidíme, ale zajtra prídem, porozprávaš mi, ako prebehlo stretnutie s otcom. Pamätaj: je to veľmi hrdý muž.“

	„To som aj ja,“ odvetil Argurios.

	„Tak sa ho snaž nenahnevať. Ak ťa odmietne vypočuť, len sa ukloň a odíď. Nič nás nemôže nadlho odlúčiť, láska moja. Ak ma pošle preč, nájdem spôsob, ako ti dať o sebe vedieť.“

	„Vidím, že ti stúpa sebavedomie. Mám z toho radosť.“

	„Verím tomu znameniu v podobe labutí,“ povedala a potom, po ďalšom tuhom bozku, odišla.

	Argurios znovu podišiel k oknu. Slnko sa skláňalo k západu.

	Vrátil sa k zbroji, doleštil holenné brnenie a bronzové kotúče na starej koženej vojenskej suknici. Nakoniec vyleštil zakrivené chrániče na ruky, ktoré mu dal pred dvoma rokmi vojak Kalliades. On sám ich stiahol z mŕtveho Aténčana a priniesol ich na miesto, kde Argurios po bitke odpočíval. „Ďakujem ti, že si mi zachránil život, Argurios,“ povedal mu. Argurios si na nič také nespomínal. „Mal som na sebe prilbu so vzorom hada,“ pripomínal mu Kalliades. „Zrazili ma na kolená a akýsi kopijník mi chcel prebodnúť krk. Ty si sa naňho vrhol a štítom si mu zrazil kopiju.“

	„Ach áno,“ povedal Argurios. „Som rád, že žiješ.“

	„Toto som ti priniesol,“ pokračoval vojak a podal mu chrániče na ruky. Obďaleč, v úctivej vzdialenosti, stálo niekoľko Kalliadových priateľov. Argurios medzi nimi spoznal Banokla zvaného Jednouchý a Erutra, ktorý bol známy tým, že si rád uťahoval z druhých. Ostatní boli noví vojaci, ktorých nepoznal.

	Prijal dar a povedal: „Sú nádherné. Ale už ma nechaj, musím si oddýchnuť.“ Vojaci sa rozišli. Teraz banoval, že sa im neprihovoril, neporozprával sa s nimi a lepšie ich nespoznal.

	Pozrel na meč s pošvou. Aj tie by mal nablýskať, ale aj tak nechcel ísť s mečom do paláca.

	Na truhlici ležali papyrusové zvitky so zašifrovanými správami. Meď a cín na výrobu ďalších zbraní a zbroje. Zlato pre „našich priateľov“. To budú najskôr trójski zradcovia. Zmienka o striedaní jednotiek je určite narážka na jednotky strážiace mesto. Argurios nevedel čítať, ani si opraviť svoju zbroj. Nevyznal sa v pestovaní plodín, ani v tkaní ľanu a vlny.

	V stratégii a vo vedení vojny sa však vyznal ako nik iný.

	Ak chcel Agamemnón vedieť, ktoré jednotky strážia mesto, mohlo to znamenať len jedno: chcel vedieť, ktorá konkrétna jednotka to bude. Len tak totiž mohol získať výhodu. Inak bolo úplne jedno, ktorá jednotka bude hliadkovať pri hradných múroch.

	Už nie si kráľov stratég, pripomenul si. Môže ti byť jedno, aké ciele Agamemnón sleduje.

	Ibaže by mu, pravdaže, Priamos dovolil oženiť sa s Laodiké. Potom by sa podľa zákona stal kráľovým synom a Trójanom. O niečom takom sa mu ani nesnívalo, keď sa plavil s Helikaónom na Xantose.

	Vonku sa predlžovali tiene. Argurios si pripol holenné brnenie a potom si navliekol prsné brnenie a suknicu. Nakoniec si zaviazal remienky na chráničoch rúk a vstal.

	Zamieril k dverám – a zastal. Obzrel sa a zrakom spočinul na meči s pošvou.

	Z náhleho popudu ich vzal a pobral sa do paláca.

XXX

	Krv na múroch

	1

	Pre Helikaóna to bol deň plný sklamaní. Vybral sa do paláca za Andromachou, ale brána bola zavretá. Príslušník Orlov, stojaci hore na múre, naňho zakričal, že na Agatonov príkaz nesmie do zotmenia nikto vstúpiť dnu. Vrátil sa teda do Domu kamenných koni, prehodil svojmu koňovi cez chrbát leopardiu čabraku a zamieril cez rieku Skamander do Hekabinho paláca, dúfajúc, že tam nájde Andromachu.

	V paláci však nebolo ani živej duše. Hekabin najmladší syn, vedychtivý Paris, sedel v tieni stromov, obrátený smerom k zátoke. Vedľa neho hĺbala nad akýmisi starými pergamenmi zavalitá dievčina s jednoduchou úprimnou tvárou a svetlogaštanovými vlasmi.

	„Matka spí,“ povedal mu Paris a odložil pergamen, čo držal v ruke. „Má za sebou strašnú noc.“

	„To je mi ľúto. Hľadám Andromachu.“

	„Včera tu bola s Laodiké. Dnes sú všetci v meste, pripravujú sa na slávnosť.“

	„A ty nie?“

	Paris sa placho usmial. „Nepozvali ma. Agaton vie, že tam, kde je veľa ľudí, sa cítim nesvoj. Tu som oveľa šťastnejší.“ Hodil očami smerom k dievčine. „Ach, prepáč, bratanec,“ povedal. „To je Helena. Býva u nás.“

	Ja som Helikaón,“ predstavil sa.

	„Počula som o tebe,“ povedala potichu a pozrela mu do očí. Chytro uhla pohľadom a začervenala sa.

	„Helena sa zaujíma o históriu podobne ako ja,“ pokračoval Paris a s láskou na ňu pozrel.

	„Vieš čítať?“ zdvorilo sa jej spýtal Helikaón.

	„Paris ma učí,“ odvetila.

	„Nebudem vás teda rušiť,“ povedal. „Musím ísť domov a prichystať sa na slávnosť.“

	Paris vstal zo stoličky' a vykročil s Helikaónom cez mĺkvy palác. „Nie je milá?“ zvolal vzrušene.

	Helikaón sa usmial. „Zdá sa, že si zaľúbený.“

	„Tuším, že hej,“ naradované pritakal mládenec.

	„Kedy bude svadba?“

	Paris si vzdychol. Je to zložité. Helenin otec vedie vojnu s Mykénami. V stratégii a vo vedení vojny sa nevyznám, no Antifones mi povedal, že Sparta vojnu prehrá. Buď teda jej otca zabijú, alebo odprisahá vernosť Agamemnónovi. Tak či onak sa Helena bude musieť podriadiť Agamemnónovej vôli.“

	„Ona je Sparťanka? Paris, priateľ môj, to nie je žena pre teba.“

	„Práveže je!“ zvolal spurné mladý kráľovič. Je pre mňa všetkým!“

	„Tak som to nemyslel.“ Helikaón si zhlboka vzdychol, dávajúc si dokopy myšlienky. „Spartský kráľ nemá syna. Ak Sparta padne, Helena sa bude musieť vydať za jedného z Agamemnónových vojvodcov, aby si mohla nárokovať na trón. A aj keby Sparta nejakým zázrakom zvíťazila, kráľova dcéra sa vydá za urodzeného Sparťana, ktorý sa bude môcť stať dedičom trónu.“

	Zdalo sa, že Paridovi spadol hrebienok. „Čo keby sa za nás prihovoril otec?“

	Helikaón zaváhal. Ten tichý mladý kráľovič sa mu páčil. Spomedzi všetkých Priamových synov sa na otca ponášal najmenej. Vojna, boj ani politické intrigy ho nezaujímali. Nikdy sa nezúčastnil na športových zápoleniach, ani sa nesnažil dokonale ovládať meč, oštep či luk. „Paris, priateľ môj, sám si povedal, že sa nevyznáš v stratégii a vo vedení vojny. Kto sa ožení s Helenou, bude mať nárok na spartský trón. Vieš si predstaviť, že by Agamemnón niečo také dovolil trójskemu princovi? Na tom nič nezmení ani Priamos, hoci má veľkú moc. Vyhoď si to z hlavy.“

	„To nejde. Ľúbime sa.“

	„Princovia sa neženia z lásky, Paris. Obávam sa že ťa čaká veľké sklamanie,“ povedal Helikaón, chytil rukou koňa za bielu hrivu a vyšvihol sa naň. Popchol ho a zamieril naspäť k mostu cez rieku Skamander.

	Rozhovor s Paridom ho znepokojil. On sám prišiel do Troje, lebo bol presvedčený, že si získa Andromachu, no nebol aj on len zaslepený citom? Prečo by Priamos súhlasil s takým zväzkom? Prečo by ju nemohol vydať za Agatona? Alebo si z nej urobiť svoju milenku?

	Tá predstava ho tak rozhnevala, až mu prišlo zle. Ako cválal smerom k mestu, začal snovať čoraz nezmyselnejšie plány. Keď prechádzal Skaenskou bránou, uvažoval dokonca o tom, že Andromachu unesie a odvezie ju na lodi do Dardanie.

	Si blázon, pomyslel si.

	Jeho malá armáda, zložená väčšinou z obyčajných chlapov, by neodrazila útok mocnej Troje. Taký čin by znamenal pre ríšu pohromu. Prinútil sa rozmýšľať rozumnejšie a zvažoval, čo všetko môže ponúknuť Priamovi, pokiaľ ide o bohatstvo a obchod. Pohrúžený do prepočtov sa pomaly niesol na koni mestom smerom k Domu kamenných koňov.

	Na nádvorí zbadal zo dvadsať vojakov, a keď prišiel bližšie, všimol si na kameňoch krvavé šmuhy.

	„Čo sa deje?“ spýtal sa mladého tráckeho dôstojníka. Muž ho spoznal.

	„Niekoho prepadli, pán Aineias,“ odvetil. „Tvoj sluha nás nechce pustiť dnu.“

	Helikaón prešiel okolo dôstojníka a zabúchal päsťou na dvere. „Kto je tam?“ ozval sa Geršomov hlas.

	„To som ja, Helikaón. Otvor.“

	Začul, ako sa nadvihla závora a otvorili sa dvere. Prvé, čo zbadal, bolo telo ležiace na dlažbe a prikryté dvoma plášťami. Prikrývka, na ktorej spočívalo, bola nasiaknutá krvou. Hoci mal mŕtvy zakrytú tvár, Helikaón vedel, že je to Antifones. Také proporcie nemal v Tróji nikto. Trácky dôstojník vošiel za ním dnu a uprene sa zahľadel na prikrytú mŕtvolu.

	„Nevedeli sme, čo máme robiť, pane,“ povedal Geršom a hlboko sa uklonil. „Tento muž sa sem dotackal a pýtal sa na teba. Potom sa zrútil a zomrel.“

	Helikaón sa pozorne pozrel na Geršoma. Nikdy nebol servilný, nikdy sa neklaňal. Keď sa stretol s jeho pohľadom, pobadal v ňom niečo viac, než Geršom vyjadril slovami. Obrátil sa k tráckemu dôstojníkovi. „Ten mŕtvy je Priamov syn Antifones. Mal by si poslať po voz, aby odviezli telo do paláca.“

	„Hneď poň pošlem, pane,“ odvetil Trák. Zvrtol sa ku Geršomovi. „Povedal niečo pred smrťou?“

	„Niečo sa pokúšal povedať, pane,“ odvetil Geršom so sklonenou hlavou. „Stále sa pýtal na pána Helikaóna. Povedal som mu, že tu nie je. Chcel som zastaviť krvácanie, ale rany boli prihlboké. Potom zomrel. Nemohol som ho zachrániť.“

	„Prečo si nás nepustil dnu?“ vypytoval sa ho dôstojník.

	„Bál som sa, pane. Som cudzinec. Akýsi chlap sem príde, padne mŕtvy a vzápätí trieskajú na dvere ozbrojenci; nevedel som, čo robiť.“

	Zdalo sa, že odpoveď dôstojníka uspokojila. „Idem poslať po ten voz,“ povedal Helikaónovi a odišiel. Len čo sa zavreli dvere, Geršom si kľakol k Antifonovi a stiahol mu z tváre plášť. Antifones mal otvorené oči. Helikaón videl, že pomaly žmurkol. Z bočnej miestnosti vyšiel lekár Machaon.

	„Čo sa to tu deje?“ spýtal sa zmätený Helikaón.

	Geršom zdvihol zrak. „Zaútočili naňho trácki vojaci, ktorých poslal jeho brat Agaton,“ odvetil a po servilnosti už nebolo ani stopy. Aj Machaon si kľakol k Antifonovi a stiahol z neho plášť až do pása. Celá horná časť Antifonovho tela bola skrvavená a Helikaón videl stehy, ktoré sa mu kľukatili na početných ranách. Machaon prezrel rany a potom priložil Antifonovi ruku na srdce.

	Je silný,“ povedal lekár, „a má na tele hrubú vrstvu tuku, preto rany nebudú podľa mňa smrteľné.“

	„Prečo ti to Agaton urobil?“ spýtal sa Helikaón raneného.

	„Bol som hlúpy. Nevidel som to, čo som mal priamo pod nosom. Myslel som si, že Agaton sa chce tak ako ja pomstiť Priamovi za všetky urážky a neprávosti. Ale jeho načisto oslepila nenávisť. Nechce sa pomstiť iba Priamovi, ale všetkým, o ktorých si myslí, že ho dakedy urazili. Dnes v noci dôjde k masakru. Na palác zaútočí tisíc Trakov a asi dvesto Mykénčanov. Zabijú všetkých, čo budú v megaróne. Princov, radcov, šľachticov. Všetkých. Pokúšal som sa ho presvedčiť, že je to šialenstvo. Poslal na mňa troch chlapov, aby ma zabili.“ Antifones sa ustato usmial. „Zabil som ich. Hektor by bol na mňa hrdý, čo povieš?“

	„Určite by bol na teba hrdý. A ženy?“

	Úsmev mu zmizol z tváre. „Naše sestry by mali byť v bezpečí. Všetky ostatné sa stanú vojnovou korisťou,“ povedal. „Nechápem, kde sa v ňom berie tá strašná nenávisť. Aj mňa zaslepil odpor, ktorý som cítil voči Priamovi. Musíš zmiznúť z mesta. Keď bude Priamos mŕtvy, Agaton pošle zabijakov aj za tebou.“

	„Priamos ešte nie je mŕtvy,“ odvetil Helikaón.

	„Nemôžeš nič urobiť. Veľké brány strážia jednotky, ktoré ovláda jeden z Agatonových ľudí. Majú príkaz neopúšťať svoje stanovištia a až do svitania neotvárať brány. Neprídu Priamovi na pomoc. A v paláci je približne iba sto Orlov. Za takýchto okolností nemôžeš zvíťaziť.“

	„A pani Andromacha? Kde je?“

	„Ach, aj tá je na zozname jeho nepriateľov. Odmietla ho, Aineias. Povedal, že sa s potešením bude dívať, ako ju Trákovia znásilnia.“

	Bolo popoludnie pohrebného sviatku a Andromacha stála na balkóne svojho bytu a dívala sa na zelené kopce severne od mesta. Pásli sa tam ovce a v diaľke na hrebeni zbadala dvoch jazdcov. Aké úžasné by bolo zmiznúť z Troje, pomyslela si, a bezstarostne jazdiť na koni po kopcoch!

	„Dnes si chcela jednoduché biele šaty,“ povedala Axa, ktorá vyšla na balkón a vyrušila ju zo snenia. Podala jej dvoje rovnakých šiat. Andromacha ukázala na jedny z nich. Axa prezrela vyšívaný lem, nespokojne tľoskla a rýchlo odišla ku skrinke so šitím. Vyzbrojená ihlou a striebornou niťou sa pohodlne usadila na čalúnený stolček. Andromacha si všimla, že sa pohybuje už oveľa ľahšie a že jej z tela zmizli aj modriny.

	„Kassandra je v paláci,“ povedala Axa, krátkozrako žmúriac na lem šiat. „Včera sa vrátila. Povráva sa, že kráľovnej došla trpezlivosť. Kassandra stále opakovala, že Hektor sa vráti z ríše mŕtvych. Pre matku to musí byť naozaj ťažké mať dieťa s takou dokaličenou dušou.“

	„Ona nemá dokaličenú dušu,“ namietla Andromacha. „Paris mi povedal, že keď bola Kassandra malá, takmer zomrela. Mala mozgovú horúčku.“

	„Chudiatko,“ povedala Axa. „To sa môjmu chlapcovi nemôže stať. Mám talizman požehnaný Persefonou. Kúpil ho Mestares.“ Keď vyslovila meno svojho manžela, prestala šiť a jej prostá bucľatá tvár sa skrivila zármutkom. Andromacha si k nej sadla. Ale nemohla jej na to nič povedať. Príchod chetitského kráľa zmaril všetky nádeje, že sa Hektor so svojimi mužmi vráti.

	Axa si mozoľnatou rukou utrela slzy. „To nepomôže. Nijako to nepomôže,“ povedala. „Musíš sa prichystať na to zhromaždenie, aby si bola krásna.“

	„Andromacha!“ Kdesi tresli dvere, zasvišťali závesy a vzápätí sa vo dverách zjavila Kassandra so strapatými čiernymi vlasmi a v dlhých modrých šatách, ktoré sa ťahali po zemi. „Chcem ísť do záhrady. Laodiké ma nechce pustiť. Stále ma odháňa.“

	Za ňou sa objavila Laodiké. „Kassandra, neobťažuj Andromachu. Je čas smútku. Musíme byť potichu a zdržiavať sa v časti vyhradenej ženám.“

	„Ty nie si smutná.“ Kassandra vrhla na sestru planúci pohľad modrosivých očí. „Tvoje srdce spieva ako vták. Počujem to.“

	Laodiké sa začervenala a Andromacha sa na ňu krátko usmiala. Tušila, že ktosi vstúpil do Laodikinho života. V posledných týždňoch jej stúplo sebavedomie a včera priam žiarila šťastím. Dúfala, že Laodiké sa jej zverí, no vídala ju málo, a keď sa predsa len stretli, o láske nehovorili. Predpokladala, že nadviazala vzťah s niektorým vojakom, a preto všetko tajila.

	„Moje srdce nespieva, ty malá uličnica!“ skríkla Laodiké. „Už mi naozaj ideš na nervy! Okrem toho mám povinnosti. Musím privítať kňažku, a to je veľmi deprimujúca žena.“

	„Nechaj Kassandru so mnou,“ povedala jej Andromacha. „Mne jej spoločnosť neprekáža.“

	Laodiké si vzdychla. „To preto, že s ňou nikdy nemusíš byť dlho. Ale daj si pozor, aby si pri nej do večera nezošedivela.“

	Keď Laodiké odišla, Andromacha povedala: „Nechápem, prečo by sme sa nemohli poprechádzať v záhrade. Axa, daj mi tie šaty. Troška rozstrapkaný lem mi neprekáža. Nik sa mi nebude dívať na chodidlá.“

	Axe sa Andromachino rozhodnutie očividne nepáčilo, ale podala jej šaty. Andromacha si vyzliekla zelené šaty, čo mala na sebe, a obliekla si biele. Axa jej priniesla opasok zdobený striebornými retiazkami.

	Všetky tri vyšli z miestnosti, prešli chodbami ženskej časti paláca a cez vysoké dubové dvere zdobené zlatom a slonovinou. Za nimi boli schody do kráľovniných komnát a potom ďalšie schody, ktoré viedli do Priamovho megarónu. Sluhovia všetko horúčkovito chystali na veľkú večernú slávnosť. Prichádzali už hostia a Andromacha zazrela Polita a Dióda, ktorý na ňu vrhol spaľujúci pohľad. Dios sa ešte vždy hneval pre tú príhodu na pláži a odvtedy jej nevenoval ani len zdvorilé slovíčko.

	„Prečo ľudia jedia toľko pečeného mäsa, keď dakto zomrie?“ spýtala sa Kassandra, hľadiac na sluhov, ktorí vláčili obrovské kusy hovädzieho.

	Andromacha pokrčila plecami. Je to tradícia. Keď zomrie hrdina, akým bol Hektor, ľudia si radi spolu posedia a rozprávajú o jeho veľkých činoch. Na týchto posedeniach sa vraj zúčastňujú aj bohovia, ľudia ich pozývajú, aby jedli a pili na počesť bojovníka.“

	Andromacha sa rozhliadla po megaróne. Už tu niekoľko ráz bola, ale dosiaľ nemala príležitosť poriadne si miestnosť prezrieť. Po stenách viseli zbrane a jednotlivé kusy výzbroje. Axa, ktorá sa jej teraz snažila vo všetkom vyhovieť, začala vysvetľovať, prečo tam tie zbrane sú. „To všetko sú Heraklove zbrane,“ povedala a ukázala na vzdialenú stenu. „Toto sú jeho oštepy a tamto je veľký kyjak, ktorým rozbil západný múr.“

	Andromacha pozrela smerom hore. Nad ich hlavami viselo päť štítov. Štyri boli vyleštené, ale prostredný bol obitý, zanedbaný a mal staromódny tvar. Navrchu bol široký, smerom dolu sa zužoval, bol zložito zdobený a pokrytý desiatimi bronzovými krúžkami. V strede štítu dominoval obrovský had s deviatimi hlavami a bojovník ozbrojený mečom a horiacou fakľou. Remeň štítu lemoval a ovíjal strieborný had.

	„Nádhera!“ povedala.

	„To je štít Ila, jedného z veľkých trójskych bojovníkov,“ vysvetľovala natešene Axa. „Podľa legendy ho môže sňať zo steny iba najväčší hrdina. Kráľ ho ponúkol Hektorovi, ale on odmietol. Vlani, po víťaznej bitke na východe oň požiadal princ Agaton. Kráľ povedal, že ak sa štítu necíti hoden Hektor, nie je ho hoden nikto.“

	„Teraz sa to možno zmení,“ poznamenala Andromacha. „Čo keby sa Agaton stal Priamovým nástupcom?“

	„Priamos prežije všetkých svojich synov,“ ozvala sa odrazu Kassandra vysokým, chladným a ľahostajným hlasom. Andromacha cítila, ako jej vstávajú chĺpky na rukách a po chrbte jej prebehol mráz. Kassandrine detské oči sa znezrady rozšírili a zračil sa v nich strach. „Na múroch je krv,“ zvolala a rozbehla sa naspäť k schodom do kráľovniných komnát. Počuli, ako jej sandále ťapkajú po kamenných schodoch. Andromacha, nestarajúc sa o Axu, sa pobrala za ňou.

	No Kassandra bežala rýchlo, uhýbala sluhom a kľučkovala pomedzi zástupy ľudí. Andromacha šla za ňou tak rýchlo, ako jej to dovoľovala dôstojnosť. Dlhé šaty si mohla povytiahnuť nanajvýš po členky, a tak cupitala, až kým nedošla do časti paláca vyhradenej ženám a k vlastnej komnate. Vtom sa otvorili dvere a vyšla z nich Kassandra s Andromachiným lukom a tuľajkou plnou šípov.

	„Budeš ich potrebovať,“ povedala. „Už prichádzajú.“

	



	


XXXI

	Obliehanie sa začína

	Keď Argurios kráčal k Priamovmu palácu, začal fúkať ostrý vietor. Kupci na trhovisku sa snažili stiahnuť ľanové alebo plátenné plachty, ktorými mali zakryté šiatre. Látka sa nadúvala a jedna sa roztrhla a odletela ako plachta na lodi. Niekoľkí ľudia sa rozbehli za ňou a početní zvedavci sa smiali.

	Slnko zapadalo za vzdialené ostrovy Imbros a Samotraké a nad mestom kĺzali dažďové chmáry.

	Argurios kráčal cez námestie pred Hermovým chrámom a vietor ho sácal dopredu. Dúfal, že do paláca dôjde skôr, ako sa rozprší. Nemal najmenšiu chuť stáť pred kráľom Priamom ako zmoknuté kura.

	Pravdu povediac, vôbec nemal chuť stáť pred kráľom Priamom.

	Pokiaľ mu len totiž pamäť siahala, pri rozhovoroch bol ťarbavý ako medveď. Vždy povedal dačo, čím stratil u svojho poslucháča sympatie alebo prinajlepšom vzbudil zlý dojem. Ľudia, pri ktorých sa vedel uvoľniť, by sa dali zrátať na prstoch jednej ruky. Jedným z nich bol aj kráľ Atreus a Arguriovi sa za ním stále čnelo.

	Spomenul si na jeden večer v tábore pri bojovom poli. Argurios sa pobil s jedným z Atreových vojvodcov. Pobavený kráľ mu po šarvátke povedal, aby si sadol, zhlboka dýchal a upokojil sa. Len s veľkým úsilím premáhal smiech, čo Arguria ešte väčšmi nazlostilo.

	„Nezdá sa mi, že je to až také zábavné,“ zavrčal.

	„Pravdaže nie je,“ priateľsky pritakal Atreus. „Si predsa Argurios. Pre teba nie je nič zábavné. Si vážny muž a vždy hovoríš pravdu.“

	„Ľudia by si mali vážiť tých, čo hovoria pravdu,“ vyhlásil Argurios.

	„To by teda mali. Ale pravda má veľa tvárí. Rostidovi si povedal, že je hlupák, lebo zaútočil na pozície, ktoré nemal preskúmané. Povedal si, že porážky, ktoré utrpel, sa nijako nedajú ospravedlniť.“

	„To je pravda.“

	„Áno, ale Rostidovi som prikázal útočiť ja. On len poslúchol môj rozkaz, ako sa na verného vojaka patrí. Som teda hlupák?“

	„Áno,“ odvetil Argurios. „Nič sa tým totiž nemení. Neurobil sa prieskum, a preto sa naši muži ocitli v pasci.“

	„Máš úplnú pravdu, priateľ môj,“ povedal Atreus a úsmev mu zmizol z tváre. „Konal som unáhlene a v tomto prípade viac ako nemúdro. Ty si však konal rovnako unáhlene, keď si Rostida urazil bez toho, aby si preskúmal situáciu. Z toho vyplýva, že si takisto hlupák, či nie?“

	„Ospravedlním sa mu.“

	„To by bolo múdre. Vieš, Argurios, vždy som si cenil tvoju úprimnosť. A vždy aj budem. Králi sa totiž radi obklopujú lichotníkmi.“ Odrazu sa zasmial. „Vlastne aj v mojom okolí ich je niekoľko. Ale kráľ by mal mať vo svojej blízkosti vždy aspoň jedného človeka, ktorý hovorí pravdu. Nezabúdaj, že nie každý rozmýšľa tak ako ja.“

	„Môžem byť len taký, aký som, pane.“

	„Viem. Ostáva nám len dúfať, že sa dožijeme staroby.“

	O dva roky Atreus zomrel. A teraz Argurios presne vedel, čo mal Atreus na mysli. Agamemnón nebol ako jeho otec. On nepotreboval človeka, ktorý by mu hovoril pravdu.

	A potreboval takého človeka Priamos?

	Argurios o tom pochyboval.

	Zastal a pozrel na zamračenú oblohu. „Otec Zeus, v živote som ťa o nič nežiadal,“ povedal. „Ale dnes buď so mnou a veď moje konanie tak, aby som neprišiel o Laodiké.“

	V diaľke zahrmelo. Argurios sa obzrel smerom k moru. V svetle zapadajúceho slnka videl, ako sa k brehu pomaly sunú štyri galéry s tmavými plachtami. Na lesklých prilbiciach a štítoch, ktoré mali bojovníci stojaci na palube, sa blyšťali posledné lúče slnka.

	Argurios vykročil ďalej a v duchu si skladal reč, ktorú prednesie pred Priamom.

	Keď sa dostal na otvorené priestranstvo pred bránami, zbadal niekoľko vyobliekaných urodzených Trójanov, ako sa rozprávajú s príslušníkmi Priamových Orlov. Zvyšovali hlas. „To je nehoráznosť!“ začul jedného z nich. „Ani dýku? A ako budeme jesť? Alebo budú počas Hektorovej slávnosti podávať iba polievku?“

	Pod bránou stáli pri sebe dva dlhé stoly. Boli pokryté mečmi, dýkami a nožmi.

	Je mi to ľúto, pane,“ odvetil vojak. „Rozkaz znel jasne: do megarónu si nikto nesmie vziať so sebou zbraň. Každý hosť ju nechá tu a zoberie si ju až pri odchode z paláca.“ Argurios ho poznal, bol to Polydoros, vojak, ktorý s ním šiel na breh v ten deň, keď plával s Andromachou. Hostia so šomraním šmarili dýky na stôl a pobrali sa do paláca. S ubúdajúcim svetlom vychádzali z kráľovského paláca sluhovia, zapaľovali fakle a zastrkávali ich do držiakov na múroch veže pri bráne. Okrem toho rozvešiavali lampy na tyče lemujúce cestičku k veľkej bráne paláca.

	Argurios počkal, kým vojde do paláca aj posledný urodzený Trójan, a potom pristúpil k Polydorovi. Mladý vojak vyzeral utrápený, ale keď zbadal Mykénčana, usmial sa. „Na tvoju zbraň dám osobne pozor, pane,“ povedal. „To je ten meč, s ktorým si bojoval v Parte?“

	„Nie. Ten sa už dávno zlomil.“

	Vtom začuli na ceste dupot konských kopýt. K bráne sa prihnal zlatistý kôň, z ktorého zoskočil Helikaón. Mal na sebe priliehavé prsné brnenie a prilbicu a v pošve prevesenej cez plece sa mu hompáľal meč.

	„Kde je veliteľ hliadky?“ spýtal sa vojaka.

	Z tieňa pod bránou vystúpil vysoký vojak. „Volám sa Aranes, pán môj. Na príkaz princa Agatona tu musíš nechať svoje zbrane.

	„Musíš zavrieť bránu paláca, Aranes,“ povedal mu Helikaón. „Blížia sa sem zradcovia, ktorí chcú zabiť kráľa. Každú chvíľu sú tu. A na pomoc im idú mykénski vojaci. Ich lode už zakotvili na brehu.“

	„Čo sú to za nezmysly? Si opitý?“

	„Vyzerám tak? Prepadli princa Antifona. Agaton je zradca a jeho Tráci mieria sem, aby zavraždili kráľa. Tak už zavri tú prekliatu bránu, inak je po nás!“

	Vojak pokrútil hlavou. „Na to potrebujem povolenie. Máme rozkaz nechať bránu otvorenú.“

	Helikaón chvíľu mlčky stál, potom pristúpil k vojakovi a z ničoho nič ho udrel päsťou do tváre. Aranes sa zatočil a padol tvárou na zem. Niekoľko Orlov vytasilo meč a rozbehlo sa k nim.

	„Počúvajte ma!“ zakričal Helikaón. „Smrť je nablízku. Zožeňte každého, koho budete môcť. A pri bohoch, zavrite konečne brány!“

	„Urobte, čo vraví!“ skríkol Polydoros a rozbehol sa k prvej bráne. Argurios sa pobral za ním a pomaly ju začali zatvárať. Vojaci zamierili k druhej bráne.

	Vtom v dreve zadrnčala kopija.

	Z tieňa za bránami sa z bojovým pokrikom vyrútili ozbrojení muži.

	A brány boli stále otvorené.

	Keď sa kopija s tupým buchnutím zapichla do dreva, Helikaón sa zvrtol. K bránam utekali trácki vojaci. Niektorí zvierali v rukách kopije alebo oštepy, iní krátke meče. Helikaón v zlomku sekundy zaregistroval, že majú na sebe ľahké kožené náprsné brnenie a guľaté kožené prilbice. Štíty nemali. Zalomcovala ním zúrivosť. Ani sa len nevrátili do kasárne, aby sa prezliekli do vojnovej zbroje, takí sebavedomí boli vo svojom vražednom poslaní. Očakávali, že budú mať proti sebe niekoľkých Orlov a sto neozbrojených ľudí trúchliacich za mŕtvym hrdinom.

	Z pošiev na chrbte vytiahol dva meče a zaútočil na utekajúcich Trakov. Nemyslel na slávu, ani na smrť. Necítil nič okrem surovej túžby pomstiť sa týmto zradcom, vidieť ich krv, počuť ich smrteľné výkriky.

	Niekoľkí Tráci priskočili k bráne a tlačili ju naspäť. Zo dvadsať Orlov, stojacich za bránou, sa ju, naopak, snažilo zavrieť. Helikaón sa vrhol medzi Trakov a mečom, čo držal v pravej ruke, sekol svetlovlasého bojovníka do krku. Ďalšiemu bojovníkovi zaťal druhým mečom do hlavy. Jeho útok bol nečakaný, meče sa mu len tak mihali v rukách. Niekoľko Trakov sa mu pokúsilo postaviť na odpor, iní, zdesení spŕškou smrteľne nebežpecných úderov, cúvli. Na prsnom brnení pocítil údery mečom a od prilby sa mu odrazil oštep, ktorý ktosi doňho hodil.

	Teraz bol obklopený Trakmi. K nohám mu padali telá a nad nimi sa mihali a ligotali jeho meče. No aj v zápale boja si uvedomil, že sa dostal priďaleko. Nepriatelia boli všade vôkol neho a skôr či neskôr mu niekto pretne šľachy pod kolenami alebo ho zrazí k zemi. Len čo si to pomyslel, obrovský Trák skočil naňho a plecom mu vrazil do prsného brnenia. Ako Helikaón padal na chrbát, vrazil mu do boku meč. Vzápätí ho akási ruka schmatla a postavila na nohy. Zbadal, že pri ňom stojí Argurios. Hneď nato zazrel ďalšieho Tráka, ako sa rozbieha a vrhá na Arguria oštep. Mykénčan sa uhol a jediným úderom meča rozťal útočníkovi lebku.

	„Všetkých pobite!“ zreval Argurios hlasom bojovníka, ktorý má autoritu. Do bitky sa zapojilo niekoľko Priamových Orlov. Boli vysokí, plecnatí, mocní a mali ťažké brnenie a veľké bronzové štíty. Začali si raziť cestu medzi Trakmi, ktorí museli po chvíli ustúpiť, aby sa mohli preskupiť.

	Helikaón chcel na nich zaútočiť. „Teraz nie!“ skríkol Argurios a znovu ho schmatol za ruku. „Vráťme sa k bráne!“

	Krvavý boj ustal a Helikaón sa spolu s ostatnými rozbehol k bráne. Tráci, ktorí si prineskoro uvedomili, čo sa deje, sa pustili za nimi.

	Helikaón bol posledný, kto prekĺzol pomedzi zatvárajúce sa brány. Len čo sa zabuchli, Polydoros ich spolu s ďalším vojakom zavreli na závoru.

	Z paláca sa valili ľudia. „Vezmite si luky,“ kričal Helikaón na vojakov. „Choďte k múru. Ešte prídu ďalší.“ Obrátil sa k Arguriovi a povedal mu: „Som ti zaviazaný.“

	„Bolo ich tam len okolo päťdesiat,“ rozmýšľal nahlas Argurios. „Musela to byť predsunutá jednotka. Koľko má byť tých Trakov celkovo?“

	„Tisíc.“

	„A vravíš, že sa blížia aj Mykénčania?“ 

	„Tak som to počul.“

	„Tuším som ich videl. Keď som sem šiel, videl som v zátoke štyri galéry. To je najmenej dvesto bojovníkov. Možno aj viac. Myslel som si, že sú to Trójania.“

	Pomedzi dav ľudí sa predral kráľ Priamos. „Čo sa to tu, pri Hadovi, deje?“ spýtal sa Helikaóna. Nestál pevne na nohách a z úst mu razilo neriedené víno.

	„Agaton ťa zradil,“ odvetil Helikaón. „Prikázal svojim Trakom, aby zabili každého, kto je v paláci. A zatiaľ čo sa tu rozprávame, pochoduje sem dvesto mykénskych bojovníkov.“

	Priamos si pretrel oči a zhlboka si vzdychol. „To je šialenstvo,“ povedal. „Regiment Trakov? Len čo sa tá správa dostane do ďalších posádok, prídu ich tisíce. A už je tma. Veľká brána bude zavretá. Nevkročí sem jediný Mykénčan.“

	„Mýliš sa, pane,“ povedal Helikaón. „Vojaci pri Skaenskej bráne majú príkaz pustiť ich dnu a potom za nimi zavrieť bránu. Iné jednotky sem nebudú smieť vstúpiť. Orly, čo sú tu, sú jediní verní muži, ktorí zostali v Hornom meste. Sme odkázaní sami na seba.“

	Priamos chvíľu nepovedal nič, potom sa prudko obrátil k najbližšiemu Orlovi. „Prines mi zbroj,“ prikázal mu. Potom povedal Helikaónovi: „Zadržíme ich. Pri bohoch, veď my ich naučíme, ako sa platí za zradu!“

	„Dlho tieto palácové múry neudržíš,“ poznamenal Argurios. „Nie sú dosť vysoké a nemáš dostatok mužov. Už teraz určite hľadajú rebríky, vozy, tyče, hocičo, čo im pomôže preliezť hradby.“

	„Nepoznám ťa odniekiaľ?“ ostro povedal Priamos, žmúriac vo svetle lampy.

	„Som Argurios, kráľ Priamos.“

	„Ten Argurios?“

	„Áno.“

	„A ty bojuješ za mňa?“ 

	„Zdá sa, že áno.“

	Opitý kráľ sa zrazu zasmial, ale jeho smiech nebol veselý. „Pripravili ma o Hektora, jeho brat si želá moju smrť a na moje mesto útočí nepriateľ. A tu mi prichádza na pomoc mykénsky hrdina!“ Tvár mu stvrdla. „Ach, ako sú mi len bohovia priaznivo naklonení!“

	Ja mám rovnaké pocity,“ odvetil Argurios. „V živote sa mi nesnívalo, že raz budem bojovať za Tróju. Ale o vrtošivých bohoch sa môžeme porozprávať inokedy. Teraz musíme vyzbrojiť všetkých tvojich hostí akýmikoľvek zbraňami, ktoré nájdeme v paláci. Na balkóne paláca musia byť lukostrelci, ktorí budú mať pod palcom toto nádvorie. Aj tak budeme ešte dlho ťahať za kratší koniec.“

	Priamos sa chladne usmial. „To je situácia ako stvorená pre hrdinu, Argurios. Kde mám tú prekliatu zbroj?“ Priamos sa obrátil a tackavo sa pobral pohľadať svoje zbrane.

	Niekoľko Orlov, stojacich na múre, začalo vrhať kopije do irackých štítov.

	„Dlho tie múry neudržíme,“ zopakoval Argurios tentoraz Helikaónovi. „Vrátia sa s rebríkmi, povrazmi a hákmi a vylezú na hradby ako mravce.“

	„Viem.“ Helikaón sa obrátil k Polydorovi. „Choď dnu a odveď všetkých starších radcov a sluhov do kráľovniných komnát. Postaraj sa o to, aby boli zatarasené všetky dvere a zavreté všetky okná. Ak nájdeš potrebné nástroje, môžeš ich aj zaklincovať.“

	Dôstojník, ktorého predtým zrazil na zem, už síce stál na nohách, ale ešte vždy veľmi neisto. Helikaón podišiel k nemu. „Koľko mužov je pri bráne, ktorou sa ide do ženskej časti paláca?“ spýtal sa ho.

	„Nie je tam nikto,“ odvetil dôstojník, šúchajúc si čeľusť. „Brána je zamknutá. Nedá sa ňou prejsť.“

	„V takom prípade nepriateľ prelezie múry bez odporu!“ zahrmel Helikaón. „Argurios, zostaň tu a vezmi si na starosti obranu. Hej, ty!“ zakričal na Arana. „Vezmi si dvadsať dobrých bojovníkov a poďte za mnou!“

	Andromacha stála pred svojimi komnatami. Keď pozrela do Kassandriných sivých očí, zbadala v nich strach. „Kto prichádza?“ spýtala sa jej potichu.

	Kassandra zažmurkala. „Meče, dýky, oštepy.“ Vyvalenými očami sa rozhliadala vôkol seba. „Krv na stenách. Krv je... všade. Vezmi si, prosím ťa, ten luk.“

	Dievčina sa roztriasla. Andromacha k nej pristúpila a vzala jej z ruky zbraň. Kassandra jej podala tuľajku s dvadsiatimi šípmi z tmavého dreva. Andromacha si ju prehodila cez plece. „Tak, luk mám. Môžeš sa upokojiť, moja malá. Nikto tí neublíži.“

	„Áno,“ súhlasila s povzdychom Kassandra, „mne neublíži nikto.“

	Andromacha ju chytila za ruku. „Poďme dolu a vypočujme si kňažku. Vraj je veľmi nudná. Potom si sadneme vonku a pri svetle hviezd sa porozprávame.“

	„Prichádza za tebou Helikaón,“ povedala Kassandra, keď ruka v ruke kráčali širokou chodbou smerom k slávnostnej sieni v ženskej časti paláca.

	„Prečo by za mnou chodil?“ spýtala sa jej Andromacha.

	„Lebo ťa ľúbi,“ odvetila dievčina. „Veď to vieš, či nie?“

	Andromacha si vzdychla. „Helikaón je v Dardanii.“

	Kassandra pokrútila hlavou. „Sedel na zlatistom koni, cválal po uliciach. Má o teba strach. Vie, že sa blíži krviprelievanie. Povedal mu to ten tučniak.“ Vtom sa rozplakala. Andromacha položila luk na diván pri stene chodby, sadla si a pritiahla si Kassandru k sebe. Objala ju, pobozkala na čierne vlasy a pokúšala sa ju utíšiť. Počula už veľa o tomto čudnom dieťati a vedela, že nech povie čokoľvek, cez ten závoj klamú neprenikne. Čakala teda, kým neprestane plakať sama.

	Chvíľu tak sedeli. „Nechcem vidieť tak veľa,“ povedala napokon Kassandra, odtiahla sa a oprela o múr. „Neznášam to. Niekedy neviem, čo je prítomnosť a čo budúcnosť.“

	„Toto je prítomnosť,“ povedal Andromacha. „Ty a ja sedíme na tomto diváne.“

	„Ty a ja,“ zopakovala Kassandra. Pozrela do chodby. „Pozri sa tam. Čo vidíš?“

	Andromacha pozrela tým smerom. „Vidím gobelín visiaci na stene. Nádherná práca.“

	„Nie tam! Pred gobelínom!“

	„V chodbe?“

	Kassandre ovisli plecia. Andromacha videla, že sa na čosi usmieva, ba aj máličko kýva rukou. „Čo vidíš ty?“ spýtala sa jej.

	„Nič zvláštne. Delfíny mi povedali, že more sa mení. Boja sa. Aj ja sa bojím. Všetko sa mení, Andromacha.“

	„Prečo si povedala, že Helikaón ma ľúbi? To povedal on?“

	Kassandra sa placho usmiala. „Mám ho rada. Často sa dívam, ako spí. Teraz tu je. Je Pánom strieborného luku.“

	„Myslíš si, že Helikaón je Apolón?“

	„Nie, ty hlúpa! Helikaón je Helikaón.“

	Andromacha sa usmiala. „Nerozumiem.“

	„Tomu nikto nerozumie. Nik, kto cíti dážď alebo horúčosť slnka.“

	„Ale to cíti každý, nie?“

	„Musíme ísť! Maj luk stále pripravený. Musíme zachrániť Laodiké. Musíme ju priviesť k nosičovi štítu.“

	Andromacha už nevedela, čo by tomu čudnému dieťaťu povedala, a tak mlčky kráčali smerom k Sieni zhromaždenia.

	V sieni už bola skupinka asi dvadsiatich žien v dlhých splývavých šatách so zlatými a striebornými šperkami. Pomedzi ne sa motali sluhovia s táckami so zlatými pohármi, až po okraj naplnenými vínom. Andromacha zbadala Laodiké a zakývala jej. Pri veľkých dvojitých dverách stála vysoká žena so striebristými vlasmi a s malou obradnou prilbicou zo žiarivého zlata. „To je kňažka,“ zašepkala Kassandra. „Nepáči sa mi. Jej veštby sú falošné.“

	„Keby boli falošné,“ povedala Andromacha, „ľudia by na to určite prišli.“

	„Neprídu na to, lebo je veľmi šikovná,“ odvetila Kassandra. „Vlani zašiel za ňou kupec Pandates a opýtal sa jej, či jeho žena dakedy otehotnie. Povedala mu, že bohovia sú mu naklonení, ale vyžadujú od neho trpezlivosť. Vraj bude mať syna, pokiaľ neurobí nič, čo by urazilo bohov. Loď, na ktorej sa Pendates plavil, stroskotala a on sa utopil. Kňažka na to povedala, že urazil Poseidóna.“

	„Možno ho aj urazil,“ poznamenala Andromacha.

	„Po dnešnej noci bude hovoriť pravdu,“ pokračovala Kassandra, „a jej veštby budú pravdivé. Ale nikto ich nebude počuť.“

	Andromacha mala dojem, že rozprávať sa s Kassandrou je ako chytať motýľa. Len čo si myslíte, že ho máte v hrsti, ufrnkne vám. „Nie je tu veľa žien,“ nadhodila. „Vari Hektor nemal priateľky?“

	„Hektora milovali všetci,“ odvetila Kassandra. „Budú šťastní, keď sa zase vráti. Nezabudni: luk maj stále v pohotovosti.“

	Pristúpila k nim Laodiké. Mala na sebe dlhé žiarivé žlté šaty a plavé vlasy zopnuté zlatým drôtom.

	„Toto nie je najvhodnejšie miesto na to, aby si sa predvádzala, ako vieš strieľať z luku,“ povedala zamračene.

	„Viem. Vysvetlím ti to neskôr. Vidím, že Kreusa tu nie je.“

	„Vždy vstáva neskoro,“ povedala Laodiké. „Kreusa má rada dramatické príchody. Ale myslím, že bude sklamaná. Je tu málo ľudí. Manželky otcových najbližších radcov prišli, ale ani jedna manželka Hektorových priateľov.“ Naklonila sa k nej bližšie. „Predstav si, drahá moja, že má prehovoriť kňažka. Tým sa začne nudnejšia časť večera.“

	„Nebude hovoriť dlho,“ zašepkala Kassandra a s bledou tvárou zaspätkovala. Zrazu sa zvrtla a rozbehla sa naspäť po chodbe.

	Kňažka so striebristými vlasmi zdvihla nad hlavu obradnú zlatú prilbu a zanôtila: „Aténa, vypočuj svoje deti! Bohyňa múdrosti, vypočuj svojich verných. Nech naše slová a náš smútok doľahne k tvojim ušiam a prinesú nám v týchto dňoch zármutku pokoj a porozumenie.“

	Vtom sa otvorili dvere a do miestnosti vtrhli trácki vojaci s mečmi a oštepmi v rukách. Ženy ostali stáť ako skamenené. Do ženskej časti paláca nesmeli vstúpiť nijakí muži, tobôž narušiť posvätný obrad.

	Kňažka bola rozhorčená. Prihnala sa k nim a okríkla ich, aby okamžite odišli, inak ich stihne Aténina kliatba. To, čo nasledovalo, Andromachu načisto ohromilo. Akýsi statný Trák sa rozohnal a jediným úderom ruky ju zrazil k zemi. Obradná prilba odletela a rozbila sa o nohu stola. Na okamih zavládlo hrobové ticho. Potom kňažka ukázala prstom na Tráka. „Nech ťa stihne pomsta bohyne a tvoja rodina nech je prekliata až do deviateho kolena!“ zajačala.

	Muž sa zasmial – a vzápätí sekol mečom. Kňažka zdvihla ruku a bronzová čepeľ sa do nej zaťala. Druhý úder jej preťal hrdlo. Ženy začali kričať a rozutekali sa na všetky strany. Vojaci sa vrhli za nimi a ťahali ich naspäť.

	Vtom sa Laodiké rozbehla k bojovníkovi, ktorý stále ťal mečom do zvíjajúcej sa kňažky. „Ty zbabelý pes!“ zvrieskla naňho.

	„Mám aj tebe pustiť žilou, suka?“ odsekol a zdvihol proti nej meč. Andromacha bleskovo vytiahla šíp, nasadila ho a napla tetivu. Vojak mal meč vysoko nad hlavou, keď ho čierny šíp trafil do oka. Zatackal sa, cúvol o niekoľko krokov, pustil meč a zviezol sa na zem.

	„Laodiké!“ zakričala Andromacha. Dievčina sa rozbehla k nej. Akýsi trácky vojak hodil do nej oštep a trafil ju do chrbta. Laodiké vykríkla a zatackala sa. Andromacha skolila útočníka šípom do krku. Do siene sa valili ďalší Tráci. Laodiké priam padla Andromache do náručia. Vrhol sa na ne akýsi vojak. Andromacha napla luk; šíp síce prerazil kožené brnenie, ale chlap bežal so zdvihnutým mečom ďalej. Andromacha už nemala čas nasadiť šíp na tetivu, a tak pustila luk a vykročila proti útočníkovi, pričom šíp držala v ruke ako dýku. Vojak, oslabený šípom v hrudi, sa zahnal iba slabo. Andromacha odrazila rukou úder a zabodla mu šíp s bronzovou strelkou do krku. Vojak zachrčal a spadol na chrbát.

	Andromacha schmatla luk a nasadila na tetivu ďalší šíp. Pozrela na Laodiké, ktorá klesla na zem a s dlhým čiernym oštepom v chrbte sa pokúšala plaziť chodbou.

	Okolo Andromachy prebehli ďalšie ženy Všade vládol zmätok.

	Vtom sa spoza nej vynorili vojaci – Kráľovskí orli vedení Helikaónom. Vrhli sa na Trakov

	Andromacha sa rozbehla za Laodiké. Chytila oštep a vytiahla jej ho z tela. Laodiké vykríkla a bezvládne ostala ležať na zemi. Andromacha odhodila oštep nabok, vzala Laodiké za ruku a ťahala ju na nohy. „Opri sa o mňa,“ povedala jej. „Musíme odtiaľto odísť.“

	Do bitky sa zapojili ďalší Orli. Andromacha pomaly mierila k dvojitým dverám, za ktorými boli schody do kráľovniných komnát. Niekoľkí Orli tam už boli. Jeden z nich opustil svoje stanovište a vzal Laodiké do náručia.

	„Odnes ju do bezpečia,“ prikázala mu Andromacha.

	„Dnes večer tu človek nie je v bezpečí nikde,“ odvetil zachmúrene. „Ale vynesiem ju hore. Budeme brániť dvere, dokiaľ budeme vládať.“

	Helikaón spolu s Orlami postupne ovládol sieň. Všetci Trójania boli veteráni a v boji si počínali veľmi zdatne. Keďže mali ťažkú zbroj so štítmi a prilbami, zatlačili Trakov k dvojitým dverám vedúcim k vonkajšej bráne. Tráci boli v presile, ale nemali štíty a chránilo ich len ľahké kožené brnenie a prilby, a tak utrpeli ťažké straty. Helikaón bojoval zúrivo ako lev a dvoma mečmi sekal a bodal s desivou rýchlosťou.

	Tráci bojujúci vpredu v zmätku ustupovali, potom sa obrátili a vrážali do svojich druhov, ktorí sa stále tisli dnu cez vonkajšiu bránu. Výsledkom bol úplný chaos, lebo vojaci sa v panike predierali cez vlastné šíky. Orli bežali za nimi a ťali ich mečmi do nechránených chrbtov a krkov. Prichádzajúci Tráci však svojich pretlačili a valili sa cez dvojité dvere.

	Helikaón zakričal na Orlov, aby sa stiahli. Väčšina poslúchla, no štyria muži v zápale boja nič nepočuli a Trakov prenasledovali ďalej. Helikaón prikázal vojakom v sieni, aby zavreli dvojité dvere. Na dverách síce boli dve drevené skoby, ale závory nikde. Nepoužívala sa už desiatky rokov, a preto ju zrejme odniesli. Helikaón poslal dvoch Orlov, aby ju šli pohľadať.

	Rinčanie zbraní v chodbe stíchlo a Helikaón si pomyslel, že Tráci sa určite zamerajú na štyroch Orlov, ktorí prenasledovali ich druhov. Na hľadanie závory ostávalo málo času. Nepotrvá to dlho a Tráci sa znovu preskupia.

	„Pozbierajte oštepy!“ zakričal a ukázal na zbrane mŕtvych Trakov. Orli pozbierali deväť hrubých oštepov a použili ich ako závoru.

	„Nevydržia dlho,“ povedal jeden z Orlov. Helikaón sa rozhliadol po sieni. Ležalo tam vyše štyridsať mŕtvych Trakov, ale aj telá ôsmich Orlov a piatich žien, z toho dvoch starších. Ďalší štyria Orli boli ranení.

	„Viac urobiť nemôžeme,“ povedal Helikaón a odviedol ich dozadu k druhým dubovým dverám vedúcim do kráľovniných komnát a do kráľovho megarónu. Našiel tam aj závoru a prikázal vojakom, aby dvere poriadne zahasprovali.

	Dvoch Orlov nechal pri dverách na stráži a vyšiel hore schodmi do kráľovniných komnát. V najväčšej miestnosti našiel ženy, ktoré prežili útok. Niektoré boli len preľaknuté, iné načisto otrasené. Laodiké ležala na diváne a sedela pri nej Kassandra s Andromachou. Vyšívaná látka pod ňou bola nasiaknutá krvou. Helikaón zasunul meče do pošvy a zamieril k nim.

	Do cesty mu vošla akási žena stredného veku. „Čo sa to deje?“ spýtala sa ho a chytila ho za rameno. Bola preľaknutá, roztrasená a tvár mala neprirodzene bielu.

	„Prepadli nás,“ odvetil pokojným hlasom. „Máme ranených, ktorí potrebujú pomoc. A bude ich ešte viac. Môžeš pre nich pohľadať nejakú miestnosť a natrhať plátno na obväzy?“

	Očividne sa upokojila. „Pravdaže,“ odvetila.

	„Dobre. Zožeň aj ďalšie ženy, aby sa postarali o všetkých, ktorí to potrebujú.“

	„Kto zosnoval túto zradu?“ spýtala sa ho.

	„Agaton.“

	Zamračila sa a pokrútila hlavou. „Vždy som ho mala rada,“ povedala.

	„Aj ja.“ Vykročil k divánu a kľakol si k nemu. Bol silne zakrvácaný a zdalo sa, že Laodiké spí. Pozrel na Andromachu.

	„Oštep,“ zašepkala. „Trafil ju do dolnej časti chrbta. Zastavila som krvácanie a teraz má normálny tep. Myslím, že sa z toho dostane.“

	Helikaón zdvihol ruku a jemne odhrnul Laodiké vlasy z čela. Otvorila oči.

	„Helikaón!“ zvolala s úsmevom. „Potrestal si zradcov?“ 

	„Ešte nie.“

	„Zabili kňažku. Bolo to strašné. Boli opití?“ 

	„Nie, Laodiké. Je to sprisahanie. Chcú zabiť tvojho otca.“ 

	„Za tým je Antifones alebo Dios,“ povedala. „Alebo obaja.“ 

	„Oni nie. Agaton.“

	„Ach, bohovia!“ zašepkala. „To nemôže byť pravda.“

	„Je to smutné, ale je to tak. Agaton dal zabiť Antifona a prikázal povraždiť všetkých, čo budú v paláci.“

	„Veď ste boli priatelia,“ povedala Laodiké. „Nerozumiem tomu. Je tu Argurios?“

	„Áno. Je dolu na nádvorí, má na starosti obranu paláca.“

	„Obranu?“ spýtala sa zmätene.

	„Agatonovi Tráci obkľúčili palác – a na pomoc im prichádzajú mykénski vojaci.“ 

	„A naši vojaci?“

	„Vojaci v meste sú verní Agatonovi. Bude to ešte dlhá noc.“

	Laodiké si vzdychla a vzápätí sa jej skrivila tvár. „Mám pocit, akoby ma kopol kôň,“ bedákala.

	„Tak sa cíti každý, koho poraní oštep,“ povedal. „Už musím ísť. Odpočiň si a načerpaj síl.“

	„Neboj sa. Som veľmi unavená. Povedz Arguriovi, nech si dáva pozor. Nechcem, aby sa mu dačo stalo.“

	„Arguriovi?“ Spýtavo na ňu pozrel.

	„Budeme sa brať,“ povedala. Je to náš osud.“

	Helikaón sa usmial, sklonil sa k nej a pobozkal ju na čelo. „Som šťastný spolu s tebou,“ povedal jej a vstal. Pristúpila k nemu Andromacha. „Odprevadím ťa,“ povedala.

	Vyšli na galériu nad širokým schodiskom vedúcim dolu do kráľovho megarónu. Muži sa tam vyzbrojovali zbraňami a štítmi, ktoré viseli na stenách.

	„Som rada, že si prišiel,“ povedala Andromacha.

	Helikaón jej pozrel do zelených očí. „Prišiel som za tebou,“ povedal.

	„Prečo?“

	„Myslím, že to vieš.“

	„Možno. Ale možno nám neostáva veľa času a rada by som to počula na vlastné uši.“

	Vzal jej ruku a nadvihol k perám. Myslel si, že sa nebude vedieť vyjachtať, ale nič také. „Ľúbim ťa, Andromacha,“ povedal. „Ľúbil som ťa od prvej chvíle, čo som ťa zbadal na pláži v Zátoke modrých sov. Od tej noci si bola ustavične prítomná v mojom srdci a v mojej mysli. Ak dnes prežijeme, pôjdeš so mnou do Dardanie?“

	„Áno,“ odvetila jednoducho.

	Pobozkal ju. Razom akoby prestalo existovať akékoľvek nebezpečenstvo. Nejestvovalo nič okrem nej a bol si istý, že tento okamih mu ostane vrytý do pamäti do konca života.

	Keď sa od seba oddelili, obostrela ich chladná realita.

	Do konca svojho života. Mohlo to znamenať už len jednu jedinú noc.

	„Na čo myslíš?“ zašepkala.

	Usmial sa. „Celý život som čakal na tento okamih, len som o tom nevedel. Pomyslel som si, že by mi nikde nebolo tak dobre ako teraz tu s tebou.“

	



	


XXXII

	Oštepy v noci

	1

	Brány boli zavreté, počiatočný zúrivý boj utíchol a Argurios stál na nádvorí pred palácom. Hore na hradbách čakalo na ďalší útok asi štyridsať Orlov vyzbrojených frýgickými lukmi. Za chrbtom, v kráľovom megaróne, počul hlasné rozkazy. Argurios mlčky stál a srdce mu zaľahla ťažoba.

	Prišiel sem ako mykénsky štvanec, odhodlaný získať Priamov súhlas na sobáš s jeho dcérou. Teraz sa zaplietol do občianskej vojny. Boja sa nebál. V boji prežil celý svoj dospelý život. Trápilo ho, že prichádzajú mykénski bojovníci. Ak Agamemnón súhlasil, že podporí Agatona menšou bojovou jednotkou, určite bude zložená z najlepších bojovníkov jeho armády. Argurios vždy bojoval po ich boku, slávil s nimi víťazstvá, smútil s nimi, keď padli ich druhovia. V duchu sa mu vynárali ich tváre: dlháň Kalliades, oštepník Menides, jednouchý Banokles, vtipkár Erutros, drvič lebiek Ajax...

	Naozaj teraz pochodujú na citadelu?

	A ak áno, ako sa môže on, mykénsky bojovník, postaviť so zbraňou proti nim?

	Dokáže bodnúť dlháňa Kalliada a dívať sa, ako padá k zemi? Môže poslať Banokla do Podsvetia?

	Tí istí muži však prichádzajú zabiť otca ženy, ktorú ľúbi. A aký by bol jej osud, keby sa im to podarilo? Aspoň na túto otázku poznal odpoveď. Hoci Argurios nikdy neznásilnil ženu, vedel, že po bitke k tomu dochádza často.

	Keď si predstavil, že taký osud by stihol aj Laodiké, pocítil hnev. Nie, to rozhodne nedovolí, pomyslel si. Skôr vyreže Agamemnónovi srdce z hrude, než by mal dakto ublížiť Laodiké.

	Rýchlo zamieril k hradbám a vyšiel po dvadsiatich schodoch na cimburie, za ktorým sa krčil Polydoros. Argurios vystrčil spoza múru hlavu a rýchlo prezrel otvorené priestranstvo za ním. Nevidel nijakých bojovníkov, iba akýchsi ľudí v tieni úzkych ulíc asi osemdesiat krokov odtiaľ.

	„Budú hľadať rebríky,“ povedal Argurios.

	„Nájdu ich celú kopu,“ odvetil Polydoros. „V Tróji sa stále čosi stavia.“

	Samotné múry mali výšku nanajvýš dvoch urastených chlapov. Keby nepriateľ pristavil pri nich vozy, poľahky by z nich preliezol hradby. Argurios sa obzrel na palác. Nad dverami a vľavo od nich bol dlhý balkón s vysokými oknami. Len čo nepriateľ otvorí brány, môže oprieť rebríky o múry paláca a dostať sa dnu cez balkón. Keby mal Arguriuos dosť mužov, dokázal by udržať vonkajšie múry aj niekoľko dní. A s troma stovkami skúsených bojovníkov by takisto dokázal brániť aj palác. Mať takú slabú pevnosť a tak málo vojakov na jej obranu bolo skľučujúce.

	„Idem dnu,“ povedal Polydorovi. „Musím preskúmať megarón a plán na jeho obranu. Ak zaútočia skôr, ako sa vrátim, privítaj ich šípmi. Odraz prvý útok. Je to životne dôležité.“

	„Vydržíme, Argurios, neboj sa,“ zamrmlal Polydoros. „Aj celú noc, ak bude treba.“

	„Nebude to trvať celú noc. Keď sa vrátim, poviem ti viac.“

	Polydoros sa usmial. „Niečo, čo budem môcť rozprávať svojim deťom, keď vyrastú, hej? Ako som bojoval po Arguriovom boku.“

	„Ty máš deti?“

	„Ešte nie. Ale muž musí hľadieť do budúcnosti.“

	Argurios zbehol dolu po schodoch a prešiel cez nádvorie. V megaróne boli zabarikádované všetky dvere okrem hlavných. Zbadal Priama, ktorý sedel na tróne v nádhernej zbroji zdobenej zlatom a striebrom a v lone mal prilbicu s veľkým chocholom. Všade boli ozbrojení muži. Zo stien pobrali takmer všetky štíty a oštepy. Pri kráľovi stál kráľovič Dios. Zbroj nemal, ale za pásom sa mu leskla pošva s mečom.

	Argurios pristúpil k nim. Priamos zdvihol zrak. „Utiekli tí psi?“ spýtal sa. Už bol triezvy, hoci oči mal unavené a podliate krvou.

	„Nie, kráľ Priamos. Zháňajú rebríky. Čoskoro sa zase vrátia. Potrebujeme lukostrelcov na balkón nad dverami. Tridsiati budú stačiť. Keď sa začne skutočný útok, mužom na hradbách prikážem, aby sa stiahli do megarónu.“

	„Kto si, že chceš vydávať rozkazy?“ spýtal sa ho nahnevane Dios.

	„To je Argurios,“ povedal Priamos pokojne. „Bojuje na mojej strane.“

	„Všetkých našich chlapov, do poslednej nohy, by sme mali poslať na vonkajšie hradby,“ zúrivo pokračoval Dios. „Udržali by sme ich.“

	„Čo ty na to, Argurios?“ spýtal sa Priamos.

	„Keby sme mali tristo mužov, súhlasil by som s princom Diódom. Ale s takým malým počtom mužov riskujeme, že nás obkľúčia. Musíme čo najpomalšie a čo najbezpečnejšie ustupovať. Môj plán je takýto: udržať hradby pri prvom útoku a potom sa pomaly stiahnuť. Keď zaútočia znovu, privítame ich spŕškami šípov z balkóna.“

	„A potom zatarasíme dvere?“ spýtal sa Priamos.

	„Nie, kráľ. Necháme ich otvorené.“

	Priama to prekvapilo. „Túto stratégiu mi musíš vysvetliť,“ povedal.

	„Nepriateľ má viacero možností, ako sa k nám dostať. Napríklad dvere do palácových záhrad. Alebo balkón, ku ktorému môže pristaviť rebríky. Ale môže prísť aj zozadu. Musíme ich prinútiť, aby zaútočili tam, kde sme najsilnejší. Otvoreným dverám neodolajú. Pôjdu za nami ako muchy za konským zadkom. A tam ich zdržíme prinajmenšom dovtedy, kým neprídu Mykénčania.“

	„Pri bohoch, otec,“ ozval sa Dios, „ako môžeš tomuto chlapovi veriť! Veď je to Mykénčan.“

	Argurios sa zhlboka nadýchol, aby sa upokojil. „Naozaj som Mykénčan, princ. Ver mi, že teraz by som bol radšej hocikde inde než tu. Ak Mykénčania dobyjú tento palác, zabijú ma spolu s vami. Na prípravu máme málo času, takže ho nemárnime na osobné spory.“ Obrátil sa ku kráľovi. „Ak máš lepšieho muža, ktorý dokáže viesť obranu, ukáž mi ho a ja sa postavím po jeho boku a spravím, čo mi povie.“

	„Som kráľ,“ chladne povedal Priamos. Ja budem riadiť obranu. Myslíš si, že som slabý starec, čo neudrží v ruke meč?“

	„Tu nejde o to, či más dostatok síl alebo schopností,“ odvetil Argurios. „Keby som stál na čele útočníkov, modlil by som sa k všetkým bohom, aby si urobil presne to, čo chceš urobiť. Keď padneš, zvíťazia. Každý jeden z nich ťa bude chcieť zabiť. Tvoja zbroj žiari ako slnko, budeš pre nich ako terč. Bude na teba mieriť každý šíp, každý oštep, každý meč. Tvoji muži budú bojovať udatné – ale len dovtedy, kým budú mať za koho bojovať.“

	Vtom vkročil do megarónu Helikaón a postavil sa vedľa Dióda. „Zatarasili sme zadné vchody,“ povedal, „ale nevydržia dlho. Aké sú tvoje rozkazy?“

	Priamos chvíľu mlčal. „Argurios nám radí, aby sme ustúpili. Čo na to povieš?“

	„Dobrá rada. Tu nejde o to, aby sme ubránili palác, ale predovšetkým teba.“

	„Otec, dovoľ mi prevziať velenie,“ nástojil Dios.

	Priamos pokrútil hlavou. „Máš primálo skúseností a ako hovorí Argurios, na diskusie niet času. Teba, Aineias, budú muži poslúchať, to viem. A aj Argurios je známy na celom pobreží Veľkého zeleného mora ako veľký stratég a bojovník. Aký je tvoj názor?“

	„S obliehaním mám málo skúseností a ešte menej s mykénskou taktikou vedenia boja,“ odvetil Helikaón. Ja by som radšej zveril velenie Arguriovi.“

	„Nech je teda tak.“ Priamos sa odrazu zasmial. „Odpadlícky Mykénčan bude viesť obranu mojej citadely. To sa mi páči. Ak zvíťazíme, splním každé tvoje želanie, prisahám. Od tejto chvíle sme pod tvojím velením, Argurios.“

	Argurios sa obrátil k Diódoví. „Budeš riadiť obranu balkónov. Vezmi si tridsiatich dobrých lukostrelcov a tiež mužov, ktorí nebudú mať na sebe veľa brnenia. Pred šípmi ich budú chrániť balkónové múry. Nepriateľ si prinesie rebríky. Udržte balkón tak dlho, ako sa len bude dať, potom ustúpte do megarónu a my sa stiahneme do zadnej časti budovy.“

	Bledý Dios sa premáhal, aby nevybuchol.

	„Urob, čo ti hovorí,“ prikázal mu Priamos.

	„To je šialené!“ zvolal Dios. „Ale poslúchnem ťa, otec, tak ako vždy.“ Po týchto slovách ráznymi krokmi vyšiel z miestnosti.

	„Poďme si pozrieť bojisko,“ povedal Argurios a vykročil cez megarón. Priamos s Helikaónom šli za ním. Argurios došiel k schodom. Boli dosť široké, aby na nich bojovali bok po boku dvaja bojovníci. Potom sa pozrel hore na galériu a napravo od schodov. „Tam postavíme lukostrelcov. Odtiaľ budú mať dobrý výhľad na megarón. Musíme tam doniesť čo najviac šípov a aj oštepov a kopijí, ak ich máme dostatok. Čo je za tou galériou?“

	„Kráľovnine komnaty,“ odvetil Priamos. „Sú veľké a priestranné.“

	Argurios vykročil hore po schodoch. Helikaón a Priamos sa pobrali za ním. V kráľovniných komnatách ležala na zakrvavenom diváne Laodiké a na zemi vedľa nej sedela Andromacha. Argurios razom zabudol na obranu paláca. Zložil si prilbu, podišiel k Laodiké a chytil ju za ruku. Otvorila oči a zoširoka sa naňho usmiala. „Čo sa ti stalo?“ spýtal sa jej.

	„Som zranená,“ odvetila. „Ale neboj sa, nič to nie je.“ Pohladkala ho po tvári. „Som rada, že si tu. Hovoril si s otcom?“

	„Ešte nie. Nemôžem tu s tebou ostať. Mám veľa roboty. Vrátim sa, keď budem môcť. Odpočiň si.“ Pobozkal jej ruku, vstal a vrátil sa ku kráľovi a Helikaónovi. Až vtedy zbadal šokovaný výraz na Priamovej tvári. Argurios prešiel okolo nich a zamieril k zadnému schodisku. Potom sa zvrtol a začal prechádzať cez jednotlivé komnaty. „Balkóny sú zväčša neprístupné,“ povedal. „Nepriateľ bude teda nútený zaútočiť na nás v megaróne. Dúfam, že sa nám podarí udržať Trakov pri dverách. Mykénčania, to už bude niečo iné.“

	„Môžeme ustúpiť ku schodom,“ poznamenal Helikaón.

	„To aj urobíme, ale dôležité bude správne načasovanie,“ odvetil Argurios a vrátil sa na galériu nad schodami. „Musíme docieliť, aby im vzkypela krv v žilách a stále na nás útočili. Nesmieme dopustiť, aby sa zastavili a premýšľali. Inak prídu na to, že táto galéria je kľúč k víťazstvu. Keď budú v megaróne, stačí, keď prinesú rebríky a vylezú hore. V takom prípade by obišli schody a obkľúčili by nás.“

	„A ako chceš docieliť, aby im stále kypela krv v žilách?“ spýtal sa ho Priamos.

	„Tým, že ma budú vidieť. To ich rozzúri, budem pre nich prvoradým cieľom, na ktorý zamerajú svoju pozornosť. Stiahneme sa ku schodom a budú nás prenasledovať. Srdcia im budú prekypovať pýchou a túžbou po krvi. Budeš stáť vedľa mňa, Helikaón?“

	„Budem.“

	„Dobre, lebo mňa síce budú chcieť stoj čo stoj školiť, ale teba nenávidia do krvi. Keď nás uvidia spolu, nenávisť ich načisto zaslepí. To bude naša najlepšia stratégia. Teraz sa už musím vrátiť k hradbám.“

	„Počkaj ešte,“ zadržal ho Priamos. „Ako to, že ťa moja dcéra privítala bozkom?“

	Argurios videl v kráľových očiach hnev. „Povedal si, že ak túto noc prežijeme, splníš mi každé moje želanie. Mojím želaním je oženiť sa s Laodiké. Milujem ju. Ale teraz by sme sa o tom nemali baviť, nemyslíš?“

	Priamos sa uvoľnil a chladne sa usmial. „Ak budem zajtra ešte kráľom, porozprávame sa o tom podrobnejšie.“

	Argurios chvíľu mlčky stál. Potom sa obrátil k Helikaónovi. „Zorganizuj obranu v megaróne a potom dávaj pozor na hradby. Prvý útok musíme odraziť s čo najväčšími stratami na strane nepriateľa. To žoldnierov vystraší. A potom nám príď vo vhodnom okamihu na pomoc.“

	„Spoľahni sa,“ odvetil Helikaón.

	„Odhadni to správne, Šťastlivec.“

	S týmito slovami vykročil smerom k dvojitým dverám a na nádvorie.

	Polydoros opatrne vykúkal medzi cimburím na hradbách. Tráci boli zhromaždení v tieni budov. Opanoval ho hnev, ale prezrel ho. Casillini rodičia včera konečne súhlasili so svadbou – aj vďaka Laodiké. Zašla za nimi a porozprávala sa s Casillinou matkou. Otcovi priniesla aj dar, zlatú čašu na víno, vykladanú červenými drahokamami. Tomuto silnému závanu urodzenosti napokon neodolali. Casilla bola od radosti bez seba a Polydoros mal pocit, že je najšťastnejší človek na svete.

	Teraz sa však cítil, akoby si z neho vystrelili zlomyseľní bohovia. Polydoros nebol hlupák. Na obranu paláca nemali dosť mužov už proti Trakom, nieto ešte proti Mykénčanom. Len čo Tráci nájdu dosť rebríkov, aby preliezli hradby, bude po boji. Boj síce bude neľútostný a krvavý a Orli sa budú biť ako levy, ale nijako nemôžu zvíťaziť. Casilla bude za ním, pravdaže, smútiť, je však mladá a otec jej nájde iného nápadníka.

	Na cimburie vyliezol Argurios a postavil sa vedľa neho. „Zbadal si nejaký pohyb?“

	„Zhromažďujú sa. Mykénčanov som ešte nevidel.“

	„Prídu, len čo sa otvorí brána.“

	„Aký je plán?“ spýtal sa ho Polydoros.

	„Nejaký čas tu vydržať, potom ustúpiť do paláca.“

	„Palácové dvere sú masívne,“ poznamenal Polydoros, „ale nevydržia dlho.“

	„Nebudú musieť,“ odvetil Argurios. „Nechcem, aby boli zavreté, naopak, chcem k nim nepriateľa nalákať. Udrieme naňho zhora a budeme ho držať vo dverách.“

	„Ale keby sme zatarasili palácové dvere, získali by sme tým viac času, nie?“

	„To áno,“ pritakal Argurios. „Ale určite by sme klesli na duchu, keby sme len počúvali, ako do nich tnú sekerami. Lepšie je hľadieť nepriateľovi rovno do očí. Môj otec vravieval, že ľudský múr je pevnejší než kamenný. Presvedčil som sa o tom v mnohých bitkách.“

	Polydoros zdvihol hlavu a vykukol do tmy. V tej chvíli mu kúsok od hlavy zasvišťal šíp a odrazil sa od kameňa.

	„Dnes v noci všetci zomriete!“ vykríkol ktosi z tmy a vzápätí sa ozval ohlušujúci bojový pokrik Trakov.

	Potom sa ozval iný hlas: „Argurios, ty zradca, si tam?“

	„Hej, tu som, ty šteňa!“ zakričal Argurios.

	„To ma nesmierne teší! Čoskoro sa uvidíme.“

	„Privítam ťa s mečom v ruke, ty zbabelý červ. Poznám ťa, Kolanos. Schoval si sa do tieňa, kým statočnejší muži zomierajú za teba.“ Naklonil sa k Polydorovi. „Priprav sa! Prichádzajú!“

	Polydoros zodvihol svoj frýgický luk a nasadil šíp na tetivu. Orli po celej dĺžke hradieb urobili to isté.

	Vtom sa ozval dupot nôh a trácky bojový pokrik.

	Orli sa postavili a do šíkov útočiacich mužov vystrelili salvu šípov. Aj Polydoros vystrelil a zbadal, ako muž vlečúci rebrík klesol k zemi. Rebrík zdvihli jeho druhovia. Trakov zasypávali spŕšky šípov, ale na odvrátenie útoku bolo lukostrelcov primálo. Nepriateľ opieral k hradbám jeden rebrík za druhým. Jeden šíp sa od Polydorovho prsného brnenia odrazil a druhý mu presvišťal len kúsok od hlavy.

	Vtom sa Tráci začali hrnúť na hradby. Polydoros pustil luk na zem, vytiahol krátky meč a vzal svoj štít. Vedľa neho čakal s mečom v ruke Argurios. „Odstúp trochu odo mňa,“ povedal pokojne, „nech sa môžem poriadne rozháňať.“ Polydoros odstúpil kúsok doprava.

	Objavili sa prví Tráci. Polydoros skočil vpred a sekol najbližšieho chlapa do tváre. Trák sa zúfalo pokúšal preliezť hradby, ale Polydoros mu znovu uštedril úder a on spadol. Nocou sa ozývali zvuky boja; muži kričali od bolesti alebo od hnevu, meče rinčali, štíty narážali na seba. Napravo od Polydora preliezli cez múr niekoľkí bojovníci. Vrhol sa k nim a prvého bodol mečom do hrude. Čepeľ do nej hlboko prenikla a uviazla v nej. Kedže nemohol meč vytiahnuť, zhodiť chlapa z múru dolu na nádvorie a udrel štítom do tváre druhého útočníka. Po jeho boku sa objavil Argurios, ktorý bodal a sekal okolo seba. Zodvihol spadnutý meč, podal ho Polydorovi a vzápätí zaťal do hlavy ďalšiemu útočníkovi.

	Na hradbách bolo čoraz viac Trakov. Orli neustúpili a ďalej bojovali s neutíchajúcou odvahou. Polydoros pozrel dolu a zbadal, že je tam okolo tridsať jeho mužov. Potom videl, ako Helikaón s približne tridsiatimi Orlami beží cez nádvorie. Vybehli po schodoch na cimburie a zapojili sa do boja. Tráci v ľahkom brnení ustupovali. Niektorí dokonca zoskočili z múrov dolu na ulicu. Ďalší utekali k rebríkom. Polydoros pustil štít na zem, vzal luk a začal do utekajúcich mužov strieľať.

	Zaplavila ho jasavá radosť. Nielenže žil, ale v tejto bitke aj zvíťazili.

	Pristúpil k nemu Argurios. „Odneste našich ranených do megarónu,“ prikázal mu. „A vezmite našim mŕtvym všetky zbrane a zbroj. Potom pozbierajte nepriateľské meče a oštepy. Urob to rýchlo, lebo o chvíľu tu máme ďalší útok.“

	„Porazíme ich aj druhýkrát,“ povedal Polydoros. „Sme nepremožiteľní Orli.“

	Starší muž sa naňho pozorne pozrel. „Bol to len prvý útok. Ten nasledujúci bude tvrdší a rýchlejší. Pozri sa okolo seba. Prišli sme o štrnástich mužov a ďalší šiesti sú ranení. To je polovica všetkých mužov, čo máme na hradbách. Pri ďalšom útoku by nás porazili. Preto sa odtiaľto stiahneme. A teraz urob, čo som ti povedal.“

	Z mladého vojaka razom vyprchalo nadšenie. Zbehol po schodoch a vydal rozkazy. Z megarónu vybehli vojaci, aby pozbierali zbrane. Argurios kráčal dlhými krokmi po hradbách. Sem-tam okolo neho presvišťal šíp.

	Argurios kráčal medzi bojovníkmi, čo zostali na hradbách. Podobne ako Polydoros jasali, lebo porazili nepriateľa. Mali rozjarenú náladu a Argurios ich nechcel schladiť všednou realitou. Prvý útok bol unáhlený a zle vedený; bol to pokus rýchlo dobyť hradby na širokom fronte. Oveľa lepšie by bolo zaútočiť na oboch koncoch hradieb, vytlačiť obrancov z pozícií a potom zaútočiť na stred. Nasledujúci útok bude určite naplánovaný lepšie.

	No Argurios bol aj tak spokojný. Prvý útok povzbudil obrancov a vzal odvahu nepriateľovi. Tráci mali naštrbené sebavedomie. Nepriateľským veliteľom muselo byť jasné, že je pre nich životne dôležité rýchlo dosiahnuť víťazstvo, aby vojaci znovu získali stratené sebavedomie. Teraz sa určite zišli spolu s Agatonom a rozmýšľajú o ďalšom útoku. Agaton ich bude ubezpečovať, že zvíťazia, a nasľubuje im bohatú odmenu. Argurios zavolal jedného vojaka. „Choď na balkón za princom Diódom a povedz mu, že z hradieb sa stiahneme ešte pred druhým útokom. Požiadaj ho, nech prikáže lukostrelcom, aby nestrieľali, dokým sa nepriateľ nedostane na nádvorie. Keď budú nepriateľskí vojaci pokope, budú pre nich ľahkým terčom. Potom choď za pánom Helikaónom a povedz mu, že palácové dvere by malo brániť okolo päťdesiat mužov so štítmi.“

	Vojak si prehodil štít na chrbát a zbehol po schodoch na kamenné nádvorie.

	Argurios nadvihol hlavu nad múr. Vychádzal mesiac a ulice a domy sa kúpali v striebristom svetle. Videl, ako tam stoja pripravení Tráci a ako medzi nimi chodia velitelia. Po Mykénčanoch nebolo ani stopy.

	Dalo sa to čakať. Bola to elitná jednotka, ktorú na začiatku boja určite nepoužijú. Prídu neskôr, keď budeme ustatí, pomyslel si, a udrú ako kladivo priamo na srdce našej obrany. Šípy a oštepy proti nim nič nezmôžu. Chránení dobrým brnením a vysokými zakrivenými bronzovými štítmi, potiahnutými hovädzou kožou, a vyzbrojení ťažkými oštepmi i mečmi budú postupovať v pevnom tvare a prinútia obrancov k ústupu. Vďaka oštepom získajú výhodu nad mečmi Orlov. Jedinou nádejou, ako uspieť proti takej sile, by bolo prelomiť ich zoskupenie. To by sa dalo na otvorenom bojovom poli, ale nie v uzavretom palácovom megaróne. Argurios vedel, že Orli sú disciplinovaní a vynikajúci bojovníci. Odolajú však najlepším mykénskym bojovníkom? Pochyboval o tom. Čas bežal a Tráci stále neútočili.

	Polydoros sa vrátil na cimburie a potom vyšiel z paláca Helikaón a pristúpil k nim. „Kedy prídu Mykénčania?“ spýtal sa.

	„Keď budú otvorené brány.“ Argurios sa obrátil k Polydorovi. „Vráť sa do paláca a zožeň najvyšších a najmocnejších Orlov. Nie viac ako tridsiatich. Nech sa spočiatku nezapájajú do boja. Keď prídu Mykénčania, budeme potrebovať tých najlepších mužov, ktorých máme. Postaraj sa, aby boli vyzbrojení ťažkými oštepmi i mečmi.“

	„Áno, Argurios.“

	Keď Polydoros odišiel, Argurios zodvihol hlavu nad múr. „Myslím, že o chvíľu zaútočia.“

	„Musí to byť pre teba ťažké,“ povedal Helikaón, keď si Argurios sadol.

	Argurios pocítil hnev, ale potlačil ho. Pozrel na mladého muža. „O chvíľu budem zabíjať svojich druhov. Budem bojovať po boku muža, o ktorom som odprisahal, že ho zabijem. Slovo ťažké len sotva vystihuje moje položenie.“

	„Niekedy človek priam počuje, ako sa bohovia rehocú,“ povedal potichu Helikaón. Je mi to naozaj ľúto, Argurios. Kiežby som ťa nemusel nikdy požiadať, aby si ma sprevádzal do Kygonovho paláca! Keby som bol vedel, čo všetko ti to prinesie, nebol by som to urobil.“

	Z Arguria pomaly vyprchával hnev. „Neľutujem, čo som v ten deň urobil,“ povedal. „Veď vďaka tomu som stretol Laodiké. Dovtedy som si vôbec neuvedomoval, že žijem v temnote večnej zimnej noci. Keď som uvidel Laodiké, mal som pocit, akoby vyšlo slnko.“ Takýto nečakaný prejav citov ho priviedol do rozpakov a zmĺkol. „Rozprávam ako blázon, čo?“

	„Nie. Rozprávaš ako zaľúbený človek. Mal si pocit, akoby ťa do hrude udrela akási neviditeľná päsť? Mal si pocit, že sa ti akosi jazyk lepí na podnebie?“

	„Presne tak! Aj ty si to zakúsil?“

	„Zakúšam to zakaždým, keď vidím Andromachu.“

	V tej chvíli jeden z Orlov stojaci naľavo zakričal: „Už sú tu!“

	Argurios vyskočil na nohy. „Teraz pôjde do tuhého,“ povedal.

	Princ Agaton sa díval, ako jeho Tráci bežia k hradbám. Teraz už nevydávali nijaké bojové pokriky, len potichu utekali, odhodlaní pobiť nepriateľov, dobyť palác a získať odmenu, čo im sľúbil. Najradšej by bol s nimi, najradšej by aj on vyliezol po rebríku a presekal si cestu k Priamovi. Chcel byť tam, aby videl, ako kráľ k nemu lezie po kolenách a prosí o život. No ešte nemohol byť s nimi. Ak padne Priamos, úspech je jeho, Agatonov, no ak by pri útoku padol on, všetky tie roky, čo snoval plány a intrigy, by vyšli nazmar. Kráčal by po temnej ceste k Hadovi ako niktoš. Niktoš.

	V Priamových očiach ním bol odjakživa. Keď Agaton porazil v Resose vzbúrených Chetitov, otec mu vynadal, že utrpel ťažké straty. „Hektor by ich rozdrvil s polovicou tvojich mužov a s desatinou tvojich strát.“ Nijaká slávnostná prehliadka na Agatonovu počesť. Nijaký vavrínový veniec.

	Bolo to niekedy iné? Keď mal desať rokov, otec ho vzal do podzemnej Kerberovej jaskyne. Z tej tmy a stiesnených pochmúrnych priestorov bol celý vyľakaný. Priamos mu rozprával o démonoch a obludách, ktoré žili v jaskyni, a že tadiaľ sa ide rovno do Podsvetia. V ruke niesol fakľu. Agaton mal zavreté oči a zmocňovala sa ho čoraz väčšia panika. Išli čoraz hlbšie, až došli k podzemnému potoku. Otec zhasil fakľu a odstúpil od neho. Agaton vykríkol a prosil ho, aby ho chytil za ruku.

	Nastalo desivé ticho. Zdalo sa mu, že sa v tej tme krčí už celú večnosť, a tak sa od strachu rozplakal.

	Vtom zbadal svetlo. Bol to jeho jedenásťročný nevlastný brat Hektor, ktorý niesol v ruke fakľu. „Otec zmizol. Odniesli ho démoni,“ bedákal Agaton.

	„Nikto ho neodniesol. Čaká na teba vonku.“

	„Prečo ma tu nechal?“

	„Myslí si, že tak sa zbavíš strachu z tmy.“

	„Už môžeme ísť von?“

	„Nemôžem ísť s tebou, Agaton. Otec nevie, že som sem prišiel. Vošiel som sem z južnej strany. Zhasneme fakľu a chytíš sa ma za ruku. Odvediem ťa na miesto, kde uvidíš slnečné svetlo. Potom už musíš ísť sám.“

	„Prečo ma otec tak nenávidí, Hektor?“ 

	„On len chce, aby si bol silnejší. Zahasím fakľu. Si pripravený?“

	Hektor ho pomaly viedol jaskyňou, držiac sa tesne pri stene. Vtedy sa Agaton nebál, lebo cítil teplo Hektorovej ruky, a vedel, že brat ho neopustí. Tma sa pomaly menila na šero a vzápätí Agaton zbadal slnečné svetlo.

	„Uvidíme sa neskôr, braček,“ povedal Hektor a zmizol zasa v tme.

	Agaton vyšiel pred jaskyňu, kde sedel otec, matka a zo dvadsať radcov. Priamos sa naňho pozrel a povedal: „Bohovia, ty si plakal, chlapče? Robíš mi len hanbu.“

	Zahnal tú strašnú spomienku a díval sa, ako jeho Tráci lezú na hradby. Napodiv nepočul nijaké rinčanie zbraní.

	Po jeho boku sa objavil bielovlasý Kolanos. „Ustúpili do citadely,“ povedal.

	Potom vzduch preťali výkriky ranených a umierajúcich mužov. Agaton vedel, čo sa deje. Do zomknutých šíkov jeho Trakov strieľali lukostrelci. Zvrtol sa a zakričal na jedného z veliteľov záložných oddielov: „Pošlite tam lukostrelcov! Nepriateľ je na balkóne nad dverami. Zničte ho!“ Veliteľ vykonal rozkaz a k rebríkom sa rozbehlo sto lukostrelcov.

	Pritom to malo byť také jednoduché! Agatonovi muži mali vbehnúť do paláca, premôcť stráže a umožniť Mykénčanom, aby dokončili masaker. Namiesto toho narazili na zavretú bránu a dobre organizovanú obranu.

	Kto by si len pomyslel, že ten tučniak Antifones premôže najatých vrahov? Agaton nepochyboval, že žil ešte dosť dlho, aby stihol varovať Helikaóna. Agaton sa dozvedel, že okolo Trakov pochodujúcich na citadelu prefičal akýsi jazdec na zlatom koni. Také kone mal iba Helikaón. Potom došla správa, že jeho mužov, snažiacich sa dobyť bránu, rozprášil akýsi bojovník v mykénskej zbroji.

	Helikaón a Argurios. Dvaja muži, s ktorými v pôvodnom pláne vôbec nerátal. Muži, ktorých pozval iba na Kolanovu žiadosť.

	Nakoniec však nezmôžu nič, iba trochu zdržia to, čomu nijako nedokážu zabrániť. Ale aj tak to Agatona rozčuľovalo.

	Brány na nádvorie sa otvorili. „Priprav svojich bojovníkov,“ povedal Kolanovi a vykročil na otvorené priestranstvo v ústrety svojmu osudu.

	Ilov štít

	Argurios vošiel do megarónu, prechádzajúc okolo troch šíkov Orlov, čo sa pripravovali na obranu širokých dverí. Pristúpil k nemu Helikaón so zakriveným štítom prehodeným na chrbte. „Povedz tým mužom, že musia ostať na svojich pozíciách,“ povedal mu Argurios. „Ak nepriateľ ustúpi, nesmú ho prenasledovať.“

	„Už som im to povedal,“ odvetil Helikaón. „Kedy podľa teba prídu Mykénčania?“

	„Čoskoro.“

	Argurios vykročil po mozaikovej dlážke. Potreboval štít, ale na stenách už neboli takmer žiadne zbrane a zbroj. Vtom ho zbadal. Bol to starobylý štít, nádherne tepaný, zdobený cínom a modrým emailom. V strede dominovala bojová scéna, zápas medzi veľkým hrdinom Heraklom a deväťhlavou Hydrou. Argurios si požičal od najbližšieho vojaka oštep, strčil hrot pod remienok štítu a sňal ho zo steny.

	Prehodil si ho na chrbát a zamieril k Polydorovi, pri ktorom stálo asi tridsať Orlov, vysokých plecnatých chlapov so zachmúrenými tvárami. Všetkých si pozorne obzrel a každému jednému sa pozrel do očí. Dvaja sa mu nepozdávali, a tak ich poslal za Helikaónom k dverám. Ostatní čakali na jeho rozkazy. „Keď prídu Mykénčania,“ povedal im, „sformujete za obrancami tri šíky. Na môj rozkaz...“ Vtom sa zvonku ozvali výkriky a bojový pokrik. K dverám sa valili Tráci. Orli pevnejšie zovreli v rukách zbrane a dali si do správnej polohy štíty. „Pozerajte sa na mňa a počúvajte,“ povedal im Argurios pokojne. „Čoskoro prídete na rad. Budete stáť proti Mykénčanom. Keď prídu, budete v tesnom tvare. Budú útočiť na dvere a budú sa snažiť svojou váhou a silou prelomiť obranu. Keď sa rozbehnú k dverám, Helikaón rozvinie svoje šíky napravo a naľavo. My vytvoríme tri strany štvorca. Budeme sa snažiť zadržať Mykénčanov a Helikaón bude na nich útočiť zo strán. Je to jasné?“

	Jasné, pane,“ odvetil Polydoros. „Ale ako môžu vydržať tridsiati proti dvom stovkám mužov?“

	„Neviem,“ odvetil Argurios, „ale takto vznikajú legendy. Pomaly budeme ustupovať smerom k schodom pod kráľovninými komnatami. Nesmú prelomiť našu obranu. Každý náš muž bude stáť vedľa svojich druhov, ako keby sme boli pokrvní bratia.“ Stiahol si z chrbta štít a navliekol si ľavú ruku do remienkov. Zbadal, ako Orli naňho ohromene civejú.

	„Pokrvní bratia,“ povedal Polydoros. „Nesklameme ťa, Argurios.“

	„Sformujte sa teda za obrancami. Tri šíky.“ Orli zaujali postavenie a Argurios sa postavil do stredu prvej línie.

	Pred nimi bojoval s Trakmi Helikaón so svojimi bojovníkmi.

	Argurios sa zhlboka nadýchol a pomaly vydýchol. Na stenách blikali fakle a v megaróne sa ozývali zvuky bitky. Z balkóna niesli po schodoch ranených. Trácki lukostrelci začali kosiť Diódových mužov. Padlo aj niekoľko Orlov, ktorí bojovali s Helikaónom.

	Dlhá noc pomaly ubiehala.

	Andromacha vstala od spiacej Laodiké a rozhliadla sa po kráľovniných komnatách. Ustavične sem nosili ranených; niektorí mali príšerné rany. Ošetroval ich Priamov hlavný lekár Zeotos. Dlhé biele rúcho mal zakrvavené a ruky červené od zaschnutej krvi. Starý lekár prišiel len pred chvíľou a hneď zamieril k Laodiké. Je v poriadku,“ ubezpečovala ho Andromacha. „Krvácanie sa takmer zastavilo a teraz odpočíva.“

	 „Po dnešnej noci budeme odpočívať naveky,“ povedal skleslo.

	Andromache pomáhala Axa a niekoľko ďalších slúžok. Obväzovali a zašívali rany. Plátno strihala dokonca aj malá Kassandra. Pri balkónovom múre ležalo šesť mŕtvych mužov bez brnenia a zbraní. Nebolo času vyniesť ich von a tak ležali jeden na druhom.

	Andromacha vyšla z komnát na galériu nad schodmi. Povaľovali sa tam tuľajky a kopa oštepov. Prešla naľavo a pozrela sa dolu do megarónu. Pri dverách zúril boj a medzi mužmi zbadala aj Helikaóna. Vo svetle fakle sa mu ligotala bronzová zbroj, vyzeral ako mladý boh.

	Za obrancami stála druhá skupina bojovníkov, ktorí držali v rukách vysoké štíty a ťažké oštepy.

	Napravo videla kráľa a asi tucet jeho radcov. Mnohí z nich boli starší muži, ale všetci mali meče alebo oštepy a niektorí aj štíty. Z tej výšky dovidela až na nádvorie rozprestierajúce sa za bojujúcimi mužmi. Tlačili sa tam stovky Trakov. Bolo priam nepochopiteľné, že hŕstka obrancov im tak dlho bránila vniknúť dnu.

	Z prednej línie sa plazili ďalší ranení. Videla, ako Priamos pokynul radcom a tí sa vzápätí rozbehli k nim, dvíhali ich na nohy a napoly ich niesli späť ku schodom. Jednému vojakovi, staršiemu mužovi, štyridsiatnikovi, tiekla krv z rany na krku. Klesol medzi kráľovských radcov a zviezol sa na zem.

	Andromacha videla, ako postupne prestal krvácať a napokon zomrel. Razom ho obstúpili ďalší muži a odopínali mu brnenie z pŕs a holení. Mŕtvy Orol bol v okamihu iba ďalším telom, ktoré bez okolkov odvliekli k múru, aby neprekážalo živým. Položili ho na chrbát. Hlava mu odkväcla nabok a jeho prázdne oči civeli priamo na ňu. Andromacha dostala odrazu závrat a mala pocit, že je v akomsi neskutočnom svete. Rinčanie zbraní zaniklo a ona už nevidela nič len tie mŕtvolné oči dolu. Život a smrť oddeľovala hranica tenučká ako vlások. Všetky sny, nádeje a ciele toho muža sa pominuli v jednom jedinom okamihu.

	V ústach jej vyschlo a od strachu jej zovrelo žalúdok.

	Bude o chvíľu mŕtva aj ona?

	Aj Helikaónovi podrežú hrdlo, stiahnu z neho zbroj a hodia ho na hromadu mŕtvol?

	Triasli sa jej ruky. Nepriateľ čoskoro premôže ustatých obrancov a vtrhne do megarónu. Predstavovala si, ako k nej bežia s tvárami skrivenými od zúrivosti a žiadostivosti. Tá predstava ju napodiv upokojila.

	„Nie som obeť, čo čaká na svoju popravu,“ povedala nahlas. „Som Andromacha.“

	Z kráľovniných komnát k nej pribehla Kassandra. „Potrebujeme ďalšie obväzy,“ povedala.

	Andromacha vystrela ruku. „Daj mi nožnice.“ Kassandra ju poslúchla a Andromacha ich zapichla nad kolenom do svojich dlhých bielych šiat a začala strihať. Kassandra zatlieskala.

	„Pomôž mi!“ zvolala Andromacha, strihajúc šaty dookola. Dievča vzalo nožnice a rýchlo dokončilo začatú prácu. Andromachine šaty poniže kolien padli na zem.

	„Odstrihni aj z mojich! Odstrihni aj z mojich!“ prosíkala Kassandra.

	Andromacha si kľakla k dievčatku a rýchlo strihala tenučké šaty. Kassandra zobrala oba kusy látky a rozbehla sa do komnát. Andromacha šla za ňou do hlavnej miestnosti a vzala si svoj luk. Vrátila sa na galériu, chytila jednu tuľajku a pripla si ju na plece.

	„Strach je bojovníkovým pomocníkom,“ vravel jej otec. Je ako malý oheň. Rozpáli ti svaly a dodá ti silu. Panika prichádza, keď sa ti oheň vymkne spod kontroly a pohltí všetku tvoju odvahu a hrdosť.“

	Pri pohľade na bojisko dolu pri dverách ešte cítila strach.

	Ale panika zmizla.

	Pred Hermovým chrámom trpezlivo stálo dvestodvanásť mykénskych bojovníkov a čakalo na rozkaz zapojiť sa do bitky. Nevláčilo medzi nimi veľké napätie, lebo rinčanie zbraní a výkriky umierajúcich boli tlmené, prichádzajúce z diaľky. Niektorí žartovali, iní sa rozprávali so starými kamarátmi. Dlháň Kalliades kráčal so štítom prehodením na chrbte popri rade sôch pred dverami chrámu a žasol nad ich majstrovským vyhotovením. V mesačnom svite vyzerajú ako živé, pomyslel si a zahľadel sa do tváre okrídleného boha pocestných Herma. Tvár mal mladú, ale nebol to už mládenec, a krídelká na pätách mal krásne vytvarované. Vystrel ruku a hrubými prstiskami prešiel po kameni. Pristúpil k nemu jednouchý Banokles. „Tie sochy vraj priniesli od egyptských sochárov,“ povedal Banokles. „Mal som strýka, ktorý bol raz v Luxore. Vravel, že tam majú sochy veľké ako hory.“

	Kalliades pozrel na priateľa. Banokles vždy nosil prilbu aj s chráničom vpredu, preto bol jeho hlboký hlas tlmený. „Musíš sa v tom potiť ako prasa,“ poznamenal Kalliades.

	„Lepšie je byť pripravený,“ odvetil Banokles.

	„Na čo pripravený?“

	„Neverím Trójanom. Na hradbách majú tisíc mužov.“

	Kalliades sa tlmene zasmial. „Ty si nikdy nikomu neveril. Veď nám otvorili brány, či nie? Slúžia novému kráľovi. Ja nijaký problém nevidím.“

	„Nie?“ trval na svojom Banokles. „Veď nedošlo ani k jedinej väčšej bitke. Tráci dobyjú citadelu a my máme pobiť zopár hostí na pohrebnej slávnosti. To sa mi nezdá, Kalliades.“

	„Uvidíme, keď nás zavolajú.“ Kalliades ukázal na sochu ženy, držiacej v jednej ruke snop obilia a v druhej meč. „Väčšinu týchto bohov a bohýň poznám, ale čo je zač táto?“

	Banokles mrdol plecami. „Neviem. Nejaká trójska bohyňa.“

	Z uličky vyšiel dobre stavaný bojovník so štvorcovou čiernou bradou a pristúpil k nim.

	„Akú správu prinášaš, Erutros?“ spýtal sa ho Banokles.

	„Dobrú i zlú. Brány sú otvorené,“ odvetil muž. „Nevydržia dlho.“

	„A tá zlá správa?“ vyzvedal Banokles.

	„Hovoril som s Kolanom. S Trójanmi je Argurios.“

	„Pri Hadovi, nikdy by som si nepomyslel, že je dačo také možné!“ povedal Kalliades. „Keď prišla správa, že sa z neho vykľul zradca, neveril som tomu ani na okamih.“

	„Ani ja,“ priznal Banokles.

	„No, dúfam, že ho nebudem musieť školiť ja,“ povedal Erutros. „Ten muž je legenda.“

	Kalliades vykročil ďalej od svojich kamarátov. Boja sa nebál, ani boja v cudzom meste. Zdalo sa mu, že všetci ľudia na svete sa delia na levy a ovce. Mykénčania boli levy a všetci tí, ktorých premohli, boli ovce. Bol to prirodzený poriadok a Argurios mu veľmi dobre rozumel. Veď túto jednoduchú filozofiu mu vštepil práve Argurios.

	A teraz sa Argurios, mykénsky lev, zaradil medzi ovce. Nepochopiteľné. Ešte horšie bolo, že Kalliada a jeho priateľov viedol Kolanos. Volali ho Kazič nálady, ale Opovrhnutiahodný by bola lepšia prezývka. Kalliades sa odvtedy, čo zakotvili, prvýkrát cítil nesvoj.

	Bojoval s Arguriom v Parte, v Tesálii a na aténskych pláňach. Dobýjali mestá, plienili mestečká, stáli plece pri pleci v nespočetných šarvátkach a bitkách. Arguria nikdy nezaujímala korisť alebo bohatstvo. Jeho život, to bola služba kráľovi. Na celom svete nebolo toľko zlata, aby sa dal kúpiť taký muž ako Argurios. Ako je teda možné, že zradil Mykénčanov a spojil sa s trójskym nepriateľom?

	Pristúpil k nemu Banokles. „Orli držia Trakov pri palácových dverách. Je s nimi aj ten mäsiar Helikaón.“

	To už bola lepšia správa. Predstava, že ten odporný Spaľovač zaplatí za svoje zločiny, zlepšila Kalliadovi náladu. „Ak dajú bohovia, odrežem mu hlavu,“ povedal.

	„A vypichneš mu oči?“

	„Pravdaže nie! Myslíš, že som taký besný zver ako on? Nie, postačí mi, keď zomrie.“

	Banokles sa zasmial. „Dobre, ty si pohľadaj Spaľovača. Ja sa poobzerám po krajšej koristi, len čo pobijeme Orlov. S kráľovskou dcérou som to ešte nerobil. Priamove dcéry sú vraj ako lusk. Poriadne rici i cici. Myslíš, že si budem môcť jednu odviesť domov?“

	„A prečo nie?“ odvetil Kalliades. „Za to zlato, čo nám sľúbili, si budeš môcť kúpiť aj sto ženských.“

	„Hej, ale kráľovská dcéra, to je niečo iné. Niečo, čím sa môžeš pochváliť.“

	„Vidí sa mi, že ty sa vieš pochváliť aj bez kráľovskej dcéry.“

	Banokles sa úprimne zasmial. „Vždy som si myslel, že som najväčší chvastúň na celom pobreží Veľkého zeleného mora – kým som nestretol Odysea. Ten sa vie chváliť! A ako vie rozprávať! Ten ti vyrozpráva nádhernú príhodu aj o tom, ako sa bol vyondiť v močiari.“

	Začali sa okolo nich schádzať mykénski vojaci. Kalliades zbadal, že medzi chlapmi sa pohybuje Kolanos.

	Je čas vyslúžiť si korisť,“ uzavrel debatu Erutros s čiernou bradou a nasadil si prilbu.

	Kalliades sa vrátil k miestu, kde si nechal prilbicu, štít a oštep. Banokles šiel s ním. Keď sa Kalliades vystrojil do boja, Banokles si sňal prilbu a prešiel si prstami po dlhých žltých vlasoch.

	„Teraz si dávaš dolu prilbu, keď by si si ju mal nasadiť!“ rypol doňho Kalliades.

	„Potím sa v nej ako prasa,“ odvetil Banokles so širokým úsmevom.

	Zaradili sa medzi svojich druhov a čakali, kým Kolanos zoradí mužov.

	„Viete, čo sa od vás žiada, Mykénčania,“ zakričal Kolanos. „Palác je v rukách niekoľkých kráľovských strážcov. Dnešná noc je krvavá, plná zabíjania. Nech sú vaše oštepy zmáčané krvou! Všetkých pobite! Nenechajte nažive ani jedného!“

	Telá mŕtvych Trakov sa kopili pri palácových dverách a množstvo ďalších mŕtvol sa povaľovalo po nádvorí. V telách mali zapichnuté šípy vystrelené z balkónu. Keď Tráci, ktorí ostali nažive, ustúpili za bránu, Helikaón sklonil meč.

	Orli vôkol neho sa uvoľnili a konečne zavládlo ticho. Helikaón sa obrátil k bojovníkom stojacim vedľa neho. „Teraz prídu Mykénčania,“ povedal. „Keď zaútočia, zaujmite postavenie naľavo a napravo odo dverí.“

	„Nezostalo nás veľa,“ poznamenal vysoký vojak, rozhliadajúc sa navôkol. Prežilo nanajvýš dvadsať Orlov. Kúsok vzadu stál Argurios so svojimi dvadsiatimi ôsmimi mužmi s pripravenými štítmi a oštepmi.

	„Možno by sme mali zavrieť dvere,“ navrhol ďalší bojovník.

	„Nie,“ povedal Helikaón. „Dlho by nevydržali. Okrem toho by získali čas, aby odniesli telá. Tie kopy mŕtvol spomalia ich postup.“

	„Ešte nikdy som nebojoval proti Mykénčanom,“ povedal dlháň. „Vraj sú to skvelí bojovníci.“

	„Myslia si, že sú najlepší bojovníci na svete,“ odvetil Helikaón. „Dnes v noci zistia smutnú pravdu.“ Zamieril k Arguriovi. Jeho muži stáli v troch šíkoch. Polydoros odstúpil napravo, takže Helikaón sa mohol postaviť vedľa Arguria.

	Nik neprehovoril a ticho sa dalo priam krájať. Vtom z balkóna zbehol princ Dios a za ním jeho lukostrelci.

	„Došli nám šípy,“ povedal.

	„Choď so svojimi mužmi na vzdialenejší balkón,“ povedal mu Argurios. „Tam sú tuľajky.“

	„Nemám dosť mužov, neudržíme sa tam. Ostaneme s tebou.“

	„Nie,“ odvetil Argurios. „Tvoji muži sú bez zbroje. Nepriateľ ich rozseká na kusy. Bráňte schodisko.“

	Dios bez slova odišiel a bojovníci čakali. Helikaón odkiaľ, kde stál, videl na nádvorie. Bolo pusté, ležali tam len mŕtvi a umierajúci. Dnes v noci zomrelo toľko ľudí! A do svitania vykročia na temnú cestu ešte mnohí. Čas plynul. Helikaónovi vyschlo v ústach.

	Vtom začul dupot pochodujúcich vojakov. „Prichádzajú!“ skríkol jeden bojovník vo dverách.

	V tej chvíli sa objavil Dios s bronzovým a strieborným brnením na prsiach a s dlhým štítom v ruke. Na hlave mal prilbicu akéhosi Orla, postrčenú dozadu. Za pásom zastoknutý meč, v ruke ťažký oštep.

	Postavil sa vedľa Arguria. „Nebude ti prekážať, že budem bojovať po tvojom boku?“ spýtal sa s neistým úsmevom.

	„Bude mi cťou, princ Deifobos,“ potichu odvetil Argurios.

	„Volaj ma Dios,“ povedal mladý muž s úsmevom. „A skús zabudnúť na to, že som občas nafúkaný hlupák.“

	„To sme občas všetci,“ odvetil Argurios. Potom sa obrátil k vyčkávajúcim bojovníkom a prihovoril sa im: „Nebodajte do nepriateľa. Majú pevné brnenie, odolá každému meču. Mierte na krk, na nohy alebo na ramená.“

	Helikaón sa uprene díval na nádvorie. Mykénčania sformovali osem tesných šíkov a začali pochodovať smerom k palácu. Keď boli bližšie, prešli do behu.

	Orli stojaci vo dverách odstúpili smerom doľava a doprava. Keď sa Mykénčania dostali k hradbe tráckych mŕtvol, spomalili.

	Argurios zodvihol oštep. „Za kráľa a za Tróju!“ zreval. A Orli sa vrhli do útoku.

	



	


XXXIV

	Stratená záhrada

	Andromache bolo tých udatných mužov úprimne ľúto. Zo Zadnej

	časti galérie, kde stála, dobre videla, že je to nerovný boj. Zdalo sa, že na tri šíky Orlov sa valia stovky ťažko vyzbrojených mykénskych bojovníkov. Napriek tomu mykénsky útok uviazol vo dverách na falange Orlov, ktorí z oboch strán ťali a sekali do mykénskych šíkov.

	Lukostrelci ešte nemohli strieľať z galérie, lebo sa báli, že zasiahnu vlastných. Ako však falanga ustupovala do megarónu, niektorí lukostrelci začali strieľať do bojovníkov, ktorí sa stále tisli vo dverách. Niektoré šípy prenikli cez veľké štíty alebo ťažké prilby a náprsné brnenie útočníkov. Muži v strede museli zdvihnúť štíty, aby sa bránili proti tomuto novému útoku, a nápor v prednej časti línie už nebol taký veľký.

	Argurios neustúpil ani o piaď a bojoval maximálne úsporne. Štít držal pred sebou ako múr, spoza ktorého bodal oštepom do nepriateľa. Držal sa aj Helikaón stojaci vedľa neho a Andromacha videla, ako pod jeho oštepom padol prvý Mykénčan. Ako sa boj zintenzívňoval, čoskoro nasledovali další. Na jedného Orla pripadali najmenej dvaja Mykénčania.

	Napriek tomu sa Orli zatiaľ držali.

	Andromacha nasadila šíp na tetivu, pozorne zamierila – a čierny šíp zasvišťal a zapichol sa do otvoru v lesklej bronzovej prilbe. Mykénčan padol pod nohy svojich druhov ako podťatý.

	Boj pokračoval a šík Orlov sa začal prehýbať ako luk. Andromacha s ďalšími lukostrelcami ďalej strieľala do Mykénčanov, ale účinne trafil cieľ asi len každý dvadsiaty šíp, ostatné sa odrážali od pancierov a prilbíc.

	Orli boli nútení ustupovať, lebo Mykénčania sa ich snažili obkľúčiť a odrezať od schodov. Argurios, Helikaón a Dios bojovali v strede trójskej línie ako levy, ale nepriateľské krídla postupovali rýchlejšie než stred. Mykénčania sa mohli každú chvíľu spojiť a obkľúčiť Trójanov.

	Andromacha toto nebezpečenstvo zbadala. „Mierte na krídla!“ zakričala na ostatných lukostrelcov. Mykénčanov v ľavej časti bojovej línie zasypalo mračno šípov, takže museli zodvihnúť štíty, cúvnuť a dovoliť Trójanom, aby vyrovnali šík.

	Andromacha zbadala v tej spleti tiel kdesi vzadu postavu bielovlasého Kolana, ako ženie svojich mužov vpred, ale stále sa drží mimo dostrelu šípov.

	Vtom pocítila, ako ju ktosi podrmal za chitón. Pozrela dolu a zbadala malú Kassandru. „Musíš ísť so mnou. Rýchlo,“ povedala Kassandra. Andromacha ju v rinkote zbraní a výkrikoch ranených dobre nepočula, preto si kľakla a pritiahla si dievčatko k sebe.

	„Čo hovoríš?“

	„Laodiké umiera!“

	„Neumiera, iba odpočíva,“ odvetila.

	Kassandra pokrútila hlavou. „Musíš ísť so mnou,“ nástojila.

	Dovolila dievčatku, aby ju chytilo za ruku a odviedlo do kráľovniných komnát. Izby boli plné ranených a Andromacha videla, ako Axa pomáha vyložiť akéhosi vojaka na široký stôl a lekár Zeotos, ktorého rúcho bolo teraz už načisto nasiaknuté krvou, sa mu usiluje pomôcť.

	Kassandra kráčala ďalej, tam, kde ležala Laodiké. Dievčina mala neprirodzene bledú a spotenú tvár a modravé pery a očné viečka. Andromacha si k nej kľakla a vzala ju za ruku. Prsty boli akési hrubé, opuchnuté, sinavé a bezkrvne.

	„Zeotos!“ zakričala Andromacha. Rinčanie zbraní bolo teraz silnejšie, lebo boj prebiehal bližšie, a Andromacha cítila, že čochvíľa bude po bitke. Bolo jej to však jedno. „Zeotos!“ zakričala znovu.

	Starý lekár k nej podišiel. Jeho tvár prezrádzala, že je načisto vyčerpaný. „Čo sa jej stalo?“ skríkla naňho.

	Zeotos sa dovliekol k Laodiké, napoly ju otočil a malým nožíkom jej rozrezal šaty. Len čo sa ukázal chrbát, Andromacha uvidela velikánsku čiernu napuchnutú podliatinu, ktorá sa ťahala od pleca až po pás.

	„Prečo si mi nepovedala, že má také zranenie?“ spýtal sa jej Zeotos. „Myslel som si, že je to len škrabnutie.“

	„Myslela som si, že sa z toho dostane,“ odvetila Andromacha.

	„Nedostane sa z toho,“ povedal lekár. „Umiera. Meč alebo oštep musel zasiahnuť životne dôležitý orgán. Má vnútorné krvácanie.“

	„Nemôžeš nič urobiť?“

	Zeotovi ovisli plecia. „O chvíľu už nebudem môcť urobiť nič pre nikoho. Sme stratení. Tak ako ona. Všetci umrieme.“ Po týchto slovách sa vrátil k ranenému na stole.

	Vtom vošiel do miestnosti Priamos. V ruke držal meč. Pozrel na svoju ťažko ranenú dcéru. „Smrť bude pre ňu vyslobodením,“ povedal. Potom pozrel na Andromachu. „Keď prídu sem, nebojuj. Nebráň sa. Je veľa žien, ktoré boli znásilnené, a prežili. Ty musíš žiť, Andromacha.“ Nato vykročil ku galérii. Zo skrýše za divánom vyšla malá Kassandra.

	„Nechcela som, aby ma otec videl,“ povedala. „Hnevá sa na mňa.“

	„Nehnevá sa, moja malá.“

	Kassandra chytila Andromachu za ruku. „Ale áno. Hnevá sa odvtedy, čo som mu povedala, že Hektor sa vracia domov. Keď ho uvidí, hnev ho prejde. Hektor tu bude čoskoro.“

	„Ach, Kassandra!“ vzdychla si Andromacha a objala dievčatko. „Hektor je mŕtvy.“

	„Nie je!“ zvolala Kassandra a odstrčila ju. „Počúvaj ma. Aj ja som si myslela, že je mŕtvy. Ale hlasy mi povedali, že žije. A potom mi ho ukázali.“

	„Čo ti ukázali?“

	„Že vyliezol na vysoký útes. Prekonal veľa nebezpečenstiev. Plavil sa po dlhej rieke...“

	„Pomalšie!“ prerušila ju Andromacha. „Porozprávaj mi to pokojne od začiatku. Na aký útes vyliezol?“

	Kassandra sa zhlboka nadýchla. „Hektor a jeho muži padli do pasce. Bola noc. Hektor vedel, že nepriatelia prídu znovu na svitaní, aby ho zabili, preto si obliekol zbroj jedného mŕtveho muža. Potom aj so svojimi mužmi vyliezol na útes. Hektor vie výborne liezť. Kedysi sme občas liezli...“

	„Neodbočuj,“ skočila jej do reči Andromacha. „Čo sa stalo, keď vyliezli na ten útes?“

	„Po dlhom čase sa dostali k veľkej rieke. Našli čln, ktorým doplávali na more. Trvalo to veľmi dlho. Preto sme o ňom nič nevedeli. Ale teraz je tu. Ver mi, prosím ťa, Andromacha! O chvíľu tu bude aj s množstvom vojakov. Určite príde!“

	Vtom Laodiké vykríkla a otvorila napuchnuté oči. Zbadala Andromachu, ktorá ju znova tuho chytila za ruku a pobozkala ju na líce.

	„Odpočívaj, sestrička,“ zašepkala.

	„Mám pocit, že umieram. Ach, Andromacha!“ Z očí jej vyhŕkli slzy. Zažmurkala, aby lepšie videla. „Nechcem umrieť!“

	Aj Andromache sa zahmlili oči slzami a zahryzla si do pery. Je mi to strašne ľúto!“

	Laodiké si vzdychla. „Všetko malo byť priam dokonalé. S Arguriom by sme bývali... v paláci s výhľadom na Skamander. Len včera sme tam boli. Je tam tak krásne... Sedela som v záhrade... v záhrade...“ Zmĺkla. Po chvíli sa spýtala: „Kde je Argurios?“

	„Bojuje. Za teba. Za nás všetkých.“

	„Zvíťazí. Ako môj Hektor. Aj ten vždy zvíťazí. Som veľmi smädná.“

	Kassandra odbehla po vodu. Vody však bolo málo, a tak sa vrátila s malou čiaškou.

	Andromacha ju podržala Laodiké pri perách. Trochu sa napila, potom jej hlava znova klesla na posteľ. „Pohľadáš ho, Andromacha?“ spýtala sa jej. „Priveď ho ku mne. Nechcem... nechcem byť sama, keď... zomriem.“

	„Nájdem ho.“

	Laodiké zavrela oči a usmiala sa. „Nájdi... môjho... Arguria,“ zašepkala.

	Argurios jasal. Všetko prebiehalo presne podlá plánu a teraz prišla chvíľa, na ktorú čakal. Len čo sa spolu s Helikaónom, Polydorom a Diódom ocitol na schodoch, nepriateľský postup uviazol. Mykénčania teraz museli útočiť akoby proti dvom nepriateľom: proti vojakom na schodoch a proti vojakom na galérii. Proti šípom a oštepom, čo ich zasypávali zhora, sa nemali ako brániť. Bolo to ako pri Partskom moste: celý boj sa odohrával na malom priestore, pričom obe strany boli na tom v podstate rovnako. Už nezáležalo na tom, že Mykénčanov bolo viac, lebo teraz čelili vlastne dvom nepriateľom.

	Argurios udrel štítom do ďalšieho útočníka a prinútil ho odkryť časť tela. Vzápätí ho bodol oštepom do škáročky medzi prilbou a náprsným brnením. Bojovník sa zatackal a spadol. Argurios ho kopol do pleca, takže sa skotúľal po schodoch a vrazil do svojich druhov. K schodom sa vrhol ďalší Mykénčan, ale potkol sa o kotúľajúceho sa muža a Helikaón ho zabil.

	Na mužov stojacich na schodoch sa valili ďalší a ďalší bojovníci, ale neustúpili ani o krok a mŕtvych pribúdalo.

	Ako Argurios dúfal, Mykénčania už nepremýšľali chladnou hlavou o tom, ako dosiahnuť svoj cieľ. Zamerali sa iba na to, aby zabili tých, čo sa im stavali na odpor. Na iné možností vôbec nepomysleli. Argurios vedel, čo chcú: zmocniť sa citadely jedným tvrdým úderom. Stačí im zlikvidovať zopár mužov, bojujúcich na schodoch, a víťazstvo je ich.

	O napredovaní však teraz nemohlo byť ani reči. Argurios a Helikaón stáli na schodoch so štítmi a oštepmi pred sebou ako neprekonateľný múr smrti.

	Sprvoti sa Mykénčanom videlo, že víťazia. Teraz sa zasekli a prichádzali o mužov bez toho, aby ich strácal aj nepriateľ. Mocní bojovníci padali jeden po druhom a ešte aj prekážali v postupe ďalším. Argurios vedel, že teraz sa do sŕdc Mykénčanov zahryzne červík pochybností. Toto nebola obyčajná bitka. Odtiaľto nemali kam ustúpiť, nemohli sa po bitke vrátiť do bezpečného tábora. Ocitli sa v rovnakej pasci ako Trójania. Ak sa im nepodarí do svitania dobyť citadelu a zabiť kráľa, Priamovi prídu na pomoc ďalšie vojská, tisíce vojakov z pevností na pláni pri rieke Skamander alebo z kasární v dolnej časti mesta.

	Argurios bojoval ďalej a už nebol ani trochu unavený. Nebojoval len o svoj život a o svoju česť, ale aj o svoju lásku, a bol rozhodnutý prekonať každú prekážku, ktorá by mu stála v ceste k spoločnému šťastiu s Laodiké. Ustavične mal pred očami jej tvár, jej milý úsmev, to, čo z nej vyžarovalo, keď boli spolu. Nie, po týchto schodoch nedovolí vyjsť jedinému mykénskemu bojovníkovi!

	Akýsi oštep sa mu odrazil od kyrasu a zničil mu na brnení ďalšie dva bronzové kotúče. Argurios sa zvrtol doprava a bodol vlastným oštepom. Bol to slabý úder, trafil protivníka do pleca chráneného brnením, takže chlapa len trochu hodilo dozadu.

	Helikaónovi to však stačilo: skopol ho na schody a prebodol mu oštepom krk. Nato si obaja hrdinovia pevne postavili pred seba štíty, aby odrazili nápor ďalších útočníkov.

	Po chvíli zasa hodilo dozadu Helikaóna, až stratil pôdu pod nohami. Argurios odrazil oštep smerujúci na Helikaónov krk a vrazil štítom do útočiaceho Mykénčana. Helikaón vstal a pokračoval v boji.

	Schody boli klzké od krvi, ale boj neustával ani na okamih. Z galérie už nesvišťali šípy a muži i ženy tam len stáli a bezmocne hľadeli na boj zúriaci dolu.

	Hore na schodoch čakal s mečom v ruke Priamos. Hľadel dolu na dvoch mužov stojacich na pokraji triumfu alebo úplnej katastrofy.

	Človeku sa ani nechcelo veriť, že sú to ľudia z mäsa a kostí, lebo bojovali ako bohovia, neúnavne a neochvejne. Kráľ si už začínal myslieť, že bitku prehrajú. Teraz si tým už nebol taký istý. Kdesi v diaľke blikala nádej. Rozhliadol sa vôkol seba. V každej jednej tvári videl odhodlanosť, ale aj bázeň a hrdosť nad tým, čoho boli svedkom.

	Priamos po prvý raz po mnohých rokoch hľadel s pýchou na svojho syna Deifoba, ktorý stál za Arguriom pripravený zaujať jeho miesto na schodoch.

	Keď presunul pohľad na Mykénčanov, videl, že ani oni neustupujú. Nebolo na nich badať strach ani hrôzu. Tváre mali tvrdé a zaťaté a trpezlivo čakali na svoju príležitosť.

	Nádej, ktorú kráľ na okamih zahliadol, zhasla. Týchto divých krvilačných barbarov nedokážu zastaviť ani takí udatní hrdinovia, akí teraz bojujú na schodoch. Buď Helikaón, alebo Argurios čochvíľa padne pod ich náporom a vražedný útok sa bude valiť ďalej.

	Nuž čo, pomyslel si. Ukážem týmto divochom, ako umiera kráľ. Zodvihol meč a vykročil smerom k schodom.

	Kalliades vypľul krv a pritlačil si k lícu kus látky. Arguriov oštep mu skĺzol pod prilbicu a strhol mu z líca kus kože a mäsa. Mal šťastie. Oštep len o vlások minul oko. Helikaón ho potupne skopol zo schodov a teraz sa skrýval pri zadných dverách. Vedia neho stál Banokles s vysokým štítom prehodeným na chrbte.

	„Aspoň nás už nezasypávajú šípmi,“ povedal Banokles a podal Kalliadovi ďalší kus látky. Z rany sa valila krv. „Takmer ťa dostal,“ dodal.

	„Bolo to o vlások,“ pritakal Kalliades a znovu vypľul krv. „Zabil Erutra. Prebodol mu krk.“ 

	„Videl som.“

	Kalliades sa obzrel na schody. „Mali by sme sa stiahnuť,“ povedal, „a vziať rebríky, čo stoja pri múre. Potom by sme mohli na nich udrieť z niekoľkých strán.“

	„Dlho nevydržia,“ povedal Banokles.

	„To je Argurios,“ ukázal prstom Kalliades. „Ten vydrží aj celú noc.“

	„Keď ťa kráľ vymenuje za vojvodcu,“ povedal Banokles so širokým úsmevom, „potom ti budem behať po rebríky. Dovtedy nebudem strácať hlavu.“

	„Musíš mi to zašiť, inak vykrvácam,“ zavrčal Kalliades. Obaja muži zamierili do megarónu. Ležalo tam už asi štyridsať ranených mykénskych bojovníkov, o ktorých sa starali ich druhovia. Kalliades si dal dolu prilbu a posadil sa na Priamov trón. Aj Banokles si zložil prilbicu, potom siahol do mešteka na opasku a vytiahol zahnutú ihlu a kus nite. Handrou sa pokúsil utrieť z rany krv, no krvácanie bolo stále silné.

	„Budeš mať riadne znetvorenú tvár,“ poznamenal. „Ešteže si odjakživa škaredý ako noc.“

	„Len to zaši,“ odsekol Kalliades.

	Zaklonil hlavu a zaťal zuby. Ihla sa zabodávala do mäsa a postupne ho sťahovala. Banoklovi sa stále kĺzali prsty ale napokon ranu zašil a krvácanie sa spomalilo.

	„Pokúsiš sa znovu školiť Arguria?“ spýtal sa ho Banokles, keď zaviazal na nitke uzol.

	Kalliades pokrútil hlavou. „Svoju povinnosť som už splnil. Nechcem byť tým, kto zabije Arguria. Nech jeho tieň vyšle na temnú cestu dakto iný. Teraz je síce mojím nepriateľom, ale keď zahynie, bude mi za ním smutno.“

	Ja sa vraciam do boja,“ povedal Banokles. „Ak niekto tú cestu neuvoľní, nikdy si nezajazdím na jednej z Priamových dcér.“

	„Nech Ares vedie tvoj oštep!“ zaželal mu Kalliades. „To vedie vždy,“ odvetil Banokles a nasadil si prilbicu. Vzal oštep a vykročil k schodom.

	Kalliada sa zmocnila skleslosť. Celý ich plán vyšiel nazmar. Argurios ich dobehol a vlákal tam, kde ich chcel dostať. Kolanos je hlupák, keď nepochopil túto taktiku. Cez Arguria neprejdú. Noc sa bude vliecť a ráno sa celé mesto obráti proti nim.

	Niektorí ranení znovu siahali po zbraniach. Iní ostali nehybne ležať v kalužiach krvi.

	Krátky boj bez veľkého odporu, po ktorom príde bohatá korisť, to sľuboval Kolanos.

	Len čo si naňho spomenul, už ho videl, ako kráča s lukom v ruke cez megarón. Nemal prilbu a biele vlasy mu voľne padali na plecia.

	Tým ešte väčšmi klesol v Kalliadových očiach. Hrdinovia nikdy nepoužívajú luk. Bojujú s mečom a oštepom tvárou v tvár nepriateľovi.

	Vtom začul v diaľke trúbenie, ktoré sa žalostne a opakovane ozývalo nocou.

	Kolanos zastal a zvrtol sa smerom k trójskemu princovi Agatonovi. Kalliades nepočul, o čom sa rozprávajú, no videl, že Agatona trúbenie znepokojilo. Tvár mal napätú a ustavične vrhal nervózne pohľady na dvere.

	Potom sa Kolanos rozbehol k bojisku. Agaton zamieril opačným smerom a Kalliades videl, ako vybehol do noci.

	Kalliades ostal na mieste, pohrúžený do myšlienok. Keby bol vedel, že tu bude Argurios, nikdy by sem nebol prišiel. Niežeby sa ho bál, Kalliades sa nebál ničoho, ale preto, lebo Argurios jednoducho bitky neprehrával.

	Ten prekliaty roh stále trúbil, ibaže o čosi bližšie. Kalliades sa pozviechal na nohy a vyšiel do noci. Na nádvorí sa tlačili Tráci a naliehavo sa o čomsi dohadovali.

	„Čo sa deje?“ spýtal sa ich Kalliades.

	„Veľká brána je otvorená,“ odvetil mu ktosi. „Prichádzajú ďalší Trójania.“

	Vtom z brány vybehol akýsi Trák a kričal ani zmyslov zbavený: „Hektor sa vrátil! Princ je zasa tu! Zachráň sa, kto môžeš!“

	Tráci chvíľu nehybne stáli a vzápätí sa začali valiť do palácových dverí.

	Kalliades zaklial a rozbehol sa do megarónu.

	



	


XXXV

	Prísľub labute

	1

	Argurios i Helikaón, stojaci po jeho boku, bojovali ďalej.

	Starší bojovník už začínal byť unavený a vedel, že čoskoro bude musieť ustúpiť a na chvíľu prenechať miesto Diódoví alebo Polydorovi. Ešte sa celkom nezotavil z jesenného pokusu o vraždu a začínali mu oťažievať ruky a krátil sa mu dych.

	Odrazil oštepom úder a vrazil štítom do útočiaceho bojovníka. Potom vysoko zodvihol oštep a bodol ním muža do prilby. Trafil ho do čela. Chlapovi hodilo hlavou dozadu a stratil rovnováhu. Argurios ho kopol, až jeho telo narazilo do bojovníka stojaceho za ním. Obaja spadli na schody. Zatiaľ čo sa pokúšali vstať, boj na chvíľu ustal.

	Argurios začul v diaľke trúbenie. Pozrel na Helikaóna.

	„To je volanie do zbrane!“ skríkol Helikaón. „Prichádzajú posily!“

	Na galérii vypukol jasot a mnohí začali na Mykénčanov pokrikovať posmešky a vyhrážky. Je po vás!“ reval akýsi chlap. „Ste v pasci ako potkany!“

	Lenže Mykénčania sa nedali na útek, ale začali nový útok na schody. Argurios sa znovu pustil do boja. Hrot oštepu sa mu zlomil o nepriateľský štít. Odhodil ho nabok a vytasil meč. Vrhol sa naňho obrovitý útočník a zrazil ho na zem. Nepriateľský oštep mieril Arguriovi do tváre. Uhol sa nabok a kopol útočníka do členka. Muž sa zatackal. Argurios vstal a zahnal sa mečom na ruku, v ktorej držal oštep. Mykénčan mykol rukou, no meč bol rýchlejší. Pretože Argurios musel pustiť meč, zaklonil sa a vrazil chodidlom mužovi do brucha. Mykénčan sťažka padol na zem a ostatní bojovníci liezli cez neho.

	„Argurios!“ zakričal Polydoros a vrazil Arguriovi do ruky vlastný oštep. Hneď ním bodol do krku ďalšieho útočníka.

	Mykénski bojovníci, stojaci na začiatku schodiska, sa rozbehli cez megarón proti novým trójskym vojakom, ktorí sa valili dnu. Argurios ich nevidel, no počul, ako tam rinčia zbrane.

	Vtom zbadal Kolana, ktorý stál pri vzdialenom múre s lukom v ruke.

	V tej chvíli skočil na Helikaóna mykénsky vojak a zrazil ho na zem. Na okamih ochromený Helikaón sa pokúsil pretočiť nabok. Mykénčan stál nad ním a zdvihol oštep, aby mu zasadil smrteľný úder. Argurios v poslednej chvíli odrazil úder štítom.

	Vzápätí mu preniklo pomedzi rebrá do boku a hlboko do hrude čosi ostré. Zatackal sa, vystrel sa a hodil oštep do bojovníka, ktorý ohrozoval Helikaóna. Keď muž spadol na schody, ostatní sa obrátili a zamierili preč.

	Argurios chcel ísť za nimi, no zrazu mu zoslabli nohy a klesol na schody. ílov štít mu vypadol z ruky a pozrel na šíp, ktorý mal hlboko zabodnutý v boku. Zasiahol presne tú časť v kyrase, kde chýbali bronzové kotúče.

	Helikaón s Polydorom vyniesli Arguria na galériu a opatrne ho položili na zem. Celé telo ho pálilo ako oheň a od bolesti zaťal zuby. Helikaón mu zložil prilbu a kľakol si vedľa neho. Potom Polydoros položil ruku na šíp a chcel ho vytiahnuť.

	„Nevyťahuj ho!“ prikázal mu Argurios. „Ten šíp je teraz mojím bratom. Zabíja ma, no zároveň ma ešte chvíľu udrží pri živote. Ak ho vytiahneš, vykrvácam.“

	„Nie!“ trval na svojom Polydoros. „Zájdem po lekára. On si už s tým poradí. Budeš žiť, Argurios. Musíš žiť!“ Odbehol.

	Argurios si vzdychol a potom pozrel na Helikaóna. „Ten chlapec sa nevyzná v ranách,“ povedal. „Ale my áno, však, Šťastlivec?“

	„Hej,“ pritakal Helikaón a zložil si prilbu. Je mi to ľúto, Argurios.“

	Vtom vstúpil do miestnosti kráľ Priamos a kľakol si naľavo od Arguria. Chvíľu nevravel nič, no potom chytil Arguria za ruku a stisol ju. „Povedal som, že ma môžeš požiadať o čokoľvek,“ povedal.

	„Už ťa nemám o čo žiadať, kráľ Priamos,“ smutne sa usmial Argurios. „Keby som mal tú moc, šiel by som dolu a zachránil by som svojich priateľov a odviedol ich späť do Mykén. Mnohých som poznal.“

	„Môžem pre teba niečo urobiť? Alebo pre tvoju rodinu?“

	„Nemám rodinu. Nič nepotrebujem.“

	Priamos si vzdychol a vstal. „Ďakujem tí, Mykénčan. ílov štít sa vráti na čestné miesto na stenu môjho paláca. Odteraz sa bude nazývať Arguriov štít. Nikdy nezabudneme, čo si tu vykonal.“

	Po týchto slovách kráľ sprevádzaný Kráľovskými orlami zamieril dolu do megarónu.

	Polydoros sa vrátil aj s lekárom Zeotom, ktorý len potvrdil, čo už Argurios vedel. Šíp prenikol prihlboko. Polydoros si kľakol k umierajúcemu bojovníkovi a v očiach sa mu zaleskli slzy.

	„Ani nedokážem povedať, aký som hrdý, že som mohol bojovať po tvojom boku,“ povedal.

	„Nechaj si trocha tej hrdosti aj pre seba, chlapče. Počínal si si dobre. Teraz už choď za svojimi kamarátmi a nechaj ma, nech si chvíľu oddýchnem.“

	Polydoros sa sklonil a pobozkal Arguria na čelo. Potom vzal svoj meč a šiel za kráľom dolu schodmi.

	Do miestnosti vošla Andromacha. „Vari nemôžem mať ani chvíľočku pokoja?“ povedal Argurios. Tvár mala napätú a videl na nej, že plakala.

	„Laodiké ťa potrebuje,“ povedala mu.

	„Nechcem, aby ma takto videla.“

	„Musíš ísť za ňou. Ona... aj ona umiera, Argurios.“

	„Nie!“ zaúpel Argurios. „To nie je možné!“

	„Rana bola hlbšia, než sme si mysleli. Musíš ísť za ňou.“

	Argurios pozrel na Helikaóna. „Pomôž mi vstať,“ povedal mu. Helikaón ho chytil za ruku a postavil na nohy. Šíp v boku sa pohol a Argurios vykríkol od bolesti. Zatackal sa, no Helikaón ho zachytil. Pomaly zamierili do kráľovniných komnát. Všade boli ranení a Argurios zbadal Laodiké, ležiacu na diváne so zavretými očami. Vzpriamil sa, povedal Helikaónovi, aby ho pustil, podišiel k divánu a kľakol si k nemu. Chytil Laodiké za ruku. Otvorila oči. Tvár mala bledú, viečka olovené. Argurios mal v tej chvíli dojem, že v živote nevidel takú krásu. Laodiké sa usmiala a tvár jej zažiarila šťastím. „Ach, Argurios!“ povedala. „Snívalo sa mi o tebe.“

	„Bol to pekný sen?“ spýtal sa jej.

	„Áno. Všetky moje sny o tebe sú krásne.“

	„A čo sa ti snívalo?“

	„Snívalo sa mi o našom dome. Bola som si ho pozrieť. Bude sa ti... páčiť. Je pri ňom veľká záhrada a v nej fontána. Pri západnom múre kvitnú stromy. Môžeme tam sedieť pri západe slnka.“

	„Už sa na ňu teším, láska moja.“ 

	„Videl si otca?“

	„Áno. Všetko je v poriadku, Laodiké.“ 

	„Nerozídeme sa teda?“

	Argurios otvoril meštek, čo mal za pásom, a vytiahol z neho pokrčené labutie pierko.

	„Ty ho stále máš!“ zašepkala.

	„Áno, mám. Nikdy sa nerozídeme. Ani v smrti.“ Vložil jej pierko do ruky a stisol jej zovretú päsť. Z posledných síl sa uložil na zem vedľa nej a položil si hlavu na jej hruď.

	„Som taká šťastná, Argurios!“ povedala. „Teraz si trochu pospím.“

	„Obaja budeme spať. A keď sa prebudíme, ukážeš mi tú záhradu.“

	2

	Kalliades bežal do megarónu a horúčkovito premýšľal. Nepriateľa mali za chrbtom i pred sebou a vzbura bola odsúdená na neúspech. Keď sa však skúseným pohľadom ostrieľaného bojovníka rozhliadol po paláci, bolo mu jasné, že obrancovia dlho nevydržia. Megarón bol takmer sto krokov dlhý a okolo päťdesiat krokov široký, teda priveľký, aby odolával väčšej sile – ako Trójania zistili len pred pár hodinami. Teraz sa úlohy vymenili – ak sa Mykénčanom, pravdaže, podarí dobyť schody a galériu. Trójania budú na nich útočiť na dvoch frontoch, cez veľké dvere a zhora z galérie. Prešiel pohľadom po stĺpových stenách. Jedinou ich nádejou – aj keď prchavou – je sformovať štítový múr.

	Všade vôkol neho ležali mŕtvi a ranení Mykénčania, ktorí mali rany zašité alebo zapchaté handrami. „Zhromaždite ranených na jedno miesto!“ zakričal na tých, čo boli pri ňom najbližšie. „Prichádzajú ďalší Trójania!“

	Bojovníci začali okamžite dvíhať svojich druhov na nohy alebo ich odnášať k múru. Potom sa pustili zbierať štíty a prilbice. Kalliades prebehol cez celý megarón do zadnej časti, kde stále zúril boj o schodisko. Bojoval tam ešte aj Argurios, no Kalliades nehľadal jeho, ale Kolana. Zbadal, ako vojvodca stojí za veľkým stĺpom a napína luk. Šíp vyletel smerom k schodom. Kalliades pozrel smerom doľava a zbadal, že šíp trafil Arguria do boku.

	„Mám ťa, ty sukin syn!“ natešene zvolal Kolanos.

	Kalliades pristúpil k nemu. „Útočia na nás trójske posily,“ povedal. „Mestské brány sú otvorené a Tráci utiekli.“

	V Kolanových očiach zbadal strach. „Kde je princ Agaton?“

	Kalliades pokrčil plecami. „Zmizol. Neviem, kde je. Musíme zaujať bojové postavenie. Začal som formovať štítový múr.“

	„Bojové postavenie? Ja tu teda nemienim skapať!“ Kolanos odhodil luk a zamieril cez megarón k otvoreným dverám. Kalliades šiel za ním, čakajúc na rozkazy.

	Nijaké však nedostal. Vojvodca vybehol na nádvorie. Kalliades vo dverách zastal a premýšľal, čo to ten chlap vlastne robí. Vtom mu svitlo. Kolanos chcel utiecť z paláca ešte pred príchodom nepriateľa. Už bol takmer pri bránach, keď sa objavili trójski vojaci. Kolanos sa zvrtol, rozbehol sa naspäť a vrútil sa okolo Kalliada do paláca. Tam zastal a s vypleštenými očami a vydesenou tvárou civel pred seba.

	Kalliades ním teraz pohŕdal ešte väčšmi. Rozbehol sa k mase bojujúcich mužov pod schodami. „Späť! Späť“ kričal. „Zradili nás! Sformujte štítový múr! Okamžite!“

	Prvý muž, ktorého zbadal, bol Banokles. Stratil prilbu a tvár mal sivú od bolesti. V rameni mal hlboko zaťatý meč.

	„Vytiahni ten prekliaty meč!“ skríkol na Kalliada.

	Kalliades mu vytrhol meč z ramena. Banokles hlasito zaklial. „Štítový múr!“ zakričal Kalliades znova na bojujúcich Mykénčanov. Roky tvrdej disciplíny zvíťazili nad bojovým zápalom a Mykénčania začali ustupovať zo schodov.

	Kalliades sa so štítom pred sebou zaradil medzi nich. Trójski vojaci, vyzbrojení oštepmi a mečmi, sa valili cez dvere. Kolanos sa schoval za dvadsiatich mužov so štítmi a oštepmi. Ostatní Mykénčania bežali k nim a okolo ranených vytvorili nepriestupný múr.

	Asi siedmi bojovníci zaútočili na dvere, snažiac sa zatarasiť vchod. Kalliades videl, ako dnu vošiel obrovitý zlatovlasý Trójan s dvoma mečmi. Po stranách ho sprevádzali nosiči štítov a chránili ho zboku. Kalliades očakával, že muž uskočí nabok, aby sa vyhol mykénskemu útoku. On sa však vrhol na siedmich Mykénčanov, dvoch zabil a tretieho zrazil na zem. Kalliades prežil tejto noci veľa prekvapení, no teraz ostal ako obarený. Ten Trójan nebojoval ako človek, ale hnal sa dopredu ako búrka, ktorú nič nepremôže ani nezastaví.

	Z galérie sa ozval veľký jasot a skandovanie: „Hektor! Hektor! Hektor!“

	Kalliadovi bolo odrazu zima. Keď videl, ako sa veľký trójsky hrdina vrhol na siedmich mykénskych bojovníkov, celý sa zachvel.

	Ďalší Mykénčan chcel Hektora bodnúť oštepom, ten sa však uhol a vzápätí mu preťal mečom lebku. Vrhli sa naňho ďalší dvaja Mykénčania. Útok prvého odrazil nosič štítu a proti druhému sa postavil sám Trójan. Mykénčan ho chcel bodnúť oštepom, a preto odkryl štít. V tej chvíli urobil Hektor výpad dopredu a uštedril chlapovi úder do prilby. Kov zazvonil o kov a muž zletel na zem. Prvý Mykénčan ustúpil a pridal sa k štítovému múru, lebo do megarónu sa valilo čoraz viac Trójanov.

	Kalliades zabil jedného nepriateľského vojaka, druhého skopol na zem a potom sa postavil vedľa Banokla.

	Keď sa štítový múr, z ktorého trčali len oštepy, konečne sformoval, Trójania na chvíľu ustúpili.

	„Tak to je ten Hektor!“ povedal Banokles. „Vždy som premýšľal, či je naozaj taký dobrý, ako hovoria báje. Poriadny obor, čo?“

	Kalliades neodpovedal. Osud Mykénčanov bol spečatený. Nezostalo ich už ani päťdesiat. Zopár Trójanov by síce ešte mohli pobiť, ale živí by sa odtiaľto nedostali.

	„Myslíš, že to bude ešte horšie?“ spýtal sa Banokles.

	Kalliades zbadal, že do megarónu vošiel v sprievode Kráľovských orlov kráľ Priamos. Bol s ním aj ten zloduch Helikaón. Kráľ zakričal Hektorovo meno a obor podišiel k nemu a objal ho. Bolo to ako vo sne. Mykénčania, obklopení rozbesneným nepriateľom, čakali na smrť, a títo dvaja sa tu objímajú a smejú. Trójania naďalej prevolávali Hektorovo meno.

	Zlatovlasý bojovník zdvihol ruky na znak, že prijíma uznanie, potom sa obrátil a chladnými očami sa uprene pozrel na Mykénčanov, ktorí prežili.

	„Nikde nevidím Arguria,“ povedal Banokles. „To je požehnanie. Nechcel by som, aby stál proti mne spolu s týmto obrom.“

	„Kolanos ho trafil šípom do boku.“

	„Pri Hadovi! Veľký muž by takto nemal odchádzať zo sveta.“

	„Kiež to počuje Zeus a prekľaje Kolana!“ odvetil Kalliades potichu. „Argurios nás možno počká na temnej ceste a vykročíme po nej spoločne.“

	„To by ma potešilo,“ povedal Banokles.

	Vtom sa ozval Kolanov hlas: „Kráľ Priamos, môžeme sa porozprávať o prímerí?“

	Kráľ odstúpil od svojho syna a prísne sa zahľadel na vojvodcu. Potom mu pokývol, aby pristúpil bližšie. Kolanos sa pretlačil cez Mykénčanov i Trójanov.

	„Ak nás odtiaľto dostane, vybozkávam mu ruky-nohy,“ povedal Banokles.

	„Bodaj ti očernel jazyk!“ zašomral Kalliades.

	



	


XXXVI

	Múdry kráľ

	Helikaón sa díval, ako nenávidený Mykénčan vystúpil zo štítového múru. Pevnejšie zovrel rukoväť meča a snažil sa ovládnuť zúrivý hnev, ktorý v ňom vzkypel. Ten chlap umučil Zidantasa, zavraždil mladého Diomeda a teraz zabil Arguria. Inštinkt Helikaónovi velil, aby vystúpil dopredu a jedným úderom mu odťal hlavu.

	Mykénčan však žiadal, aby hovorili o prímerí, a kráľ jeho žiadosti vyhovel. Ak sa chcú Trójania nazývať čestnými mužmi, musia mu dať slovo. Hneď potom ho zabijem, pomyslel si Helikaón.

	Kolanos podišiel ku kráľovi a poklonil sa. „Tvoji muži bojovali statočne, kráľ Priamos,“ povedal.

	„Nemárni čas hlúpymi rečami,“ odvetil kráľ. „Hovor k veci, alebo sa vráť k svojim mužom a priprav ich na smrť.“

	„Budem hovoriť. Múdry človek vie, kedy sa Šťastena prestala naňho usmievať,“ odvetil Kolanos tichým hlasom. „My už nemôžeme zvíťaziť. Osud je proti nám. No mohli by sme ešte pobiť stovky tvojich vojakov. Tomu môžem zabrániť. Môžem ti ponúknuť aj svoje služby, kráľ Priamos.“

	Priamos mlčky vstal, pozorne si prezerajúc Mykénčana. „Ako chceš zabrániť tomu, aby tvoji muži pokračovali v boji?“ spýtal sa ho napokon. „Vedia, že je s nimi koniec.“

	„Poviem im, že ich prepustíš – ak zložia zbrane. Keď budú odzbrojení, môžeš ich zabiť a nič ťa to nebude stáť.“

	„To je od teba skutočne šľachetné,“ poznamenal s úškrnom Priamos.

	„Tak či tak je s nimi koniec, sám si to povedal. Takto aspoň nezahynú další Trójania.“ 

	„A ty budeš žiť.“

	„Áno. Môžem ti byť veľmi osožný. Poznám všetky Agamemnónove plány, pokiaľ ide o východné krajiny. Viem, kde chce udrieť a ktorých kráľov si získal na svoju stranu. Poznám mená všetkých spojencov princa Agatona v Tróji, ktorých chcel povýšiť a ktorí sa mali stať jeho najbližšími spolupracovníkmi.“

	„To sú naozaj cenné informácie,“ povedal Priamos.

	„Dáš mi svoje slovo, že ušetríš môj život?“

	„Ručím ti za to, že proti tebe nepozdvihne zbraň jediný Trójan.“

	„Ani Dardančan?“ spýtal sa ho Kolanos a pozrel na Helikaóna.

	„Neublíži ti nik, kto bojuje za mňa,“ prisľúbil Priamos.

	„Nie!“ zvolal Helikaón. „Týmto sľubom sa necítim viazaný. Ten chlap je klzký had a zaslúži si smrť!“

	„V mojom paláci budeš poslúchať mňa, Aineias,“ odsekol Priamos. „Tvoj spor s Kolanom počká. Kvôli tvojej pomste predsa neprídem o stovku chrabrých mužov. Dáš mi na to slovo, alebo ťa musím dať spútať?“

	Helikaón pozrel do Kolanových bledých a posmešných očí. To bolo naňho priveľa. Vytasil meč. Priamos sa postavil medzi nich. Dvaja Orli schmatli Helikaóna za ramená. Priamos sa obrátil k nemu. „Bojoval si za mňa udatné, Aineias, a som ti za to vďačný. Ale nedovolím, aby tvoj hnev všetko zničil. Pozri sa vôkol seba. Sú tu mladí vojaci, ktorí môžu byť o chvíľu mŕtvi alebo zmrzačení. Títo mladí muži majú rodiny, ženy a deti. Určite nechcú zomrieť len preto, aby si ukojil svoju túžbu po pomste.“

	Helikaón sa upokojil. „V tvojom paláci ho nezabijem. To je všetko, čo ti môžem sľúbiť.“

	„To mi stačí,“ odvetil Priamos. „Pustite ho.“ Helikaón zastrčil meč do pošvy. Priamos sa obrátil k Mykénčanovi a povedal: „Dobre teda, Kolanos. Nech tvoji muži zložia zbrane.“

	Kolanos sa poklonil a vrátil sa k svojim mužom. Keď im povedal, že majú zložiť zbrane, niektorí prejavili nesúhlas. Helikaón zbadal, že jeden mladý muž s ranou na tvári vyzval ostatných, aby neposlúchli. Kolanos ich pokojne ubezpečoval, že na brehu, ešte než nastúpia na loď, dostanú zbrane naspäť. Helikaón si všimol, že takýto náhly zvrat sa nepozdáva mnohým bojovníkom. Ich tváre prezrádzali, že sa nevedia rozhodnúť. Boli to praví bojovníci, ktorí nedávajú zbraň z ruky ľahko. Vojvodca však chválil ich udatnosť a ponúkal im život. Zdalo sa, že takej ponuke nevedia odolať.

	Trójski vojaci vykročili medzi Mykénčanov a brali im štíty, oštepy, meče a prilby. Nakoniec im odopli aj brnenie a všetky zbrane poskladali na veľkú kopu doprostred megarónu. Mykénčania, zbavení zbroje, už neboli takí strašní. Už to bola len skupina mladých mužov čakajúcich na svoj osud. Kolanos sa vrátil k Priamovi a postavil sa vedľa neho.

	Kráľ vydal rozkaz a Trójania, stojaci v kruhu okolo Mykénčanov, zodvihli oštepy. Mykénčanom svitlo. Kráľ ich nielenže neprepustí, ale dá ich tu na mieste pobiť do posledného muža. Vtom Priamos vystúpil dopredu.

	„Mykénčania,“ začal chladne, „som Priamos, kráľ Troje, a ani sa nedá vyjadriť, ako veľmi vás nenávidím. Moja dcéra Laodiké leží mŕtva v kráľovniných komnatách. Mnohí moji priatelia a verní radcovia dnes v noci vykročili na temnú cestu. Váš vojvodca vymenil vašu smrť za svoj život. Všetkých vás zradil, aby sám prežil.“ Priamos sa obrátil ku Kolanovi. „Chceš ešte dačo povedať svojim mužom?“

	Kolanos pokrútil hlavou.

	Priamos uprene hľadel do zachmúrených a vzdorovitých tvárí Mykénčanov. „Chcem vám povedať, že najradšej by som vás videl na zemi s dokaličenými telami a podrezanými krkmi. Moje srdce by potešilo, keby som vás počul kričať v smrteľnej úzkosti. Napriek tomu vám dovolím odísť k svojim lodiam. Vrátim vám zbrane a nechám vás žiť.“

	Helikaón videl neveriacky výraz na ich tvárach. „Hej, dobre ma počujete,“ pokračoval Priamos a od hnevu sa mu triasol hlas. „Poviem vám, prečo ušetrím vaše životy. Dnes v noci tu zomrel veľký muž. Pred smrťou som sa ho opýtal, či môžem niečo urobiť preňho alebo pre jeho rodinu. Odvetil, že nemá rodinu, ale keby mohol, zišiel by sem do tohto megarónu a zachránil by vás. Lebo ste boli jeho druhovia. Áno, viete, o kom hovorím. Argurios chcel, aby ste žili. Ale nepochybujte o tom, že by som vás najradšej videl mŕtvych. Trójsky kráľ si to želá z celého srdca. Táto noc však patrí Arguriovi. Dnes je väčší než všetci králi. Preto budete žiť.“

	Zavládlo ticho. Priamos sa obrátil ku Kolanovi a ukázal naňho. „Zviažte ho!“ prikázal. Vojaci sa vrhli na mykénskeho vojvodcu a vykrútili mu za chrbtom ruky.

	„Dal si mi sľub!“ vykríkol Kolanos.

	„Áno, dal som ti sľub a aj ho dodržím. Nijaký Trójan nevztiahne na teba ruku. Zradil si týchto udatných mužov a chceš zradiť aj svojho kráľa. Áno, Kolanos, rád by som poznal Agamemnónove plány, ale ako som povedal, táto noc patrí Arguriovi. Myslím, že by bol rád, keby si sa aj ty vrátil so svojimi mužmi. Možno ťa nechajú nažive, aby si svoje konanie vysvetlil kráľovi. A možno nie.“ Priamos vykročil cez trójske šíky a zastal priamo pred Mykénčanmi. „Kto vám teraz velí?“ spýtal sa ich.

	Ja,“ odvetil čiernovlasý mladý muž s prenikavými sivými očami. Na tvári mal sečnú ranu; bola síce zašitá, ale stále krvácala. „Volám sa Kalliades.“

	„Pošlem po lekárov, aby ošetrili tvojich ľudí. Budú ťa čakať na brehu mora. Moji vojaci ťa tam teraz odvedú a odnesú aj všetkých vašich ranených.“

	„Ranených odnesieme aj sami, kráľ Priamos.“

	„Dobre. Keď budete pri lodiach, dostanete späť svoje zbrane. Pochováme vašich mŕtvych a vzdáme im poctu.“

	„Argurios bol môj druh,“ povedal Kalliades. „Túto ranu mi spôsobil on. Som hrdý, že mi po ňom ostane aspoň jazva.“

	„A Kolanos?“

	„Chceš, aby som ho vzal k Agamemnónovi, kráľ Priamos?“

	„Nie. Keď budú odchádzať vaše lode, rád by som stál na veži a počúval, ako sa jeho zúfalé výkriky ozývajú po Veľkom zelenom mori. Bol by som rád, keby dlho trpel a v utrpení aj zomrel.“

	„To ti môžem odprisahať, kráľ Priamos.“

	Priamos sa obrátil a zamieril späť k Helikaónovi. Je teraz tvoja túžba po pomste uspokojená, Aineias?“

	Helikaón pozrel na Kolana. Bol načisto vydesený.

	„Áno. Prejavil si veľkosť, kráľ Priamos. Argurios by bol na teba hrdý.“

	Mykénčania, obkolesení trójskymi vojakmi, pomaly zamierili k dverám megarónu. Helikaón podišiel k Hektorovi. Zlatovlasý bojovník sa zoširoka usmial, roztvoril náruč a mocne ho objal.

	„Tentoraz som si myslel, že je naozaj po tebe,“ povedal Helikaón.

	„Ty mi ani trochu neveríš, čo? Myslíš, že by ma dokázala odpraviť hŕstka Egypťanov? A ako som sa mohol nevrátiť, keď sa otec tak strašne snažil nájsť mi nevestu?“ Hektor pozrel hore na galériu. „To je ona? Pri bohoch, dúfam, že áno!“

	Helikaón pozrel na Andromachu. Stála tam v dotrhanom bielom chitóne, v ruke držala luk a ohnivé vlasy jej voľne padali na plecia.

	„Áno,“ odvetil s pukajúcim srdcom, „to je Andromacha.“ Potom sa odvrátil a vyšiel z paláca.

	Kráčal za trójskymi vojakmi, ktorí odvádzali päťdesiatich Mykénčanov na breh k čakajúcim lodiam. Unavený na tele i na duši si sadol na prevrátenú veslicu a díval sa, ako lekári chodia medzi ranenými. Kolanos sedel so zviazanými rukami na piesku sám a uprene hľadel na more.

	Svetlo na východe ohlasovalo úsvit.

	Na breh došlo niekoľko vozov, na ktorých boli naložené zbrane a zbroj Mykénčanov.

	Helikaónovi teraz pripadalo všetko to krviprelievanie a hrôzostrašná bitka v megaróne ako sen. V tichom brieždení sa mu nechcelo ani veriť, že ešte pred chvíľou umierali ľudia a osud králbvstva visel na vlásku. Ale myšlienky na krutý a neľútostný boj mu neťažili dušu. Pred očami mal len Andromachu a Hektora. To, že je jeho priateľ nažive, ho napĺňalo nevýslovným šťastím. Inokedy by mu srdce plesalo radosťou. Teraz sa v ňom bili protichodné pocity. Hektorov návrat ho obral o jedinú radosť, o ktorú bojoval.

	Pocítil hnev. „To nedovolím,“ povedal nahlas a predstavil si sám seba, ako sa vracia kvôli Andromache do paláca. Zájde za Priamom a ponúkne mu všetko na svete, len aby mu dal Andromachu. Vtom ho ako studený vietor oviala krutá skutočnosť. Priamos mu Andromachu nedá. Jej zasnúbenie oznámil pred množstvom Trójanov. Predstavovala cenu, ktorú zaplatil za mierovú zmluvu s kráľom Téb pod Plakosom.

	Tak ju unesiem, pomyslel si Helikaón. Preplávame na lodi celé Veľké zelené more a budeme žiť ďaleko od Troje.

	Tým by však zhanobil Hektora, vyvolal by sváry, možno by spôsobil aj zničenie Dardanie a sám by žil v ustavičnom strachu pred pomstou a smrťou.

	To je láska? pýtal sa sám seba. Takýmto životom by mala žiť Andromacha? Má sa stať štvancom, ktorého zavrhla jej rodina, ktorý porušil prísahu a ktorého všetci nenávidia a preklínajú? Helikaón mal pocit, akoby ho načisto opúšťali sily.

	Len čo sa rozvidnelo, odvšadiaľ sa začal ozývať škrekot morských vtákov – ostrý, dychtivý a plný života – ktoré sa strmhlav vrhali do mora a ponárali sa pod hladinu.

	Mykénčania začali nastupovať do svojich galér. Ranených vytiahli na palubu a za nimi zbrane v rybárskych sieťach. Helikaón videl, ako zviazaného Kolana surovo postrkujú k lodi. Padol na kolená. Akýsi mykénsky bojovník ho kopol, potom ho schmatol za rameno a postavil na nohy.

	S prvými lúčmi slnka spustili galéry na vodu a na palubu vyliezli poslední členovia posádky. Helikaón sa díval, ako vztýčili sťažne a začreli vesla do vody. Trójski vojaci pochodovali po brehu naspäť a potom začali stúpať do kopca k mestským bránam.

	Ako galéry plávali smerom na západ, zo zátoky sa ozval prenikavý výkrik. A potom ďalší. A ďalší. Čím boli lode ďalej, tým boli výkriky slabšie.

	Helikaón začul tiché kroky a zvrtol sa. Kráčala k nemu Andromacha. Cez plecia mala prehodený dlhý zelený plášť. Vstal, s roztvorenou náručou vykročil k nej a objal ju. Pobozkal ju na čelo.

	„Ľúbim ťa, Andromacha. Nik na tom nič nezmení.“

	„Viem. Náš život nikdy nebol len náš.“

	Zdvihol jej ruku a bozkal ju do dlane. „Som rád, že si prišla. Nemal som síl zájsť za tebou v paláci. Určite by som urobil nejakú hlúposť a všetkým uškodil.“

	„To si nemyslím,“ namietla potichu. „Laodiké mi vravela, že Hektora máš rád ako vlastného brata. Neurobil by si nič, čím by si ho zneuctil. Poznám ťa, Helikaón. A ty by si mal poznať mňa. Nikdy by som nespravila hanbu svojej rodine. Oboch nás viedli k tomu, aby sme si predovšetkým splnili svoju povinnosť.“

	„Taká povinnosť je horšia než prekliatie!“ vybuchol nahnevane. „Chcel by som len jedno jediné: odísť s tebou niekam ďaleko, žiť s tebou, byť s tebou.“

	Pozrela na oblohu. Vychádzajúce slnko sfarbilo oblaky krvavočervenou a zlatistou farbou, ale nad morom smerom na západ bola obloha jasnomodrá a čistá.

	„Musím už ísť,“ povedala Andromacha.

	„Počkaj ešte chvíľu,“ naliehal a chytil ju za ruku.

	„Nie,“ odvetila smutne. „S každým ďalším okamihom moje odhodlanie slabne.“ Stiahla ruku a povedala: „Nech ti bohovia dožičia šťastie, láska moja.“

	„To mi už dožičili. A väčšie, ako som si zaslúžil.“

	„Prídeš mi na jar na svadbu?“

	„Chceš, aby som prišiel?“

	Po lícach sa jej skotúľali slzy a Helikaón videl, ako sa snaží zachovať chladnú hlavu. „Vždy budem chcieť, aby si bol blízko mňa, Helikaón.“

	„Tak teda prídem.“

	Andromacha sa odvrátila a zahľadela sa na more. „Laodiké a Argurios zomreli držiac sa za ruky. Myslíš, že sú teraz spolu? Naveky?“

	„Želám si to z celého srdca.“

	Pritiahla si plášť a pozrela sa mu do očí. „Tak teda zbohom, kráľ Aineias,“ povedala a pobrala sa preč.

	„Zbohom, bohyňa,“ zašepkal. Počula ho a videl, že zastala. Neobrátila sa však a po chvíli vykročila ďalej. Helikaón stál a díval sa za ňou, až kým nedošla k vysokej bráne.

	Ale ani vtedy sa neobzrela.

	



	


ZÁVER

	Zlatý náhrdelník

	S príchodom jari zavládol v dardanii mier. Neústupnejšie bandy štvancov Helikaónovi vojaci vykynožili a vďaka lepším kontaktom medzi mestami a osadami sa všetky sťažnosti vyriešili skôr, ako mohli prerásť do nepokojov. Vodcovia kmeňov mali prístup k úradníkom v Dardanose, už sa necítili izolovaní a sviatok bohyne Persefony, ktorý sa konal na počesť novej sezóny, prebehol šťastne a pokojne.

	Kráľovná Halysia so zlatou vavrínovou korunou na hlave a s palicou bohyne Demeter v ruke viedla obetný sprievod k svätyni na vrchole útesu. Vedia nej kráčal kráľ Helikaón. Ten už síce dal na známosť, že kráľovná je tehotná, ale ľudia to nijako nekomentovali. Mlčanie znášala Halysia ťažko, lebo si myslela, že vie, čo sa za ním skrýva. Buď ju ľutovali, alebo im to bolo odporné.

	Len čo ľudia začali spievať a tancovať, vytratila sa do záhrad pri pevností. Boli neudržiavané a zarastené burinou, a Halysia si zaumienila, že odteraz sem bude chodiť častejšie a v tichej samote znovu upraví kvetinové záhony a zreže okrasné kríky Dnes však len sedela a hľadela na lesknúce sa more.

	Slúžka jej priniesla studenú vodu. Poďakovala dievčine a poslala ju preč. Dolu v zátoke videla Xantos. Na palube pracovali muži, chystali sa na plavbu smerom na západ. Len včera vplávala do prístavu prvá loď v novej sezóne s nákladom mede a cínu. Priniesla aj dar pre Helikaóna, ktorý ho srdečne rozosmial. Ktosi z Cypru mu poslal luk zdobený striebornou niťou a spolu s ním krátky odkaz: „Teraz už naozaj môžeš byť Pánom strieborného luku.“

	Halysia ho požiadala, aby jej to vysvetlil. Porozprával jej o napoly vyhladovanom dievčatku, ktoré ho považovalo za boha Apolóna. „Dnes sa mi zdá, že to bolo strašne dávno,“ povedal.

	„A pomohol si jej?“ spýtala sa ho, ale vzápätí sa zasmiala. „Hlúpa otázka. Pravdaže si jej pomohol. Máš to v povahe.“ Oboznámil ju aj so správami, ktoré prišli z Troje. Vzbúreného princa Agatona poslali do Milétu na lodi smerujúcej do Mykén. Princa Antifona kráľ povýšil na svojho najbližšieho spolupracovníka a za to, že zmaril sprisahanie proti Priamovi, dostal nový palác. Helikaóna správa potešila. ,Je to dobrý človek,“ povedal. „Mám ho veľmi rád.“

	Na vrchole útesu fúkal slabý vánok. Halysia vyšla zo záhrady a zamierila na cestičku. Stále počula v diaľke pískanie píšťal a smiech zabávajúcich sa hostí. Aký je ten smiech príjemný zvuk, pomyslela si. A ako ho je na svete málo!

	Sadla si do tieňa skalného previsu a dívala sa na morské vtáky, ktoré sa zhŕkli nad Xantosom. Horúčava ju na chvíľu uspala. Keď sa zobudila, schyľovalo sa k večeru. Pozrela na cestíčku a v diaľke zbadala Helikaóna vychádzajúceho zo záhrad. Zatajil sa jej dych a srdce sa jej rýchlejšie rozbúchalo. Teraz už nemala oblečené kráľovské rúcho, ktoré mala na sebe pri obetovaní bohyni Persefone, ale jednoduchú bielu tuniku, siahajúcu po kolená a lemovanú zlatom.

	Spomenula si na videnia, ktoré mala tej strašnej noci, keď ju Mykénčania znásilnili a zavraždili jej syna. Takmer by si myslela, že to boli len výmysly splodené strachom. No mala tiež videnie, že ju Helikaón oblečený do tuniky hľadá na vrchole útesu.

	Vyschlo jej v ústach a najradšej by sa pred ním skryla. On ju však zbadal a zakýval jej.

	Vstala a čakala naňho. V ruke niesol malý balíček zabalený do mušelínu.

	„Vedel som, že ťa tu nájdem,“ povedal. „Musíme sa o niečom porozprávať.“

	„Nie!“ skríkla ostro. „Nesmieš! Viem, čo tam máš. Nesmieš mi to dať.“

	Helikaóna to zmiatlo. „Ako to môžeš vedieť?“

	„Z mojich snov, Helikaón. Pamätáš sa? More plné lodí s krvilačnými mužmi na palube, veľké horiace mesto, strach a zúfalstvo! Videla som horieť nebo a stúpať more. Videla som aj teba, ako ideš sem ku mne a v rukách máš zlatý náhrdelník zdobený lazuritom. Chápeš? Ak mi ho dáš, pravdivé musia byť aj ostatné videnia.“

	Chvíľu mlčky stál. „Nerozumiem,“ povedal napokon. „Ale počúvaj ma, Halysia. Ak boli tvoje videnia pravdivé, tak sa vyplnia, či môj dar prijmeš alebo nie. Lebo ja som tu a ten dar držím v ruke, tak ako si to videla. A aj to je pravda, že jedného dňa cez Veľké zelené more pripláva nepriateľ. Prinesie do východných krajín vojnu a nešťastie. Taká je už povaha zlých ľudí. No nemôžeme žiť tak, že sa ich budeme stále báť. Nemôžeme sa skrývať za vysokými múrmi a stále sa triasť. To nie je život. Musíme normálne žiť, a keď príde čas, postavíme sa im na odpor. Si kráľovná Dardanie a ľudia ťa zbožňujú. Ja som kráľ a mňa sa boja. Čoskoro privedieš na svet dieťa – syna, ak boli tvoje sny pravdivé. Preňho, pre teba i pre ríšu by bolo lepšie, keby sme sa vzali, Halysia.“

	Odvrátila sa. „Ty ma neľúbiš, Helikaón. A sľúbil si, že sa oženíš len z lásky.“

	Vzal ju za ruku a usmial sa. „Mýliš sa. Naozaj ťa ľúbim. Áno, a navyše si ťa vážim a obdivujem ťa. Ak dajú bohovia, budeme spolu šťastní. Alebo aspoň spokojní.“

	Šaty sa jej zvlnili pod náporom studeného vetra a Halysia sa zachvela. „Kedy by mala byť svadba?“ spýtala sa.

	„Zajtra, kým sú sviatky a ľudia sú zhromaždení.“

	„Tak sa bojím, Helikaón!“

	Pritiahol si ju k sebe a objal ju. „Buď mojou ženou a ja ťa ochránim pred všetkými tvojimi obavami.“

	Pocítila silu jeho rúk a teplo jeho tela a tesnejšie sa k nemu primkla. Cítila sa bezpečnejšie než kedykoľvek predtým za posledné mesiace. Vzdychla si a zavrela oči. Želala si, aby táto chvíľa trvala večne.

	Pohladil ju po zlatistých vlasoch, potom sa od nej odtiahol a podal jej svadobný dar. Halysia ho vzala do trasúcich sa rúk a rozbalila. Náhrdelník bol nádherný, zhotovený z množstva maličkých zlatých štvorčekov, z ktorých mnohé boli zdobené belasým lazuritom. Helikaón jej ho vybral z rúk a zavesil na štíhly krk. Halysia mala pocit, akoby ju ten kov hrial.

	Je krásny,“ povedal so širokým úsmevom. „A teraz poďme do paláca a oznámme všetkým novinu.“ Vzal ju za ruku a odviedol späť na vrchol útesu. Keď došli k záhrade, ešte raz sa obzrela na more.

	Znovu uvidela v duchu veľké nepriateľské loďstvo, ktoré rýchlo mierilo k pobrežiu východných krajín.

	No teraz, v tejto nádhernej chvíli, jej na tom ani trochu nezáležalo.

Ked som lezala.... a myslela som si... ze umieram,

mala som vela snov. Aineias. A vietky okrem jedného
boli desivé. Videla som krv a ohei a horiace mesto.

Videla som more plné lodi. na kiory
Videla som vojnu, Aineias. Videla som pid

mnohych kri

j boli rozziireni

ov a smrt mnohych hrdinov. Ach... Videla

som smrt tolkyich ludi!** Pozrela naiho. . Veris v sny?"

David Gemmell v prvom roméne tril
zachytil dej tak autenticky a Zivo, Ze Citatel
niiti prezivat’ osudy postay

viastné. Kombindciou su
i historickymi deta
roman piny I

ky a nendv

e Tréja

oby boli ich
nosti s hodnovernymi
autor vytvoril posobivy
. ambici a rivality,

vojnového besnenia i micru

